
„Frumuseţea este cea mai puternică forță 
omenească.” 


Honoré de Balzac (1799-1850) 

Prolog 


În sfârșit, dormea. Cu pleoapele strânse, cu buzele senzuale 
ușor întredeschise. În lumina stridentă a lămpii din sala de 
operaţii, în contrast cu părul ei castaniu-închis, pielea de un alb 
imaculat părea chiar mai strălucitoare. 

Privirea lui urmări linia oaselor obrajilor până la bărbie, al 
cărei centru era marcat de o gropiţă minusculă, apoi continuă 
pe gâtul lung, în care artera pulsa în ritmul bătăilor inimii ei. Aici 
se opri puţin, numără bătăile, pe urmă își concentră atenţia 
asupra umerilor goi, a căror nuditate o afișa vulnerabil. Sânii 
aveau forme perfecte, dr. Rahmani nu exagerase. Erau mici, dar 
tari, iar forma lor te ducea cu gândul la anumite asocieri. Nu 
erau rotunzi, însă nici ovali. Prin fața ochilor îi trecură imagini cu 
fructe, după care simţi prin fașa sterilă ce îi acoperea gura și 
nasul un iz dulceag, amestecându-se cu mirosul alcoolului 
medicinal. Eram, în fond, cu toții victime ale gândurilor noastre. 

Se șterse cu dosul palmei pe frunte. Latexul din care erau 
confecționate mănușile rămase lipit de pielea lui plină de 
cicatrice. Abdomenul ei, care cobora și se ridica abia vizibil când 
respira, părea marmorean, însă în același timp, incredibil de 
moale. Un paradox. Pentru scurt timp simți tentaţia de a-și lipi 
obrazul de el, apoi privirea îi căzu pe briliantul artificial, mic, ce 
strălucea în dreptul buricului. Un piercing. Stomacul i se strânse 
și simţi ceva asemănător cu scârba. Așa erau ele. In străduința 
lor de a fi frumoase, nu se temeau de durere. Nu se dădeau 
înapoi de la a-și răni propriul trup. Își stăpâni impulsul de a 
smulge, pur și simplu, piatra. Curând bijuteria își va spori 
valoarea. Dacă strălucirea zirconiului ar fi pălit în acel moment, 
tot ar fi devenit cel mai preţios lucru din acest corp aproape 
perfect. 

Își trecu iarăşi mâna peste faţă. Aceeași senzaţie de asprime. 
Aproape ușurat, observă că restul feminităţii era acoperit cu un 
cearșaf. Era sigur că pânza verde ca o otravă ascundea niște 
picioare fără sfârșit. Se gândise intens cum va proceda cu 
picioarele. Ei găsiseră o rezolvare mulțumitoare. Privirea lui 
alunecă spre un instrument care, după părerea lui, semăna cu 

un ciocan din cauciuc. Inspiră adânc, pe urmă îl privi pe dr. 
Rahmani direct în ochi, singura porţiune de pe chip neacoperită 
de tifon dezinfectat. Lumina lămpilor din sala de operații 
improvizată se oglindea în pupilele lui și din fulgerările lor își 
dădu seama de nervozitatea medicului. Ori era, poate, frică? 
Sprâncenele stufoase ale doctorului luceau umede și abia în 
acea clipă remarcă scalpelul pe care îl ţinea acesta în mână. 
Vârful lui descria traiectorii luminoase în aer, ca și cum ar fi tăiat 
chibrituri aprinse. Această iluzie optică îi plăcu. Gândul la un fitil 
al cărui capăt era gata să ia foc îi trecu fulgerător prin minte. Se 
scarpină sub un ochi. Din pricina latexului mănușii, pielea feţei i 
se păru mai străină decât era cazul. Ori ar fi trebuit să spună 
„lipsită de simțăminte”? 

li făcu medicului un semn încurajator și, în timp ce acesta se 
apleca respirând greu, iar scalpelul despica fără niciun zgomot 
primul strat de piele, îl cuprinse un adânc sentiment de fericire. 
Privi pentru ultima dată lucrarea creată de Dumnezeu, aflată în 
fața lui. Sosise timpul ca omenirea să afle de opera lui. Chiar 
dacă lumea va avea la început dificultăţi să înțeleagă. Era 
primul pas spre tămăduire. lar medicamentul avea gust amar. 


1. 


Acapulco 


Pentru un moment, rivalitatea părea uitată. Miss Louisiana 
reușise cumva să aducă în autobuz o sticlă cu tequila și după ce 
aceasta, ascunsă într-o pungă maronie, ajunse de câteva ori pe 
la fiecare, tensiunea candidatelor se transformă într-o lejeră 
veselie. La asta a mai contribuit și surpriza care le aștepta: în 
program se afla și o săptămână la Acapulco, ultima etapă a 
maratonului pregătirilor pentru marea finală a alegerii Miss 
America. Mai ales după ce în urmă cu o oră fuseseră salutate pe 
pista Aeroportului International „General Juan N. Álvarez” de un 
val de aer fierbinte, niciuna dintre fete nu se mai îndoia că le 
aștepta o minunată săptămână în cele mai frumoase piscine din 
Mexic. Până la hotel vor călători o jumătate de oră, le anunţase 
șoferul mexican al autocarului imediat ce ușile se închiseseră în 

spatele lor. Care mai adăugase în glumă că asta se va întâmpla 
doar dacă va reuși să își dezlipească ochii de pe oglinda 
retrovizoare care îi dezvăluia frumoasele călătoare, fără a 
ajunge prin vreo groapă. 

Telefonul mobil al lui Miss New York difuza la volum maxim 
muzică rap. La jumătatea distantei, Miss Florida, cam 
cherchelită și făcând parte dintre cele mai tinere regine ale 
frumuseţii, își scoase pantofii și, încurajată vocal de celelalte, se 
ridică în picioare pe locul ei, pe urmă începu să își unduiască 
șoldurile. La fiecare denivelare a autostrăzii mexicane scaunul 
bine tapiţat pe care stătea reprezentanta Sunshine State o sălta 
pe aceasta până la plafonul vechiului autocar. Dând curs 
încurajărilor concurentelor, Miss Florida se descheie chiuind la 
nasturele de sus al tricoului ei polo și poză cu braţele ridicate în 
aer, în fulgerele luminoase ale smartphoneurilor, nebănuind că 
șansele ei la titlu tocmai se iroseau în atmosfera îngreunată de 
alcool. _ 

Nu a mai avut nicio șansă când autocarul frână brusc. In 
prima secundă a fost catapultată peste capetele colegelor ei 
care ţipau, trei rânduri mai în faţă, lovindu-și frumoasa faţă de 
tetiere, ceafa de plafon, cu brațele printre cioburile ferestrelor, 
cu genunchii izbindu-se de alte trupuri. Când autocarul se opri 
de-a curmezișul șoselei, forța de inerție le azvârli cu tot cu 
geamantane, genţi și sticle cu băutură pe locurile laterale. Deja 
inconștientă, se lovi de ferestre, una dintre ele crăpându-se. Ca 
o păpușă neînsufleţită din cârpă, cu membrele răsucite ciudat, 
alunecă sub un scaun. 

Așa că nu mai sesiză când în autocar se instală o liniște 
deplină, întreruptă doar de gemete ușoare. Nu mai auzi nici 
glonţul care pătrunse prin parbriz periculos de aproape de capul 
șoferului și nici nu văzu cum acesta, la un ordin rostit în 
spaniolă, deschise ușile autocarului. Nu remarcă nici cizma 
grosolană militară ce păși la mai puţin de lungimea unui pantof 
lângă capul său însângerat și nu auzi nici rugăminţile disperate 
ale șoferului smuls de pe locul lui și aruncat pe ușă afară, unde 
rămase în praful drumului. Miss Florida fu scutită și de durerea 
ascuţită pe care ar fi trebuit să o simtă când la pornirea bruscă 
a mașinii se lovi cu rădăcina nasului de marginea inferioară a 
banchetei de pe care Miss Alabama și Miss South Carolina, cu 

gurile întredeschise și cu ochii cât cepele, priveau pentru prima 
dată în viaţa lor în ţeava cam uzată a unui pistol-mitralieră. 


2. 


Boston, o săptămână mai târziu 


Ciocănitul deveni mai puternic. Mai energic. Dacă inițial 
fusese timid, în acel moment Helen nu îl mai putea ignora. Chiar 
și intervalele între ciocănituri se reduseseră. Zgomotul lor părea 
să urmeze un ritm ascuns, a cărui structură încercă să o 
deslușească. Lung - lung - scurt - foarte lung. Albastru - 
albastru - galben - albastru-închis. Ca de atâtea ori sunetele 
produceau culori în ochii minţii. Helen tresări îngrozită când 
interveni un sunet grav ca de clopot. În spatele pleoapelor 
închise apăru culoarea roșie întunecată. | se interpuse imaginea 
unei bălți de sânge, care dispăru imediat ce roșul se transformă 
în violet. Ciocănitul deveni tot mai rapid și ameninţa să o 
hipnotizeze. Se simţea ca după golirea unei sticle cu vin roșu. 
Da, asta era. Nuanţa pe care o asocia cu sunetul de clopot îi 
amintea de culoarea vinului roșu. Un Bordeaux „greu”. 

— Helen? Dormi? Helen! 

O voce dogită o smulse din gândurile ei. Parcă cineva vorbea 
într-o cutie goală de conserve. Rosa. 

Deschise ochii și simţi nevoia de a se mișca, de a se întinde. 
Dar tubul îngust în care se afla nu îi permitea. Intr-o mică 
oglindă fixată la un lat de palmă deasupra ochilor, recunoscu 
chipul zâmbăreţ al unui bărbat. Cu siguranță, el avea mai puţin 
de douăzeci și cinci de ani. Freza lui era perfectă, de un 
strălucitor negru-albăstrui, de parcă tocmai se depusese rouă 
dimineții pe ea. Pe fruntea lui se încovriga o singură șuviță, ceea 
ce îi stârni reflexul de a întinde mâna pentru a o da de o parte. 
Își aminti însă la timp că nu se putea mișca. Braţul îi atârna 
greu. Pomeţii bărbatului erau proeminenţi, iar dinţii lui, albi ca 
zăpada. O notă deosebit de bărbătească îi conferea acestuia o 
umbră de barbă. Privirea lui obraznică făgăduia aventuri. Da, 
probabil că nicio femeie nu l-ar fi refuzat. Helen închise brusc 
ochii. Negru. Un junghi îi trecu prin piept. 

— Și îl găsești frumos? întrebă vocea dogită. 

Helen crezu că distinge o urmă de amuzament. Pipăi cu 
degetele după un întrerupător, având grijă să nu miște întreaga 
mână. O ușoară presiune pe deget. Așteptă. 

— Mă gândeam eu! o auzi ea spunând pe Betty. Deja ne 
temeam că ai adormit. 

„Foarte nostim”, reflectă Helen. Corpul său producea atât de 
multă adrenalină, încât în seara aceea probabil că va avea 
probleme să adoarmă. Pentru ea, ceea ce se petrecea în acel 
moment era precum călăritul unui cal pe care nu îl mai putea 
controla. Cine va aţipi aici? Fruntea i se umezi de o sudoare 
rece. Trase cu putere aer în piept. Vârfurile degetelor începură 
să o furnice. Existase un motiv pentru care amânase atâta 
vreme această procedură. Toate colegele ei fuseseră de mult 
supuse unor verificări cu tomograful. Cele mai multe, deja în 
timpul studiilor. Ea reușise de fiecare dată să se sustragă 
cumva. Până în clipa aia. Totuși, când conduci un proiect de 
cercetare, trebuie să fii un bun exemplu. Și doar ei îi revenea 
sarcina să facă testele. Apoi ciocănitul fu însoţit de o cu totul 
altă culoare. Helen alungă imaginile color din minte și se 
concentră asupra oglinzii. 

— Bun, acum următoarea fotografie, anunţă Betty. 

De data asta apăru fața unei femei. Iniţial, Helen se gândi că 
tipa era nemachiată, dar după o examinare mai atentă remarcă 
urme de fard de pleoape și de make-up. Și totuși, femeia părea 
oarecum fadă. Palidă. Pielea obrajilor era puţin cam moale, 
buzele înguste, nasul nu tocmai drept, privirea plictisită. Era clar 
ce sugera această imagine. Lipsă de atractivitate. Helen închise 
ochii. Roșu-deschis. Cauzat de vâjâit? Mișcă din nou arătătorul. 

Din difuzor se auzi un OK sceptic. 

— Sigur nu te-ai evaporat? 

Helen încercă să inspire adânc, însă pieptul îi păru ca fiind 
cimentat. Avea senzaţia de sufocare. 

— Vreau să ies de aici! spuse brusc Helen, surprinsă și ea de 
aceste cuvinte. 

— Nu am terminat... replică nesigură Betty. 

— Întrerupem! rosti Helen hotărâtă. 

Ciocănitul se intensifica, producând umbre întunecate în 
creierul ei. 

— Sigur? întrebă neîncrezătoare Betty. Mai avem zece 
fotografii... 

— Sigur! răspunse ea de acum panicată. 

Helen așteptă puţin și, pentru că nu se întâmplă nimic, pipăi 
după mingea mică din cauciuc ce ar fi trebuit să se afle lângă 
mâna dreaptă. De sute de ori așezase personal soneria alături 
de persoana testată în tomograf, odată cu explicaţia că 
apăsarea butonului se va face numai în caz de necesitate. 
Bineînţeles că nimeni nu fusese pus într-o asemenea situaţie. 
Nimeni nu mai strânsese mica minge. Și o făcea tocmai ea în 
acel moment. 

— Da, da, se rezolvă. Oven se auzi vocea lui Betty marcată 
de îngrijorare și de consternare. 

Câmpul vizual se coloră în liliachiu ţipător. 

Gândul că nu putea să se elibereze singură din tub accentuă 
panica lui Helen. Simțea cum prin pori îi ieșea o transpiraţie 
rece. Inima o luă la sănătoasa. Prea era strâmt aici. Ce se 
întâmpla dacă avea loc o întrerupere de curent? Cât va trebui să 
rămână în această situație în întuneric? 

Deodată zgomotele încetară, tomograful se zgâlțâi ușor. 
Partea de deasupra începu să se miște și Helen percepu bâzăitul 
dispozitivului automat de deplasare, în timp ce suportul pe care 
se afla ea era extras din tub. Nici vorbă de pană de curent. 

Simţi o adâncă ușurare. Nişte mâini îi scoaseră conexiunile de 
pe cap și apoi avu în faţa ochilor chipul lui Betty. Ce contrast 
faţă de ultima imagine ce plutise deasupra ei cu doar câteva 
clipe în urmă! Înconjuraţi de pistrui, doi ochi verzi o priveau plini 
de îngrijorare, scrutători. Buclele roșii ale lui Betty o gâdilau pe 
Helen pe gât. 

— Totul este în regulă? întrebă Betty încruntată. 

— Ajută-mă să mă ridic, suspină Helen, întinzându-i mâna 
colaboratoarei sale. 

Degetele ei umede aproape că alunecară din strânsoarea 
mâinii lui Betty. 

Când, în sfârșit, Helen se ridică, ameţi. Totuși, pentru prima 
oară după minute bune avu senzaţia că putea să respire din 
nou. Era mai bine, dar ţinu adevărul pentru ea. În calitate de 
conducătoare a unui proiect de cercetare de o asemenea 
amploare nu își putea permite astfel de slăbiciuni. 

— Trebuie să mă duc urgent la toaletă. Prea mult ceai azi- 
dimineaţă, zise ea mimând relaxarea și desfăcând restul 
legăturilor. 

Observă că Betty o măsura gânditoare. 

— Ce? întrebă ea râzând și sperând că nu o făcea prea 
artificial. Crezi cumva că îmi este teamă într-un tomograf? 
Obiectul ăsta este viaţa mea! 

Betty se scărpină pe frunte. 

— Ai folosit sistemul pentru caz de alarmă... 

— Deoarece am o necesitate urgentă! preciză Helen și clătină 
din cap aparent amuzată. Probabil că din cauza căldurii. Ție nu ți 
se întâmplă? 

Pentru a-și întări cuvintele, își strânse genunchii ca o fetiță și 
în drum spre ușă făcu câţiva pași simulând neajutorarea. 

— Valorifică imaginile pe care le avem până acum. Vin și eu 
imediat! mai strigă ea înainte de a fi dispărut pe coridor. 

Toaleta nu era departe. 

Apa rece cu care Helen își dădu pe faţă îi făcu bine. Gemu 
încet, atât din cauza răcelii, cât și de ușurare. Era exact 
dezastrul de care se temuse de ani de zile. Simţea cum i se urca 
sângele la cap. Dar nu trebuia să îi fie rușine. Existau dentiști 
care se temeau de tratamentele dentare. Poliţiști care conduc 
mașinile prea repede. Și există neuroesteticieni care intră în 
panică în faţa tunelului tomografului. Helen se șterse pe faţă cu 
șerveţelele din hârtie care aveau iz de sulf, își aranjă părul în 
oglindă și reveni în încăperea de control. 

Va înăbuși în fașă orice discuţie referitoare la incident. lată 
avantajul celui care decide. 

Betty era singură. Ședea la un pupitru ce amintea de carlinga 
unui avion. Dincolo de o placă mare din sticlă se vedea 
tomograful, în acele clipe nefolosit. Betty privea concentrată un 
monitor. 

— Unde este Claude? întrebă Helen. 

Ar fi dorit să afle reacţia lui referitoare la întreruperea 
experimentului și totodată să îi dea o explicaţie plauzibilă, 
înainte ca incidentul în cauză să ajungă subiect de discuţie între 
colegi. 

— S-a dus să aducă repede ceva de mâncare, răspunse Betty 
căzută pe gânduri. 

— Au fost și câţiva tipi atrăgători, adăugă Helen. 

— M-am gândit că o să îţi placă. 

Helen își masă tâmplele. | se părea că încă mai auzea sunete 
vagi. 

— În tub, zgomotele produse traumatizează pe cineva, zise 
ea. Acolo, înăuntru, sunt mult mai intense. De-a dreptul 
psihedelice! 

Fără a-și ridica privirea de pe monitor, Betty scoase un CD. 
Helen descifră pe acesta inscripţia Magnetic Sounds. 

— Claude a înregistrat sunetele din timpul funcţionării 
tomografului și le-a transferat pe CD. Spune că, dacă le mixează 
și le ascultă seara în mașină, sunt mai plăcute decât orice 
muzică ambientală. M-a întrebat dacă nu îi cânt și eu ceva. 

Helen mustăci. De mult bănuise că între Betty și Claude se 
petrecea ceva. 

— Mie nu mi-a spus nimic. 

— Probabil că îi este teamă că ar avea necazuri din cauza 
asta, râse zgomotos Betty. Întrucât aici nu este un studio de 
înregistrări. 

— Acum chiar că va avea, rosti sec Helen. 

Când Betty o privi consternată, îi puse mâna pe umăr, într-un 
gest liniștitor. 

— A fost doar o glumă! 

În timp ce colega ei se destinse vizibil, privirea lui Helen căzu 
pe monitor. Ceea ce părea a fi o jumătate supradimensionată a 
unei nuci secționate era, în realitate, secțiunea transversală a 
creierului ei. Sus, în dreapta, era scris numele său: Helen 
Morgan. Era prima dată când își vedea pe monitor propriul 
creier. Printre contururi cenușii asemănătoare coralilor se aflau 
porţiuni colorate în galben și roșu, ce păreau mici focare de 
incendiu. 

— la spune-mi, a fost prima ta tomografie? o iscodi Betty cu o 
voce îngrijorată. 

Era evident că tentativa lui Helen de a minimaliza incidentul 
nu o păcălise. 

— Ți-am spus că trebuia să mă duc doar până la toaletă... 

— Nu cred, replică Betty și se aplecă mai mult, pentru a privi 
mai bine ceva pe monitor, pe urmă continuă: La asta de aici mă 
refer. 

Trecând în locul lui Betty, Helen simţi cum i se accelerează 
pulsul când privi imaginea creierului ei de pe monitor. Abia în 

acel moment îi atrase atenţia ceva ce nu remarcase iniţial. La 
câţiva centimetri distanţă de petele roșii, în cu totul altă parte a 
creierului, ieșea în evidență o altă pată care, așa cum știa ea ca 
neurolog, nu avea ce să caute acolo. Sub pată, arătătorul lui 
Betty se lipise de ecran. Își dădu seama de îndată ce însemna 
acel punct roșu-deschis de mărimea unghiei degetului mare al 
mâinii. 

Betty se întoarse către ea și o privi ridicând din sprâncene. 

Helen o ignoră și rămase cu privirea fixată pe monitor. Despre 
asta citise mult, studiase fotografii din manuale și și-o 
imaginase chiar astfel. Dar în clipa aceea, când o descoperea în 
propriul creier, îi provocă o teamă mai mare decât s-ar fi 
așteptat. Era dovada vizuală a ceea ce bănuise de mult timp. 

Avea senzaţia că simţea apăsarea degetului lui Betty, care 
continua să fie fixat pe centrul imaginii creierului ei, înapoia 
frunţii, în interiorul cutiei craniene. Helen nu luase în calcul că 
anormalitatea va fi atât de ușor de recunoscut, sperase mai 
curând că Betty nici măcar nu o va observa. Un secret medical 
încredinţat ei era cam tot atât de în siguranţă ca pe avizierul 
dintr-o sală publică. 

O va costa ceva, ca Betty să păstreze doar pentru sine ceea 
ce se petrecea în acele momente. 

Fără a ridica privirea de pe monitor, Helen întinse mâna 
dreaptă și împinse ușa cu o lovitură ce o făcu să îi zdrăngăne 
încuietoarea. Parcă un fulger galben îi izbucni din ochi. Betty se 
întoarse speriată spre ea. 

— Ce ai zice dacă vă voi pune laboratorul la dispoziţia ta și a 
lui Claude, la sfârșit de săptămână, pentru înregistrările voastre 
muzicale? 

Un zâmbet larg făcu să danseze pistruii de pe chipul lui Betty. 


3. 


San Antonio 


— Nu te simţi bine, Madeleine? 
„Fii sinceră cu mine”, părea să spună privirea doctorului. 

Ea clătină energic din cap. De data asta nu mai trebuia să 
mintă. Se simţea bine, iar în ultimele săptămâni, din ce în ce 
mai bine. Ceea ce rezulta din ședințele efectuate cu doctorul. 
Dar și datorită lui Brian. Doar gândul la căpșorul cu păr creţ și 
zburlit îi făcea inima să tresalte. 

— Chiar mă simt bine. Cu adevărat bine, sublinie ea cu 
hotărâre, privindu-l în faţă pe dr. Reid. 

Scepticismul care se citea pe fața acestuia cedă făcând loc 
unui zâmbet. 

— Asta este bine. Foarte bine, remarcă el uitându-se prin 
mapa cu documente de pe genunchi, ca și cum ar fi căutat ceva. 

Ea întinse atentă gâtul și avu impresia că a zărit printre 
documente un cec. Poate că era de la mama ei, pentru cât a 
stat în clinică. Privirea i se opri pe ceasul de deasupra ușii. Deja 
patru fără douăzeci și cinci. La patru avea întâlnire cu Brian în 
parcul clinicii. Ce încet se mișcau limbile ceasului! 

Doctorul dădu deoparte documentele și își încrucișă braţele 
pe piept, fără a-și lua privirea de la ea. Pieptul i se ridică după o 
inspiraţie adâncă. Evident, avea să îi comunice ceva neplăcut. 

— Madeleine, mă bucur... nu, ne bucurăm toţi că te simţi mai 
bine. Dar permite-mi o întrebare. Și te rog să nu te superi. Ca 
terapeut al tău trebuie să ţi-o adresez direct. 

Madeleine dădu iritată din cap. Așa cum era atunci nu îl mai 
văzuse la niciuna dintre discuţiile lor. El, polul calmului și 
fortăreață a încrederii, era pentru prima oară tensionat. Vocea 
lui era, într-adevăr, plină de îngrijorare. Brusc, o cuprinse 
neliniștea. 

— Da, firește, răspunse ea cu o indiferență mimată, întrebaţi- 
mă fără nicio grijă! 

Din nou se ridicară umerii terapeutului, apoi acesta își drese 
formal glasul. 

— Madeleine, începu el în cele din urmă, fixând-o cu privirea 
și mai intens, te-ai îngrășat? 

Ea crezu că nu a auzit bine, deschise gura, însă o închise la 
loc. Încercă să capteze un ecou la cuvintele lui, care în acea 
încăpere nu exista. El spusese... chiar spusese „îngrășat”? 

— Nu mă înțelege greșit, continuă dr. Reid, care chiar se 
simţea indispus. Când ai venit la noi erai o fată suplă, atractivă. 
Mult mai drăguță decât toate celelalte de aici. lar acum stai 
acolo cu zâmbetul tău plin de sine, cu bărbia dublă, cu o mică 

burtă și îmi pari... Doctorul făcu o pauză, pe urmă se aplecă în 
faţă și continuă: lartă-mi sinceritatea, grasă! 

Rostind ultimele cuvinte, chipul lui oglindea dezgustul. 

Madeleine simţi că se sufocă. Mai rău, că inima bătând îi 
atingea coastele, care ani de zile fuseseră semnul vizibil al stării 
proaste a trupului ei. Râgâi. Se stăpâni cu greu să nu vomite. 

Mâna caldă a terapeutului i se așeză pe genunchi. 

— Madeleine, aici vrem să te vindecăm. Însă nu intenţionăm 
să facem din tine un om prea mulţumit de sine. Dacă ești grasă 
și respingătoare, acest lucru nu va fi în folosul sănătăţii tale 
psihice în lumea obișnuită de afară. Lumea este rea, Madeleine. 
Nu uita asta! 

Ea fixă cu privirea fruntea brăzdată de riduri a doctorului, care 
în lumina gălbuie a lămpii de birou strălucea ușor. Senzaţia de 
vomă se amplifică. Era vorba despre un test? Madeleine căuta în 
ochii doctorului Reid ceva din care să concluzioneze că totul era 
o glumă. Ca un fel de verificare a cât de stabilă devenise ea 
între timp. Dar nu descoperi în privirea lui nimic care să mai 
atenueze cruzimea cuvintelor lui. Ba chiar părea mult mai 
îngrijorat de ea. Era aproape trist. 

| se crispă întregul trup. Nu remarcase că s-ar fi îngrăşat. Și ce 
era cu Brian? De ce el nu îi spusese nimic? Avea o fixaţie cu 
femeile grase? De asta se trata aici, și nu din cauza dependenţei 
de droguri, cum îi explicase? Era un fetișist pervers? Ea trebuia 
să plece de acolo! Sări în picioare și se îndreptă clătinându-se 
spre ușă. Madeleine trebui să își adune toate forțele pentru a 
apăsa clanţa. Podeaua coridorului se clătina sub picioarele ei ca 
puntea unui vas pe marea agitată. Simţi în gură gustul vomei. 


4. 


Varșovia 


Patryk Weisz se opri pe coridorul gol și trase cu urechea. În 
uriașa clădire nu se auzea niciun zgomot. 

Percepu senzaţia de pustiu în mod neplăcut. Nu trăise acolo 
niciodată. Crescuse la Londra. Abia de câţiva ani, după moartea 
mamei, tatăl lui se mutase din nou aici, în vechea patrie. Patryk 

VP - 14 


nu se simţea încă polonez; pe tatăl lui îl vizitase acasă doar de 
trei ori în ultimii ani. Ca urmare, proprietatea asta îi era străină 
și fără tatăl lui reprezenta o clădire oarecare. Privirea îi căzu pe 
o fotografie înrămată de pe perete. In ea era el pe când avea, 
probabil, vreo doi ani. Îmbrăcat doar cu un scutec 
supradimensionat, stătea pe marginea unei lăzi cu nisip, în 
mână cu o lopăţică albastră. Privea sceptic spre aparatul foto și 
cu mânuţa stângă arăta către fotograf. Probabil se mira și el 
cine era bărbatul care îl privea de sus prin aparatul foto. Tatăl - 
asta povestea permanent mama lui - nu venea des pe acasă. 
Reședința lui devenise biroul, iar adevărata familie, 
colaboratorii. „Opera vieţii lui”, cum sublinia mereu tatăl. Patryk 
oftă. Pensionarea trebuie să fi fost pentru el un chin de 
neimaginat. La aceasta se adăugau durerile de după accident, 
despre care el nu scotea o vorbă, dar, după cum afirmau 
medicii, îl urmăriseră până la sfârșitul vieţii. Patryk oftă iarăși. 

Un zgomot îl făcu atent. Era, probabil, unul dintre câinii de 
vânătoare. Sau unul dintre puţinii slujbași rămași, a cărui 
sarcină era de a îngriji câinii și de a menţine în stare de 
funcționare cele douăzeci și șase de încăperi, dintre care cinci 
băi și șapte dormitoare. 

Clătină din cap și râse dispreţuitor. Douăzeci și șase de 
încăperi pentru un singur bărbat. Loc mult pentru unul singur. 
Oare nu se spunea mereu că bogăţia te însingurează? Se plimba 
pe coridor printre dovezile concrete. Golul pe care îl simţea... își 
dădea seama că golul din această casă existase mereu, nu doar 
în momentul acela, când tatăl lui nu mai era. Trecuseră exact 
opt săptămâni de când Pavel Weisz dispăruse fără urmă pentru 
toată lumea. 

Privirea lui Patryk părăsi fotografia și se îndreptă asupra 
peretelui opus. Dintr-o pictură îl privea cu ochi goi o persoană 
având urechile acoperite cu mâinile, cu gura larg deschisă. 
Persoana părea că ţipa. Cunoștea pictura. Era a unui pictor 
norvegian. Se miră. Până atunci nu îi atrăsese atenţia niciodată 
în această casă. Să fie originalul? În mod normal, tatăl lui nu se 
arăta satisfăcut de câpii. Imediat își aminti de pivniţă. Vâri mâna 
în buzunarul pantalonilor și scoase de acolo un mic bilet. 

Helen Morgan, notase cu scrisul lui neregulat tatăl său. 

Privi cifrele aflate sub nume, apoi se uită la cadranul ceasului 
de mână. Se întoarse și încercă să își amintească unde se afla 
un telefon. 


5. 


Florenta, în jurul anului 1500 


Un tânăr a apărut în casa noastră astăzi, după masa de prânz. 
Îmbrăcat elegant. Guler tivit cu blană de linx. 

O minunăţie de bucle. Obraji ca de piersică. Buze pline, roz. 
Privire sigură de sine, ca a unui prinţ. La început l-am considerat 
unul dintre elevii mei și am vrut să îl izgonesc pentru 
neanunţarea vizitei sale. Dar dintr-un motiv pe care nu mi l-am 
putut explica, nu am făcut asta. Nu am putut să o fac așa cum 
nu poţi să faci din zi noaptea ce a trecut. Tot atât de puţin cum 
poți opri moartea, când ea decide să caute pe cineva. ți 
încredinţez toate acestea, jurnalul meu, știind că le vei păstra 
doar pentru tine. Nu am putut, pentru că toată viața mea l-am 
așteptat pe el. Nu este un elev, și nici prinţ nu este. 

Ceva din interiorul meu îmi spune că el nu este din lumea 
asta. 

De aceea l-am primit. 


6. 


Boston 


Vântul călduţ al toamnei îi mângâia chipul. Trase adânc aer în 
piept și simţi cum zvâăcnirile din stomac cedează. In jurul ei, 
pomii din parc prezentau cele mai diverse culori. Observă în 
trecere o pereche tânără, stând ca doi porumbei pe o bancă. 
„Vara indiană” își arăta în acele momente latura ei cea mai 
frumoasă și învăluia orașul în atmosfera sa romantică. 

Ca om de știință, Helen știa să își explice fenomenele naturii. 
În timpul nopţilor reci și al zilelor calde încă, arborii produc în 
acest anotimp o substanță ce blochează schimbul de lichide 
dintre trunchi și frunze. Urmarea este scăderea dramatică a 
conținutului de clorofilă; zahărul din frunze le împrumută 
acestora cele mai calde culori. Un proces chimic, nimic mai 
mult. Ca și dragostea. Era pe punctul de a-și convinge inima cu 
această explicaţie biologică raţională, când brusc se simţi rău. 
Oricât își dorea și oricât se amăgea cu imaginea ideală de om de 
știință, reușea doar rar să rămână raţională și convinsă. Ca mai 
înainte, când o obligase pe Betty să păstreze tăcerea asupra 
rezultatelor tomografiei. 

— De ce? Nu este nimic pentru care să îţi fie rușine, obiectase 
Betty, depășind din punctul de vedere al lui Helen o graniță 
invizibilă. 

Trupul său îi aparţinea și doar ea putea decide cui va 
destăinui și cui nu imaginile medicale ale tomografiei. 

În fond, pe Betty o rugase, ca între colege, să ţină totul pentru 
ea. Dar când Claude intrase pe neașteptate discuţia se curmase 
brusc. Când el remarcase liniștea așternută, se simţise penibil. 

— V-aţi certat? întrebase el, și amândouă trecuseră cu un 
zâmbet peste penibilul moment. 

Apoi Helen își luase liber pentru restul zilei, nu înainte de a se 
fi asigurat că toate rezultatele autoexperimentului ei fuseseră 
șterse. 

Helen se simţea ca bătută. Avea dureri de cap la orice zgomot 
puternic. Își masă sprâncenele cu degetul arătător și cu cel 
mare. Mai târziu va lua o tabletă sau, mai bine, chiar două. 

— Trupul meu îmi aparţine, repeta ea cuvintele spuse lui 
Betty. 

Nu totdeauna fusese așa. Reprezentase pentru ea o problemă 
permisiunea dată altora de a avea acces la secretele corpului 
ei? De aceea reacționase atât de impulsiv față de Betty? Din 
grija ca imaginile creierului ei să nu ajungă pe mâna tuturor? 
Pentru o clipă își imagină coperta revistei Vogue cu imaginea 
tomografică a creierului ei, dar strânse ochii imediat pentru a 
alunga viziunea. Oftând, își expuse faţa la soare, a cărui căldură 
o simţea pe frunte. Spera că razele UV îi vor distruge gândurile 
negre. 

Helen vârf mâna în buzunarul pardesiului și simţi între degete 
plicul. Îl scoase și extrase din el scrisoarea de la Luvru. Pe ea 
era numele șefului colecţiei de picturi, monsieur Louis Roussel. 
O citi rapid. Monsieur Roussel își exprima bucuria că o 
capacitate ca ea va putea fi salutată în curând, la Paris, la 
Centrul de cercetare și restaurare a muzeelor din Franţa, mai pe 
scurt C2RMF. Totul era pregătit pentru verificările programate. 
Louis sublinia din nou necesitatea confidenţialităţii maxime. Din 
motive de securitate. Nici măcar colaboratorii ei cei mai 
apropiaţi, Claude și Betty, nu trebuiau să cunoască scopul exact 
al venirii ei la Paris. Un detaliu ce i se părea cam exagerat, dar 
care dădea farmecul acestei călătorii. 

Pe chip îi trecu rapid un zâmbet. Orașul Luminilor trezea în ea 
amintiri plăcute. Precum aceea a unei veri trecute. La Paris 
trăise cele mai frumoase clipe... însă, în același timp, și cele mai 
urâte. 

Împături la loc scrisoarea, vâri plicul în buzunar, iar acolo 
dădu peste telefonul mobil. Scoase headset-ul și introduse în 
ureche minusculul difuzor. De când citise într-o revistă de 
specialitate un studiu suedez referitor la efectul radiaţiilor 
electromagnetice ale telefonului mobil asupra creierului, 
renunţase să mai ţină telefonul direct la ureche. 

Formă numărul lui Madeleine. Dură un timp până se realiză 
legătura, moment marcat de un sunet pătrunzător care din 
urechea ei internă ajunse până în tâmple. După al cincilea apel 
intră mesageria vocală. Helen se bucură să audă vocea clară a 
fiicei sale, care ruga ca după semnalul sonor să fie rostit 
mesajul. Ar fi preferat să vorbească direct cu ea. Inchise. 
Probabil că Madeleine era într-o ședință terapeutică. Programul 
clinicii din San Antonio era bine structurat. Făcea parte din 
terapie. De când nu o mai văzuse pe Madeleine? Șase 
săptămâni lungi. Dar așa voiau medicii, fiindcă așa voia 
Madeleine. Helen oftă adânc. Gândul la fiica ei o apăsa mai mult 
pe suflet. 

O altă pereche trecu pe lângă ea ţinându-se de mână. 
Îmbrăcaţi după ultima modă, cei doi păreau picaţi din 
cataloagele de toamnă ale marilor case de modă. Helen dădu 
din cap mustăcind. În acest oraș nu mai lucra nimeni ziua? Însă 
scurtul zâmbet schiţat la colțurile gurii pieri imediat. 

Norocul în dragoste al celorlalți o deprima. Deja regreta 
decizia de a petrece după-amiaza însorită la o plimbare. 

Despărțirea de Guy avusese loc cu trei luni în urmă. Și de 
atunci, cel puţin în afara muncii la institut, parcă nu își mai 
găsea locul în viață. În noua ei locuință încă se simţea străină. 
Nu era obișnuită să trăiască și să doarmă singură. Să facă 
singură cumpărături. Să privească doar ea la televizor. In acel 
moment înțelegea femeile care își făceau rost de câte o pisică. 
Sau de mai multe. 

Helen se opri în fața unui splendid arțar roșu și lăsă capul pe 
spate pentru a-i putea privi vârful. Ce contrast faţă de verdele 
verii! O fază pasageră a atenţiei. Cât de des trecuse în ultimele 
luni pe lângă acest arbore fără a-l privi cu mai multă atenţie! 
Fiind împodobit cu acel roșu aprins, nu putea trece prin dreptul 
lui fără să se uite la el. Atât de puţin cât i-a luat agentului de la 
agenţia de modele, pe când ea avea șaisprezece ani, să o 
acosteze pe o stradă din New York. O ședință foto într-o 
încăpere din vârful unui zgârie-nori din Brooklyn pe care ea o 
găsise penibilă, și pe urmă, practic, peste noapte devenise un 
strălucit model în branșa modei. Zbura de la New York la Milano 
și de la Paris la Berlin, uneori avea programate ședințe în mai 
multe orașe în decursul unei singure săptămâni. In primul an al 
carierei ei în modă parcursese mai mulţi kilometri cu avionul 
decât părinţii ei în întreaga lor viaţă. 

Și cum strălucise ca model! O trecură fiori reci pe spinare. 
Amintirile din cariera de model erau inseparabile de gândurile 
legate de tatăl lui Madeleine. 

Nici în acel moment nu știa dacă, fără chestiunea legată de el, 
și-ar fi dat seama că lumina blițului ce o fotografia zilnic, de 
fapt, o orbea. De la o zi la alta voalul în culori închise se lăsase 
peste toate. Ori, dimpotrivă, se sfâșiase un voal care îi blocase 
privirea asupra adevărului? Nu avea idee. Totuși știa că tot ce 
strălucea cândva mai și pălea. Indubitabil. Exact ca arțarul acela 
roșu din faţa ei. Peste câteva săptămâni acolo se va înălța spre 
cer doar un suport pentru crengi și ramuri, și arborele va deveni 
iarăși invizibil pentru toți. 

După neașteptatul final al carierei ei de model, începuse să 
studieze încă gravidă fiind, și avusese noroc. Nu doar pentru că 
mama ei preluase îngrijirea lui Madeleine în timpul studiului, dar 
ulterior Helen promovase fără probleme toate examenele, în 

ciuda dublei împovărări ca tânără mamă. Se dedicase încă de la 
începuturile ei nou apărutei discipline a neuroesteticii. Deja ca 
studentă devenise cunoscută cercetătoare în acest nou 
domeniu. 

Începu să o doară ceafa și își coborî privirea, încercând să se 
orienteze. leșirea din parc era în partea estică. Se puse în 
mișcare agale. Nu mai scăpa de gândul la tatăl lui Madeleine. Ca 
neurolog știa că vorbele „Gândurile sunt libere” nu erau tocmai 
exacte. În realitate, cu toţii suntem prizonieri ai gândurilor 
noastre și cu adevărat liber este doar acela care reușește să își 
supună gândurile. 

Privind în urmă, încă mai simţea doar rușine. De când aflase 
că nu fusese singura care căzuse victimă fotografului-star ce 
făcea pe îndrăgostitul. Dacă dădea crezare zvonurilor, el 
tăvălise prin patul lui sute de fete preluate direct din fața 
obiectivului camerei. Dar, din câte știa ea, fusese singura pe 
care o lăsase gravidă. După incident, agenţia renunţase la ea. | 
se reproșase ei, nu lui, lipsa de profesionalism, și tot el primise 
scuze pentru comportamentul ei. 

Cu o consternare mimată, el susținuse în faţa șefilor ei că ea 
fusese cea care îl îmbrobodise. Ea, o fată nevinovată, candidă, 
care știa despre sex mai puţin decât despre lumea modei în 
care nimerise. Lucrurile se petrecuseră exact invers și ea nu 
avusese curajul să protesteze atât de vehement cum ar fi 
trebuit. Cât fusese de naivă, cât de proastă! Cel mai târziu 
atunci când el începuse brusc să se dezbrace în timp ce 
fotografia, ea ar fi trebuit să se retragă. Pentru a-i alunga teama 
de o ședință foto în bikini, el zâmbea larg. Un zâmbet simpatic. 
Fusese o ședință foto pentru unul dintre marii designeri și ea nu 
cutezase să întrerupă sesiunea. Lui Helen îi era rușine de asta. 
Și îi mai era rușine de gândul că ar fi trebuit să evite totul. Dacă 
l-ar fi respins pe acel bărbat și nu i-ar fi acceptat avansurile, 
Madeleine nu ar mai fi existat astăzi. Dacă și-ar fi dorit să nu se 
întâmple asta, ar fi însemnat să își fi dorit ca Madeleine să nu se 
fi născut niciodată. Deoarece, în ciuda împrejurărilor nefericite 
ale procreării ei și a simțămintelor ei problematice faţă de tatăl 
lui Madeleine, fiica sa era cel mai preţios lucru din viaţa ei. Prin 
sosirea pe această planetă, Madeleine o salvase dintr-o lume 
plină de răutate, ipocrizie și egoism. Primul țipăt al lui Madeleine 

scos în sala de nașteri fusese pentru Helen ca un apel menit să-i 
orienteze viața în altă direcţie. 

Din nou trecu pe lângă o tânără pereche strâns îmbrăţișată. 
Era același cuplu pe care îl văzuse mai înainte stând pe bancă. 
Pentru o clipă își aminti ce însemna să fii îndrăgostit. Așa cum își 
amintea mirosul lumânărilor stinse de Crăciun. 

Simţi o vibraţie sub pardesiu. Trecu un moment până să 
înțeleagă că era telefonul mobil, care-i zumzăia în buzunarul 
jachetei. „Cu siguranţă că este Madeleine, care răspunde la 
apelul meu”, se gândi ea și se simţi oarecum consolată. Scoase 
telefonul cu o oarecare dificultate. Apelul fusese efectuat de pe 
un număr ascuns. Deci de la Betty, care totdeauna suna așa. 
Evident că voia să știe dacă ea se simţea bine. Helen oftă. 

Scoase căștile pentru telefon, descâlci firul și fixă difuzorul în 
ureche. Cu mâna dreaptă prinse micul microfon și îl ţinu în 
dreptul gurii. 

— Mă simt bine, spuse ea, apoi își dădu seama că fusese mai 
impertinentă decât intenţionase. 

— Mă bucur, răzbătu din receptor o voce de bărbat, pe care 
ea era sigură că nu o mai auzise niciodată. Vorbesc cu Helen 
Morgan? 

Ea confirmă circumspectă. Vocea era străină, dar simpatică. 

— Foarte bine. Numele meu este Patryk Weisz. Cum să încep? 
ÎI cunoașteţi pe Pavel Weisz? 

Helen se opri, pentru a se putea concentra asupra convorbirii. 
Nu părea un apel obișnuit. Numele Weisz îi spunea ceva, însă 
pentru moment nu putea să își amintească în ce context îl 
întâlnise. 

— Vă referiţi la miliardarul din domeniul software? întrebă ea 
în cele din urmă. 

— Exact, confirmă interlocutorul bucuros. L-aţi întâlnit 
personal? 

— Din păcate, nu. 

În receptor se auzi o exclamaţie de dezamăgire. 

— Eu sunt fiul lui. 

— Nu înțeleg... bâigui ea. 

— Nici eu. Cel puţin, nu în totalitate... 

Urmară câteva momente de liniște și Helen crezu că legătura 
se întrerupsese. Probabil, o glumă la telefon. Să fie opera lui 

Claude, care din însărcinarea lui Betty încerca să o mai bine 
dispună? 

— Chestiunea este cam așa, continuă interlocutorul. Tatăl 
meu a dispărut de câteva săptămâni. 

— Imi pare rău, replică ea și își continuă mersul. 

— Mă aflu în casa lui din Varșovia. În Polonia. În Europa. 

Ea știa unde era Varșovia, chiar fusese acolo la un eveniment 
de modă. 

— Caut indicii care să clarifice dispariţia tatălui meu și am dat 
de numele dumneavoastră și de acest număr de telefon. 

Din nou interveni o pauză. Era evident că bărbatul aștepta ca 
ea să spună ceva. 

— Așa cum v-am menţionat, nu îl cunosc pe tatăl 
dumneavoastră. Imi pare rău și sper să îl găsiţi, rosti Helen, 
apoi, după o scurtă ezitare, continuă: Mai exact, de unde aveţi 
acest număr de telefon? 

Ea nu folosea cu plăcere telefonul mobil și dintr-un motiv 
irațional ţinea numărul secret în măsura în care putea. Cu 
excepția câtorva prieteni, a familiei și a câtorva colegi, nimeni 
altcineva nu cunoștea numărul. 

— De aceea vă sun. Ultimul lucru făcut de tatăl meu înaintea 
dispariţiei a fost să noteze numele dumneavoastră și acest 
număr de telefon pe un blocnotes aflat alături de telefon, găsit 
de mine în casa din Varșovia. Cel puţin, așa mi-a spus unul 
dintre angajații lui. 

— Ciudat. Chiar nu știu cum v-aș putea ajuta... 

Intre timp, Helen ajunsese în apropierea ieșirii din parc și 
simțea dorinţa de a termina cât mai repede cu plimbarea și cu 
această discuţie telefonică. 

— Alături de numele dumneavoastră se mai află un nume, 
continuă interlocutorul. 

Helen auzi foșnetul unei hârtii, apoi bărbatul adăugă: 

— Madeleine. Vă spune ceva acest nume? 

Helen se opri brusc și simţi un junghi în inimă, care începu să 
îi bată accelerat. Ce legătură avea Madeleine cu Pavel Weisz? 
Bărbatul acesta trebuia să fie mult mai în vârstă decât ea. 

— Da, așa se numește fiica mea, confirmă ea suspicioasă. 

Fu cuprinsă de o senzaţie neplăcută. Se gândi la încercarea ei 
nereușită de a o contacta telefonic pe Madeleine la clinică. 

— Fiica dumneavoastră? întrebă interlocutorul, părând uluit. 
Este cu dumneavoastră? 

— Nu, este... 

Helen se blocă. Nu îl privea pe acel străin faptul că Madeleine 
se afla într-o clinică psihiatrică. 

— Momentan nu este cu mine, preciză Helen. 

— Aţi văzut-o în ultimul timp pe fiica dumneavoastră? 

— Ce vreţi să spuneţi? 

— Ce vârstă are, dacă îmi permiteţi să întreb? 

— Șaisprezece ani. De ce vreţi să știți asta? 

Nu, nu trebuia să discute cu un necunoscut despre Madeleine, 
mai bine închidea telefonul. 

— Hmm... se auzi în receptor. 

— Ce este? întrebă ea de data asta cu insistenţă, pentru că 
simţea cum o cuprindea teama. 

— Mda... lângă numele Madeleine este desenată o inimă. 

— O inimă? se arătă ea mirată și, brusc, își simţi gura uscată. 
Asta este imposibil! Fiica mea este încă o adolescentă. Ce vârstă 
are tatăl dumneavoastră? 

— Șaizeci și șase. 

Helen simţi că o cuprinde greața. Urmă o nouă pauză în 
discuţie. 

— Alo? Mai sunteți pe fir? întrebă ea. 

— După numele fiicei dumneavoastră mai este ceva notat. 

— Ce? 

Helen remarcă faptul că vocea îi tremura. 

— Nu înţeleg bine, este în poloneză... 

— Spuneţi, vă rog... 

Făcuse această solicitare cu voce mai ridicată și pe un ton 
mai revendicativ decât intenţionase. Cu coada ochiului observă 
cum o femeie cu un căruț pentru copii se întoarse speriată către 
ea. 

— Sub numele fiicei dumneavoastră scrie Piekna i Bestia. 

— Ceea ce înseamnă...? 

— Poloneza mea nu este perfectă... Dar, dacă nu mă înșel, ar 
însemna „Frumoasa și bestia”. 

— Frumoasa și bestia? repetă Helen și simţi că o lasă 
genunchii. Ce naiba înseamnă asta? 

ÎI auzi pe interlocutor trăgând adânc aer în piept. 

— În ultimii ani aţi văzut vreo fotografie de-a tatălui meu? 

— Nu. 

Sau, cel puţin, nu își amintea. 

— Vă propun să vă duceți la fiica dumneavoastră și să o 
întrebaţi dacă, într-adevăr, nu îl cunoaște pe tatăl meu. Și dacă 
îl cunoaște, sunaţi-mă. Vă trimit prin SMS numărul meu de 
telefon. Vreţi să procedaţi astfel? 

— Eu... bâigui Helen și se blocă, neștiind ce să spună, încă nu 
înțeleg... 

Și amuti. 

— Întrebaţi-o pe fiica dumneavoastră, vă rog! 

— OK, o voi întreba... 

— Mulţumesc. Pe curând... poate. 

Simţind că o lăsau picioarele, Helen se îndreptă către o bancă 
liberă și acolo privi display-ul telefonului. Se gândi o clipă, apoi 
formă din nou numărul lui Madeleine. Din nou răspunse 
mesageria vocală. Îngrijorarea lui Helen crescu. Căută nervoasă 
în agendă numărul clinicii și pe urmă sună. 

Semnalele luminoase roșii și portocalii din jurul ei îi părură 
deodată a nu mai fi romantice, ci amenințătoare. 


7. 


São Paulo 


Mandibulele ei culeseră polenul din anterele florii. Apoi ea se 
ridică iarăși câţiva centimetri și pluti ca un elicopter deasupra 
florii. Albina începu să curețe polenul făinos din corola ei cu 
ajutorul periilor de pe piciorușele din spate. Pieptănul de pe 
partea inferioară a  piciorușelor transporta  polenul la 
pantalonașii de pe partea exterioară a picioarelor, unde se 
fărâmiţa pachetul cu polen. Rapid, cedă o picătură din bășica ei 
cu miere, pe care o împinse cu picioarele din față spre înapoi. 
Umezit cu lichidul lipicios, polenul se transformă într-un aluat, 
care rămase asigurat în coșuleț. Din cauza greutății încărcăturii, 
numărul bătăilor de aripi se mări și albina se răsuci pentru a se 
întoarce cu recolta la stup. Un cireș îi bară drumul; de aceea 
trebui să facă un mare ocol. Incercă să câștige înălțime, dar 
continuă să cadă. O forță invizibilă o dezechilibră și se lovi cu 

abdomenul de o ramură cu flori roz. Buimăcită, se luptă să 
stabilizeze situaţia, însă povara grea o trăgea în jos ca plumbul. 
Aripioarele se zbăteau febril. Zumzăitul luă tonalități înalte, care 
se auzeau aproape ca un țipăt. Deodată bătaia aripilor încetă, 
iar piciorușele se întinseră de parcă ar fi căutat un sprijin. Perna 
de aer pe care albina păruse că plutește dispăru ca prin farmec 
și ea se prăbuși abrupt cu abdomenul înainte, pe sol, unde 
rămase pe spate, la baza pomului. 

Mai tremură o secundă, pe urmă rămase brusc inertă, cu 
piciorușele întinse spre cer, ca pentru o rugăciune. 


8. 


New York 


_ Ultima operaţie a zilei durase mai mult decât se așteptaseră. 
Inainte de a fi dispărut la terminarea zilei de muncă, Susan, 
asistenta lui, contramandase cina cu dr. Ivory, unul dintre 
societarii clinicii de chirurgie plastică. Așa că dr. Ahmed 
Rahmani avea seară liberă. Se decisese să rezolve niște lucrări 
de birou aflate în întârziere. Într-un sertar, descoperise un 
pachet de biscuiţi săraţi cu susan, încă buni de mâncat. Alături 
de el, la lumina slabă a lămpii de birou, aburea o ceașcă de ceai 
de plante. În restul biroului era întuneric beznă. 

II usturau ochii ca de atâtea ori când opera întreaga zi la 
lumina orbitoare a lămpilor din sala de operaţii. Medita asupra 
unei prelegeri pe care trebuia să o susţină săptămâna viitoare la 
un congres, la Londra. Dar nu se putea concentra. Deschidea 
din când în când browserul și naviga pe internet. Urmărea cele 
mai noi informaţii. În continuare nu exista nicio urmă a reginelor 
frumuseţii răpite în Mexic. Reporterul bănuia că în culise se 
negocia o mare sumă pentru răscumpărare. Dr. Rahmani intră 
pe pagina de Facebook a clinicii, unde o pacientă mulțumea în 
urmă cu o oră, pentru o operaţie, cu o fotografie frumoasă. Apoi 
intră pe un site de întâlniri, pe care se înscrisese de câteva 
săptămâni. 

Fiind un chirurg plastician de succes, nu ducea lipsă de oferte 
ale unor tinere care nu își doreau nimic cu mai multă ardoare 

decât ca el să își pună mâna pe bustul lor. Pe ele le interesa mai 
puţin corpul lui acceptabil antrenat, urmărind mai mult să poată 
economisi costurile încă apreciabile ale unei măriri de sâni în 
schimbul câtorva nopţi petrecute cu el. Pe chirurg nu îl 
interesase asta mult timp, opera în schimbul unor partide de 
sex. O modalitate specială de a le testa înainte și după nopţile 
de amor. Cert e că ajunsese la o vârstă la care trebuia să decidă 
dacă în această viață putea sau nu să își întemeieze o familie. 
Nici pentru el nu era simplu să judece o femeie făcând 
abstracţie de opinia profesională. Meseria lui era de a face 
femeile mai frumoase. Uneori mai erotice. El ducea la 
perfecțiune ceea ce natura făcuse insuficient. Cum ar putea el 
să admire onest, poate chiar să iubească o femeie al cărei nas 
ar avea o protuberanţă care însemna mai multă grăsime decât 
ar fi fost nevoie? 

Un clinchet îl smulse din gânduri. Pe ecran se deschise o 
fereastră. „Mona” - scria în ea. 

Mona era o tânără pe care o cunoscuse pe un forum pe 
internet și cu care deja schimbase mesaje de câteva ori. În 
ultimele săptămâni folosiseră chiar camera web. Mona era 
incredibil de sexy și de ofensivă. Oricum, nu femeia cu care voia 
el să întemeieze o familie, asta mai putea aștepta. Își trecu 
repede mâna prin părul negru și își verifică gulerul cămășii. Apoi 
apăsă pe Accept. 

Apăru, în sfârșit, imaginea pe monitor. Ceea ce văzu îi 
acceleră pe loc pulsul. Mona era întinsă pe burtă pe un pat; cu 
bărbia sprijinită în mâini, ea privea în obiectivul camerei 
laptopului. Pe deasupra umerilor ei, el zări că fata, cu excepţia 
sutienului, mai purta doar niște chiloţei negri. 

— Mă cuprinsese nostalgia, se auzi din difuzorul monitorului 
vocea ei moale ca mătasea. Și mă simt atât de singură. 

Buzele ei mimară un sărut. 

— Sunt încă la birou, replică el doar ca să spună ceva. 

Chiar se simţea stingherit? 

— Cumva mă simţeam atât de... fierbinte, continuă Mona și 
zâmbi. 

Avea o dantură perfectă. 

— Văd... remarcă el sec. 

— Ai avea ceva împotrivă dacă m-aș face ceva mai lejeră? 
întrebă ea. 

Imaginea balansa, zărindu-se preţ de o clipă o lustră, apoi o 
comodă, dușumeaua acoperită cu o mochetă. Un foșnet, pe 
urmă în imagine reveni Mona, sprijinindu-se de un turn din 
lenjerie de pat. Camera o prezenta de jos în sus. Nu purta decât 
desuurile. Negre, cu volănașe. Era devastatoare. 

Simţi și el că se înfierbânta. Întoarse capul și se uită spre ușa 
biroului. Gest lipsit de sens. La acea oră era singur în partea 
aceea a clinicii. 

— În mod normal nu fac așa ceva, spuse ea zâmbind timid. 
Dar tu dezlănţui ceva în mine. 

El zâmbi. Cu siguranţă că nu era atât de nevinovată pe cât se 
voia. Cu atât mai bine. 

— Mai exact, definește așa ceva. 

Sfiala lui începea să cedeze. 

— Așa ceva! replică ea. 

Apoi introduse mâna dreaptă în sutien și începu să își 
mângâie sânul. Cealaltă mână se îndreptă spre buric. Era ca o 
invitaţie adresată lui direct prin camera video. 

El simţi semnele clare ale erecţiei. Poate că ea era și beată? 
Mda... chiar dacă era așa, puţină destindere își putea permite 
după acea zi de muncă. 

Brusc, fata încetă și zâmbi triumfătoare. 

— Tu mai întâi! chicoti ea. 

— Sunt la birou... 

— Asta mă aprinde, adăugă ea poznașă și își linse buzele cu 
limba. Imaginează-ţi că stau pe biroul tău, continuă ea și își 
desfăcu picioarele. 

Lui i se tăie respiraţia. 

— Dezbracă-te! îi ceru ea. 

El privi în jur. Jaluzelele de la fereastra din spatele lui erau 
lăsate. 

— Altfel mă îmbrac! se auzi vocea jignită din monitor. 

Ea puse mâna pe pătură și cu un colț își acoperi pielea 
dezgolită. 

— Bine! acceptă el emoţionat, deși nu intenţiona să arate 
asta. 

Se descheie la cămașă, o scoase din pantaloni și o lăsă să 
cadă lângă el. Observă mulţumit că și ea dădu drumul colţului 
păturii. 

— Acum, pantalonii! șopti ea. 

Mâna ei se strecură în slip. El se ridică, desfăcu cureaua și 
lăsă să cadă pe podea pantalonii și chiloţii boxer. li îndepărtă cu 
piciorul. Aflat doar în șosete pe scaun, părea cam comic. Din 
computer se auzi un geamăt ușor și ceea ce văzu îl făcu să 
treacă peste orice urmă de îndoială. 

— lar acum... atinge-te! ceru Mona. Privești încoace? 

El ascultă. Cererea ei îl excită. 

— Așază lampa ca să o pot vedea! 

El se ridică și reglă abajurul lămpii de birou în așa fel încât 
aceasta să lumineze scaunul. Apoi se așeză la loc. 

— Minunat! lăudă ea gemând ceea ce văzu. 

Pofticios, urmări cum ea își descheia sutienul. „Nu este deloc 
rău, chibzui el. Poate că ar mai suporta doar câteva grame de 
silicon”. 

— Ești lasciv? întrebă ea. 

— Sunt lasciv, confirmă el numaidecât și ca dovadă gemu. 

Mâna lui dreaptă masa între timp ceea ce avea mai bun. 

— Acum spune-ţi numele, ceru ea pe un ton languros. 

Dorinţa asta era ușor de satisfăcut. 

— Ahmed Rahmani! 

— Doctorul Rahmani? vru ea să știe, în timp ce trupul ei se 
înclina în faţă. 

— Dr. Ahmed Rahmani, confirmă el gemând, dar abia își rosti 
numele, că se blocă: Dar de ce? 

Legătura se întrerupse și fereastra cu Mona dispăru. O clipă 
rămase gol cum era în faţa ecranului, sperând că fereastra se va 
redeschide în momentul următor. Se simţea ca și cum partenera 
de sex s-ar fi evaporat de sub el în mijlocul unei partide. 

După ce rămase un lung minut nemișcat în faţa monitorului, i 
se făcu frig. Hainele îi erau împrăștiate în jur. Pe măsură ce se 
scurgea timpul, se simţea de parcă se trezise dintr-o beţie. 

Ce făcuse, de fapt? 

Brusc, totul i se păru jalnic. Ar fi trebuit să întrerupă legătura. 
Chiar dacă ea ar încerca să îl mai contacteze, el nu va răspunde. 
Simţea că îi plesnea capul doar la gândul că se masturbase în 
fața cuiva care îi era complet străin. 

Și nu mai era un adolescent. 

Ahmed Rahmani se aplecă, își trase pantalonii pe el și încercă 
să își aranjeze chiloţii. 

Din monitor se auzi deodată un geamăt. „Parcă aș fi eu”, se 
gândi el. Işi înălță privirile. Acolo unde Mona stătuse întinsă pe 
ecran, într-o fereastră... văzu imaginea lui. 

— Sunt lasciv! se auzi pe sine. 

In lumina palidă a lămpii de birou, rezemat în scaun, complet 
despuiat cu excepţia șosetelor negre, era el cu mâna între 
picioare. 

— Dr. Ahmed Rahmani! gâfâia el direct în cameră. 

În acel moment, imaginea îngheţă și el rămase ca o statuie în 
acea poziţie penibilă. 

Inima începu să îi bată sălbatic în piept. 

— Ce dracu’... 

In aceeași clipă pe ecran se deschise o altă fereastră, în care 
clipea un mic cursor. Mânat parcă de un spirit, cursorul începu 
mai întâi să scrie litere, apoi cuvinte. 

Lăsă să îi cadă pantalonii pe podea și se aplecă spre a citi mai 
bine: 


Acest mic videoclip cu dumneavoastră ca interpret principal 
va fi distribuit în mai puțin de două minute tuturor contactelor 
dumneavoastră de pe Facebook și din agenda de e-mail. Afară 
doar de cazul în care veti binevoi să ne faceți un serviciu. Putem 
conta pe sprijinul dumneavoastră? 


Cursorul se opri clipind în spatele semnului întrebării. 

Ahmed Rahmani privea fix monitorul și nu îi venea să creadă. 
Ce să facă? Toate contactele lui din agenda de e-mail? Printre 
acestea se aflau toţi colegii lui și, mai rău, toate colegele. Și o 
mare parte a pacienţilor și pacientelor lui. Familia lui. Chiar 
mama lui. 

Brusc, cursorul se puse în mișcare. 


Rostiți tare DA, dacă ne acordati sprijinul! 


Se uită în jur, ca și cum s-ar fi aflat cineva în spatele lui. 
Privirea îi căzu pe micul orificiu al camerei video, în partea de 
sus a monitorului. Dacă ea încă... 

— Da! spuse el răgușit. 

Gura îi era uscată de parcă tocmai mestecase o felie veche de 
pâine prăjită. 

Așteptă, dar nu se întâmplă nimic. 

— Da! mai strigă el încă o dată. 
Fu cuprins de panică. 
Pe urmă cursorul se repuse în mișcare. 


Bine. Ne mai auzim. Parola „Mona”. Este într-un scop bun! 
Cursorul se opri. Apoi scrise din nou: 
Relaxați-vă! Poate terminati ceea ce ați început. 


Cursorul se opri după ce tastă două puncte, urmate de o 
paranteză, semnul emoticonului zâmbet: ©. g 

Fereastra dispăru și apăru o imagine. El scoase un strigăt. In 
imagine era o femeie goală, semănând foarte mult cu Mona. 
Totuși, corpul său era pocit în mod bizar. Părea aproape o 
caricatură. Ochii umflaţi, nasul deformat grotesc. Pieptul 
asimetric, un sân umflat de parcă era gata să explodeze în orice 
moment, celălalt flasc ca al unei bătrâne. Abdomenul unei 
gravide, coapsele parcă împăiate. Picioarele erau răsucite și 
acoperite cu o piele ca de elefant. | se făcu rău. 

Mâna căută întrerupătorul în spatele monitorului și îl opri. Cu 
cealaltă mână stinse lampa de birou. 

Aflat în întuneric deplin, se lăsă să cadă pe scaun respirând cu 
greutate. Se simţea sfârșit cu desăvârșire. Pielea scaunului i se 
lipea de trupul gol. În urechi auzea bătăile inimii. Îl cuprinseră 
frica, rușinea și disperarea. 

Revedea mereu în minte ultimele cuvinte de pe ecran: ...într- 
un scop bun! 

Picioarele îi tremurau de frig. Era sigur că numai de bine nu 
putea să fie orice i s-ar fi cerut pentru ca imaginile cu el să nu 
fie făcute publice. 


9. 


Acapulco 


Greg Millner ședea în biroul lui Rafael Herrera și era nervos. 
Din cauza muștelor care dintr-un motiv inexplicabil roiau în 

secţia de poliţie - spera că lucrul acesta nu avea nicio legătură 
cu patologia din pivniță -, dar și a arșiței. Chiar și în acest 
anotimp la Acapulco arșița era excesivă, iar instalația de 
climatizare părea să își fi dat obștescul sfârșit. 

Era prima lui misiune după „chestiunea” din Brazilia. 
involuntar, duse mâna la obraz și o trecu peste țesutul 
cicatrizat, între timp dezvoltat pe locul de intrare a glonţului. Își 
plimbă limba peste șirul de măsele false. Durerea îl străfulgeră 
din nou. „Dureri-fantomă”, îi explicase medicul. Totuși, în fiecare 
dimineaţă înghiţea câteva dintre acele pastile mici și roșii. 
Tabletelor împotriva durerii le era absolut indiferent dacă 
trebuiau să combată dureri-fantomă ori dureri veritabile. Dacă 
nu le lua, durerea era insuportabilă. 

Mâna lui dreaptă se ridică fulgerător și se strânse în pumn în 
aer. În interior bâzâia o muscă. Biata victimă căuta panicată o 
ieșire. 

— La fiecare muscă ucisă apar alte zece, spuse Herrera și 
râse. Şi atenţie: se răzbună! 

Sună telefonul și șeful poliţiei ridică indispus receptorul din 
furcă, de parcă ar fi luat de pe grătar un știulete fierbinte de 
porumb. 

Millner privi în jur și fiindcă nu descoperi în apropiere niciun 
loc în care să poată arunca musca, și nici ceva asemănător unui 
coș de gunoi, deschise încet pumnul și privi cum un punct 
întunecat se repezi agitat spre tavan. Muscoii erau prinși și apoi 
eliberați. „Bun venit la poliţie”, reflectă el. 

FBI trimisese în Mexic un grup alcătuit din patru oameni, al 
cărui șef era el. Din lipsă de spaţiu nu fuseseră cazaţi în cartierul 
general al poliţiei locale, ci la un post de poliţie dintr-o zonă 
marginală. Pe fațadă încă mai erau vizibile urmele gloanțelor de 
la atacurile efectuate de bandele locale asupra micii clădiri 
pătrate. Cândva - așa i se spusese - niciun poliţist nu voise să 
facă de serviciu acolo, de aceea sediul fusese închis. Referitor la 
cei de la FBI, nu prea bine-veniţi, s-a avut încredere că vor 
supravieţui acolo sau, poate, s-a sperat că nu o vor face. 

Nici după două zile mexicanii nu au reușit să conecteze 
clădirea la electricitate, așa că Millner pendula între biroul lui 
Rafael Herrera, șeful poliţiei locale, și sediul poliţiei federale, 
numită Polícia Federal, pentru a se informa cu privirile la 
ultimele evenimente. 

Deprimant era că nu existau noutăți. Ei sperau să se ceară o 
răscumpărare, cel mai bun semn că fetele vor putea fi aduse 
acasă oarecum în stare bună. Dacă nu exista cererea, însemna 
că aveau de-a face, probabil, cu negustori de fete. În această 
situaţie, fetele vor reveni acasă în cel mai bun caz ca personaje 
în filmele porno ilegale. 

Dispuneau de doi martori: șoferul, pe care răpitorii îl 
aruncaseră din autocar, și un ţăran aflat în drum spre oraș cu un 
transport de vite. Spre deosebire de alţi martori oculari, ţăranul 
nu putuse să o tulească destul de repede înainte de sosirea 
poliţiei. Oricum, fusese destul de șiret să refuze orice declaraţie 
privitoare la cele petrecute. El jura pe toţi sfinţii că adormise la 
volanul mașinii lui și că nu știa nimic, dar absolut nimic despre 
incident. Două zile mai târziu, când Millner încercase să scoată 
ceva de la el, sărmanul om încă mai tremura din tot trupul. 
Teama de cartelurile drogurilor, care dominau prin violenţă, era 
atotputernică în această ţară. Prea mulţi martori erau ulterior 
decapitaţi, crucificaţi ori spânzurați de poduri în scopul 
terorizării. Era știut că, dacă voiai să trăiești, era mai bine să îţi 
ţii gura. 

Doar șoferul autocarului părea să nu ţină cont de această 
regulă. El vorbea mult, însă prea puţin din ce spunea era util. 
Luptase ca un leu, numai că atacatorii îl copleșiseră numeric. Ei 
vorbeau ca mexicanii, dar fuseseră mascaţi. Din declarațiile lui 
aflaseră totuși că era vorba despre cel puţin patru atacatori bine 
înarmaţi. Işi însușiseră autocarul cu toţi cei din interior și de 
atunci parcă îi înghiţise pământul. 

În SUA, cazul stârnise mare vâlvă. În autocar se aflaseră cele 
mai frumoase fiice din toate colțurile ţării. Majorete, modele, 
studente. Tot ce avea mai frumos clasa americană de mijloc în 
materie de tinere fete. 

— Mă tem că una dintre aceste bande de traficanţi de droguri 
face acum mare haz, îi spusese Herrera la prima lor întâlnire în 
Acapulco, și asta îl șocase. 

Ulterior, Millner aflase că polițistul supraponderal cu barba 
nerasă de trei zile și o privire pătrunzătoare permanent 
resemnată era și el tată a trei fete. 

Sorbi din cafea. Avea un gust excepţional, era chiar mai bună 
decât cea din biroul din Washington. 

Herrera stătea în fața lui și încă vorbea la telefon. Pentru 
prima dată de când îl cunoscuse, acesta îi făcea o impresie de 
om agitat. În timp ce vorbea, îl fixa cu privirea pe Miliner, își 
nota ceva și punea mereu întrebări. Apoi trânti receptorul în 
furcă și se încruntă îngrijorat. 

— Una dintre fete? întrebă Millner. Poate că este prima veste 
bună pe care o putem raporta acasă. Trăiește? 

— Da, însă este maltratată rău. A fost lăsată în ziua atacului 
în fața unui spital din Chilpancingo. Poliţia locală a reușit s-o 
identifice abia astăzi. Este Rachel Wood. 

Millner băgă mâna în buzunarul interior al costumului și 
scoase o foaie de hârtie. Arătătorul trecu peste rânduri până se 
opri brusc. 

— Miss Florida, cea mai tânără. Abia șaisprezece ani. 

Herrera trase o înjurătură în spaniolă. 

— Cum se simte? Ar putea fi interogată? Putem merge la ea? 

Herrera clătină din cap. 

— Este în comă indusă. 

— Va supravieţui? 

— Medicii spun că da, hm... 

— Dar? 

— Pare să aibă rupt tot ce se putea rupe. Mai ales faţa. 
Regină a frumuseţii nu va mai fi. 

Millner pricepu. „Oricum, a supravieţuit”, se consolă el în 
gând. 

— Aţi spus că a fost lăsată în ziua atacului? 

— Cam la o oră după. 

Millner se ridică și se duse spre o hartă ce atârna pe perete. 
Găsi repede localitatea Chilpancingo, la nord de Acapulco. 

— În cât timp se ajunge acolo, de la Acapulco? 

— Aproximativ într-o oră, răspunse Herrera, care se ridicase și 
el și se afla alături de Millner. 

— Înseamnă că a fost rănită în timpul atacului. Poate la 
frânarea bruscă. Într-un asemenea autobuz nu există centuri de 
siguranţă, remarcă Millner adâncit în gânduri. Măcar știm în ce 
direcție au luat-o. Ar trebui să căutăm în continuare în 
Chilpancingo și în împrejurimi. Am să plec imediat acolo și voi 
discuta asta cu Polícia Federal. 

— Știţi ce găsesc eu ciudat? îl opri Herrera pe Millner, care se 
îndrepta către ușă. Că nu au lăsat-o să moară. Ori că nu au 

aruncat-o într-un șanț. Au lăsat-o în faţa unui spital. Așa ceva nu 
se face pe aici. 

Millner vru să replice, dar renunță. 

— Bun venit în Mexic, își spuse lui însuși încet, în timp ce ușa 
se închidea în spatele său și alunga cu o mână o muscă de pe 
faţă. 


10. 


Leipzig 


Se apropie de clădirea din piaţa Naschmarkt. Ca și în nopţile 
anterioare. Găsi un loc ferit la intrarea într-un magazin și începu 
să supravegheze piaţa. Pe fațada clădirii ce îl interesa căuta să 
surprindă o mișcare în spatele ferestrelor. Era, cu adevărat, o 
mândreţe de clădire. El nu se pricepea la arhitectură, lumea lui 
era cea a hornurilor și apoi a unui pod în demolare. Dar casa 
aceea îi plăcea. În lumina gălbuie a felinarelor stradale strălucea 
inscripţia cu litere mari și aurii aflată direct sub streașină care 
înconjura întreaga primărie: Doar Domnului îi aparține onoarea, 
deoarece acolo unde Domnul nu are încredere, în zadar se 
construiește, unde Domnul nu veghează asupra orașului, acolo 
zadarnic veghează paznicii. El citi o parte a inscripţiei, ceea ce îl 
făcu să mustăcească involuntar. Se părea că în acea noapte 
Domnul nu veghea asupra Leipzigului. 

După ce se asigură că era singur în zonă, traversă piaţa și 
înconjură clădirea, oprindu-se în cele din urmă în faţa turnului 
din partea frontală. Se afla exact în faţa intrării în vechea 
primărie. 

Turnul nu fusese clădit în mijlocul clădirii. Lucrul ăsta îl iritase 
de la început. Cine construiește un singur turn la o clădire 
dreptunghiulară și îl poziţionează cam la o treime a frontonului, 
și nu în mijloc? 

Păi da, poate data viitoare. 

Lăsă capul pe spate și privi marele ceas al turnului iluminat în 
timpul nopţii de o lampă albăstruie. Acesta arăta ora trei și 
câteva minute. 

Cu pași măsuraţi se îndreptă către arcadele din faţa primăriei. 
Acolo se găseau restaurante, cafenele, magazine cu suvenire. 
Urma momentul cel mai tensionat. Se lipi de spatele unei arcade 
și trase adânc aer în piept. Acolo încă se mai afla scara pe care 
tot el o adusese în urmă cu două zile. „Vă rugăm să nu o 
deplasaţi. Administraţia orașului” - scria pe o mică tăbliță 
meșterită tot de el. Se bazase pe faptul că nimeni nu va 
nesocoti o rugăminte a administraţiei orașului. În prima zi se va 
lua la cunoștință de existenţa scării, a doua zi vor începe să se 
mire și într-a treia zi grijile oamenilor se vor orienta în altă 
direcție. 

O scoase icnind și o rezemă de mica ieșitură a turnului. Se 
căţără pe ea sprinten, reflectă și, înjurând încet, cobori. Se duse 
grăbit la intrarea în primărie, scotoci prin buzunarele 
pantalonilor, găsi ceea ce căuta și lipi obiectul de ușă. În timp ce 
încă se mai gândea ce rost avea albina, netezi banda de lipit cu 
mâna umezită de sudoare. Apoi se grăbi să ajungă din nou la 
scară, urcă și după vreo cinci metri ajunse la un balcon cu 
balustradă din lemn aflat la poalele turnului direct deasupra 
portalului principal al primăriei. Probabil destinat salutării 
poporului. Imediat ce trecu de balustradă, trase sus scara și o 
așeză de-a lungul îngustului balcon. Aceasta nu mai atrăgea 
atenţia. Și nici el, care îngenunche alături de ea. Examină cele 
cincisprezece găuri făcute în nopţile trecute. Fiecare dintre ele 
avea 33 de centimetri adâncime. li plăcea să se joace cu cifrele. 
Cincisprezece găuri, suma cifrelor, șase, reprezenta ziua în care 
se născuse. Ca și suma cifrelor numărului 33. 

Cât vreţi? îl întrebase necunoscutul prin e-mail. 

Inițial luase totul drept o glumă. 

Pentru ce s-ar face asta? se interesase el prudent. 

Fiindcă vrem noi. 

De ce eu? 

Deoarece dumneavoastră puteți să o faceți. Deci, cât? 

Pentru asta? 600.000 - fabulase el. Suma cifrelor - șase. 

In final, fusese destul de nebun pentru a intra în combinaţie, 
cu un picior în închisoare, cu celălalt în iad. Poate că și suficient 
de plictisit de viaţa lui. In cele din urmă, căzuseră de acord, 
după alte trei e-mailuri, pentru 330.000 de euro. Plus o casă 
drăguță, undeva la un lac. 

„O casă pentru un turn”, își spuse el încet sieși. 

Mustăci iarăși. Să-ţi păstrezi un zâmbet chiar și în situații 
critice. Totdeauna îl caracterizase asta. Chiar și când încă lucra 
în mină, adânc sub pământ, la nevoie cu oxigen pentru o oră și 
cu singura cale de ieșire în spate. 

Scoase din geanta de voiaj neagră cele șase kilograme de 
amongelit: pe care le sustrăsese de la firmă în ultimele 
săptămâni. 

Bineînţeles că explozivii erau foarte bine asiguraţi, însă el era 
deștept. Mult mai deștept decât îl credea șeful lui. Și dacă mai 
toată viaţa lucrase cu așa ceva ca artificier, precum bossul, 
cândva își pierduse respectul. Și, cu el, și prudenţa. Lucru valabil 
și pentru depozitare. 

Mai calculă o dată în minte. Câte patru sute de grame în 
fiecare gaură. Procedă cu gesturi rutinate. Montă focosul. Ceasul 
indica trei și jumătate, adică trei treizeci, suma - șase. Venea 
partea cea mai grea pentru el. De data asta trebuia să coboare 
fără scară. Ea reprezenta unicul lucru pe care trebuia să îl lase 
în urmă - într-un milion de bucățele. 

Scoase din geantă frânghia și o fixă de centură. Apoi cobori cu 
grijă în rapel. Ajuns jos, înghesui totul în geantă și se grăbi să se 
îndepărteze cât mai mult de primărie. 

Căută adăpost, ca refugiu, într-o casă aleasă cu câteva zile în 
urmă. De acolo avea un câmp vizual excepţional, fără a se 
expune. Și putea și să dispară pe străduţa de lângă casă. Turnul 
avea să cadă în direcţia lui, dar departe de el. 

Metoda era veche. Amongelitul va tăia ca o seceră o parte a 
turnului, cum se întâmplă în cazul arborilor. Și acesta se va 
dezechilibra. Cel puţin așa spera el. Așa mergea treaba la 
hornurile vechi. Un turn cu masa aceluia nu mai fusese distrus 
cu exploziv. 

Cu coada ochiului sesiză o mișcare. O umbră ieși de pe 
străduță și traversă piaţa prin faţa primăriei. Miji ochii. Mersul 
împleticit al unui beţiv. 

Privi turnul. Omul înainta încet. Exact către umbra lăsată de 
turn. 

Înjură. 

Pe urmă ceva se mișcă și în partea opusă a pieţei și lui nu îi 
venea să creadă ce vedea. O mașină a poliţiei se apropia cu 


1 Explozibil cu consistenţă gelatinoasă, pe bază de nitrat de amoniu și maximum 4% 
nitroglicerină și nitroceluloză (n.red.). 

viteză redusă asemenea unui om mergând încet într-o zonă 
pietonală în care circulaţia auto era oprită. Injură din nou în 
gând. Până în acel moment totul decursese fără nicio problemă. 
Și apoi, asta! Poate că cineva îl urmărise și alarmase poliția? 
Privi din nou turnul. Dacă ar declanșa în acea clipă explozia, 
deflagraţia avea să distragă atenţia și el ar putea să dispară. 

Beţivul se afla exact în faţa primăriei, cam la treizeci de metri 
de încărcăturile explozive. Privirea lui se îndreptă din nou către 
mașina poliției: mai avea o sută de metri până la el. Poliţiștii îl 
puteau vedea imediat. 

Își reaminti ceea ce scria pe inscripţia de pe primărie. Cum 
suna fraza?... unde Domnul nu veghează asupra orașului, acolo 
zadarnic veghează paznicii. 

larăși îl căută cu privirea pe beţiv. Acesta se îndepărtase doi 
pași. 

Se uită la declanșatorul din mâna lui. Se gândi la bani. 

Apoi zâmbi. 


11. 


Boston 


Nu era prima dată când călătorea cu un avion cu reacţie 
particular. În culmea carierei sale ca model zburase de mai 
multe ori împreună cu designerii cu reactoarele lor. Era mult de 
atunci, și niciodată nu fusese unicul pasager, ca în acel moment. 

În timp ce aeroportul Logan devenea tot mai mic jos, își 
îndreptă privirea spre linia orizontului. În ochi îi apărură lacrimi 
când se gândi la convorbirea telefonică purtată cu clinica. 

— Este ciudat că vă interesați tocmai acum de Madeleine. Și 
noi eram pe punctul de a vă suna; se pare că a dispărut - o 
anunţase dr. Reid după ce i se făcuse legătura cu el. 

— Dispărut? strigase Helen în telefon. 

De data asta îi era indiferent dacă cineva din parc ar fi întors 
capul după ea. 

— Din păcate, așa se pare, confirmase dr. Reid abătut. Starea 
ei se înrăutăţise dramatic. O recidivă. Intervenită din senin. A 
dispărut după o ședință cu mine, pe urmă nu a mai văzut-o 

nimeni. Am căutat peste tot. Au mai dispărut și câteva lucruri... 
speram că dumneavoastră aţi aflat ceva despre ea. De aceea 
voiam să vă contactez. 

— Nu, nu am nicio veste despre ea! replică Helen și vocea i se 
frânsese, părându-i-se că îi fugea pământul de sub picioare. Ce 
este cu telefonul ei mobil? se mai interesase ea, cu toate că 
gândurile o năuceau. 

— L-am găsit în camera ei. Nu l-a luat cu ea. Toată chestiunea 
este extrem de neplăcută, vă daţi seama. Nu trebuia în mod 
normal să se întâmple așa ceva. Oricum, nu este prima dată 
când un pacient dispare... Și până acum i-am recuperat pe toți. 
Credeţi-mă, nu poate fi departe. Zona din jurul clinicii este 
foarte izolată... 

— Foarte izolată? 

Helen trase aer în piept cu putere și, în timp ce se lupta cu 
lacrimile, auzi și întrebarea de care se temuse atât de mult. 

— Aveţi cumva rude la Varșovia? întrebase dr. Reid și, fără a 
aștepta răspunsul, continuase: Am găsit în camera ei o 
scrisoare, suna ca o misivă de dragoste. Semnată de un 
oarecare Pavel, iar la expeditor apare o adresă din Varșovia. Am 
mai descoperit un plic gol folosit pentru un tichet de zbor cu 
avionul... 

Ea notase ca în transă adresa din Varșovia, își exprimase 
convingerea că dr. Reid informase poliţia și cu asta convorbirea 
se încheiase. După câteva minute pe parcursul cărora încercase 
zadarnic să se mai calmeze, îl sunase pe acel Patryk Weisz la 
Varșovia. 

— Deja mă temeam de așa ceva, comentase acesta vestea 
despre dispariţia fiicei ei. Se pare că ar fi plecat împreună. 

Lui Helen i se întoarse stomacul pe dos doar imaginându-și 
așa ceva. După nicio jumătate de oră - tocmai se îndrepta spre 
casă - o sunase din nou Patryk Weisz. 

— Un amic de-al meu, care lucrează la supravegherea 
zborurilor, a vizualizat date la care, de fapt, nu avea acces și mi- 
a confirmat că o persoană cu numele Madeleine Morgan a 
zburat ieri-seară la Varșovia cu American Airlines, prin Viena. 

Gândul că fiica ei zburase singură la Varșovia, sau aparent 
însoţită, îi produse amețeli. Desigur că Madeleine nu mai era 
fetița pe care o avea mereu în faţa ochilor Helen când se 
gândea la ea. Cu bucle minunate și cu ochi mari, întrebători. 

Madeleine avea șaisprezece ani, vârsta la care ea însăși fusese 
descoperită ca model... O trecu un fior rece. Activitatea ca 
model însemnase pentru ea încheierea copilăriei, la Madeleine 
boala îi încheia copilăria. Maladia i-o smulsese de lângă ea pe 
Madeleine de ceva timp. Ea trăia la mii de kilometri distanţă, 
într-o clinică. Nu trecea o zi, o oră, în care să nu îi fie dor de ea. 
Dar Helen încercase să se consoleze cu ideea că în acea unitate 
de tratament se găsea pe mâini bune, crezuse că printre medici 
se afla pe mâini chiar mai bune decât acasă. Totuși, faptul că 
Madeleine, fără să o contacteze, fugise din clinică și umbla 
aparent singură prin Europa, fără nicio supraveghere, o 
înspăimânta. 

— Veniţi aici! îi ceruse Patryk sunând de pe un telefon cu 
același prefix ca telefonul clinicii. 

De la celălalt capăt al firului se prezentă un poliţist. Directorul 
clinicii dăduse numărul telefonului ei mobil secţiei locale a 
poliţiei. Polițistul o întrebase dacă Madeleine avea probleme, iar 
Helen răspunsese vexată că altfel fiica sa nu s-ar fi aflat într-o 
clinică psihiatrică. După care interesul bărbatului în clarificarea 
cazului scăzu simţitor. El mai adăugă că se găsise o scrisoare de 
dragoste și întrebă dacă Helen i-ar putea spune ceva despre 
respectivul prieten. 

Helen relată despre tatăl din Polonia al lui Patryk Weisz. Nu îi 
fu ușor să menţioneze că era posibil ca fiica ei să aibă legături 
cu un bărbat cu cincizeci de ani mai mare. Cine ar mai lua apoi 
în serios dispariţia lui Madeleine? Se decise să relateze și despre 
informaţia confidențială referitoare la zborul cu avionul. Nu era 
problema ei dacă amicul lui Patryk Weisz ar da de bucluc. 

Și, conform așteptărilor, polițistul deveni curios. Cunoștea ea 
numele angajatului de la supravegherea zborurilor? Cum 
ajunsese acesta să furnizeze date secrete în privinţa zborului? 
Era un delict federal. Acesta a fost momentul în care nervii lui 
Helen cedară. Țipase la telefon ca funcţionarul respectiv să 
revină la adevărata problemă, adică la dispariţia fiicei sale. La 
sfârșit, polițistul încheie politicos, dar lipsit de chef. După cât se 
părea, anunţarea dispariţiei cădea mai curând în sarcina 
colegilor polonezi. El se va interesa cum va putea să contacteze 
Varșovia. 

Furioasă la culme de indolenţa poliţiei, ajunsă în apartamentul 
ei, Helen își umplu un pahar cu coniac și îl dădu pe gât. Nu îi 

plăcea alcoolul în mod deosebit, însă în acea situaţie un pahar i 
se părea scuzabil. După două ore ce păreau nesfârșite, și alte 
două pahare cu coniac, timp în care privise telefonul mobil, o 
sună din nou Weisz junior. Relatarea ei despre convorbirea cu 
polițistul nu părea să îl și surprins. Ea nu făcu referire la partea 
cu amicul de la supravegherea zborurilor. 

— Constat că puteţi aștepta acasă, pe sofa, vești de la 
autorităţile poloneze sau să veniţi la Varșovia ca să vă căutăm 
împreună fiica, propuse el. Vă închiriez un avion privat, cu care 
în câteva ore veţi ajunge aici. 

În toiul nopţii se dusese la aeroport și la scurt timp urcase în 
avionul închiriat de Patryk Weisz. 

Privirea îi cobori asupra bagajului aflat pe un fotoliu din piele, 
în faţa ei. În puţinul timp aflat la dispoziţie luase cu ea haine 
pentru o săptămână, precum și șabloanele pentru verificarea de 
la Luvru. Dacă totul decurgea bine, la Varșovia o va găsi pe 
Madeleine și amândouă vor zbura apoi la Paris. Așa cum stăteau 
lucrurile aveau urgentă nevoie să fie împreună măcar puţin 
timp. Dacă totul mergea bine... = 

Helen se luptă din nou cu o criză de plâns. In ultimele ore 
încercase în diverse feluri să se calmeze, să își alunge din minte 
temerile îngrozitoare, însă nu prea reușise să gândească pozitiv. 
Fiica sa împreună cu un miliardar bătrân în Polonia? Helen mai 
citise de astfel de istorisiri care circulau pe internet. Auzise de 
seniori pofticioși care căutau contacte cu minore. Dar cu 
Madeleine a ei? Să fugă la Varșovia dintr-o clinică selectă din 
SUA? Pentru Helen, asta era încă de neînțeles. Cel puţin se 
părea că găsise în fiul acestuia, Patryk Weisz, un aliat, care 
părea la fel de îngrozit de cele întâmplate ca ea însăși. 

Privea prin hubloul aeronavei norii care se profilau la orizont 
ca niște umbre întunecate. 

— Unde este bunica? întrebase Madeleine când Ruth, mama 
lui Helen, murise în urmă cu șapte ani. 

Nu fusese o moarte rapidă. Și nici nu survenise surprinzător. 
Ruth luptase cu vitejie contra cancerului, dar cândva pierduse 
lupta. Și cu toate că Helen avusese destul timp să mediteze cum 
să o pregătească pe Madeleine, când fusese sunată de la clinică, 
nu știuse ce să spună. Pentru Madeleine, bunica fusese ca oa 
doua mamă. Şi dacă Helen era corectă, poate mai mult decât a 
doua mamă. În timp ce fata studiase, Ruth se ocupase de 

Madeleine. Au existat zile și săptămâni la rând în care Madeleine 
petrecuse mai mult timp cu bunica decât cu mama. 

— Tot ce faci tu este doar pentru ea, încercase să o consoleze 
mama ei, de câte ori constata Helen ce părinte denaturat era. 
Madeleine va fi foarte mândră de tine că ești medicinistă. lar tu 
îi vei putea asigura un viitor roz. 

Apoi mama lui Helen o mângâia pe cap și i se părea că alunga 
astfel toate gândurile negre din mintea ei. Exact cum, din ziua în 
care mama sa se dusese la cele veșnice, ea însăși o mângâia pe 
cap pe Madeleine de câte ori aceasta era tristă. 

Helen respira cu greutate. 

— Bunica este în cer. Deasupra norilor, îi spusese în cele din 
urmă lui Madeleine. Se uită la noi și veghează asupra noastră de 
acolo, de sus. 

Madeleine fugise la fereastră, trăsese deoparte perdeaua, 
privise cerul noros și își lipise palma de geam. 

Din nou, lacrimi apărură în ochii lui Helen când își plimbă 
privirea peste orizont. 

— Veghează asupra micuței, mamă! șopti ea și își lipi palma 
de geamul rece al hubloului. 

Pentru o clipă simţi ceva ca o ușurare, dar îngrijorarea își făcu 
din nou apariţia. Cobori jaluzeaua și, ca să mai scape de 
gânduri, luă un ziar aflat în avion, pe care îl frunzări neatentă. 
Drama lui Miss Massachusetts, care împreună cu alte regine ale 
frumuseții dispăruseră în Mexic, intrase în a doua săptămână. 
Aveau cuvântul părinţii fetei dispărute. Pe pagina a treia era o 
fotografie a lor în camera fetei, cu mama plângând. Această 
poveste tragică îi aminti din nou lui Helen, dureros, de 
Madeleine. Tot atât de bine s-ar fi putut și ea fotografia în 
camera părăsită a fiicei sale. 

Helen continuă să răsfoiască ziarul. Îi sări în ochi o fotografie 
cu o mulţime de albine moarte. În Brazilia, un virus necunoscut 
decimase populaţii întregi de albine. În mod ciudat, cazuri 
absolut identice erau semnalate în China. Groaznic. Lăsă jos 
gazeta, fiindcă nu se putea concentra asupra lecturii, și închise 
ochii. 

O cuprinse un somn neliniștit, plin de vise sumbre. 

12. 


Acapulco 


Darren, supranumit Barack în echipă datorită asemănării cu 
președintele Obama, stătea pe una dintre cele opt lăzi cu Coca- 
Cola. Una dintre primele acțiuni după sosirea lor la Acapulco 
fusese comandarea de Coca Cola la un negustor de băuturi din 
vecinătate. Spre deosebire de US-Coke, în Mexic aceasta 
conţinea zahăr extras din trestie-de-zahăr și era livrată în 
adevăratele recipiente din sticlă. La Washington, pentru o Cola 
mexicană trebuia să plătești în restaurante ori baruri preţul 
înzecit al unei Coke normale. 

Nu că n-ar avea griji mai mari. Dar când trebuie să îţi faci 
meseria la mii de kilometri distanță de patrie, într-un post de 
poliţie părăsit, în mijlocul teritoriului pe care se poartă un război 
pentru droguri, atunci îţi poţi permite câteva mici plăceri. Și 
pentru asta te poţi folosi de zahăr și cofeină. 

Millner, care tocmai venise de la spital, își șterse cu mâneca 
sudoarea de pe frunte, luă una dintre sticlele calde și o deschise 
cu bricheta. Din interior ţâșni un guler de spumă și Cola se 
revărsă din sticlă. 

— Drăcia dracului, avem nevoie de curent electric, izbucni 
Millner și ţinu sticla cu braţul întins cât mai mult, pentru a nu fi 
stropit. 

— leri-dimineaţă am făcut noi presiuni. Cică în această după- 
amiază vine un tehnician de la uzina orașului. Și atunci va 
funcționa, în sfârșit, și frigiderul, interveni Barack urmărind 
amuzat cum încerca Millner să controleze cu mâna sticla-vulcan. 

Chipul lui Barack se întunecă atunci când, prinsă la cureaua 
lui Millner, remarcă o cartelă de acces plastifiată cu fotografia 
partenerului său. Pe aceasta scria cu litere cenușii: Hospital 
Galenia. 

— Ai fost la micuță? 

Millner confirmă. 

— Este conștientă, însă nu își amintește nimic. 

— Cu ce s-a ales? 

Millner nu răspunse imediat, ci duse la gură sticla ce picura 
încă și sorbi o înghiţitură bună plescăind de plăcere. 

— Este foarte dulce, zise el după un timp. 

— Miss Florida? 

Millner clătină din cap și mai luă o înghiţitură. 

— Cola, idiotule! Micuța este aranjată rău. Arată ca după un 
meci de box. 

— Ceea ce contează este că trăiește. Și cine știe din ce a 
scăpat! continuă Barack neimpresionat. 

— Ceilalţi unde sunt? 

Millner arătă către camera goală. 

— Sergio este la Polícia Federal, iar Thomas caută ceva de 
mâncare. 

Millner dădu din cap, își slăbi nodul cravatei și se prăbuși pe 
unul dintre scaunele uzate din birou. Câteva momente fixă cu 
privirea sticla de Cola pe jumătate goală din mâna lui. 

— Nu înțeleg... zise el clătinând din cap. Ei au construit un 
baraj pe drum, de parcă ar fi așteptat tocmai acest autobuz. 
Apoi au dispărut fără urmă și acum tac mâlc. Nicio solicitare de 
răscumpărare... nimic. În primul rând, atât de mulţi ostatici 
trebuie ascunși. 

Barack se scărpină gânditor în barbă fără să spună ceva. 

— Or fi negustori de fete. Poate că la tinere atât de drăguţe 
speră un profit deosebit, continuă Millner. 

Mușchii maxilarului i se încordară, ca și cum tocmai ar fi 
mușcat ceva foarte dur. 

Brusc, Barack se lovi peste frunte. 

— Trebuie să suni la cartierul general. Keller a încercat în 
urmă cu vreo trei ore să dea de tine. 

Millner scoase din buzunar un telefon mobil și îi cercetă 
display-ul. 

— ÎI oprisem în spital... 

— Keller credea că te descurci în Brazilia, rosti amuzat 
Barack. 

— Brazilia? întrebă îngrijorat Millner și bău dintr-o înghiţitură 
ce mai rămăsese în sticla de Cola, apoi examină atent eticheta 
în roșu și alb a recipientului, de parcă nu îi venea să creadă ce 
scria pe ea. Asta nu înseamnă nimic bun, remarcă el pierdut în 
gânduri. 

Ridică telefonul și formă numărul lui Keller. 

13. 


Florenta, în jurul anului 1500 


De trei săptămâni străinul se află la noi. El are un nume 
complicat, într-o altă limbă. Eu îi spun /o straniero, străinul. Și 
Leonardo l-a îndrăgit din primul moment. Ceea ce firește că 
muzei lui Leonardo, Salai, nu i-a plăcut. 

— Are un suflet întunecat, mi-a spus ieri Salai cu o privire atât 
de geloasă, încât ar fi trebuit imortalizată într-un tablou. 

— Asta spun despre tine și ceilalţi elevi, am replicat eu și am 
aruncat cu cârpa după el. 

Slavă Domnului că /o straniero nu a auzit asta. Era cu 
Leonardo pe câmp. Pentru a-l apropia mai mult de adevăr, cum 
zicea el. Pentru a-i arăta anusul lui, cum a replicat sarcastic 
Salai, deși se referea la culturile de floarea-soarelui. 

Surprinzător: cu toate că /o straniero trebuie să fie, evident, 
mai tânăr decât Leonardo și decât mine, el pare a fi ca un 
profesor. lar noi părem elevii lui. Tot ce spune el sună de parcă 
ar fi adevărat. Vorbește mult despre adevăr. Despre sinceritate. 

Și despre o anumită măsură a Domnului, după care El a creat 
lumea, iar aceasta trebuie cunoscută - așa cum spune /o 
straniero - dacă tinzi spre sinceritate. Asta încă nu o înțeleg 
bine. Dar el m-a întrebat despre apicultură, pentru a explica. 
Mâine-dimineaţă devreme vom merge la fraţii mei din 
mănăstire, ca să vizităm acolo stupina. Lo straniero m-a rugat și 
să îi fac rost de un Helianthus annuus, dar la vremea aceea 
floarea-soarelui nu înflorește. El nu știe asta? 


14. 


Varșovia 


Șapca șoferului îi era cam mică și tocmai asta îi atrase atenţia 
lui Helen. De la cumpărarea șepcii capul nu putuse să crească. 

Oare mai mulţi șoferi utilizau aceeași șapcă? Având în vedere 
limuzina de lux în care se afla, ideea era eronată. 

Şoferul o luase direct de pe pista aeroportului și în numele 
domnului Weisz îi urase bun venit la Varșovia. Imediat ce sosise 
își verificase telefonul. Niciun apel de la clinică, niciun apel de la 
poliţie, niciun apel de la Madeleine. O eternitate fără un semn 
de viaţă de la ea. 

Cam de o jumătate de oră ieșiseră de pe autostradă și de 
atunci rulau pe șosele printr-o zonă surprinzător de puţin 
populată. Ici și acolo ogoarele ample erau întrerupte de câte o 
gospodărie ţărănească împrejmuită de arbori. Satele prin care 
trecuseră nu erau decât o adunătură întâmplătoare de case. Era 
după-amiaza târziu, dar un văl de ceaţă mai plutea încă 
pretutindeni. Pe cât era de frumoasă toamna acasă, în Noua 
Anglie, pe atât de deprimantă părea pe pământ polonez. 

Automobilul încetini brusc și coti pe un drum îngust. Nu era 
oficial o stradă, după cum remarcase Helen. O tăbliță în alb și 
roșu interzicea accesul. 

Se cam îngroșa gluma. Privi iarăși șapca șoferului. 

Acesta înclină într-o parte capul, de parcă i-ar fi simţit 
privirea. 

— Ajungem imediat, zise el. 

Vocea lui suna încurajator. Helen se strădui să schițeze un 
zâmbet și dădu din cap în semn de mulțumire. 

„Este firesc faptul că Pavel Weisz posedă o stradă particulară 
pentru intrare”, își spuse ea în gând. Avionul cu reacție, Bentley- 
ul, șoferul - toate astea nu o surprindeau: după ce aterizase își 
consultase smartphone-ul în privința lui Pavel Weisz. Acesta 
ajunsese bogat prin anii '90 cu software antivirus; Forbes îi 
aprecia averea la peste zece miliarde de dolari. Din cauza 
prăbușirii unui elicopter în urmă cu câţiva ani, în care a fost 
singurul pasager supraviețuitor, înstrăinase ultimele cote părți 
ale afacerii lui și se retrăsese complet. 

Cu privire la fiul acestuia, Patryk Weisz, Helen nu găsise multe 
informaţii. O fotografie a unei echipe universitare de canotaj, în 
care un tânăr în mijlocul colegilor privea spre cameră zâmbind 
timid. O poză pe Facebook, în care chipul bărbatului este 
acoperit în mare parte de degetele răsfirate ale unei mâini. 

Se părea că familia Weisz, în ciuda bogăției ei, evita apariţiile 
în public. 

Drumul șerpuia ca o alee îngustă, pe marginea căreia arborii 
își pierduseră deja frunzele, și se termina în faţa unei porți mari 
din fier, prin care nu se putea vedea nimic. De ambele părți se 
înălța un gard înalt de trei metri, care, în plus, era asigurat cu o 
coroană de sârmă ghimpată. 

„Precum intrarea într-o închisoare”, chibzui Helen. 

Şoferul opri mașina și scoase un telefon mobil. Formă un 
număr și rosti câteva fraze în poloneză. Apoi cele două canaturi 
ale porţii se deschiseră controlate de o mână nevăzută și 
intrară. 

Mașina rula încet pe un drum lat. Criblura lovea sec în 
podeaua automobilului. 

Ca și cum zidul cel înalt ar fi reprezentat o barieră artificială 
pentru vegetaţie, ei se aflau într-un areal total diferit. Tristeţea 
cenușie a peisajului toamnei poloneze era înlocuită cu verdele 
intens al unui parc al cărui gazon părea un covor. Soiuri exotice 
de arbori expuneau frunzișuri multicolore și printre aceștia 
Helen recunoscu și câţiva palmieri. 

Dar și aici avu senzaţia unui voal de culori închise lăsat peste 
toate, ca imaginea acelui arțar roșu zărit pe când se plimba în 
parc. Pământul era acoperit cu frunze, din el răsăreau grupuri 
de ciuperci. Din loc în loc creșteau bălării. Era suficient pentru a 
se distruge impresia unui peisaj îngrijit. De parcă grădinarul 
murise de curând. Paralel cu drumul mărginit de sculpturi în 
piatră șerpuiau poteci cu pietriș. Ceea ce Helen luase la început 
drept fiinţe fabuloase ori dragoni se dovediră privite mai de 
aproape a fi monștri. 

Figuri grotești cu ochi larg căscaţi, boturi băloase și dinţi 
ascuțiți o urmăreau. Ca niște creaturi ale iadului. 

Trecură prin dreptul siluetei singuratice a unei femei bătrâne. 
Un nas ca un ic, ochii ca două găuri adânci în piatră. Pielea 
goală atârna în falduri, ca și cum piatra din care era făcută se 
scursese în decursul anilor. De trup atârnau doi sâni zbărciţi 
până pe burta umflată, sub care abia era vizibilă zona intimă. 
Neacoperită și zbârcită. Picioarele erau sfrijite și hodorogite, ca 
și cum fizic nu ar fi fost în stare să suporte restul greu al statuii. 
„O vrăjitoare”, reflectă Helen când automobilul tocmai opri. Abia 
în clipa aceea băgă de seamă că ajunsese în dreptul portalului 
unei case de lux. Din nou o străbătu un fior rece. Ceea ce la 
prima vedere arăta precum culisele din filmul Pe aripile vântului, 

la a doua privire se dovedea a fi o copie sumbră. Nu mai văzuse 
niciodată o casă făcută doar din piatră neagră. Totuși, nu asta 
era cel mai dubios. A fost nevoită să mijească ochii pentru a se 
asigura că ei nu îi jucau o festă. Tot ce vedea era asimetric. 

Niciuna dintre coloanele solide ce susțineau tavanul nu avea 
grosimea alteia. Unele erau rotunde, altele cu colțuri. Unele 
erau sculptate dintr-o bucată, altele erau zidite. Ferestrele 
aveau înălțimi și lățimi diferite, și păreau concepute spre a 
descuraja orice încercare de evadare. Dacă nu cumva simţurile 
îi fuseseră afectate de zbor, toată casa părea înclinată. 

Portiera mașinii se deschise și în faţa lui Helen apăru chipul 
de câine Saint-Bernard al unui majordom. 

— Bun venit, doamnă Morgan, o întâmpină acesta într-o 
engleză Oxford ireproșabilă. 

La auzul vocii majordomului, în minte îi apăru imaginea unui 
tweed, care dispăru imediat. 

El îi apucă mână înmănușată în piele albă și o ajută să 
coboare din mașină. Ea se destinse oftând ușor. Tocmai voia să 
arate către geantă, când observă că un alt bărbat din personalul 
reședinței tocmai plecase de lângă portbagaj și intra în casă cu 
bagajul. 

— Pe aceasta o iau eu, spuse ea apucând geanta mare 
conţinând ustensilele pe care nu îi făcea plăcere să le piardă din 
ochi. 

— Bagajele vor ajunge în cameră imediat. Domnul Weisz deja 
vă așteaptă, spuse bărbatul cu chip de câine, arătând către ușa 
deschisă a casei. 

— Mulţumesc. 

Portiera maşinii se închise și Bentley-ul se îndepărtă 
maiestuos. 

Apropiindu-se de capătul scării ale cărei câteva trepte 
conduceau spre intrare, privirea îi fu atrasă de statuile din piatră 
ce împodobeau copertina. Aceleași creaturi ca în grădină, care o 
fixau cu spume la gură și rânjind sarcastic, își întindeau către ea 
ghearele lor lungi. 

„Demoni”, se gândi Helen. 

În timp ce trecea pragul simţi un curent de aer rece. 

Era bine dacă îi trimitea cu prima ocazie lui Betty un SMS în 
care preciza locul unde se afla. 

15. 


Florenta, în jurul anului 1500 


Fără nicio îndoială, /o straniero este minunat. Mai frumos 
decât Salai. Uneori parcă în întuneric chipul lui strălucește. 
Pielea îi este netedă ca gheaţa. Când azi-dimineaţă încă mai 
dormea și soarele și-a trimis o rază asupra lui, Leonardo și cu 
mine i-am măsurat pe ascuns faţa. Ne-am temut că se va trezi, 
dar continua să doarmă ca un bebeluș. El este uluitor: totul este 
simetric în structura lui. De parcă a fost creat cu compasul. 
Leonardo a făcut o schiţă, pe care dorește să o studieze. L-am 
avertizat că străinul nu trebuie să afle. l-am explicat că nu avem 
voie să îl supărăm în niciun caz. Nu de furia lui îmi este frică, ci 
de faptul că ne-ar putea părăsi. 

Astăzi mi-a dat o carte. O purta cu el împreună cu alte nouă. 
Toate lasă impresia că sunt pe cât de vechi, pe atât de 
valoroase. Eram sigur că erau biblii. Dar m-am înșelat. In orice 
caz, nu sunt bibliile pe care le cunoaștem noi. Totuși, conținutul 
ei m-a atras imediat. „Citește-o cât timp stau la voi”, mi-a zis 
străinul. Prima noapte mi-am petrecut-o lecturând. Și după ce a 
parcurs primele rânduri, nici Leonardo nu s-a mai putut dedica 
preocupărilor lui. Nu găsesc cuvintele cu care să descriu magia 
degajată de această operă. Este ca nectarul. 

Am vizitat stupina mănăstirii. La început nu am știut ce voia 
străinul. Apoi el a desfăcut un fagure, a omorât câteva albine și 
ne-a arătat ceva surprinzător. 

„Ca la flori!”, a strigat Leonardo, iar străinul a dat din cap așa 
cum face un profesor atunci când, în sfârșit, elevul lui înțelege. 
Trebuie să recunosc că în acel moment am simţit durerea 
produsă de gelozie. „Nu sunt Salai”, am încercat eu să mă 
controlez. 

„Uitați-vă în aceste cărţi și pe urmă veţi înţelege tot”, a mai 
spus străinul. Este complicat. Dar pe măsură ce trec zilele în 
care el este cu noi, am senzaţia că în jurul meu totul este 
minciună. Se ridică încet vălul care ne acoperă nouă, oamenilor, 
privirea asupra adevărului. Este ca o a doua naștere. 

Sper ca el să rămână veșnic. 

16. 


Varșovia 


După ce intră în foaier, servitorul cu bagajul ei dispăru printr-o 
ușă cu două canaturi. Pe când Helen încă privea îngrijorată în 
urma gențţii ei de umăr cu conţinut valoros, cineva își drese 
glasul lângă ea. Un alt servitor se apropiase neobservat și 
acesta i se adresă dintr-o parte. El reacționă cu un zâmbet jenat 
la exclamaţia ei de surprindere și indică o ușă pe care se ieșea 
din încăpere. 

Helen îl urmă pășind pe podeaua din marmură albă, pe lângă 
coloanele ce susțineau tavanul aflat la o înălțime de câţiva 
metri. O scară masivă cu trepte din piatră ducea la etaj. Helen 
își aminti de vizita la un castel din timpul unei călătorii în Europa 
întreprinsă cu ani în urmă. 

Totul se schimbă după ce intră în următoarea cameră. Un 
covor roșu-închis, gros, mobilier greu, tapiţat cu piele maronie, 
izul de fum rece de ţigară de foi și un cămin în care pâlpâia focul 
o transpuseră în ambientul unui club al bărbaţilor din secolul XX. 
Lipseau doar domnii. Servitorul arătă către un colț amenajat 
pentru discuţii și spuse în poloneză ceva de genul „Vă rog să 
așteptați aici”. 

După ce însoțitorul o lăsă singură, Helen începu să se plimbe 
prin încăpere. În dulapul-bar antic, a cărui valoare o estimă la o 
mică avere, văzu prin sticla șlefuită etichetele unor duzini de 
băuturi alcoolice cu o vechime de ordinul zecilor de ani. Bănuia 
că valoarea acestora depășea valoarea barului. In partea de jos, 
un dispozitiv susținea cu fundul în sus pahare de forme și 
mărimi diferite, corespunzătoare oricărei băuturi imaginabile. 

Se apropie de focul care pâlpâia silențios dincolo de un geam 
opac, răspândind o căldură plăcută. Pe marginea căminului se 
aflau mai multe fotografii înrămate. Helen luă una dintre ele. 
Rama era grea și bănui că era din aur pur. Fotografia reprezenta 
un bărbat care zâmbea larg, cu vârsta cam de cincizeci de ani. 
Trăsăturile chipului păreau sculptate în lemn, iar părul deja 
grizonant avea o cărare ordonată. Bărbatul degaja o 
superioritate cum Helen nu mai văzuse decât la oamenii de 

foarte mare succes. În privire i se citea certitudinea că în viaţă 
nu i se mai putea întâmpla nimic rău, deoarece el avea destui 
bani pentru a rezolva orice problemă. 

Alături de el - mult mai scund și mai modest - era tatăl. În 
ciuda tensiunii sub care se afla, Helen nu își putu stăpâni un 
zâmbet la vederea impresiei diferite pe care o lăsau cei doi. Ea 
auzise că personalităţile importante puteau fi primite în 
audienţe private de către capul Bisericii Catolice; evident, 
fotografia era o amintire de la un asemenea eveniment. O puse 
la loc și o aranjă pe cea alăturată în așa fel încât să înlăture 
reflexia marelui candelabru către ea. Această fotografie îl 
reprezenta pe același bărbat, de data asta în smoching. Își ţinea 
brațul după umerii altui bărbat, firește, mai tânăr. Nu putea fi 
trecută cu vederea o anumită asemănare între cei doi. „Tatăl și 
fiul”, îi trecu prin minte lui Helen. 

— Tatăl meu împreună cu mine, explică o voce tristă din 
spatele ei. 

Ea se întoarse. Între fotoliile masive, la nici trei metri de ea, 
stătea bărbatul mai tânăr din fotografia la care tocmai se uitase. 
In jeanși și cu o bluză cu mâneci lungi era, clar, mai lejer 
îmbrăcat decât în fotografie. Părul lui des, negru, pieptănat în 
fugă pe spate cu gel, îi stătea vâlvoi pe cap. 

De parcă i-ar fi citit gândul, își trecu mâna prin păr, ceea ce îl 
făcu simpatic și un pic nesigur. 

Helen remarcă faptul că avea obrajii îmbujoraţi, probabil din 
cauza căldurii degajate de cămin, și se simţea oarecum surprins. 

— Nu v-am auzit venind, se scuză ea și făcu un pas lateral, 
îndepărtându-se de foc. 

Gazda zâmbi. 

— Vă rog să mă iertaţi dacă v-am speriat... 

Pentru o clipă rămaseră amândoi față în față nehotărâţi. El 
arăta bine, ar fi putut chiar să folosească o fotografie de-a lui la 
experimentele ei. Bărbatul părea nervos, ceea ce în mod 
paradoxal acţionă ca un calmant asupra ei. 

Helen îi întinse mâna. 

— Helen Morgan, spuse ea. 

Strângerea lui de mână a fost puternică, dar nu dureroasă. 

— Patryk, Patryk Weisz. Îmi pare rău că ne cunoaștem în 
aceste împrejurări. 

Helen dădu din cap. 

— Aţi mai auzit ceva despre tatăl dumneavoastră sau despre 
fiica mea? 

El clătină negativ din cap. 

— Din păcate, nu. L-am mai contactat o dată pe amicul meu 
de la siguranţa zborurilor și l-am rugat să afle mai multe despre 
ruta aeriană a fiicei dumneavoastră. Aștept răspunsul lui. 
Dumneavoastră aţi primit vești de la poliţie? 

— Același lucru. Și acolo se încearcă să se afle ceva. Este 
groaznic. Toţi par foarte tensionaţi. În discuţia cu mine, un 
poliţist a numit-o pe Madeleine „mica fugară”. Este un coșmar. 

Patryk Weisz clătină cu înțelegere din cap. 

— Fotografia la care tocmai vă uitaţi ne reprezintă pe tatăl 
meu și pe mine. La un bal de binefacere, în urmă cu patru ani. 

— Scuzaţi-mă, nu intenţionam să fiu curioasă... 

— La telefon m-aţi întrebat dacă aș putea să comentez 
expresia „Frumoasa și bestia” notată de tatăl meu sub numele 
fiicei dumneavoastră. Priviţi tabloul acela. Este tot tatăl meu. La 
doi ani după fotografia pe care tocmai aţi văzut-o. 

Arătă către un tablou în ulei atârnat deasupra căminului, sus, 
și pe care Helen îl observă abia în momentul acela. 

Când ridică privirea, tresări. Era un monstru. Dar în clipa 
următoare regretă acest gând. În acel portret chiar îl recunoscu 
pe Pavel Weisz. Aceiași ochi. Dispăruse doar neînfricarea care 
atrăgea atenţia în fotografie. Aceiași dinţi albi ce se iveau dintr- 
o deschizătură îngustă. În schimb, tot restul arăta altfel. De 
parcă ar fi purtat o mască din cauciuc. Pielea părea creată dintr- 
un latex botit; în locul frizurii îngrijite apărea o chelie la fel de 
plină de cicatrice precum era chipul. Din nas nu mai rămăseseră 
decât două deschizături în carne. Gâtul care arăta ca al cuiva de 
nouăzeci de ani ieșea din gulerul cămășii, în jurul lui având o 
cravată al cărei nod părea atât de solid, de parcă ar fi strâns la 
un loc întreaga creatură aflată în cămașă. 

Privirea lui Helen cobori asupra lui Patryk Weisz, care o 
urmărise. 

— Ca dumneavoastră reacționează cei mai mulți. Prăbușirea 
unui elicopter în apropiere de Aspen. Tata a fost unicul 
supravieţuitor. Din nefericire, șaizeci la sută din piele i-a ars. 

Helen înghiţi cu greutate. 

— A fost doar contrastul cu celelalte tablouri ale lui, încercă 
ea să își scuze reacția. 

— Cred că tocmai acest contrast a vrut să îl evidenţieze el 
așezând acolo fotografiile. 

În vocea lui Patryk Weisz era ceva la care nu se așteptase 
Helen: amărăciune. 

— După accident nu a mai fost același. Vreau să spun că nu 
doar fizic. Ci total. S-a retras aici, în Polonia, și a întrerupt orice 
contact cu lumea. 

Helen clătină din cap, deoarece credea că îl înţelegea pe 
Pavel Weisz. Nu era nevoie decât să își amintească propria 
reacţie, pentru care încă îi era rușine: în viaţă era nevoie de o 
singură trecere printre furcile caudine pocit astfel. Oricum, 
bătrânul Weisz părea să se fi comportat ofensiv, altfel nu s-ar fi 
imortalizat în ulei cu arsurile lui și nu ar fi atârnat tabloul tocmai 
în salonul pentru primiri. 

Totuși era de neimaginat ca Madeleine... să se îndrăgostească 
de un asemenea bărbat. Pentru Helen, numai acest gând era 
insuportabil. 

— Vă miraţi cum de s-au potrivit fiica dumneavoastră cu tatăl 
meu, nu? 

Patryk Weisz îi aruncă o privire cercetătoare. 

— Tatăl dumneavoastră are șaizeci și șase de ani, iar 
Madeleine are șaisprezece, se justifică ea. 

— Propun să mă urmaţi, ca să vă arăt unde am descoperit 
numele dumneavoastră și al fiicei. Sau doriţi să vă odihniţi puţin 
înainte de asta? Am uitat complet că sunteţi pe drum de câteva 
ore. 

— Cum aș putea să dorm acum?! 

Pentru câteva clipe, ea crezu că vede pe faţa lui Weisz cum se 
aşterne ceva asemănător cu ușurarea. El se îndreptă către o ușă 
îngustă, care era atât de bine ascunsă între două rafturi cu cărți, 
încât Helen nici nu o observase. 

— Vă rog să veniţi pe aici! 

În timp ce îl urma simţi pornirea de a mai privi o dată pictura 
în ulei. Dar, oricât de ars era Pavel Weisz, părea că în tablou 
zâmbea. Un zâmbet care îi produse fiori pe șira spinării. 

17. 


Leipzig 


— Nu are sens. Pur și simplu, este lipsit de sens. 

Comisarul criminalist Manfred Liebermann clătină din cap și 
își frecă faţa cu palmele. 

— Eu spun: extremismul de stânga. El este îndreptat 
împotriva statului. Poate din cauza expulzării emigranților. 

Feigel sorbi din paharul cu ceai. 

— Pentru tine de vină este mereu extremismul de stânga. Ai 
spune asta și dacă un perete ar fi acoperit cu zvastici. Și atunci 
ai vedea tot teroriști de stânga. 

Liebermann rânji ironic. 

— la mai lasă-mă în pace! adăugă Feigel și trânti paharul cu 
zgomot pe masă. Eu asta vă spun: violenţa stângii este 
subestimată în mod nebunesc. La seminarul din Göttingen... 

— Slăbește-mă cu seminariile tale! îl întrerupse Liebermann. 
Doar pentru că mai înainte la clubul acela de fotbaliști naziști, tu 
și ai tăi de dreapta... 

— Nu vă mai certaţi! interveni o femeie de vreo patruzeci de 
ani, în ţinută sportivă, jeanși strâmţi, bluză albă. Mai bine să 
punem cap la cap faptele. În definitiv, ne-am adunat la un 
brainstorming. 

Liebermann fornăi amuzat. 

— Brainstorming, se maimuţări el. Voi cu școala de poliţie, 
nonsens. Faptele sunt simple: o primărie fără turn, un beţiv care 
când se trezește va fi mahmur și o piaţă plină cu moloz. Toate 
astea în centrul Leipzigului, ca să zicem așa, în poala primarului. 

Cu braţele mimă o explozie. 

— Cine mama dracului aruncă în aer o primărie, dacă nu cei 
de stânga? întrebă Feigel. 

— Dreapta? îl tachină Liebermann. 

— Ah, termină odată, Manfred! 

Feigel făcu un gest de revoltă cu mâna. 

— In orice caz, a fost o treabă curată. Tehnicienii sunt de 
părere că turnul a fost secţionat într-un fel cu scalpelul. 

— Cu scalpelul? repetă neîncrezător Liebermann. Ce rahat, 
Sabine! A fost, pur și simplu, ras prin explozie. Idioţii au fixat 
doar explozibilul de turn și... bum! Turnul a căzut! Asta nu are 
nicio legătură cu scalpelul. 

— Și dacă ei au intenţionat să arunce în aer numai turnul? 
întrebă colega lor și își înfipse mâinile în șolduri. 

Ea se afla în faţa unui suport cu coli mari de hârtie, pe care 
notase în ultima jumătate de oră câteva cuvinte-cheie. 

— De ce un oarecare ar vrea să arunce în aer numai turnul 
primăriei din Leipzig? îi dădu dreptate Feigel șefului său. Că 
doar nu este Big Ben ori Turnul Eiffel. 

Liebermann dădu aprobator din cap. 

— Dacă tragi într-un porc mistreț și, întâmplător, ţintești chiar 
în ochi, nu toţi vor spune: „Ah, a nimerit exact în ochi”. Prostii! 

Sabine Steinke se încruntă. 

— Este un exemplu prost, Manfred. Firește că toţi vor gândi 
așa. Și dacă vânătorul ar fi deștept, ar susține și el sus și tare că 
ochise exact ochiul mistrețului. 

Liebermann clătină resemnat din cap. 

— Ce prostie! 

— Totuși, turnul era cunoscut în lume pentru „proporția de 
aur”, zise colega lor. 

— Proporția de aur? întrebă Feigel. 

— De câţi ani trăiești în Leipzig? Poate că ar trebui să faci un 
tur al orașului. Turnul împarte primăria exact în așa-numita 
proporţie de aur. Astfel este denumit un anumit raport. 
Desenează o linie de zece centimetri și exact după 6,18 
centimetri trage o dreaptă verticală; vei împărţi linia în proporţia 
de aur... 

— Bine, bine, o întrerupse Liebermann. Fără matematică, te 
rog! Aici este vorba despre un atentat cu explozibil. De la BKA? 
avem ceva util? îl întrebă el pe Feigel după o scurtă pauză. 

Ultimul deschise un dosar cu coperte albastre, aflat în fața lui 
pe masă. 

— BKA a cerut de la serviciul secret american interceptările 
din ultimele săptămâni. Internetul, telefoanele. Și mai era în 
examinare o cerere a americanilor pentru BKA. Fără legătură cu 
Big Bangul de la primărie, a venit cu două zile înainte. NSA? a 


2 Bundeskriminalamt - Serviciul Federal de Criminalistică din Germania (n.tr.). 
3 National Security Agency - Agenţia de Securitate Naţională din SUA (n.tr.). 

găsit interesantă o corespondenţă e-mail între o adresă din 
Grimma și o alta de undeva din Mexic. Noi am identificat adresa. 
Americanii au filtrat ceva din comunicare și au listat-o. 

— Și? Sună foarte promiţător. Grimma nu este departe de aici. 
Și chestiunea este datată ca timp în preajma exploziei. 

Liebermann mirosi o urmă. 

Feigel zâmbi. 

— Am verificat. Adresa din Grimma aparține unui anume... 
rosti el și, în timp ce căuta în dosar, făcu o scurtă pauză pentru 
a mări tensiunea... Andreas Schliberger. Artificier de profesie la 
o firmă din Wurzen. Aștia aruncă de decenii în aer poduri, 
hornuri... 

Liebermann trase cu putere aer în piept și își puse mâinile la 
ceafă, astfel că două pete mari de sudoare ieșiră la iveală sub 
axilele lui. 

— Un artificier vorbește despre explozibili. Oho! Faină urmă! 
zise el, apoi scoase o exclamaţie de dispreţ. NSA asta 
pescuiește doar prostii. Cândva trebuie să ne verificăm și noi, 
pentru că am utilizat cuvântul „crimă” la staţia radio a poliţiei! 

Feigel se amuză. 

— Să îl verificăm? 

Manfred Liebermann se gândi rapid, pe urmă clătină din cap. 

— Efort zadarnic. Avem nevoie aici de fiecare om. Dacă 
primăria va fi atacată, noi va trebui să fim de gardă. Fă o notă 
de verificare pentru BKA și ei o pot transmite mai departe 
americanilor. Apoi vom avea liniște. 

Feigel zâmbi și cu pixul notă ceva scurt în dosar. Pe urmă îl 
închise. 

— Deci, tot stânga, concluzionă el scurt. 

— Ori un porc mistreț, interveni Steinke și în momentul 
următor evită cu pricepere notesul cu care Liebermann 
aruncase în ea. 


18. 


New York 

Bănuia cam ce va urma. Deja seara sosise un e-mail cu planul 
călătoriei lui. Biletele îl așteptau la aeroport. Ținta era Acapulco. 
Dar nu era un concediu. Ce i se va cere să facă unui chirurg 
estetician șantajat într-una dintre ţările unde avea loc un război 
al drogurilor dintre cele mai dure? Va trebui să modifice una ori 
mai multe fețe. Aflate sus de tot pe listele de căutare ale poliţiei 
ori pe listele morții ale clanurilor dușmane. Cu ajutorul lui, acești 
oameni își vor procura o nouă identitate. Și singurul care avea 
să știe cum arătaseră ei și cine fuseseră înainte de intervenţia 
chirurgicală ar fi fost el. 

Acest gând îl chinui pe Ahmed Rahmani toată dimineața. Și 
chiar și în acel moment avea broboane de sudoare pe frunte din 
cauza lui. Se uită la unul dintre polițiștii aeroportului, care îi 
cântăreau din priviri suspicioși pe pasageri. Apoi trecu în revistă, 
ca din întâmplare, tot ce era în jur. Oare cei care îl șantajau deja 
îl supravegheau? Poate că nu va zbura singur. In timp ce își 
scotea cureaua de la pantaloni și o punea într-o cutie din plastic, 
revăzu în minte scena din birou. Cum cu pantalonii în vine se 
masturbase șezând pe scaunul lui. 

Acest mic videoclip cu dumneavoastră ca interpret principal 
va fi distribuit în mai puțin de două minute tuturor contactelor 
dumneavoastră de pe Facebook și din agenda de e-mail, îl 
amenințaseră ei. Fie că zbura, fie că nu, era ca și terminat. 

Respirând cu greutate, își ridică bagajul de mână de pe banda 
rulantă a controlului de securitate, îl salută pe poliţist și trecu de 
bariera de siguranţă. Dar rămase mut. 


19. 


São Paulo 


Degetele lui Millner îi alunecară pe față. Sub perii bărbii simţi 
cicatricea. Cine s-ar fi gândit că se va întoarce atât de curând la 
Săo Paulo? Ultima dată părăsise orașul din sud-estul Braziliei 
într-un avion-ambulanţă al guvernului american, atârnat astfel, 
nu doar în realitate, ci și în sens figurat, între cer și pământ. 
Atunci ar fi pus pariu că nu va mai pune niciodată piciorul pe 
pământ brazilian. Probabil că guvernul trăsese ceva sfori pentru 

a-i obţine intrarea în Brazilia, și totuși îi mai era frică să nu fie 
arestat imediat după ce va ateriza avionul. 

Se strădui să privească peste vecinul lui de scaun, prin 
fereastra Boeingului, marea de clădiri printre care zgârie-norii se 
ridicau ca niște stalagmite. Orizontul cețos parcă presimţea 
ceva rău. Millner scotoci după cutiuța cu pastile, o scoase din 
buzunarul pantalonilor și luă trei deodată. 

Știa că, dacă se trăseseră atâtea sfori pentru a fi adus la Săo 
Paulo și a fi transferat din spectaculosul caz recent din Mexic, 
asta nu putea să însemne nimic bun. Gândurile îi zburară către 
sărmanele fete care, dacă încă mai trăiau, așteptau în vreo 
ascunzătoare mexicană să fie salvate. Alungă totuși acest gând. 
El făcea parte din divizia internaţională a FBI și avea o nouă 
misiune. Precum un medic care trebuia să se dedice următorului 
pacient profesionist și fără implicare emoţională. 

Temerile lui păreau a se adeveri când, după o aterizare dură, 
la capătul pasarelei, un brazilian în costum negru și cu o 
fotografie în mână studia feţele pasagerilor. 

— Domnul Miliner? 

El confirmă și ieși din șirul pasagerilor. Din proprie experienţă 
știa că nu se putea discuta cu poliţia braziliană. Lucrurile se vor 
clarifica pe cale diplomatică. În sinea lui se blestemă că nu 
ascultase intuiţia. Puse bagajul jos și întinse mâinile pentru a i 
se pune cătușele. Mare fu surpriza când brazilianul, zâmbind 
prietenos, îi luă mâna și i-o scutură energic. 

— V-am așteptat cu nerăbdare. Numele meu este Joao 
Resende. Spuneţi-mi Jo. Sper că aţi avut un zbor plăcut. Am 
sarcina să vă însoțesc, pentru a vă scuti de controlul deranjant. 

Până să se dezmeticească bine Millner, brazilianul îi luă 
geanta și îi arătă o mașină neagră de teren parcată pe pistă 
între două vehicule de patrulă ale poliţiei. 

„Chiar că este o chestiune serioasa”, chibzui Millner, apoi se 
puse în mișcare urmându-l pe ghidul lui. 

Puțin mai târziu două mașini de patrulă și un SUV goneau pe 
autostrada SP-36. 

— Și toate sunt moarte? întrebă el. 

— Acolo unde mergem noi poate că au mai supraviețuit 
câteva zeci de mii, zise Jo. Dar cele mai multe au fost secerate. 

— Și cu ce vă pot ajuta? 

— Nu este ceva întâmplător, ci un atac premeditat. Biologii 
spun că așa ceva nu au mai văzut niciodată. Mai ales simultan. 

— Simultan? 

— Pe mai multe continente deodată. Aproape în același timp. 
lar aici în mai multe locuri. Practic, nu a existat o răspândire 
naturală, dacă înţelegeţi la ce mă refer. 

— Și cine... să fi făcut așa ceva? întrebă Millner. 

Între timp ieșiseră de pe autostradă. Zona din jur devenise tot 
mai rurală. În contrast puternic cu zgârie-norii peste care tocmai 
zburase. 

— Pentru a afla asta sunteţi dumneavoastră aici. Noi mergem 
pe ideea bioterorismului. 

— Bioterorism? repetă neîncrezător Millner. Cred că vorbim 
despre... 

Jo îl întrerupse strigând ceva în portugheză șoferului, care 
încetini și ieși de pe șosea. Apoi brazilianul reveni la 
interlocutorul lui. 

— Unii spun că ăsta este doar începutul. Și mai spun că, dacă 
toate mor, mai devreme sau mai târziu vine rândul oamenilor. 

— De același virus? vru să afle Millner. 

— Nu, clătină Jo din cap. Încă nu s-a stabilit dacă, într-adevăr, 
este un virus. 

În timp ce Millner cugeta încă la spusele lui Jo, mașina își 
încetini mersul și mai mult. În faţă le apăru un indicator alb din 
lemn, care avea urgent nevoie de o revopsire: Meliponărio de 
Santa Isabel. Alături era desenată prost o albină uriașă. In locul 
în care ar fi trebuit să fie capul, se căscau mai multe găuri. 
Privirea exersată a lui Millner îi spuse imediat că cineva folosise 
imaginea drept ţintă pentru exerciţii de tragere. 

Jo îl bătu pe umăr pe șofer și îi zise din nou ceva, la care omul 
frână brusc. Un nor de praf învălui mașina în timp ce Jo 
deschidea fereastra din dreptul lui. Când praful se mai așeză, 
Millner descoperi că se aflau între niște șiruri de pomi. O 
plantație. 

— Auziţi? întrebă Jo și arătă cu degetul către urechea lui 
stângă. 

Millner trase cu urechea, dar în afara susurului regulat al 
motorului nu auzi nimic. Ridică nesigur din umeri. 

— Tocmai asta este, spuse Jo. În mod normal, din cauza 
zumzetului lor, nu vă auziți aici nici propriile cuvinte. Insă acum 
este liniște deplină. 

Ascultară amândoi cu atenţie. Pe urmă Jo ridică din nou 
geamul portierei și adăugă: 

— Sfârșitul domniei reginelor albinelor! 

Millner privi chipul foarte îngrijorat al lui Jo. Reginele 
frumuseții în Mexic, reginele albinelor aici. Și el la mijloc. Încercă 
rapid să facă o legătură între cele două cazuri, dar alungă 
repede ideea. Era un cavaler modern, totdeauna prezent acolo 
unde reginele aveau nevoie de ajutorul lui. 

La comanda lui Jo, mașina se puse din nou în mișcare cu un 
ŞOC ușor. 


20. 


Varșovia 


Era o casă impresionantă, aproape un palat. Pe cât părea de 
sumbră din exterior cu piatra ei neagră și cu formele strâmbe, 
pe atât de splendid era aranjat interiorul. De nu ar fi fost peste 
tot aceste opere de artă deranjante. Picturi cu monștri, sculpturi 
cu modele mutilate, fotografii ale unor oameni respingători în 
cele mai diferite poziţii. 

În mod normal, lui Helen îi era greu să califice un om ca 
respingător, având în vedere și profesia ei. Dar dacă ar fi căutat 
elementul comun al celor portretizaţi, acela era în mod inevitabil 
exprimat prin „respingător”. Era vorba despre chipuri ridate, 
nasuri strâmbe peste măsură, ochi ieșiți din orbite, tigve lipsite 
de păr, trupuri deformate. Se părea că și arhitectura interioară 
nu prea avusese legătură cu nivelmetrul, pentru că pretutindeni 
în clădire domina, ca și în exterior, asimetria. Dacă la început 
Helen își suspecta propriul simţ al echilibrului după lungul zbor 
și schimbarea de fus orar, ulterior își dădu repede seama că, de 
fapt, răspunzător pentru harababura din mintea ei era 
aranjamentul interior prin șirurile și formele lui strâmbe, uneori 
degenerat grotești. 

— Tatăl meu are o înclinaţie spre absurd, rosti Patryk Weisz 
aproape ca o scuză, în timp ce treceau cu pași rapizi prin galeria 
cu tablouri. 

Ajunseră la o scară în spirală, care la capătul fiecărui nivel 
lega etajele suplimentar faţă de scara normală. 

Helen simţi că amețește când începu să coboare în urma lui 
Patryk. În pivniţă, lumina difuză îi spori senzaţia neplăcută. 

— Am ajuns, spuse Weisz când cei doi se aflară în faţa unei 
uși din oțel gri-închis, simplă. 

Prin aspectul ei, aceasta nu se încadra în stilul casei, în care 
dominau lemnul de culoare sumbră și arhitectura jucăușă. 

— Ce se află în spatele ușii? 

— Asta m-am întrebat și eu când am ajuns prima dată aici, 
jos, răspunse Weisz junior misterios. Tatăl meu dispăruse și 
Forsyth, administratorul lui, ajuns la ananghie, m-a contactat pe 
mine. Am venit imediat la Varșovia cu avionul și câteva zile am 
așteptat un semn de viaţă de la el. În acest timp am umblat prin 
toată casa căutând un indiciu în privinţa locului în care putea să 
fie. Şi cândva am ajuns în faţa acestei uși, punându-mi aceeași 
întrebare ca dumneavoastră. 

— Și? 

Helen devenise mai curioasă. Patryk arătă către o casetă 
mică, neagră, lângă ușă. 

— Este un senzor pentru amprente digitale. Din păcate, numai 
amprenta digitală a tatălui meu poate deschide această ușă. 

Helen fu copleșită de dezamăgire. Atunci, de ce coborâseră 
acolo? Până să pună această întrebare, i-o luă înainte Weisz. 

— Degetul tatălui meu, preciză el zâmbind triumfător. 

Helen simţi că tot sângele i se scurge în picioare. 

— Că doar nu... rosti ea scârbită. 

Însoţitorul râse zgomotos. 

— Nu, nu. Am găsit o amprentă de-a lui pe receptorul unui 
telefon. Am fotografiat-o cu o rezoluţie înaltă, am curățat 
imaginea pe computer și am făcut o copie simetrică. Pe urmă, 
cu ajutorul unei imprimante cu laser, am transferat-o pe o folie 
transparentă. Peste ea am pus clei de lemn... și degetul artificial 
era gata! 

Abia în acea clipă observă Helen o bucăţică de folie în mâna 
lui Patryk Weisz. 

El puse folia pe degetul lui mare, îl duse la gură și suflă de 
câteva ori peste folie. Apoi presă degetul cu folia pe suprafaţa 
pătrată din sticlă a aparatului de lângă ușă. Se aprinse o lumină 
verde și se auzi un bâzâit, când în faţa ochilor lui Helen apărură 
nori negri. În timp ce încerca să scape de nori strângând 
pleoapele, Weisz împinse ușa cu genunchiul și sunetul încetă. 

— De unde știți să faceţi așa ceva? vru să știe Helen, care se 
grăbi să îl urmeze înăuntru. 

— Tatăl meu a devenit bogat cu programele antivirus. Și cine 
dorește să împiedice intrarea cuiva undeva, acela trebuie mai 
întâi să știe cum să intre. Asta mi s-a inoculat din leagăn. Noi 
suntem un fel de familie de spărgători de blindaje. 

Patryk Weisz se întoarse către ea și zâmbi. Cutele mici 
produse de zâmbet îi dădeau un aspect ștrengăresc, care ei îi 
plăcu. Când deveni conștientă de asta, o mustră conștiința. 
Gândurile ei trebuiau să se îndrepte doar spre Madeleine. Nu 
avea dreptul nici măcar să observe șarmul lui Patryk, atâta 
vreme cât nu știa unde era fata ei și dacă se simţea bine. Pe de 
altă parte, îi era clar un lucru: creierul ei încerca doar să 
refuleze. Transferarea  insuportabilului în subconștient. Un 
mecanism de apărare fundamental, care permite omului 
supraviețuirea spirituală. O însușire de care ar trebui să ţină 
seama. 

În faţa lor, o lumină se aprinse automat în tavan. 

— De fapt, nu sunt atât de paranoic ca tatăl meu. După cum 
se vede, nici nu ar avea sens. Orice sistem de siguranţă poate fi 
învins. De aceea și codul PIN al telefonului meu mobil este 
simplu: unu, doi, trei, patru. O altă combinaţie nu aș ține-o 
minte. Atenţie, aici este o treaptă! o avertiză el și o luă înainte. 

În spatele lor, ușa grea din oţel se închise cu un zgomot de 
pompă care aspiră. 

— Ooh! exclamă Helen când peste capul lui Patryk Weisz privi 
interiorul încăperii. 

Ajuns la baza micii scări, Weisz se dădu de o parte și ridică 
brațul ca un director de circ, care își prezintă cea mai mare 
atracţie. Se aflau în mijlocul unui muzeu. Podeaua era din piatră 
întunecată la culoare, iar tavanul era surprinzător de înalt 
pentru un subsol. În clipa următoare, Helen își dădu seama de 
ce era necesar acest lucru: între vitrinele înalte până la coapse 
se aflau sculpturi și statui de înălțimea unui om. Nu departe ea 

descoperi o copie a lui David de Michelangelo. Pereţii din 
dreapta și stânga erau acoperiţi cu picturi aranjate ca niște 
uriașe dale pe întreaga suprafață. 

Uimită, se apropie de mijlocul încăperii. Multe dintre sculpturi 
și tablouri îi păreau cunoscute. În două plăci montate împreună, 
care conţineau portrete ale lui Marilyn Monroe, Helen recunoscu 
o grafică de Warhol. 

— Ce este aici? i se adresă ea lui Patryk Weisz, care o 
urmărise cu un zâmbet forțat. 

— V-am spus că tatăl meu, după gravul accident, nu mai era 
același ca înainte. Nu doar ca aspect, ci și în interiorul lui se 
schimbase. Dezvoltase o adevărată obsesie. 

— Pentru artă? 

— Nu, pentru frumuseţe, scutură Weisz din cap. Ceea ce 
vedeţi aici este toată istoria esteticii adunată într-o încăpere. 

El porni înapoi spre intrare și Helen îl însoți. 

— Am descoperit asta în urmă cu câteva zile și am încercat să 
mă orientez cu ajutorul internetului și al cărților din biroul tatălui 
meu. Totul este structurat cronologic. Priviţi, aici începe. 

Patryk Weisz arătă către o sculptură așezată pe un soclu în 
apropierea ușii. Era lucrată în lut și reprezenta un tors căruia îi 
lipseau brațele și picioarele. Mai atrăgeau atenţia cele două 
piepturi uriașe și capul ca o minge de fotbal, lipsit de chip. 

— Venus din Willendorf. Sculptată între aproximativ 24000 - 
22000 înainte de Hristos. Tatăl meu a dobândit-o, evident, de la 
Muzeul de istorie naturală de la Viena. 

Helen rămase în fața micii lucrări. Abia în acel moment 
descoperi că sculptura era prevăzută cu două braţe foarte fin 
lucrate, dar atât de contopite cu marele piept, încât nu puteau fi 
deslușite la prima vedere. Simţi că o cuprinde emoția. Tot ce era 
acolo avea ceva legat de ea. Nu numai faptul că în calitatea ei 
de  neuroestetician cerceta dimensiunile neurologice ale 
esteticii. Nu, dintr-un motiv pe care nu îl înţelegea, se simţea 
profund mișcată de tot ce era în încăpere. Însă în ea se dezvolta 
și ceva asemănător cu teamă. Weisz deja se îndepărtase. 

— Și totul evoluează. O Venus după alta, epocă după epocă. 
Priviţi aici. Două secole înainte de Hristos. Recunoaște-cţi 
sculptura? 

Helen îl ajunsese din urmă. Aflată în faţa statuii de doi metri 
înălţime, trase adânc aer în piept. Nu doar pentru că se grăbise. 

— Nu este cumva... 

— „..Venus din Milo, completă Patryk Weisz, nu fără mândrie. 
Corect! 

— Dar ea se află la Luvru! 

— Sunteţi sigură că la Luvru este originalul? o întrebă Weisz 
făcând cu ochiul și depărtându-se deja câţiva pași, până în 
dreptul unei alte picturi. Poate că recunoaște-ți și acest tablou! 
strigă el, dar acustica încăperii îi mai înăbuși cuvintele. 

— Nașterea lui Venus de Sandro Botticelli, constată 
consternată Helen când îl ajunse din urmă și avu timp să o 
admire în gigantica scoică pe Venus, care își acoperea cu o 
mână sânii, și cu cealaltă, ajutată de părul lung și roșu, zona 
intimă. 

— Ce modificare în reprezentare față de Venus din Willendorf 
remarcă sec Patryk Weisz. În concluzie, modele au devenit tot 
mai suple pe măsură ce anii au trecut. Sau se mai poate spune 
și că au devenit mai subţiri. O cașexie culturală! 

Tot mai subţiri. Din nou, în faţa ochilor lui Helen apărură 
puncte negre. Fulgerător, se gândi la Madeleine. De fapt, ce 
făcea ea aici? Fiica ei dispăruse, iar ea se preumbla într-o 
pivniţă poloneză, cu un bărbat străin, printr-o expoziţie de artă. 

— Vă simţiţi bine? întrebă Patryk Weisz și o prinse ușor de 
braţ. 

Helen clătină din cap. 

— Găsesc totul foarte interesant, dar voiaţi să îmi arătaţi ceva 
anume aici, jos? Vreau să spun, legat de fiica mea... și de tatăl 
dumneavoastră. 

— Scuzaţi-mă, nu am vrut să fiu lipsit de tact, rosti Weisz ușor 
încurcat. Oricum, ceva îmi spune că pasiunea reprezentată aici 
a tatălui meu are o legătură cu dispariţia lui - și, ca urmare, și 
cu dispariţia fiicei dumneavoastră. Vă rog să mai aveţi răbdare 
doar o clipă... 

El o privi rugător. 

Brusc, Helen se simţi neţărmurit de obosită. Ochii îi ardeau și 
avea probleme în a gândi clar. Din studiile colegilor știa că, în 
cazul oboselii, câteva zone ale creierului se decuplează, în timp 
ce altele rămân active. La ea se părea că se instalase acest 
proces; dar nu se simţea în stare să se opună. Așa că un „Dacă 
așa credeţi...” neutru a fost tot ce a putut să rostească. 

— Mulţumesc pentru încredere, zise Patryk Weisz cu un 
zâmbet cald, pentru ca apoi să continue netulburat prezentarea 
colecției: Priviţi, vă rog, tabloul de aici, de lângă noi. O Venus 
dezbrăcată alături de altele. Lucas Cranach cel Bătrân, Tiţian, 
Diego Velâzquez, Francisco de Goya. Tatăl meu le-a adunat pe 
toate în această încăpere. Șirul se încheie cu un portret nud al 
lui Marilyn Monroe. Dar am convingerea că portretul acesta nud 
nu-i completează colecţia. Acolo se mai află câteva locuri 
goale... 

Helen urmări cu privirea șirul de tablouri. Trăsăturile 
trandafirii de penel ce reproduceau pielea dezgolită a femeilor 
se învălmășeau înaintea ochilor ei și avea senzaţia că trebuia să 
îi închidă pentru a evita ameteala. 

— Din punctul de vedere al istoriei artei constituie, într- 
adevăr, o colecţie importantă, totuși ce vreți să spuneți despre 
obsesie? Și, mă rog frumos, ce legătură au astea cu fiica mea? 

— Și eu am gândit ca dumneavoastră, când am văzut aceste 
lucrări, și încerc doar să vă pun în situaţia mea, ca să înțelegetți 
totul ca mine. 

Patryk vorbea repede și emoţionat, întors complet către ea. 

— Mai există o altă încăpere și acolo am găsit notita cu 
numele și telefonul dumneavoastră, preciză Weisz și arătă către 
o ușă modestă din lemn aflată la câţiva metri de ei, apoi 
continuă: Poate că obsesie este un cuvânt nepotrivit. Deveni 
deodată abătut și adăugă: Poate că tatăl meu este doar smintit. 


21. 


Florenta, în jurul anului 1500 


Lo straniero este foarte mulțumit de noi. Leonardo și cu mine 
am început să catalogăm altfel lumea. 

Până acum gândeam cu categorii ca bărbat și femeie, sărac și 
bogat, bun și rău, viaţă și moarte, a avea șia trebui. 

Cât eram de orbi! 

Tocmai eu, care dusesem la perfecţiune dubla contabilitate. 
Cum de am putut să îmi pierd timpul cu cifrele și să nu 
contabilizez esenţialul? 

Acum dispunem de armonie, de proporții și mai ales de 
estetică, pentru a descrie și a reordona lucrurile și oamenii din 
jurul nostru. Deodată lumea ne apare complet schimbată. 

Ceea ce ieri făcea să apară pe faţa noastră un zâmbet astăzi 
detestăm. Ceea ce până acum treceam cu vederea în prezent 
ne trezește interesul. 

Ne-am despărțit de câţiva dintre elevii noștri, fie pentru că nu 
mai corespundeau noilor noastre cerinţe, fie deoarece nu voiau 
să înţeleagă ce vom cere de la ei în viitor. 

„Cum să zugrăvesc frumosul dacă în jurul meu nu este nimic 
frumos!”, a rostit supărat Leonardo. Și el i-a expediat pe unii 
dintre băieţii lui. Cu dispreț. Firește că pe Salai l-a păstrat. Chiar 
dacă mitocanul în continuare nu are încredere în /o straniero, 
ceea ce pe mine mă îngrijorează profund. 

lată unul dintre lucrurile pe care, ca și înainte, nu le pricep. 
Salai, cu chipul lui perfect de copil și cu corpul lui vrednic de un 
zeu, corespunde atât de mult cu ceea ce /o straniero încearcă să 
ne înveţe. Parcă a fost creat după indicaţiile lui. 

Cum se poate ca el să dispreţuiască ceea ce îl ridică atât de 
mult? Nu știu exact de ce, dar mi se pare un fel de blasfemie. 

Voi discuta cu /o straniero despre asta, înainte ca Salai să 
facă ceva necugetat. 


22. 


Acapulco 


Nu știa cât de târziu era. Habar n-avea unde se afla. Când se 
trezise, mirosea a pământ umed. Avusese nevoie de o clipă 
pentru a se confrunta cu realitatea. În primul moment se 
crezuse în patul ei moale din Montgomery, Alabama. Totuși, 
frigul pe care îl simţea distruse această iluzie rapid. Pe urmă 
văzu cerul albastru de deasupra ei. Era în aer liber! 

Când se mișcă, îi zvâcni tot corpul. Era o durere pe care nu o 
mai simţise niciodată. De parcă pielea i-ar fi ars pe întreg trupul. 
Se îndreptă, dar își pierdu echilibrul și căzu. Mâinile i se înfipseră 
în pământ și în iarbă. Mai încercă o dată să se ridice în picioare, 
însă căzu pe spate când totul începu să se învârtă în jurul ei. 

Apoi văzu o casă. Recunoscu ferestre nu prea departe. Gemu 
din cauza durerilor, totuși reuși să se ridice. 

După câţiva metri se lupta să respire. Durerile făceau parcă 
trupul, chipul să explodeze. Se poticni, căzu în genunchi și 
vomă. Buimacă, privi fierea ce sclipea galben-verzui în lumina 
soarelui. Se uită din nou la casă. Începu să își amintească 
treptat. Celelalte fete. Autobuzul. Temniţa. Leșinul. Era, în 
sfârșit, liberă? 

Gândul ăsta o ajută să se ridice. Înainta metru după metru și, 
în cele din urmă, ajunse la verandă. Ferestre în care se oglindea 
soarele. La prima treaptă se prăbuși, pe celelalte trepte se târî. 
Reuși să se ridice sprijinindu-se de mânerul rotund aflat în locul 
clanţei ușii. Cu toate puterile bătu în ușă, dar reuși să obţină 
doar un ciocănit abia auzit. O duru fruntea când își lipi capul de 
lemnul ușii. Ascultă. Auzi doar bătăile inimii ei. Respirația sa. 
Apoi un clinchet dincolo de ușă. 

Când ușa se deschise, trupul care se sprijinea de ea își pierdu 
echilibrul și se prăbuși pe prag. Lovi tangenţial cu capul ceva 
moale, care scoase un țipăt ascuţit. Lungită pe podeaua dură, 
conștientiză că fusese incapabilă să amortizeze căzătura cu 
mâinile. 

— Oh, Dios mio, un monstruo! 

A fost tot ce a mai auzit înainte de a fi învăluită de întuneric. 


23. 


São Paulo 


Apicultorul, pe nume Naldo, era un om inteligent, cu ochi mici, 
vioi. Părea când revoltat, când descurajat, și îl ignoră pe Millner, 
în cea mai mare parte a timpului adresându-se direct lui Jo. Era 
o fermă apicolă mare, dar lui Millner i se păru părăsită. Mai 
zbura din când în când câte o albină, ceea ce pentru o stupină 
de o asemenea mărime - lucru pe care Jo era neobosit în a-l 
reaminti mereu - constituia ceva cu totul neobișnuit. Insă pe 
Millner faptul îl bucura, el ura tot ce putea să zboare și să 
înțepe. 

Această ură se mai domoli când apicultorul îi conduse imediat 
după sosire într-un șopron și le arătă un munte. Ceea ce la 
început Millner luase drept cereale ori hrană pentru animale se 
dovedi a fi o mare grămadă de cadavre de albine. Naldo luă o 
mână plină dintre acestea și aproape că le-o vâri în ochi. După 
care ridică o singură albină moartă și o descompuse ca pe un 
crab. 

— Este un virus ori o ciupercă ceea ce ucide insecta, traduse 
Jo spusele bărbatului și arătă o peliculă subţire albicioasă de pe 
corpul albinei. 

Millner dădea din cap de parcă toată viața nu fusese altceva 
decât medic veterinar, apoi se tot uită cum să facă să scape de 
aerul sufocant din șopron. „La atâtea mii de cadavre de albine, 
chibzui el, se face și aici simţit mirosul de putreziciune”. 

Ședeau pe veranda din faţa casei în care locuia Naldo, având 
dinainte câte un pahar cu o băutură puternic alcoolizată, cu gust 
de miere. 

— Când au murit primele albine? se adresă Millner direct 
gazdei, care se uită la Jo ca și cum i-ar fi cerut permisiunea să 
răspundă. 

Brazilianul traduse. 

— In urmă cu trei săptămâni, spuse Naldo, ridicând trei 
degete în aer spre a-și explicita mai bine răspunsul. Chiar din 
prima zi au murit mii de albine, continuă el. A doua zi au murit 
zece mii și așa mai departe - până acum. 

De la pregătirea făcută cu epidemiologii pe tema 
bioterorismului, Millner știa că o extindere atât de agresivă era 
mai curând neobișnuită. Ceea ce ucidea insectele trebuia să fie 
foarte infecțios. Ori foarte otrăvitor. 

— Ceilalţi apicultori cum stau? îl iscodi Millner, arătând în jurul 
casei, în depărtare. 

— Au cu toţii aceeași problemă. Mor insectele oriunde te uiţi. 

— Numai aici, în São Paulo? 

— Pretutindeni în Brazilia. Pretutindeni în lume. 

Millner clătină din cap. Asta corespundea cu ceea ce 
departamentul lui îi comunicase. Nu doar în Brazilia mureau 
albinele, ci și pe celelalte continente. 

— Dacă sunt corect informat, apicultorii își trimit prin poștă 
reginele altor apicultori de pe tot globul. Se poate răspândi 
chestia asta în acest mod? 

Și asta o citise Millner în documentele lui în timpul zborului. 

Naldo ascultă cu răbdare traducerea, apoi clătină energic din 
cap. 

— Noi nu primim nicio regină prin poștă. Dar le creștem și 
câteva le trimitem. 

— Crește-ţi și așa-numitele „albine ucigașe”? se interesă 
Millner. 

FBI îi trimisese un articol în care citise despre încrucișarea în 
Brazilia a albinelor africane cu cele europene. În anii '50 mai 
multe roiuri scăpaseră din laborator și de atunci acest soi de 
așa-numite „albine ucigașe” se răspândise până în America de 
Nord. 

La auzul cuvintelor „albine ucigașe”, chipul lui Naldo se 
întunecă încă înainte ca Jo să îi fi făcut traducerea. 

— El spune că numai proștii denumesc albinele „ucigașe”, 
traduse Jo jenat. Ele sunt ceva mai agresive decât albinele 
europene, în schimb, furnizează mai multă miere și sunt mult 
mai rezistente. 

Millner făcu un gest de scuză. 

— Denumirea le vine doar de la faptul că, spre deosebire de 
albinele europene, atunci când se simt amenințate, atacă 
împreună și fugăresc agresorul. Din cauza numărului mare de 
înțepături, un atac al lor poate fi mortal. Dar dacă sunt lăsate în 
pace, nu sunt agresive. 

Millner își înălță capul ca și când ar fi fost bucuros că mai 
învățase ceva. 

— Deși sunt atât de rezistente, mor și ele? îl întrebă el pe 
Naldo cu o mină deosebit de îngrijorată. 

Apicultorul confirmă după ce i se făcu traducerea. 

Millner bău din paharul lui. Conţinutul mare în zahăr în 
combinaţie cu alcoolul avea un efect devastator. Nu numai că lui 
Millner i se făcu sete, dar simţi și că se îmbăta treptat. Mai că 
ducea dorul postului de poliţie mexican cu lăzile lui de Coca- 
Cola. El nu era biolog, deci ce căuta acolo? El era poliţist. 

— Aţi văzut pe cineva, în ferma dumneavoastră apicolă, care 
ar fi putut otrăvi insectele? Înainte de decesele în masă s-au 
vânturat ceva străini pe aici? 

Naldo păru că se gândește, pe urmă clătină din cap. 

Millner îi aruncă lui Jo o privire care voia să spună că el își 
terminase treaba. 

— ÎI știți pe Albert Einstein? întrebă brusc Naldo, vorbind într-o 
engleză stricată. 

— Evident că îl știu. Geniul german. 

— Știţi ce ar fi spus odată? 

Millner ridică din umeri. Apicultorul doar nu avea de gând să 
discute cu el despre teoria relativităţii! 

— Dacă albinele dispar, omul mai are de trăit doar patru ani. 
Dacă nu mai există albine, nu vor mai exista plante, nu vor mai 
exista animale, nu vor mai există oameni. 

Asta îl mai lumină. lată un motiv pentru care fusese trimis în 
Brazilia și pentru care albinele puteau fi un ţel inteligent al 
bioterorismului. Oricum, citise că experții porneau de la faptul 
că omenirea va supravieţui bine mersi extincţiei albinelor. 
Lumea vegetală pe Pământ se va transforma totuși dramatic și 
oferta de hrană, fără albine, se va reduce rapid. Multe produse 
vor dispărea pentru totdeauna de pe rafturile supermarketurilor, 
ca să nu mai vorbim despre regiunile în care și în prezent este 
foamete. Chiar în pregătirea acestei misiuni aflase că în 
agricultură albinele joacă un rol covârșitor. Populaţii întregi de 
albine erau mutate de pe o plantație pe alta, pentru a le 
poleniza în calitate de „muncitori sezonieri”. 

Se fac primele încercări ca procedeul ăsta să fie realizat 
artificial, manual. Cert este că niciun om nu putea fi atât de 
eficient ca o albină. 

O albină - așa citise el - vizitează până la două mii de flori pe 
zi. Și o familie de albine se compune din până la șaizeci de mii 
de insecte. 

— Exact pentru asta sunt aici. Ca să stopez moartea albinelor. 
Guvernul Statelor Unite ia chestiunea foarte în serios, îi spuse 
Millner lui Naldo. 

Pentru prima dată, el văzu în ochii celuilalt ceva ce putea fi 
încredere. 

— Albina este cheia pentru orice, declară apicultorul. Pentru 
cei mai mulţi, ea nu este decât o insectă. Pentru unii, o insectă 
deranjantă. In realitate, ea este servitoarea Domnului pe 
această planetă, conchise Naldo și Millner fu speriat de tăria cu 
care vorbea gazda. Aţi auzit despre împărţirea celestă, domnule 
Millner? 

Ochii apicultorului erau larg deschiși. 

Millner revăzu rapid în minte documentele. Nu, despre așa 
ceva nu citise. 

— E denumită proporţia de aur. O proporţie specială, în care 
două segmente se află într-un anumit raport, pe care noi, 
oamenii, îl simţim ca extrem de reușit. 

Millner căută din privire ajutorul lui Jo, însă brazilianul nu 
interveni în niciun fel. 

— Luaţi distanţa de la sol la buric, apoi împărţiţi-o la distanța 
dintre sol și vârfurile firelor de păr din cap. Obţineţi o cifră 
aproximativă de 0,6 numită și phi. Dacă și eu fac același lucru, 
obțin tot 0,6. Cu toate că dumneavoastră sunteți mai înalt decât 
mine cu două capete. Buricul omului se află totdeauna în 
proporţie de aur faţă de înălțimea corporală. Puteţi face același 
lucru cu lungimea de la cot până la vârful degetelor și lungimea 
de la umărul dumneavoastră până la vârful degetelor. Ori de la 
sol la genunchi și până la coapse. Mereu raportul va fi de 0,6... 

— Și ce are de-a face asta cu albinele? vru să știe Millner. 

În arșiţa din São Paulo nu îi ardea de matematică. Și, sincer 
vorbind, niciodată nu a stat bine cu matematica. 

— Albinele sunt și ele create în spiritul proporţiei de aur. 
Dimensiunea capului, a toracelui și a abdomenului - toate se 
află în proporţia de aur. Dacă împărţiţi două dimensiuni 
consecutive, obţineţi pentru fiecare insectă permanent 0,6. Și 
nu doar atât... 

Naldo trase aer în piept, ca și cum s-ar fi pregătit pentru o 
lungă prelegere, și continuă: 

— Sau luaţi genealogia unui trântor-albină. Bărbătușii rezultă 
din ouăle nefecundate ale reginei, de aceea trântorii au 
totdeauna doar o mamă și niciun tată. Doar regina are o mamă 
și un tată, la fel și bunicii lucrătoarelor noastre. La rândul ei, 
bunica are o mamă și un tată, iar tatăl unei albine-bărbătuș are 
doar o mamă. Gândiţi-vă apoi: doi părinţi pentru o străbună și 
doar o mamă pentru un bărbătuș străbun, scrieţi asta, și de aici 
rezultă pentru fiecare trântor o mamă, doi bunici, trei străbunici, 
cinci stră-străbunici, opt stră-stră-străbunici și așa mai departe. 
1,2,3,5,8 - acestea sunt așa-numitele cifre Fibonacci, la care 
suma a două numere succesive dă permanent numărul următor. 
Și câtul a două numere Fibonacci succesive tinde către 0,6... 
Socotiți: 2 împărțit la 3 dă 0,6. Și 3 împărţit la 5 dă același 
rezultat! 

Naldo făcu o scurtă pauză și respiră adânc scoțând un sunet 
ca un gâlgâit. Tocmai când Millner începu să își facă griji pentru 
el, acesta își reluă tot atât de agitat discursul: 

— Sau numărați albinele-femele dintr-un stup și împărţiţi 
numărul la cel al albinelor-bărbătuși. la ghiciţi, care este 
rezultatul? 0,6! Observaţi și florile care sunt vizitate de albine. În 
aproape toate veţi găsi proporția de aur, fiindcă și florile sunt 
create după aceste reguli... 

Naldo se aplecă în faţă și tuși. 

— Și ce-i cu asta? se folosi Millner de pauza luată de 
interlocutor. 

Brusc, avu senzația că se află în fața unui matematician, și nu 
a unui apicultor. Naldo își apropie fața la un lat de palmă de cea 
a lui Millner. Respirația lui avea iz de miere și de suc fermentat. 

— Cineva omoară ajutoarele cele mai perfecte și mai harnice 
ale Domnului de pe această planetă, șopti el. 

Apoi se retrase, și de data asta întinse patru degete ale mâinii 
drepte aproape de faţa lui Millner. 

— Patru ani... Patru ani până la sfârșitul omenirii. 

Millner simţi pornirea de a râde, pentru a destinde situaţia. De 
a face o glumă care să îi facă pe toţi să râdă ușuraţi. Totuși, nu 
scoase o vorbă. Se rezemă încet de speteaza scaunului, pentru 
a se distanţa de apicultor. Jo ședea nemișcat alături și părea mai 
înspăimântat decât ei de sumbra prognoză. 

In acel moment sună telefonul mobil al lui Millner. „Există un 
Dumnezeu”, reflectă el și apucă telefonul cu atâta energie, de 
parcă era în așteptarea celui mai important apel din viaţa lui. 

— Da, rosti el la telefon și urmări cum și Naldo se rezema de 
speteaza scaunului său din nuiele împletite. 

— A mai apărut o altă fată, auzi el vocea lui Barack, nu tocmai 
veselă. Miss Alabama. 

— Se simte bine? întrebă îngrijorat Millner. 

— Bine? zise mirat Barack, părând să caute un răspuns, apoi 
continuă: Priveşte fotografia pe care tocmai ţi-am trimis-o. 

Ceva din vocea lui îl neliniști profund pe Millner. 

— Trăiește? 

— Uită-te la ea. Te sun pe urmă! 

Miliner privi display-ul. Și remarcă faptul că primise și un SMS. 
Le aruncă lui Naldo și Jo o privire ca o scuză și trecu la textul 
scris. Era de la Barack. O fotografie, de fapt. Dură câteva clipe 

până când se afișă imaginea. Pe urmă i se întoarse stomacul pe 
dos. 


24. 


Varșovia 


În acea clipă înţelese Helen la ce se referise Patryk Weisz 
când spusese că tatăl lui ar putea să fie smintit. Privi 
înmărmurită în jur. Părăsiseră încăperea cea mare și intraseră 
printr-o ușă din lemn într-o cameră mai mică. Helen se gândi 
imediat la conceptele religioase Yin și Yang, care își au originea 
în filosofia și metafizica chineză. Dacă prima încăpere fusese 
surprinzător de luminată și de ospitalieră, în odaia mică ochii ei 
au fost nevoiţi să se obișnuiască treptat cu lumina crepusculară 
a doar câtorva becuri. Și tavanul era mult mai jos. Totuși, 
contrastul esențial dintre cele două încăperi era dat de 
exponate. Dacă până atunci Weisz junior vorbise despre o 
colecţie de „frumusețe”, mottoul acelei porţiuni din pivniţă era 
„urâţenia”. 

Așa cum la nivelul superior al casei pereţii erau ornaţi cu 
tablouri, în care Helen recunoscuse exclusiv motive de groază, 
pocite ori care îi provocau silă. 

— Capul Meduzei. De Rubens. Mult timp tabloul a fost expus 
la Kunsthistorisehes Museum (Muzeul de Istorie a Artei) din 
Viena ca obiect împrumutat, comentă Patryk Weisz. Tot de 
Rubens este pictat și tabloul alăturat, în care moșneagul pare să 
muște din bebeluș. Il reprezintă pe Saturn devorându-și copiii. 

Când Helen se retrase câţiva pași de groază, se lovi de ceva 
tare, care scoase ţipete stridente și începu să se bâăţăie sălbatic. 
Intorcându-se, se trezi față în faţă cu un drac, ai cărui ochi ieșiţi 
proeminent din orbite și limba se mișcau în găurile din lemn. 
Torsul lucrat grosolan, care se balansa într-o parte și într-alta, 
era fixat pe o cutie cu roți dinţate, ce servea drept pântece. 

Weisz izbucni în râs. 

— Sclav înlănţuit. Un automat al legendarului Manfredo 
Settala din secolul al XVII-lea. Este, într-adevăr, înfiorător, nu? 

Helen privi cum obiectul, care încă mai scotea ţipete 
jeluitoare, îi dădea repede ocol. 

— După cum spuneam, tatăl meu s-a smintit, se scuză Patryk 
Weisz, când Helen reveni lângă el. Exponatele din această 
încăpere sunt capabile să îi înspăimânte pe unii. Acolo, în spate, 
în sarcofagul din sticlă se află chiar un cadavru conservat într-o 
mlaștină. 

— Mulţumesc, am văzut destul, răspunse Helen ridicând mâna 
în semn de apărare. Spuneaţi că aici aţi găsit indiciul care v-a 
condus la mine... și la Madeleine? 

Se săturase, într-adevăr, să mai colinde ca un copil lumea 
minunilor lui Weisz. Chiar avea alte griji. 

— Aici se afla blocnotesul cu numele și telefonul 
dumneavoastră. 

Patryk arătă către o măsuţă de scris de lângă perete, luă în 
trecere un bilet de pe ea și i-l dădu lui Helen. 

Era o simplă coală de hârtie, pe care era mâzgălit numele ei. 
Nu-și recunoscu imediat numărul de mobil, deoarece acesta 
avea prefixul pentru Statele Unite. Stomacul i se strânse când 
alături citi numele lui Madeleine. Într-adevăr, lângă el era 
desenată o inimă. Trăsăturile trădau că ulterior cineva 
multiplicase de mai multe ori inima. Așa cum ea deseori, în 
timpul convorbirilor telefonice, mâzgălea pierdută în gânduri pe 
câte o hârtiuţă. Sub acestea descifră mai multe cuvinte în 
poloneză. 

— Frumoasa și bestia, traduse Weisz junior. L-am mai întrebat 
încă o dată pe unul dintre servitorii casei. Traducerea mea a fost 
corectă. 

— Straniu, îi scăpă involuntar femeii. 

— Ce este straniu? 

— Numărul meu de mobil nu este cunoscut aproape de 
nimeni. 

— Poate că tatăl meu îl are de la institutul unde lucraţi? 

— Nu sunt unul dintre acei tineri drogaţi care vor să fie 
accesibili mereu și pretutindeni, dădu negativ din cap Helen. 

— Asta este bine, zise el, dar fiindcă Helen îl privea 
întrebătoare, Patryk continuă: Poate că ăsta va fi pentru noi un 
prim indiciu. Evident că numele și numărul dumneavoastră de 
telefon erau cumva importante. Am aflat că valetul tatălui meu, 
Marvin, i-a procurat acest blocnotes cu puţin timp înaintea 

dispariţiei lui. Cu cât mai puţine persoane cunosc numărul 
dumneavoastră, cu atât va fi mai simplu să descoperim cine i l-a 
dat. 

Suna logic. 

— Dumneavoastră sunteți  neuroestetician, nu? M-am 
interesat puţin în ceea ce vă privește, se completă el cu un 
surâs stângaci. i 

Ea dădu din cap. Încă se mai gândea la bilet. În acel moment, 
când văzuse cu propriii ochi numele fiicei ei încadrat de inimi, 
toată treaba i se părea și mai încurcată. 

— Spuneaţi că în următoarele zile trebuie să fiți la Paris, într-o 
chestiune de serviciu? 

— Da, voi verifica la Luvru un tablou. 

— Ce tablou? 

Weisz părea interesat, într-adevăr, de munca ei, ceea ce o 
măgulea. Dar în acele momente nu îi venea să vorbească 
despre sine. Era la Varșovia pentru a-și găsi fiica. Și mai era 
vorba și despre declarația de confidenţialitate pe care fusese 
nevoită să o semneze în cadrul negocierilor preliminare cu 
Luvrul. 

— Din păcate, nu pot vorbi despre asta. 

Era neplăcut că răspunsul ei conţinea o nuanţă de respingere. 
Oricum, Patryk Weisz o adusese acolo pe cheltuiala lui și arătase 
interes pentru ea și munca ei. Însă se pare că el nu i-o luă în 
nume de rău. 

— Sună foarte misterios, spuse bărbatul zâmbind ușor. 

— Examinez persoana portretizată într-o pictură. Poate că prin 
internet aţi aflat și despre șabloanele dezvoltate de mine. 
Șabloanele-Morgan? 

Weisz clătină negativ din cap. 

— Procedura este complicată. Totuși, sunt de părere că 
utilizarea anumitor proporţii în artă, în special în picturi, creează 
stimuli neurali în creierul omenesc. În anii trecuţi am... cum să 
vă explic... am elaborat grile. Vă puteţi imagina șabloanele mele 
ca pe niște hărţi mari pe plexiglas transparent. Un exemplu 
mereu citat al acestor proporţii este... tocmai această pictură pe 
care trebuie să o cercetez la Paris. Cel puţin este suspiciunea 
mea, pe care trebuie să mi-o confirm în zilele următoare. Dacă 
nu... 

Ea se blocă. 

— Vă vom găsi fiica, o asigură Patryk Weisz și o atinse ușor pe 
umăr. Dar chiar am devenit curios în privinţa tabloului la care vă 
referiţi, zise el zâmbind, apoi adăugă: Nicio grijă, nu vreau să vă 
pun într-o situaţie jenantă. Pur și simplu, am să cumpăr 
următoarea dumneavoastră carte, poate că voi afla din ea. 

— Poate, zâmbi, la rândul, ei Helen. 

Deodată, Weisz redeveni serios. 

— Atunci, activitatea dumneavoastră ca neuroestetician a 
avut de-a face cu tot ce este pe aici? întrebă Patryk arătând 
către operele de artă din jur. 

— Oarecum. Este vorba despre frumusete... 

— Cu siguranţă că nu este o întâmplare că tatăl meu și-a 
notat numele și numărul dumneavoastră. 

— Și ce rol joacă Madeleine? 

— Frumoasa și bestia... murmură Patryk Weisz ridicând din 
umeri. Asta are o legătură cu frumuseţea. 

Un timp se priviră reciproc. Așa cum stătea el în faţa ei, părea 
pierdut. „Un copil care își caută tatăl. Și o mamă care și-a 
pierdut fiica”, medită ea. 

Brusc, Helen simţi un imbold. 

— Tot ce este aici mă zăpăcește. Deci nu vă puteţi imagina ce 
poate să vrea concret tatăl meu de la dumneavoastră? Nu v-a 
telefonat? Nu v-a lăsat nimic în mesageria mobilului? 

— Sunt foarte sigură că nu am vorbit cu tatăl dumneavoastră. 

Ea văzu cum umerii lui, aparent, coborâră câţiva centimetri. 
Era evident că el nutrise speranţe că ea îl va putea ajuta să 
clarifice dispariţia tatălui său. 

— Îmi pare rău... se scuză ea. 

— Trebuie să fie mult mai rău să simţiţi lipsa unei fiice minore 
decât a unui tată smintit și căpos în cazul meu. 

Compătimirea lui îi făcu bine. Dar simţi și că la cuvintele 
acestuia parcă i se punea un nod în gât. 

— M-aș bucura dacă totuși v-aţi mai uita puţin pe aici. Poate 
că vi se va părea ceva cunoscut, veți remarca, probabil, ceva ce 
are legătură cu dumneavoastră sau cu munca pe care o 
prestaţi... Ori cu fiica dumneavoastră. Orice indiciu ar fi valoros. 

Spusele sunau ca o implorare. Și fără rugămintea lui, mânată 
de acel imbold, s-ar fi uitat în jur, în speranţa găsirii unui indiciu 
ce ar fi legat tot ce era acolo cu dispariţia lui Madeleine. 

Se apropie de masa de scris. Părea nearanjată. Nu în sensul 
că proprietarul s-ar fi pregătit să dispară, ci de parcă s-ar fi dus 
doar să bea o cafea. O podidi rușinea, ca și cum ar fi scotocit 
fără niciun drept sertarele cuiva. 

Alături de o tastatură erau teancuri de hârtii. Facturi, 
documente de livrare. Într-o scrumieră erau mai multe resturi de 
havane. Abia în acel moment Helen percepu izul tabacului rece. 
Mirosul nu îi spunea nimic. Privirea îi trecu pe peretele lângă 
care se afla masa. Pe el erau articole din ziare și fotografii fixate 
cu bandă adezivă. Helen se aplecă în față. O listă cu denumirile 
unor reviste de modă, cele mai multe cunoscute și de ea. Peo 
hârtie era desenată o albină. Fiecare parte a corpului era 
denumită în latinește prin niște săgeți. Arăta ca o pagină ruptă 
dintr-un manual de biologie. Două dintre denumiri erau 
subliniate și alături era notat ceva indescifrabil. Sub imaginea 
albinei atârna o hartă a lumii. Suficient de mare pentru a figura 
pe ea toate ţările. Pe fiecare continent erau desenate îngroșat 
cu un creion roșu cercuri mari. 

Peste ea era lipit strâmb un articol de ziar, pe care Helen îl citi 
fugitiv. Era vorba despre alegerea în curând la New York a unei 
Miss America. În articol era evidenţiat cu un marker un pasaj, în 
care se vorbea despre Mexic. Ceva ca un déjà vu îi trecu 
fulgerător prin minte, însă dispăru imediat. 

La dreapta, deasupra unui monitor plat pentru computer 
atârna o fotografie a unei clădiri maiestuoase, prevăzută cu un 
turn secţionat de două linii roșii făcute cu o carioca. Probabil un 
castel undeva în Europa. Pe fotografie, sub clădire, mai erau 
notate tot cu cariocă roșie o adresă de e-mail și un nume. 
Andreas Schliberger. Nume german care nu îi spunea nimic. 
Alături erau cifre, pe care le recunoscu abia după ce privi mai 
atent ca fiind data zilei de alaltăieri. Fusese pusă în dificultate 
de faptul că europenii scriau mai întâi ziua, și nu luna. 

— Asta ce este? întrebă ea arătând fotografia cu turnul. 

Weisz ridică din umeri. 

— De ce tatăl dumneavoastră a atârnat toate aceste fotografii 
și articolul de ziar aici? 

Nici la această întrebare Patryk Weisz nu avu un răspuns. 

Helen mai citi o dată articolul despre alegerea reginelor 
frumuseţii. Privi din nou și supradimensionata albină. Își imagină 
zumzăitul insectei lucrătoare din familia apidelor. Pete de culori 

primăvăratice i se suprapuseră în faţa ochilor peste fotografie și, 
brusc, peste toate acestea se interpuse un filtru cenușiu. 
Articolul despre moartea albinelor, pe care îl citise în avion, îi 
reveni în minte. Ca și cum ar fi deschis deodată ușa către 
memoria ei recentă, se gândi și la răpirea reginelor frumuseţii în 
Mexic. 

Nu reușise în ultimele zile să evite reportajele pe această 
temă din ziare și de la televiziune. Căută în zadar o dată pe 
articolul de pe perete. Dar părea să fi apărut înainte ca drama 
răpirii să fi avut loc. În mintea ei își făcu loc o bănuială sumbră. 
Simultan i se acceleră și pulsul, îi aruncă o privire scurtă lui 
Patryk Weisz, care stătea nemișcat lângă ea și părea că nu 
înţelegea ce se petrecea. 

Făcu atentă un pas înapoi și privi peretele de la o distanţă mai 
mare. Abia atunci îi atrase atenţia o fotografie a unui bărbat în 
halat alb de medic. Acesta părea a fi arab ori originar din Europa 
sudică. Părul lui prezenta primele fire cărunte și era ordonat 
pieptănat cu cărare pe o parte. Dinţii străluceau albi în spatele 
unor mâăzgălituri cu pixul, care îi acopereau aproape întreaga 
față. Ca și cum cineva ar fi încercat furios să îi facă de 
nerecunoscut trăsăturile. Alături era notat numele Mona. 

— Şi acesta cine este? întrebă ea. 

— Dr. Ahmed Rahmani, răspunse Weisz cu o mare doză de 
dispreț în ton. Un medic. Oricum, asta se pretinde el. Este 
vinovat de moartea mamei mele. Evident că tata i-a pus 
fotografia aici pentru a nu-l uita niciodată. 

Helen dădu din cap. Nu prea știa cum să răspundă. 

— Condoleanţele mele, zise femeia încet. 

Ea simţi cum genunchii începeau să îi tremure și se sprijini de 
masă. Atinse cu mâinile o carte deschisă, aflată pe masă cu 
copertele în sus. Diario di Luca Pacioli era titlul ei. Cartea părea 
foarte veche. În timp ce se gândea la această vechime, totul 
începu să i se învârtă încet în faţa ochilor. 

— Vă este rău? se interesă Weisz și se apropie din spate de 
ea. 

Helen simți cum el o apuca de brațe și o conducea către 
scaunul biroului, pe care se prăbuși frântă. li mai percepu în nări 
mirosul aspru al aftershave-ului. 

— Mulţumesc pentru condoleanţe, dar s-a stins de câţiva ani. 
A murit în urma unei operații. 

Despre ce vorbea el? Helen conștientiză că pentru un moment 
se forțase să-i urmărească vorbele. Ah, da, despre mama lui... 

Din nou privirea îi alunecă spre peretele din fața ei. Către 
articolul din ziar referitor la alegerea reginei frumuseții. La 
imaginea albinei, care în acel moment îi părea și mai mare. Și 
mult mai sus. 

Atunci observă. O fotografie despre care credea că era 
instantaneul unui paparazzo. Luat dintr-un unghi prost, de la 
prea mare distanţă pentru a fi cu adevărat clar. 

Totuși, ea recunoscu imediat obrajii supţi, ochii mari, vii, și 
buzele cărnoase. 

Era Madeleine, fiica ei. 


25. 


Boulogne-Billancourt 


Jacques Fourre trebuia să dispară urgent. Luă un exemplar din 
teancul de reviste, îl rulă cu un gest exersat și îl vări sub braţ. 

— In șaptesprezece! îi strigă el colegului cu voce tare. 

Acesta ridică degetul mare ca semn că îl înţelesese, în ciuda 
zgomotului din casca-receptor de pe cap. 

Nici douăzeci de secunde mai târziu se decise pentru una 
dintre cabinele toaletei pentru bărbaţi și, oftând, se așeză pe 
scaunul WC-ului. Rupse o bucată de hârtie igienică și cu ea își 
șterse sudoarea de pe frunte. Schimbul lui era pe terminate. 
După un sandviș cu brânză și o berică la Bar Tabac-ul lui Philip 
se putea odihni. Răsfoi revista proaspăt ieșită de sub tipar, încă 
mirosind a cerneală, și încremeni. De pe copertă îi zâmbea 
caricatura grotesc schimonosită a unei femei. Jacques își aminti 
de un program pe computer, pe care i-l arătase nepotul lui nu cu 
mult timp în urmă, cu care chipurile puteau fi atât de 
schimonosite, încât să arate ca ale unor extratereștri. 

Acolo, la closetul imprimeriei, citea regulat marile reviste de 
modă ieșite din presa tipografică. Dar până atunci nu mai 
văzuse niciodată o asemenea joacă. Și asta chiar pe copertă. 
Era bine că nu făcea parte din publicul-ţintă al acestor reviste. În 
căutarea unei explicaţii, trecu cu privirea peste pagina cu titluri, 

VP - 78 


însă acolo găsi doar obișnuitele promisiuni cu diete-minune, sex- 
minune și modă-minune. 

Clătinând din cap, deschise revista și dădu de altă caricatură. 
Acolo unde în mod normal se afla fotografia redactorului-șef, de 
data asta se putea doar bănui imaginea deformată a unei femei. 
Ochii mari și rotunzi că ai unei vaci, nasul umflat ca un balon, 
gura ca o linie îngustă, bărbia ca o tijă alungită. Pe măsură ce 
dădea pagină după pagină, fotografiile erau deformate în același 
fel. În toată revista nu găsi nicio fotografie normală a unui om. 
Chiar și anunţurile erau ornate cu caricaturi ridicole. Până și 
trupurile erau ba umflate ca reclama omuleţului Michelin, ba 
sfrijite de parcă scosese cineva aerul din ele. 

Jacques Fourre nu era ziarist. Și nu îl interesa nici moda. 
Totuși, o voce interioară îi spunea că trebuia să fie ceva în 
neregulă. Se gândi pentru un moment să îl informeze pe șeful 
de tură, apoi se decise să nu o facă. Invăţase demult că nu 
trebuia să se amestece în chestiuni care nu îl priveau. Se mai 
gândi și la pâinea prăjită a lui Philip, care mirosea atât de bine. 
În cel mai rău caz, trebuiau să tipărească din nou tot tirajul. Și 
atunci, seara lui liberă se ducea dracului. Nu, era mai bine să 
uite ceea ce văzuse. Și pentru că nici nu era vorba de ceva 
plăcut vederii, nu îi va fi nici greu să o facă. 

Vâri revista cât mai adânc posibil în coșul de gunoi de lângă 
chiuvetă. În timp ce își usca mâinile cu foehnul începu să 
zâmbească. Ce plăcere i-ar face să vadă mutrele acestor 
caraghioși din lumea modei, care o dată pe an vizitează 
împreună cu noii redactori tipografia, când le ajunge în mâini 
noul tiraj. Probabil că nu s-ar deosebi mult de cei din revistă. 


26. 


São Paulo 


— Este, într-adevăr, înfiorător. Cel mai pervers lucru văzut de 
mine vreodată. 

Chestiunea îl afectase pe Barack. Millner și-l imagină stând pe 
una dintre lăzile cu Coca-Cola în biroul lor provizoriu din Mexic și 
clătinând din cap. 

— În materie de cadavre am văzut tot ce se poate și ce nu se 
poate imagina. Dar la cineva în viaţă... 

Millner își trecu palma peste faţă. Acestea erau părţile 
întunecate ale profesiei lor. Trebuiau să se uite acolo unde 
ceilalți preferau să își întoarcă privirile. Se uită către Jo, care 
privea indiferent pe fereastră. Folosind ca pretext telefonul, 
reușiseră să se despartă de Naldo, apicultorul, și erau din nou 
pe drum spre aeroport. 

— A fost totul documentat de medicina legală? zise Greg, 
convins că trebuia să pună și a doua întrebare, chiar dacă în 
clipa aia îl durea, pe urmă adăugă: îmi poţi trimite fotografii cu 
detalii? Și, te rog, și fotografia... fotografia ei înainte de asta. 

— Am luat deja măsuri. Dar îţi dau un sfat: nu mânca înainte 
nimic. Faţa este total desfigurată, sânii... sărmana fată a fost 
complet... transformată. Oricum, medicul legist a fost cu 
adevărat surprins... 

— Te cred, replică Millner. 

— Nu, nu de chestiunea în sine. Firește că așa ceva nu a mai 
văzut niciodată, ci este vorba despre execuţie. Absolut 
profesională. Chirurgie de excepţie - cum a spus el. A fost un 
profesionist. Nu un negustor de droguri pe care l-au lăsat nervii. 

— Un profesionist? 

— El merge pe ideea unui chirurg plastician din prima ligă. Un 
doctor în frumusete, un estetician. 

Asta nu se potrivea. Cine deturnează cu precizie militară un 
autobuz cu regine ale frumusetii, pentru a transforma una dintre 
fete în monstru și apoi să o pună în libertate? Un pervers din 
armată? Nu mai întâlnise așa ceva. În mod normal, psihopaţii 
lucrează singuri. Doar rareori câte doi. 

— Implică un profiler! Un criminalist expert în 
comportamentul și psihologia infractorilor. 

— Am și făcut-o, răspunse Barack părând jignit. 

— Și fără presă! 

— Prea târziu. Deja am primit de la Washington primele 
screenshots, capturi de ecran ale unor articole din ziare. Au 
publicat chiar și fotografii ale micuței... 

— Cum se poate așa ceva? întrebă mirat Millner. Credeam că 
ea este liberă abia de câteva ore. 

— Fotografiile trebuie să fi fost făcute înainte. Miles tocmai 
verifică asta. Din câte se pare, ei au strecurat fotografiile presei. 
În mass-media domnește o adevărată panică. Fiicele cele mai 
frumoase ale Americii în mâinile unui chirurg nebun! Un coșmar 
naţional... 

— Fir-ar...! 

Se auzi un semnal sonor regulat. Millner privi display-ul, care 
anunţa un alt apel. 

— Mă sună Washingtonul. Vorbim mai târziu, îi spuse el lui 
Barack și apăsă tasta pentru acceptarea apelului. 

Nu se întâmpla des ca șeful FBI să îl sune. Cea mai frumoasă 
față a Americii fusese atacată, iar el se afla în sudul Braziliei, ca 
să salveze câteva albine. 


27. 


Varșovia 


— Ea este fiica mea! strigase Helen și arătase către 
fotografie. 

Patryk Weisz se apropie și o examină amănunţit. 

— Nu poate fi foarte veche, concluzionă ea văzând în fundal 
clădirea clinicii. De ce este atârnată aici? 

Simţea cum o cuprindea furia. Nimeni nu avea dreptul să 
atârne pe pereţi o fotografie a fetei ei în vârstă de șaisprezece 
ani. Și asta la mii de kilometri de casa ei, la domiciliul unui 
miliardar polonez excentric. Detaliul în sine îi accentuă senzaţia 
că se petrecea ceva ameninţător, iar furia se asocie cu teama. 

— Aceasta este fiica dumneavoastră? întrebă Patryk părând 
surprins. 

Ea se apropie mai mult de fotografie. Era vorba despre o 
copie color de calitate bună, transmisă prin internet. Madeleine 
nu zâmbea, ea oricum zâmbea doar foarte rar, dar nu părea nici 
nefericită. Pe faţa ei se citea acea expresie specială de 
melancolie, însă trăda și tărie, cu care o fermecase nu doar pe 

mama ei, ci și pe profesorii și medicii, cu siguranţă și pe unii 
băieți din clasa ei. Dacă respectiva copie ar fi atârnat la locul de 
muncă al lui Helen, pe peretele laboratorului, ar fi fost un 
frumos fragment din ceea ce însemna „acasă”. Numai că în acel 
loc era total nepotrivită. Pe urmă, Elelen observă că pe 
fotografie mai era notat ceva: Maarid: Museo Nacional del 
Prado, ML, plus data, care corespundea cu vizita ei la reședința 
lui Patryk Weisz. 

Helen clătină zăpăcită din cap și arătă către notiţă. 

— Asta ce mai înseamnă? 

Weisz se apropie și, la rândul lui, citi ceea ce scria pe 
fotografie. 

În acest timp, privirea ei se plimba peste celelalte hârtii de pe 
perete, apoi din nou la fotografia lui Madeleine. Nu mai avea 
nicio îndoială: bătrânul Weisz, nebun ori nu, urzise ceva rău și 
Madeleine era parte a acestei urzeli. 

„Trebuie să sun la poliţie, chibzui ea. Dar ce va spune, oare, 
despre asta Weisz junior? Deoarece este vorba totuși despre 
tatăl lui”. ÎI măsură cu privirea dintr-o parte. Aplecat mult în 
față, stătea lângă ea și studia hârtiile de pe perete. Și el părea 
îngrijorat. 

— Am senzaţia că aici ceva nu este în regulă... rosti ea 
precaută. 

În timp ce vorbea, îi urmărea reacţia. 

Patryk Weisz se întoarse încet și o privi în față. Era evident că 
se lupta cu sine însuși. 

— Așa cred și eu. 

Avea o mină serioasă și oftă adânc. Helen percepu în 
cuvintele lui, într-o asociere paradoxală a auzului cu o gamă de 
culori, un ton cald, maroniu, și se mai destinse. Totuși, nu scăpă 
de senzaţia aceea neplăcută, de amestecul de frică și de furie. 

— Spuneţi-mi ce știți! îi ceru ea pe un ton mai aspru decât 
intenţionase. 

— lertaţi-mă că nu v-am spus totul, dar nu știam dacă pot 
avea încredere în dumneavoastră, și dacă totuși 
dumneavoastră... nu sunteţi parte a întregului. 

Helen se rezemă șocată de speteaza scaunului. 

— Parte a cărui întreg? 

— Îmi permiteţi? 

Patryk Weisz trase cu grijă scaunul de la birou pe care Helen 
încă stătea și se aplecă asupra tastaturii computerului aflat în 
fața ei. Acţionă tastatura și monitorul se deschise. Mâinile lui 
Weisz zburau pricepute pe taste, apoi pe ecran apărură șiruri de 
cifre și litere. 

— Asta ce este? 

— După cum v-am zis, tatăl meu a avut succes cu programe 
antivirus. 

Helen clătină din cap. Ea voia să discute despre Madeleine și 
despre hârtiile de pe perete, și în orice caz nu despre software 
pentru computere. 

— Acesta este un software antivirus? întrebă ea indispusă. 

El afișă un zâmbet ce putea fi interpretat în multe feluri și 
răspunse: 

— Nu. Este exact contrariul. 

— Un virus pentru computer? 

Patryk Weisz confirmă. 

— Cred că tatăl meu l-a creat. Pe acest calculator sunt mai 
multe versiuni, fiindcă virusul devine mai sofisticat de la o 
versiune la alta. 

Pe fruntea lui apărură cute adânci. 

Helen nu știa ce să spună. Un virus era un fleac pe lângă 
implicarea bătrânului Weisz. Nici măcar un virus pentru 
computere nu putea explica de ce fotografia fiicei sale se afla pe 
acel perete. 

— Și altceva nu mai credeţi? Doar că el a creat un virus 
pentru computere? întrebă ea nevenindu-i a crede. 

Chipul lui Weisz rămase serios. 

— Încă nu am înţeles complet ce poate face acesta. Dar dacă 
primele mele bănuieli se confirmă, el va avea efecte 
considerabile în lumea în care trăim. Mă tem că este capabil să 
distrugă temeliile de la baza întregii noastre vieți. 

Ea încercă să-i înțeleagă spusele. Bineînţeles că auzise și ea 
de viruși ai computerelor. De troieni, acele ma/ware cu care au 
fost furate parole. Mai știa și că serviciile secrete folosesc viruși 
pentru a sabota, de exemplu, instalaţii nucleare ale altor ţări. 
Dar până atunci nu o dusese niciodată gândul la un virus care să 
pună în pericol prosperitatea întregii lumi. 

— Vreţi să sugeraţi că virusul acesta poate dezlănţui un război 
sau ceva în genul ăsta? 

Patryk Weisz se îndreptă din șale, căută un loc unde să stea 
și, în cele din urmă, se așeză pe marginea biroului. 

— Atenţie, cartea! strigă ea și trase de sub el cartea cea 
veche, care îi atrăsese anterior atenţia. 

În timp ce el se scuza, de parcă ar fi fost cartea ei, ea o puse 
cu atenţie în poală. 

— Nu, nu un război și nici nu vor fi folosite rachete cu 
încărcătură nucleară. Așa cum am mai spus, nu am înţeles încă 
pe deplin modul în care funcţionează, însă cred că atacă ceva 
foarte banal: armonia... sau, mai bine zis, proporțiile. 

Helen dădu din cap. Nu înţelegea ce voia să spună Patryk 
Weisz, deși ca neurolog avea de-a face cu situaţii complexe. 

— Când am precizat că aici ceva nu este în regulă, nu m-am 
referit la asta. 

Ea arătă către monitor, pe ecranul căruia se perindau șiruri 
nesfârșite de cifre. În timp ce vorbea, trecu cu mâna peste 
legătura copertelor cărţii. Și simţi ceva cald și moale. Mirosul 
hârtiei vechi îi ajunse la nări. 

— Mă refeream la articolul de ziar de pe perete, despre tabăra 
de pregătire din Mexic a candidatelor americane la titlul de Miss. 
Și la imaginea albinei aflată alături de harta lumii. Nu ați urmarit 
în ultimul timp știrile? 

Patryk Weisz se întoarse surprins spre peretele din spatele lui 
și aruncă o privire spre hârtiile în cauză. 

— Nu, aici în Polonia m-am ocupat cu descifrarea virusului și 
am petrecut mult timp în spaţiile din pivniţă. Ce este cu 
concursurile de Miss și cu albinele? 

Nu părea să priceapă nimic din ce auzise. Helen remarcă 
pentru prima dată cât de obosit arăta bărbatul. Pe pielea lui 
bine bronzată cearcănele întunecate de sub ochi nu atrăgeau 
imediat atenţia. Dar în acel moment, când stătea atât de 
aproape de lampa de birou, semnele epuizării de pe chipul lui 
erau mult mai vizibile. 

— Un autobuz cu candidatele la titlul de Miss America a fost 
răpit în urmă cu peste o săptămână, lângă Acapulco. Fetele sunt 
date dispărute și în ziua de astăzi. 

Weisz își trecu mâna prin păr, unde câteva smocuri rebele nu 
își găseau locul. 

— Nu înțeleg ce legătură are asta cu tatăl meu. Bun, dispărut 
este și el... 

— Și în întreaga lume mor în mod misterios albine. Am citit în 
timp ce zburam încoace. Și dacă îmi amintesc bine, în articol 
erau menționate ţări încercuite cu roșu pe harta de pe perete. 

Din nou privirea lui urmări degetul ei arătător. Un moment în 
încăpere se așternu liniștea, apoi Patryk Weisz izbucni în râs. 

— Doar nu credeți că tatăl meu are vreo legătură cu astea! 
Răpiri, albine muribunde? 

Privirea ei serioasă poposi pe chipul lui, de pe care cutele 
râsului dispăreau încet. 

— Chiar vorbiţi serios? întrebă el în cele din urmă, deși suna 
ca o constatare. Este o nebunie! 

— Spuneaţi că tatăl dumneavoastră este nebun! 

Helen mai privi încă o dată fotografia fiicei sale de pe perete. 
Cu coada ochiului văzu cum pe monitor continuau să alerge 
șiruri de numere. 

— Da, însă aveam în vedere expoziţia de aici. Sau asta! 

El arătă către un colţ al camerei căruia până atunci Helen nu îi 
acordase nicio atenţie. 

În semiîntuneric Helen recunoscu o ușă cu sclipiri metalice, 
prevăzută cu o ferestruică. Pe ea se zărea semnul galben pentru 
„Pericol biologic”. 

— Ce este dincolo de ușă? 

— Duceţi-vă și vedeţi! 

Helen se ridică fără chef. Cu pași șovăielnici, de parcă nu ar fi 
avut încredere în podea, se apropie de ușă. Dincolo de 
gemuleţțul protejat de un grilaj fin se zărea o lumină difuză. La 
jumătatea drumului se opri și îl mai măsură odată cu privirea pe 
Patryk Weisz. El stătea în continuare cu braţele încrucișate 
sprijinit de marginea biroului, urmărind-o, la rândul lui, cu 
privirea. 

În sfârșit, ea ajunse la ușă. Trase cu ochiul prin gemulețul 
prevăzut cu semnul galben. Zări o cameră modestă învăluită 
într-o lumină palidă. Era mai mult lungă decât lată și părea 
sterilă ca o sală de operaţii. Pe blocul din ciment din mijlocul 
încăperii se aflau diferite instrumente, de genul celor din 
laboratoare. Nimic deosebit. Dacă luai în serios avertismentul 
semnului galben, în spatele ușii ar fi trebuit să se găsească 
organisme ori substanţe cu un potenţial pericol. 

Helen aprecie grosimea ușii. Lăsa impresia unui obiect solid. 
Pe margini remarcă garniturile siliconate. Se mai întoarse o dată 
spre Patryk Weisz, care o urmărea în continuare. 

Buzele ei formulară o întrebare: 

— Ce? 

Fără a răspunde, el arătă cu o mișcare a capului în direcția 
ușii. 

Ea privi iarăși prin gemuleţul ușii din oţel și atunci văzu. În 
spatele încăperii. Pentru un moment se îndoi de ceea ce zărise, 
pentru că anterior nu îi sărise în ochi. Din caseta de sticlă fixată 
pe peretele din capătul camerei îi zâmbea o femeie. 


28. 


Florenta, în jurul anului 1500 


Leonardo și-a distrus o mare parte a operelor care nu mai 
corespundeau noului său ideal. Rătăciri le denumise el. A avut 
loc o serioasă ceartă cu Salai, care a încercat să îl reţină de la a 
le arunca pe foc. Când /o straniero a vrut să aplaneze lucrurile, 
Salai l-a lovit. La început ne-am temut de o dispută, dar /o 
straniero nu s-a apărat. Stătea foarte calm, cu urma palmei lui 
Salai pe obrazul moale. Și zâmbea. Salai a vrut să îl mai 
lovească o dată, însă a renunţat și a plecat înjurând. Noi ne-am 
scuzat de mii de ori faţă de /o straniero. Mărturisesc că eu chiar 
am îngenuncheat și i-am sărutat mâna. Ne-am gândit că o să ne 
părăsească din cauza acelei scene. 

Totuși, el a rămas ca și cum nu s-ar fi întâmplat nimic. A spus 
doar că Salai ar fi deosebit de frumos și l-a ajutat pe Leonardo 
să ardă stângacele, nereușitele și respingătoarele tablouri și 
schițe. 

Între timp, am început să citesc ultima dintre cele zece cărți. 
După un îndelungat studiu sunt sigur că ni s-a dezvăluit ceva din 
măreția lui Dumnezeu. Cât timp a încercat omenirea să 
înțeleagă după ce reguli a creat El lumea! Și acum planul Lui se 
află atât de deschis nouă. Leonardo și cu mine suntem de acord 
că este obligaţia noastră de oameni ca pe viitor să respectăm 
aceste reguli. Nu pentru a-L imita, ci pentru a-L lua de exemplu. 

Despre asta voi concepe ceva. O operă de mare claritate și 
mare conţinut. Ca titlu ar fi Proporția divină. Leonardo a fost de 
acord să facă schiţele pentru ea. Lui /o straniero are să îi placă 
și asta va ajuta ca el să ierte incidentul cu Salai. In ceea ce îl 
privește pe Gian Giacomo, voi vorbi cu Leonardo și îi voi aminti 
că muzei lui nu degeaba i se spune „Salai”, care înseamnă 
„creatura diavolului”. 

Un gând care mă îngrijorează și mă fascinează în același 
timp: este posibil ca aici, în faţa ochilor mei și ai lui Leonardo, să 
se înfrunte cele mai măreţe forțe ale Universului? 

Dacă așa va fi să fie, curând va trebui să ne decidem de care 
parte vom fi noi. 


29. 


Varșovia 


Bărbatul în costum negru se cățărase într-un arbore, la 
înălţime sigură. Pantofii lui din piele maronie, superlustruiţi, se 
sprijineau pe o creangă aflată ceva mai jos. Cureaua de aceeași 
culoare cu a pantofilor, triunghiul batistei din buzunarul exterior 
de la piept, asortat cu cravata - toate acestea trădau stil și nu 
se prea potriveau cu părul ce îi cădea până pe umeri. Cu spatele 
rezemat de trunchiul arborelui, părea că dormea. O muscă i se 
învârti în jurul capului, coborî pe obraz, își curăţă picioarele din 
față, își luă zborul când colţul gurii tresări ușor și după un zbor 
scurt ateriză pe fruntea lui. 

Jos, la baza pomului, era un baston negru, a cărui măciulie din 
argint avea forma unui cap de berbec. 

Musca zbură însă alarmată când bărbatul din vechiul stejar 
aflat nu departe de impozanta poartă care bloca drumul către 
casa bătrânului Weisz deschise brusc ochii și își înclină cu grijă 
capul într-o parte. Câteva secunde rămase nemișcat. Un zâmbet 
ușor îi înflori pe buze când văzu la orizont un șir de lumini sub 
cerul roșu ca sângele, datorită soarelui ce apunea. 

Bărbatul își aranjă nodul de la cravată, fixă un punct pe sol, 
sub arbore, și în ultima clipă sări. 

Cu o îndoire elastică a genunchiului, amortiză șocul căderii, 
apucă bastonul și începu să fugă atât de repede de-a lungul 
zidului masiv care înconjura curtea, încât musca îl urma cu mare 
greutate. 


30. 


Washington 


Nici gând să adoarmă pe timpul zborului de la Săo Paulo la 
Washington. După decolare aţipise puţin, dar imediat ce 
închisese ochii revăzu în minte imaginile cu fata pocită. Raportul 
medicului legist, pe care Barack i-l trimisese pe smartphone, 
suna ca protocolul dintr-o sală de operaţii horror. 

Nasul ei fusese zdrobit și refăcut apoi cu cartilagii externe, 
astfel încât luase configuraţia grotescă a unui cioc de pasăre. În 
multe locuri, pielea fetei fusese injectată cu grăsimi externe, în 
special pe abdomen și pe coapse. Cu absorbantul de grăsimi se 
lucrase acolo unde nu era nici uzual și nici necesar, creându-se 
o zonă catastrofală plină cu cratere în țesutul conjunctiv. Într-o 
fotografie era un sân care parcă fusese extirpat. Din el nu mai 
rămăsese nimic altceva decât un sac de piele care atârna flasc 
peste coaste. In celălalt sân însă se pompase atâta silicon, încât, 
conform raportului, putea oricând să crape. Griji mari le-a 
produs medicilor utilizarea intensivă a toxinei botulinice, care 
împreună cu injectări de silicon au făcut din faţa fetei ceva 
cumplit de grotesc. 

Faptul că i se răsese tot părul părea în acest context aproape 
lipsit de importanţă. El avea să îi crească. Potrivit raportului, cel 
puțin fata nu suportase dureri. Intervenţiile fuseseră realizate 
sub narcoză completă. Când a fost găsită, trupul său era încă 
plin cu analgezice. Nu existau urme de maltratare sau de 
agresare sexuală. 

Millner își scoase telefonul și deschise ultima serie de 
fotografii făcute la expertiza medicală. Trecu rapid prin ele până 
ajunse la cele realizate de aproape asupra gambei fetei, unde la 
prima vedere se distingea o reţea densă de tatuaje. Păr pictat 
atât de des, de se putea crede că tibiile și pulpele erau 

acoperite cu blană. Medicii au identificat un make-up permanent 
utilizat abuziv. Din câte știa Millner, acest gen de tatuaj se 
decolora după câţiva ani. Nu era cazul cu tatuajul executat în 
mijlocul frunţii fetei. La început, Greg crezuse că se înșela când 
pe display-ul smartphone-ului mărise imaginea. Totuși, fruntea 
fetei era „împodobită” clar cu o albină cu dungi galbene și 
negre. Era o chestiune peste care doar cu greu putea trece. In 
urmă cu doar câteva ore încă mai stătea pe veranda casei unui 
apicultor brazilian, discutând cu el despre moartea misterioasă a 
albinelor lui, iar peste câtva timp privea ţintă chipul desfigurat al 
unei fete răpite în Mexic, pe fruntea căreia era tatuată o albină. 

Era destul de in vârstă și cu experienţă ca să știe că viața 
oferea cele mai bizare surprize. Dar era și un investigator prea 
experimentat pentru a nu ști că surprizele apăreau doar foarte 
rar. Definirea reunirii mai multor evenimente ca surpriză 
reprezenta deseori doar o renunțare pripită la o explicaţie 
cauzală a apariţiei lor. De cele mai multe ori exista o explicaţie, 
o relație. Millner era foarte bun în profesia lui pentru că găsea 
conexiuni acolo unde alţii nu le vedeau. Și instinctul, flerul de 
poliţist îi spuneau că și în cazul fetei erau niște relaţii. Totuși, 
era supărat încă de la plecarea spre Săo Paulo că nu reușea să 
concretizeze ceea ce simţea. 

Moartea albinelor și reginele frumuseții. Mutilarea eliberatei 
Miss Alabama părea un avertisment ce preceda majorarea 
sumei cerute drept răscumpărare. Oricum, o asemenea cerere 
nu fusese încă făcută. Era, oare, posibil să aibă cineva în vizor 
atât reginele americane ale frumuseţii, cât și populaţiile de 
albine? 

Gândurile astea îl obosiră. Se frecă pe frunte și întinse mâna 
după whisky-ul pe care îl comandase stewardesei împotriva fricii 
de zborul cu avionul. Aruncă o pastilă în pahar și dădu băutura 
peste cap, pe urmă ridică măsuţa pliantă, vâri paharul din 
plastic în lăcașul destinat lui și se rezemă frustrat de spătarul 
scaunului. 

Tocmai intenţiona să închidă ochii, când îi atrase atenţia o 
discuţie ce avea loc în rândul de scaune din faţa lui. 

— Privește ce zombie! remarca râzând o femeie. 

judecând după voce, era o tânără. 

— Ce oroare! 

— Așa ceva n-am mai văzut niciodată în ziare, zise cealaltă. 
Uită-te și la fotografia asta! 

Millner încercă să tragă cu ochiul prin spaţiul dintre cele două 
scaune din față, dar nu văzu decât o jachetă pe care cineva o 
înghesuise acolo. Chicotelile se înteţiră. 

— Toţi au fost transformați în monstruozităţi! Priveşte ce țâțe! 
Una mititică, iar cealaltă imensă. 

Millner sări în picioare și smulse ziarul ale cărui pagini atârnau 
peste scaunul din față. Dinapoia lui răsăriră fețele a doua tinere 
care îl priveau speriate. El nu le dădu nicio atenţie, ci se uita 
consternat la ziar. Pe o pagină a lui nu era Miss Alabama, ci un 
articol cu o femeie sumar îmbrăcată al cărei chip și trup erau 
grafic caricaturizate. Faţa ei amintea de un zombie, iar corpul 
părea o caricatură a unui poster înfățișând o fată. 

— Hei, domnule...?! 

Greg ignoră protestul celei mai drăguţe dintre cele două 
femei, care ședea pe scaunul din dreptul lui. Privirea lui cerceta 
pagina și rămase fixată asupra fotografiei-portret a unui bărbat. 
Și chipul lui părea să fie o glumă a redactorului. Nasul era bizar 
mărit, ochii răsuciţi. Distanţele dintre gură, nas și ochi păreau și 
ele prelucrate. 

— Toţi arată așa în ziar, constată cealaltă femeie. 

Millner îl răsfoi. Și pe pagina următoare erau câteva fotografii 
ale unor oameni cu capete mult prea mari și cu proporții 
distorsionate, ca niște extratereștri sau ca interpreţii dintr-un 
film cu zombie. La fel în restul paginilor. 

— ÎI pot păstra? mormăi Millner și, fără să aștepte răspunsul, 
se întoarse și se prăbuși în scaunul lui. 

— Cu plăcere! Asta pentru că aţi întrebat atât de drăguţ! se 
auzi din rândul din față, apoi vocea completă șoptită: Lasă-l, 
cred că este beat. 

În bulibășeala din ziar, Miliner găsi, în sfârșit, pagina de titlu. 
Literele negre și scrisul caracteristic o împodobeau: Washington 
Post. Sub titlu, o fotografie care, conform celor scrise dedesubt, 
o înfățișa pe președinta FED*, dar, în realitate, era doar grimasa 
unei femei. Apoi a văzut-o. Exact între cuvintele Washington și 
Post. Iniţial crezuse că era o parte a caracteristicii scrisului, pe 


4 The Federal Reserve System - Sistemul Federal de Rezerve (monetare) al Statelor 
Unite ale Americii (n.red.). 

urmă că era o pată de cerneală de tipar. Dar când privi pentru a 
treia oară își dădu seama: era o albină mică. 


31. 


Varșovia 


— Mona Lisa! strigă Helen și se întoarse brusc spre Patryk 
Weisz. 

Acesta se ridică de pe colţul mesei și veni către ea. Abia 
atunci Helen observă mersul de pisică al gazdei. El se opri lângă 
ea și privi prin gemuleţ în încăperea în care, pe cel mai 
îndepărtat perete, într-o casetă din sticlă, era tabloul ce o 
reprezenta pe Mona Lisa. 

— Asta ce este? întrebă ea și arătă spre atenţionarea de 
pericol biologic de pe ușă. In mod normal, așa se izolează 
agenţii patogeni, bacteriile, virusurile și altele asemenea. De ce 
tabloul este atârnat înăuntru? 

— Habar nu am, răspunse Patryk. Și m-am ferit să trec pragul. 
Doriţi să o faceţi dumneavoastră? întrebă el privind-o 
provocator. 

Helen răspunse cu aceeași privire și simţi cum parcă o furnica 
stomacul. Ceva o irita. În timp ce căuta încă răspunsul pe chipul 
lui, îi trecu ceva prin minte: culoarea ocru-maroniu pe care o 
asocia mereu cu vocea lui dispăruse, înlocuită de o nuanţă de 
roșu. Un roșu-închis, care în mod normal nu prevestea nimic 
bun. 

— Nu este vorba despre originalul Mona Lisa... observă ea. 

— La tatăl meu nu știi niciodată. Gândiţi-vă că este miliardar. 
Și rareori se mulțumește cu câpii... 

— Ar fi avut nevoie de peste o sută de milioane de dolari. Și 
chiar și așa, nu ar fi putut să o cumpere pe Mona Lisa, pentru că 
nu este de vânzare. 

— Valoarea ei este așa de mare? întrebă surprins Patryk 
Weisz. De unde știți? 

— Aceasta este valoarea la care este apreciată astăzi Mona 
Lisa, răspunse Helen. 

— Este mult! rosti el și, impresionat, strânse buzele, apoi, 
deodată, faţa i se lumină: Este posibil s-o fi furat? 

— S-ar fi aflat, replică Helen. Mona Lisa este și cea mai 
securizată pictură din lume. Ar fi avut nevoie de o armată 
pentru a o fura. Și înainte de toate... 

Ea se opri. 

— Ce? 

— ...este pictura pe care o voi cerceta la Luvru. 

— O cercetaţi pe Mona Lisa? repetă el uluit. 

Pete de un roșu-închis se amestecau cu dungi ocru-maroniu 
într-o nouă nuanţă. 

— Nu am voie să vorbesc despre asta. Dar... o cercetez la 
Paris pe Mona Lisa. 

— În cadrul cercetărilor dumneavoastră... 

Helen confirmă. 

Un zâmbet se lăți pe chipul lui Weisz. 

— Păcat, sperasem că Mona Lisa aceasta este originalul. 
Oricum, voi moșteni cândva tot ce se află aici și cu suma 
obținută pe tablou se poate face mult bine. Imediat faţa i se 
întunecă și el adăugă: Sper că nu prea curând... 

Helen simţi pornirea de a-l mângâia consolator pe braţ. Bluza 
cu mânecă lungă purtată de el i se păru caldă și moale. Patryk 
mulțumi cu un zâmbet pentru gestul plin de înţelegere. Și ea se 
simţi mai destinsă decât în ultimele minute. 

Un bâzâit din apropiere o făcu să tresară. Suna telefonul ei 
mobil. Pe display apăruse numărul clinicii. Simţi din nou 
speranţa. Poate că reapăruse Madeleine. Folosi telefonul fără a 
mai cupla headsetul. 

— Da? răspunse ea cu respiraţia tăiată. 

— Alo, doamnă Morgan? Aici este dr. Reid. 

— Aţi găsit-o? 

— Din păcate, nu. 

Pe Helen o cuprinse sfârșeala. Se gândi să se așeze pe ceva, 
dar în apropiere nu era nimic. Simţea că leșină. O neputinţă de 
care nu mai avusese parte niciodată. 

— l-am cercetat încă o dată camera temeinic și am găsit un 
ghid turistic. 

— Un ghid turistic? 

— Da, al Madridului. Vă spune asta ceva legat de fiica 
dumneavoastră? Intenţiona să plece acolo? 

Privirea lui Helen poposi pe peretele unde se afla fotografia lui 
Madeleine. 

— Doamnă Morgan, mai sunteți la telefon? Am mai găsit și o 
broșură. A unui muzeu. Un moment... 

Se auzi un foșnet, apoi dr. Reid reveni. 

— Museo Nacional del Prado. Vă spune ceva? 

Helen se duse în grabă la masa de scris, pentru a privi mai de 
aproape fila pe care se afla poza fiicei sale. Pe coală era notat 
Museo Nacional del Prado, plus data în care a fost făcută 
fotografia. 

— Vă spune asta ceva, doamnă Morgan? 

— Poate. Multumesc mult, dr. Reid. Și vă rog să mă sunatți 
imediat ce aflaţi ceva nou, da? 

— Așa voi face. Credeţi-mă că îmi pare foarte rău. Acesta este 
un motiv pentru a ne îmbunătăţi standardul de siguranţă al 
clinicii noastre... 

Helen rosti o frază de circumstanţă, apoi încheie convorbirea 
apăsând butonul corespunzător al telefonului. Nu o interesa ce 
voia clinica să amelioreze pe viitor. Asta nu i-o va aduce înapoi 
pe Madeleine. 

— Cine era? întrebă îngrijorat Patryk. 

Din nou privirea ei căzu pe fotografia fiicei, care în acel 
moment îi părea mai vulnerabilă decât oricând. Aproape că o 
auzea strigând-o „Mama!” 

— Ce s-a întâmplat? 

Ea privi într-o parte; faţa lui era în acel moment chiar lângă a 
ei și bărbatul îi pusese mâinile pe șolduri. 

— Era medicul lui Madeleine de la clinică. 

— Au găsit-o? 

Ea clătină negativ din cap. 

— Nu, dar au dat în camera ei peste o broșură de la Museo 
Nacional del Prado. 

Weisz se întoarse spre fotografia de pe perete. 

— Museo Nacional del Prado, citi el notita cu scris de mână, 
apoi o privi nedumerit pe Helen. Credeţi că se află acolo? 

Femeia înălţă din umeri. 

— Așteptaţi! spuse Patryk și ridică receptorul telefonului aflat 
lângă el. 

Formă un număr și vorbi pe urmă încet. Dacă Helen nu se 
înșela, el vorbise în poloneză, repetase de câteva ori același 

cuvânt, apoi puse receptorul în furcă și o privi radiind de 
bucurie. f 

— Prietenul meu de la securitatea zborurilor. Intr-adevăr, o 
anume Madeleine Morgan este înregistrată la un zbor Varșovia- 
Madrid astăzi. Trebuie să fi aterizat deja acolo! 

Inima lui Helen prinse brusc să bată mai repede. În sfârșit, o 
luminiţă la capătul tunelului. Chiar dacă încă nu înţelegea ce se 
petrecea în fața ei. 

— Dar de ce... începu ea, însă fu întreruptă în mijlocul frazei 
de sunetul strident al telefonului. 

Patryk Weisz ridică receptorul. 

Helen îl urmări ascultând câteva momente fără să spună 
nimic, apoi punând receptorul în furcă. 

În clipa următoare folosi tastatura computerului și pe monitor 
apăru zona intrării în clădire. Locul în care șoferul o adusese pe 
Helen. _ 

Ea miji ochii pentru a vedea mai clar. In imaginea de pe ecran 
se vedeau automobile și polițiști în uniformă, care alergau 
agitaţi încoace și încolo. _ 

— Era Adam, unul dintre servitori. Poliţia este aici. In căutarea 
tatălui meu. Ei susțin că au un ordin de perchiziţie. Și au întrebat 
de dumneavoastră și de mine. 

În timp ce el vorbea, imaginea se întunecă și aproape imediat 
pe monitor apărură iar coloanele cu cifre. Patryk Weisz interveni 
în spatele monitorului și ecranul se întunecă. Scoase din 
computer un stick USB, pe care îl vâri într-un buzunar al 
pantalonilor. Apoi se înfipse în faţa lui Helen, își duse o mână la 
bărbie și o privi în față pe femeie. Se vedea că avea de spus 
ceva important. 

— Dacă mă întrebaţi, dispunem de două posibilităţi, rosti el. 

Undeva deasupra lor se distingeau tropăituri. Pe urmă se 
auziră pași făcuţi de niște cizme grele. 

— Prima ar fi să mergem sus și să ne predăm poliţiei 
poloneze. Ne vor pune o mulţime de întrebări referitoare la 
mine, la persoana dumneavoastră, la tatăl meu și la Madeleine. 
Și, probabil, la tot ce se află aici. 

Patryk arătă către filele de pe perete și, după ce atinse 
tastatura și monitorul se reactivă, la cifrele de pe ecran. 

— Referitoare la mine? Dar nu am nimic de-a face cu ce este 
aici! protestă Helen. De fapt, nu vă cunosc, nici pe tatăl 
dumneavoastră! 

— Probabil că poliţia se află aici din cauza dumneavoastră. Aţi 
afirmat în fața poliţiei din Statele Unite că tatăl meu și fiica 
dumneavoastră minoră... se fâstâci Patryk Weisz, care părea că 
nu găsea cuvântul potrivit... s-au apropiat? 

— Da, firește! Și este adevărat! strigă Helen dezarmată și 
arătă către fotografia de pe perete. 

El ridică mâinile ca să o facă să tacă din gură. 

— Credeţi-mă, se va pierde o grămadă de timp până când 
vom putea explica totul. Mai ales dacă vor da de virusul pentru 
computere. Și poliția poloneză nu te prea menajează... Gândiţi- 
vă: conform informaţiei date de prietenul meu, fiica 
dumneavoastră a părăsit Polonia. Asta înseamnă că poliția 
poloneză nu poate face mare lucru în privinţa lui Madeleine. 

Patryk Weisz avea dreptate, și Helen voia să iasă cât mai 
repede din acea casă. 

— Aţi precizat că avem două posibilităţi? Care este cea de-a 
doua opţiune? întrebă Helen. 

Tropăitul de deasupra lor se intensifică. 

— Putem folosi o ieșire de urgenţă pentru a pleca de aici fără 
să mai discutăm cu poliţia. Tatăl meu a construit sub casă un 
sistem de tuneluri care ajunge până în partea de nord a 
proprietăţii. Putem ajunge acolo înainte ca vreunul dintre cei de 
sus să afle că am fost aici. Dacă dăm crezare fotografiei cu fiica 
dumneavoastră și datei înscrise alături, atunci o vom găsi pe 
Madeleine, și poate și pe tatăl meu, la acel muzeu din Madrid. 

O bătaie puternică se auzi din ușa ce dădea în camera 
alăturată. 

— Încearcă să pătrundă aici, jos. Ușa din oţel nu îi va opri 
mult timp, zise Patryk Weisz. 

Helen mai privi o dată fotografia lui Madeleine. Apoi dădu 
fuga și o smulse de pe perete. Banda adezivă cu care fusese 
fixată era deosebit de rezistentă și o bucată din fotografie, chiar 
de lângă capul lui Madeleine, se rupse. Se auzi un zgomot 
puternic. Era evident că poliţia trecuse la forțarea intrării. 

— Veniţi repede! o îmboldi Patryk și îi întinse mâna. 

Helen o apucă și el o trase spre un raft cu cărți din perete. 

— Un clasic, zise el ironic și scoase o carte din rândul de sus 
al raftului. 

În clipa următoare, raftul se dădu într-o parte ca o ușă 
acționată electric, oferind privirii un loc gol în perete, suficient 
de înalt și de lat pentru a permite cuiva să se strecoare prin el. 
Patryk tocmai făcuse un pas înăuntru, când ea îi dădu drumul 
mâinii lui și fugi înapoi la masa de scris. 

— Ce faceți? îl auzi ea întrebând speriat. 

Deja apucase să ia cartea cea veche. O altă lovitură 
zgomotoasă în încăperea alăturată, urmată de strigăte agitate 
de bărbaţi făcură ca în câmpul vizual al lui Helen să apară 
fulgere orbitoare. Vocile din cealaltă cameră deveniră și mai 
puternice. La asta se adăugă tropăitul de încălțăminte grea. Ea 
culese rapid hârtiile de pe perete. Necunoscutul palat cu turnul 
lui, articolul din ziar. O bubuitură o făcu să se întoarcă. Strângea 
cu putere hârtiile în mână și ţinea lipită cartea de pântec, când 
după nici cinci secunde Patryk o trase în deschizătura ce dădea 
într-un gang. Ultima ei privire fu către peretele gol, pe care 
alături de resturi de bandă adezivă mai rămăsese o singură 
hârtie: imaginea albinei. 

Raftul greu se închise în urma lor cu un scrâșnet ușor și odată 
cu întunericul deplin fură înconjurați și de o liniște profundă. 


32. 


Florenta, în jurul anului 1500 


Astăzi s-a întâmplat ceva groaznic. Când ne-am trezit, Salai 
dispăruse. Patul îi era cald încă, dar nici urmă de el în casă ori în 
grădină. Nici /o straniero nu a fost de găsit și iniţial am crezut că 
plecaseră împreună, ceea ce ni s-a părut ciudat, deoarece ei se 
evitaseră permanent. Totuși, după scurt timp, /o straniero a 
apărut cu un ulcior cu lapte de capră și nu știa nimic despre 
Salai. Deja ne consolasem că Salai, care în ultimul timp 
devenise tot mai invidios pe /o straniero, plecase doar pentru a- 
și mai răcori sufletul, când din stradă s-a auzit mare larmă. 

Trei ţărani ne aduceau un trup pe care doar după 
îmbrăcăminte l-am recunoscut a fi al lui Salai. II descoperiseră 

pe drumul ce ducea la ogoarele lor. Era inconștient, dar fără răni 
la prima vedere. Cu excepţia feţei, care era neagră toată. La 
început m-am gândit că era murdar de pământ. Abia ulterior am 
sesizat mirosul de corn și de funingine. Toată faţa îi era arsă și, 
privind mai atent, i-am văzut și carnea. Ţăranii bănuiau că, fiind 
întuneric, folosise o făclie și căzuse peste ea. 

Rareori l-am zărit pe Leonardo atât de disperat. L-a întins 
imediat pe patul lui și i-a șters fața cu multă grijă, plângând și 
văitându-se. 

— Nu frumosul meu Salai! Nu chipul lui! Era atât de frumos! 

Nici nu știu ce l-a zguduit mai tare: posibila pierdere a 
iubitului său ori distrugerea unei asemenea drăgălășenii. Chiar 
și /o straniero părea şocat. Stătea absolut tăcut pe scaun, având 
în față laptele de capră, incapabil să se și miște. Dacă Salai s-ar 
trezi, nu sunt sigur dacă Leonardo îl va mai păstra. Fără 
drăgălășenia lui, ar fi foarte posibil doar un diavol amărăt. 


33. 


Varsovia 


Nu a trebuit să aștepte mult până când tânărul Weisz și 
femeia au ieșit printr-un chepeng năpădit de mușchi, aflat la 
nord de zidul proprietăţii. Soarele apusese complet. Mai întăi 
apăru femeia, apoi bărbatul. Cavaler. In timp ce tânărul Weisz 
examina împrejurimile, aparent fără nicio teamă, chipul femeii 
reflecta panica. Pentru vârsta ei, era de-a dreptul drăguță. 
Privea în jur nervoasă, de parcă se aștepta ca în orice clipă ceva 
ori cineva să o atace. 

Și deodată încremeni. Ceva ţinut lipit de corp împreună cu 
niște hârtii îi atrase atenţia. Nu reuși să distingă mai mult și asta 
îl făcu să blesteme limitele privirii omenești. Oricum, cunoștea 
cartea, era sigur. Copertele erau vechi. Culoarea pălise de când 
o văzuse ultima dată. Îl cuprinse nostalgia. Trase pe nări mirosul 
vopselei de ulei. Își imagină cum se ridica fumul din hornul micii 
case. Simţi pe limbă gustul laptelui de capră. Își aminti pielea 
moale a băiatului. Se scutură ca un câine ud și încercă să 
lovească musca. Speriată, aceasta zbură. Pentru un moment, 

cât Patryk Weisz și femeia dispărură din câmpul lui vizual, 
rămase nemișcat. Apoi auzi pornind motorul unui automobil 
greu și când făcu câţiva pași grăbiţi după colț, văzu Bentley-ul 
negru trecând dincolo de șirul de arbori tineri. 

Își fixă sub braţ bastonul cu măciulie din argint și plecă încet 
în urma automobilului. Oriunde s-ar duce ei, el va fi acolo 
înaintea lor. 


34 


Texas 


După discursul direct al doctorului Reid, Madeleine dăduse 
buzna la toaletă doamnelor și vomase. Aproape că uitase cum 
era ca sucul gastric să îți ardă gâtul; în ultimii ani îi pierduse din 
memorie gustul acru. Apoi stătuse o veșnicie ghemuită alături 
de W.C., privind fix suportul pentru hârtie igienică și simțindu-se 
la fel de goală ca sulul de carton rămas acolo. Când mâncărimea 
din palme cauzată de respirația sacadată dispăru încet, un gând 
îi dădu puterea să se ridice: Brian. 

De ce nu îi spusese cât de nearătoasă, cât de grasă se 
făcuse? Ar fi trebuit să o avertizeze. Să o apere. 

După câtva timp se simţise din nou destul de in putere să se 
țină pe picioare. Işi spălase faţa și plecase să îl caute pe Brian. Il 
găsise citind în grădina clinicii, pe o bancă. 

EI își ridică privirea din carte. 

— Arăţi îngrozitor! _ 

Pentru prima dată după săptămâni întregi era sincer cu ea. Il 
atacă printre suspine, îl acoperi cu un foc continuu de lovituri de 
pumn, până când o părăsiră din nou puterile, apoi îi căzu în 
braţe plângând. Pe cât de mirat păru el de izbucnirea ei, pe atât 
de drăgăstos o strânse la piept. Și când ea, plângând în 
continuare, îi simţi mâinile calde, izul, aproape că furia îi trecu. 

— Ce s-a întâmplat? întrebă el îngrijorat. 

— Dr. Reid a fost pentru prima dată corect cu mine, răspunse 
ea suspinând. Vreau doar să plec de aici! 

Brian o strânse și mai tare în brațe și șopti: 

— Bine, plecăm împreună! 

Ea se desprinse de el și îl privi surprinsă. 

— Vorbești serios? 

— Clinica, împreună cu tot ce este aici, nu ne face 
amândurora bine! Este doar o linie moartă. 

Fără să mai șovăie, ea confirmă. 

— Așteaptă aici și peste cincisprezece minute te duci la 
pavilionul din spatele poienii pentru gimnastică, spuse el de 
parcă planificase totul cu mult timp înainte. Dă-mi cheia camerei 
tale, ca să îţi iau câteva lucruri. 

— Lasă-mă pe mine să îmi fac bagajul! se împotrivi ea. 

Brian dădu enervat din cap. 

— Dacă vom mărșălui amândoi prin clădire și prin grădină cu 
rucsacurile făcute, vom atrage atenţia. Să ne vadă Gus de la 
serviciul de siguranță? Nu, te plimbi ca și cum nu s-ar fi 
întâmplat nimic. Voi veni după tine. Știu un loc în gard, pe unde 
ne putem strecura afară. 

Pentru ea era limpede. Clinica era o instituţie închisă, bine 
păzită, deși acest lucru nu se observa imediat. 

— Adu-mi și telefonul meu mobil, îl rugă ea gândindu-se la 
mama ei. 

Mai devreme ori mai târziu va încerca să o caute. 

— Nu îl poţi lua cu tine! Putem fi localizaţi! Vom cumpăra alt 
telefon după ce ieșim de aici. 

Și asta îi sună fetei logic. 

— În noptiera mea este o Biblie și între file sunt cinci sute de 
dolari în bancnote, spuse ea, și însoţi această informaţie cu un 
zâmbet încântător. 

— Cu ei ajungem în Mexic, replică el, apoi dispăru. 

În continuare totul merse șnur. Peste mai puţin de 
cincisprezece minute apăru Brian cu un rucsac din acela purtat 
de militari. În urmă cu câteva zile, descoperise o mare gaură în 
gardul de sârmă, aflată în spatele unui tufiș, făcută de cine știe 
cine. La întrebarea ei dacă el era autorul, bărbatul rânji 
semnificativ. 

În prima oră după evadare s-au deplasat pe ogoare aflate 
paralel cu șoseaua. Când se apropia vreo mașină, care pe 
terenul plat era observată de departe, se ghemuiau la sol. 
Madeleine se simţea ca un pușcăriaș evadat. Transpira din 
cauza tempoului impus de Brian, totuși era bucuroasă că el era 

cel care căra rucsacul. Mai lipsea doar lătratul câinilor în 
depărtare. 

După ce sub conducerea lui Brian traversară câteva ogoare și 
lăsară în urmă și o pădurice, crezură că pot încerca să oprească 
o mașină. Se părea că lui Brian zona îi era cunoscută, dar la 
întrebarea ei dacă era adevărat, el răspunse doar atât: 

— Din hărţi. 

În cele din urmă, dădură de o maşină părăsită, parcată la nici 
zece metri de drum. Era veche și foarte murdară, cu vopseaua 
roșie decolorată de vânt și de ploi. 

— Poate găsim și cheia de contact, spuse mai mult în glumă 
Brian. 

Ea chiar trase o spaimă bună, când, privind prin parbriz, zări, 
într-adevăr, lângă volan contururile unui breloc pentru chei. 

— Nu putem să facem așa ceva! protestă ea, dar Brian deja 
deschise portiera și încercă să pornească motorul. 

După câteva nereușite, motorul se puse în funcţiune. 

— Nu pare să depindă cineva în mod deosebit de mașina asta, 
nu? zise el. Haide, urcă! 

— Ăsta este furt! 

— Cheia de contact era la îndemână. 

— Este totuși un furt! insistă ea, dar deja mai puţin 
convingător. 

— Ori mașina asta, ori înapoi la clinică! decise Brian cu o mină 
serioasă. Oricum, doar o împrumutăm. 

Puțin mai târziu ea ședea pe locul de lângă șofer, iar rucsacul 
era pe bancheta din spate. 

Brian conduse până se făcu întuneric, apoi se culcară în 
mașină, iar în dimineața următoare plecară mai departe. 

Din vechiul radio al automobilului răzbăteau acordurile 
melodiei Angel and The Badman de Johnny Cash. 

Erau de multe ore pe drum și îngrijorarea lui Madeleine că în 
orice moment puteau fi opriţi de o patrulă mobilă de la circulaţie 
se diminuase. Soarele era sus pe cer și, la un moment dat, 
privirea ei se opri asupra lui Brian, care conducea mașina 
concentrat, și totuși destins. 

— Chiar mergem în Mexic? 

Pe chipul lui se furișă un zâmbet. Ea cunoștea expresia 
aceasta șmecherească. 

— Acolo, cel puţin, este cald. Mai mult, cunosc pe cineva care 
ne-ar putea găzdui. 

— Nu știu... Este departe! 

— Avem timp, o linişti Brian. 

Treceau printr-o localitate mică, a cărei denumire ea nu o 
cunoștea, nume pe care oricum l-ar fi uitat imediat, așa cum s-a 
întâmplat cu atâtea localităţi prin care trecuseră. 

— Trebuie să cumpărăm neapărat un telefon mobil, ca să o 
sun pe mama. 

— Clar. Opresc la primul magazin. Nu îţi face griji. Mama ta te 
crede oricum la clinică! Acum destinde-te și culcă-te puţin! 

Cuvintele lui îi făcură bine și, într-adevăr, deodată o cuprinse 
o oboseală intensă. Scaunul vechi al mașinii trosni sub ea când 
încercă să ia o poziție mai comodă, închise ochii și simţi mâna 
lui Brian pe a ei. Degetul lui mare îi mângâia ușor dosul palmei. 
Oribilul dos al palmei umflat și gras. 


35. 


Skierniewice 


Automobilul greu opri după o jumătate de oră de mers în fața 
unei vechi case țărănești. Reședința cu fațada ei cenușie, cu 
acoperișul acoperit cu mușchi și cu perdele sure în spatele 
ramelor îmbătrânite de intemperii, nu îi făcu lui Helen o impresie 
de ospitalitate. Așa că fu și mai mirată să afle că era vorba 
despre un han. 

— Aici, la ţară, nu prea avem de ales, conchise ca o scuză 
Patryk, în timp ce așteptau să le deschidă cineva ușa din lemn la 
care bătuseră. 

După ce ușa secretă din peretele din spatele etajerei se 
închisese în urma lor, merseseră printr-un gang lung și 
întunecos, care după ce cotise scurt la dreapta, urcase până la 
un chepeng îngust. leșiseră din catacombe pe o scară din fier, în 
cel mai îndepărtat colț al proprietăţii, și trecuseră de masivul zid 
exterior printr-o poartă ruginită. Afară îi aștepta Bentley-ul cu 
care Helen fusese luată de la aeroport. Șoferul era același. Spre 

surprinderea ei, atât geanta mare cu ustensilele de lucru, cât și 
restul bagajului se aflau pe bancheta din spate. 

— Mai demult Ralph a fost un fel de poliţist, îl prezentă Patryk 
pe șofer făcându-i cu ochiul, apoi adăugă: Haide să zicem așa: 
vizita poliţiei nu a fost pentru noi total surprinzătoare. 

— Mergem la aeroportul din Łódź, explică Patryk în timp ce 
mașina rula pe șosea. Se află cam la o oră de aici, dar este mai 
puţin supravegheat decât aeroportul Varșovia. Probabilitatea de 
a fi așteptați acolo este mică. Și cum nu sunt programate 
zboruri noaptea, putem pleca spre Madrid abia mâine- 
dimineaţă. Până atunci trebuie să ne cazăm undeva. 

Așa ajunseseră la acel han. Helen deja credea că nimeni nu le 
va deschide, astfel încât aveau să fie nevoiţi să caute o altă 
variantă de înnoptat mai ospitalieră, când ușa se auzi totuși 
scrâșnind puternic. 

În faţa lor apăru o bătrână. Purta un halat albastru și un batic 
multicolor, care îi făcea chipul plin de riduri și mai boţit decât 
era. Lăsa impresia unei persoane care toată viaţa trudise din 
greu. Femeia schimbă cu Patryk câteva cuvinte în poloneză, el 
părând că avea ceva probleme în a o înţelege, apoi ea se dădu 
în lături permițându-le să intre. 

După puţin timp, Helen se afla la primul etaj al clădirii, într-o 
cameră sărăcăcioasă, mobilată doar cu un pat simplu, un dulap 
gol și o masă cu două scaune. În încăpere, cu excepţia unei 
chiuvete pe care era un săpun folosit și un prosop în carouri, nu 
mai erau alte instalaţii sanitare. Dușul și toaleta erau pe coridor, 
cum îi explicase Patryk în timp ce urcau treptele care scârțâiau. 

Helen se dezbrăcă, luă prosopul și îl înfășură în jurul corpului. 
Deschise apoi ușa și se asigură că pe coridor nu era nimeni. 
Alergă în vârful picioarelor pe podeaua rece până la ușa unde 
bănuia că se afla dușul. 

Era o baie mică prevăzută cu o perdea de duș multicoloră din 
plastic, dar apa caldă care curgea din para ruginită a dușului îi 
făcu bine. Se simţea de parcă două zile stătuse neîntrerupt în 
picioare. Și având în vedere noaptea petrecută în avion și 
diferenţa de fus orar, nu era departe de adevăr. În timp ce își 
spăla părul, avu pentru prima dată după mult timp senzaţia că 
își mai revine puţin în fire. Însă fu cuprinsă din nou de panică. 
Atâta vreme cât era distrasă, cât făcea ceva pentru a o căuta pe 

Madeleine, își controla grijile. Dar cum se liniștea, frica o 
cuprindea din nou. Din cauza săpunului ieftin o usturau ochii. 

Apelul telefonic din parc al lui Patryk, dispariţia lui Madeleine, 
zborul precipitat la Varșovia, trăirile speciale din casa bătrânului 
Weisz - toate acestea i se păreau un vis urât care nu se mai 
sfârșea. Un coșmar din care voia să se trezească. Tot ce conta în 
acel moment era să o recapete pe Madeleine sănătoasă. De 
toate celelalte, inclusiv de lumea confuză a familiei Weisz, se 
putea ocupa mai târziu. 

Era totuși recunoscătoare că nu era singură. Patryk părea a fi 
de partea ei și se bucura că o însoțea. Nu știa cum ar fi putut 
trece fără el peste ultimele ore. De când știa că Madeleine 
dispăruse, se simţea mai singură decât de obicei. Prima 
încercare de a-și aminti de cineva care în acea situaţie i-ar 
putea fi alături dădu greș. Era bine să ai pe cineva cu care să 
poţi schimba idei. Patryk putea mai bine să o înţeleagă, mai ales 
că și tatăl lui era dispărut. Cu modul lui calm și prevăzător de a 
fi și, nu în cele din urmă, prin posibilităţile lui financiare, Patryk îi 
transmitea o anumită stare de siguranţă. 

Ochii continuau să o usture prea tare pentru a-i deschide. 
Helen căută pe bâjbâite robinetul de apă și îl răsuci. Apa rece o 
făcu să se înfioare. Reușind, într-un sfârșit, să o oprească, dădu 
de o parte perdeaua dușului și cu ochii tot închiși căută prosopul 
pe care îl lăsase pe calorifer. 

— Oh, sorry! 

Helen clipi și îl văzu pe Patryk nu departe, în ușa deschisă. 
Curentul de aer rece venit dinspre el o făcu să i se facă pielea ca 
de găină. Se acoperi repede cu prosopul ce era cam îngust. Ușa 
se închise la loc. 

— Imi pare rău, dar nu era încuiată! se auzi vocea lui Patryk 
de pe coridor. 

— Dar nici nu există cheie! strigă ea și se șterse repede. 

Işi înfășură prosopul pe partea superioară a corpului și în 
oglinda aburită verifică dacă el îi acoperea toate părțile sensibile 
ale trupului. 

— Am terminat, puteți intra! 

Deschise cu grijă ușa și îl privi pe Patryk în faţă. Privirea îi era 
plină de căinţă. Și el își înfășurase peste coapse doar un prosop 
pestriț. Avea un bust musculos și antrenat. Pieptul lat îi era 
acoperit cu păr negru. 

Parcă și el o măsura pe ascuns. 

— Vă duceţi la culcare? întrebă el în timp ce schimbau 
locurile, moment în care se atinseră fugitiv. 

Ea ezită cu răspunsul. 

— Nu a fost cu intenţie, o asigură el repede și păru că roșește. 

— Am senzaţia că nu am dormit de câteva zile. 

— Vă trezesc eu mâine devreme, promise Patryk în camera de 
baie, în timp ce ea începuse să tremure pe coridor. 

Helen își trase mai mult prosopul peste sâni. 

— Mulţumesc, spuse ea, și îi zâmbi. 

— Nicio problemă. 

— Mă refer și la faptul că mă ajutaţi în privinţa fiicei mele. 

— Tot nicio problemă, rosti Patryk cu același zâmbet cald. În 
definitiv, și dumneavoastră mă ajutați. 

Helen dădu din cap. 

— Credeţi-mă, totul va fi bine. 

El întinse mâna pentru a-i atinge ușor braţul. 

O senzaţie de căldură se răspândi de la umăr către sânii ei. 
Totuși, involuntar își retrase brațul, așa că mâna lui Patryk căzu 
liberă. 

— Încerc să gândesc pozitiv. Noapte bună! spuse Helen și se 
întoarse, ca să revină în camera ei. 

Pe drum crezu că simte mereu în spate privirea lui Patryk. 
Fără a se mai întoarce, se strecură în cameră, se prăbuși pe pat 
și începu să plângă. Pur și simplu, nu își putea reţine lacrimile. 


36. 


Washington 


— Ceva nu este în regulă aici! 

Millner era așezat de o parte a mesei, cu spatele spre ușă, iar 
de cealaltă parte stăteau Wes Keller, directorul FBI, și 
locţiitoarea lui, Florence Viola. După aterizarea pe Aeroportul 
Internaţional „Ronald Reagan” din Washington, Millner sunase 
imediat din taxi cartierul general și, în ciuda orei târzii, solicitase 
o întâlnire cu Keller în cerc restrâns. Sperase înainte de toate că 


VP - 104 


directorul adjunct Viola nu va fi de față și că Wes Keller îl 
înțelesese. Cu atât mai surprins fusese la intrarea în sala de 
conferințe văzând surâsul dulce-acrișor al lui Viola. Nu îi scăpase 
fulgerarea agresivă din ochii ei. 

— Firește că nu este în regulă dacă niște americance aiurite 
sunt răpite și mutilate! îi scăpă involuntar lui Keller. 

El era unul dintre cei mai în vârstă funcţionari ai instituţiei, cu 
un chip tăbăcit de soare și brăzdat de riduri adânci. Aducea cu 
un cowboy și era bine-cunoscut pentru felul lui de a fi nu tocmai 
delicat. 

— Nu la asta mă refer, vorbeam despre albine. 

— Albine? 

Viola îl privi iritată pe Millner. 

— El tocmai vine din Brazilia, unde a fost să se informeze în 
legătură cu moartea albinelor. Bănuim că este vorba despre un 
virus. 

— Un virus? 

Viola se strâmbă cu dezgust. Avea până în patruzeci de ani și 
arăta incredibil de atractivă în fusta-pantalon, cu blazerul 
asortat, cu bluza albă descheiată cu un nasture prea mult. Nu 
exista niciun agent FBI care să nu participe cu plăcere la o 
supraveghere nocturnă împreună cu ea. Circulau cele mai 
sălbatice zvonuri despre dibăcia ei în mânuirea cătușelor. 
Florence Viola era dovada vie că sexismul nu fusese stârpit 
niciodată, nici măcar la autorităţile FBI. Dar Millner îi cunoștea și 
altă faţetă. 

— Nu sunt de această părere! 

Zicând asta, despături ziarul Washington Post şi îl întinse 
peste masă, indicând totodată imaginea albinei din titlu. Priviţi 
fotografiile de pe prima pagină. Pocite complet. Și așa arată în 
tot ziarul. 

Înregistră expresia de lipsă de înţelegere de pe chipul lui 
Keller. 

— Asta ce are... 

— ...a face cu frumuseţile noastre dispărute? completă Miliner 
întrebarea șefului său. 

Scoase din dosar prima fotografie și o puse alături de ziar. 
Reprezenta o porțiune de piele bronzată și tatuată cu o albină. 

— Miss Alabama. l-au tatuat pe frunte o albină. 

— Aceeași albină ca în Washington Post! remarcă Viola 
surprinsă. 

Keller încă mai privea nedumerit ziarul și fotografia din faţa 
lui. 

— Și asta ce înseamnă? murmură el în cele din urmă și îl privi 
pe Millner parcă cerându-i ajutorul. 

— Din cauza asta am vrut să vă vorbesc. Nu am idee. Pe de 
altă parte, mai este și această moarte a albinelor pe tot globul. 
În Brazilia am întâlnit un apicultor. El a fost de părere că virusul 
nu este unul obișnuit. Din punctul meu de vedere, totul conduce 
către ideea unei răspândiri intenţionate. 

— Vreţi să spuneţi că ne confruntăm cu un terorism biologic? 

Cuvintele lui Viola camuflau o indispoziţie vădită. 

Millner ridică din umeri. 

— Cel puţin avem de-a face cu o vastă conspirație, spuse 
gânditor Keller. 

— De asta mă tem și eu, i se alătură Miliner. Totul se leagă. 

Keller ridică ziarul și trecu fugitiv prin paginile lui. La o 
fotografie în care persoanele arătau monstruos, se opri și o privi 
îndeaproape. 

— Aţi contactat Washington Post pentru a afla ce s-a 
întâmplat acolo? 

— Venind încoace, am vorbit cu redactorul-șef competent, un 
bărbat cu numele Levin. Era foarte suspicios și la telefon nu a 
vrut să spună mai mult. Totuși, se pare că este vorba despre un 
virus. 

— Încă un virus? 

Privirea lui Millner se opri asupra lui Viola. Termenul „virus” 
părea să o neliniștească foarte mult. 

— Un virus informatic. Se pare că a atacat sistemul 
computerizat al ziarului sau al tipografiei, nici ei nu știu încă 
sigur. Dar Washington Post nu este unicul ziar atacat. Există 
numeroase alte trusturi de presă și reviste la care de sub tipar 
au ieșit doar prostii. Nu toate exemplarele au avut de suferit, ci 
doar ultimele tipărituri ale ediţiei. Unii au observat înainte ca 
tipăriturile să ajungă pe piaţă, alţii nu. La Washington Post nu s- 
a putut reţine la timp tot tirajul. 

— Asta ce porcărie mai este? Un atac global la... la ce, mai 
exact? Și de ce tocmai albinele? întrebă Keller lovind cu palma 
în tăblia mesei, ceea ce o făcu pe Viola să tresară lângă el. 

— Au albinele, în vreo cultură ori în vreo religie, o semnificaţie 
pe care nu o cunosc? continuă Keller, frecându-și palma. 

— Ar trebui să cereţi cuiva să se intereseze, răspunse sec 
Millner. 

— Și trebuie să stabilim care este amploarea. Probabil că mai 
sunt cazuri de genul ăsta, zise Viola arătând spre hârtiile de pe 
masă, apoi continuă: Până acum nu am putut stabili o logică a 
lucrurilor. 

— Exact. Avem nevoie de o echipă specializată: profileri, 
experți IT... aprobă Keller. 

Millner simţi că tensiunea acumulată de el în timp ce venea 
încoace se diminua încet. Prin reacţia celor doi directori se 
simțea confirmat în evaluarea situaţiei făcută de el. Doar nu îi 
soliciţi directorului FBI o discuţie personală dacă nu vii cu ceva 
important. Și această chestiune părea să fie suficient de 
importantă. 

— Cât de rea este problema cu albinele? vru Viola să afle. 

— Albert Einstein ar fi spus cândva că, dacă albinele ar 
dispărea de pe glob, omul va mai avea de trăit încă patru ani, 
raspunse Millner, urmărind reacțiile. 

Cum era de așteptat, Viola căscă gura înspăimântată. El făcu 
o pauză mai lungă, pentru ca adjuncta să sufere puţin. 

— Nicio grijă, profeția lui Einstein este puţin cam exagerată. 
Însă, oricum, vor exista urmări grave pentru multe regiuni ale 
lumii din cauza extincţiei albinelor. Fără albine nu există plante. 
Și fără plante, hrana se va împuţina. Este simplu. Avocado, 
cireșe, pepeni, kiwi. Nu va mai exista treizeci la sută din hrana 
noastră, nu va mai exista dacă mor albinele. După un studiu mai 
nou, treizeci la sută din alimentele noastre le datorăm 
polenizărilor făcute de albine. Ne-ar ameninţa deci niște pagube 
economice enorme. Polenizarea realizată de albine este 
apreciată anual la trei sute unsprezece miliarde de euro. Cu 
greu îmi pot imagina ce urmări catastrofale ar avea 
exterminarea albinelor pe întreaga planetă. 

Un moment în încăpere domni liniștea. Băzâitul instalaţiei de 
climatizare îi aminti lui Greg Millner de zumzăitul unei albine și 
se întrebă dacă și ceilalți gândeau la fel ca el. Era un moment 
potrivit pentru a-i fi clarificat rolul. 

— Acum ce să fac? rupse el tăcerea. 

— Concediu, răspunse ea din pușcă Viola și pe fața ei se 
strecură un zâmbet. 

— Concediu? întrebă Millner, căruia nu îi venea să creadă. 

— Ne poate fi util, Florence. A descoperit totul, interveni 
Keller. 

— Wes, nu uita că a fost suspendat, șuieră ea și îi aruncă lui 
Millner o privire piezișă, ca și cum ar fi sperat că Greg nu Îi 
auzise spusele, cu toate că stătea exact în faţa ei. 

— Dar el nu a făcut nimic, ripostă iritat Keller. 

— Ce înseamnă asta, Florence? se amestecă Miliner în 
discuţie. 

Evident că Viola numai asta așteptase. 

— Greg, după... pauza dumitale ai înregistrat un... start 
fulgerător. Mexic, Săo Paulo, Washington. Asta de acum este o 
urmă prea importantă. la-ţi câteva zile de concediu, pe urmă 
prezintă-te la serviciu. Sunt îngrijorată doar de... cum să-i zic? 
De sănătatea ta? 

Cu toate că vorbele lui Viola sunau împăciuitor, ea îl scruta 
atent. 

Millner simţea că îl cuprindea furia. Se întoarse căutând ajutor 
către Keller, care îl urmărea îngrijorat, însă fără a încerca să îi 
asigure spatele. In loc de asta începu să împăturească ziarul din 
faţa lui. Deodată se opri, de parcă tocmai luase o decizie. 

— Greg, Florence are dreptate. Las-o mai moale. Acesta pare 
un caz mare și va trebui să îl lași din mână. În chestiunea 
aceasta deja te-ai evidenţiat. Ai descoperit conexiunile și lucrul 
acesta va fi menţionat și în raportul meu. De la investigația din 
Brazilia, de când ai revenit la serviciu după pauză? 

— De o lună. 

— i s-au vindecat rănile? 

— Ce au a face rănile mele cu acest caz? evită Millner un 
răspuns direct, simțind că era pe punctul de a exploda, ceea ce 
în acea situaţie era cel mai puţin recomandabil. Mă simt bine, 
domnule! 

— Wes, există o înțelegere, îi șopti Viola lui Keller, și totuși 
Millner o auzi. 

O clipă Keller ezită, apoi se ridică în picioare. 

— Concediu! decise el ferm. 

Și Viola se ridicase în picioare. Un semnal clar că discuţia se 
încheiase. 

Millner se ridică și el ca aflat în transă și se îndreptă către ușă. 
Keller își vârâse mâinile în buzunarele pantalonilor negri și îl 
urmărea încă din spatele mesei de conferinţe. Viola îl privea cu 
o anumită dârzenie în ochi. Se sprijinea de masă, ca și cum 
tocmai terminase o cursă de zece kilometri. 

— Ce este cu fetele? întrebă Millner. 

— Dacă mai trăiesc, vor fi salvate, răspunse Keller. 

— Și fără dumneata! îl completă Viola. Sau să mă exprim mai 
bine așa: Fără dumneata este posibil? 

Millner strânse pumnii, dar se mai liniști, dădu doar din cap și 
ieși din încăpere. 

In timp ce se îndrepta înjurând în gând spre lift, cicatricea de 
sub barbă începu să îl mănânce. 

Știuse că Viola nu va pierde nicio ocazie pentru a se răzbuna 
pe el. În orice împrejurare favorabilă, până la capătul vieţii lui. 
Cel puţin până la încheierea activităţii lui în FBI. Millner se uită în 
jur și, când fu sigur că nu îl vedea nimeni, luă două pastile din 
cutiuța de plastic pe care o avea totdeauna la el. Le înghiţi fără 
apă și simţi cum îi alunecau pe esofag. 

Deodată, sună telefonul mobil. Pe display scria Keller. 

— Millner? auzi el vocea șefului. Eşti deja pe drum spre 
concediu? 

— Foarte glumet. Sunt la lifturi. Florence nu îmi poate ierta 
chestiunea din Brazilia. 

— O va face, crede-mă. Însă mai întâi fă-ţi concediul. 

Lui Millner îi stătea răspunsul pe limbă, dar se reținu. 

— AȘ avea un prim ţel al concediului tău: zboară la Londra în 
cazul „virusul Weisz” și vorbește cu ei despre virusul pentru 
computer. 

Millner nu își credea urechilor pentru „n”-a oară în ultimele 
douăzeci și patru de ore. 

— Nu v-am înțeles exact, domnule. 

— Oficial, ești în concediu. Neoficial, ești mai departe omul 
meu pe front. Chiar crezi că renunţ la tine pentru un caz atât de 
important? 

— Totuși, abia aţi spus că... 

— Florence Viola este ca un microfon viu. În câţiva ani va sta 
pe scaunul meu, și asta nu pentru că o susțin eu. Și trebuie să 
fiu atent. Președintelui îi plac picioarele ei lungi. Mă înţelegi? 

Un sunet scurt anunţă sosirea liftului. 

— „Weisz Virus”? Nu este firma miliardarului dispărut de 
câteva săptămâni? 

Citise în ziare despre dispariţia fără urme a întemeietorului 
firmei. 

— Se poate, dar oricum acesta nu mai are de mult firma. Sunt 
cei mai buni în materie de viruși ai computerelor. Adresează-te 
lui Michael Chandler. Îl cunosc din proiectele mai vechi. Un om 
bun. Îl voi informa că îl vei vizita. 

— Sunt deja pe drum. 

Millner intră în liftul gol. 

— Și nu îţi uita slipul, îl mai auzi el pe Keller înainte ca 
legătura să se întrerupă. 


37. 


Coyuca de Benítez 


Sticla din fața lui era aproape goală. Privea fix viermele care 
înota pe fundul ei. Părea complet întreg. Dacă l-ar scoate din 
sticlă, probabil că va trebui să admită că va începe să se 
târască. Dar viermele era un mort viu, un cadavru alcoolizat, a 
cărui soartă era de mult pecetluită. Ca și soarta lui. 

În primele zile petrecute în Mexic, se gândise să își 
administreze puţin din Propofolul descoperit în depozit printre 
medicamente, ca să poată dormi. Insă acesta era mai dificil de 
dozat decât Mezcalul, acel rachiu original din regiunea mexicană 
Oaxaca. Tocmai când voia să se transfere în ţara viselor. 
Căldura din baraca lui era insuportabilă și îmbrăcămintea udă de 
transpiraţie i se lipea de piele. Cum s-or fi simțind fetele din 
ascunzătoarea aflată sub cădirea principală, înghesuite într-un 
spaţiu atât de strâmt? 

Clipocitul produs de alcool când era turnat în pahar avea 
asupra lui un efect oarecum liniștitor, și tocmai mai dădea un 
pahar pe gât. Alcoolul îi ardea gâtlejul, ba chiar și stomacul. Ori 
era conștiința lui cea care îl devora? Focul iadului care îl mistuia 
pe dinăuntru? 

O clipă crezu că viermele din sticlă râde de el. Dar era doar 
zgomotul ușii, care se deschidea încet. Așteptă să vadă faţa 

rotundă a lui Tico, paznicul, care, dacă nu era deosebit de 
deștept, era măcar OK. Cu atât mai mult îl surprinse faptul că 
diavolul în persoană era cel care intră. Strâmbătura care de la 
prima întâlnire în Mexic o diagnosticase ca o paralizie masivă a 
mimicii faciale în cazul de faţă era declanșată de arsuri grave. 
Împreună cu pielea plină de cicatrice, mimica imobilă acţiona ca 
o mască. Ultima dată când îl văzuse, era încă un bărbat 
impozant, chiar chipeș. Și chiar dacă auzise de accidentul 
acestuia, Rahmani nu își putu ascunde complet oroarea la 
vederea lui. 

Bătrânul închise ușa în urma lui și cu pași măsuraţi se 
îndreptă către el, pentru a se așeza pe scaunul din fața sa. O 
masă, două scaune, un suport vechi din sârmă ce trebuia să se 
cheme pat, un lavoar și un closet reprezentau tot mobilierul din 
încăperea fără ferestre. 

— După cum observ, aţi găsit o cale să vă aranjaţi, dr. 
Rahmani. 

Vorbele fură însoţite de un ușor șuierat. 

— Să mă aranjez? se miră el, deoarece o asemenea afirmaţie 
imbecilă era tocmai ce mai trebuia pentru ca sub influența 
alcoolului să se înfurie. Asta este rețeta dumneavoastră secretă 
de a face lucruri atât de abominabile? Să mă aranjez? 
Dumneavoastră vă aranjaţi cu așa ceva? 

Scuipă cu dispreţ pe podea și privi faţa imobilă a 
interlocutorului său, care doar clătină din cap. 

— Doar nevinovații trebuie să se aranjeze. Eu, dimpotrivă, nu 
găsesc necesar să mă acomodez. Doar modelez. 

— Dumneavoastră modelaţi? 

Dr. Rahmani nu își putu ascunde un zâmbet dispreţuitor. Era 
prea beat pentru asta. Apucă sticla și își umplu iar paharul. 
Viermele rămase complet pe uscat. 

— „Modelare” denumiți asta? continuă doctorul. Masacrarea 
unor fete nevinovate? Sunteţi nebun! O creatură demnă de 
compătimire! Nu mai bună decât acest vierme din sticla asta. 

El putea să fie silit să facă lucruri oribile. Dar nu și să fie 
amabil. Cel puţin așa spera. Însă grija lui se dovedi 
neîntemeiată, ba chiar vorbele lui părură să îl amuze pe nebun. 

— Aegiale hesperiaris, dr. Rahmani. Aegiale hesperiaris. 

— Asta ce mai vrea să însemne? 

— O omidă. Ceea ce se află în sticla din faţa dumneavoastră 
este o omidă, nu un vierme. Vedeţi, acolo unde dumneavoastră 
vedeţi doar un amărât de vierme, eu recunosc omida. Acolo 
unde dumneavoastră vi se pare că se află sfârșitul, eu văd 
începutul a ceva nou. 

— Despre ce mama dracului vorbiţi? 

Lui îi zbârnâiau urechile din cauza alcoolului. 

— Poate că puţin chiar sunt ca omida asta, fiindcă, spre 
deosebire de dumneavoastră, sunt gata să evoluez. Văd 
existența noastră doar ca pe un permanent stadiu intermediar. 

Dr. Rahmani privea fix insecta din sticlă. Dacă o examina 
atent, pielea ei decolorată, ca din gumă, semăna cu faţa arsă a 
interlocutorului său. Apucă paharul și trase o dușcă, pentru a 
îndepărta și gândul acesta. 

— De ce le faceţi asta fetelor? 

După ce lăsă paharul, vocea îi suna mai ștearsă. Această 
întrebare nu necesita un răspuns superelevat. Dar pentru câteva 
momente dementul rămase fără replică. O dâră subţire de salivă 
i se scurse din colţul gurii niciodată închisă bine - tot o urmare a 
paraliziei feţei. 

— Din nou vedeţi doar viermele, răspunse bătrânul cu 
greutate, în cele din urmă. 

— Văd doar oameni cărora dumneavoastră le provocaţi 
durere! 

Rahmani chiar se înfuriase. Se gândea la disperarea simțită 
de el în ultimele zile. 

Poate că ar fi trebuit să îl pocnească în cap cu sticla, ca să se 
termine totul? Se gândi la Tico și la pistolul lui automat pe care 
îl purta permanent pe piept, însă din nou respinse ideea. 

— Vă provoc cumva durere? 

Șuieratul din vorbirea lui deveni mai puternic. 

— Mie și acestor tinere femei! 

— Vă înșelaţi. Breasla dumneavoastră le provoacă dureri 
femeilor. Și o faceţi de parcă nu ar fi nimic deosebit! 
Dumneavoastră și cei de teapa dumneavoastră taie zilnic sâni și 
vâră în ei pernuţe de silicon. Injectaţi otravă sub pielea unor 
oameni sănătoși. Îndepărtaţi oase din picioarele pacientelor 
astfel încât ele să poată încălţa pantofi cu toc cui. Le rupeţi 
picioarele femeilor tinere pentru a le lungi. Mai nou, le ciopârtiți 
vaginele. Meseria voastră este de a vă juca de-a Dumnezeu și 

de a modifica natura. Și câte dintre pacientele dumneavoastră 
suferă de durere după asemenea operaţii? Câte dintre ele mor 
în sălile voastre de operaţii ori ulterior, din cauza obsesiilor 
voastre de a îmbunătăţi lumea, domnule doctor Rahmani? 

Bătrânul se ridicase în picioare în timp ce vorbea și apoi se 
aplecase deasupra mesei, astfel încât Rahmani simţea în faţă 
picăturile de salivă ce zburau spre el cu fiecare cuvânt. Cu toate 
că era înconjurat de un nor de alcool, încet-încet deveni mai 
raţional. 

— Faceţi toate acestea doar din acel motiv, domnule Weisz? 
Din cauza soţiei dumneavoastră? 

— Nu vorbiţi despre ea! 

Pentru prima dată părea că bătrânul își pierduse stăpânirea 
de sine și se ambalase peste măsură. 

— Ea avea o leziune valvulară cardiacă neidentificată. Orice 
anestezie era ultima din viaţă. A fost o pură întâmplare că s-a 
întâmplat la noi în clinică. Au confirmat asta toţi experții. De 
aceea am și fost achitat! 

— Am spus să nu vorbiţi despre ea! 

Cu o mișcare bruscă a mâinii, bătrânul Weisz mătură de pe 
masă paharul, care se sparse cu un zgomot puternic de podea. 

— Nu cred că soţia dumneavoastră ar fi de acord cu ceea ce 
faceți dumneavoastră aici. Oricum, prin asta nu o readuceţi la 
viaţă! 

Bătrânul puse mâna pe sticlă și Rahmani crezu că o va 
expedia și pe ea pe podea, dar brusc Weisz se potoli. De parcă 
ar fi simţit o durere fulgerându-l, se opri și apoi căzu pe scaunul 
său. Mai ţinea încă în dreptul ochilor sticla goală și contempla de 
aproape omida de pe fundul ei. 

— Corect, nu va mai învia, spuse Weisz clătinând trist din cap, 
în vreme ce sticla convexă îi făcea ochiul stâng de două ori mai 
mare decât în realitate. Ce credeţi, ei omoară omida înainte de 
a o arunca în alcool ori o vâră vie în sticlă, unde se îneacă 
groaznic? 

— Ce? Nu am idee. 

— Și dacă trebuie să fie omorâtă înainte, există cineva care 
întreaga zi nu face altceva decât să ucidă omizi? Cum o face? 

— Domnule Weisz, nu știu. Dar mă gândesc serios la faptul că 
aveți nevoie de ajutor! 

— Ajutor? 

Weisz puse cu grijă sticla pe masă și continuă să o privească. 
Doar un moment, în ochii lui apăru o urmă de tristeţe. După 
care reveniră fulgerările agresive care îi atrăseseră atenţia lui 
Rahmani de la prima lor întâlnire. 

— De fapt, am nevoie de ajutor, doctore. Și anume de ajutorul 
dumneavoastră! 

Puse pe masă două bilete scrise înghesuit. 

— Asta ce este? întrebă suspicios Rahmani. 

— Citiţi! 

Biletele conţineau mai multe paragrafe numerotate. După 
fiecare număr era scris cuvântul Miss, apoi apărea denumirea 
unui stat federal. 

— Asta ce este? repetă Rahmani întrebarea, cu toate că 
aflase deja răspunsul. _ 

— Planificarea următoarelor operaţii. Incepând de acum veţi 
opera de două ori pe zi. Să arătăm că am dobândit puţină 
creativitate în creaţie. Am dezvoltat idei proprii fiecărei fete, 
luând în considerare fizionomia proprie. Să avem în vedere să 
subliniem ce are fiecare deosebit de frumos. Noi trebuie... cum 
ar trebui să spun? Să caricaturizăm. Ințelegeţi? Este foarte 
important să reușim! 

Pe doctor îl trecură nădușelile. Își aruncă privirea pe textul 
scris de mână, cu litere înclinate mult spre dreapta. Ceea ce citi 
îi făcu pielea ca de găină. 

— Sunteţi bolnav! izbucni el. Ce înseamnă toate astea? De ce 
faceți asta? Răzbunare pentru moartea soției dumneavoastră? 
Este vorba de bani pentru răscumpărare? Am crezut că sunteţi 
un om bogat. Sau vreţi doar să mă distrugeți? 

Weisz îl fixa cu privirea în tăcere. 

— Sunt totuși medic. Am rostit jurământul lui Hipocrate. Nu 
pot să fac asta, exclamă Rahmani sărind în picioare și aruncând 
biletele. Faceţi ce vreţi. Din partea mea răspândiţi înregistrarea 
video cu mine. Ce o să fie? Eu cu pantalonii daţi jos? Pe cine 
interesează? Am terminat! Ori pe urmă mă omorâţi? Între timp 
mi-a devenit indiferent. Faceţi-o! Cel mai bine acum și aici! 

Simţea că, tot gesticulând cu mâinile atât de agitat, își va 
pierde curând echilibrul. 

Weisz luă biletele și le netezi fără să bage în seamă accesul 
de furie al doctorului. Apoi se ridică tot atât de calm cum intrase 
cu câteva minute în urmă în încăpere. 

— Bine, atunci procedăm așa: arătăm lumii înregistrarea 
video cu dumneata și cu micul prieten de jos, iar operaţiile pe 
fete le voi face eu însumi. 

Și se întoarse ca să plece. 

— Nu puteţi face asta! Nu aveţi nicio experienţă. Veţi omori 
fetele dacă faceţi ce este scris pe bilete! 

Reveni pe scaunul pe care șezuse mai înainte. 

Weisz se opri în ușă. 

— Atunci, faceţi ce trebuie să facă un medic și salvați viaţa 
fetelor operând în locul meu. Nu corespunde asta cu jurământul 
lui Hipocrate? 

Rahmani simţi că i se face rău. 

— Sunteţi Satana! strigă el și constată consternat că sughiţa. 

Va trebui și să vomite. Nici el nu era în mod sigur un sfânt, pe 
vremuri nu fusese un mofturos când i se ivise ocazia. Ştia că, de 
fapt, ceda repede. Dar ce se petrecea acolo era altceva. Era 
ceva pervers. 

— Atunci, mâine-dimineaţă continuăm. Va sosi curând o altă 
fată, care nu apare pe planul acesta de operaţii. Nu face parte 
din pupezele astea și, din păcate, nu este nici în cea mai bună 
formă. Va trebui pentru ea să gândim un tratament special. Incă 
nu sunt sigur. La amputări vă pricepeţi? 

Rahmani se holbă la bătrân în speranţa că fusese o glumă. 
Dar se pare că Weisz vorbise serios. Așa că îi trânti un „Nu!” 
furios. 

— Bine, bine, nu o fi atât de dificil, replică Weisz și deschise 
ușa, însă mai întâi se uită la cioburile de pe podea. O să-i cerlui 
Tico să vă aducă încă o sticlă cu Mezcal și un alt pahar. 

lronia din vocea lui nu fu anulată nici măcar de sunetele 
șuierate: 

— Cine știe, poate că trebuie doar să beți mai mult pentru a 
face deosebirea dintre un vierme și o omidă. Și dacă operaţi 
beat - cu atât mai bine! 

Zgomotul ușii trântite se combină cu râsul ascuţit al 
bătrânului și cu horcăitul ce îi ieși din gât, când Rahmani vomă 
pe propriile picioare goale. 

38. 


Milano 


— Unul dintre voi mă va trăda! 

La lumina lanternei recunoscu groaza de pe chipurile celor 
doisprezece bărbați. Gesticulând cât mai amplu, aceştia păreau 
că voiau să respingă fiecare în parte bănuiala. In grupuri mici 
discutau despre cele tocmai auzite. Doar cel care rostise 
propoziţia păstra o tăcere suspicioasă. Își cerceta palma răsucită 
în sus, ca și cum acolo ar fi găsit rezolvarea misterului. De parcă 
în ea ar fi putut citi care dintre discipolii lui va fi trădătorul. 

Contempla calm locul acțiunii, aproape cu venerație. Efracţia 
fusese mult mai simplă decât se așteptase. Deoarece o frescă 
nu putea fi furată, măsurile de siguranţă nu păreau grozav de 
complexe. Barierele de securitate le evitase odată cu spargerea 
întregii zidării din colţul de est al încăperii. Trăsese cu urechea 
din nou în întuneric, dar nimeni nu reacţionase la larma pe care 
o produsese silit de împrejurări. În mijlocul nopţii mănăstirea era 
complet părăsită. El stătea de mai bine de cinci minute în faţa 
tabloului și îl examina îndeaproape. Participase săptămânile 
trecute la trei vizionări, însă niciodată nu fusese atât de aproape 
ca în acel moment. Trecerea timpului era vizibilă peste tot. 
Crăpături fine străbăteau tabloul, în unele locuri culorile se 
desprinseseră. Nici nu era de mirare, opera avea mai mult de 
cinci sute de ani. Supravieţuise chiar și bombardamentelor din 
cel de-al Doilea Război Mondial. Până în acea zi. Greutatea celor 
două canistre purtate în spinare începea să îl doară. Era o 
nebunie pentru ce oamenii erau în stare să dea bani. Noaptea 
aceea va face din el un bărbat bogat. Cel puţin în mediul lui. Va 
scrie istorie. Își propusese ferm să cumpere toate ziarele din 
următoarele două zile. Fapta lui va umple prima pagină. Imediat 
ce restul banilor va intra în contul lui, va rezilia contractul 
locuinţei din vechiul bloc din Quarto Oggiaro și va pleca 
împreună cu familia în Sicilia, pentru a cumpăra acolo o căsuţă. 

Totul se petrecu simplu, până când lumina lanternei lui se 
plimbă peste chipul lui lisus. Avu în faţa ochilor mâinile mamei 
împreunate pentru închinat, vechea biserică în care tatăl lui 

fusese înmormântat. Credinţa pe care și-o pierduse în timp ce 
devenea adult reizbucni în el. Însă exact în momentul în care 
îndoielile lui amenințau să devină predominante, își aminti că 
fusese de mult timp părăsit de toţi, ceea ce avusese efectul de 
a-i cârmuli viaţa pe bune făgașe. 

Lăsă jos canistrele și puse mâna pe ochelarii de protecţie care 
i se bălăngăneau la gât. Trăgând cu putere aer în piept, porni 
pompa și îndreptă ajutajul către opera de artă. 

Importante sunt mâinile! i se atrăsese atenţia în instrucţiunile 
scrise. Nu vedea rostul indicaţiei, dar se conformă cum putu. 
Când mirosul înțepător al acidului începu să îi ardă nările, își 
făcu cruce cu mâna liberă. În orice caz, nu avea voie să uite să 
lipească stupidul desen cu albina. 


39. 


Washington 


Aduceti-ne fetele acasă! scria pe pancartele ținute la înălțime 
de demonstranți. Ceea ce dimineața târziu începuse cu un 
mesaj pe Facebook și cu vreo zece protestatari în fața clădirii 
Congresului se transformase în cursul zilei într-o masă compactă 
de mai multe mii de participanţi. Și se ieșise pe străzi nu doar la 
Washington, ci și la New York, Los Angeles, chiar și în nordul 
îndepărtat la Anchorage, de unde provenea una dintre reginele 
frumuseţii răpite. 

Piet Lindstrom cu cameramanul și cu tehnicianul lui de sunet 
intervievase deja dimineaţa unii dintre demonstranţii agitați, 
apoi urmărise fascinat, dintr-un loc mai înalt, cum mulțimea 
celor indignaţi creștea de la oră la oră, precum un aluat cu 
drojdie. Dar acesta nu era singurul lucru ce îl fascina pe el, care 
ieșise cu un reportaj de patruzeci și cinci de minute în știrile de 
seară într-o emisiune recepţionată în întreaga ţară. Dacă în 
primele ore se manifestase exclusiv pentru americancele răpite 
în Mexic, și contra evidentei inactivităţi a autorităţilor 
americane, ulterior alături de bannerele și panourile cu Aduceti- 
ne fetele acasă! apăruseră și alte solicitări, care îl surprinseseră: 
Terminati cu nebunia frumuseții! - scria pe o pancartă ţinută sus 

VP - 117 


de o femeie, care nu participase la niciun concurs pentru Miss. 
Cine vrea să fie frumos trebuie să sufere?, Fuck beauty! ori Fără 
alegeri pentru Miss nu ne va durea capul! citi el. 

— Filmează acolo! îi strigă el cameramanului și arătă către un 
grup de cinci tinere care pentru acest protest scoseseră la 
iveală costumele de Halloween. 

Câteva purtau măști de monștri, altele îmbrăcaseră chiar 
costume ce le dădeau aspectul oamenilor din imaginile de 
groază datorate actualului virus al computerelor. Insă toate 
țineau o pancartă pe care scria: Noi toți suntem monștri! lar 
dedesubt: Terminati cu deghizarea! 

Piet clătină din cap nevenindu-i să creadă, când deodată, 
dintr-un grup de tineri purtând pe faţă măști chirurgicale, 
zburară obiecte în direcţia polițiștilor care realizau un cordon 
protector între demonstranți și clădirea Congresului. Piet îl bătu 
pe umăr pe cameraman și acesta orientă imediat camera de 
luat vederi într-acolo. 

Abia când privi mai atent, Piet își dădu seama cu ce se arunca 
în polițiști: ustensile pentru machiaj. Mai mulţi polițiști călare 
interveniră cu bastoane în rândul provocatorilor de dezordine, 
ceea ce conduse la noi agresiuni și un concert de fluierături în 
rândul celorlalți demonstranți. Piet simţi că atmosfera amenința 
să se deterioreze. 

Se uită la ceas, luă microfonul și se amestecă între 
demonstranți. 

— Ceea ce a început ca o manifestaţie de solidaritate cu 
fetele răpite în Mexic s-a transformat în ultimele minute într-o 
manifestaţie ce ne privește pe toţi. Ceva ce de secole 
marchează societatea noastră mai mult decât orice alt fenomen. 
Ceva ce până acum putea fi numit lubrifiant al unei societăţi în 
funcţiune, vestigiu al evoluţiei și rudiment al comportamentului 
nupțial la animale. Un ideal omenesc fără de care curajoasele 
noastre eroine nu ar fi plecat în Mexic, unde au căzut victime ale 
unui atac laș. Un fenomen, o fantomă vânată de fiecare dintre 
noi, în felul nostru. Ceva la care tinde fiecare pentru sine, iar 
când natura nu o permite, măcar vrem să o posedăm, fie doar 
prin căsătorie ori medicină modernă: frumuseţea. 

Făcu un pas în lături, pentru a oferi câmp liber camerei asupra 
tumultului din spatele lui, unde între timp se purta o luptă între 
polițiști și demonstranți, susținută cu pasiune de ambele tabere. 

Piet mai așteptă câteva secunde înainte de a striga: 
— Cut! 
Incă patruzeci de minute până la intrarea în emisiune. 


40. 


Skierniewice 


— Aţi dormit bine? 

Patryk se așeză alături de Helen pe bancheta din spate a 
mașinii. Era foarte devreme și prin portiera deschisă intra aerul 
rece al dimineţii, care o făcea să tremure. 

— Nu am închis un ochi. Patul era tare ca piatra și... 

Ea se opri din vorbit. 

— O găsim. Astăzi, rosti Patryk cu convingere. 

Helen dădu din cap. 

Avertizorul de distanţă piui puternic când Ralph, șoferul, ieși 
din curte cu spatele înainte. 

O vreme niciunul dintre ei nu scoase o vorbă. 

— După toate cercetările dumneavoastră, care este rezultatul 
final referitor la frumusețe? Mă refer la aspectul profesional, 
curmă brusc liniștea Patryk Weisz. 

Helen avu nevoie de câteva clipe pentru a se concentra 
asupra întrebării. 

— Care este opinia dumneavoastră? întrebă el, comportându- 
se ca și cum această chestiune l-ar fi preocupat deja de mult 
timp. Frumuseţea este ceva bun ori ceva rău? 

Tonul serios al cuvintelor lui o irită pe Helen. 

— Nu știu... La institut nu gândim în aceste categorii... Ar fi de 
parcă m-aţi întreba dacă vremea în sine este ceva bun ori ceva 
rău. 

— Mai exact, ce face o neuroesteticiană? 

— Neuroestetica este alcătuită din mai multe domenii. 
Psihologia constatării, anatomia funcţională, biologia evoluţiei și 
neurologia. Eu sunt neurolog. La institut încercăm să aflăm ce se 
petrece în creier atunci când noi, oamenii, receptăm ceva ca 
frumos. Respectiv, senzația de frumos la privirea unei opere de 

artă sau doar a unei fete frumoase. În acest scop folosim 
tomografia de rezonanță magnetică nucleară, cunoscută mai 
curând ca RMN. Cu ajutorul ei se poate vedea ce se petrece în 
creier. Cunoaște-ţi acele tuburi mari în care suntem vârâți 
pentru cercetare. 

Patryk dusese degetul arătător la bărbie și o asculta cu 
atenție. 

— Da, le știu. Deci se poate spune că studiaţi cum acţionează 
frumusețea asupra creierului omenesc? 

Helen confirmă. 

— Aţi scris și o carte? Cum se numește ea? Arta frumuseții? 

— Frumusețea și arta. Arta se oferă să cerceteze frumusețea. 
Artiştii încearcă de milenii să exprime prin opere de artă ceea ce 
simt ei și ceilalţi oameni ai vremii lor ca frumos. Uitaţi-vă la 
colecția tatălui dumneavoastră. 

— Cartea dumneavoastră a fost pe lista bestsellerurilor, 
remarcă Patryk Weisz. 

— Și încă mai este. Tradusă în douăsprezece limbi. Tema 
frumuseţii este un concept global. Sau mai exact spus 
întrebarea „Ce este, de fapt, frumuseţea?” 

— Și mai consiliaţi și NBC în legătură cu un serial TV pe tema 
frumuseţii... 

— Toate acestea le-aţi găsit despre mine pe internet? 

Helen simţea că i se urca sângele la cap. 

— Da, trebuie doar să tastaţi numele dumneavoastră. Sunteţi 
un adevărat corifeu în domeniul cercetării frumuseţii! 

— Sună de parcă aș fi bătrână, replică Helen și zâmbi 
încurcată. _ 

De fapt, nu o deranja să fie comentată astfel. In anii care au 
trecut muncise din greu pentru reputaţia ei. 

— Și de aici și creierul? 

Helen îi aruncă o privire întrebătoare. 

— Mă refer la tatuajul de pe... hm... știți dumneavoastră. L- 
am văzut ieri, când ne-am întâlnit în baie. 

Helen zâmbi. 

— Mai bine decât niște coarne de cerb! 

— Evident, dumneavoastră sunteţi neurolog, dar din cauza 
asta nu trebuie să vă tatuaţi neapărat un creier. Mă gândesc la 
ce ar trebui atunci să își tatueze un ginecolog ori un proctolog... 

La remarca asta ea izbucni în râs. 

— Și, în plus, un creier nu este deosebit de sexy, se completă 
Patryk. Ce bărbat își dorește o femeie cu două creiere... 

El încerca, evident, să o destindă și pentru asta ea îi era 
recunoscătoare. 

— Nu subestimaţi senzualitatea unui creier, adăugă Helen. 
Este un organ fascinant. Centrul a tot. Nici măcar sexul nu ar 
funcţiona, în cazul în care creierul nu ar furniza excitaţia 
corespunzătoare... 

— Răspunsurile dumneavoastră sunt permanent mult prea 
raţionale. 

Patryk arăta bine când glumea. Dinţii lui de un alb perfect 
sclipeau când râdea. 

— Puteţi să nu gândiţi mereu logic? De ce nu v-aţi tatuat niște 
fluturi? adăugă el. 

— Cine spune că nu am făcut-o? răspunse Helen aruncându-i 
o privire misterioasă. 

Pentru o clipă, Patryk se lăsă păcălit, apoi râseră împreună. 
Dar imediat ea se simţi cu conștiința încărcată: Madeleine 
dispăruse, cum de mai putea ea glumi și râde? 

— Nu, ca să fim serioși: cum a ajuns o femeie atât de drăguță 
ca dumneavoastră să se ocupe de creiere? întrebă Patryk, după 
ce el însuși adoptă un ton sobru. 

— Asta ce fel de întrebare este? se arătă ea indignată, 
înseamnă că femeile frumoase nu se pot ocupa de teme dificile 
ori pretențioase? 

— Nu, doar... 

Patryk se simţi vizibil stânjenit. Ea îi puse mâna pe braţ, ca să 
îl mai liniștească. 

— Nu vă faceți probleme, nu sunteți singurul cu această 
părere, îl asigură ea, retrăgându-și mâna de pe braț și pe urmă 
continuând: lată unul dintre motivele pentru care am ales 
neuroestetica. Nu este surprinzător câte prejudecăţi sunt legate 
de presupusa frumusețe? Cine este frumos nu trebuie să fie 
deștept. lar cine este ager la minte nu este frumos. Știaţi că 
viaţa oamenilor frumoși este mai ușoară? 

Patryk se destinse din nou. 

— Până acum am crezut că viaţa oamenilor bogaţi este mai 
ușoară... 

— Se poate. Însă realitatea este următoarea: cine este frumos 
este preferat, și nu numai la alegerea partenerului. Totul începe 

de la grădiniță, când este vorba de atenţia acordată de 
educator, și se încheie cu alegerea profesiei. Oamenii pe care 
majoritatea îi consideră frumoși sunt preferaţi la angajare și 
avansează mai rapid decât cei care nu corespund criteriilor 
curente de atractivitate. 

— Nu totdeauna este așa. 

— De ce? 

— Vorbesc în calitate de fiu al unui miliardar, din proprie 
experienţă. Indiferent dacă ești bogat ori dacă, potrivit teoriei 
dumneavoastră, ești frumos, trebuie să performezi mai puţin. Să 
știi și să lupţi mai puţin. Cineva care nu este bogat ori cineva 
sărac sau respingător poate realiza ceva dacă el convinge prin 
calităţile lui. Cred că prejudecata că oamenii frumoși sunt mai 
puţin inteligenţi decât cei mai puţin frumoși are ceva adevărat 
în ea. Fiecare trebuie să vadă cum celălalt poate convinge. 

Helen ridică surprinsă capul. 

— Deoarece dumneavoastră sunteţi frumos și bogat, aveţi 
niște opinii foarte înțelepte. 

Patryk zâmbi jenat și cu pumnul simulă o lovitură 
prietenească. 

— Au fost timpuri în care, într-adevăr, în locul creierului mi-aș 
fi tatuat un fluture, continuă ea. Înainte de a fi studiat 
neurologia, am fost fotomodel. 

Patryk ridică mirat din sprâncene. 

— Nu mi-ar fi trecut prin minte. 

— Și nu sunt chiar atât de respingătoare, îl contră ea. 

Patryk afișă un zâmbet obosit. 

— Nici nu cred asta. Totuși, este o contradicţie crasă. Model și 
neurolog! 

— Asta așa este, îi dădu Helen dreptate. Pare aproape 
metaforic. Înstrăinarea de aspectul extern în favoarea aspectului 
intern. 

Cei doi schimbară o privire în care se citea recunoașterea 
mutuală. Cel puţin lui Helen i se păru așa. 

— Am încercat să mă descurc și fără banii tatălui meu, zise 
Patryk. Să îmi croiesc drum singur. 

— Și? 

— Nu a mers, răspunse el și privirea i se întunecă. 

Helen aşteptă un moment explicaţii și când acestea 
întârziară, ea insistă: 

— Vreţi să vorbiţi despre asta? 

Patryk clătină din cap și privi afară. 

— În curând ajungem la aeroport, spuse el. 

Helen se întrebă de unde știa el asta. Priveliștea de dincolo de 
fereastră era aceeași ca în urmă cu cinci minute. In timp ce 
ogoarele și dumbrăvile se succedau, ei priveau în tăcere. 

— După dispariţia tatălui meu, îmi pot imagina cum este când 
fiica minoră dispare. Totdeauna când se înnoptează îmi 
zugrăvesc în minte cele mai rele scenarii cu ceea ce ar fi putut 
să pățească tatăl meu, întrerupse Patryk liniștea. 

La fel i se întâmpla și ei. Odată cu întunericul, o cuprindeau 
temerile cele mai negre, iar la apariţia zorilor îi renășteau 
speranțele că o va putea strânge în braţe pe Madeleine chiar 
înaintea apusului de soare. 

— Poate că totuși ar fi trebuit să cooperăm cu poliția, își 
exprimă Helen un gând care o ţinuse trează noaptea trecută. 
Doar nu avem nimic de ascuns. 

— Tatăl meu este dat dispărut de șase săptămâni. Credeţi că 
poliţia a întreprins vreo încercare serioasă de a-l găsi sau că a 
aflat ceva? 

Ea sesiză amărăciunea din vocea lui. 

— Poate că în cazul unui copil dispărut alta ar fi situaţia. 

— Poate, replică Patryk. Oricum, experienţa mea de viaţă îmi 
spune că niciodată nu trebuie să te bazezi pe altul. Cine știe, 
probabil că fiica dumneavoastră ar fugi dacă ar zări o grămadă 
de polițiști cu priviri pătrunzătoare așteptând-o. Nu uitaţi că ea 
este o fugară. Noi știm unde se află ea, de aceea cel mai bun 
lucru este să o căutăm acolo singuri, fără ajutoare. 

Suna logic. 

Helen căută în buzunarul pardesiului, de unde scoase 
fotografia lui Madeleine, pe care o smulsese de pe peretele 
casei lui Pavel Weisz. Mai citi o dată însemnarea: Madrid: Aluseo 
Nacional del Prado, ML. 

— Ce semnificație are acest ML din coada denumirii 
muzeului? întrebă Patryk, care pentru orice eventualitate mai 
citise o dată scrisul de mână. 

— Mona Lisa, îi scăpă involuntar lui Helen. 

— Mona Lisa? Credeam că este la Luvru, în Paris... 

— Mona Lisa del Prado. O copie perfectă a originalului. Ea 
este la muzeul Prado, dar recent a fost recunoscută ca opera 
geamănă a originalului Mona Lisa. 

— Operă geamănă? 

— Tocmai am citit despre asta. Se pleacă de la faptul că a fost 
pictată în același timp cu originalul. Probabil de către un elev al 
lui Leonardo da Vinci. 

— Hm... murmură Patryk. 

O vreme păstrară tăcerea, dar harababura din capul lui Helen 
nu se diminuă. 

— Nu pricep nimic. Madrid, Museo del Prado, Mona Lisa, tatăl 
dumneavoastră. Ce au toate acestea în comun? întrebă ea în 
cele din urmă. 

— Oare vor să se întâlnească la acel tablou? La Museo del 
Prado? Un astfel de muzeu este mare; cel mai bine ar fi ca 
punctul de întâlnire să fie un tablou celebru. 

— Lipsește doar ora... 

Helen căzu pe gânduri. 

Spera ca Patryk să aibă dreptate. Atunci ar exista șanse de a 
o întâlni acolo pe Madeleine. La nevoie vor petrece întreaga zi în 
muzeu, până când va apărea copila. 

De abia în acel moment o cuprinse din nou durerea 
pătrunzătoare care se manifestase în seara anterioară, închise 
ochii și își trecu mâna peste faţă. Pentru o fracțiune de secundă 
speră că se va trezi din acest vis urât în apartamentul ei din 
Boston. Insă când deschise ochii se afla tot în Bentley, privind 
un câmp de porumb polonez, care defila dincolo de geamurile 
mașinii. 

— Sper că tatăl meu și fiica dumneavoastră ne vor putea 
explica totul, zise Patryk în încercarea zadarnică de a pleda 
pentru încredere. 

Brusc, pe Helen o cuprinse o oboseală grea ca plumbul. Pe 
telefonul ei mobil nu erau noutăţi, nici apeluri. Epuizată, își 
rezemă capul de tetieră. Și Patryk se așeză mai comod alături. 
Ea se întoarse și privi pe geamul din partea ei. 

Ce avea Madeleine cu bătrânul Weisz? Era absurdă însăși 
ideea că ei se cunoșteau. In definitiv, Madeleine se afla închisă 
într-o clinică, fără posibilitatea de a face noi cunoștințe. Pe de 
altă parte, ea și Madeleine se cam înstrăinaseră în ultimul timp 
și acest gând o duru. Avea mai demult senzaţia că nu mai știa 

ce o preocupa pe fiica sa. Internarea lui Madeleine în clinică 
fusese din punctul de vedere al lui Helen o declarare a stării de 
faliment a ei ca mamă. Și niciodată nu putuse să-și înlăture 
bănuiala că și Madeleine vedea situaţia tot așa. 

Senzaţia de înstrăinare debutase în mod surprinzător în 
perioada în care Madeleine și ea se apropiaseră. După moartea 
mamei sale, Helen a fost nevoită să se ocupe de Madeleine. Mai 
întâi optase pentru un program de lucru redus la institut și apoi, 
brusc, mama și fiica se aflau după-amiaza în apartament 
împreună, petrecând una cu alta mai mult timp decât o făcuseră 
vreodată. Helen nu știa dacă înstrăinarea asta se datora ei, 
pentru că, dacă era sinceră, îi lipsea laboratorul. Sau de vină era 
Madeleine, aflată la pubertate, și care se simţea stânjenită de 
brusca apropiere a mamei. Era vremea în care începuseră să se 
certe permanent. Și când Madeleine slăbise fără ca Helen să fi 
remarcat iniţial. 

Cureaua mai largă la pantaloni a dat-o pe seama creșterii 
accelerate. Perioadele în care Madeleine și le petrecea închisă în 
baie le considerase la început ifose de adolescentă. Helen 
fusese alături de ea, și totuși departe. Dar nimic și nimeni nu o 
avertizase cu privire la boală. Au urmat zilele în care Madeleine 
nu venea acasă după școală și când își petrecea timpul liber cu 
prietenele. Helen fusese aceea care trăia cu senzaţia că fusese 
părăsită. Se simţise aproape recunoscătoare când 
departamentul Personal o pusese să aleagă între a lucra din nou 
cu normă întreagă, ca șef de proiect, ori a părăsi institutul. Fără 
mustrări de conștiință, se reîntorsese la institut, cu ferma 
convingere că Madeleine nu mai avea nevoie de ea. La acest 
gând, Helen simţi din nou o durere în suflet. 

Cu coada ochiului îi aruncă o privire lui Patryk. 

Acesta şedea la locul lui, cu ochii închiși. Părea drăguţ. Obraji 
netezi, buze pline. În părul lui se distingeau câteva onduleuri. | 
se părea un tinerel care își pierduse tatăl. Această imagine o 
liniști cumva și pentru un moment își dori ca toţi să fie copii. 
Omuleți fără responsabilităţi și fără griji serioase. Dincolo de 
bine și rău. La termenul „rău” tresări speriată, de parcă îi 
amintea de ceva îngrozitor. Durerile din tâmple îi redeveniră 
insuportabile. 

41. 


Londra 


Millner se simțea ca un virus care, cu toate măsurile de 
siguranţă luate, pătrunsese în clădirea „WeiszVirus”. Centrala 
firmei se afla într-o clădire fără culoare din cartierul londonez 
Wimbledon. După vizita la cartierul general al FBI plecase direct 
la aeroport și reușise să prindă ultimul zbor direct. La Londra, 
timpul era cu cinci ore înainte, așa că ajunse acolo când se 
iveau zorile. Supraapreciindu-se enorm, închiriase la aeroport o 
mașină, în ciuda circulaţiei pe stânga, și căutase la început fără 
succes adresa firmei „WeiszVirus”. Caz tipic de așteptare 
neîndeplinită. Acolo unde bănuise o clădire modernă de birouri, 
ceva asemănător unei nave spaţiale, se afla doar un bloc din 
beton cenușiu, nu mai mare decât un autobuz cu etaj. Doar 
nenumăratele camere video și ușa de la intrare care semăna în 
mod suspect cu cea de la un tezaur îi spuneau lui Millner că 
nimerise bine. 

În timp ce căuta zadarnic o sonerie, se auzi brusc un zumzet 
și ușa se deschise către exterior, ratându-l la un fir de păr 
distanță. Și din nou așteptările îi fură înșelate: în interiorul 
clădirii se părea că nu exista o recepţie și nici birouri. În locul lor 
a fost întâmpinat de o podea cenușie din ciment, pereți goi din 
beton și, la nici doi metri de la intrare, de un punct de control 
asemănător celui din aeroporturi. Un grup de patru bărbaţi în 
uniforme, cu care nu ar fi vrut să aibă dispute, îl împresură și 
începu să îl cerceteze cu priviri suspicioase, de parcă era primul 
vizitator care găsise vreodată drumul până acolo. 

Cel mai scund dintre cei patru tipi, care era și cel mai robust, 
dispăru cu legitimaţia de serviciu a lui Greg mai mult de cinci 
minute într-o încăpere alăturată. Millner tocmai începuse să își 
facă griji, când bărbatul reapăru cu o mină serioasă și îi 
confirmă ceea ce el deja știa: că domnul Chandler îl aștepta. 

Pe când Millner încă mai medita asupra răspunsului la 
întrebarea cum și unde îl va primi domnul Chandler în această 
cutie de conserve, în peretele din spatele lui se deschise o ușă 
de lift și curând Millner se afla la vreo douăzeci de metri - 

aprecia el - sub pământ. „WeiszVirus” acționa în subteran. Asta 
explica structura supraterană sărăcăcioasă. 

Ușile liftului se deschiseră și paznicul care îl însoțea îl conduse 
printr-un gang lung. Trecură prin încăperi lipsite de ferestre în 
care Millner observă rafturi ticsite cu hard disk-uri. In aer se 
simţea izul electronicii funcţionând din plin. La fiecare câţiva 
metri drumul le era barat de uși din sticlă, pe care paznicul le 
deschidea cu o cartelă de acces. 

În cele din urmă, ajunseră în faţa unei uși de birou pe care 
scria scurt M.C. Michael Chandler, interpretă Miliner inițialele, și 
după scurt timp strângea mâna unui băiat deșirat abia trecut de 
douăzeci de ani, mână pe care o simţi moale și transpirată. În 
timp ce Millner își ștergea pe ascuns mâna pe costum de 
sudoarea interlocutorului, privi în jur în micul birou. 

El mai văzuse mese pe care se aflau mai multe monitoare, la 
FBI asta deja era o dotare standard. Insă în acel birou numără 
nu mai puţin de douăsprezece monitoare, dintre care cele mai 
multe se aflau pe peretele spre care era orientată masa. Pe 
toate alergau coloane de cifre, ca și noţiuni și prescurtări pe 
care nu le mai văzuse niciodată. „Probabil un limbaj de 
programare”, chibzui el. 

— Din păcate, nu vă pot oferi un loc, domnule Millner. Aici, 
jos, nu suntem angajaţi pentru vizite. Dacă doriţi, vă puteţi 
așeza pe biroul meu. 

Chandler dădu la o parte cu braţul câteva pahare goale din 
plastic pentru cafea și o cutie mare de pizza, creând astfel un 
loc liber exact atât cât să se poată așeza Millner. 

— O băutură energizantă? întrebă Chandler și deschise un mic 
frigider aflat lângă ușă. 

Fără să mai aștepte răspunsul lui Millner, îi aruncă acestuia o 
doză și își desfăcu și el una, din care luă o înghiţitură bună. Se 
duse apoi agale la scaunul lui, care lui Millner îi amintea de cele 
din cabina de comandă de pe nava spaţială Enterprise, se lăsă 
pe spătar și îl privi așteptând. 

Chipul palid plin de coșuri, părul de pe cap ţinut într-o 
oarecare formă doar cu gel îi indicau lui Millner un adolescent. 
Buze subțiri. Greg bănui niște origini indiene. 

— Îmi pare bine că aţi găsit atât de devreme timp pentru 
mine, deschise el discuția. 

— Oricum, lucrăm 24 de ore din 24, răspunse Chandler și 
adăugă arătând către scaunul lui: Acesta este, ca să zicem așa, 
patul meu. 

— Știţi de ce mă aflu aici? 

— Wes m-a informat pe scurt, confirmă Michael Chandler. 

„Wes îl informase. Așa... așa... Îi spune directorului FBI pe 
numele mic”, își zise Miliner și medită rapid asupra legăturii 
dintre cei doi. Ținu doza cu băutură departe de corp și o 
deschise cu atenţie. Cum era de așteptat, aceasta dădu pe 
dinafară și Millner sorbi băutura din capac. 

— Este vorba despre acest nou virus informatic, rosti el în 
cele din urmă. 

— Virusul Mona Lisa, interveni Chandler și râgâi scurt. 

— Poftim? întrebă iritat Miliner. 

— Așa îi spunem noi: virusul Mona Lisa. 

— Nu știam că are deja o denumire. 

— Nu v-a atras atenţia că noi, oamenii, dăm tuturor lucrurilor 
un nume? Uraganul Kathrina, cartoful Linda, cometa Halley, 
mărul Granny Smith. Ce nu are un nume nu putem admira, nu 
ne putem teme și nici nu putem combate. Pe acest virus 
monstruos l-am denumit „virusul Mona Lisa”. 

Millner se încruntă. 

— Mona Lisa? De unde până unde? A 

— Ca tabloul pictat de Leonardo da Vinci. In adevăratul sens 
al cuvântului, simbolul frumuseţii. Și exemplu mereu citat 
pentru utilizarea proporțţiei de aur în artă. 

Millner, care tocmai voia să mai ia o înghiţitură din băutură, 
încremeni. Pentru a doua oară în doar câteva zile auzea de 
proporția de aur. Și apicultorul din Brazilia vorbise despre ea. 

Chandler îl privi, goli doza dintr-o sorbitură, o strivi în mână și 
o aruncă în direcţia unui coș de hârtii, în care Millner descoperi o 
duzină de doze din tablă asemănătoare. Doza lovi marginea 
coșului și ateriză pe podea. 

— Vă spune ceva proporția de aur? întrebă Chandler. 

— O anumită proporţie... 

Chandler strânse din buze impresionat. 

— Exact. Și anume una ce trece drept desăvârșită. Multe 
dintre chipurile care sunt considerate frumoase oferă acest 
raport special între mărimi. Și exact aici lovește virusul Mona 
Lisa: îl distruge. 

— Chipurile? 

— Raportul proporțiilor. Virusul modifică dimensiunile tuturor 
imaginilor din computer și, bineînțeles, de pe internet, 
reprezentări apropiate de proporţia de aur. Dacă în momentul 
ăsta este un model... în clipa următoare este o caricatură. 

Chandler se aplecă în față și apăsă o tastă a tastaturii aflate 
în faţa lui. Pe un ecran de pe perete apăru un instantaneu cu un 
grup de femei tinere și atractive pe o canapea. Cu o altă 
apăsare, Chandler transformă delicatele chipuri în caricaturi 
care îl făcură pe Millner să își oprească respiraţia oripilat. 
Chandler repetă procedura și cu alte fotografii de femei și 
bărbați. 

— Asta se petrece, de fapt, cu toate fotografiile de pe hard 
disk-urile computerelor infectate. Fișierele sunt în așa măsură 
modificate, încât nu mai pot fi șterse. La fel se întâmplă pe 
internet. Cu o astfel de rată de infectare actuală, în curând vom 
deveni o populaţie de zombie. Cel puţin pe computerele noastre 
și în rețea. 

O perspectivă care pe Millner îl amuză. Nu fusese niciodată 
foarte vanitos și nici nu îi plăceau propriile fotografii. 

Chandler păru că îi ghicește gândurile. 

— Chiar dacă pare vesel, este dramatic. Tablourile prezintă un 
impact aparte, numărându-se, poate, printre cele mai puternice 
instrumente. Cunoaște-ţi vorba „O imagine spune mai mult 
decât o mie de cuvinte”? 

Millner confirmă. Se gândi la fotografiile fetelor chinuite pe 
care i le trimisese Barack. 

— Luaţi în calcul mass-media modernă, domnule Miliner. 
Știrile fără imagini sunt aproape peste tot. Imaginea este 
folosită ca reclamă, un fel de propagandă. Noi toţi utilizăm 
fotografii pentru a transmite mesaje și emoţii. Rețelele de 
socializare trăiesc din imagini. Cred că se poate afirma că 
imaginile guvernează lumea. 

Millner nu privise niciodată astfel lucrurile. Dar ce spusese 
Chandler suna convingător. 

— De fapt, nu doar fișierele foto din calculatoarele personale 
sunt afectate. Ci, înainte de toate, serverele firmelor, inclusiv 
editurile. La rata actuală a infectării ne temem că în curând nu 
va exista computer sau vreun mijloc de difuzare în masă în care 
să apară chipuri normale. Poate suna ca o nebunie, dar astăzi 

totul este digital. Virusul atacă până și fișierele cu filme. Așa 
cum am spus, el face din noi zombie digitali. 

Millner sesiză seriozitatea din cuvintele lui Chandler și 
preciză: 

— Am văzut în Washington Post. 

_ — Washington Post ni s-a adresat deja, îl informă Chandler. 
Impreună cu alte ziare, conducerea publicaţiei în speţă a fost 
nevoită să își oprească procesul normal de tipărit. Sunt afectate 
și ediţiile online. Washington Post apare în prezent doar în ediţii 
restrânse în așa-zisa procedură tipografică de urgenţă. Până 
când întregul IT este schimbat. Și nu putem garanta că noul IT 
nu este și el afectat de virus. Chiar azi-dimineaţă am 
descoperit... zise Chandler, pe urmă se roti cu scaunul și luă 
ceva de pe birou, după care continuă: ...că virusul acesta deja a 
afectat și camerele video. Aceasta de aici are acces la internet 
și pe ea am găsit... 

— Și aveţi măcar idee cine se ascunde în spatele acestei 
acțiuni? 

Chandler clătină din cap. 

— Nici cea mai vagă idee. Dar trebuie să fie un geniu. Nu 
numai că este un expert în viruși, însă la fel de bine se pricepe 
la software antivirus. Virusul pătrunde printr-un loc vulnerabil, 
pe care nici noi nu l-am descoperit încă, nici software-ul nostru 
pentru analize. Și este ciudat acest lucru. 

— Ce? 

— Că el acţionează ca o glumă la scară planetară, gigantică 
aș putea spune. Altfel decât ceilalți superviruși din anii trecuţi, 
care au atacat structurile militare ale anumitor naţiuni. Dar 
pentru o simplă glumă este mult prea profesional și perfect. În 
spatele lui trebuie să se afle ceva de care încă nu ne-am dat 
seama. 

„Exact asta se petrece cu acest «cracker», un spărgător și 
totodată un expert în informatică, reflectă Millner. Probabil că 
tot timpul hackerul a făcut parte dintre cei mai buni în domeniul 
lui, la treisprezece ani a înfiinţat prima lui firmă de software, 
poate într-un garaj, a absolvit în timp-record, cu diplomă de 
onoare, o universitate de elită și acum un glumeţ vine din urmă 
și îi arată limitele - cu strâmbături și schimonoseli. Afacerea cu 
software antivirus pare a fi un fel de competiţie Black Hat, un 

concurs între camarazii de idei, pe care o poate câștiga doar 
unul”. 

— Mai adineauri vorbeaţi de un „virus-monstru”. Ce face 
monstrul dintr-un virus de computer? 

— La drept vorbind, nu este un virus, ci din punct de vedere 
tehnic este... 

— Scutiţi-mă de detalii tehnice. Pe mine mă interesează ce 
face el. 

— Virușii computerelor nu se comportă altfel decât cei 
biologici. Virușii informatici sunt cele mai periculoase arme în 
războiul datelor. Numărul actual al viruşilor este foarte mare (o 
cifră exactă este greu de dat), zilnic apar viruși noi. Virușii sunt 
programe de foarte mică dimensiune, de regulă invizibili cu 
mijloace uzuale ale sistemului, care se găsesc pe calculator fie 
ca un fișier executabil, fie atașați unor programe, caz în care se 
numesc „paraziţi”. Ei sunt capabili să se „infiltreze” în zone ce 
rămân „ascunse” utilizatorului obișnuit, să producă modificări 
distructive asupra datelor de pe hard disk-uri, asupra altor 
componente ale calculatorului, în final, orice virus are doar o 
misiune: să se copieze, mai exact să se „reproducă”, 
înmulțindu-se la fel ca la o infecţie. 

— Să se reproducă? 

— Da, cât de mult posibil. Nimic nu crește mai rapid decât 
ceva care se multiplică singur. 2,4,8,16,32... 

— Același lucru ca la o bombă atomică: atomii se divid până 
când sar în aer, interveni Millner. 

— Exact. La asta se adaugă faptul că virușii sunt perfizi. 
Profitori, fiindcă ei nu au un sistem propriu de copiere, ci recurg 
la echipamentul existent. Fiecare celulă normală întrebuinţează 
divizarea, virusul o piratează, infiltrează informaţiile lui, pe urmă 
celula lucrează pentru virus. La fel procedează virușii 
computerelor. 

— Și acest virus informatic este mai rău decât alţii? 

— Este un adevărat coșmar. Virusul infectează BIOS-ul. 

Observând privirea nedumerită a lui Millner. 

Chandler reveni cu amănunte: 

— BIOS-ul este un software de nivel scăzut, fiind primul 
program ce rulează atunci când pornim calculatorul. Pentru a 
înțelege mai bine ce înseamnă software de nivel scăzut, ar 
trebui să știi că programele instalate pe un computer, cum ar fi 

navigatorul de internet, programele de redare mass-media sau 
programele din suita Office, sunt programe de nivel înalt, 
întrucât interacționează cu sistemul de operare. Sistemul de 
operare este un software de nivel mediu, deoarece 
interacționează cu resursele sistemului prin drivere și prin BIOS. 
BIOS-ul este deci un software de nivel scăzut deoarece 
controlează în mod direct modul în care funcţionează 
componentele calculatorului. Virusul infectează „start-codul” 
unui computer. Indiferent de sistemul de funcţionare al acestuia. 
Lucrul acesta este ceva extrem de neobișnuit. O reinstalare a 
software-ului de funcționare nu înlătură virusul. Ca urmare a 
încercărilor noastre de a-l îndepărta din computerele infectate, 
el a început să atace software-ul nostru de analiză. Dar cel mai 
rău lucru este că legături codificate ale internetului preiau 
controlul prin servere necunoscute chiar și când calculatorul 
este separat de internet. El încearcă să creeze independent o 
legătură-internet. Și schimbă prin semnale audio de înaltă 
frecvență pachete de date cu alte calculatoare aflate în 
apropiere. Abia când am demontat microfoanele și difuzoarele 
calculatoarelor, am putut să oprim transferul de date. Așa ceva 
nu am mai văzut și nici nu am crezut că există. 

Pe lângă îngrijorare, Millner sesiză în cuvintele lui Chandler și 
o notă de admiraţie. 

— Veţi găsi ceva cu care să combateţi acest virus? 

— Bineînţeles. Niciun software nu este perfect, lucru valabil și 
pentru acest program distructiv. lar noi, cei de la „WeiszVirus”, 
suntem cei mai buni. 

Millner nu păru convins de acest lucru. 

— Altceva mai aveţi? 

Chandler își mușcă buzele, care se prefăcură într-o linie albă. 

— Poate să dureze ceva. Așa cum am spus, programul este 
plin de trucuri. 

Millner privi gânditor monitorul de pe perete, pe care încă mai 
era caricatura unui bărbat. 

— Cu albina ce este? întrebă el. 

— O altă ciudătenie. Sistemele de programe pentru 
calculatoare lasă în urmă imaginea unei albine. Ca filigran al 
fotografiilor modificate, alteori ca grafică proeminentă. De ce? 
Nu știm. 

— Carte de vizită, sugeră Millner. Ca un ucigaș în serie. Aveţi 
vreo bănuială de ce tocmai o albină? 

Chandler ridică din umeri. 

În timpul discuţiei, lui Millner îi mai trecu o idee prin minte. 

— Aţi spus că hackerul aflat în spatele acestei acţiuni se 
pricepe foarte bine și în materie de software antivirus. Există 
unii colaboratori care ar putea intra în discuţie? 

— Exclus! În afară de mine, nimeni nu ar fi în stare să 
programeze așa ceva. 

— Și aţi făcut-o dumneavoastră? 

Un moment parcă îi căzu falca lui Chandler și îl privi pe Millner 
cu gura căscată. După care își reveni și izbucni în râs. 

— Mi-aţi facut-o! Chiar am crezut că vorbiţi serios. 

— Vorbesc serios, zise Millner, care mai luă o gură din 
conţinutul dozei și se ridică. 

— Dacă m-aș fi străduit să creez un asemenea virus, aș fi 
făcut-o doar pentru a mă îmbogăţi, nu pentru a poci fotografii. 

Millner îl privi o vreme fix, apoi îl excluse ca suspect. 
Admiraţia lui Chandler pentru cel care crease acest supervirus 
nu fusese mimată. 

— Vă cred, zise Millner. Dar ce este cu domnul Weisz? 

— Păi, ce să fie? întrebă Chandler, privindu-l iritat. 

— A dispărut. 

— Habar nu am. Din firmă, în orice caz, a dispărut mai 
demult. De la cearta cu fiul lui, de la accidentul de elicopter. 
Acum toate cote-părțţile îi aparțin lui Patryk Weisz. lar el trece 
rareori pe aici. 

— S-a certat cu fiul lui? 

Chandler făcu un gest de lehamite cu mâna. 

— Este mult de atunci. Pavel avea probleme să se retragă din 
afacerile active. Fiul lui era pregătit și el nu îl lăsa. Totul a 
paralizat firma luni întregi, totuși soarta a rezolvat situaţia prin 
prăbușirea elicopterului. 

— Despre acest incident ce știți? 

Chandler ridică din umeri. 

— Nu prea multe, doar ce s-a scris în ziare. După accident, 
Pavel nu mai era același om și niciodată nu i-a plăcut să discute 
despre asta. S-a întâmplat în timpul unei vacanțe la schi, la o 
excursie în timpul căreia el și Patryk voiau să se împace. 

— Putea să creeze Weisz senior un virus de genul Mona Lisa? 

Lui i se părea o prostie să denumească virusul astfel. 

Pentru o clipă, Chandler păru debusolat. 

— Putea! acceptă el. Dar de ce să o fi făcut? 

El și Millner se priviră reciproc, apoi Chandler se ridică și el în 
picioare. 

— Aveţi idee unde l-aș putea găsi? 

— Deja nu am mai avut vreun contact cu Pavel de câteva luni. 
Poate îl întrebaţi pe fiul lui. 

Chandler luă un bilet pe care scrise ceva și i-l întinse lui 
Millner. 

— Este numărul telefonului său. 

Millner dădu din cap în semn de mulțumire și băgă biletul în 
buzunar. 

— Contactaţi-mă dacă aflaţi ceva, zise el și îi înmână lui 
Chandler cartea lui de vizită, pe care tânărul o examină atent. 

— Pe cine sau ce vânaţi, de fapt? întrebă Michael Chandler, 
privindu-l scrutător, apoi vorbi în continuare, fără a mai aștepta 
răspunsul lui Millner. Nu este vorba aici despre virusul Mona 
Lisa, așa este? Știu că FBI are pentru așa ceva departamente 
proprii cu specialiști de excepţie, pe când dumneavoastră nu 
aveți cunoștințe minime despre virușii computerelor. Deci 
despre ce este vorba în realitate? 

Millner răspunse prin tăcere privirii cercetătoare a 
interlocutorului. Pe urmă turti în pumn doza și, fără să se uite, o 
aruncă în coșul de hârtii de lângă biroul lui Chandler. 

— Asta cu desfigurarea chipurilor frumoase o face cineva nu 
doar în fotografii, ci și în realitate. Fata aceasta a fost găsită ieri 
în apropiere de Acapulco, lângă o șosea. Ea este actuala Miss 
California. 

Millner scoase smartphone-ul și îl tinu în așa fel încât 
Chandler să poată vedea fotografia. 

Tânărul se încruntă dezgustat. 

— Este una dintre reginele frumuseţii răpite în Mexic? întrebă 
el și, la privirea surprinsă a lui Millner, adăugă: De zile întregi se 
difuzează pe toate canalele! 

— Este deja a doua aranjată astfel. Pe una dintre colegele ei o 
găsisem anterior. 

— Este vorba de cineva bolnav! spuse Chandler vizibil 
impresionat. 

— Și care mai are sub control și alte fete... 

— Noi vom face aici tot ce vom putea. Dacă voi avea un 
indiciu referitor la persoana care l-a programat ori la locul de 
unde provine virusul, vă voi contacta. 

Millner mulțumi cu un gest al capului. 

— Atunci, lăsaţi-mă să ies de aici, spuse el, și arătă către ușă. 

Chandler ridică receptorul telefonului său și apăsă o tastă, pe 
urmă, tăcut, îl puse înapoi. 

— Lumea de acolo, de sus, este, într-adevăr, oribilă, remarcă 
el privind pe monitoarele lui. 

Cineva bătu la ușă și același paznic care îl condusese pe 
Millner prin catacombe își făcu apariţia. 

Puțin mai târziu, cei de la Security îl eliberară în ceața 
dimineţii londoneze. În timp ce își căuta cu privirea mașina 
parcată, ultimele cuvinte rostite de Chandler nu îi ieșeau din 
minte. Ceva nu era în regulă. O dubiţă claxonă strident când 
Millner puse piciorul în stradă. 

— Afurisita circulaţie pe stânga! 

Greg înjură și speră că șoferul îi văzuse în oglinda retrovizoare 
degetul mijlociu ridicat în aer. 


42. 


Florenta, în jurul anului 1500 


Parcă focul îi distrusese ceva în cap. Nu vorbesc despre 
tristețea ce îl cuprinsese pe Salai din acea zi. Pe aceasta i-o 
atribui durerilor cauzate de arsurile la nivelul feței. Și întristării 
din pricina farmecului pierdut. Nu, pe mine mă îngrijorează 
poveștile pe care le spune Salai. Impotriva lui /o straniero a 
dezvoltat o obsesie. Astăzi m-a căutat din nou și mi-a povestit 
despre tinerele fete primite în atelier de Leonardo și de /o 
straniero. Doar dintre cele mai frumoase și toate fecioare. 
Intraseră speriate în atelier. Unele chiar plângând. Salai mă 
rugase fierbinte să merg cu el, să le văd și eu. 

„Ce să facă altceva, decât să pozeze?”, replicasem eu. Dar 
Salai nu a făcut decât să râdă. A spus și că știe el ce vede și ce 
nu vede. Pe urmă m-a privit foarte serios și mi-a vorbit despre 
sufletele pierdute. Trebuie să discut neapărat cu Leonardo, însă 

nu apuc nici măcar să îl văd. La fel ca pe /o straniero. Amândoi 
se încuie toată ziua, și uneori și noaptea, deasupra vistieriei lui 
Leonardo. Nu am nimic împotrivă. Scriu la opera mea despre 
proporţia divină. În aceste momente mă simt de parcă braţul nu 
ar fi al meu, ci al Domnului. „Dracu' să te ia!”, i-am strigat eu lui 
Salai, iar el și-a strâmbat mutra pocită într-o grimasă plină de 
sălbăticie, care l-a făcut și mai respingător decât este. A râs ca 
un apucat și a spus că este de presupus că asta va face. 

Să sperăm că nu va face nimic. Dacă îi spui cuiva să se ducă 
dracului, nu gândești, de fapt, așa. Dumnezeu este cel care știe 
asta. 


43. 


Madrid 


Nimeni nu o reţinuse. După ce cu o zi în urmă scăpaseră ca 
prin minune de poliţie pe proprietatea familiei Weisz, Helen 
socotise că va fi arestată în aeroport. Totuși, nu se întâmplase 
nimic. Trecuseră fără probleme de controlul de securitate pentru 
VIP-uri. Pe pistă stătea pregătit pentru ei, gata de decolare, un 
mic avion cu reacţie model canadian Learjet. Același care o 
adusese de la Boston la Varșovia. Stewardul îi dădu o pastilă 
contra durerilor de cap din farmacia de bord și pentru puţin timp 
Helen reuși chiar să doarmă. Asta până când o înspăimântă un 
vis: Madeleine alerga pe o pajiște, cu braţele întinse spre ea. 
Dar cu cât se apropia mai mult, cu atât înfățișarea ei se 
schimba. Și exact în momentul în care vru să o strângă în brațe, 
avu în faţa ochilor nu chipul fiicei sale, ci pe cel al lui Mona Lisa. 

Helen încă mai medita asupra semnificației visului, când 
începură să se pregătească de aterizare. In mai puţin de o 
jumătate de oră circulau în centrul Madridului, într-o limuzină 
luxoasă închiriată la aeroport. 

În timpul zborului, Patryk și Helen schimbaseră doar câteva 
vorbe; era prea epuizată în urma evenimentelor din ultimele zile 
și prea intense erau grijile pentru Madeleine ce îi apăsau 
sufletul. Apelul telefonului o smulse din gânduri. Insă de data 
asta era telefonul lui Patryk. 

— Dumneavoastră cine sunteţi? îl auzi ea întrebând. De unde 
aveţi acest număr? zise el părând neliniștit, răsucindu-se pe 
banchetă de parcă pielea acesteia devenise deodată fierbinte, 
pe urmă rosti încruntat: Aţi fost la „WeiszVirus”?... Sunt la 
Varșovia, în casa tatălui meu. 

Era o minciună. 

Helen înclină capul pentru a auzi mai bine discuţia. 

— ...Nu, nu a reapărut. Am venit în Polonia pentru a-l căuta, 
explică Patryk vorbind înfuriat, agresiv. Despre un asemenea 
virus nu știu nimic. De câteva luni nu am mai trecut pe la birou. 

Bătăile inimii lui Helen se accelerară. Revăzu parcă în faţa 
ochilor monitorul cu coloanele de cifre din pivniţa lui Weisz. Nici 
în acel moment Patryk nu părea să îi spună adevărul 
interlocutorului său telefonic. Ea nu reuși să audă ce răspunse 
apelantul. 

— Încetaţi, nu vă mai pot ajuta. Îmi ajung grijile legate de 
dispariţia tatălui meu. Vă rog să vă adresaţi... 

Se părea că apelantul devenise nerăbdător, sunetele metalice 
din difuzorul telefonului mobil erau mai puternice. Patryk privea 
încordat pe geam. 

— Albine? Nu am idee. Nu știu nimic despre albine. 

Helen simţea că o părăseau puterile. Se gândea la desenul cu 
albina de pe peretele pivniţei. 

— Așa voi face, am numărul dumneavoastră, domnule Millner. 
La revedere. 

Patryk luă telefonul de la ureche și trase adânc aer în piept. 
Apoi se întoarse brusc spre Helen. Ea se simţi surprinsă asupra 
faptului. Ca și cum cineva ar fi deschis o ușă tocmai când trăgea 
cu ochiul prin gaura cheii. 

— Cine a fost? întrebă ea. 

— Un anume domn Millner. Spune că ar fi de la FBI. 

— FBI? 

Helen se simţi și mai zdrobită. Cum de nimerise în așa ceva? 

— De ce l-aţi minţit? 

— Mai bine întrerupeţi alimentarea telefonului mobil, în 
eventualitatea că ei vor încerca să vă localizeze, interveni în 
discuţie Ralph de pe locul șoferului. 

Patryk îi urmă sfatul înainte de a răspunde întrebării adresate 
de Helen. 

— Ne-a urmărit poliţia, aţi uitat deja? Au năvălit în casa tatălui 
meu. Acum nu mai putem avea încredere în nimeni. 

— Poate că FBI ne poate ajuta. Nu ne-am făcut vinovaţi de 
nimic. 

Patryk clătină energic din cap și arătă prin parbriz. 

— Vedeţi acolo, în față, clădirea cu coloane? Este Museo del 
Prado. Fiica dumneavoastră este, poate, deja aici, undeva în 
apropiere. 

La auzul acestor cuvinte, lui Helen îi reveni în minte visul din 
avion, însă alungă imediat această imagine. 

— Vreţi să riscăm să o ratăm atrăgând asupra noastră atenția 
FBI sau a nu știu cui? Probabil că mai întâi ne-ar interoga o 
săptămână înainte de a ne elibera. Dacă o vor face. 

Patryk o privea cu o mină aspră. Culoarea maroniu-caramel 
din vocea lui dispăruse. Ea văzu, în schimb, lava roșie ca 
sângele. 

— Nu, nu vreau asta, șopti ea și înghiţi în sec. 

Întoarse capul ca să arunce o privire asupra muzeului. 

Intrarea acestuia era asaltată de ciorchini de turiști. 
Strângându-și parţial pleoapele, căută prin mulţime silueta 
familiară a lui Madeleine, însă în zadar. 

— Hotelul nostru nu este departe de aici. Propun să ne 
anunțăm acolo și imediat să revenim la muzeu. Vom ajunge 
exact la ora deschiderii. 

Helen confirmă continuând să caute cu privirea printre 
chipurile de pe trotuar. 

— În timp ce dumneavoastră dormeați în avion, l-am 
contactat telefonic pe directorul muzeului. Imi atrăsese atenția 
faptul că în camera de lucru a tatălui meu văzusem scrisori de la 
Prado și un număr de telefon mobil. Directorul se numește Jose 
Francisco Alegre și a fost în discuţie foarte amabil. II cunoaște 
destul de bine pe tatăl meu, deoarece el a achiziţionat anii 
trecuți câteva opere de artă de la Prado. Și numele 
dumneavoastră îi spunea ceva. Vă cunoștea șabloanele. 

— Chiar așa? 

Helen era în egală măsură surprinsă și bucuroasă. 

Până atunci nu avusese de-a face cu Museo del Prado. Era cu 
atât mai bine dacă faima muncii ei pătrunsese între timp până 
acolo. 

— A întrebat dacă i-aţi putea arăta șabloanele și mi-am 
permis libertatea de a confirma. 

— Nu știu dacă... 

Nu îi plăcea ideea de a discuta cu directorul despre treaba ei. 
În condiţii normale, ar fi lăsat totul deoparte pentru așa ceva. 
Însă în acel moment nu îi stătea mintea la asta. Era acolo pentru 
a o găsi pe Madeleine. 

— Știu ce credeți. Totuși, este posibil ca el să ne fie util în 
căutarea fiicei dumneavoastră și a tatălui meu. Muzeul este 
mare și nu știm la ce oră se întâlnesc ei. El ne poate ajuta, cu 
siguranţă. Poate că am putea arunca o privire asupra 
monitoarelor pentru supraveghere ori să punem la dispoziţia 
colaboratorilor de la controlul intrărilor fotografiile celor doi. 

Era logic. 

— Bine, cedă ea. 

Helen își privi telefonul mobil. Nimic nou. Imediat ce vor 
ajunge la hotel, va suna la clinică pentru a se interesa de 
noutăţi. Între timp, circulaţia se blocase în faţa lor, din cauza 
unui autocar din care coborau turiști. Deodată înlemni. In 
mijlocul unui grup de asiatici, un bărbat îi atrase atenţia. Prin 
costumul lui negru cu batistă în buzunarul de la piept, cu 
cravată, cu pantofi strălucitori maronii și cu părul lung, acesta 
se evidenția clar printre turiștii îmbrăcaţi de vară. Intr-o mână 
ținea un baston cu măciulie din argint, cu care îi făcea semne. 

Helen se întoarse spre Patryk și îl trase de mânecă. 

— Uitaţi-vă la bărbatul acela în costum, de lângă autocar! 

Patryk îi urmă îndemnul. Dar pe straniul turist parcă îl 
înghiţise pământul. Helen cercetă și împrejurimile în lung și în 
lat, fără niciun rezultat. 

— La care bărbat vă referiti? întrebă surprins Patryk. 

— Ciudat, a plecat. 

Helen cobori braţul cu care arătase către turist și alunecă ușor 
la locul ei, în timp ce mașina accelera din nou. Dincolo de un 
sens giratoriu, al cărui punct central era înfrumusețat de o 
uriașă fântână, se înălța o clădire albă, mare, pe al cărei 
acoperiș scria Hotel. 

Mai aruncă o ultimă privire peste umăr, dar bărbatul în 
costum nu era nicăieri. Avea halucinaţii? Ca neurolog știa foarte 
bine ce ar fi însemnat asta. 

44. 


Coyuca de Benitez 


Opriră la un restaurant simplu și mâncară ceva. În timp ce la 
toaletă damelor ea voma burgerul gras cu cartofi prăjiţi râncezi, 
Brian se interesă la micul magazin alăturat de un telefon mobil, 
dar acolo nu se comercializa așa ceva. 

Mai opriră apoi doar pentru a alimenta mașina cu carburant și 
a urina. Deoarece nu știa pe dinafară numărul de telefon al 
mamei sale, la benzinărie, de la un telefon public cu monede, 
Madeleine încercase să sune la institutul din Boston, însă acolo 
nu răspunse nimeni. 

Brian dovedise că putea să conducă timp îndelungat mașina 
fără să mai doarmă. Ea încercase mereu să îl convingă să facă o 
pauză, dar el se comporta ca un evadat. Ceea ce în anumită 
măsură era chiar adevărat. Se aflau într-o mașină care nu le 
aparţinea și fugiseră dintr-o clinică pentru tineret, cu regim 
închis. 

Cu atât mai ușurată se simţi când trecură graniţa cu Mexicul 
fără probleme. Ultimii kilometri dormise. Se trezise abia când 
duduitul sonor al bătrânului motor se opri și se făcu liniște. Afară 
era întuneric. 

— Am ajuns? întrebă ea somnoroasă și se întinse. 

Cu toate că folosise jacheta drept pătură, îi era frig. 

— Psst! o avertiză Brian. 

lritată, ea se îndreptă din şale și încercă să deosebească ceva 
în întuneric. Insă tot ce văzu era pietrișul luminat de farurile 
mașinii. Brian şedea nemișcat la volan, cu toți mușchii încordați. 
De parcă aștepta ca în orice clipă să se întâmple ceva. 

— Ce... începu ea din nou, dar fu redusă la tăcere de un nou 

„Psst!” 
__ Vocea și mișcările lui îi păreau brusc străine. O cuprinse frica. 
incercă din nou să își obișnuiască ochii cu întunericul. În jur era 
o liniște deplină, singurul sunet pe care îl auzea era respiraţia 
neobișnuit de sacadată a lui Brian. | se păru că la marginea 
semicercului de lumină zărește o siluetă. 

— Brian... șopti ea, însă înainte de a apuca să continue, 
portiera din dreptul ei fu deschisă brusc. 

Simţi mâini peste braţe, peste coapse, peste burtă, în jurul 
gâtului. 

— Brian! 

De data asta ţipă și în timp ce era smulsă din mașină îl văzu 
pentru ultima dată pe prietenul ei stând nemișcat pe scaun, cu 
ambele mâini pe volan, fără a se uita la ea. 

Un alt țipăt fu înăbușit de o palmă imensă pusă peste gură și 
lipsind-o de aer. Cineva o căra, mașina rămase undeva în spate, 
în întuneric. 

În urechi îi răsună un râs sarcastic... mirosea a alcool. Dădu 
din picioare, nimeri în ceva moale și auzi un geamăt. Râsul 
deveni mai puternic, dar însoţit de înjurături rostite cu furie. 
Ceva o lovi peste față, simţi o durere ascuţită în cap. Ceva cald 
și umed îi ajunse pe buze; avea un gust de fier. Niște bărbaţi se 
certau în limba spaniolă. Deodată, puterile o părăsiră și 
membrele nu o mai ascultau. Se zbătea pe pământ. Lacrimile i 
se amestecau cu sângele. 

— Mamă! 

Strigase cu voce tare? Nu știa. Niciodată până atunci nu îi 
fusese mai dor de mama ei ca în acea clipă. 


45. 


Londra 


— Ei, da, acesta este un concediu frumos! 

Auzea la telefon cum Barack se scutura de râs. 

— Foarte vesel. Un apel de la mine și ești următorul client 
care se pregătește să prindă un zbor în ultimul minut. Ce a fost 
în ultima săptămână cu prostituatele columbiene? Și ce fel de 
pulbere albă era aia din camera ta de hotel? 

Râsul lui Barack încetă brusc. 

— Cum este posibil să înţeleagă cineva o glumă atât de puţin 
ca tine! 

De data asta rânjea Millner. 

— Ai ori nu ai ceva pentru mine? 

— El a decuplat telefonul imediat după discuţia cu tine. De 
aceea nu îl mai putem localiza. 

— Dar înainte? 

— Era în Madrid, Spania. 

— Nu în Varșovia? 

— A fost până ieri. Când i-a telefonat ei, dar atât. Pe urmă era 
la Madrid. 

— Așadar, a minţit! Știam! spuse triumfător Millner. Trimite- 
mi tot ce ai despre el, tot ce poţi găsi. Dacă minte, are ceva de 
ascuns. 

— Poate că tatăl lui a fost răpit și el nu trebuie să implice 
poliţia, își dădu cu părerea Barack. 

— Posibil. Dar și așa vreau să știu. Te rog să verifici toate 
listele cu pasageri și toate hotelurile din Madrid. Vreau să știu 
dacă este singur. 

— Desigur, domnule, s-a făcut. 

Tonul ironic al lui Barack nu putea fi trecut cu vederea. 

— Și contactează poliţia din Varșovia, vezi dacă știu ceva 
despre bătrânul Weisz sau despre fiul lui. 

— Și asta, domnule. Aici, în Mexic, noi suntem chiar alături. 

Millner mustăci. 

— La voi cum merge? 

— Ca de Halloween. Ședem și așteptăm să vedem ce monstru 
mai sună la ușă. Ei, nu, serios vorbind, azi-dimineaţă a apărut o 
altă fată. Miss Alaska. Se pare că mutilările sunt din ce în ce mai 
grave... 

In acel, moment tonul lui Barack era cu adevărat impresionat. 

— Îmi trimiţi fotografiile? întrebă Millner. 

— Bineînţeles, geniu bolnav. 

— Mulţumesc. Acum am să văd dacă prind un bilet la un zbor 
spre Madrid, în ultimul minut, cum ai spus tu ironic. În niciun 
concediu nu am mai acumulat atâția kilometri parcurși. 

Millner încheie convorbirea și trase adânc în piept aerul rece 
ce venea dinspre Tamisa. Ședea pe o bancă, pe malul apei, și 
privea către Tower Bridge, ridicându-se impozant peste fluviu. 
După vizita la „WeiszVirus” încercase senzaţia că ar avea nevoie 
de puţin timp pentru meditaţie, așa că se oprise spontan lângă 
fluviu. Scrisese un scurt raport pe smartphone referitor la vizita 
la „WeiszVirus” și îl expediase prin e-mail lui Keller. Pe urmă își 

cumpărase un pahar cu ceai și în acel moment îl degusta în 
liniște. Destinderea resimţită privind apa aproape neagră durase 
puţin. Până când o tânără care făcea jogging, cu tricou doar 
pentru sâni și cu dopuri roz pentru urechi, trecu în fugă pe lângă 
el. Faţa ei era schimonosită de efortul prestat dis-de-dimineaţă 
și el se întrebă cum de poate cineva să se supună chinului de a 
fi atât de matinal doar pentru a alerga prin aerul rece al 
toamnei. O urmară alţi amatori de jogging și niciunul nu arăta a 
fi fericit de ceea ce făcea. Chiar dacă se spunea că la jogging se 
degajă endorfine la nesfârșit. Este de presupus că alergatul ar 
crea chiar dependență. _ 

Nebunia frumuseţii! Nebunia siluetei subțiri. In cel mai bun 
caz, nebunia-fitness. După ultimele evenimente din Mexic privea 
toate aceste eforturi cu alți ochi. Cât de trecătoare era 
frumusețea! Cât de jalnice erau eforturile de a o păstra ori de a 
o obţine! El însuși nu pusese mare preț pe ea, poate și pentru că 
nu era un bărbat frumos. Era prea lat, cu oase prea grele. Işi 
rupsese în mai multe rânduri nasul în tinereţe, în lupte de 
stradă, fără a-l mai îndrepta ulterior. Pielea lui nu se vindecase 
niciodată complet după acneea adolescentină. Și nici recenta 
cicatrice de pe obraz nu îl făcea mai frumos. 

— Ești special, îi spusese una dintre fostele lui prietene odată, 
după ce făcuseră sex și îl mângâiase peste față visătoare - 
acesta fusese cel mai măgulitor lucru pe care i-l dedicase 
vreodată o femeie. 

Însă el considera că avea o inimă mare și că era destul de 
inteligent pentru ce avea de făcut la FBI. Ceea ce mai conta la el 
era nemărginita încredere în ceea ce este util. Asta îl caracteriza 
mai bine decât un trup antenat ori un chip ireproșabil. 

În acel moment, promenada nu era aglomerată. Lui Millner îi 
plăcea singurătatea. Lăsă capul pe spate și privi cerul pâclos. 

Soneria telefonului mobil risipi liniștea. 

— Ce mai este, bastardule? întrebă el morocănos. 

— Salutări cordiale, răspunse Keller. 

De groază vărsă paharul; ceaiul i se prelinse pe pantaloni. 

— Fir-ar... începu el, pentru ca imediat să se scuze: lertați-mă, 
nu la dumneavoastră mă refeream, domnule. Sunteţi încă treaz? 
La dumneavoastră trebuie să fie ora... 

— Evident că sunt treaz. Tocmai ţi-am citit raportul despre 
„WeiszVirus”. Între timp am mai găsit o fată. 

— Am aflat deja, domnule, îl întrerupse Millner. 

— Ce porcărie! exclamă Keller, care părea furios. Ai aflat de 
chestia din Italia? 

Millner negă. 

— Cineva a distrus o frescă veche. Cu acid. Cina lui Leonardo 
da Vinci. Santa Maria delle Grazie, în Milano. Pare a fi o biserică 
ori o mănăstire. În orice caz, era una dintre operele de artă cele 
mai importante ale Italiei. Zarva este mare acolo. 

— Și din nou apare o albină la locul faptei? 

— Exact. Un desen, sau mai degrabă un poster. Lipit exact pe 
locul... Cum să-i zic? Deci exact pe locul în care fusese lisus. 

Millner fixă telefonul între ureche și umăr, apoi cu ultima 
porțiune uscată a batistei frecă pantalonul. 

— Deci mai este și glumet. 

— Nu îmi arde de râs, zise Keller. În urmă cu câteva zile la 
Leipzig - acesta este un oraș din Germania - a fost aruncat în 
aer tumul primăriei. Și fapta asta o putem adăuga seriei. Pe ușa 
primăriei a fost lipit un poster înfățișând o albină, pe care iniţial 
nu l-a băgat nimeni în seamă. 

— O nebunie, remarcă surprins Millner. 

Amploarea era mai mare decât se gândise el. g 

— Îți trimit totul despre cele două evenimente. Încet vine 
vremea să intervenim. Deja am pus la treabă mai multe echipe. 
Florence face presiuni. 

La auzul numelui adjunctei, furia îl cuprinse din nou pe 
Millner. 

— Încă nu pricep ce caut aici. Fac ori nu parte din echipă? 

— Cazul din Brazilia l-ai încurcat de unul singur. 

— Și am plătit pentru el. Am stat trei săptămâni în comă și 
acum am un maxilar din fier. Și a încetat și procedura 
disciplinară. 

— la ghicește de ce. Fiindcă am garantat pentru tine. Așa că 
nu mai face pe jignitul. 

— Bine. 

Chiar dacă era furios, nu era și prost. Era mai bine să nu se 
pună cu Keller. 

— Millner, joci cumva hochei pe gheață? 

— Prefer baseballul. 

— Care este cel mai important jucător la hochei? 

— Habar nu am. Portarul? 

— Exact, Millner. Portarul. Fără el, nimic nu merge. Și știi ce 
suntem noi doi? 

— Bănuiesc. 

Pantalonii lui udați cu ceai i se lipeau de picior. 

— Suntem portarii. Dispunem de privirea de ansamblu, vedem 
tot terenul din faţa noastră. Și noi suntem acolo unde treaba 
arde. Și știi ce se face la hochei când ești în urmă și nu mai este 
timp? 

— Scoţi portarul? 

— Aşa este. Îl scoţi în faţă, ca să ai superioritate numerică. 
Dar face mai departe parte din echipă, pentru că, de fapt, este 
cel mai important om. Trebuie doar să stea puţin pe bancă. Și 
dacă intervine egalarea, apare din nou și câștigă jocul. Așa este 
și cu tine, Millner. Lasă-ne să mai așteptăm și pe urmă revii 
absolut oficial. Cu binecuvântarea lui Florence. 

„Cu binecuvântarea lui Florence”, repetă Millner în gând. 

— Am înțeles, domnule. Apoi încerc deci să revin pe terenul 
de joc. Zbor la Madrid. 

— La Madrid? Ce vrei să faci acolo? 

— Ceva îmi spune că ori dispărutul Pavel Weisz, ori fiul lui au 
legătură cu virusul informatic. Până acum este urma cea mai 
bună. Îi puteţi vâna pe computer pentru mine pe cei doi? 

— Se face. Te voi anunţa. Însă ţine-mă la curent! 

Convorbirea s-a încheiat. 

Millner se ridică încet și își netezi pantalonii. Se duse calm la 
mașină. O primărie în Leipzig. O frescă în ltalia. Regine ale 
frumuseţii în Mexic. Un virus care distrugea chipurile. Decesul 
albinelor în lumea întreagă. Se uită la smartphone, dar încă nu 
primise nimic de la Keller. O albină ca element de legătură peste 
tot. Trebuia să existe mai mult, ceva ce încă nu le atrăsese 
atenția. Și deja el bănuia despre ce era vorba. 

Exact când ajunse la mașină, primi pe telefon o alertă de 
mesaj. Era e-mailul lui Keller despre cazurile din Germania și 
Italia. Deschise torpedoul și luă cutiuța albă din plastic cu 
medicamente. Îi cercetă îngrijorat conţinutul. Mai avea doar trei 
pastile. Le aruncă pe toate trei în gură și le înghiţi cu ultimele 
picături de ceai rămase, după care aruncă pe fereastră cutiuţa și 
paharul din carton. Un moment își sprijini capul de tetieră, cu 
ochii închiși, pe urmă porni motorul. 

În timp ce cu o mână manevra volanul, cu cealaltă apucă 
telefonul. Inainte de a pleca la Madrid va trebui să discute 
neapărat cu un chirurg estetician. 


46. 


Florenta, în jurul anului 1500 


Nu pot să închid ochii la ceea ce se întâmplă. Întrucât ceva se 
întâmplă în atelierul lui Leonardo. Tot mai multe fete se perindă 
pe acolo. Unele sunt expediate și părăsesc casa în lacrimi. 
Altele, mai puţine, fug de acolo ca din pușcă. Unele rămân. Nu 
știu ce fac cu ele /o straniero și Leonardo. El spune că le 
pictează. 

Salai nu încetează. leri-noapte am fost trezit de un zgomot și 
când am ieșit în curte am văzut o umbră. Mi-am dat seama că el 
era. A dispărut în atelierul lui Leonardo. L-am urmat pentru a 
preîntâmpina ce punea la cale. M-am furișat ca un răufăcător, 
așa că nu m-a observat. Spre mirarea mea l-am găsit pictând. 
Printr-o gaură din perete l-am văzut în faţa pânzei. Mânuia 
pensula cu mare sârg. Nu știu ce picta. Dar probabil că îl ajută 
să îi vină mintea la cap. 

Sper că nu este vorba despre o boală molipsitoare și nici de 
mofturi: una dintre fetele pe care le-au pictat Leonardo și 
străinul, și pe care ieri am văzut-o plecând liniștită din faţa casei 
noastre, a fost prinsă astăzi goală în oraș. Din ce mi s-a spus, 
debita absurdităţi, cum că împieliţatul se ţinea după ea, până 
când fraţii mei din ordinul franciscanilor au luat-o de acolo. 

Este surprinzător de ce fel de rătăciri este capabil spiritul 
omenesc. 

Progresez frumos cu opera mea despre proporţia celestă. 
Străinul va fi foarte mulțumit de mine când va vedea ce am 
făcut. Este momentul să o răspândesc pentru ca ea să 
cucerească lumea. 

47. 


Madrid 


— Îmi permiteţi? 

Patryk se ridică din fotoliul în care șezuse și arătă către 
geanta mare pe care Helen o purta atârnată de umăr. Era din 
nailon negru, avea dimensiunile cam de optzeci pe șaizeci de 
centimetri și arăta ca geanta supradimensionată a unui curier cu 
bicicletă. 

— Mă descurc, răspunse ea hotărâtă, dar politicoasă. 

Șabloanele ei din geantă erau din plexiglas fin, deci nu erau 
pliabile. Geanta era un produs special al unui maestru în genţi 
evreu, din Boston, pentru care ea plătise o mică avere. 
Șabloanele, oricum, nu cântăreau aproape nimic, de aceea nu 
avea nevoie de niciun ajutor. Mai pe scurt, tehnica dezvoltată de 
ea consta în a măsura cu ajutorul plăcii din plexiglas și al unui 
echer supradimensionat construcţia geometrică a unei picturi și 
a nota rezultatele. Compoziţia tabloului, în special punctele de 
fugă, distanțele dintre obiecte și față de marginile tabloului, 
unghiurile - toate acestea se aflau în centrul interesului ei, și, în 
mod special, o anume proporţie: împărțirea divină numită 
proporția de aur. 

— Vă propun să mergem pe jos, spuse Patryk în timp ce 
treceau prin ușa rotativă ornată cu alamă aurită a hotelului. 

Helen îl căută cu privirea pe Ralph și îl descoperi la câţiva 
metri de hotel. Acesta îi urma la o distanţă decentă. Cu toate că 
orașul ei natal, Boston, se afla la aceeași latitudine ca nordul 
Italiei, și acolo domneau temperaturi blânde, în Spania era puţin 
mai cald. În timp ce îl urma pe Patryk, dădu capul pe spate și, 
închizând un moment ochii, se bucură de căldura soarelui. 

— M-am mai gândit, zise Patryk, pe când mergeau paralel pe 
o stradă lată, intens circulată, apoi continuă: Și bănuiesc ce 
treabă ar putea avea tatăl meu cu fiica dumneavoastră. 

La aceste cuvinte parcă ei i se tăie respiraţia. 

„Ce treabă ar avea, cum sună asta! medită ea. Madeleine 
este totuși un copil”. 

— Cred că intenţionează să vă șantajeze. 

Helen se opri. 

— Poftim? spuse ea nevenindu-i a crede. 

În acel moment se opri și Patryk din mers. Cu coada ochiului, 
Helen îl zări pe Ralph, aflat la câţiva metri în spatele lor, care se 
opri, de asemenea. 

— Cred că vrea să vă șantajeze, repetă calm Patryk. 

Un fulger roșu ca un meteorit străpunse câmpul vizual al lui 
Helen. 

— Să mă șantajeze? Cum așa, și cu ce? 

— Cu fiica dumneavoastră. Și „cum”, vom vedea. Cred că este 
ceva legat de profesia dumneavoastră și de obsesia lui. In 
general vorbind, este vorba despre frumusețe. 

Helen se apropie cu un pas de Patryk. 

— Asta sună nebunește. Nici nu pot să îmi imaginez ce ar 
putea să vrea tatăl dumneavoastră de la mine. Sunt 
cercetătoare! 

— Ce altceva l-ar fi putut interesa la Madeleine? Amândoi 
suntem de acord că aici nu este vorba despre... cum să mă 
exprim... un flirt. Pentru ce altceva s-ar fi aflat și numele 
dumneavoastră, și numărul secret de mobil pe biletul găsit de 
mine? Nu, despre dumneavoastră este vorba. Între timp, am 
devenit sigur de asta. Nu poate fi o întâmplare că profesia 
dumneavoastră este legată de frumusete, care este marea lui 
pasiune. Sau să îi zic „obsesie”? 

— Și totuși, ce ar vrea de la mine? Și ce intenţionează cu 
Madeleine? 

— Este mai bine să îl întrebăm asta pe el. 

Helen se gândi la uriașa colecţie a bătrânului Weisz. Ce 
spunea Patryk nu părea, din păcate, complet eronat. 

— Nu am nici cea mai vagă idee despre ce aș putea să fac 
pentru tatăl tău, habar nu am în ce scop aș putea fi șantajată. 
Chiar credeţi că tatăl dumneavoastră ar fi capabil de așa ceva? 

— Nu îl cunoașteţi. De la accidentul cu elicopterul s-a 
schimbat foarte mult. 

Discutau faţă în faţă, în vreme ce pe lângă ei se circula intens. 

— Şansa noastră este că el nu știe că suntem pe urmele lui. 

Era evident că Patryk voise să spună ceva încurajator, totuși 
faptul că Madeleine ar fi putut fi un ostatic i se puse ca un nod 
în gât. 

Restul drumului îl parcurseră tăcând și puţinii nori care între 
timp acoperiseră soarele spaniol i se părură brusc lui Helen 
negri și ameninţători. 

Ajunseră la muzeu când acesta se deschidea. Helen căută 
fără niciun rezultat chipul lui Madeleine printre vizitatori. 
Trecură fără probleme de controlul de la intrare și după câteva 
minute se îndreptau cu pași hotărâți către biroul directorului. 

Señor Alegre era un tip atractiv ce se apropia de șaizeci de 
ani, cu păr grizonant, cu ochi negri focoși și cu un nas marcant, 
care îi dădea chipului un aer autoritar. O salută exaltat pe 
Helen, de parcă numai asta așteptase, să o cunoască. Patryk 
răspunse primirii cordiale cu un zâmbet de mulțumire. 

— Vorbiţi dumneavoastră cu el, mă duc la Mona Lisa, să mă 
uit pe acolo. Să nu ne scape, îi șopti Patryk. 

Helen îl privi iritată. 

— Credeam că vom discuta împreună cu directorul despre 
problema noastră. 

— Care problemă? 

Señor Alegre privea curios când la unul, când la celălalt. El 
vorbea perfect limba engleză. 

— Doamna Morgan vă va explica, îl asigură Patryk zâmbind 
curtenitor. Am dori să vă cerem ajutorul într-o anumită 
chestiune. Deocamdată, am să dispar pentru a hoinări puţin prin 
expoziţie, dacă îmi permiteţi. Din ceea ce am auzit, aveţi aici o 
copie a tabloului Mona Lisa? Aș vrea să o văd neapărat. 

Patryk îi făcu cu ochiul lui Helen. Ea înţelese. Ar fi preferat să 
meargă cu el, pentru a o căuta pe Madeleine. 

— Bineînţeles, señor. Avem și o expoziţie specială Dalf. Vi-o 
recomand cu căldură! 

Patryk mulţumi și Helen rămase singură cu señor Alegre în 
biroul acestuia. 

În încăpere se aflau o masă de scris veche, o adevărată piesă 
de muzeu, două scaune pentru vizitatori și rafturi pline cu cărți. 
Helen își plimbă privirea peste cotoarele volumelor, dar cele mai 
multe titluri nu îi spuneau nimic. Atrăgea atenţia, în special, o 
statuie aflată lângă perete, aproape de ușă, un tors bărbătesc în 
stilul grec antic, de al cărui penis în erecţie era atârnată o 
umbrelă. Helen trebui să mai privească o dată pentru a-și da 
seama despre ce era vorba. 

— Vă gândiţi că la Madrid nu plouă niciodată? Este o greșeală, 
o smulse señor Alegre din gândurile ei. 

Zâmbetului șmecher al directorului ea îi răspunse cu un surâs 
asemănător. 

— Deci ce vă aduce aici? reveni la chestiune bărbatul și arătă 
către unul din scaunele destinate vizitatorilor, apoi el se așeză 
pe cel de-al doilea. 

— Este vorba despre fiica mea, Madeleine. Și despre tatăl lui 
Patryk Weisz. 

În timp ce vorbea, Helen conștientiza cât de deplasată era 
toată povestea. Habar nu avea cum să îi prezinte problema lui 
señor Alegre fără ca el să nu o considere și pe ea sărită de pe 
fix. 

— Fiica mea a dispărut de câteva zile, iar tatăl domnului 
Weisz a dispărut și el, continuă Helen. Avem motive să credem 
că amândoi își vor face apariţia astăzi, aici, în acest muzeu... 
zise femeia, apoi se opri și adăugă: împreună. Știm unde este 
probabil să se întâlnească, dar nu cunoaștem exact când. 

Într-adevăr, sefior Alegre o privi cu o oarecare mirare. 

— Presupunem că și-au dat întâlnire aici, și anume la tabloul 
Mona Lisa, încheie ea. 

Señor Alegre se încruntă. Se vedea că, pur și simplu, încerca 
să dea un sens celor auzite. 

— Vă referiţi la Mona Lisa del Prado? întrebă el blând. 

— Exact, confirmă ea și totuși se simţi obligată să facă o 
precizare: încă nu știm sigur în ce relaţii sunt cei doi. Vedeți 
dumneavoastră, fiica mea are abia șaisprezece ani și după cum 
știți, bătrânul Weisz are peste șaizeci... 

Se alese cu o privire înțelegătoare din partea directorului. 
Părea că o compătimea. 

— Și cum vă pot fi de ajutor? 

— Am vrea să îi așteptăm aici pe cei doi și, dacă este posibil, 
să vorbim cu personalul dumneavoastră de la intrare. Am o 
fotografie. Poate că o va recunoaște cineva pe fiica mea, când 
va intra în muzeu. Ori pe domnul Weisz. Cu siguranţă că el 
este... 

Încă o dată se opri pentru a-și căuta cuvintele potrivite. 

— ...de neconfundat, o completă señor Alegre. Firește că am 
să vă sprijin, adăugă el și se ridică în picioare. Cel mai bine ar fi 

să mergem imediat la Mona Lisa noastră. Domnul Weisz se află 
deja acolo. Mă refer la Weisz-fiul. 

— Vă mulţumesc din inimă pentru înţelegere, zise Helen și se 
ridică și ea. 

— Credeam că vreţi să discutaţi cu mine despre munca pe 
care o efectuaţi. Aș fi foarte curios să aflu mai multe despre 
șabloanele dumneavoastră, zise señor Alegre arătând către 
geanta ei, pe urmă continuă: Sunt acolo? 

Helen confirmă. 

— Vi la voi arăta cu plăcere mai târziu; așa cum stau lucrurile, 
va trebui, probabil, să așteptăm aici toată ziua. 

— Veniţi cu mine, mai întâi vă voi conduce la Mona Lisa. Vă 
puteţi lăsa geanta aici. Aceasta este, presupun, una dintre 
clădirile cele mai bine păzite din Spania. 

— De regulă, îmi este foarte greu să o las nesupravegheată, 
preciză Helen. Este mult mai ușoară decât pare. 

— Cum doriţi, spuse señor Alegre ridicând îngăduitor din 
umeri și deschizând ușa biroului. Cunoaște-ţi povestea picturii 
noastre, Mona Lisa del Prado? întrebă el în timp ce mergeau pe 
culoarul din aripa administrativă a clădirii. 

— Doar din presă. : 

— Pictura aparține muzeului de la deschiderea lui în 1815. In 
orice caz, de sute de ani trece drept o copie simplă, timpurie, 
din şcoala flamandă a originalei Mona Lisa. Când s-a început să 
se lucreze pentru marea expoziție Leonardo da Vinci de la Luvru 
din anul 2012, analizele au arătat că materialul pe care este 
pictată nu este din stejar, ci din lemn de nuc. Așa cum se făcea 
în atelierul lui Leonardo da Vinci. 

Între timp au ajuns la expoziție. Directorul apăsă cu degetul 
mare dispozitivul laser și încuietorile se deschiseră cu un bâzâit. 
Exact aceeași broască o văzuse Helen și la ușa bătrânului Weisz. 
Și cu câtă ușurință fusese păcălită. 

— Numai că adevărata Mona Lisa este pictată pe lemn de 
plop, remarcă Helen după ce ușa se închise în urma lor. 

— Sunteţi bine informată. Așa este. Oricum, cercetările 
noastre efectuate cu spectroscopul în infraroșu au arătat că 
lemnul de nuc al picturii noastre este la fel de vechi ca Mona 
Lisa originală. Și tabloul nostru a fost realizat la începutul 
secolului al XVI-lea. Astfel s-a dovedit că a-l considera ca până 
acum un plagiat din școala flamandă este eronat. Mona Lisa 

noastră trebuie să fi apărut cam în același timp cu Mona Lisa 
originală. 

Directorul trecea cu pași repezi printre picturile din dreapta și 
din stânga, fără a le onora măcar cu o privire. Helen remarcă o 
capodoperă a lui Diego Velázquez, în faţa căreia, în condiţii 
normale, ar fi zăbovit ore întregi, însă în acea zi nu o interesa. 

— Apoi am descoperit că fondul negru care înconjura capul 
Giocondei noastre a fost pictat mult mai târziu, după 1750. Când 
l-am îndepărtat, a apărut sub el același peisaj aflat și la Mona 
Lisa cea originală. Deci tabloul nostru era o copie identică. 

Señor Alegre se opri în pragul celei de-a doua săli a expoziţiei 
și se întoarse către ea spunând: 

— Nu mai aveam nicio îndoială, Mona Lisa noastră a fost 
pictată odată cu originalul. Nici nu era ceva atipic ca maestrul și 
elevul să picteze alături același motiv. Doar că Mona Lisa 
noastră s-a păstrat mult mai bine decât originalul. Trăsăturile 
pensulei sunt mult mai compacte, culorile mai luminoase. Este 
ca de atâtea ori în viaţă. 

El se dădu mai aproape, ca și cum voia să îi încredințeze un 
secret, la care ea, instinctiv, se retrase puţin: 

— Copia depășește originalul! Priviţi și dumneavoastră. 

Cu un surâs ca în așteptarea unei mari bucurii, directorul intră 
în următoarea încăpere mergând cu spatele și cu brațul drept 
întins arătă spre un perete. În mijlocul acestuia, între două 
panouri cu informaţii își afișa splendoarea o ramă aurie 
pompoasă, care prin schițarea unei copertine în partea 
superioară și în cele două părţi laterale sculptate ca niște 
coloane arăta ca portalul unui templu antic. Helen privi 
cercetător în jur. In centrul încăperii se afla o bancă goală. 
Madeleine nu era nicăieri. Nici Patryk Weisz nu se afla în 
încăpere. 

Ea își examină ceasul de la încheietura mâinii. Era încă 
devreme și Madeleine putea să își facă apariţia. Helen privi spre 
cealaltă intrare în sală, din partea opusă, și și-o imagină pe 
Madeleine intrând brusc pe acolo. O și vedea în faţa ei, cu 
privirea sfioasă, care imediat ce o va descoperi va exprima o 
surpriză plină de bucurie. 

— Priviţi! îl auzi pe señor Alegre în spatele ei. Nu este copia 
perfectă a tabloului Mona Lisa, ci geamăna ei identică! 

Helen își dezlipi cu regret privirea de pe locul în care visa să 
apară Madeleine și o îndreptă asupra picturii. Señor Alegre nu 
exagerase. De unde celebra Mona Lisa de la Luvru privea 
veacurile printr-un voal tulbure, creat de așa-numita craquelé, o 
rețea fină de crăpături în suprafaţa pictată în ulei, copia Mona 
Lisa se prezenta în culori luminoase. Respirația lui Helen se opri 
când cercetă cu privirea fiecare centimetru pătrat al tabloului. În 
acel moment înţelegea cuvintele lui Giorgio Vasari, care în 1550 
a descris-o primul, poetic, pe Mona Lisa originală. În cadrul 
pregătirii întâlnirii de la Luvru mai citise încă o dată chiar 
săptămâna trecută descrierea făcută de acesta, într-o lucrare 
științifică vizând capodopera lui da Vinci. 

Tot ce văzuse pictorul florentin la vremea lui în tablou vedea 
în acea clipă și ea: strălucirea și umiditatea ochilor, așa cum 
acestea există doar la cei în viață. Sprâncenele care într-un loc 
crescuseră mai din plin, iar în alt loc, mai rar și întoarse spre 
porii pielii. Nările gingașe, roșiatice. Gura ușor întredeschisă, cu 
colțurile ușor ridicate, întâlnirea roșului buzelor cu culoarea 
pielii, gropița gâtului în care la o examinare mai atentă aveai 
senzația că percepeai pulsul sângelui. Și, nu în cele din urmă, 
surâsul fermecător ce pare pictat mai curând de o mână 
cerească decât de una pământeană. Așa cum scrisese Vasari 
despre original: era o realizare minunată, pentru că era ca viața. 
Și tot atât de frumoasă. 

Deodată Helen încremeni. Sesizase niște șoapte. Se întoarse 
către señor Alegre. Acesta stătea lângă ea cu brațele 
încrucișate, cu o mână dusă la bărbie și contemplând pierdut în 
gânduri tabloul din fața lor. Mut. Ceva mai departe se purtau 
discuţii într-un grup de femei mai în vârstă, care vorbeau o 
limbă est-europeană. Helen zări în pragul următoarei săli un 
bărbat într-un costum scump, care tocmai ieșea. Era cu spatele 
la ea și se sprijinea într-un baston cu măciulie grea, de culoarea 
argintului. Un moment crezu că era un dâjă vu, însă imediat 
acest gând dispăru. Oricum, era singură, nu se afla nimeni în 
apropiere. Probabil că o înșelase auzul. Tocmai își orientase 
atenţia din nou asupra tabloului, când distinse iar zgomotul. Era 
mai curând un văitat decât o șoaptă. Intoarse capul rapid, totuși 
directorul era în aceeași poziție alături de ea. 

Când acesta băgă de seamă că ea îl privea, îi surâse. 

— Minunat, nu? 

Ea confirmă și răspunse tot cu un zâmbet. Apoi se concentră 
iarăși asupra tabloului. Când studia fundalul picturii, care părea 
mult mai detaliat decât al originalului, auzi din nou șușoteala 
voalată. De data aceasta, clar. O propoziţie întreagă. Dacă nu 
cumva se înșela, era în limba italiană. 

Se retrase un pas și se răsuci pe călcâie. Nimic. Grupul 
femeilor din Europa de Est plecase. La celălalt capăt al sălii se 
afla o pereche care avea la urechi niște căşti. Pentru un moment 
crezu că la femeie vede o anumită asemănare cu Madeleine și 
inima vru să o ia din loc. După care își dădu seama de eroare. 
Fiica ei era mult mai suplă și mai înaltă. lar cei doi erau prea 
departe pentru ca ea să le fi putut auzi șoaptele. 

Directorul o privi surprins. 

— Totul este în ordine? 

— Nu... nu este nimic, răspunse ea și arătă către tablou, îl pot 
vedea mai de aproape? 

— Bineînţeles. Dar fiți atentă, dacă vă apropiaţi prea mult, 
pornește alarma. 

Ea făcu trei pași mari în față și se aplecă peste consola 
menită să protejeze pictura de vizitatorii insistenți. Și de 
aproape culorile lăsau impresia că erau încă umede, atât de 
puternic străluceau. Ea crezu că abia în clipa aceea înţelegea 
cuvântul parvenza. Se aplecă și mai mult. Alte cuvinte îi 
ajunseră la urechi. Un țipăt strident o făcu să tresară. 


48. 


Coyuca de Benitez 


Pe jos era lut întărit, ud și greu, care i se lipea de unghii. 
Ascunzătoarea în care fusese băgată era foarte mică. Putea să 
stea în picioare, dar când întindea braţele atingea în ambele 
direcții pereţii din lemn. Bucuria că i se eliberaseră mâinile 
durase doar până în momentul în care se apucase să lovească în 
ușă. Încălțămintea sport subţire nu amortizase loviturile și 
degetul mare de la picior o durea de parcă l-ar fi rupt. Și umerii 
îi amorţiseră după ce încercase să forțeze ușa. Insă lemnul nu 
cedase nici măcar un centimetru. 

Stătea pe vine într-un colţ, respirând greu, și încerca să se 
obișnuiască treptat cu întunericul. Era frig și, până să descopere 
pătura de pe jos, înghețase de tot. Mai dăduse pe întuneric și de 
o sticlă, al cărei conţinut nu avea miros, dar din care nu 
îndrăznea să bea. In rucsacul ei, pe care era evident că bărbaţii 
îl luaseră de pe bancheta din spate a mașinii, îl răscoliseră și 
apoi i-l aruncaseră înapoi, fusese un rest de apă de pe drum, pe 
care ea îl băuse între timp. Deja își simțea gura uscată. Mai 
pipăise și o găleată, care se pare că urma să fie folosită drept 
toaletă. 

Toate acestea nu s-au întâmplat, pur și simplu. Fusese 
așteptată. La început, printre suspine, murmurase numele lui 
Brian, însă de câteva minute îl pronunţa cu dispreţ. Nu va uita 
niciodată cum acesta privea prin parbriz total imobil, cum ea era 
târâtă afară din mașină. El o atrăsese într-o capcană, nu exista 
nicio îndoială. 

Și totuși, ce se intenţiona cu ea? În urmă cu câteva săptămâni 
văzuse un film despre traficanţii de fete, dar refuza să își 
amintească amănunte. Sau era vorba despre răscumpărare? 
Mama ei nu era bogată. Oricum, curând avea să se lămurească. 
Strângând din dinţi, își pipăi degetul vătămat. Deși în întuneric 
nu putea să vadă, era sigură că i se învineţise. 

li chiorăiau maţele. Duse un braţ la umăr și își sprijini capul de 
el. In închisoarea ei nu descoperise nimic de mâncare. Dar totul 
avea și o parte bună: va slăbi, desigur. 


49. 


Londra 


A găsi un chirurg estetician în L.A. era cam la fel de ușor ca a 
găsi nisip în deșert. In niciun alt loc din lume nu exista o 
asemenea densitate de docuri frumoase. În schimb, în Londra 
era ceva mai greu, mai ales că era încă foarte devreme. Millner 
căută pe internet numerele de telefon ale câtorva clinici, însă 
abia cu puţin înainte de ora zece îi răspunse cineva la apel. 

Mândru că supravieţuise circulaţiei pe stânga, o oră mai târziu 
cotea spre parcajul unei clinici de pe Grosvenor Street, care 
privită din exterior aducea cu un hotel de cinci stele. 

Ușa cabinetului era deschisă și la recepţie îl primi o blondă, 
care îl privi cu răceală. După aspectul sexy se putea trage 
concluzia că în acel cabinet ea era totodată bombonica 
dinaintea culcării, dar și iepurașul pe care doctorul făcea 
experienţele. În timp ce se holba la pieptul ei gigantic gândindu- 
se cum îl răsplătise pe șeful ei pentru așa ceva, își flutură și 
legitimațţia FBI. 

Doar faptul că doctorul se declarase la telefon gata să îl 
primească imediat la menţionarea locului său de muncă îl făcea 
pe Miliner să spere că dr. Rupert Jones, menţionat și ca 
proprietar al clinicii pe o tăbliță aflată la intrare, dispunea și de o 
conștiință cam încărcată în fața organelor de urmărire penală. 
Millner îi spusese medicului doar că era vorba despre o 
investigaţie aflată în lucru și că la telefon nu putea intra în 
detalii. Blonda asistentă îl conduse cu un avânt al șoldurilor care 
îl hipnotiză la una dintre încăperile în care se intra din recepție. 
La un ușor ciocănit la ușă se auzi dinăuntru un „Da” și imediat 
după aceea Millner îl avea în faţa lui pe dr. Jones. 

Strângerea de mână a doctorului fu moale, degetele lui fine 
semănând cu cele ale unui pianist. Acesta ar fi putut să joace în 
rolul unui chirurg estetician într-o producţie Hollywood, atât de 
mult se potrivea clișeului: păr nenatural de negru, dinţi 
confecționaţi parcă din fildeș și un ten atât de închis, încât l-ar fi 
invidiat și un profesionist al golfului. Doctorul purta pantofi albi 
la niște pantaloni albi cu pliseuri și o bluză polo albă pe al cărei 
piept trona logoul clinicii. 

„Pentru mobilarea acestui birou cu siguranţă că a fost nevoie 
să moară o pădure”, chibzui Millner. In ciuda sentimentului de 
superioritate degajat de medic, lui Millner nu îi scăpă o anumită 
nesiguranță, pe care o puse pe seama abaterii de la legea 
impozitelor. Poate și a participării la un fond ilegal. Eventual o 
nesănătoasă apropiere de droguri. In orice caz, doctorul avea 
ceva pe conștiință. 

— Ce vă aduce la mine? întrebă dr. Jones cu o mină 
îngrijorată, în timp ce arăta către canapeaua de piele din 
apropiere ușii. Aveţi noroc că începem operaţiile foarte 
devreme, iar una dintre ele a fost anulată. 

O tentativă ieftină de a scurta discuţia cu el. Millner se lăsă să 
cadă cu plăcere pe canapea, în așa fel încât pentru doctor 
rămase doar fotoliul. Garnitura mirosea plăcut a piele și trezi în 
Millner pornirea de a se întinde și a trage un pui de somn. 
Schimbările de fus orar din ultimele zile îl cam marcaseră. 

— Este o chestiune foarte serioasă, spuse Millner și îl fixă pe 
interlocutor cu cea mai impenetrabilă privire a lui. 

Nu exista niciun motiv să îl facă pe doctor să asude inutil 
pentru doar câteva întrebări în specialitatea lui. Dar avea în el o 
mare antipatie faţă de chirurgia estetică; puţin amuzament nu 
strica. 

— Este a dumneavoastră mașina Maserati pe care am văzut-o 
afară? Mă refer la aceea verde-oliv, cu tapiţerie maronie. 

In parcare îi sărise imediat în ochi automobilul sport de lux și 
reclama cu numele clinicii aplicată pe ea îi dădea certitudinea 
că doctorul era proprietarul ei. 

— Da, ce este cu ea? 

Cu toate că Millner era sigur că doctorul își injecta singur 
botox, crezu că recunoaște apariţia unor cute specifice 
îngrijorării. 

— Afacerea dumneavoastră pare să meargă foarte bine... 

Millner se rezemă comod pe canapea și își întinse braţele în 
dreapta și în stânga pe spetează. Pielea scârțâi sub coatele lui. 

— Chirurgia plastică este la mare căutare. Nu doar în clinica 
noastră. Dar cu siguranţă că nu aţi venit atât de dimineaţă la 
mine ca să aflaţi asta. 

La nervozitate se adăuga și o criză de furie. 

— Așa este, replică Millner și se sprijini cu bratele pe 
genunchi. Aţi urmărit știrile cu răpirea reginelor frumuseţii în 
Mexic? 

Cu toate că tema era oribilă, dr. Jones păru că se destinde. 
Așadar, nu era vorba despre el și despre afacerile lui. 

— Da, firește că le-am urmărit. O poveste groaznică, totul 
este îngrozitor. 

— Care este opinia dumneavoastră în calitate de chirurg 
plastician? 

Doctorul înlemni. 

— De ce mă întrebaţi tocmai pe mine? Doar nu credeţi că am 
vreo legătură cu asta? 

Lui Millner îi stătea pe limbă un răspuns grosolan, însă nu voia 
să ducă jocul prea departe. 

— Nu, nu cred. Ca să fiu sincer, v-am ales absolut la 
întâmplare. Am răsfoit cartea de telefon și prima clinică pe care 
mi-au căzut ochii a fost a dumneavoastră. 

— Deci așa lucrează astăzi FBI? îl ironiză dr. Jones. 

Pe chip i se lăţi un rânjet batjocoritor. Abia îi trecuse spaima, 
că îi și revenise sentimentul superiorității. Millner regretă că nu 
îl mai lăsase puţin să fiarbă. 

— Poate că numele clinicii dumneavoastră îmi era și cunoscut, 
fiindcă îl mai văzusem într-un dosar. Asta să fi fost? 

Fulgerător, culoarea dispăru iar de pe chipul medicului. 
Millner fu nevoit să își ascundă zâmbetul. 

— Nu, pentru că aș fi știut, spuse dr. Jones și își trecu mâna 
prin păr. 

— Oricum ar fi, fiţi, vă rog, amabil și răspundeți-mi la câteva 
întrebări. 

— Începeţi! 

Jones privi pe ascuns ceasul de la mână. 

— Aţi văzut fotografiile fetelor ciopârțite? 

Doctorul confirmă. 

— A fost o treabă bine făcută? 

Doctorul încremeni. 

— Cum de spuneţi asta? Fetele au fost mutilate total! 

Indignarea lui era sinceră, fără nicio îndoială. 

— Mă gândeam dacă din punct de vedere chirurgical 
desfigurările sunt realizate profesional. Chiar dacă arată oribil. 

— Pentru asta trebuie să examinez mai multe fotografii, însă 
din ce am putut deja să văd și să citesc, se pare că ar fi opera 
cel puţin a unei persoane instruite în materie. 

— Un chirurg estetician? 

Doctorul ezită un timp să răspundă. 

— Cred că da. După părerea mea au fost necesare anumite 
cunoștințe în materie, pentru ca asemenea... cum să le numesc? 
Pentru a realiza asemenea operaţii ticăloase. 

— Aveţi idee de ce cineva ar face asta? 

Doctorul clătină din cap. 

— Bănuiesc că este un psihopat. Sau cineva care... 

Dr. Jones se blocă. 

— Cineva care...? 

— Ori cineva care vrea să dea un semnal. Poate împotriva 
chirurgiei plastice. Observăm deja la pacienţii noștri o anumită 
nesiguranță. 

— Nesiguranţă? 

— Hm... ei văd aceste fotografii și cumva le trece cheful să 
suporte operaţiile pe care le facem. Chestiunea aceasta este 
comparabilă cu un scandal în domeniul alimentar, care scade 
apetitul. 

— Ce înțelegeți prin „semnal”? 

— Mda... cu toate că numărul pacienţilor crește în continuare, 
mass-media ţintește branşa noastră de câţiva ani. La fel ca 
pretinsa obsesie a frumuseţii. Ori branșa modelingului cu 
modelele „foametei”. Oare cineva a decis să întreprindă ceva 
împotriva chirurgiei estetice? Sună nebunește, dar este doar 
teoria mea. 

— Pentru mine nu sună nebunește. 

— Însă ar fi o cutezanţă inutilă. Dumneavoastră ce credeţi că 
se va întâmpla dacă toate femeile de pe această planetă ar fi 
brusc mulțumite de cum arată? Câte industrii trăiesc de pe urma 
idealului frumuseţii? Se va ajunge la o criză economică globală. 

Millner nu văzuse niciodată chestiunea în felul acesta. 

— lar dumneavoastră aţi deveni șomer, îl completă el. 

Dr. Jones zâmbi. _ 

— Negreșit. Bine că nu se va ajunge niciodată la asta. In 
istoria omenirii, nicio aspirație nu este atât de mare ca aspiraţia 
spre frumusețe. Și lucrul acesta nu îl va putea schimba nimeni, 
oricât ar fi de smintit. 

Millner simţi că în vorbele doctorului era ceva asupra căruia 
trebuia să mediteze. Își propuse să o facă în timpul zborului spre 
Madrid. 

Până în acel moment totul nu fusese decât hărțuială. Apoi 
ajunsese la motivul real al vizitei lui. 

— Acum altceva. În chirurgia plastică joacă un rol așa-numita 
„proporţie de aur”? 

Millner simţi cum trupul lui secretă o încărcătură de 
adrenalină. Urma să afle dacă bănuiala lui era corectă. 

Cu atât mai surprins fu când doctorul începu să râdă. 

— Mă întrebaţi serios dacă munca mea are ceva comun cu 
proporţia de aur? se miră dr. Jones și părea că întrebarea chiar îl 
amuza. Veniţi cu mine, am să vă arăt ceva! 

Dr. Jones se ridică. Millner, încă surprins de reacţie, se ridică, 
de asemenea, și îl urmă până la un tablou atârnând pe un 
perete. Era fotografia unei actrițe celebre. Atrăgea atenţia o 
rețea de linii trase pe faţa ei și care lui Millner îi amintea puțin 
de tatuajele războinicilor amerindieni nord-americani. 

— Marilyn Monroe, preciză doctorul și arătă portretul. În mod 
cert, una dintre cele mai frumoase femei văzute vreodată de 
Hollywood. Dar această imagine se poate schimba. Tot atât de 
bine ar putea fi o fotografie a Sophiei Loren sau a Angelinei Jolie. 
Sau a lui Nefertiti. Grilajul grafic pe care îl puteţi vedea pe chip 
ar fi permanent același. 

— Și asta ar însemna... 

— Totul se încadrează strict în proporția de aur! rosti aproape 
triumfător dr. Jones, apoi continuă: Proporţiile feţei perfecte, sau 
chiar ale feţei pe care noi o vedem ca perfectă, corespund exact 
regulii secţiunii de aur. Proporţiile unei fețe care arată bine se 
calculează după dimensiunile secţiunii de aur. De exemplu, 
raportul dintre lăţimea nasului și lungimea gurii corespunde 
exact secțiunii de aur, respectiv 1/1,61. Acest număr îl cunoaște 
fiecare chirurg estetician. 

Millner examină cu satisfacţie portretul lui Marilyn Monroe. 

— Lăsaţi-mă să ghicesc: asta este valabil nu doar pentru 
chipul perfect? 

— Exact. Puteţi să-l aplicaţi aproape tuturor dimensiunilor 
corporale. Proporția de aur este ceva ca planul de construcţie al 
lui Dumnezeu pentru un om frumos. 

— Și unde Dumnezeu a dat în bară, îl corectaţi 
dumneavoastră? 

În cuvintele lui Millner era mai mult dispreț decât intenţionase 
el. 

— 99% este și rămâne opera Domnului. Noi, chirurgii, ne 
ocupăm doar de acel 1% care se mai poate îmbunătăţi la unii 
oameni. 

La un astfel de răspuns Millner se cam așteptase și îi trecură 
prin minte suficiente argumente pentru a porni o discuţie 
aprinsă despre chirurgia plastică. Însă obținuse informaţia care îi 
trebuia și nu avea niciun chef de ceartă. Dacă examinai mașina 
Maserati din parcare, pentru doctor părea să nici nu existe un 
motiv să se gândească serios la profesia lui. 

— Mă uit la dumneavoastră, domnule Millner, și constat că ați 
avea, într-adevăr, nevoie de puţină chirurgie plastică. 

Dr. Jones arătă către chipul lui Greg. Evident, cheful de ceartă 
al lui Jones era considerabil mai mare decât al lui Millner. Ultimul 
simţi că îl cuprinde furia și nu mai fu capabil să se stăpânească. 

— Dacă vă referiţi la nasul meu, domnule Jones, nu arată ca al 
unui star de la Hollywood, însă este unul al naibii de bun 
detector de urme. Nasurile detectoare de urme se pare că așa 
trebuie să arate, pentru a funcţiona. Și acest oripilant nas de 
urme tare ar avea chef să scotocească prin conturile 
dumneavoastră, prin declaraţiile de impozit și alte afaceri. Și 
sunt sigur că undeva ar găsi ceva! Sau vă strâmb rapid cu o 
directă de dreapta nasul-retortă, și atunci dumneavoastră 
deveniți următorul pacient! 

Fie că se limita la ameninţarea de a efectua investigaţii, fie că 
doar ameninţa cu forţa, cuvintele lui își făceau efectul. Alb ca 
bluza lui, doctorul îl privea îngrozit. 

— Mă refeream doar la cicatricea de pe obraz, pe care 
încercaţi să o ascundeţi sub barbă, zise el ridicând protector 
ambele mâini înaintea corpului, ca și cum s-ar fi așteptat în 
orice moment la un atac. 

De cicatrice uitase. Millner simţi că i se ridică sângele la cap. 
Instinctiv, atinse cicatricea cu mâna. Era încă prea proaspătă 
pentru a nu își aminti mereu de ea. 

— Îmi este indiferent, zise Greg încercând să fie în continuare 
agresiv. Ca doctor de frumusețe, puteţi să prescrieți Tramadol? 
întrebă brusc agentul FBI. 

Doctorul încremeni un moment, apoi păru că înţelege. Dădu 
din cap și trecu în spatele biroului. Apăsând o tastă, scoase 
computerul din starea de veghe și pe urmă scrise ceva. 

— Cât? întrebă doctorul, și când Millner ezită, el continuă: 
Cred că pachetul mare. Asistenta mea vă înmânează rețeta la 
ieșire. 

Millner nu știa ce să spună și ridică doar mâna dreaptă. 

— Să cred că suntem chit? întrebă doctorul. 

Millner ridică din nou mâna și ieși rapid din încăpere, fără alte 
politeţuri. Pe chipul blondei de la recepţie, opulent dotată, crezu 
că vede doar compătimire când aceasta îi înmână rețeta cu un 
zâmbet. Sau poate că doar și-a imaginat. Al său rămas-bun 

răsună din casa scărilor și când ieși din parcarea clinicii evită să 
mai arunce o ultimă privire automobilului Maserati. 

După ce parcurse mai mulţi kilometri, potrivi oglinda 
retrovizoare din mașină în așa fel ca să se poată vedea în ea. 
Poate chiar ar trebui să se gândească să facă dispărută 
cicatricea, deși, ascunsă sub barbă, nu îl deranja. Pe de altă 
parte, ea distrăgea atenţia de la nasul lui nu tocmai simetric. Își 
trecu mâna peste față, ca și cum ar fi vrut să șteargă imaginea 
de pe un geam aburit, și repuse oglinda în poziţia iniţială. Ce 
prostie! Ceea ce conta erau valorile interioare. Și în privinţa asta 
instinctul lui nu se înșela. Aruncă o privire asupra rețetei de pe 
consola mediană. Va căuta în aeroport o farmacie înainte de a 
zbura la Madrid. 


50. 


Florenta, în jurul anului 1500 


Gata, am descoperit. Este portretul comun al unei femei. Nu 
este încă terminat, dar se află în stare avansată de finalizare. 
Niciodată nu l-am crezut pe Salai capabil de asemenea 
performanțe. Când se afla în oraș, ca să procure grăsime de 
capră pentru străin (nu știu de ce are nevoie de așa ceva, însă îi 
sunt necesare cantități apreciabile), i-am scotocit 
ascunzătoarea. Am dat peste tot felul de lucruri furate și, în cele 
din urmă, sub o bucată de pânză am găsit tabloul. Pictat pe 
lemn de nuc. 

Nu pot nega că m-a fascinat. Trăsăturile pensulei sunt 
mature, culorile intense. M-am întrebat pe cine a portretizat. Pe 
acea fată nu o văzusem. Ea surâdea vag. Am pus la loc tabloul 
şi am lăsat totul exact cum fusese. 

Astăzi m-a vizitat un aurar din Nürnberg. Dürer este numele 
lui. L-am inițiat în arta proporțiilor și a fost foarte dornic de a și-o 
însuși. Când a plecat, am simţit imediat cum mocnea în el focul 
aprins de mine. 

Acum, când scriu aceste rânduri, găsesc că termenul „foc” 
este potrivit. 

Odată aprins, se răspândește fulgerător și nu cedează până 
când nu arde cu vâlvătăi și ultimul petic. Și te orbește ca lumina 
focului adevărat. 

Este prea luminos pentru a-l privi și, pe măsură ce te apropii 
de el, devine tot mai fierbinte. 


51. 


Madrid 


Probabil că se apropiase prea mult de tablou, pentru că a 
pornit alarma. Sunetele teribile vibrau în toată încăperea. Cu 
degetele astupându-și urechile, se întoarse către director, cu 
speranţa că el va putea decupla repede alarma. Dar tot ce văzu 
a fost o ceaţă difuză ce venea spre ea. Îngrozită, trase aer în 
piept. Greșeală. Fumul îi umplu plămânii și avu senzaţia că se 
sufocă. Ochii îi lăcrimau. Cu brațele întinse în faţă, porni 
clătinându-se către locul unde stătuse señor Alegre, însă pipăia 
în gol. După câţiva metri străbătuţi în fum, pierdu orice 
orientare. Directorul Alegre dispăruse. Și, în plus, se auzea 
asurzitorul sunet, peste care când și când se suprapuneau 
strigăte. Undeva departe plângea un copil. 

Brusc, simţi pe braț o mână și aproape imediat zări nu chipul 
directorului, ci pe cel al lui Patryk. Cu mâna dreaptă își ţinea un 
fular pe față și cu stânga îi luă de pe umăr cureaua genții. 

— Vă duc eu geanta, trebuie să mergem pe acolo! 

Prin fular vocea era înăbușită și străină. Libertatea de mișcare 
mărită de lipsa genţii cu șabloane îi mai domoli panica generată 
de fumul de nepătruns. Recunoscătoare, se lăsă condusă de 
Patryk spre ieșire. Deodată, acesta dispăru de lângă ea, și totuși 
era împinsă mai departe din spate. In câteva secunde, fumul se 
risipi și ea recunoscu una dintre casele scărilor parcurse 
anterior. 

Din toate părţile se înghesuiau oameni. Ralph îi strângea 
brațul ca într-o menghină. Se răsuci și văzu în spatele ei un 
perete de fum. 

— Veniţi, acolo jos! îi strigă Ralph și o împinse în grabă pe 
scări. 

Helen se opuse. 

— Nu! Ce se întâmplă dacă Madeleine se află aici? 

Ralph o trase de braţ și apoi o împinse înainte. 

— Nu este aici! 

Helen vru să se opună, dar Ralph îi înșfăcă și celălalt braţ și o 
trase în jos pe scări strigând: „Foc! Foc!” pentru a-i avertiza pe 
ceilalți vizitatori. Alţi turiști din muzeu năvăleau pe scări în jos 
țipând agitaţi. Cineva o călcă pe Helen pe picior. Un cot i se 
înfipse ascuţit între coaste în învălmășeala de pe scări. Cu coada 
ochiului îl observă pe Ralph împingând brutal o femeie în vârstă 
și murmură o scuză în locul acestuia. 

— Patryk Weisz este încă sus! Cu geanta mea! strigă ea după 
ce ajunseră pe un palier al scărilor. 

— Va veni și el! Trebuie să vă scot de aici! răspunse Ralph în 
timp ce mai coborau câteva trepte. 

În cele din urmă ajunseră în holul de la intrarea muzeului, 
spre care se scurgeau oameni din toate părțile. Personalul 
deschisese larg ușile și făcea semne vizitatorilor să iasă. 

Ajunseră afară. Respirând cu greutate, Helen se așeză pe 
trepte, însă imediat fu ridicată de Ralph în picioare. 

— Veniţi, doamnă Morgan! Trebuie să dispărem de aici! spuse 
el și o trase mai departe în stradă. 

Helen scrută chipurile vizitatorilor care se adunau afară, 
căutând-o pe Madeleine, dar degeaba. În sfârșit, găsiră mașina 
cu care veniseră de la aeroport la hotel. 

— Cum a ajuns aici? întrebă ea surprinsă, amintindu-și că de 
la hotel veniseră pe jos la muzeu. 

Ralph deschise portiera din spate și o împinse pe canapea. 
Apoi el se așeză pe locul șoferului. 

— Ce înseamnă asta? Vreau să rămân aici. Fiica mea va veni 
cândva aici. Și unde este domnul Weisz? protestă ea și în 
aceeași clipă portiera se deschise în forță și Patryk sări pe locul 
de lângă ea. 

— Geanta dumneavoastră, spuse el gâfâind și o puse cu 
atenţie în spaţiul pentru picioare dintre bancheta din spate și 
locurile din față. 

Cu ochii injectați, luptându-se încă să respire, Helen încercă 
să-și ordoneze haosul din cap, să înţeleagă ceea ce tocmai se 
petrecuse. 

— Madeleine... zise ea tușind. 

Însă înainte de a apuca să continue, mașina se puse în 
mișcare. 


52. 


Londra 


Mass-media înnebunise. Tot mai multe ziare și reviste 
renunţau la fișierele cu fotografii de chipuri, deoarece 
calculatoarele lor erau atinse unul după altul de virusul 
informatic. 

Millner se afla într-un magazin cu presă din Heathrow și 
contempla neîncrezător teancurile de ziare. Titlurile referitoare 
la virusul computerelor trecuseră pe planul secund reportajele 
despre reginele frumuseţii răpite. Citi în fugă titlurile câtorva 
ziare. Se părea că nimeni nu sesizase încă legătura. 

În curând vom fi toți zombie digitali? era un titlu din Times. 
Sub titlu era tipărit unul dintre chipurile grotesc modificate. 
Zombied! suna titlul din USA Today. Sub acesta era, de 
asemenea, o fotografie de speriat. The Guardian: Adevăratul 
Eu? - scris cu litere negre. O gazetă regională avea tipărit pe 
prima pagină un steag alb, sub care era un cuvânt: Capitulare! 
Alte gazete întrebau: Cine se află în spate? Titlul Ce face 
guvernul? îl determină pe Millner să mustăcească. 

Da, de fapt, ce face guvernul? La cartierul general al FBI 
domnea haosul. lar el, singurul care avea oarecare habar, era 
trimis în concediu și zbura prin lume în calitate de „armă 
secreta” a directorului FBI, Keller. Și toate acestea, pentru că în 
investigația din Brazilia, acţionând în interesul naţiunii, aproape 
că își pierduse viaţa. În loc de a primi o distincţie, fusese exilat 
pe banca rezervelor. 

Keller îi transmisese în ultimele ore două informaţii enervante 
pe e-mail, dar nu simţise nevoia să răspundă, începea să creadă 
că înţelegea ce se întâmpla, deși motivul singur nu îl conducea 
la făptuitor. Și nu avea niciun chef să-i ajute pe alţii să urce pe 
cal, pentru ca apoi să-i privească plecând călare și cum el 
rămânea pe loc. Aici nu era vorba doar despre laurii pentru 
rezolvarea cazului, ci despre un autobuz plin cu fete americane, 

mutilate într-un mod înspăimântător. Era vorba despre valori 
culturale vechi de secole distruse în întreaga lume, aparent fără 
motiv. Despre specia albinelor pe care cineva încerca să o radă 
de pe fața Pământului. Millner devenise polițist și mai apoi agent 
FBI tocmai pentru a apăra lumea de asemenea nebuni. lar 
pentru el era în joc reabilitarea lui. Tânărul Weisz minţise în 
privinţa locului în care se afla. Taică-său dispăruse de câteva 
săptămâni. Amândoi făcuseră avere de pe urma unui software 
antivirus. Instinctul îi spunea că nu era ceva întâmplător. 

Fotografii neobișnuite apăruseră în publicaţiile de modă: pe 
coperta revistei Vogue se lăfăia o rochie fără a fi purtată de 
vreun model. Și într-o altă revistă de modă era un decupaj dintr- 
o poză fără gâtul unui manechin, văzându-se doar restul 
trupului. Dar în proporţiile trupului femeii fotografiate ceva nu 
era în ordine. Milliner nu putea să spună dacă vina era a 
modelului sau dacă și aici intervenise virusul. 

În dreptul zborului său pe tabela cu plecările apăruse anunţul 
„Boarding”. Înghesui în gură ultimele resturi ale unui sandviș cu 
brânză, apucă geanta, luă paharul cu cafea și se îndreptă către 
poarta de îmbarcare. Sună telefonul. Privi pe display și tresări. 
Pe acesta era imaginea caricaturizată a chipului unui bărbat. 

— De ce nu răspunzi? auzi el vocea lui Keller. 

Chipul caricaturizat era deci al lui. Toate contactele FBI aveau 
memorate fotografiile corespunzătoare numelor respective. Asta 
însemna că, între timp, și telefonul lui mobil fusese infectat de 
virus. Îi veni să râdă gândindu-se la un titlu din New York Times: 
Adevăratul Eu? în ceea ce îl privea pe Keller se potrivea. 

— Nu dormiţi niciodată? întrebă Millner. 

— Acum la FBI nu doarme nimeni, răspunse Keller scorțos. 

— Eram pe drum. Acum sunt la aeroport. 

— Poliţia poloneză a percheziţionat ieri proprietatea lui Pavel 
Weisz, motivul fiind dispariţia acestuia. Acum ei suspectează o 
crimă. După cum era de așteptat, pe el nu l-au găsit. Weisz are 
o slăbiciune ciudată pentru... artă. O uriașă colecție în valoare 
de mai multe milioane de dolari se află sub casa lui. 

— Şi fiul? 

— Din câte se pare, Patryk Weisz plecase cu puţin înainte. El 
este însoţit de o femeie, a cărei identitate nu o cunoaștem încă. 
Un servitor a declarat la interogatoriu că ea apăruse puţin 
înainte de venirea poliţiei, dispărând apoi fără urmă împreună 

cu Patryk Weisz. Conform declaraţiei unui alt servitor, 
necunoscuta ar fi o americancă de aproximativ treizeci și cinci 
de ani. Mai curând înaltă, păr castaniu. Drăguţă. În prezent 
verificăm listele de pasageri ale zborurilor spre Varșovia și 
înregistrările camerelor de supraveghere pentru a o identifica. 
Imediat ce vom avea un nume, ţi-l voi trimite. 

Ceva din spusele lui Keller trezi în mod deosebit interesul lui 
Millner. 

— Ce fel de artă colecţiona Weisz? Aveţi fotografii ale 
colecţiei? 

— Voi întreba în Polonia. 

— Dacă există fotografii ale colecţiei lui de artă, am nevoie de 
ele. Cu toate detaliile. 

— Mă ocup. Și îţi voi mai trimite și tot ce a fost găsit în 
computerul lui Weisz. Ar mai fi ceva... zise Keller, care părea să 
aibă de transmis și ceva neplăcut, apoi continuă: Firește că nu 
mai ești singur în această afacere, îți imaginezi ce este aici. Mai 
întâi întâmplarea din Mexic, acum acest virus. Cei de sus și-au 
ieșit din fire și vor rezultate. Am dat numele lui Weisz doar în 
cercurile înalte. Dispariţia lui misterioasă, afinităţile lui pentru 
virușii computerelor. Este doar un început. O echipă se află deja 
în drum spre Varșovia. O alta spre „WeiszVirus” din Londra. 

— Clar, răspunse Millner aparent indiferent. Suntem o echipă. 

— Exact! 

Millner auzi pe cineva care i se adresa lui Keller. 

— Trebuie să întrerup, portarule! 

Convorbirea luă sfârșit. 

Deci Patryk Weisz nu călătorea singur. Era evident că fugise 
de poliţie la Madrid. Miliner își stoarse creierul să găsească un 
detaliu care să asocieze Madridul datelor existente, dar nu reuși 
să-l descopere. Trebuia să recunoască faptul că despre Madrid 
nu știa absolut nimic. 

Telefonul lui începu să vibreze. Sosise e-mailul de la Keller. În 
timpul zborului avea serios de citit și spera că va putea să mai 
recupereze și din orele nedormite. 

53. 


Florenta, în jurul anului 1500 


„O pictură trebuie să recepteze sufletul celui portretizat, să îl 
oglindească.” Aceasta este noua descoperire a lui Leonardo. El 
și străinul sunt preocupaţi în continuare de crearea a ceva 
măreț. De asemenea, în atelier se intră ca într-un porumbar: vin 
fete tinere - și foarte tinere. Unele sosesc chiar din Pisa sau 
Veneţia. La întrebarea mea: „Ce fac Leonardo și /o straniero cu 
ele?”, Leonardo a reacționat amuzat. 

„Ce să facem? Le pictăm!”, a răspuns el, pe urmă a adăugat: 
„lar lo straniero se ocupă și de binele lor trupesc”. M-am simţit 
jenat. Dar atâta vreme cât nu am nimic de-a face cu asta, nu voi 
da socoteală Domnului. 

Oricât l-ar euforiza pe Leonardo, munca îi produce și idei 
bizare. „Dacă soţia unui client are o problemă cu simetria feţei, 
iar eu înlătur această problemă pe pânză, pentru a corecta 
deficienţa din creaţia Domnului, de ce nu s-ar putea face asta și 
în realitate?” 

La întrebarea mea iritantă referitoare la modul în care 
gândește el asta, a plecat fără a spune nimic. Puțin mai târziu s- 
a întors cu studiile lui de anatomie. Mi-a arătat schițele cu 
craniile și feţele. 

„Acestea pot fi formate. Dacă sunt fracturate și refăcute. La 
fel pielea. Ea este extensibilă ca intestinele porcului. ţi 
imaginezi că le umpli. Așa s-ar proceda”. 

„Intervenind pe creaţia Domnului? l-am întrebat eu. Nimeni 
nu are voie să facă asta!” 

Leonardo a râs iarăși. Tocmai discutase chestiunea cu /o 
straniero. „Când ucenicul întinde firnisul pe tablou, a spus el, se 
poziţionează în locul maestrului? Când noi ridicăm o clădire 
conform proporţiilor celeste, facem, oare, altceva?” 

„Gândește-te la Turnul Babel, l-am avertizat eu. Dumnezeu nu 
permite să te apropii prea mult de El. Gândește-te la ce s-a 
întâmplat atunci: distrugere și harababură”. 

„Dumnezeu? a replicat el cu o sclipire ciudată în privire. Noi îl 
avem pe /o straniero!” 

Pe urmă a plecat și s-a dedicat activităţii lui. 

Trebuie să mărturisesc că în sufletul meu parcă a apărut un 
fel de îndoială. Voi discuta despre asta cu /o straniero. 

Completare: Salai spune că tablourile pot să vorbească. Mă 
tem că și-a pierdut complet minţile. 

A doua completare: Nu mai văd plecând nicio fată. Doar vin 
toate. Bănuiesc că se furișează în timpul nopții. 


54. 


Madrid 


— Asta ce a fost? 

În sfârșit, Helen reuși să articuleze câteva cuvinte. 

— Alarmă de incendiu, răspunse Patryk. 

Ea își vâri nasul în mânecă. Simţi un iz chimic. Ochii încă îi 
lăcrimau. O ardeau mucoasele. 

— Stăteam cu señor Alegre în faţa tabloului Mona Lisa și 
deodată... 

— Știu, v-am văzut. Când m-am întors în biroul directorului, ni 
s-a spus că ați plecat împreună în expoziţie. Tocmai vă 
descoperisem, când brusc fumul acela și-a făcut apariţia din 
toate direcţiile. Slavă Domnului că am apucat să vă prind și că 
Ralph v-a scos afară... 

Helen îl privi pe șofer. În acel moment, mașina tocmai intra în 
sensul giratoriu din fața hotelului. 

— Trebuie să ne întoarcem la muzeu, pentru Madeleine! 
protestă ea și genunchii încă îi mai tremurau de emoție, apoi, 
întorcându-se către Patryk, adăugă: Și pentru tatăl 
dumneavoastră! 

— Nu cred că muzeul se va mai deschide astăzi, se opuse el. 

— Directorul va regreta lipsa mea, spuse Helen, care încă nu 
putea să înţeleagă ce se petrecuse cu ea. Aproape am fugit de 
acolo! 

— L-am întâlnit când ieșeam și i-am zis că noi mergem mai 
întâi la hotel. Cred că în acest moment are alte griji. 

Pentru muzeu, focul fusese, probabil, un super-accident. Din 
fericire, Mona Lisa nu avusese de suferit! Ei tocmai intrau în 
garajul subteran al hotelului. 

— Trebuie totuși să ne întoarcem! repetă ea. 

— La muzeu cu siguranţă că domnește haosul! interveni din 
față Ralph. Acolo totul este închis. Nu aţi văzut detașamentul de 
intervenţii al poliției din fața clădirii? Nimeni nu mai intră acum 
acolo. 

— Nu vă faceţi griji, îl completă Patryk. Au fost evacuați toţi 
vizitatorii. Dacă Madeleine și tatăl meu erau acolo, acum sunt 
bine. Însă nu se aflau acolo. La controlul de la intrare nu i-a 
văzut nimeni. Ne-ar fi dat de știre, zise el, se uită la ceas și pe 
urmă adăugă: Ne putem reface puţin la hotel, după aceea am să 
îl trimit pe Ralph înapoi la muzeu. Îi dăm fotografia fiicei 
dumneavoastră. Dacă muzeul se va redeschide sau îi va 
descoperi pe Madeleine sau pe tatăl meu, ne sună și în câteva 
minute suntem acolo. 

Helen simţi impulsul de a se duce singură la muzeu, pentru a 
o aștepta acolo pe Madeleine. Patryk părea să o fi „citit”: 

— Noi am putea între timp să ne gândim unde ar fi putut ei să 
descindă aici, în Madrid. Dacă vestea focului de la muzeu se 
răspândește, probabilitatea ca ei să apară acolo se reduce 
foarte mult. 

Pentru Helen, propunerea era logică. 

— În plus, voi mai încerca apoi să îl contactez pe señor 
Alegre, adăugă Patryk. 

Motorul se opri și un piuit puternic se produse la deschiderea 
portierelor. Helen cobori și privi automobilul ca și cum ceva nu 
era în regulă. 

— Totul este bine? întrebă îngrijorat Patryk. 

— Cum se face că mașina se afla în faţa muzeului, că doar noi 
am venit de la hotel pe jos? 

Patryk, care aștepta în partea cealaltă a vehiculului, o privi 
nedumerit un moment. 

— Am cerut eu la recepţia hotelului să fie adusă acolo, 
interveni Ralph. Mă gândisem că la întoarcere ar fi mai comod. 

Helen simţi o durere de cap localizată în spatele ochiului 
drept. Se sprijini o clipă de portbagaj, pe urmă, flancată de 
Ralph și Patryk, se îndreptă spre un indicator ce arăta drumul 
spre recepţie. 

Când ajunseră la ieșirea din garajul subteran, ea își aminti: 

— Geanta mea! Este în mașină! 

— O va aduce Ralph! o asigură Patryk și imediat șoferul făcu 
cale întoarsă. 

— Merg și eu! decise Helen și se grăbi după acesta. 

Între automobilele parcate apropiat ea reuși cu o oarecare 
greutate să extragă geanta dintre banchetele mașinii. Aceasta 
atârna greu pe umărul lui Helen, așa că Ralph o preluă galant. 
Era clar că în timpul fugii din muzeu femeia își luxase ușor 
umărul și gâtul. 

Cinci minute mai târziu liftul hotelului îi ducea la etajul trei și 
ei se despărţiră în fața camerei lui Patryk, ceilalți doi având 
rezervate alte două camere aflate alături. Helen refuză 
propunerea tânărului de a lua împreună câte o băutură la bar. 

Camera de hotel era luminoasă și elegant mobilată. De fapt, 
era vorba de două încăperi și de o baie spațioasă. Spre camera 
lui Patryk dădea o ușă intermediară încuiată. De acest lucru 
Helen se convinsese imediat după sosire. 

Contrar obiceiurilor ei, se lăsă să cadă peste cuvertura patului 
deosebit de lat. În mod normal ar fi îndepărtat-o din motive 
igienice, însă în acele momente asemenea amănunte lipsite de 
importanţă îi deveniseră indiferente. Pe loc o cuprinse o 
oboseală ca de plumb. Unde era Madeleine? 

Când închise ochii, se revăzu în micul parc din Boston, în faţa 
arţarului roșu, puţin înainte ca telefonul mobil să fi sunat și 
Patryk Weisz să o fi întrebat de fiica ei. Cât și-ar fi dorit să se 
întoarcă în timp în acel loc! Să nu fi acceptat convorbirea și, în 
schimb, să se fi dus mai înainte cu câteva zile la Madeleine, la 
clinică, pentru a o vizita înainte de deplasarea la Paris. Imaginile 
din minte i se topiră treptat și o liniște grea se așternu peste tot. 

Deschise ochii. Își simţea obrajii umezi. Trebuie să fi adormit 
și în timpul somnului să fi plâns. Nu știa câtă vreme aţipise. 
Deasupra ei atârna o lustră. Încet reveni la realitate. Era în 
Madrid. Într-o cameră de hotel. Odată stabilit acest lucru, îi 
reveni și sentimentul de teamă pentru Madeleine, care 
ameninţa să îi taie respiraţia. Trebuia să se smulgă din această 
stare. Înainte de orice, în viaţă trebuie să fii viteaz. Acest lucru i- 
| băgase în cap de mică mama ei. In perioada în care fusese 
model își amintea des de acest sfat, și el îi dăduse mereu 
putere. 

Fără a se mișca, trecu în revistă în minte vizita la muzeu. Nu o 
părăsea senzaţia că uitase ceva acolo ori că în vânzoleala din 
timpul alarmei de incendiu ignorase ceva. Își salvase 
șabloanele. Pipăi după geanta aflată pe pat alături de ea - și 
încremeni. Simţea altceva decât de obicei. Helen apăsă mai 
mult și prin material pipăi ceva dur. Se ridică iritată și trase 
geanta mai aproape. Cu gesturi exersate, deschise fermoarul și 
se încruntă când dădu cu ochii de marginea unei scânduri din 
lemn ce stătea alături de foliile ei. Orice era, nu îi aparținea. 

O trase cu grijă afară, ceea ce nu era chiar atât de simplu, 
pentru că abia avea loc în geantă. Lemnul părea vechi și era 
străbătut de șănțuleţe adânci. Brusc, o cuprinse o bănuială. 
Tremurând, întoarse placa din lemn și din pictură o privi o 
femeie tânără. Mona Lisa! 

În timp ce privea fix tabloul din mâinile ei, auzi clar șoapta 
care îi atrăsese atenţia și în muzeu. Se îngrozi, încet, privirea i 
se plimbă pe fondul picturii. „La bella” - auzi ea șoptit. Privi 
veșmântul cu mâneci roșii. „Parvenza” - i se păru că înțelege. 
Și, în cele din urmă, privirea i se opri asupra chipului cu zâmbet 
misterios. Un șuierat o făcu să tresară. „De/ male!” întoarse 
pictura repede cu partea din spate, din lemn, spre ea. 

Respirând greu, trase cu urechea la zgomotele din încăpere, 
totuși cu excepția ecoului apei care se scurgea dintr-o toaletă 
îndepărtată și a zumzetului frigiderului-minibar nu se auzea 
nimic. Întoarse iarăși tabloul și îl cercetă atentă cu privirea. Din 
nou avu impresia că aude cuvinte: „La bella parvenza” iar la 
cercetarea chipului: „Del male!” O trecură fiori. La bella 
parvenza del male. Cu ajutorul noţiunilor de italiană cu care mai 
rămăsese din perioada în care apărea pe podium, traduse: 
„Frumoasa aparenţă a răului”, rosti ea încet. 

Ingrozită, lăsă tabloul să îi alunece din mâini. Simţea că de 
durere capul stătea să îi explodeze. Îi era tot mai rău. 


55. 


Coyuca de Benitez 

Ușa se deschise cu zgomot și lumina puternică a soarelui 
acţionă dureros asupra ochilor lui Madeleine. Din nou niște 
mâini grosolane o apucară și braţele îi fură îndoite la spate, apoi 
săltată brutal și trasă afară. Strigătele ei, poate și arșiţa care o 
întâmpină, o făcură să își piardă respiraţia. Reuși să numere trei 
bărbaţi, care după aspect și limbă erau mexicani. Unul o ţinea 
cu putere de picioare, iar ceilalți doi, fiecare de câte un braţ. 
Jalnicele ei tentative de a se elibera au avut ca rezultat niște 
strigăte în spaniolă. Unul dintre bărbaţi râse răutăcios. Brusc, 
simţi o mână între picioare și panica ei crescu. 

Ajunseră la o locuință. A fost împinsă o ușă și Madeleine fu 
aruncată pe un prici. Salteaua veche reacţionă ca o trambulină 
și o propulsă în aer până când șase mâini o fixară jos. Cineva își 
făcu de lucru la cordonul ei și până să priceapă ea ce se 
petrecea, se trezi cu picioarele goale. Tricoul îi fu tras peste cap, 
acoperindu-i o clipă faţa. O mână neîndemânatică îi descheie 
sutienul. Madeleine strângea din pleoape cât putea. Simţi pe 
obraji fire dintr-o barbă, miros de alcool. Râsete puternice. Și 
exact când începu să plângă, să renunţe și decise să se 
gândească la cu totul altceva, pentru a suporta orice, se făcu 
brusc liniște în jur. 

Când cuteză să deschidă ochii, părea să fie singură. Se uită 
de-a lungul trupului ei. Era goală până la slip. Işi descoperi 
hainele pe podea, aruncate în dezordine. Nici urmă de cei trei 
torționari. 

— Sunt foarte ordinari, ca niște animale! 

Vocea o făcu să se înfioare. 

În timp ce își culegea de pe podea tricoul și îl presa protector 
pe piept, încercă în semiîntuneric să își dea seama cine era în 
locul de unde venea vocea. 

Din umbră se ivi deodată un bărbat. Era scund, părul de pe 
cap deja avea urme de încărunţire. Ochelarii rotunzi îi dădeau 
un aer intelectual. Nu acţiona ca o persoană brutală și teama 
fetei se mai reduse. Cel mai mult o liniști halatul alb purtat de 
acesta. Era, evident, medic. Toate acestea nu schimbau cu 
nimic faptul că ea se prezenta în faţa lui aproape goală. 

— Numele meu nu are nicio importanță, dar te rog să te 
liniștești. Sunt medic. 

Aflat în faţa ei, observă că omul asuda puternic. Stropi de 
sudoare i se rostogoleau de pe frunte pe tâmple și pe faţă. El 
apucă un scaun și îl puse în așa fel încât să stea în faţa ei. 

Aproape compătimitor, privirea lui se plimbă peste ea. Sau 
așa i se păruse ei? 

— Din păcate, nu îţi pot promite că nu ţi se va întâmpla nimic. 
Ar însemna să mint. Însă indiferent de ce se întâmplă, cred că 
noi doi putem alege dacă o scoatem la capăt ori nu fără indivizii 
de afară. Și crede-mă, ei sunt capabili de a face rău... 

Bărbatul nu vorbea tocmai clar. Ochii lui sticloși treziră în ea 
bănuiala că era beat. 

— În orice caz, îţi pot garanta că pentru astăzi ești în 
siguranţă, dacă îmi permiţi să pun puţin mâna pe tine și să îţi 
fac o fotografie. 

Madeleine scoase un țipăt strident, strânse picioarele sub 
piept și se lipi mai tare de perete, ţinând tot timpul tricoul 
presat pe sâni. 

Bărbatul despre care credea că era medic privi îngrijorat spre 
ușă. Dar aceasta rămase închisă. 

— Liniștește-te! spuse el implorator. Nu ai înțeles? Nu pot 
garanta pentru nimic altceva, nu știu ce se intenţionează cu 
tine. Nu îţi voi face nimic rău, este vorba doar de asta. 

Bărbatul băgă mâna în buzunarul halatului său alb și scoase 
de acolo o cariocă neagră, groasă. i 

— Poate că ți se pare cam de neînțeles. Insă te rog să ai 
încredere în mine. Cu acest creion voi trasa câteva linii pe 
corpul tău, în locuri, probabil, neplăcute. Pe urmă voi face o 
fotografie și voi avea grijă să fii dusă înapoi la... casa ta de 
oaspeți, fără să păţești ceva. De acord? 

Ea privi suspicioasă la creionul negru din mâna ce tremura. 

— Alternativă ar fi să te sedăm și, așa cum spuneam, bărbaţii 
de afară sunt ca niște animale. 

Doctorul arătă către o măsuţă aflată lângă ea, pe care fata 
abia atunci descoperi o tăviţă argintie în care se găseau o 
seringă și o sticluță maronie. 

O bătaie puternică în ușă o făcu să tresară. Cineva strigă în 
spaniolă. Doctorul răspunse pe un ton ridicat și apoi îi aruncă 
fetei o privire imploratoare. Pe urmă scoase căpăcelul cariocii 
din mâna lui. 

Madeleine începu să tremure din tot corpul. 


VP - 174 


56. 


Madrid 


Helen şedea nehotărâtă în pat și privea pictura. Nu se îndoia 
că era vorba despre Mona Lisa del Prado. In timpul alarmei de la 
muzeu se despărţise de geantă doar pentru scurt timp. Răgaz 
folosit de cineva pentru a introduce în ea pictura. Și pentru că 
Patryk Weisz fusese cel care îi luase geanta, pretextând că o 
ajuta, era lesne de presupus că el se ascundea în spatele 
acţiunii. Probabil că la muzeu nu luase foc nimic. Totul fusese 
doar o diversiune. Nu era deci de mirare că, după sosirea la 
hotel, Patryk Weisz insistase ca Ralph să îi aducă geanta în 
cameră. 

În faţa hotelului răsunau fără încetare, de câteva minute, 
niște sirene. Mașini ale pompierilor - cum crezuse ea la început. 
Dar poate că erau și mașini ale poliţiei, care cu siguranţă că 
porniseră în urmărirea hotilor unuia dintre cele mai valoroase 
exponate, în clipa aceea aflată lângă ea în pat, în camera ei! 
Helen întinse mâna să ia telefonul mobil și să sune la poliţie, dar 
se opri. Și dacă nu o credeau? Dacă pe pictură găseau doar 
amprentele ei? Tabloul stătuse în geanta ei și nu avea niciun 
martor care să-i confirme relatarea despre eveniment, cu 
excepția șoferului Ralph. Dar dacă Weisz-fiul se afla în spatele 
furtului, atunci era amestecat, probabil, și Ralph. Insă era 
adevărat că Patryk Weisz era un hoţ de tablouri? 

Se gândi la comorile din colecţia tatălui lui. Familia dispunea 
datorită acestora de o avere ce depășea un miliard. Pentru ce să 
își fi asumat Patryk Weisz un astfel de risc? Și care era rostul ei 
în această treabă? Se intenţiona să se arunce vina asupra ei, ori 
ea și geanta ei fuseseră utilizate doar ca deschizătoare de uși în 
realizarea planului? O clipă îi trecu prin minte ideea de a vâri 
tabloul înapoi în geantă și să se comporte ca și cum nu ar fi 
observat nimic. Era foarte probabil ca în orele următoare cineva 
să o distragă, pentru a-i „fura” tabloul, în acest fel ar fi scoasă 
din cauză. 

Și ce era cu Madeleine? Unicul motiv pentru care ea se afla la 
Madrid, la Museo del Prado, era fotografia fiicei sale cu notiţa pe 

care o descoperise în pivniţa lui Pavel Weisz. Chiar dacă fusese 
doar un truc pentru a o ademeni acolo - la acest gând, lui Helen 
i se frânse inima -, era totuși posibil ca familia Weisz să aibă un 
amestec în dispariția bruscă a lui Madeleine. In cele din urmă, 
luă o decizie: apucă de o margine pictura și se îndreptă către 
ușa dintre apartamentul ei și cel al lui Patryk. 

Ciocăni, însă nu primi niciun răspuns. Apăsă încet clanţa și, 
surprinsă, constată că ușa se deschide. Ceva mai înainte fusese 
încuiată. O întredeschise și trase cu urechea. Liniște. Dacă 
Patryk și Ralph plecaseră? Prudentă, își aruncă privirea prin 
încăpere. 

— Nu vă sfiiți, intraţi fără grijă, doamnă Morgan! 

Helen încremeni. Vocea îi era necunoscută. Era șuierătoare ca 
apa fierbinte care cade și se evaporă pe plita încinsă. Rămase 
nehotărâtă în prag. 

— Intraţi! Nu vă mușcăm! 

Solicitarea suna aproape prietenește. 

Suspicioasă, împinse cu mâna liberă ușa. Odaia era mai mare 
decât a ei, dar la fel de luxos mobilată. In fundal zări o masă cu 
șase scaune și în mijloc cu un uriaș buchet de flori. Alături era o 
garnitură din fotolii și canapele. Se cutremură. Pe una dintre 
cele două canapele ședea un bărbat pe care îl cunoștea din 
picturile în ulei din Varșovia. La vederea lui o trecură fiori. Nu 
doar din cauza aspectului acestuia. Pielea arsă arăta exact ca în 
portretele în ulei, aproape ca o mască din latex. Tigva goală de 
păr îi dădea o înfățișare de extraterestru. Dar cauza groazei era 
mai ales atitudinea de pândă a corpului și zâmbetul care îi 
inspiră pe loc teamă. 

— Mă bucur că, în sfârșit, ne cunoaștem personal. Sunteţi mai 
drăguță decât în fotografiile pe care le-am văzut, spuse bărbatul 
și cu un semn o invită să ia loc lângă el. Așezaţi-vă, vă rog. Vom 
putea vorbi pe urmă și despre fiica dumneavoastră. Madeleine, 
un nume cu adevărat frumos. 

La menţionarea numelui, lui Helen aproape că i se opri inima. 
Făcu doi pași nesiguri în încăpere, când deodată o umbră apăru 
lângă ea și apucă tabloul din mâna ei. Era Ralph, care luă 
pictura și i-o dădu bătrânului Weisz. 

— Ce operă de artă! strigă acesta în timp ce o ţinea cu 
ambele mâini la distanţă în faţa ochilor, pentru a o admira. Ca 
un strigăt din timpuri trecute, nu, doamnă Morgan? 

O clipă se uită la ea, apoi gura i se strâmbă într-un fel de 
zâmbet. 

— Vă rog, nu fiţi nepoliticoasă! 

Incă ezitând, Helen se apropie și se așeză pe cea de-a doua 
canapea. 

Tatăl lui Patryk întoarse tabloul spre ea, urmărindu-i printre 
pleoape reacțiile. 

„La bella parvenza del male!”, se auzi din nou încet, dar 
pătrunzător la urechea ei. 

— Auziţi ceva? întrebă el imperativ. 

— De ce spuneţi asta? replică Helen încercând să câștige 
timp. 

— Deja aţi înţeles! 

„La bella parvenza del male!”, răzbătu ca un șuierat din 
direcţia tabloului. 

— Dacă aud? Nu. Nu aud nimic, minţi ea. Unde este 
Madeleine? 

Weisz senior îi mai privi o dată fața, apoi zâmbi din nou și 
rezemă tabloul cu spatele de canapeaua lui. 

— Bun venit! îi ură el și îi întinse mâna dreaptă artificială. 

Helen nu putu decât să o privească fix. Îi amintea de mâna 
unui manechin dintr-o vitrină. În câteva locuri netedă - ca un 
fund de bebeluș, în altele zbârcită - de parcă cineva ar fi ciugulit 
pielea. Lumina lustrei se oglindea în degetul gros. Helen o 
strânse în silă. Era rece și nenaturală. Instinctiv, își șterse 
degetele de pantaloni, gest regretat imediat ce privirea lui 
Weisz îl observă. 

— Neplăcut, nu? Hidos, șaizeci și unu la sută din piele mi-a 
ars. Nu mulți au supraviețuit la așa ceva. Dar fiţi fără grijă, m- 
am obișnuit cu sila pe care o provoacă imaginea mea asupra 
semenilor mei. 

— Nu aspectul dumneavoastră îmi provoacă silă, o luă gura 
pe dinainte pe Helen, care se cam săturase de vanităţile 
interlocutorului. Unde este fata mea? 

Weisz se făcu și de data aceasta că nu o aude. 

— Ce frumos tablou ne-aţi adus! Mona Lisa del Prado. Nu 
știam că muzeul s-ar despărţi de el de bunăvoie. Trebuie că 
sunteți o super-hoaţă, doamnă Morgan. 

— Știţi foarte bine că nu eu l-am furat, se dezvinovăţi Helen. 

Îi ceru ajutorul din priviri lui Ralph, care stătea la fereastră 
nemișcat, cu mâinile la spate. 

— Cu excepţia mea, cine mai știe asta? o iscodi bătrânul 
Weisz. 

„Patryk Weisz”, reflectă ea. Privi în jur. De fapt, el unde era? 

— Ce înseamnă toate acestea? Ce vreţi de la mine? Și, vă rog: 
unde este Madeleine? 

Deodată, bătrânul Weisz se ridică și se îndreptă agale către 
tejgheaua care separa o bucătărioară deschisă de spațiul 
locuibil al apartamentului. Acolo luă un măr dintr-un platou. 
Mușcă zgomotos din el. Reveni mestecând. 

— Dumneavoastră credeţi că tot deranjul este pentru asta? 
Pentru copia asta ieftină? 

Vorbea cu gura plină și arătă cu piciorul tabloul de pe podea, 
rezemat încă de canapea, iar din gură îi zburau bucăţi de măr. 

În timp ce Helen privea tabloul, crezu că aude din nou 
șoaptele: La bella parvenza del male! Frumoasa aparenţă a 
răului. Își ridică privirea de la pictură. 

— Totul este în regulă, doamnă Morgan? 

Weisz senior se oprise și o urmărea pe Helen cu privirea. 
După câteva secunde se puse din nou în mișcare și se lăsă să 
cadă pe canapea scoțând un ușor oftat. 

— Înainte de accident mi-a plăcut pescuitul la răpitori, 
continuă el. Știţi la ce trag cel mai bine peștii care, de obicei, 
consumă hrană vie? La alți pești. Mai mici. Cel mai bine vii, chiar 
dacă este interzis. 

Helen îl privi iritată. 

— Deci mai întâi prinzi peștele mic, cu ajutorul căruia apoi 
prinzi peștele mare. Înţelegeţi? 

Nu. Ea nu pricepea nimic, dar cuvintele lui îi aduseră în faţa 
ochilor un lac mare, negru, din mijlocul căruia porneau cercuri 
concentrice către maluri. 

— Și eu sunt peștele cel mic? întrebă ea. Sau fiica mea? 

— Ea este, eventual, un pește mai mic, da, răspunse Weisz și 
încercă să ia cu mâna dreaptă ceva din buzunarul interior al 
hainei. A devenit subțirică, mititica! Blestemata de obsesie a 
slăbiciunii, continuă el reușind să scoată, în sfârșit, ce căuta. O 
duce bine în Mexic. Aici este un mic semn de la ea. 

Weisz ţinea în mână un telefon mobil. Degetul lui mare 
alunecă pe display, apoi îi dădu aparatul lui Helen. 

Cu inima bătând să îi spargă pieptul, ea îl apucă și privi 
fotografia de pe display. 

— Nu! 

O podidiră lacrimile și paleta de culori stridente a ţipătului ei 
îngrozit se proiectă în aer. 


57. 


Madrid 


Telefonul mobil cu fotografia tremura împreună cu mâna ei. 
Imaginea era întunecată și cu o rezoluţie defectuoasă, însă nu 
era nicio îndoială că o reprezenta pe Madeleine. Doar în slip, 
fata stătea în dreptul unui prici. Iluminarea era difuză, totuși lui 
Helen i se păru că distinge în spate un perete din scânduri. Ochii 
îi fulgerară de mânie. Nimeni nu avea dreptul să îi fotografieze 
astfel fiica! 

Brațele lui Madeleine erau slabe, iar coastele îi ieșeau în 
relief, de puteai să i le numeri. Claviculele formau cu gâtul 
subţire un unghi osos. Imaginea era foarte șocantă, cum Helen 
nu își văzuse fiica nici în cea mai proastă stare a sănătății ei. O 
durea gândindu-se că era atât de slabă și de fragilă. O priveliște 
de-a dreptul înfiorătoare oferită de grilajul liniilor negre de pe 
trupul fetei. Părea trasat cu vopsea direct pe pielea palidă, ca și 
cum cineva ar fi vrut să îi parceleze corpul. Dar își dădu imediat 
seama despre ce era vorba: erau liniile desenate în chirurgia 
plastică și ele indicau cum vor fi efectuate tăieturile în timpul 
intervenţiei. 

— Ce i-aţi făcut? întrebă Helen cu vocea tremurând, însă nu 
de teamă, ci de furie. 

— Încă nimic. 

În ochii femeii apărură lacrimi. Încercă zadarnic să își înăbușe 
suspinele. 

— Inţeleg că vă impresionează. Oricum, important este să mă 
ascultați, doamnă Morgan. Important pentru dumneavoastră, 
important pentru mine și, în sfârșit, mai important pentru fiica 
dumneavoastră. Mă înțelegeţi? zise bătrânul Weisz, pe urmă, 

brusc, trecu la un ton surprinzător de dulce și repetă: înțelegetți 
asta? 

Helen nu răspunse. Nu își putea desprinde privirea de pe 
chipul lui Madeleine, pe care se citea o teamă nemărginită. 

— Probabil că dumneavoastră, ca și Patryk de altfel, mă luaţi 
drept un monstru, doamnă Morgan. Uitaţi-vă însă la mine: în 
ochii celor mai mulţi oameni chiar sunt. 

Helen ridică privirea și se sili să afișeze cea mai dispreţuitoare 
mină pe care o putea lua. Da, el era un monstru! 

— Va trebui să faceţi ceva pentru mine, doamnă Morgan, 
continuă imperturbabil Weisz. Chiar v-aș ruga să aveţi încredere 
în puterea mea de convingere. Sper la înțelegerea 
dumneavoastră. Sunt convins că, dacă cineva mă înțelege, acel 
cineva sunteţi cel mai curând dumneavoastră. Totuși în această 
privință nu îmi pot permite să primesc drept răspuns un „Nu!”, 
de aceea am fost silit să nu vă las să alegeţi. Fiindcă nici eu nu 
am de ales. Și credeţi-mă, motivele mele sunt profund 
onorabile. 

Helen duse încet mâna la buzunarul jachetei și căută telefonul 
mobil. Poate că, dând dovadă de o oarecare îndemânare, va 
reuși să tasteze numărul de urgență. 

— In răpire, abuz și furt nu este nimic onorabil! Pentru asta 
veţi ajunge la închisoare, spuse ea, și, întorcându-se spre Ralph, 
adăugă: Și dumneavoastră! 

Intre timp reușise să oprească sunetul de la tastarea 
numerelor. 

— Există o instanţă superioară celor pământene, replică 
Weisz. Dar așa cum am mai spus, scopul meu nu este să vă 
conving. Șantajându-vă, vă preiau povara deciziei, doamnă 
Morgan. Chiar dacă nu recunoaște-ţi asta, prin ea vă fac chiar 
un hatâr. 

Helen stabili unde se afla simbolul pentru apelurile telefonice. 
Putea doar să spere că nu va greși operând pe nevăzute. Dacă 
nu cumva se înșela, numărul de urgenţă în ţările din Europa era 
același: 112. Mișcând cu grijă degetele, încercă să formeze 
aceste cifre pe tastatură și apăsă apoi tasta verde pentru apel. 
După care scoase mâna din buzunar. Ralph stătea lângă ușa ce 
dădea în apartamentul ei și privea fix în faţă. Nimeni nu părea 
să își fi dat seama ce făcuse ea. Cu puţin noroc, poliția spaniolă 
asculta în acele momente discuţia. În orice caz, aceasta o va 

putea localiza și va trimite cel puţin un echipaj auto. În încăpere, 
fotografia fiicei sale și tabloul erau dovezi pentru a-l acuza pe 
Pavel Weisz. Pe urmă, poliţia o va elibera pe Madeleine. După ce 
vor descoperi unde se afla aceasta. Simţi că i ridică stomacul la 
gură. Dacă o vor găsi pe Madeleine... 

— Ce reprezintă liniile de pe trupul ei? întrebă ea. 

— Lucraţi în domeniul medical, știți asta. 

Weisz stătea tolănit pe canapea, cu vârfurile degetelor de la 
mâini unite într-un triunghi. 

— Șablonul pentru tăieturi, zise ea. 

Weisz confirmă. 

— Poate că aţi auzit de micul nostru proiect din Mexic? în 
prezent încercăm să redefinim frumusețea și prin chirurgie. 

Helen simţi că i se taie respiraţia și obrajii îi ard. Cel puţin 
mărturisirea lui era înregistrată dacă, într-adevăr, formase bine 
numărul pe telefonul din jachetă. Ea pleca de la premisa că 
orice apel era înregistrat. 

— Dacă i-aţi produs vreo suferință fetei mele, vă omor, 
domnule Weisz, șopti ea. Jur! 

Colțurile gurii lui Weisz coborâră. Evident, această mimică era 
singura pe care o mai putea afișa. 

— Doar puţine forțe din lumea aceasta sunt mai puternice 
decât dragostea de mamă, replică el calm. Bănuiesc că aţi face 
orice pentru a o salva pe Madeleine. Corect? 

Ea nu răspunse, ci doar îl fulgeră cu privirea. 

— Am să vă explic condiţiile târgului nostru. Dumneavoastră 
îmi procuraţi ce doresc eu și, în schimb, vă recăpătaţi fiica. 
Nevătămată. 

— Și cine îmi garantează că nu ne omorâţi pe amândouă, 
după ce îmi voi fi îndeplinit obligaţia? Măcar pentru a nu mă 
duce mai apoi la poliţie? 

De data asta râsul lui răsună ca demararea unui automobil 
vechi. Helen bănui că în accident căldura focului îi afectase și 
căile respiratorii. 

— Nu vă veţi duce la poliţie, credeţi-mă. 

Ea nu dădu atenţie replicii. 

— Ce doriţi de la mine? 

— Dumneavoastră veţi fura ceva pentru mine. 

— Să fur? întrebă ea nevenindu-i a crede. Și ce anume să fur? 

Interlocutorul o privi provocator. 

— Mona Lisa, răspunse el calm. 

— Asta este rezemată acolo, jos... spuse Helen și pricepu cea 
vrut să zică abia după ce cuvintele îi zburaseră de pe buze. Vă 
referiţi la Mona Lisa originală. Cea din Paris. Asta este imposibil. 

— Pentru noi, așa este, nu și în cazul dumneavoastră. Veţi 
cerceta Mona Lisa în laboratorul de la Luvru. O ocazie unică. 

Helen clătină din cap neîncrezătoare. 

— Chiar dacă aș vrea... 

— Vreţi, o întrerupse Weisz. Pentru fiica dumneavoastră. Veţi 
pleca la Paris cu fiul meu, Patryk. Nu încercaţi să contactaţi 
poliţia ori pe altcineva. Pe dumneavoastră și pe Madeleine nu vă 
poate ajuta nimeni, în afară de dumneavoastră. 

Gândul lui Helen zbură la telefonul din buzunar. Spera că 
reușise să formeze numărul 112. inălţă o rugă rapidă spre cer. 

— Daţi-mi telefonul! ceru Pavel Weisz. 

Helen îi restitui telefonul după ce aruncă o ultimă privire 
fotografiei fiicei sale. 

— Mă refer la telefonul dumneavoastră, preciză el, în timp ce 
îl vâra pe al lui în buzunarul interior al hainei. 

— Nu îl am la mine. 

Helen nici nu apucă să termine propoziţia, când Ralph se 
apropie rapid de ea și băgă mâna în buzunarul bluzei. 

— Lasă-mi-l! strigă ea și încercă să i-l smulgă, dar acesta deja 
i-l dăduse lui Pavel Weisz. 

Pe display scria 22 e. 

— Este bine să folosiţi blocarea tastelor, altfel formează 
singur numere, spuse el zâmbind în colţul gurii. 

Apoi i-l aruncă lui Ralph, care îl prinse, îl puse pe podea și îl 
zdrobi cu tocul cizmei. 

— Dacă astăzi apartamentul dumneavoastră din Boston ar fi 
percheziţionat, doamnă Morgan, totul ar indica faptul că aţi 
venit la Museo del Prado pentru a fura tot astăzi Mona Lisa. În 
calculator vi s-ar găsi diverse fișiere, ca planul clădirii și articole 
de presă, ce ar face legătura între furt și dumneavoastră. Chiar 
și oferta de cumpărare din partea unui negustor de artă. Tot ce 
va descoperi poliția în computer vă va indica drept făptuitoare. 
Să sperăm deci că nu vă vor da de urmă atât de repede, încât 
să nu aveţi timp să vă salvaţi fiica. Așa cum am spus, Patryk vă 
va însoți la Paris. 

În timp ce el vorbea, Helen vedea cercuri de neon galbene 
rotindu-se în aer. Cu mare plăcere i-ar fi zdrobit tigva cheală cu 
vaza grea aflată pe masă. 

— Și toate acestea numai pentru bani? izbucni ea. Credeam 
că deja sunteţi miliardar. De câţi bani este nevoie, ca să vă fie 
de ajuns? Atâta dezumanizare pentru bani? 

Pavel Weisz clătină din cap. 

— Sau este vorba doar de a deţine tabloul acela? 

Helen spera că ura din voce să îi fie sesizată. 

În loc de așteptatul sarcasm, în mod surprinzător, zări pe 
chipul lui Weisz o expresie a tristeţii. 

— Nu îmi pasă de bani, doamnă Morgan. Banii nu au nicio 
importanţă. Nimeni nu știe asta mai bine decât cineva care are 
foarte mulţi. Și nici de artă nu este vorba, ci de mult mai mult. 
De atât de mult, încât să merite fiecare victimă. Pentru 
dumneavoastră nu va fi o consolare, dar amândoi ne aflăm de 
aceeași parte a baricadei. 

— Este o chestiune de perspectivă! 

— Îmi place ce aţi spus, doamnă Morgan. Perspectiva este 
totdeauna dependentă de locul în care se află cel care privește 
și prin asta are ceva relativ. La fel ca frumuseţea. Ce reprezintă 
pentru dumneavoastră frumuseţea, doamnă Morgan? 

Helen ezita. În acel moment gândul nu îi era la conversații pe 
teme științifice sau filosofice. 

— Există o mulţime de modalităţi de a explica frumusețea. _ 

— V-am întrebat de punctul dumneavoastră de vedere. In 
fond, este domeniul cercetărilor în care lucraţi. 

— Pentru mine modul în care este percepută frumuseţea 
constituie un proces pur neurobiologic. O stimulare a anumitor 
zone ale creierului. 

— Foarte frumos! o lăudă Weisz și se răsuci pe canapea. Aţi 
auzit vreodată de comparaţia dintre creierul omenesc și hard 
disk-ul unui computer? 

— O comparaţie mai curând populistă... 

— Poate că dumneavoastră, ca neurolog, așa vedeţi lucrurile. 
Însă în cazul meu îmi place să le simplific. Veţi fi de acord cu 
mine când spun că, de fapt, creierul omenesc poate fi 
programat la fel ca anumite programe pe un hard disk. 

— Și asta este o exprimare extrem de simplificatoare... 

— De aceea vă întreb, doamnă Morgan: cine a implantat în 
creier acele programe în conformitate cu care se face 
aprecierea așa-zisei frumuseți? V-aţi gândit vreodată la asta? 

— Este o întrebare filosofică. Mă ocup cu cercetarea 
neurobiologică. Și în acest moment nu îmi stă capul la... 

Pavel Weisz zâmbi. 

— Insă aceasta este o întrebare la care cercetători ca 
dumneavoastră ar trebui să se gândească. 

Helen ridică resemnată din umeri. 

— Nu știu ce vreţi de la mine... 

— Frumusetea este ceva rău, doamnă Morgan, rosti Pavel 
Weisz și o privi cu ochi strălucitori, în vreme ce o lacrimă apăru 
în colţul unui ochi, probabil o urmare a arsurilor, apoi adăugă: 
Cunoaște-ţi proporția de aur... 

La cuvântul „proporţie” Helen revăzu în minte fotografia fiicei 
sale, cu liniile inspirând teama. 

— Firește! răspunse ea enervată. 

— Proporția de aur este sursa tuturor relelor. 

Din stradă răzbătea sunetul unor sirene. Ralph se duse la 
fereastră și privi afară prin perdea. 

— Ar trebui să dispărem, domnule Weisz, spuse el grav. 

Tatăl lui Patryk se ridică și arătă către tabloul de lângă el. 

— Poate că mai târziu vom avea timp să aprofundăm aceste 
lucruri, doamnă Morgan, rosti el cu o undă de regret în glas. 
Ralph, pune la loc pictura în geanta doamnei Morgan și nu uita 
de bagajul ei! Are nevoie de el pentru cercetarea de la Luvru. Ne 
întâlnim în garajul subteran. 

Spunând acestea, se îndreptă spre ușa încăperii, pe care o 
deschise. 

— Doamnă Morgan, îmi permiteţi? 

Întinse mâna către ea invitând-o. De voie, de nevoie, Helen îl 
urmă. 

— Văzându-ne împreună, cineva ar putea zice că suntem 
frumoasa și bestia, rosti Weisz când ea ieși din cameră pe lângă 
el. 

Din nou acesta izbucni în râsul lui fornăit. 

Helen își aminti de notiţa din casa lui din Varșovia. _ 

— Dumneavoastră nu sunteţi ca bestia, remarcă ea ostilă. In 
basmul Frumoasa și bestia, trăsăturile prinţului transformat într- 
un animal fioros ascund un om cu sentimente. 

În timp ce faţa lui Weisz împietri, ea avu impresia că pe chipul 
lui Ralph trecu un zâmbet fugar. 


58. 


Madrid 


— Ce spuneţi? 

Directorul Alegre părea complet neajutorat. 

— Imaginea unei albine. Abţibild, graffiti, ce știu eu... Pe aici, 
pe undeva a atras atenția imaginea unei albine care nu exista 
anterior? 

Señor Alegre clătină iritat din cap, își scoase ochelarii și îi 
șterse cu o batistă albastră luată din buzunarul pantalonilor. 

— Nu, domnule. Cel puţin din câte știu eu. Ar trebui să vorbiti 
cu cei de la poliţie. 

Millner privi locul rămas gol pe perete. Imediat după sosirea 
lui la Madrid, Keller îi transmisese informaţia referitoare la 
spectaculosul furt, fără însă a putea afirma cu certitudine dacă 
ea avea legătură cu cazul lor. Millner își dăduse imediat seama. 
Vocea lui interioară, intuiţia, instinctul lui - toate vibraseră la 
unison. În taxiul care îl adusese la muzeu intrase pe internet și 
aproape că jubilase de bucurie când citise că Mona Lisa trecea 
drept exemplu în pictură pentru dimensiunile prevăzute de 
proporţia de aur. Dacă pe tot timpul zborului se întrebase ce 
căuta Patryk Weisz la Madrid, se părea că răspunsul venise mai 
rapid decât se așteptase. Cu ajutorul legitimaţiei lui de FBI și al 
unui telefon dat de Keller la Ministerul Afacerilor Interne spaniol, 
fusese urgent primit de directorul de la Museo del Prado. Acesta 
îl condusese imediat în faţa ramei goale, dar părea încă a fi în 
stare de șoc. 

— Deci încă o dată, de la început. Tocmai aţi condus această 
femeie la tablou, când, brusc, s-a declanșat alarma de incendiu? 

— Da, și peste tot era fum. Care a dispărut la fel de repede pe 
cât apăruse. 

— Și încă o dată, care era numele femeii? 

Millner pregăti smartphone-ul pentru a scrie. 

— Helen Morgan. Un cunoscut om de știință de la Boston 
Neuroestehtics Institut. 

— Americancă, mormăi pentru sine Millner. Ce fel de om de 
știință? 

— Neuroesteticiană. 

Millner se încruntă. Nu mai auzise niciodată acest termen. 

— Se ocupă de efectele frumuseții asupra creierului omenesc. 
O disciplină nouă a științei, care... 

— De ce voia să vadă tocmai Mona Lisai îl întrerupse Miliner 
pe director. 

Pentru prima dată observă ceva ca un zâmbet pe buzele 
interlocutorului, deși indica tristeţea. 

— Asta poate să întrebe doar cineva care nu are pic de acces 
la artă. Mona Lisa este simbolul întregii frumuseți. 

— Dar aceasta de aici nu este originalul, nu? întrebă Millner, și 
imediat se corectă: Era. 

Ca și cum întrebarea ar fi avut efectul benzinei turnate pe foc, 
ochii directorului parcă aruncară flăcări. 

— A noastră este chiar mai frumoasă decât originalul! Priviţi 
tăblița explicativă! Mona Lisa cea luminoasă este a noastră, 
exemplarul mat este cel din Luvru. Dumneavoastră ce părere 
aveţi, de ce s-o fi furat Gioconda noastră, și nu cea de la Paris? 

— Bănuiesc că motivul a fost paza mai proastă la 
dumneavoastră, răspunse sec Miliner, lucru pentru care se alese 
cu o altă uitătură urâtă. Unde este acum această Helen Morgan? 

— Habar nu am. Când a izbucnit incendiul... vreau să spun 
atunci când s-a produs fumul, ne-am pierdut reciproc din 
vedere. Bănuiesc că a fost suficient de deșteaptă ca să 
părăsească imediat clădirea, ca toţi ceilalţi vizitatori, zise señor 
Alegre clătinând din nou din cap emoţionat, pe urmă adăugă: 
Slavă Domnului, nimeni nu a fost rănit! 

— Conform datelor pe care le deţine poliţia, s-au folosit 
bombe fumigene. Nu a existat un incendiu real. De fapt, nimeni 
nu s-a aflat în pericol. Cu excepţia tabloului Mona Lisa. 

— Nu îmi place grosolănia dumneavoastră, replică directorul 
privindu-l dezaprobator. Știţi, în fond, ce valoare a istoriei 
culturale s-a pierdut aici? 

Nu știa asta. El citise pe drum spre muzeu despre adevărata 
Mona Lisa, nu despre cea de acolo, care, evident, era un fals. 

— Așa gândeam și eu! rosti arogant directorul, când văzu 
expresia uimită de pe chipul lui Millner. Mai bine explicaţi-mi de 
ce aţi apărut aici atât de rapid, cu toate că nu cunoașteţi măcar 
valoarea picturii, și ce treabă are FBI cu chestia asta. 

O întrebare îndreptăţită, la care Millner nu voia să răspundă. 

— De unde o cunoașteți pe această doamnă Morgan? încercă 
Millner să abată discuţia. 

— La recomandarea lui... 

Un tânăr angajat intră în încăpere și îi șopti directorului ceva 
la ureche. 

— Regret, omul de la asigurări tocmai a sosit. Trebuie să mă 
întorc în birou, se scuză directorul și se despărţi de rama goală 
cu o ultimă privire îndurerată. 

— La recomandarea cui? întrebă Miliner înhăţându-l de 
mânecă pe director. 

— La recomandarea domnului Weisz, răspunse señor Alegre 
privind ofensat mâna care îl ţinea. 

— Patryk Weisz? 

— Nu, la recomandarea tatălui acestuia, Pavel Weisz. M-a 
sunat în urmă cu câteva zile, a spus că se afla la Madrid și că 
voia să treacă pe aici. Dar în locul lui au apărut astăzi fiul său și 
doamna Morgan. 

Surprins, Millner dădu drumul mânecii directorului, care se 
folosi de ocazie pentru a se îndepărta cu pași rapizi netezindu-și 
din mers mâneca. Millner vru să îl urmeze, însă se răzgândi 
imediat. Privirea lui căzu asupra unei camere de supraveghere 
video aflate în colţul încăperii. Vizionarea înregistrărilor era una 
dintre sarcinile pe care le ura cel mai mult în profesia lui. 


59. 


Coyuca de Benitez 


Dr. Rahmani vomă în butoiul din tablă ce servea drept coș de 
gunoi, plin cu resturi medicale cum ar fi seringi goale și canule, 
mănuși din latex și tampoane îmbibate cu sânge. Ochii păreau 
să îi iasă din orbite și pulsul și-l auzea în tâmple. 

S-ar fi putut convinge singur că de vină era alcoolul, pe care 
ajunsese să îl bea ca pe apă. Totuși, știa că nu era adevărat. 
Deși aplecat deasupra butoiului, cu coada ochiului vedea 
canapeaua din mijlocul camerei. Doar cearșafurile de un verde- 
deschis pentru operaţii și aparatul mobil utilizat la anestezie 
dădeau încăperii aerul unei săli de operaţii. În rest nu era, de 
fapt, decât o cabană murdară dintr-o regiune prăfuită și uitată 
de Dumnezeu. 

Fata de pe canapea nu pricepea nimic. După ce se împotrivise 
din toate puterile transportului de la „hotel” - cum îi spuneau 
paznicii clădirii din cărămidă - mexicanii îi administraseră o 
injecție pentru a o linişti. Una dintre acelea folosite în mod 
normal la transportul animalelor, cum ar fi viței ori porci. La 
început încercase să se opună procedurii, însă anestezicele în 
tabără erau puţine și ele erau folosite la operaţii. Așa că era 
fericit că fetele încă mai trăiau când erau aduse la el. 

Nu îi ieșea din gând fata de mai înainte. Era mai tânără decât 
celelalte. Lui i se ceruse să îi deseneze pe trup cât mai multe 
linii ale viitoarelor tăieturi, apoi să o pozeze. Pe celelalte fete nu 
a fost nevoit să le fotografieze. Și nu numai din acest motiv 
părea deosebită. Nu era la fel de frumoasă precum celelalte. 
Însă după cele trăite în ultimele zile, nu mai putea judeca 
întrebuinţând categorii ca „frumos” și „respingător”. Credea că 
nu va mai putea considera niciodată o femeie frumoasă. Prea 
oribilă era opera lui. Nu, nu atractivitatea era ceea ce Îl 
emoţionase. În ochii fetei văzuse ceva ce îi dăduse speranţe. Și 
anume ea se predase și se supusese procedurii desenării, deși 
în privire i se citea o modalitate specială de rezistenţă: mândria. 
În ciuda celor prin care trecea, fata nu își pierduse mândria. 
Când paznicii o luaseră, se întorsese spre el și îl privise cu 
reproș. Asta declanșase ceva înăuntrul lui. Incă nu putea 
exprima în cuvinte ce se petrecuse, însă începuse să prindă 
formă un gând. Un tremurat îi răzbătu întreg trupul și el se 
scutură ca un câine ud. 

Își înălță capul. Privirea lui căzu iarăși asupra mesei de lângă 
canapea și din nou avu senzaţia de vomă. 

Bătrânul părăsise tabăra pentru câteva zile; speranţa lui 
Rahmani că în absenţa lui operaţiile vor înceta nu se adeverise. 
Ba dimpotrivă. De dimineaţă Tico îi dăduse „cu cele mai bune 
salutări de la șef” o listă și un pacheţel. Lista cuprindea numele 


VP - 188 


viitoarelor candidate. lar în pacheţel găsise ceea ce în acel 
moment se afla printre celelalte dispozitive și strălucea metalic 
în lumina tulbure a becului; un fierăstrău nou-nouţț pentru oase. 


60. 


Florenta, în jurul anului 1500 


Ideile noastre s-au răspândit. Săptămâna trecută am ţinut o 
prelegere la Florenţa, iar astăzi un maestru din Spania, care ne 
vizita, mi-a vorbit despre propriile mele teorii! Imaginaţi-vă 
surprinderea și adânca lui venerație când i-am dezvăluit că 
autorul lor era nimeni altul decât cel din fața lui (de fapt, este /o 
straniero, dar cred că nu l-ar deranja faptul că mă împăunam cu 
penele lui). 

Am, într-adevăr, convingerea că proporția celestă va înlătura 
cândva orice altceva. Așa cum grâul bun înlocuiește grâul rău, 
doar să îl semeni îndestulător. Și pentru Dumnezeu, ce mai 
semănăm! Trebuie să recunosc că sunt de departe mai harnic 
decât Leonardo și străinul. Nu știu de când tot lucrează ei la 
portrete. Nici nu îmi imaginez câte ar trebui să fie. 

Este obligaţia celui care relatează să povestească în acest 
context și de Salai. După ce el a fost de părere că tablourile 
vorbesc, acum mai susţine că tabloul cel mai nou al lui Leonardo 
ar cânta când îl privești. Când l-am întrebat în ce moment 
acesta va trebui să și vadă, a întins-o. 

Întrebarea mea i s-a părut prea neagră. Sunt sigur că ela 
spus „neagră” și nu „obscură”. Cum poate ceva spus să aibă 
culoare? 

Încearcă numai să înţelegi Universul și eșuezi cu primul om 
întâlnit. 


61. 


Madrid 

Millner stătea în spatele lui Xavier, șeful securității muzeului, 
și privea un perete plin cu monitoare alb-negru. Niciunul nu 
avea o grosime mai mare de vreo patru centimetri. Oamenii de 
pe ecrane se mișcau accelerat, pentru că videocamerele 
înregistrau doar douăsprezece imagini pe secundă; în acest fel 
se economisea spațiul de stocare. O măsură care îl deranja pe 
Millner. În muzeu se păstrau valori de multe milioane de dolari, 
și totuși se făcea economie la tehnica de securitate pentru a nu 
fi irosite câteva mii de dolari anual. 

— Aceștia sunt! spuse Xavier și făcu stop pe imagine. 

Cu degetul lui cărnos, arătă un grup de trei persoane care 
traversa aparent în salturi foaierul. 

— O femeie, doi bărbaţi. Susțineau că aveau o întâlnire cu 
directorul. Oamenii mei de la intrare au sunat și au primit 
permisiunea de a le da drumul. 

Millner dădu din cap și se apropie de monitor. Cu multă 
fantezie, recunoscu chipul lui Patryk Weisz, a cărui fotografie i-o 
trimisese Keller. 

— Derulaţi, vă rog, înapoi, îl rugă el pe Xavier. Se poate mări 
imaginea? 

Șeful pazei clătină negativ din cap. 

Millner urmări cum grupul intra în holul de la intrare și se 
deplasa spre punctul de control. 

Femeia, care trebuia să fie cea amintită de director ca Helen 
Morgan, părea drăguță. Chiar și pe micul monitor faţa ei se 
vedea foarte simetrică. El o aprecie la treizeci și ceva de ani, 
aproape de patruzeci. Inaltă și suplă, păr negru strâns în coadă 
de cal. Bărbia ridicată și ţinuta dreaptă îi confereau eleganţă. 
Purta jeanși și un blazer. 

Un al treilea bărbat era la o oarecare distanță. Millner își dădu 
imediat seama, după mișcări, că era un bodyguard. Deși hainele 
aveau o măsură mare, costumul îi venea strâns peste umeri. 
Chiar și pe imaginile date pe „repede înainte” se vedea că tipul 
privea în toate părţile cercetător. 

— lar aici directorul o conducea pe femeie prin expoziţie. 
Ceilalţi doi nu erau cu ei, probabil îi așteptau în birou ori în 
cafeneaua muzeului pe señor Alegre și pe însoțitoarea lui, ori se 
aflau într-o zonă neacoperită de videocamere. Noi supraveghem 
doar arealul expozițional, și nici acolo nu controlăm toate 
colțurile. 

Millner se sprijinea în ambele mâini și privea aplecat ecranul. 
Directorul și doamna Morgan păreau că discutau. 

— Ea ce poartă pe umăr? 

Xavier strânse din pleoape să vadă mai bine. 

— Este o geantă, señor. 

— Nu trebuia să o lase la intrare? întrebă Millner șocat. 

— În mod normal, da. Dar doamna Morgan era oaspete al 
directorului. Din câte sunt informat, în ea avea material de 
lucru. Este unul dintre șoriceii de laborator. 

Millner se întoarse spre Xavier și ridică întrebător din 
sprâncene. 

— Așa le spunem noi celor care lucrează la tablouri. 
Restauratorii. Ei au aprobări speciale pentru instrumentele de 
lucru. lar această senora face parte oarecum dintre ei. 

Amândoi se întoarseră apoi către înregistrări. 

— Aici apare fumul. Hoţii au declanșat bombe fumigene. 
Acum nu se mai vede nimic. 

Directorul și doamna Morgan dispărură în norii denși de fum. 

— Când reapare ea? se interesă Miliner. 

Xavier apăsă o tastă și privi încordat monitoarele. Era evident 
că el putea să urmărească simultan mai multe ecrane. 

— lată! zise el brusc și arătă către un display aflat sus, la 
stânga. Este foaierul. Vine cu unul dintre bărbaţi de pe scări și 
fuge afară. Acolo! 

Millner urmări cele două personaje care păreau că făceau 
salturi. 

— Stop! strigă Greg când femeia privi scurt în direcţia 
videocamerei. Ciudat, rosti el încet, ca pentru sine. 

Însă, evident, nu destul de încet. 

— Cum așa „ciudat”? 

— Pare cu adevărat panicată, răspunse Millner. 

— Nimic ciudat. Uitaţi-vă la ceilalţi vizitatori. În acel moment 
nimeni nu știa că nu era vorba de un incendiu real. 

Millner dădu din cap ca și cum i-ar fi dat dreptate, dar nu își 
mai împărtăși gândurile. 

— Mai departe! ceru el. 

După câteva cadre Helen Morgan și însoţitorul ei ieșeau din 
muzeu printr-una dintre ușile deschise. 

— Încă o dată înapoi, vă rog! 

Xavier acţionă o rotiţă aflată alături de tastatură și imaginile 
se derulară înapoi. 

— Stop! strigă din nou Millner, se lăsă ușor pe spate, apoi se 
aplecă în faţă, ca și cum prin modificarea unghiului de vedere ar 
fi putut să vadă mai bine. Nu mai este, remarcă el în final și 
atinse cu degetul arătător ecranul monitorului. 

— Cine? întrebă surprins Xavier. 

— Nu cine. Ce. Geanta! răspunse Millner. Când a apărut 
fumul, ea o avea pe umăr. Aici nu mai este! 

— Poate că în panică i-a căzut, presupuse Xavier. Și mie mi s- 
ar fi întâmplat la fel dacă ar fi fost foc. 

— Aţi găsit geanta? 

Xavier ridică din umeri. 

— Din câte știu, nu, însă mă voi interesa. 

— Rulaţi în continuare. 

Șeful pazei apăsă pe un buton și secvențele continuară să se 
succeadă. O vreme priviră mulţimea de oameni care traversa în 
mare grabă foaierul și năvălea afară. 

— Aici! strigă deodată Millner și arătă din nou pe ecran cu 
degetul. 

Xavier opri înregistrarea. 

— Patryk Weisz cu geanta! 

— A găsit-o și i-o va duce doamnei Morgan, opina Xavier. Asta 
explică de ce nu am descoperit-o noi. 

Millner își masă bărbia și privi cum Patryk Weisz dispărea prin 
ieșirea muzeului. 

— Îmi puteţi face o copie? Cu tot ce am văzut noi? întrebă 
Millner și îi dădu o carte de vizită, apoi adăugă: Și s-o trimiteţi la 
această adresă e-mail? 

Expertul în securitate privi cartea de vizită cu ochi sclipitori. 

— Cool. O carte de vizită FBI originală. Va căpăta un loc de 
onoare acasă la mine! 

O ridică în aer triumfător. Millner îl bătu pe umăr și se despărți 
de el multumind politicos. 

Parcurse rapid foaierul pe care tocmai îl văzuse în 
înregistrare. Acesta era gol, excepţie făcând câţiva polițiști. 
Omul de la pază îi deschise ușa. leși și formă un număr pe 
telefonul mobil. 

— Keller, se prezentă șeful. 

— Avem nevoie de un ordin de percheziţie pentru locuința 
numitei doamne Helen Morgan, îl anunţă agentul și, pentru mai 
multă siguranţă, repetă numele pe litere. Este cercetătoare la 
Boston Neuroestehtics Institut. 

— Ce faptă a comis? 

— Este americanca însoţitoare a lui Patryk Weisz și, dacă nu 
mă înșel, împreună ei au furat tabloul Mona Lisa de la Museo del 
Prado din Madrid. 

Keller avu nevoie de o clipă ca să digere informaţia. 

— Asta cum se încadrează în investigația noastră? 

— Am o primă idee, dar este încă prea vagă pentru a o 
împărtăși. 

Era prea devreme ca să-și facă publică suspiciunea, avea mai 
întâi nevoie de mai multe informații. 

— A fost eliberată o altă fată, îl informă Keller cu un ton amar. 

— Și? 

— Dacă vrei să mai dormi liniștit, nu întreba. De fapt, 
urmărește internetul. Acum există acolo chiar și o pagină web 
cu fetele „înainte și după. 

Lui Millner i se făcu pielea ca de găină. 

— Este pervers. 

— Deja pagina are peste zece milioane de vizitatori din prima 
zi! Imaginile sunt pe reţeaua de socializare, nu le vom putea 
exclude nicicând! 

Keller era indignat. 

— Putem descoperi cine se află în spatele paginii web? 

— Până acum, nu. Nu am înţeles exact, însă pagina este 
precum o fantomă. Își schimbă permanent structura tehnică și 
folosește în acest scop calculatoare infectate. 

— De ce pun asta online? 

— Este o întrebare la care profilerii noștri încă mai meditează. 
Probabil că răpitorii vor să mărească presiunea în perspectiva 
solicitării cândva a unei răscumpărări. Ori urmăresc un interes 
politic. Casa Albă mizează pentru moment din nou pe cartelurile 
drogurilor, care vor să mobilizeze opinia publică americană 
împotriva intervenției guvernului nostru în operațiunile 
antidroguri din Mexic. Recent a fost prins cu ajutorul nostru unul 
dintre marii boși și a fost predat la Washington... 

— Nu cred asta, îl contrazise Miliner. 

— Ştii doar: urlăm cu lupii. 

— Cu albinele ce se mai aude? 

— Este dramatic. Conform asociaţiilor de apicultori, rata 
mortalităţii în prezent a atins 25 de procente și boala se extinde 
rapid. Se pare că până acum doar Australia a fost ocolită. 

Millner trase adânc aer în piept. În ciuda poluării, la Madrid 
mirosea deja a vară. 

— Și cu virusul computerelor? 

— Mai rău. Experții noștri IT apreciază că treizeci și unu de 
procente din calculatoarele lumii sunt infectate. Toate 
browserele au decuplat deja căutarea de imagini. Multe agenţii 
foto și-au oprit activitățile. Ar trebui să arunci o privire pe 
rețelele de socializare. Cel mai pur „Rocky Horror Show”! Serios, 
în actualul secol în care accesul la mass-media se face ușor, 
asta este o adevărată catastrofă! 

Millner se gândi la vorbele lui Chandler referitoare la forța, la 
impactul real al imaginilor. 

— Fac parte de treizeci și doi de ani din acest grup, dar nu am 
mai fost confruntat cu o întâmplare atât de misterioasă. 

Keller oftă zgomotos. 

— Vă voi ţine la curent dacă voi mai descoperi ceva nou. 
Ocupaţi-vă de doamna Morgan. Și nu uitaţi, vă rog, să vă 
controlați calculatoarele, spuse Millner gânditor și convorbirea 
se încheie. 

Privirea i se opri pe o statuie care împreună cu altele 
împodobea faţada din piatră naturală a muzeului. Sculpturile 
albe stăteau fiecare în propria nișă și ofereau un interesant joc 
al umbrelor. Statuia care îi atrăsese atenţia în mod special 
reprezenta o femeie. 

Aceasta purta un veșmânt pe care el îl cunoștea de la vechii 
romani ori greci. În mâna ei dreaptă ţinea un băț. Ea se afla pe 
un soclu pe care, la fel ca în cazul celorlalte statui, era gravat un 
cuvânt. 

„Simetria” citi el cu voce tare. Pe gât avea o fisură lungă. Ca 
și cum cineva ar fi decapitat-o și ulterior i-ar fi fost așezat la loc 
capul. 

— De ce să fi decapitat cineva o statuie atât de frumoasă, 
care nu simbolizează altceva decât simetria? auzi Millner o voce. 

Și după ce se asigură că era singur în faţa statuii, își dădu 
seama că el însuși rostise acele cuvinte. 

62. 


Madrid 


— Mergem cu mașina? Tot drumul? 

Circulau de o veșnicie pe drumuri aglomerate, dar de câteva 
minute se  opriseră. Autovehiculele înaintau doar câţiva 
centimetri din cauza blocajului. 

— Zborul sau circulația pe autostrăzi ar fi prea periculoase. 
Avem pictura cu noi. lar pe un aeroport numele noastre ar fi 
înregistrate. 

În timp ce vorbea, Patryk Weisz privea geanta plasată în locul 
pentru picioare de lângă bancheta din spate. 

Helen îl măsură cu privirea. Se părea că tânărul o trădase. O 
folosise doar ca momeală pentru tatăl lui. Dacă dimineața în 
apropierea lui Patryk Weisz încă mai simţise simpatie și 
siguranţă, în acel moment creștea în sufletul ei doar disprețul. Și 
trebuia să recunoască: și ura. Helen știa ce însemna ura; o 
trăise nouă luni după nefericita procreaţie și abia după nașterea 
lui Madeleine învățase să își transforme sentimentul în energie 
pozitivă. Din nefericire, acea dorinţă de distrugere revenise. Se 
intensifica minut după minut, fără ca ea să se poată împotrivi - 
sau să vrea asta. 

— Cât durează călătoria de la Madrid la Paris? întrebă ea pe 
cât posibil rece și distant. 

— În mod normal, cu siguranţă douăsprezece ore. Totuși 
sperăm să o facem în nouă ore. Ralph este un șofer priceput. 
Dar dacă în continuare tempoul va rămâne ca de melc, vom 
avea nevoie de douăzeci de ore. 

Patryk râse obosit de gluma făcută. 

Helen îi ignoră tentativa de a fi glumeţ, nu avea niciun chef de 
așa ceva. 

— De ce tatăl dumneavoastră vrea ca tocmai eu să fiu cea 
care fură Mona Lisa? 

— Este posedat, răspunse el disprețuitor. 

— De ce este posedat? 

Patryk Weisz ridică din umeri. 

— Doar i-aţi văzut colecţia. Cea de frumuseți. 

— Asta sună nebunește, constată Helen scârbită. 

— Este smintit. 

— Trebuie să îl opriţi. 

Ralph frână brusc, pentru că un autocamion de tonaj greu îi 
tăiase calea. 

— Din păcate, nu pot să fac asta, răspunse Weisz junior și 
privi îndârjit înainte. 

— De ce nu? 

Întrebarea ar fi trebuit să sune ca un reproș, însă păru mai 
curând disperată. 

— Nu veţi înțelege, spuse Patryk și își acoperi fața cu mâna. 
Dacă își pune ceva în minte, nimeni nu i se poate împotrivi. Este 
talentul lui - totdeauna primește ceea ce vrea. Oricare ar fi 
costurile. 

— Să mergem împreună la poliţie, cât nu este încă prea 
târziu! îl îmboldi Helen. 

Privirea lui se mută prevăzătoare la Ralph, aflat la volan, și 
brusc Helen înțelese că ultimele ei cuvinte fuseseră o greșeală. 
În oglinda retrovizoare văzu ochii albaștri ca de gheaţă ai lui 
Ralph, care o ţintuiau inexpresivi. 

— Cred că domnul Weisz ar fi foarte dezamăgit dacă aţi face 
asta. La fel și fiica dumneavoastră, interveni șoferul, care tocmai 
semnaliza trecerea mașinii pe banda alăturată. 

— De ce faceţi dumneavoastră asta? Pentru bani? îi puse ea 
întrebarea lui Ralph cu un ton de reproș. 

Câteva momente așteptă răspunsul și când constată că era în 
zadar, se retrase în colţul banchetei pe care stătea. Patryk 
procedase la fel și privea pe fereastră. Se părea că ultimele ei 
speranţe tocmai se spulberaseră. Era evident că nimeni nu voia 
să o ajute. 

Automobilul se opri din nou. Helen puse încet mâna pe 
mânerul cromat cu care se deschidea ușa și îl trase un milimetru 
spre ea. Dacă ar fi făcut-o brusc, poate că ar fi putut să 
deschidă portiera și să fugă. Spre deosebire de ea, Patryk Weisz 
își pusese centura de siguranţă și i-ar fi fost peste mână să o 
oprească. Nici Ralph nu ar fi putut să reacționeze rapid din locul 
șoferului. Era posibil ca ea să ceară ajutor într-unul dintre 
magazinele din zonă. Faptul că se preda de bunăvoie ar fi 
trebuit să convingă poliţia că era o victimă, și nu o făptașă. Era, 
oricum, un om de știință cunoscut. Gândul lui Helen zbură către 


VP - 196 


Madeleine și imediat tot curajul i se topi. Chiar dacă ar reuși să 
convingă poliția de nevinovăția ei, cum ar putea să o găsească 
pe Madeleine fără Patryk și Pavel Weisz? 

— Broasca are activată siguranţa pentru copii, doamnă 
Morgan! o avertiză Ralph. Mai bine puneţi-vă centura de 
siguranţă, vom ajunge imediat într-un punct de control al 
circulaţiei. Să nu avem necazuri cu poliţia. ` 

Surprinsă, Helen simți că i se urcă sângele în cap. In acel 
moment remarcă și motivul pentru care se formase coloana: la 
numai câţiva metri în faţă se aprindeau și se stingeau luminile 
girofarurilor, specifice poliţiei. Poliţiști cu veste fosforescente 
galbene blocaseră câteva benzi de circulaţie cu borne mobile și 
controlau fiecare mașină. Într-o clipă, pulsul i se acceleră. 
Înaintea lor mai erau doar câteva autovehicule. 

— Să nu vă vină vreo idee proastă! i se adresă Patryk. 
Gândiţi-vă la fiica dumneavoastră! Tatăl meu este nebun. 
Imposibil de controlat. lar Ralph este în stare de orice. 

— Nici dumneavoastră nu sunteţi mai bun decât el! 

Helen nu se mai străduia să își ascundă furia și disprețul. 

— Și eu, ca și dumneavoastră, sunt la mâna lui! 

— Cum așa? 

— Despre asta aș dori să nu vorbesc. 

Helen privi în față. După încă patru mașini urmau ei la control. 

— Spuneţi-mi unde se află fata mea, ori voi face imediat ca 
toți să fim săltaţi, anunţă ea foarte hotărâtă. 

Ralph se întoarse către ei și îi aruncă tânărului Weisz o privire 
parcă atenţionându-l. 

— Nu știu, el nu mi-a spus nimic, zise Patryk. 

— Nu vă cred! strigă Helen, apoi i se adresă lui Ralph: Unde 
este fiica mea? 

Mașina din fața lor tocmai înaintă, astfel că între cele două 
vehicule se crea un spaţiu. 

— Nici eu nu știu, răspunse calm Ralph. 

Din spatele lor se auzi un claxon, ceea ce atrase atenţia 
polițiștilor. Ralph se văzu nevoit să urmeze autovehiculul din 
faţa lui. 

— Vorbesc serios. Și toți vom merge la închisoare! 

Helen nu planificase situaţia, dar își dădea seama că nu va 
mai avea curând o asemenea ocazie. 

— Nu ne-a spus! repetă înverșunat Patryk Weisz și Helen avu 
impresia că era chiar teamă în vocea lui. Fiţi rezonabilă! 

— Unde este tatăl dumneavoastră? 

— Nu am idee. 

— Poate știu polițiștii, remarcă ea sarcastic. 

Îl văzu pe un poliţist vorbind cu șoferul celei de-a doua mașini 
din faţa lor. Un al doilea poliţist privea cercetător prin lunetă, cu 
mâna protejându-și ochii de lumină. 

— Gândiţi-vă: dacă ajungem la închisoare, nu veți mai putea 
fura pentru tatăl meu Mona Lisa de la Luvru. Și el nu va mai 
avea niciun motiv să vă menajeze fata! 

Patryk Weisz vorbea precipitat, urmărind totodată cum 
decurgea controlul mașinii din faţă. 

Pe Helen o trecură fiori. Ceea ce auzise suna și mai 
nebunește: să fure Mona Lisa de la Luvru... 

— Spuneţi-mi unde este fiica mea! insistă ea. 

În acel moment polițiștii vorbeau cu șoferul Audiului din faţa 
lor. 

— Domnul Weisz este în Mexic! răspunse brusc Ralph, fără a 
se mai întoarce spre ei. 

— Unde anume în Mexic? 

Ralph le aruncă o privire scurtă prin oglinda retrovizoare, 
parcă nehotărât. 

— Coyuca de Benítez. Aproape de Acapulco. 

Helen era surprinsă. Nu se așteptase la un răspuns atât de 
concret și, în plus, nu știa nici dacă Ralph spunea adevărul. 
Patryk Weisz părea consternat și căuta în oglindă privirea 
șoferului său. 

— La ce i-ar folosi? Oricum nu poate să facă nimic, rosti Ralph 
aproape ca o scuză. 

— Și fiica mea? stărui Helen. Unde este? 

Ralph ridică din umeri. 

— Probabil tot acolo. Nu știu sigur. Cert e că târfele de modele 
americane sunt acolo. 

În acel moment, mașina din faţa lor plecă, iar polițistul îi ceru 
prin gesturi lui Ralph să înainteze. 

Helen văzu privirea lui Ralph, care o urmărea în oglindă. 
Mexic? Vorbele lui îi dădură o nouă speranţă, dar în același timp 
o și neliniștiră. Oricum, dispunea de un prim indiciu. Însă 
informaţia aceea nu era suficientă pentru a o găsi pe Madeleine 

dacă se preda poliţiei. Mașina frână și Ralph cobori geamul din 
dreptul lui. 

Helen simţi cum i se urca sângele la cap. O parte din ea spera 
să fie descoperiţi. Probabil, camerele de supraveghere video ale 
muzeului înregistraseră tot și ei erau căutați. Privirea îi cobori 
asupra genții. Aceasta avea o formă neobișnuită. Dacă polițiștii 
vor privi în interiorul mașinii, acel obiect din piele le va atrage 
atenția. 

ÎI auzi pe Ralph adresându-se polițiștilor într-o spaniolă 
perfectă, după care le dădu o cutiuţă prin fereastra deschisă a 
portierei. Polițistul o deschise și studie atent conţinutul. Apoi îi 
restitui obiectul lui Ralph și ciocăni în acoperiș cu degetul fără a 
se mai uita la bancheta din spate. In timp ce mașina porni 
domol, geamul portierei dinspre șofer se reînchidea ușor. 

Helen îl privi mirată pe Patryk Weisz, care respira zgomotos și 
se lăsase din nou pe speteaza banchetei. 

— Asta ce a fost? întrebă ea uimită. 

În oglinda retrovizoare Ralph zâmbea. 

— Paşaport diplomatic, răspunse el. Omul de lângă 
dumneavoastră este, ca și tatăl lui, consul onorific al statului 
Capul Verde. Este un document care, practic, interzice poliţiei 
cercetarea mașinii. 

— Consul onorific al Capului Verde? repetă Helen 
neîncrezătoare. 

— Este un grup de insule din apropierea Africii, încă nu am 
fost acolo, dar trebuie să fie foarte frumos, spuse Patryk Weisz 
cu o mină serioasă. Cu bani se poate cumpăra orice. 

Helen se întoarse și privi prin lunetă cum în urma lor era 
controlată o furgonetă. Probabil că autovehiculul respectiv le 
păruse suspect polițiștilor, pentru că deja era înconjurat de șase 
bărbaţi în uniformă. 

Vestele de un galben strident ale polițiștilor se micșorară în 
depărtare rapid și curând nu s-au mai văzut nici luminile 
intermitente ale mașinilor acestora. Helen se simţi ca o 
naufragiată în plin ocean, de care se îndepărta în zare vasul ce 
putea fi salvator, fiindcă nu îi remarcase strigătele de ajutor. 

— Ar trebui să încercaţi să dormiţi puţin, o sfătui Patryk Weisz 
și, deși vorbise pe un ton blând, cuvintele lui îi provocară femeii 
fulgere orbitoare în spatele pleoapelor lăsate. Zilele ce vor urma 
vor fi, în mod sigur, epuizante. 

Helen se lăsă și ea pe speteaza banchetei. Îi venea să plângă. 
Însă trebuia să fie tare, măcar de dragul lui Madeleine. 

Anii trecuţi, când cașexia fiicei sale începuse să se manifeste 
îngrijorător și când ea însăși devenise într-o zi conștientă că în 
calitatea ei de mamă nu o mai putea ajuta, când o dusese prima 
oară la o clinică și fusese nevoită să o lase acolo - în toţi acești 
ani Helen se chinuise cu gândul că o părăsise la nevoie pe 
Madeleine. Medicii încercaseră permanent să o liniștească, 
explicându-i că era vorba despre o boală ce avea nevoie de 
tratament. Însă nicio mamă nu își încredinţează copilul unui 
protector străin fără a avea mustrări de conștiință. 

Firește că Helen căutase cauzele bolii lui Madeleine și își 
atribuise sieși o mare parte a vinei. Ca fost model, îi cultivase, 
oare, valori false lui Madeleine? Atunci când fata, în copilărie, se 
supusese odată unei diete de primăvară ori când se plânsese de 
creșterea de greutate, ea preluase acestea inconștient, le 
acordase prea mare atenţie și, în consecinţă, își dezvoltase un 
ideal de frumuseţe bolnav? Când Helen îi arătase mândră 
fotografii din perioada în care fusese model, când hainele îi 
atârnau pe trupul prea subţire ca așezate pe umeraș? Sau una 
dintre cauze era că Madeleine nu își cunoscuse niciodată tatăl? 
Îi simţise, oare, lipsa dureros în toţi acești ani? 

În anii ce trecuseră Helen făcuse cunoștință cu câţiva bărbați. 
Dar în relaţia reciprocă dovediseră doar rar aptitudini de părinte. 
Ca mamă, părinte unic, care muncea din greu, nu era lozul 
câștigător pe piaţa celor singuri. Şi ca să fie corectă, nici nu prea 
avusese de ales în situaţia ei. 

Atunci apăruse Guy. El se străduise de la început să 
construiască o relaţie fiică-tată cu Madeleine. Au existat 
momente în care, fiind pe drum în trei - cum s-a întâmplat în 
excursia făcută la Disney World din Orlando, când Guy le lua pe 
amândouă de după umeri -, Helen a avut senzaţia că 
reprezentau o familie adevărată. Și știa că Guy îi plăcuse și lui 
Madeleine. Însă ea devenise elementul de legătură în relaţia 
Madeleine-Guy. Ca un sinaps între celulele nervoase. Și când 
Guy plecase, parcă o celulă nervoasă murise. El nu o părăsise 
doar pe ea, ci și pe Madeleine. Helen bănuia că pierderea 
aceasta, pierderea lor comună, înrăutăţise boala fiicei sale. 
Poate că Madeleine își atribuise vina plecării lui Guy. 

Cert e că boala nu se putea explica atât de simplist - îi 
spusese lui Helen psihologul, tot o femeie. Cauzele anorexiei 
sunt mult mai complexe. Totuși sentimentul vinovăţiei nu putea 
fi înlăturat atât de ușor. Ba dimpotrivă: era ca o plantă 
căţărătoare. Cu cât o tăiai mai mult, cu atât i se înmulțeau noile 
mlădițe. 

De data asta nu o va mai părăsi la nevoie pe Madeleine, își 
jură Helen. Călătoria până la Paris a durat douăsprezece ore, 
răgaz suficient pentru a-și construi un plan. Totdeauna exista o 
ieșire. Trebuia doar să o găsească. 


63. 


Madrid 


Automobilul era o descoperire înfricoșătoare. Cât de simplu 
era să conduci un cal ori o trăsură, în comparaţie cu acest 
mirositor vehicul din tablă! Timpul de așteptare la controlul 
poliţiei îl folosise pentru a se mai odihni. Urmărise destins dacă 
ei fuseseră descoperiți, totuși depășiseră și acest obstacol fără 
ca el să fie nevoit să intervină. Scutură o urmă de praf de pe 
umărul hainei costumului și fu cât pe ce să lovească musca. 
Uneori era tare neîndemânatic. 

Pentru el se scursese o zi palpitantă. De când nu mai văzuse 
tabloul lui Salai! Când la Museo del Prado se aflase în faţa lui și îl 
privise, simţise chiar o undă de melancolie. Și de admiraţie. 
Cum reușise acest băiat, acest pierde-vară, să simtă atât de 
fidel cu originalul? 

Fusese acolo pentru a studia detaliile, când apăruseră femeia 
și un bărbat, evident angajat al muzeului. Nu mai fusese 
niciodată atât de aproape de ea; era, într-adevăr, surprinzător 
de frumoasă. Dacă ar fi fost mai tânără, ar fi meritat să fie 
pictată. 

El se retrăsese rapid și apoi, deodată, apăruse fumul. Cât de 
jalnic ţi se pare un spectacol atunci când îl urmărești din culise! 

Fum, alarmă, panică. Au fost atât de ușor de înspăimântat 
oamenii. Apoi un perete gol. Dar fusese nevoit să plece: nu 
prevăzuse acest incident. 

Nu era un adversar real, însă era foarte abil dacă intra în joc. 

După furtul tabloului Mona Lisa din anul 1911 și prostescul 
atentat din 1956, de data aceasta mai reușise ceva după un 
timp atât de îndelungat. Mașina neagră opri la un punct vamal și 
el folosi ocazia pentru a se mai odihni. 

Prin geamul fumuriu recunoscu chipul femeii de pe bancheta 
din spate. Era obosită, palidă și părea foarte nefericită. Dar și 
mândră. Era clar că i se întâmplase ceva rău. Părea a fi 
instrumentul care s-a dorit să fie făcut ascultător. 

Ce faptă rea, pentru a face ceva pretins bun. 

O altă dovadă că binele nu poate exista fără rău. 

Când și așa niciun om nu înțelegea de care parte lupta. 

Mașina depăși punctul vamal și mări viteza. Totul pe lumea 
aceasta a devenit mai rapid. Se părea că omenirea nu putea să 
aștepte în căutarea pieirii. 


64. 


Madrid 


— Mi-au dat un bacșiș mai mult decât generos. 

Băiatul de serviciu la hotel era prietenos și gata să ofere 
informaţii. Era scund, uscăţiv, cu părul negru pieptănat pe 
spate. 

— Mai exact, când au plecat? vru să afle Millner. 

Tânărul își privi ceasul de mână. 

— Cam pe la ora cinci după-amiază. Știu precis pentru că 
voiam să o pun pe Isabella, camerista, să facă ordine în camere. 
Dar schimbul tocmai i se încheiase și nu mai era acolo. l-am 
spus atunci Conchitei, care tocmai începuse curăţenia la etajul 
superior. De aceea camerele, din păcate, nu sunt aranjate. 

— Câte persoane erau? 

— Patru. Cei doi señores Weisz, cel tânăr sosind ceva mai 
târziu, șoferul și femeia. 

— Cei doi señores Weisz, repetă încet Millner. Presupun că 
aici există o instalaţie de supraveghere video. 

Cercetă cu privirea plafonul coridorului, însă nu descoperi 
nimic. 

— Din păcate, nu mai avem. Au existat reclamaţii ale clienţilor 
și atunci le-am demontat. Știţi și dumneavoastră: nu fiecare 
oaspete dorește să fie filmat la hotel cu orice însoțitor. 

Era descurajant, dar pe Miliner nu îl surprinse. Niciunde 
circulaţia străinilor nu era mai mare ca în hoteluri. Totuși, exista 
și o parte bună: nu era nevoie să fie vizionate înregistrările. 

Dădură un colț și băiatul se opri, în sfârșit, în fața unei uși 
late, pe care o deschise cu o cheie universală. 

— Acesta era apartamentul domnului Weisz, preciză tânărul. 

Millner trecu pe lângă el și inspectă duplexul. Acesta consta 
din mai multe încăperi în care totul era foarte luxos... și 
neutilizat. 

— Aici nu aţi făcut curățenie? întrebă mirat Millner. 

— Așa cum v-am spus, señor. 

Millner intră în camera următoare, în care nici măcar patul nu 
părea deranjat. Totul arăta de parcă o cameristă tocmai își 
făcuse treaba. Doar câteva pahare folosite pe o masă mare și o 
sticlă cu apă pe jumătate goală trădau că în apartament fusese 
cineva în ultimele ore. În coșul de gunoi se afla doar un măr 
mușcat. 

— Femeia a ocupat apartamentul alăturat, explică băiatul și 
arătă către o ușă de legătură în perete, pe care tocmai se 
pregătea să o deschidă, când Millner îl opri. 

El apăsă pe clanţă cu un şervet neutilizat, luat de pe masă. 

— Vă rog să mă scuzaţi, sefor, murmură angajatul hotelului 
vizibil impresionat. 

— Vă rog să nu fie schimbat aici nimic, înainte de a veni 
cineva care să ridice amprentele, aţi înţeles? 

Băiatul dădu afirmativ din cap. 

Millner intră în încăperea vecină. Aceasta era sesizabil mai 
mică, dar tot cu dotări luxoase. Și ea părea deja aranjată. Doar 
cuvertura patului era puţin dată la o parte. Cineva stătuse acolo, 
poate chiar se întinsese. Millner deschise și ușile dulapurilor, 
însă toate erau goale. 

Vru să iasă din cameră, când privirea îi căzu pe noptieră. 

Mai întâi crezu că era o Biblie, care în multe hoteluri face 
parte din dotările standard. Dar, privind mai atent, remarcă 
faptul că volumul arăta prea vechi. Ocoli patul și se aplecă 

deasupra cărţii. Diario di Luca Pacioli, suna titlul. Se gândi 
câteva clipe, apoi lăsă jos șervetul și apucă volumul. Într-adevăr, 
era foarte vechi. Câteva pagini erau desprinse. 

Apucă obiectul ţinând copertele strâns în mână, astfel încât 
nimic să nu cadă din carte, și se întoarse spre băiatul aflat încă 
în pragul ușii despărţitoare urmărind totul în tăcere. 

— Această carte aparţine hotelului? 

Tânărul clătină din cap. 

— Cu siguranţă nu, señor. Avem, într-adevăr, câteva cărți în 
salon, care pot fi împrumutate de oaspeţi. Însă niciuna așa de... 
zise el, se gândi o clipă, apoi continuă: ...murdară. 

Millner sperase la acest răspuns. 

— Vă rog să încuiaţi aceste două spaţii, până când vor veni 
colegii mei, și nu lăsaţi pe nimeni să intre! Nici măcar 
cameristele. 

— Bineînţeles, señor. 

— Aveţi idee încotro voiau să plece cei doi Weisz și femeia? 

Angajatul hotelului ridică din umeri. 

— Nu, señor. De regulă, nu ne întrebăm oaspeţii încotro 
pleacă. Din câte știu, au venit cu două automobile și au părăsit 
hotelul tot cu două mașini. 

— Numere de înmatriculare? 

Nici la această întrebare băiatul nu avu răspuns și Millner 
înțelese că în acel hotel confidenţialitatea se afla mai presus 
decât consideraţiile de siguranţă. Era hotelul perfect pentru cei 
care ascundeau ceva. 

Privi cartea din mâna lui. Chiar dacă nu avea idee cum ar 
putea aceasta să îl ajute, cel puţin vizita lui acolo avusese un 
rost după ce Keller îi dăduse adresa. Cei doi Weisz și însoțitorii 
lor își folosiseră propriile nume, ceea ce îl duse la concluzia că ei 
se simțeau surprinzător de în siguranţă. Între sângele-rece și 
supraaprecierea personală exista deseori doar un prag ușor de 
trecut. Millner avusese cazuri în care cei mai importanţi criminali 
își utilizaseră numele adevărate în timp ce fugeau... din 
mândrie. 

— Dumneavoastră v-a mai reţinut atenţia ceva? 

Era întrebarea cu care își încheia interogarea martorilor. 

— Femeia părea speriată, răspunse băiatul fără a chibzui 
mult. În timp ce, după înregistrarea la recepţie, însoţeam cu 
bagajele oaspeţii spre camerele lor, mă gândeam cât de 

frumoasă era, și totodată foarte tristă. Totuși, când, 
surprinzător, au contramandat șederea și ea a coborât cu 
bărbaţii în garajul subteran, nu părea tristă, ci descurajată și 
lipsită de voinţă, aproape ca un robot. 

— Ca un robot? 

— Da. De parcă era teleghidată. O mașină. Sau o marionetă. 
Mă înțelegeți? _ 

Millner dădu din cap, deși în realitate nu prea pricepea. li 
dădu băiatului o bancnotă și îl văzu dispărând înainte de apariţia 
poliţiei spaniole ori, și mai rău, a colegilor din FBI. Nu avea 
niciun chef de întrebări stupide. 

În vreme ce cobora cu liftul, îi transmise un mesaj-text lui 
Keller: Aveti ceva referitor la doamna Morgan pentru mine? 

Pereţii liftului erau din oglinzi, așa că își putu vedea chipul. Cu 
părul tuns scurt, militărește, nasul umflat și cam mare, cu pielea 
pigmentată de acnee, cu noua cicatrice de un roșu-deschis sub 
barba nerasă de trei zile și cu cearcănele întunecate de sub 
ochi, în lumina orbitoare din cabina liftului arăta ca o fantomă. 

Vezi atașamentul, sosi răspunsul lui Keller. 

— Păi, atunci să vedem cine ești, murmură Millner și deschise 
fișierul cu numele Helen Morgan. 


65. 


Paris 


Ceva din comanda aceea nu era ca de obicei. În ţara lui, 
vestele erau confecţionate în așa fel, încât purtătorul putea să 
acţioneze lesne declanșatorul. De regulă, cu un șnur scurt. Ca în 
parașutism, numai că încărcătura asta trimitea pe cineva în 
ceruri. 

Nu în acel caz. Odată cu materialul exploziv se livra și o serie 
dintre cele mai moderne declanșatoare de la distanţă. Auzise că 
multe grupe de luptători minori erau dotate cu declanșatoare de 
la distanță, deoarece copiii, deseori în ultimul moment, își 
pierdeau curajul de a acţiona declanșatorul. Ori în cazul în care 
intrau în panică dacă erau descoperiţi. Nu era cazul aici. Acele 
veste ar fi purtate de adulți. Lucrul asta rezultă și din 

poziționarea centurilor. Pentru adulţi înalți. Cu gust special. 
Fiindcă și designul vestelor era special. Nu niște modele militare 
pentru toată lumea, care să nu bată la ochi. Dimpotrivă. Erau în 
toate culorile imaginabile, de la auriu la argintiu. Unele aveau 
chiar strasuri multicolore. Și toate inscripţionate cu un logo 
amintind de o insectă. Poate o viespe, sau o albină. 

Cine pleca pe ultimul lui drum cu o vestă atât de bătătoare la 
ochi trebuie că iubea riscul la fel de mult ca moartea. 

Dar nu era nevoie să-și bată capul cu toate acestea, ci în 
privinţa celor care îi dădeau misiunile. Important era că ciudatul 
platise bine, și asta era situația. 

Aceste cugetări îi umpleau timpul pe când mâinile pregăteau, 
cu o siguranță de somnambul, pliculet după pliculeţ, legau cablu 
de cablu și astfel finalizau un pachet după altul. 

Duse cu grijă al optulea exemplar în camera alăturată, unde 
fratele lui, cu o ţigară în colţul gurii, îl luă în primire și îl 
îngrămădi într-una dintre cutiile pregătite. Pentru a opta oară îl 
atenţionă să aibă grijă. 

— Fii atent, măgarule! Ce se află aici ajunge să transforme 
întreg arondismentul în cenușă! Într-o oră marfa va fi preluată. 

Din nou fratele îi răspunse cu un rânjet obraznic și adăugă: 

— Paris de rahat! 

Chiștocul de ţigară lipit când de buza inferioară, când de buza 
superioară amenința în orice clipă să cadă în cutie. 

— Și adu-mi mai multe cuie și șuruburi! ceru el înainte de a se 
întoarce la locul de muncă, pentru a pregăti următoarea vestă. 

Un lucru era sigur: foarte curând undeva în acel mare oraș va 
avea loc un imens foc de artificii, iar el și fratele lui vor fi atunci 
departe. 


66. 


Paris 


Deci Orașul Luminilor. Institutul unde lucra doamna Morgan 
comunicase biroului FBI din Boston că angajata lor se afla într-o 
delegaţie de serviciu. În mod surprinzător, nimeni în institut nu 
cunoștea motivul exact al deplasării. Un proiect de cercetare 

strict secret. Colegii din FBI încercaseră să afle mai mult, dar 
până în acel moment nu reușiseră. O certitudine: nu era vorba 
despre nimic de natură militară - asta confirmase Pentagonul. 
Spre nemulțumirea lui Millner, nici verificarea computerului 
confiscat al lui Morgan nu se încheiase încă. 

— Ce crezi? întrebă Keller indispus la nemulțumirea lui. Toţi 
din FBI care au folosit vreodată un computer sunt pe urma 
virusului informatic. 

Nici verificarea listelor de pasageri nu condusese la nimic 
concret, până când numele ei nu fusese căutat pe documentele 
unui avion privat. Zburase de la Boston la Varșovia. După aceea 
numele nu mai fusese găsit în traficul aerian. Dacă în Europa se 
deplasase cu un avion privat, și dacă procedase inteligent, se 
putea ca numele ei să nu mai apară pe nicio listă de pasageri. 

Imediat ce primise informaţia, Millner dăduse fuga la aeroport 
și se îmbarcase în ultima cursă aeriană din acea zi spre Paris. 
Deși habar nu avea cum să îi găsească în Orașul Luminilor pe 
Morgan, pe tatăl și fiul Weisz. Deocamdată căuta o idee. 

În timpul zborului studiase la început în repetate rânduri 
profilul lui Helen Morgan trimis din centrală și de fiecare dată 
rămăsese cu privirea pe fotografia ei, pusă la dispoziție de 
serviciul pentru pașapoarte. 

Conform datei declarate de naștere, avea treizeci și opt de 
ani, totuși în fotografia făcută cu un an în urmă arăta, clar, mai 
tânără. Părul castaniu-închis era strâns la spate. Faţa era perfect 
simetrică. O frunte înaltă, sub care sprâncenele păreau 
desenate. Sub pomeţi se nuanţa o umbră ușoară pe chipul slab, 
care sugera un trup bine antrenat. Buze pline, însă nu 
nenaturale. O gură ideală pentru sărut. Dar ce îl fascina era 
privirea ei. De sub pleoapele ușor lăsate priveau niște ochi 
întunecaţi blânzi și în aceeași măsură îndărătnici. In timp ce 
scruta pasagerii aflați în avion în același rând cu el, căuta și 
expresia potrivită. Cel mai bine corespundea termenul „lascivi”. 
Ea fusese fotomodel și se pare că ulterior își făurise o carieră 
impresionantă ca om de știință. Din punctul lui de vedere era un 
drum în viață neobișnuit. 

În documente nu apărea nimic despre tatăl fiicei sale. Miliner 
verifică prin smartphone documentele electronice în care 
apărea și o fotografie a fetei. Ea trebuia să fie mare, pentru că 
Madeleine Morgan avea cam opt ani când fusese făcută 


VP - 207 


fotografia. Potrivit dosarului, fata era în vârstă de șaisprezece 
ani. Din datele medicale la care FBI avusese acces, rezulta că ea 
suferea de o boală. In orice caz, în ultimul timp fusese internată 
într-o clinică din San Antonio. 

Nimic din conţinutul dosarului nu conducea la ideea că Helen 
Morgan ar fi o hoață de artă. Nu existau nici indicii vizând o 
legătură cu familia Weisz. Totul era în afara oricărei bănuieli. Cu 
o excepţie: domeniul ei de activitate. La început, noțiunea 
neuroestetică nu îi spunea nimic, deși însuși termenul „estetică” 
făcuse să sune strident în interiorul lui un clopoțel. O cercetare 
pe internet îi transformase suspiciunea în convingere. Helen 
Morgan se ocupa științific de estetică, așadar, de frumuseţe. Nu 
a fost nevoit să caute mult pentru a găsi un articol scris de 
aceasta referitor la proporţia de aur, publicat într-o revistă de 
specialitate. Titlul lui era „Importanta secţiunii de aur pentru 
percepţia frumuseţii în istoria artei”. Îl citise, însă nu înţelesese 
mare lucru. Totuși, instinctiv, îi deveni clar că în articol se afla 
cheia problemei. 

Inchise smartphone-ul și se dedică celei de-a doua lecturi din 
ultimele ore. Vechea carte pe care o găsise pe noptiera din 
hotelul din Madrid. Era în limba italiană, ceea ce îl bucurase în 
mod deosebit. Mama lui era italiancă. Și chiar dacă tatăl lui, 
urmaș al unor emigranţi irlandezi, făcea haz permanent pe 
seama limbii soţiei sale, în acel moment el profita, în sfârșit, de 
pe urma străduinţelor mamei lui de a-l învăța măcar un 
minimum de noțiuni de italiană. Cu toate că nu putea să traducă 
fiecare cuvânt, cel puţin pricepea despre ce era vorba. 

Titlul Diario di Luca Pacioli dădea totodată și un indiciu asupra 
autorului. Căută pe internet numele acestuia și rezultatul îi 
smulse aproape un strigăt. Luca Pacioli era un călugăr 
franciscan, care trăise în Italia pe la sfârșitul secolului al XV-lea 
și începutul celui de-al XVI-lea. Trecea drept autor al unei 
celebre lucrări cu titlul De Divina Proportione. Singurele 
exemplare originale cunoscute astăzi s-ar afla - se menţiona 
într-un articol Wikipedia - la Biblioteca Ambrosiana din Milano și 
la Bibliothèque de Genève. 

Din articol a reținut că Pacioli, împreună cu colaboratorul lui, 
Leonardo da Vinci, trecea drept unul dintre descoperitorii 
numărului de aur ca proporție avantajoasă în artă și estetică. 
Era unul dintre acele momente în care investigatorii ca el 


VP - 208 


încercau o revelaţie: atunci când cercurile se închid, când 
sfârșitul se apropie. 

Mai citi încă o dată primele fraze ale jurnalului: 

„Un tânăr bărbat apăru astăzi, după masa de prânz, în casa 
noastră. Imbrăcat elegant. Gulerul era mărginit cu blana unui...” 

La cuvântul următor, Millner se opri. Lince însemna „râs”, 
dacă nu cumva se înșela. Continuă să citească: 

„O minunăție de bucle. Obraji ca piersica. Buze pline, roz. 
Privire sigură, ca de prinț. Mai întâi l-am luat drept unul dintre 
elevii mei și am vrut să îl izgonesc pentru lipsa anunțării vizitei 
sale. Dar, dintr-un motiv pe care nu mi l-am putut explica, nu 
am făcut asta”. 

Dădu pagina. Abia după ce citi mai multe capitole remarcă 
faptul că în multe locuri, alături de textul original, era notat ceva 
de mână. Aceste note, spre deosebire de literele cărții, nu erau 
în alfabetul gotic, unde sunt redate cu majuscule, ci păreau 
normale, ca în alfabetul latin, și foarte proaspete. Reuși chiar să 
le șteargă cu degetul mare. Poate că erau făcute de Helen 
Morgan. De fiecare dată erau cuvinte izolate. Evident, remarci 
ori gânduri inspirate celui ce le scrisese pe textul citit. Deoarece 
găsise cartea pe noptiera din camera de hotel a lui Morgan, 
Millner bănuia că notițele erau făcute de ea. 

Alcătui pe smartphone o listă cu cuvintele notate în carte și 
această listare în sine îl electriză. Multe dintre lucrurile care îl 
preocupaseră zilele trecute erau într-un fel ori altul evocate 
acolo. Chiar dacă încă nu își putea explica legătura dintre ele. 
Parcurse iarăși lista cu privirea: 


Albine 


Proporția de aur/de divina proportione 
Operații estetice 

Virus 

Mona Lisa del Prado (Salai?) 

Se aud culorile? 

Concurs de frumuseţe 

Paradă a modei! 


La ultima notiță se opri. Nu pentru că avionul ateriza la Paris. 
Ci din cauza unui e-mail primit de la Keller puţin înainte de 

decolare. Provenea de la Departamentul analiză financiară al FBI 
și conținea diagrama tranzacţiilor bănești ale familiei Weisz. 

Băieţii de la Money Division își făcuseră treaba bine. Nu era 
ceva surprinzător să se urmărească circulaţia banilor unui 
miliardar, unuia dintre cei mai bogaţi oameni din lume. Arta 
consta în a descâlci împletitura de firme, fonduri și fundații în 
care era implicat superbogatul om. Mai toate componentele 
documentului corespundeau circuitului normal al banilor. 

La prima vedere, Millner nu descoperi nimic ce l-ar fi putut 
interesa. Spre sfârșitul documentului era și o privire generală 
asupra manifestărilor și evenimentelor la care Pavel Weisz 
făcuse donaţii ori chiar le finanțase. Acestea erau prezentate 
cronologic. In fruntea listei se afla un eveniment ce urma să 
aibă loc chiar a doua zi, dar care la prima citire nici nu îi 
atrăsese atenţia. 

Era vorba despre Parada modei - Paris, sub care se menţiona 
data de a doua zi. Organizator era o firmă de modă de care nu 
auzise niciodată: Change the world. Evenimentul era finanţat - 
potrivit raportului - de o societate de capital având sediul în 
Capul Verde și cu o participaţie coordonată de Pavel Weisz. 

Millner căută locul în care se va desfășura evenimentul și, 
deși nu prea cunoștea Parisul, acel loc nu îi era străin: 

Musée du Louvre. O serioasă îngrijorare îl cuprinse când citi 
mottoul manifestării, scris sub dată: Terror of Beauty. 


67. 


Paris 


Circulaseră rapid pe autostrăzi fără a opri, cu două excepții la 
niște benzinării, unde Helen se dusese la toaletă. Ralph 
cumpărase sandvișuri, biscuiţi, chipsuri, gumă de mestecat și 
bomboane Candy cu esențe de vin, dar ea nu avusese poftă de 
mâncare. Cea mai mare parte din timp îi fusese rău. După o 
călătorie ce părea interminabilă, au ajuns, în cele din urmă, la 
Paris. Helen mai fusese acolo, însă totdeauna călătorise cu 
avionul. De data asta se apropiaseră de Orașul Luminilor cu 
mașina, iar afară era întuneric beznă. 

Și încă nu concepuse un plan pentru salvarea lui Madeleine. Îi 
trecuseră prin minte tot felul de scenarii. În imaginaţia ei, la una 
dintre opriri ar fi ţipat după ajutor cât putea de tare. Sau la una 
dintre benzinării ar fi ieșit pe ferestruica toaletei și ar fi fugit în 
pădurea din apropiere. Se uitase după arme în jur, ca să-i atace 
în timpul mersului pe Ralph și pe Patryk, și a-i răni. Se mai 
imaginase  înfigându-i o pilă de unghii în gât lui Ralph și 
renunţase la gândul șuvoiului de sânge ce ar fi ţâșnit. Moţăind, 
repetase interogatorii mai întâi cu polițiștii spanioli, iar după ce 
trecuseră frontiera, cu poliția franceză. Mai încercase să 
valorifice, sub privirile neutre ale unui poliţist european, 
povestea pe care o relata despre furtul tabloului Mona Lisa de la 
muzeul Prado. Și mereu toate jocurile ei imaginare se terminau 
într-un birou sobru de poliţie, unde spera să primească vești 
bune de la Madeleine. Sau, mai rău - și această imagine 
aproape că o făcea să își piardă minţile: într-o morgă mexicană, 
unde un funcţionar, într-o încăpere sterilă, trăgea un sertar și 
ridica un cearșaf, pentru ca ea să poată identifica un cadavru. 

În final, își imagina un incident care să excludă intervenţia ei. 
Un accident. Un alt control polițienesc ori asaltul brusc al a unui 
detașament special. Dar nu se petrecu nimic. În loc de asta 
părăsiseră autostrada în urmă cu câteva minute și circulau cu o 
viteză rezonabilă pe străzile capitalei franceze. Prin Place de la 
Concorde, de-a lungul Senei. Străzile erau cufundate în tipica 
lumină gălbuie a felinarelor pariziene. 

Deodată, Ralph micșoră viteza și coti strâns la stânga, în acea 
clipă, Helen zări în dreapta piramida din sticlă a Luvrului, 
înălțându-se deasupra sălii subterane a intrării principale. 
Noaptea, iluminată din interior, construcția strălucea misterios. 

Mașina opri. 

— Minunat, spuse Patryk vizibil impresionat. 

— Aceasta respectă proporţia de aur, remarcă sarcastic 
Helen. Arhitectul american de origine chineză leoh Ming Pei a 
luat ca model marea piramidă din Gizeh, iar piramida lui Keops 
trece drept unul dintre exemplele cele mai vechi ale proporției 
de aur. Tatăl dumneavoastră s-ar fi bucurat! 

— Asta credeţi dumneavoastră, rosti dispreţuitor Patryk 

— Acolo sunt! interveni brusc Ralph și indică un grup de 
siluete întunecate. 

Helen remarcă abia în acel moment autocamioanele parcate 
în curtea interioară, chiar lângă piramidă. În faţa acesteia, mai 
mulți oameni se luptau cu un obiect greu. 

— Dau acolo o spargere? întrebă ea neîncrezătoare. 

Patryk râse. 

— Nimeni nu dă spargeri la Luvru. 

— Păi, ce fac totuși acolo? 

— Pregătiri. Pentru o reprezentaţie de modă, care va avea loc 
mâine-seară în sala de recepții a Luvrului. Veţi fi și 
dumneavoastră acolo. 

— Mai avem multe de făcut înainte de asta, îi preveni Ralph 
de pe scaunul șoferului. 

Mașina se puse din nou încet în mișcare. 

— Încotro mergem? întrebă Helen. 

În timp ce vorbea, mâna îi alunecă întâmplător în spaţiul de 
depozitare aflat în interiorul portierei din dreptul ei. Acolo simţi 
un obiect dur. 

— Aţi mai fost în Montmartre? vru să știe Patryk. 

Neobservată, Helen pipăi obiectul și își dădu seama ce era. 

— În cartierul artiștilor? Da, răspunse ea aparent indiferentă. 

Patryk se întoarse către ea. Helen speră că el nu va intui ce 
va încerca ea să facă în continuare cu mâna stângă. 

— Astăzi este mai curând un bastion al turiștilor. Dar mai 
viețuiesc aici câţiva artiști și la unul dintre ei mergem acum. 

— Îmi puteţi destăinui pentru ce? 

Cu mare atenţie, apucă obiectul cu degetele arătător și 
mijlociu și începu să îl tragă cât putea de încet din micul lăcaș 
aflat în interiorul portierei. 

— Un nou firnis pentru Mona Lisa din geanta dumneavoastră. 
Sau, mai bine spus, un firnis vechi. 

— Un nou firnis? Pentru ce? 

Helen scosese, în sfârșit, obiectul din lăcaș. Se ruga să nu îl 
scape. 

— Despre tatăl meu oricine poate să spună ce vrea, dar el 
este un geniu. Vă simţiţi bine? Păreţi atât de... tensionată. 

Mâna stângă a lui Helen dispăru în buzunarul pardesiului și 
odată cu ea și obiectul găsit. Poate că asta era întâmplarea la 
care sperase tot timpul. Mimă că îi era frig și vâri și cealaltă 
mână în buzunarul pardesiului. 

— Îmi este frig. Sunt obosită. Călătorim de ore întregi cu 
mașina aceasta, cu o operă de artă între noi, iar mâine trebuie 
să fur pentru dumneavoastră Mona Lisa de la Luvru. Cum aș 
putea să nu fiu tensionată? 

— Destindeţi-vă, totul va fi bine. 

— Bine pentru cine? 

— Faceţi ce spune tatăl meu. După aceea dumneavoastră și 
Madeleine veţi pleca nevătămate. Vă promit asta. 

— Și dacă nu fac? 

Patryk o privi o vreme fără să îi răspundă, apoi i se adresă lui 
Ralph: 

— La Montmartre! Cu siguranţă că Louis ne așteaptă. 

Pete de un roșu-închis se răspândeau în câmpul vizual al lui 
Helen, însoţite de dureri de cap violente. În mâna stângă 
strângea cu putere obiectul aflat în acel moment în buzunarul 
pardesiului. 


68. 


Florenta, în jurul anului 1500 


Ei sunt veșnic nesătui. Acum pe mica noastră proprietate se 
desfășoară o procesiune. Am încercat să îi bag minţile în cap lui 
Leonardo, dar pe el îl chinuie pasiunea. lar /o straniero îi aţâţă 
cum poate. A amenințat iarăși că ne va părăsi. Au trecut 
săptămâni de când nu mi-a mai citit din opera mea. Și oricâte 
portrete ar face, tot nu sunt suficiente. De parcă l-ar căuta pe 
Dumnezeu. 

„Câte tablouri aţi pictat deja?”, l-am întrebat eu pe Leonardo, 
când astăzi, la prânz, a trecut pe aici și a înfulecat lacom 
aproape o capră întreagă. „La ce te referi?”, a întrebat el iritat la 
rândul lui. 

„La femeile cărora le faceți portrete. Câte tablouri aţi făcut 
deja și unde le păstraţi? Nu am văzut nici măcar unul!” 

Leonardo a ros mai departe la oase, clătinând din cap fără 
niciun înțeles. Și înainte de a pleca ţinând în mână o carafă 
mare cu bere, a răspuns că ar fi pictat un singur tablou. 

Unul singur! Poţi să îţi imaginezi asta? Dar cele câteva sute de 
muieri care s-au preumblat pe aici săptămâni la rând? Pentru un 
singur tablou? 

Și ca și cum asta nu ar fi fost de ajuns, Leonardo și străinul au 
mai planificat o altă procesiune. Nu știu cum să o mai iau și pe 
asta, însă Leonardo mi-a destăinuit în această seară, când a 
venit să ia ce mai rămăsese din capră, că vor amenaja în curtea 
interioară o scenă. Ca la o execuţie! Doar că pe ea vor prezenta 
târfele. În hainele lor cele mai frumoase. Leonardo și /o straniero 
vor să le aleagă pe cele mai frumoase pentru portret. Aleasa va 
fi numită „reginetta di bellezza”. 

„Ce pehlivănie în casa noastră”, am replicat eu. După asta a 
apărut /o straniero și spusele lui m-au lămurit. „O vom alege pe 
cea care se apropie cel mai mult de proporţia de aur. Și celelalte 
vor recunoaște frumuseţea întruchipată de ea și caracterul ei 
divin, iar natura se va strădui să o imite”. 

„Să daţi un model naturii? Totuși, noi nu suntem decât 
oameni!”, am zis eu și /o straniero mi-a răspuns zâmbind: 
„Întocmai!” 

„Și ce va fi cu urâțenia?”, a întrebat Salai. Subiînțelesul 
vorbelor lui m-a făcut să mă simt rău. 

„Se va ascunde. Închipuiţi-vă că materialul este făcut după 
regulile frumosului, el poate să acopere natura cu succes”, a 
precizat /o straniero fără a se lăsa provocat. 

„Masca mai frumoasă decât purtătorul ei? l-a ironizat Salai. 
Mascarea sună foarte omenește. Dar cum rămâne cu caracterul 
divin?” 

Lo straniero zâmbi mai blând și cu o voce angelică i-a 
recomandat lui Salai să poarte mască peste chipul mutilat de 
foc. 

„Mai bine urc cu o scară la cer!”, a replicat el. Și Salai a plecat 
în fugă plângând. 

Că el și /o straniero nu vor deveni prieteni nu este un secret. 
Însă mă rog să nu devină dușmani, fiindcă Salai este cu 
adevărat imprevizibil. 

69. 


Coyuca de Benitez 


A trezit-o zgomotul cheii răsucite în yală. Când ușa se 
deschise, lumina albăstruie pătrunse în cotineaţă. Afară se 
însera. Lui Madeleine i se făcuse sete, dormise cu adevărat cum 
- i se părea ei - nu o mai făcuse de multe zile. Speriată, se 
retrăsese de lângă ușă și se lipise cu spatele de peretele din 
scânduri, ale căror margini ascuţite i se înfipseseră în omoplaţi. 
În ciuda semiîntunericului, zări furișându-se o umbră prin 
crăpătura ușii, apoi aceasta fu închisă cu un scârţâit ca un oftat. 

O respiraţie precipitată și izul de alcool trădau faptul că 
înăuntru mai era cineva. 

Ea pipăi după un băț, o piatră sau orice altceva cu care putea 
să se apere. Singurul obiect pe care îl găsi fu sticla pentru apă, 
pe care o apucă de gât, gata să lovească după ce identifica 
tinta. 

Respirația deveni mai zgomotoasă, apoi brusc în faţă i se 
aprinse o lumină. Era pe punctul de a lovi, când recunoscu 
chipul bărbatului care îi desenase liniile pe trup. Ceva din 
privirea lui o făcu să se oprească. 

— Psst! șuieră el, și aproape că respiraţia lui stinse mica 
flacără. Mă recunoști? 

Ridică mâna în care ţinea bricheta, pentru ca fata să îi vadă 
mai bine fața. 

Ea confirmă. 

— Să nu îţi fie teamă, nu îţi fac nimic, șopti el. 

Ea observă că flacăra din mâna lui tremura. 

Un moment se făcu liniște și ea auzi doar respiraţia 
precipitată, care încet se mai calma. 

— Cine ești? întrebă el în cele din urmă și pentru că ea nu 
răspunse imediat, adăugă: Nu ești una dintre ele. 

— Care ele? îl iscodi ea cu voce frântă. 

Din cauza lungii tăceri, gâtul parcă i se uscase. 

— Miss-urile! 

Ea nu înțelese, dar consideră că era mai bine să nu lase să se 
vadă asta. 

— Numele meu este Madeleine Morgan și sunt din Boston, 
preciză ea cât putu de calmă. 

Citise cândva că în cazul unor răpiri se pot crea legături 
oarecum personale cu răpitorii - și pe urmă acestora le venea 
greu să omoare ostaticul. 

Flacăra brichetei se stinse. Ea auzi un scurt oftat de durere, 
apoi percepu cum era acţionat de mai multe ori mecanismul de 
aprindere al obiectului. In cele din urmă, flacăra se reaprinse și 
lumină chipul bărbatului. Părul acestuia i se lipise pe frunte. 
Avea pupilele negre și mari. Privea scurt încoace și încolo. Crezu 
că se va repezi dintr-o clipă în alta asupra ei și strânse și mai 
tare sticla în mână. 

— De ce ești aici? întrebă el. 

Vorbea cu voce șoptită, de parcă se temea să nu fie 
descoperit. 

— Asta spuneţi-mi-o dumneavoastră! răspunse ea iritată. Că 
doar oamenii dumneavoastră mă ţin aici! 

Simţi că glasul i se îneca în lacrimi. 

— Nu ești una dintre frumuseți! zise el și cu mâna liberă se 
scărpină la tâmplă. 

— Vă mulțumesc, sunteţi foarte drăguţ! 

Chiar și în acea situaţie se simţea jignită de vorbele lui. 

— Nu eu cred asta. Tu chiar ești foarte drăguță. 

In acel moment ea își regretă sensibilitatea. Era mai bine ca el 
să o găsească urâtă. Pentru prima dată în viață îi trecu acest 
gând prin minte. Se sprijini mai bine în perete, ca să mărească 
distanţa dintre ei doi. 

— Nu îţi fac nimic, încercă din nou vizitatorul nocturn să o 
liniștească. 

Un curent de aer aproape că stinse flacăra brichetei. 

— Eşti singura pe care am fost nevoit să o fotografiez. M-am 
gândit și cred că prin tine vrea să șantajeze pe cineva. Câţi ani 
ai? 

Bărbatul vorbea mai repede și mai tare. 

— Treisprezece, minţi ea. 

Ceva îi spunea că era mai bine să treacă drept mai mică. 
Bănui că citește iritare în privirea lui. 

— Cine sunt părinţii tăi? 

— Pe mama o cheamă Helen Morgan. Pe tatăl meu nu îl 
Cunosc. 

În lumina palidă îl zări pe bărbat clătinând din cap. 

— Morgan... nu îmi spune nimic... 

Deodată, de afară se auzi o voce puternică. Imediat flacăra 
brichetei se stinse și ea desluși un „Psst!” șoptit, dar poruncitor. 

O altă voce răzbătu din exterior, apoi cineva râse tare. Două 
ori mai multe persoane păreau că discutau în fața ușii. Abia în 
acea clipă ea își dădu seama că își ţinea respirația. 

Așteptarea părea că nu mai lua sfârșit, însă, în cele din urmă, 
vocile se îndepărtară. După ce acestea nu se mai auziră, ea 
simţi mișcare lângă un picior. p 

— Tu și cu mine. Vom fugi împreună de aici. In noaptea asta! 
se auzi din întuneric. 

Pe urmă, o mână îi trecu peste coapsă. Ea vru să lovească, 
dar atingerea încetă și respiraţia celuilalt îi indică faptul că se 
deplasa spre ușă. 

— Vin să te iau. Curând! 

Ușa se întredeschise puţin. Prin crăpătura mică intră aer 
proaspăt, pe care Madeleine îl trase cu lăcomie în piept. Inainte 
de a se închide ușa, zări stele pe cerul nopţii. Apoi se auzi 
răsucitul cheii în broască, pe urmă totul se liniști. 

Mult timp nu cuteză nici să se miște. Când frigul deveni 
insuportabil, se lăsă pe podea și se înveli cu pătura. 

După ce privi câteva minute în întuneric, nu mai fu sigură 
dacă discuţia chiar avusese loc ori visase. 


70. 


Paris 


Pavajul din piatră brută pe care circulau o zdruncina. Mașina o 
luă pe niște străduțe, prin faţa unor cafenele ale căror marchize 
se transformau din mers în linii late roșii. Deși Helen, pe când 
era model, călătorise deseori la Paris, în Montmartre fusese doar 
o dată. Nu își amintea exact când și cu cine, dar când apăru în 
fața lor faţada luminată de la Basilique du Sacré-Cœur, își aminti 
că mai fusese și acolo. Uriașa colină domina orașul. De câte ori 
construcţiile îi permiteau, Helen încerca să arunce o privire 
asupra mării de lumini oferite de marele oraș. 

La acea oră, străzile acelui iubit loc de plimbare erau goale, 
ceea ce le sporea șarmul. Brusc, străzile deveniră și mai înguste 
și în ambele laturi se ridica un zid vechi din piatră. După care 
lăţimea străzii reveni la dimensiunile iniţiale. Trecură prin faţa 
unei clădiri vechi, care în lumina unui felinar singuratic părea 
roz. Construcţiile se mai răriră și Helen zări în partea dreaptă, în 
întuneric, șiruri de araci de vie, ceea ce acolo sus, în mijlocul 
Parisului, părea o imposibilitate. Ralph coti strâns la dreapta și 
micșoră viteza. În cele din urmă, se opriră în faţa unei uși de 
garaj pictate cu graffiti. 

În mai puţin de o jumătate de minut ușa începu să ruleze. 
Autovehiculul lor lat abia încăpu prin intrarea îngustă. Spre 
surprinderea lui Helen, ușa nu dădea într-un garaj subteran, ci 
într-o curte interioară. În timp ce în spatele lor ușa se închidea 
din nou zornăind, ei îi atrase atenţia vegetaţia luxoasă. Lumina 
galbenă a multor felinare mici cădea pe tot felul de plante 
cățărătoare, care nu mai lăsau să se vadă nimic din piatra 
cenușie a zidurilor. În mijlocul curţii pietruite cu pavele vechi, 
parcară în dreptul unui mic izvor, ale cărui plescăituri îi sugerau, 
prin acel paradox al dualității senzitive auditiv-culori, un 
maroniu plăcut. Atmosfera era plăcută și când Helen trase 
adânc aer în piept și simţi izul orașului, uită pentru o clipă de ce 
se afla acolo și în ce situaţie era. Doar Parisul mirosea a Paris. 

La câţiva metri de ei se deschise o ușă din sticlă, pe care ieși 
un bătrân. Părul alb ca zăpada îi cobora până peste umeri. Tot 
obrazul îi era acoperit cu o barbă albă, contrastând cu pielea 
bronzată a bărbatului. Peste un maiou alb purta o salopetă 
odinioară albastră, preferată în mod normal de meșteșugari. Nu 
doar petele multicolore de vopsea de pe îmbrăcămintea lui te 
făceau să recunoști fără greutate un artist. 

— Louis, bătrâne prieten! strigă Patryk și se grăbi spre el, 
pentru a-l îmbrăţișa prietenește. 

— Unde este bătrâna ștoarfă? întrebă Louis. 

Helen tocmai voia să se întoarcă din drum, iritată de acest 
epitet, când Ralph făcu un pas mare în faţă și îi întinse geanta 
lui Louis. 

— Este aici, înăuntru! 

— lar dumneavoastră trebuie să fiţi doamna Morgan? i se 
adresă bărbatul, în timp ce fixa geanta sub braţ. 

Helen confirmă. 

— Atunci, aveţi asigurată admiraţia mea pentru ceea ce 
intenţionaţi să faceţi. Veţi intra în istorie, vă asigur. Tatăl meu a 
trăit pe pielea lui ultimul furt din 1911 al tabloului Mona Lisa - 
pe vremea aceea era intendent la Luvru. De atunci bătrâna 
doamnă nu și-a mai părăsit casa. 

Helen părea nehotărâtă. 

— Păi, să vedem ce putem să facem pentru această bătrână 
damă! continuă Louis și ridică în aer geanta. 

Apoi se întoarse fără să îl mai intereseze vizitatorii și intră în 
casă. 

Patryk veni lângă Helen, îi atinse ușor braţul și o împinse după 
Louis. 

— Veniţi cu mine! 

— Ce facem noi aici? Și de ce a fost și el implicat? șopti ea, 
dar îl urmă fără nicio plăcere. A aflat tot Parisul că trebuie să fur 
Mona Lisa? 

— Este parte a planului. Fără el nu va putea fi finalizat. 

— Când voi afla amănunte despre „plan”? Și mai ales, când o 
voi vedea totuși pe Madeleine? 

Trecură printr-o ușă joasă, fără ca Patryk să îi fi răspuns. Casa 
era veche. După ce traversară o mică marchiză, intrară într-un 
culoar îngust și întunecos, cu podea din piatră. La dreapta lor, o 
scară urca la etaj, dar Patryk o conduse pe Helen printr-un 
vestiar la o altă ușă. Deodată se auzi un zgomot ca al unei 
ușoare vânzoleli și ceva îi atinse picioarele. În semiobscuritate 
Helen avu nevoie de ceva timp ca să își dea seama că era vorba 
despre două ghemotoace de blană, care se rostogoleau lătrând. 

— Rembrandt! Picasso! se auzi din încăperea aflată în faţa lor 
și cele două ghemotoace dispărură în direcţia de unde venea 
vocea. 

Doar o treaptă mai urcară după următoarea ușă și se treziră 
în mijlocul unui atelier. 

— Uau! îi scăpă lui Helen la vederea oficinei. 

Tavanul se afla cam la cinci metri deasupra și apăruse 
eventual prin îndepărtarea etajului următor. Exact deasupra 
centrului încăperii se arcuia spre cer o mare cupolă din oțel și 
sticlă, ca un hublou supradimensionat. Peretele din spate era, 
de fapt, o fereastră frontală. O invitaţie pentru lumina zilei, care 
răzbătea astfel înăuntru, însă afară era încă întuneric, așa că 
multitudinea ferestrelor lăsa impresia unui perete întunecat. 

Pe laturile încăperii rămăsese neatinsă vechea zidărie 
zgrunţuroasă, ceea ce conferea atelierului un decor primitiv, 
asemănător aproape cu acela al unei grote. Ambient subliniat de 
lumina crepusculară răspândită de doar câteva lămpi cu picior. 
Pe dușumeaua veche erau peste tot pânze. Unele pictate, altele 
feciorelnic de albe. În faţa ferestrelor, într-un colţ, trona un grup 
de fotolii uzate. De cealaltă parte, rafturi cu cărți se înălțau până 
în tavan. 

Louis stătea în mijlocul atelierului. Alături de el se ghemuiseră 
cei doi căţei care îi luaseră în primire pe coridor. 

— Într-adevăr, este mai frumos decât originalul! strigă Louis 
cu vocea lui de bas. Ce culori! Doamne, cât de luminoase sunt! 
Tabloul ar putea fi folosit drept felinar! 

Abia după ce ei se apropiară, Helen își observă geanta 
aruncată cu nepăsare pe jos. Pe un șevalet, acoperită de spatele 
lat al gazdei, se odihnea Mona Lisa del Prado. 

— Nu este așa? spuse Patryk și îl bătu pe umăr pe Louis. 

Ralph rămăsese în spatele lor, în ușă, ca și cum încă se mai 
aștepta ca ea să încerce să dispară. 

— Tatăl meu speră că vei putea face ceva. Poţi? se interesă 
îngrijorat Patryk. 

— Da! Insă nu va fi ușor! răspunse Louis și se scărpină în cap 
cu mâna dreaptă. 

Helen privi tabloul ale cărui culori, în ciuda luminii difuze din 
încăpere, păreau și mai luminoase decât la muzeu. 

— Ce poate să facă el? întrebă ea. 

„La bella parvenza, auzi ea brusc, ca o șoaptă. Del male!” 

O străbătu un fior rece. Işi mută privirea de pe tablou și 
funesta voce amuţi imediat. 

— Firnisul, explică Louis amabil. 

Purta niște ochelari de vedere, care pe nasul lui lat păreau 
minusculi. 

— Firnisul! repetă el. Dar vă rog să îmi iertaţi impolitețea. Vă 
pot oferi ceva de băut? 

De fapt, abia în acea clipă Helen își dădu seama că îi era 
foarte sete. De la ultima oprire pe drumul spre Paris trecuseră 
multe ore. 

— Apă de la robinet se află în spate, pe masă. Cu puţin noroc, 
veţi găsi un pahar curat. Oricum, trebuie să-mi gustaţi neapărat 
vinul Clos Montmartre! 

Louis dispăru cu pași grei între șevalete și pânze. Helen auzi 
niște clinchete. Pictorul reapăru peste câteva minute cu o sticlă 
cu vin și trei pahare, pe care le ţinea cu dexteritate în mână. 

— Bănuiesc că gorila din spatele dumneavoastră nu bea vin, îi 
spuse el lui Patryk. 

Fără a mai aștepta un răspuns, scoase cu dinţii dopul sticlei, 
pe care apoi îl scuipă pe podea. 

— Tineti! îi ceru el lui Helen și îi întinse unul dintre pahare. 

Ea intenţionă să îl refuze, dar se răzgândi. Poate că puţin 
alcool nu era chiar nepotrivit. 

Luă și Patryk un pahar. 

— Vinul este produs aici, în Montmartre. Probabil că, venind 
încoace, aţi văzut via. 

Deci ea nu se înșelase. 

— Aici cultivăm douăzeci și șapte de soiuri de viţă. Tratăm 
strugurii doar cu cupru și sulf. Gustaţi! 

Umplu ochi toate cele trei pahare și îi privi răbdător pe 
musafiri. 

Helen luă o înghiţitură bună și se strâmbă. Vinul era amar și 
acru. După reacția lui Patryk presupuse că el avea aceeași 
părere. 

Louis râse răsunător. 

— Un vechi proverb spune: C'est du vin de Montmartre. Qui 
en boit pinte en pisse quarte. Asta însemnând: „Acesta-i vinul 
de Montmartre. Cine bea un pahar din el urinează un sfert!” 
Totuși, i se face o nedreptate. Mai întâi trebuie să te obișnuiești 
cu acreala lui și după aceea îl poţi prețui! 

Louis goli paharul fără a-l lua de la gură, îl umplu din nou și îl 
goli iarăși în același fel. Puse paharul și sticla lângă el și își frecă 
mâinile. 

— Păi, să facem din bătrâna doamnă una și mai bătrână! 

Se ghemui și scoase de sub șevalet o cutie de tablă. 

— Am efectuat mai multe experienţe. Atât de des ca în 
săptămânile ce au trecut nu am mai fost la Luvru de decenii. 
Numeroasele straturi de sticlă blindată nu fac lucrul ușor, dar 
cred că am amestecul corect. 

Louis luă din cutie o pensulă lată și, ca dovadă, lăsă să picure 
de pe ea în recipient un lichid maroniu. 

— Bătaie de cap îmi dau doar crăpăturile mari și lipsa de timp. 
Așadar, înapoi la femeie! 

Se întoarse și începu să distribuie cu generozitate lichidul din 
cutie pe tabloul din faţa lui. 

— Ce faceți acolo? întrebă Helen îngrozită, vărsând cu 
această ocazie și puţin vin din paharul plin. 

— Firnisul este marea problemă la schimbarea celor două 
tablouri, interveni Patryk. De aceea Louis va încerca să facă 
Mona Lisa del Prado cât mai asemănătoare cu Mona Lisa de la 
Luvru. 

— Schimbare? 

— Dumneavoastră veți inversa tablourile între ele la 
examinarea de mâine. 

— Sunteţi nebun! Asta nu va reuși niciodată! 

— Ba va reuși. 

— Și cum voi introduce acest tablou? 

— Așa cum l-am scos noi din muzeul Prado. Cu geanta 
dumneavoastră! 

— De data asta mă vor controla! Și nici nu voi fi singură cu 
tabloul original. 

— Avem aliaţi. Credeţi-mă, vom reuși. 

— Mona Lisa del Prado arată altfel! Schimbarea va fi imediat 
remarcată. 

— De aceea suntem aici. Louis este un maestru în domeniul 
lui. Lazura pe care o aplică îi va lua din culoare tabloului, care 
va arăta mai șters decât originalul. 

— Fundalul este diferit! se împotrivi Helen. 

— Încă, madame. Imediat ce primul strat va fi aplicat, îl voi 
picta deasupra. 

— Nu puteți face asta! Veţi distruge acest tablou! Chiar dacă 
este doar o copie, are totuși valoare mare. 

Ea se gândi la cât de mândru fusese señor Alegre când îi 
prezentase pictura la muzeul Prado. 

— De ce nu aţi făcut mai simplu o copie? 

— A fost dorinţa tatălui meu. Acest tablou trebuia schimbat. ȘI 
când el își pune ceva în cap... 

— Lazura pe care o aplic poate fi îndepărtată ca orice firnis, 
interveni Louis, în timp ce făcea în continuare să alunece 
pensula pe tablou. În acest scop puteţi utiliza dizolvanţi, 
amoniac, alcool, terebentină, acetonă sau aproape orice 
detergent doriţi. Unii jură că au întrebuințat chiar salivă! În 
secolele care au trecut s-a decis, din păcate, din motive de 

restaurare, ca Mona Lisa să nu fie curățată. Dacă s-ar fi făcut 
acest lucru, pictura ar fi strălucit întocmai acestei reproduceri. 
Însă există teama că o îndepărtare temeinică a firnisului ar 
ataca vechea culoare. 

— Mona Lisa originală are mult mai multe crăpături decât 
acest tablou. Cum vreţi să le copiaţi? obiectă Helen. 

— După ce terminăm asta, o vom coace. In cuptorul meu de 
argilă. Ca pizza. Rezultatul vă va uimi. Doar marea crăpătură din 
original... va trebui să găsim o soluţie. Mă tem că dama de aici 
va fi nevoită să o suporte pentru totdeauna. Insă ea se termină 
cu puţin înainte de cap... 

Louis se aplecă, turnă restul de vin din sticlă în paharul lui și îi 
dădu pe gât conţinutul. 

— Sunteţi cu toţii nebuni, rosti Helen oftând adânc. Mă vor 
aresta. 

— Pentru fiica dumneavoastră sper că nu se va întâmpla asta. 

Helen își pironi privirea pe paharul cu vin din mână, apoi sorbi 
și ea din el. Vinul era atât de acru, încât aproape că îi veni să 
vomite. 

Privi tabloul de pe șevalet. Șoaptele pe care le auzea se mai 
domoliră. Până atunci nu avusese timp să se gândească la asta. 
Cum se face că un tablou îi șoptea mereu „Frumoasa aparenţă a 
răului”? Era complet ireal așa ceva! Mai luă o gură de vin, care 
nu i se mai păru atât de înfiorător, și simţi cum i se urcă sângele 
în cap. De ieri după-amiază nu mai mâncase nimic. Dar toată 
chestiunea era totuși o nebunie! O trecură fiori. Işi reaminti de 
pata apărută la tomografia creierului ei. Care în mintea sa 
creștea mereu. 

— Unde este toaleta? întrebă ea. 

— Pe coridor, răspunse Louis fără a-și lua ochii de la ceea ce 
făcea. 

Între timp, un sfert din suprafaţa lazurii deja sclipea. _ 

— În bucătărie trebuie să găsiţi și ceva de mâncare. În 
frigider. Menajera mea a pregătit o plăcintă cu slănină. 

Helen puse jos paharul și refăcu invers drumul parcurs la 
venire. Ralph o urmă îndeaproape. 

— Doar nu am să dispar prin ţeava de scurgere! i se adresă 
ea arțăgoasă. Dacă vreți, puteți veni să vă uitaţi cum urinez! 

— Nu este necesar, baia nu are ferestre, zise Ralph arătând 
spre o ușă. 

Helen se încuie înăuntru și se așeză pe capacul lăsat jos al 
closetului. Mâna îi alunecă în buzunarul pardesiului și apucă 
obiectul pe care îl găsise în portiera mașinii. Trebuia să se 
concentreze. 


71. 


Paris 


O muscă îl împiedicase insistent să adoarmă. După ce, în 
sfârșit, îi dăduse lovitura de graţie cu un ziar, fusese nevoit să 
constate că în camera de hotel bântuiau și alte ființe tot atât de 
sâcâitoare. În cele din urmă, se predase. Apoi se apucase să 
continue lectura jurnalului zilnic. Adormise târziu, odată cu 
apariţia primelor raze ale soarelui, și spre marele lui necaz se 
trezise abia puţin înainte de prânz. Făcu un duș rece ca gheața, 
luă două cornuri și trei espresso, pe urmă chemă un taxi și plecă 
la Luvru. 

Un designer cu numele Clement Meunier răspundea de 
prezentarea de modă ce avea loc după-amiază sub titlul de 
„Terror of Beauty”. Millner îi comunicase la telefon asistentei 
acestuia că ar dori să îl contacteze la ultimele pregătiri de la 
Luvru. 

Nu mai fusese niciodată la Luvru, dar urcase piramidele de la 
Gizeh contra unui mic bacșiș dat paznicilor. Cu atât mai mult 
găsea nepotrivită construirea unei piramide din sticlă ca intrare 
într-un muzeu din mijlocul Parisului. Ce ar zice egiptenii dacă în 
valea Nilului s-ar construi un turn Eiffel? 

După discuţii interminabile cu paznicii de la intrarea muzeului, 
foarte slab cunoscători ai limbii engleze, legitimaţia lui de 
serviciu îi oferi avantajul accesului gratuit, dar oricum buna lui 
dispoziţie era pulbere. O uriașă scară în spirală urca până în 
holul intrării. Deja de la jumătatea drumului observă pregătirile 
pentru parada modei, care, evident, urma să aibă loc în acel hol. 
Peste tot erau lăzi negre pentru transport, pe role. Bărbaţi 
tatuaţi, cu braţe musculoase, se ocupau cu ridicarea unei 
traverse ce trebuia să ajungă până în mijlocul holului. La capătul 
acesteia fusese montată o cortină mare și în spatele ei începea 

zona provizorie a culiselor. La cele două extremităţi ale cortinei 
se găseau niște coloane late, pe care era inscripţia Change the 
world. Deasupra tuturor era expusă o placă mare, pe care cu 
litere verzi-oliv scria Terror of Beauty. Câţiva lucrători montau 
scaune. 

Millner își croi drum prin acel haos fără să fie băgat în seamă 
de cineva. Doi bărbaţi chiar îl salutară cu respect. Probabil că în 
costumul lui negru lăsa impresia unui oficial. Poate chiar a unui 
membru al personalului de securitate. Încă de la distanţă îi 
atrăsese atenția un bărbat îndesat, scund, care de o parte a 
scenei montate împărțea indicaţii cu gesturi largi. Acesta purta 
un costum de camuflaj. Oricât de neobișnuită era o asemenea 
ținută în Luvru, culoarea costumului părea și mai iritantă: roz. 
Și, în plus, tipul mai avea și cizme de front. Millner nu trebuia să 
mai întrebe pe cineva: desigur, insul era designerul. 

Apropiindu-se, remarcă faptul că fața bărbatului era plină de 
cicatrice datorate acneei. Mai avea și o bărbuţă îngustă, vopsită 
într-un blond oxigenat. Ochii îi erau ascunși de niște ochelari de 
soare mari, cu rame albe. Millner nu își putu ascunde un zâmbet 
ușor. Prea des se gândea în stereotipuri, însă mai des acestea 
se confirmau. 

Designerul vorbea repede, în concordanţă cu îmbrăcămintea 
pretins militară, ca o mitralieră, cu două tinere femei. Una dintre 
ele ţinea în mână o ciornă lungă și cocoșelul pestrit arăta mereu 
într-o parte. Abia când apăru chiar lângă grup, Greg fu observat 
de cei trei. El scoase oficial insigna de serviciu și se prezentă. 

— Monsieur Meunier? 

Primele secunde erau totdeauna decisive pentru un 
interogatoriu de succes. Momentul de surprindere absolută 
amplifica reacţia naturală de la apariţia lui. Dacă interlocutorul 
avea ceva de ascuns față de FBI, devenea temător. Dacă se 
simțea pe nedrept învinovăţit prin apariţia unui agent FBI, 
devenea agresiv. Ori curios. 

— Numele meu este Greg Millner. Sunt de la FBI și aș dori să 
discut cu dumneavoastră despre parada modei din seara asta. 

Cele două femei dispărură mai repede decât le-ar fi putut 
Millner urmări cu privirea. Ambele erau tipe sexy. 

Designerul își trecu mâna peste gură, ca și cum ar fi vrut să 
înlăture un invizibil rest de mâncare. Apoi ridică mâna cealaltă 

în semn de salut, dar o lăsă totuși jos la jumătatea drumului. 
Era, clar, nervos, deși încerca să nu pară. 

— Despre ce este vorba? 

Vocea i se frânse, iar engleza lui suna aproape fără accent. 

Dacă voiai cu adevărat să afli ceva de la interlocutor, o 
mișcare inteligentă era să îl lași în necunoscut cât mai mult 
timp. 

— În seara asta organizaţi aici o paradă a modei? întrebă 
Millner făcând un semn cu mâna spre lucrările pe jumătate 
executate. 

— Nu arătați de parcă aţi intenţiona să luaţi parte la ea. Chiar 
dacă aș putea să vă imaginez ca model, răspunse designerul 
arogant. 

Mult mai scund decât Millner, se ridică în vârful picioarelor și 
se aplecă spre el, ca și cum ar fi căutat ceva pe chipul lui, pe 
urmă adăugă: 

— Cu cicatricea dumneavoastră tocmai pe obraz. Și cu 
mușchii ăștia... zise Meunier arătând spre brațul lui Millner, unde 
costumul făcea cute. 

Instinctiv, Greg se retrase un pas. 

— Cred că sunt destul de mulțumit cu slujba mea, răspunse el 
sec. 

— Atunci, ce vă aduce aici? Ar fi improbabil ca FBI să fie 
interesat de modă. 

In timp ce vorbea, designerul își rotea ochii foarte nervos, de 
parcă se temea că ar trage cineva cu urechea la discuţia lor. 

— De ce atât de marţial? îl iscodi Millner și arătă spre 
costumul de luptă. 

— Consideraţi culoarea roz ca fiind marţială? 

Clement Meunier își netezi costumul cu o expresie jignită pe 
chip. 

— Terror of Beauty? citi Millner mottoul de pe pancarta de pe 
estradă. 

— De aceea sunteţi aici? Din cauza cuvinţelului „7error”? râse 
Meunier cu poftă, strident. America este atât de paranoică, încât 
de fiecare dată când undeva apare cuvântul „Terror” se ivește 
un agent FBI ca să vadă dacă nu cumva cineva vrea să arunce 
ceva în aer? 

— Și? Dorește cineva să arunce astă-seară ceva în aer? 

Meunier se poticni scurt, dar își reveni. 

— Fără îndoială! 

Millner nu se așteptase la acel răspuns. 

— Dictatul modei. Propaganda revistelor de modă. Epidemia 
trendului modei. Nu noi răspândim teroarea, ci dictatura 
frumuseţii! 

Designerul vorbea repede și pe un ton ridicat. 

— O paradă a modei împotriva paradelor modei? replică 
Millner și ridică din sprâncene. 

În acel moment se apropie de ei un tânăr deșirat, cu o cutie 
având pe ea semnul „Atenţie, fragil!” 

— Vestele acestea unde merg? La ceilalţi? întrebă tânărul într- 
o engleză stâlcită. 

— Du-le întâi la Susan. Să le controleze. Stai, așteaptă un 
moment, zise Meunier și apoi i se adresă din nou lui Millner: 
Veste antiglont pentru toate modelele mele. Le vor purta în 
timpul spectacolului contra atacurilor previzibile ale grupurilor 
de persoane care își apără interesele. Vreţi să vedeți una? 

Meunier desfăcu capacul cutiei. 

— Nu există piese de îmbrăcăminte la care să mă pricep mai 
bine, se lăudă Millner și ridică mâinile în semn de apărare. 

Tânărul se retrase dincolo de scenă. 

— Cunoaște-ţi Salai Virgin Islands International Business 
Company? 

Când francezul rosti denumirea, parcă în mintea lui Greg sună 
o sonerie. Salai - numele îl citise în vechiul jurnal. Conexiunea o 
făcu abia în acel moment. 

— Este o firmă cu bun-gust. Sponsor al modei mele, explică 
Meunier. 

— Știţi și a cui este firma? 

— Sigur că da. A lui Pavel Weisz. 

Designerul vorbise fără nicio suspiciune. 

— Pe el când l-aţi văzut ultima dată? 

Clement Meunier ridică din umeri. 

— În urmă cu câteva luni. Suntem prieteni vechi. Credeţi că și 
el este un terorist? râse el din nou, însă cam artificial, apoi 
adăugă: El are banii, iar eu ideile. O simbioză care promite 
succesul. El este un mare Mecena. 

Millner își trecu mâna prin păr, care i se păru cam gras. Se 
pare că nu suportase gelul de duș ieftin de la hotel. 

— A cui idee a fost acest spectacol de modă? 

— A mea, firește, sunt designer. Așa cum spuneam: eu sunt 
cu ideile, iar Pavel este cu banii. Uneori are și el idei. 

— Deci și chestiunea asta a fost ideea lui? 

Mai departe nu va ajunge cu interogatoriul. Meunier părea a fi 
un ţicnit creativ, dar nevinovat. 

Greg trebuia să descopere de ce Pavel Weisz sponsorizase 
acea acțiune. Poate că asta era doar o fundătură. 

— Marele NOI! 

Designerul ridică în aer ambele braţe. Abia în acea clipă 
Millner observă că francezul avea pe fiecare deget câte un inel 
pompos. 

— Aşteptaţi oaspeţi proeminenţi în această seară? 

— Susan vă poate pune la dispoziţie o listă cu invitaţi. Dacă 
doriţi, vă poate rezerva un bilet. Trebuie să fie prin spatele 
scenei. 

Millner dădu din cap. Un motiv bine-venit pentru a-l părăsi pe 
Meunier. 

— Atunci, vă urez mult succes în revoluţia dumneavoastră, 
spuse agentul și plecă. 

Își continuă drumul printre rândurile de scaune. Era surprins 
că Luvrul permitea organizarea în sala de primiri a unui 
asemenea fleac. Se părea că banul deschidea cu adevărat toate 
ușile. Căutând-o pe Susan, își dădu seama că nu știa cum arăta 
aceasta. Probabil că era una dintre cele două femei care 
discutaseră cu Meunier până când apăruse el. Dacă așa era, se 
bucura să o cunoască, pentru că ambele femei erau foarte 
drăgute. 

Vibraţia din buzunarul pantalonilor lui Millner anunţa sosirea 
unui SMS. Era de la Keller, cu rugămintea de a fi sunat. 

Dar în memorie mai era un SMS, primit de la un număr pe 
care la prima privire nu îl recunoscu. Scurta informaţie sosise 
dimineața devreme; o trecuse cu vederea. 


Pe cele mai frumoase fete ale Americii, pe Pavel Weisz și 
pe o răpită, Madeleine Morgan, îi găsiți în Coyuca de 
Benitez/Mexic. Grăbiţi-vă!!! 


Millner se holba la informaţie. Pe undeva numărul de telefon 
mobil al expeditorului parcă îi spunea ceva. Precis. Patryk Weisz. 
Il sunase cu o zi în urmă la acel număr. Informaţia fusese trimisă 

prin telefonul mobil al lui Patryk Weisz! Se gândi o secundă, 
formă numărul respectiv, însă dădu doar de o mesagerie vocală 
fără declinarea identităţii. Mai citi o dată informaţia. 

Trecuseră șase ore de când primise SMS-ul. Era furios pe sine 
însuși. Cum de îl ignorase? La FBI, de un SMS puteau depinde 
viețile unor oameni. Un moment îl bătu gândul că Viola avusese 
dreptate să îl trimită în concediu, totuși își învinse îndoiala de 
sine și formă numărul lui Keller. Privi în jurul lui. Nu părea să îi 
dea cineva atenţie. Toate scaunele din apropiere erau goale, 
Meunier nu se mai vedea, iar lucrătorii erau preocupaţi de 
treburile lor. 

— Era și timpul, murmură directorul FBI. 

— Am noutăți, trecu Millner direct la chestiune. 

— Și eu am, îl anunţă Keller. Din Milano ni s-a raportat un alt 
atentat. Biblioteca Ambrosiana a fost incendiată. 

— Biblioteca Ambrosiana? 

— Da, nici eu nu auzisem de ea. Trecea drept una dintre cele 
mai importante biblioteci ale Europei. Peste 850.000 de volume, 
mai mult de 40.000 de manuscrise... Italienii sunt siguri că a 
fost incendiată și... 

— Da divina proportione, îl întrerupse Millner. 

— Nu vorbesc italiana. 

— Unul dintre ultimele două exemplare. Se găsea la Biblioteca 
Ambrosiana. 

— Nu înţeleg o vorbă! rosti enervat Keller. 

— Nu are importanţă. Coyuca de Benítez, schimbă subiectul 
Millner. 

— Asta ce mama dracului mai vrea să însemne? 

— Coyuca de Benítez, în Mexic. Acolo sunt reținute, poate, 
fetele răpite. Și fiica doamnei Morgan, Madeleine Morgan. Și, 
probabil, tot acolo poate fi găsit și Pavel Weisz. 

— Cine spune asta? 

Brusc, Keller păru emoţionat. Millner se gândi dacă, oare, îl 
mai văzuse vreodată în starea aceea. 

— Patryk Weisz. 

— A mărturisit? 

— Nu, mi-a trimis un SMS. 

— Chiar acum? 

Millner se blocă. 

— Da. Nu își putea permite încă o greșeală, nu acum. În SMS 
mai scria că trebuie să ne grăbim. Așa că să nu mai pierdem 
timp. 

— Ai vorbit cu el? 

— Răspunde doar mesageria vocală. 

Un moment se așternu liniștea și Greg auzi numai ţăcănitul 
unei tastaturi de computer. 

— Coyuca de Benítez este un târg prăpădit în apropiere de 
Acapulco. S-ar potrivi. Dar nu înseamnă mult. Dacă, într-adevăr, 
sunt acolo, îi găsim repede. Trimit cavaleria. 

— Anunţaţi-mă când îi găsiţi. 

Keller închisese. 

În mintea lui Millner se rostogoleau întrebările. De ce Patryk 
Weisz îi trimisese acel SMS? Cum de fiica lui Helen Morgan se 
afla cu reginele frumuseții răpite? 

— Monsieur Meunier spunea să vă ajut cu lista invitaţilor 
pentru seara asta. lar aici aveţi biletul dumneavoastră pentru 
spectacol. 

Alături de el se afla o femeie blondă, de care era sigur că 
odată lucrase ca model. 

Zece minute mai târziu Millner urca grăbit treptele. Între timp, 
muzeul se umpluse cu turiști, așa că a fost nevoit să se lipească 
de balustradele din plexiglas pentru a rezista fluviului de 
vizitatori ce mergea în sens contrar. De sus mai examină o dată 
scena și îl văzu pe designer ţopăind ca o pată roz. Colţul unei 
uriașe genţi se propti în coastele lui Millner. 

— Numai atât? se răsti el la posesoarea genţii, de la care mai 
văzu doar cum părul strâns în coadă de cal se bâţâia dintr-o 
parte în alta. 

În sfârșit, ajunse afară, în faţa piramidei din sticlă. Tocmai 
voia să plece, când îi atrase atenţia o pancartă cu o inscripţie în 
mai multe limbi, pe care la venire nu o băgase în seamă: 


Vă rugăm să retineti că astăzi Mona Lisa nu va fi expusă 
spre vizionare, din cauza unor lucrări de restaurare. În afară 
de asta, astăzi inchidem la ora 15.00 - după care va avea 
loc o manifestare specială. 


Millner se opri și rămase cu privirea pe anunţ. ÎI înţelegea 
foarte bine. 

72. 


Coyuca de Benítez 


În micuța colibă lipsită de ferestre ziua era puţin mai multă 
lumină decât noaptea. Lumina îi inducea o stare de nervozitate, 
deoarece considera că în timpul zilei avea mai multe motive de 
teamă decât în orele nopţii. Ușa fusese deschisă de două ori. 
Prima oară, unul dintre paznici, un individ scund, cu mustață 
neagră și cu un zâmbet șters, aruncase o privire înăuntru, apoi 
închisese ușa la loc fără a spune nimic. A doua oară, un alt 
supraveghetor adusese un castron cu un fel de terci și o sticlă 
nouă cu apă. 

Madeleine nu se atinsese de mâncare, doar băuse apă. Avea 
la dispoziție mult timp să își pipăie trupul și să constate cu un 
sentiment de satisfacție că își simţea coastele și oasele pe sub 
piele. Trebuie să fi slăbit cu două, poate chiar cu trei kilograme. 

Işi imagina că era eliberată și că în ziare apăreau fotografii 
de-ale ei, în care arăta foarte suplă. Incă nu pricepea ce se voia 
de la ea. Liniile trasate de ciudatul medic pe pielea ei încă mai 
erau la locul lor. In semiîntunericul colibei putea distinge vag 
contururile negre. Era vorba, probabil, de bani pentru 
răscumpărare. Ştia că răpitorii nu erau rari în Mexic. 

intunericul care o înconjura în acel moment trăda faptul că se 
făcuse noapte. Ședea întinsă pe podea și privea fix în faţă. 
Pentru a suta oară își închipuia cum îl va pedepsi pe Brian 
pentru trădarea lui. În primele ei fantezii își imagina cum se uita 
în urma lui când era dus de polițiști încătușat, cum aceștia îi 
aplecau capul pentru a-l introduce în mașina poliţiei și cum el îi 
implora iertarea din priviri. Mai de curând începuse să-i aplice 
pedepse corporale în imaginaţia ei. Întâi blând, cu o palmă 
aplicată pe obraz, pe urmă cu un șut vârtos în părțile moi. Mai 
apoi trecuse la metode medievale de tortură, însă nici acestea 
nu îi potoliseră setea de răzbunare. Dacă mai rămânea mult 
acolo, Brian ar fi trebuit - în fantezia ei - să se teamă pentru 
viaţa lui. 

De fiecare dată când frica ameninţa să o cuprindă mai serios, 
își amintea cuvintele mamei: „Totul va fi bine! spunea ea când 

Madeleine, copil fiind ori adolescentă, se înfățișa îngrijorată. 
Totul va fi bine, comoara mea”. 

Madeleine începuse să repete aceste cuvinte cu voce tare, 
imitând vocea mamei, și chiar se mai liniștea. 

De cele mai multe ori era într-o stare între somn și veghe, 
asemănătoare transei, care îi amintea de o ședință la o 
hipnotizatoare specializată în vindecarea tulburărilor de nutriţie. 
Şedinţa îi fusese programată de mama ei, care din poziţia de 
neurolog era sceptică în privinţa eficacităţii medicale a hipnozei. 

„AȘ fi preferat să întreprinzi în mod conștient ceva împotriva 
acestei stări”, spusese ea, transmiţându-i astfel neintenţionat 
ceva mai mult din vina pentru acea situație. Ca de atâtea ori 
când o privea în același timp compătimitoare și cu reproș. 

În ultimele săptămâni petrecute la clinică, Madeleine învățase 
să își ierte mama. Ceea ce mult timp ea luase drept lipsă de 
dragoste recunoștea că era, de fapt, suprasolicitare. Mama ei, 
persoană cu o inteligenţă superioară, model de succes, om de 
știință genial, era solicitată peste măsură de nevoile sufletești 
ale fiicei sale. Viaţa mamei decursese totdeauna perfect, până 
la chestiunea legată de tată, despre care Helen nu vorbea 
niciodată. Asta până când fata ei încetase să funcţioneze. Cu 
așa ceva mama nu se putea descurca, o femeie care se 
hotărâse să cerceteze chiar creierul omului, pentru a o putea 
controla pe ea. Și care nu putea să se transpună în lumea 
gândurilor propriei fiice. 

Lui Madeleine tare i-ar fi plăcut în acea clipă să îi spună că o 
iertase. Îi simțea lipsa enorm. Ar fi vrut să îi tragă adânc în piept 
izul. Mama... mirosea atât de bine... 

Deodată auzi zgârieturile din peretele colibei. În timpul izolării 
auzul i se ascuţise. Acele râcâieli nu erau în niciun caz 
zgomotele caracteristice cu care deja se obișnuise. Privi către 
ușă, în a cărei broască, într-adevăr, se răsuci scurt o cheie. 
Ingrijorată, se ghemui într-un colţ când ușa din lemn se deschise 
scârțâind. 

— Eu sunt, se auzi vocea șoptită a doctorului. 

Prin crăpătura ușii pătrundea lumina Lunii, proiectând o 
săgeată cenușie pe podeaua colibei. 

— Gata, fugim de aici. 

O clipă nu avu nicio reacţie, apoi făcu un efort și se ridică. 
Picioarele îi tremurau din cauza lipsei de mișcare și, poate, și a 
hranei, totuși din doi pași ajunse la ușă. 

— Rucsacul meu! șopti ea și se întoarse, pipăi după el, îl găsi 
și îl puse după umeri. 

Când ajunse din nou la ușă, medicul o apucă de braţ și o trase 
afară. 

În exterior era sensibil mai răcoare decât în colibă. Madeleine 
trase lacomă aer în piept. Luna învăluia împrejurimile într-o 
nuanţă palidă albăstruie. În stânga lor remarcă niște clădiri mai 
mari. În cealaltă parte erau parcate câteva camionete. În rest, 
terenul mărginit doar de un grup mare de cactuși și câţiva 
arbuști prăpădiţi părea părăsit și neospitalier. 

— Pune asta pe tine! o sfătui doctorul și îi întinse o jachetă. 

El respira greu, de parcă tocmai ar fi terminat de alergat pe o 
distanţă mai lungă în tempo rapid. 

— Am luat-o de la o altă fată, nu mai are nevoie. 

În timp ce se gândea la sensul spuselor medicului, îşi răsucea 
mânecile jachetei, care îi era cam mare. 

— Am studiat zona pe hartă. Cei din pază sunt toţi în clădirea 
principală, cei mai mulţi dorm betți, pentru că bătrânul încă nu s- 
a întors. Dacă fugim într-acolo, după care ne mișcăm paralel cu 
drumul spre est, putem ajunge la șoseaua spre Acapulco și 
astfel scăpăm. 

Vorbea pe un ton scăzut, totuși destul de puternic pentru ca 
Madeleine să se uite speriată în jur. Dar se părea că peste tot 
era liniște. În depărtare urla un câine. Probabil un coiot. 

— Ești pregătită? întrebă el. 

Madeleine confirmă. 

— Unu, doi, trei! numără medicul, pe urmă ieșiră din umbra 
colibei și alergară în direcția grupului de arbuști. 

Acolo medicul se aruncă la pământ și o trase și pe ea. 
Respirând zgomotos, el examină drumul pe care veniseră. 

Madeleine privi coliba în care fusese închisă și pentru prima 
dată își dădu cu adevărat seama cât de mic era adăpostul. 

— Mergem mai departe! spuse hotărât însoțitorul, ridicându- 
se cu greutate. 

Ea era deja în picioare și aștepta. 

O vreme fugiră peste ogoare și traversară cu ușurință un 
pârâiaș. Zona părea cu adevărat izolată și părăsită. Madeleine 

aprecie că se aflau de un sfert de oră pe drum, când medicul o 
trase brusc de o parte. 

— Pauză! gemu el. 

Își sprijini mâinile de genunchi respirând sacadat. Se odihni 
tușind. 

„Sunt singură cu un bărbat complet necunoscut, îi trecu ei 
prin minte. Dacă s-ar năpusti asupra mea, nu aș avea nicio 
speranţă de ajutor”. O trecu un fior rece. Poate să încerce un 
șoc sau ceva asemănător. Ori să fugă și să ia totul pe cont 
propriu. Privirea îi căzu pe rucsac. Nu avea nimic de băut în el. 
Probabil că nu vor ajunge departe. 

— Ascunde-te! îi strigă deodată însoţitorul și o trase după el 
într-un tufiș. 

Tocmai voia să îl întrebe ce se întâmplase, când percepu un 
zgomot uniform, crescând în intensitate. 

— Elicopterul! Ne caută cu elicopterul! șopti medicul. 

Ultimele lui cuvinte fură acoperite de fâlfâitul elicelor 
aeronavei. 

Madeleine numără trei aparate mari, care le trecură la mică 
distanţă deasupra capetelor. 

Nu se mișcară până când zgomotul nu se îndepărtă suficient. 

— Cu elicopterele! Asta arată cât de puternici sunt, murmură 
el. 

Madeleine nu vru să îl contrazică, dar se miră că aparatele 
veniseră din direcţia în care mergeau ei, și nu dinspre colibă. 
Poate că răpitorii ceruseră sprijin din oraș. Tresări când deodată 
se auzi din depărtare un zgomot puternic. Ca la un foc de 
artificii. 

— Se trage! concluzionă însoţitorul ei. 

Ea simţi cum tremura mâna acestuia, care încă o mai ţinea de 
braţ. 

— Ce se petrece acolo? întrebă Madeleine. 

— Sper că nu le fac nimic rău celorlalte fete. Poate pentru că 
noi am evadat... 

Vorbea sacadat. Câteva minute ascultară în întuneric niște 
bufnituri izolate, pe urmă se făcu liniște. Într-un sfârșit, își mai 
reveni și eliberatorul ei. 

— Trebuie să mergem mai departe! zise el și se ridică 
gemând. Cât mai departe posibil. Înainte de a se face lumină! 

mai spuse bărbatul, apoi arătă într-o direcţie și adăugă: într- 
acolo! 

Se puseră încet în mișcare. 

„Totul va fi bine, rostiră fără sunet buzele ei, în timp ce erau 
atenţi pe unde călcau, pentru a nu se împiedica. Totul va fi bine, 
comoara mea!” 


73. 


Londra 


La Londra era târziu după-amiaza, timpul planificat expunerii 
lui era depășit și venise vremea întrebărilor. Michael Chandler 
de la „WeiszVirus” ţinuse un discurs fulminant și după ce în sală 
se lăsase o tăcere confuză, fetele care purtau microfoanele 
printre rândurile de auditori începură să înregistreze ordinea 
celor ce se înscriau la cuvânt. 

„O lume fără imagini digitale?” - era provocatoarea temă a 
workshop-ului la care veniseră experți IT și ziariști din întreaga 
lume. Între timp „WeiszVirus” își corectase estimările. În 
întreaga lume, în doar câteva zile, șaptezeci la sută din 
calculatoare fuseseră infectate și în fiecare oră numărul 
acestora creștea. Și, în ciuda tuturor eforturilor depuse, încă nu 
fusese găsită nicio posibilitate de combatere a virusului. Ba 
dimpotrivă, el făcea permanent dovada unor noi proprietăţi și 
părea să câștige în complexitate. 

— Fișierul cu imagini ca tip de fișier este de domeniul 
trecutului dacă se continuă în acest fel! estimase Michael 
Chandler și pentru această prognoză culesese huiduieli. 

Unul dintre reproșurile făcute în plen, la care Chandler 
rămăsese refractar, fusese acela că denumirea dată virusului 
era prea provocatoare, și prea se exploatase exagerat sintagma 
respectivă în mass-media. 

El pusese pe tapet cele mai sumbre previziuni. 

— Nu putem să prevenim destul! Știm că virusul caută 
dimensiuni conforme  așa-zisei „proporţii de aur” și le 
distruge/modifică ţintit. Intre timp se pare că reprezentările 

fetelor sunt reticulate. Și nu numai atât: corpuri, clădiri, 
obiectele sunt tratate ca plastilina. 

Pentru a-și ilustra spusele, Chandler proiectase pe un ecran 
fișiere cu imagini de chipuri, trupuri și clădiri. Reacţiile au fost 
reținute, prea se obișnuise lumea cu acele reprezentări grotești. 

— Ceea ce ne îngrijorează în mod deosebit este atacul la 
adresa softurilor arhitecturale. După cât se pare, între timp 
virusul a început să modifice ţintit și anumite proporţii din 
desenele arhitecturale, așa că în prezent acestea nu mai 
prezintă încredere. Mai târziu veţi putea descărca de pe pagina 
noastră web o listă cu softurile respective. 

Murmure în public. 

— Potrivit agenţiilor de știri, în Rusia virusul a început să 
atace și imaginile TV, zise un ziarist într-o engleză stâlcită, după 
ce i se întinsese un microfon. Ce spuneţi despre asta, domnule 
Chandler? 

— Ar fi o altă catastrofă alături de multe altele! 

— Nu exageraţi? Au existat vremuri fără imagini digitale și 
omenirea a supravieţuit, ţinu să remarce o femeie cu părul roșu, 
care anterior se prezentase ca redactor al unui canal de știri din 
București. 

— Au existat și vremuri fără curent electric, apă și antibiotice. 
Aici este vorba despre cuceriri ale civilizaţiei moderne! replică 
furios Chandler. Peste tot unde imaginile digitale au jucat un rol, 
cu siguranţă că virusul ne va schimba radical viaţa. Și, din 
păcate, în prezent, pretutindeni imaginile digitale joacă un rol. 
Din ce mediu spuneaţi dumneavoastră că aţi venit? În orice caz, 
plecați de la ideea că redacţia dumneavoastră va trebui să 
renunțe în viitorul apropiat la imagini și cel mai bine ar fi să vă 
căutați o altă slujbă. 

Chandler culese râsete izolate, dar el rămase cât se poate de 
serios. 

— Nu credeţi că este doar o poznă gigantică? întrebă un 
bărbat de la o cunoscută reţea de socializare. 

— Nu, nu cred, răspunse cu hotărâre Chandler. 

— Dar ce altceva este? 

— Un atac terorist. 

De data asta rumoarea din sală a fost mai puternică. 
Nenumărate mâini se ridicară în aer. 

— Ce cereţi dumneavoastră concret? vru să afle un bărbat în 
costum. 

— Guvernul trebuie să acţioneze imediat. Avem nevoie de 
mijloace financiare și de sprijinul întregii elite IT a ţării noastre. 
În plus, trebuie să cooperăm cu alte naţiuni. Este o problemă 
globală. 

— Pagubele de imagine ale firmei dumneavoastră mai sunt 
reparabile? Până acum „WeiszVirus” trecea ca imbatabilă în 
domeniul softurilor antivirus. Valoarea dumneavoastră la Bursă 
este în descreștere. Ce le spuneţi investitorilor dumneavoastră? 
Mai întâi a avut loc demisia lui Pavel Weisz, iar acum această 
blamare. _ 

Și aceste întrebări au fost puse tot de bărbatul în costum. În 
sală s-a făcut brusc liniște. 

Michael Chandler îl fixă cu privirea pe cel care pusese 
întrebările și potrivi microfonul mai aproape de gură. 

— Nu suntem încă învinși, zise el și se aplecă mult în față. 
Însă nu suntem nici atât de aroganţi încât să nu cerem ajutorul. 

În auditoriu se înmulţiră șoaptele. 

— lar investitorilor noștri la voi spune că trebuie să decidă 
dacă ei cred ori nu în noi, continuă Chandler. Clar este un lucru: 
firma care găsește prima o soluţie împotriva acestui virus va 
câștiga astfel miliarde. lar noi, cei de la „WeiszVirus”, avem de 
gând să jucăm aici un rol decisiv. Și fără Pavel Weisz, pe care îl 
respectăm cu toţii. Însă vestea bună e că fiul lui se va afla 
alături de noi în viitor, ca sfătuitor. Vă mulţumesc pentru 
atenţie. Munca ne cheamă și sunt sigur că veți înţelege asta. 

Michael Chandler se ridică și părăsi podiumul însoţit de 
protestele vehemente ale celor prezenți. 


74. 


Undeva în Mexic 


— Toate sunt moarte, strigă John Rushmore în radioemiţător 
încercând să acopere zgomotul motoarelor elicopterelor. 


VP - 237 


Căutaseră ore întregi, el și echipa lui pieptănând fermă după 
fermă fără niciun rezultat. 

— Sunt moarte și toate reginele. Niciun supravieţuitor. Am 
mai găsit doar insecte moarte, se completă el și speră că era 
auzit. Pentru cauza precisă a morţii va trebui, firește, să 
așteptăm rezultatele cercetărilor de laborator, dar se pare că 
problema e clară. 

Consternarea de partea cealaltă era ușor sesizabilă. 

l-ar fi plăcut să transmită în ţară vești mai bune. Întreaga 
lume avea privirile aţintite asupra acelui eveniment și tocmai se 
confirmau cele mai negre temeri. Nici nu voia să se gândească 
la titlurile din mass-media în zilele următoare. 

Partea din spate a elicopterului era plină cu cadavre. Cu greu 
suporta priveliștea. Fuseseră fiinţe atât de frumoase, inteligente 
și mândre, conștiente de însemnătatea lor specială pe această 
lume. Condiţia morţii făcuse ceva umilitor, le furase eleganța, 
transformându-le în fiinte muritoare normale. Când oamenii lui 
le  găsiseră, la unele intervenise deja procesul de 
descompunere. 

În acea regiune a globului nu orice fermă avea acces la 
rețeaua telefonică; de aceea deciseseră să zboare la fiecare 
gospodărie. Izolarea din regiunea montană era și motivul pentru 
care speraseră să fie cu un pas înaintea inamicului. 
Constituiseră o zonă de carantină, în ideea de a garanta 
supraviețuirea speciei căreia el, ca om de știință, își dedicase 
viaţa. Totuși, rata lor de infectare era de peste șaptezeci și cinci 
la sută, și fuseseră atinse și albinele sălbatice. În aprecierea lor, 
populaţia de albine era pierdută dacă în următoarele șaptezeci 
și două de ore nu se găsea un antidot. 

În timp ce introducea radioemiţătorul în lăcașul lui privea o 
plantație din apropiere cu pomii în floare și încercă să își 
întipărească imaginea adânc în memorie. Poate că o astfel de 
priveliște nu va mai exista în viitor pe această planetă. 


75. 


Paris 


VP - 238 


Helen avea cunoștință despre furturile de artă doar din mass- 
media. Și totdeauna știrea despre spectaculosul furt al unei 
picturi valoroase era însoţită de uimirea ei că realizarea faptei 
suna atât de surprinzător. Putea fi în zilele noastre atât de ușor 
să furi artă în valoare de milioane? 

Delictul de la Museo del Prado confirmase această impresie și 
totuși ea era pe cale să subtilizeze cea mai prețioasă pictură din 
lume. 

În casa lui Louis, falsificator de artă, Patryk Weisz prezentase 
planul care era atât de simplu, încât părea absurd. Când va 
încheia cercetarea veritabilei Mona Lisa, Helen avea să o 
schimbe cu modificata Mona Lisa del Prado. In următoarea 
după-amiază în holul de la Luvru se va desfășură o mare paradă 
a modei. Acolo trebuia Helen să predea tabloul furat. După 
aceea urma să tragă la Hotel Modigliani din Montparnasse, unde 
va primi indicaţii referitoare la locul și ziua în care o va revedea 
pe Madeleine. De-ar fi așa! Era clar că planul conţinea 
numeroase riscuri în ceea ce o privea. Dacă dădea greș ceva, ea 
și numai ea va fi arestată ca hoaţă de artă. Totuși, având în 
vedere pericolul în care se afla copilul ei, acest aspect o interesa 
prea puţin. Mai era nevoită ca după predarea tabloului să 
aștepte ca Madeleine să fie cu adevărat eliberată. Oricum, 
fusese prea epuizată pentru a mai protesta, și mai erau și 
durerile de cap care o chinuiseră la un moment dat. Louis îi 
dăduse o tabletă albăstruie, pe care o înghiţise cu o gură de vin. 

In acel joc nu îi rămăsese altceva de făcut decât să urmeze 
instrucţiunile date de Patryk Weisz. În privinţa rolului acestuia 
încă nu era pe deplin lămurită. Dominantul lui tată părea a fi 
creierul întregii operaţiuni, însă ea nu își putea da seama dacă 
Weisz junior era șantajat de tată - așa cum pretindea tânărul - 
ori era un complice fidel al acestuia. In mintea ei prindea contur 
ideea că amândoi doar se jucau cu ea. Era evident că Patryk 
Weisz avea sarcina să îi întreţină buna dispoziţie. 

De aceea Helen fusese mai rece cu acesta dimineaţa. Vinul și 
tableta contra durerii de cap o făcuseră să cadă într-un somn 
adânc, astfel că pentru prima dată după multe zile simţea că 
dormise bine. Și îi dispăruseră și durerile de cap. În schimb, din 
primele ore ale dimineţii niște crampe de stomac o chinuiseră 
serios. 

În atelier examinase Mona Lisa prelucrată peste noapte de 
Louis. În măsura în care era capabilă să aprecieze, tabloul 
semăna uluitor cu originalul. Un văl lăptos și numeroase 
crăpături în suprafaţa materialului dădeau efectul punerii unei 
plăci de sticlă tulbure pe tablou, ba chiar o crăpătură mai mare, 
ca la adevărata Mona Lisa, se întindea de la margine până în 
creștetul celei portretizate. Totuși, culorile erau mult mai tari 
decât la original. 

— Mai bine de atât nu o puteam face peste noapte, se scuză 
Louis în faţa ei. Ar fi fost nevoie de mai multe straturi, fiecare 
aplicându-se peste stratul anterior uscat. Pentru așa ceva nu 
avem timpul necesar. Problema nu este această Mona Lisa, ci 
cea de la Luvru. Din teama că ar dăuna firnisului, nu au mai 
curățat-o de decenii. Dacă ar fi făcut-o, Mona Lisa originală ar fi 
arătat ca reproducerea de aici. Dumneavoastră fiţi atentă cu ea, 
este posibil ca, în ciuda procedurii din cuptor, firnisul să mai fie 
încă umed în unele locuri. 

Cu toate că îi admira realizarea, îl privi dojenitor, iar orice altă 
reacţie ar fi însemnat că aproba intervenţia de neiertat asupra 
acelei importante opere pentru istoria artei. 

Restul dimineții și-l petrecu plimbându-se în atelier, ca un 
tigru în cușcă, sub privirile atente ale lui Ralph. 

După ce Louis mai pregătise un prânz care mirosea plăcut, 
din care ea nu gustă nimic, Ralph o duse la Luvru, însoţită de 
cele mai bune urări ale lui Patryk Weisz. Helen se simțea ca 
înaintea execuţiei. Dar era totuși unica șansă de a o elibera de 
Madeleine. Se gândea foarte serios că va fi prinsă. Că la 
controlul pentru acces va fi descoperită „dublura” din geanta ei 
și arestată imediat. Asta dacă nu cumva după furtul de la Museo 
del Prado era deja căutată și așteptată cu cătușele pregătite. 
Cel târziu după schimbarea tablourilor va fi remarcată 
luminozitatea diferită a celor două opere. Și dacă eșua, ce se va 
întâmpla cu Madeleine? 

C2RMF, unde trebuia să se desfășoare cercetarea, se afla la 
subsolul Luvrului. 

Instituţia era competentă pentru documentarea, restaurarea 
și conservarea operelor din toate muzeele Franţei, și se bucura 
de o faimă misterioasă. Comori în valoare de milioane erau 
expertizate și prelucrate acolo, și deseori aceasta se petrecea în 
cel mai adânc secret. Și Helen, după ce solicitase să participe la 

cercetarea tabloului Mona Lisa, fusese supusă unor lungi 
proceduri de testare. Ca neuroesteticiană, catalogase picturi din 
întreaga lume după efectul lor neurologic asupra centrului 
frumuseţii din creierul omenesc. Și era evident că Mona Lisa, ca 
imaginea cea mai celebră a frumuseţii personificate, merita mai 
mult decât toate celelalte opere de artă să fie cercetată prin 
utilizarea șabloanelor create chiar de ea. În acest scop a fost 
nevoită să semneze o declaraţie de pastrare a confidenţialităţii, 
care prevedea o sancţiune bănească în valoare de milioane 
pentru orice încălcare. 

Era evident că toate acestea nu folosiseră la nimic, întrucât 
bătrânul Weisz aflase totuși despre vizita ei la Luvru și o 
atrăsese în capcană. 

După ce Ralph o lăsă în faţa Luvrului, lui Helen îi sări în ochi 
un afiș prin care se anunţa că în acea zi Mona Lisa nu putea fi 
vizionată. Crezu că era un semn bun. Dacă ar fi fost așteptată 
pentru a fi arestată, cercetarea i-ar fi fost anulată. Pe de altă 
parte, putea fi și un truc, pentru a nu-i trezi nicio suspiciune. 

Clătinându-se pe picioare, își croi drum pe scările ce duceau 
jos. Lăsă capul pe spate și privi în sus cortul din sticlă, când 
geanta agăţată de umăr lovi un bărbat îmbrăcat în costum. 

In timp ce murmura un ușor „pardon” și îl auzi pe individ 
înjurând în spatele ei, lăsă privirea în jos și se strădui să nu mai 
atragă atenţia. 

La capătul scărilor pregătirile pentru parada modei erau în toi, 
ceea ce îi crea probleme de orientare. Patryk Weisz îi explicase 
topografia locului cu ajutorul unui plan al clădirii și cu câteva 
fotografii, apoi îi arătase exact în ce zonă va preda mai târziu 
tabloul. Dar din cauza scenei provizorii montate, totul arăta 
altfel. Terror of Beauty. Mottoul spectacolului îi sări în ochi. Și pe 
când încă se mai gândea la ce putea să semnifice acesta, văzu 
bariera de securitate prin care trebuia să treacă pentru a ajunge 
în subsolul foarte bine păzit. Simţi bătăile inimii în artera 
carotidă. 

Cu pași exagerat de apăsaţi, se apropie de barieră și își dădu 
seama că teama i se atenua. Mintea părea să se cupleze la un 
program de „furt de artă” de care nu fusese conștientă până 
atunci că l-ar fi implementat. 

Între timp ajunsese la punctul de control inscripţionat C2RMF. 
Un bărbat tânăr cu cămașă albă și cravată neagră o privea 

suspicios. Cu coada ochiului, ea observă ceva mai departe un al 
doilea agent de securitate mai în vârstă. Fără să i se fi cerut, 
prezentă invitaţia primită de la C2RMF. 

Tânărul o cercetă atent, fără a ridica privirea, și luă o mapă 
aflată în faţa lui. Cu vârful unui pix, verifică o listă cu nume, se 
opri la unul și îl bifa. Apoi trecu la un computer și tastă ceva. 

— Vă rog să vă duceţi la peretele acela! zise el și indică locul 
respectiv de lângă ei. Lăsaţi jos geanta! 

Nefiind sigură dacă fusese descoperită, Helen execută 
indicaţiile. Abia când paznicul luă un aparat de fotografiat și se 
ridică, se mai destinse din nou. | se ceru să se întoarcă într-o 
parte, apoi în alta, iar lumina bliţului o orbi pentru câteva 
secunde. Işi ridică imediat geanta și urmări cum imprimanta 
prelucra un card de identificare cu numele și fotografia ei. 

Paznicul vâri cardul într-un înveliș din plastic, de care era 
prins un șnur lung, și pe urmă i-l întinse. 

— Vă rog să îl purtaţi agăţat de gât cât sunteţi aici, o lămuri el 
într-o engleză aproximativă. 

Helen deja spera că asta fusese tot, când bărbatul arătă către 
geanta ei. 

— Trebuie să o examinez radiologic, explică el. 

Helen simţi că inima îi bătea să iasă din piept. 

— Asta nu se poate, în ea se află plăci fotosensibile, minţi ea. 

— Atunci, trebuie să mă uit în interiorul ei. 

Bărbatul întinse mâna pentru a lua geanta. 

— Nici asta nu se poate, murmură Helen. 

În acel moment interveni din spate colegul mai în vârstă, care 
întrebă în franceză: 

— Este vreo problemă? 

— Colegul dumneavoastră ar dori să-mi examineze radiologic 
geanta și să o percheziționeze, deși în ea se găsesc materiale 
de valoare pentru cercetările mele, explică Helen. 

Ea însăși fu surprinsă cât de corect se exprimase în franceză, 
în ciuda tensiunii la care era supusă. 

Bărbatul o fixă un moment, apoi se aplecă și mișcă mouse-ul 
computerului în câteva direcții. 

— Ea este o cincizeci și nouă - zero, îi spuse el în cele din 
urmă colegului său pe un ton mustrător și arătă spre ecran. 

Apoi se întoarse zâmbind către ea: 

— Puteţi trece, doamnă Morgan. Bun venit la C2RMF. 

Helen crezu că tipul îi făcu și un semn cu ochiul, dar nu era 
sigură. 

— Vă rog să luaţi liftul. 

El se întoarse, făcu doi pași rapizi în spate și apăsă o mică 
tastă din perete, sub care începu să clipească un triunghi cu 
vârful în jos. După scurt timp se deschise o ușă la unul dintre 
cele două lifturi. 

Cu un abia murmurat „Mulţumesc!”, Helen intră în ascensor. 
Paznicul cu părul cărunt apăsă o tastă inscripționată „B” și o 
salută cu o înclinare a capului. 

— Vă doresc succes, doamnă Morgan, zise el și zâmbi. 

Din nou Helen avu impresia că tipul îi făcuse cu ochiul. 

Ușa liftului se închise încet și cu un șoc destul de puternic 
cabina se puse în mișcare. Senzaţia că podeaua îi zbura de sub 
picioare dură doar o fracțiune de secundă, pe urmă Helen se 
simți ușurată. 

Se afla înăuntru. 


76. 


Paris 


Nu mai fusese solicitat de mult timp. Trebuia să recunoască 
faptul că era surprins: cel care îl luase pe neașteptate în acel 
moment era tocmai Pavel Weisz. Și acesta nu era un înger. 

Ședea pe unul dintre scaunele pregătite pentru parada modei 
și urmărea acel du-te-vino din jurul lui. Terror of Beauty. Un titlu 
frumos pentru o paradă a modei. F 

Inregistră cu bucurie costumul purtat de copoi. li plăcea 
țesătura nobilă și se bucura pentru oricine îi împărtășea gustul 
în materie de modă. Asta nu îl privea pe bufleiul micut în costum 
de camuflaj roz, cu care se întreținea copoiul. Nu avea niciun 
chef să se ducă și să-l dezbrace de costumul de soldat. Al cărui 
rost era pe câmpurile de bătălie, și nu acolo, în muzeu! Și nu în 
modă! 

Copoiul dispăru în cele din urmă, pe urmă apăru femeia cu 
geantă, se duse la unul dintre ghișeele mai retrase și după o 
vreme urcă într-unul dintre lifturile aflate departe de 

învălmășeala turiștilor. Copoiul reveni, rătăci prin hală și se 
certă cu unul dintre paznicii din dreptul ascensorului. Apoi, roșu 
la faţă, telefonă și dispăru din nou. 

Se părea că totul se rotea în jurul lui. Privi bastonul sprijinit 
alături. El era axa marii roţi. Zâmbi la acest gând: și-ar fi 
imaginat mai curând rolul de frână. Se rezemă de spetează și își 
împreună braţele pe piept. Trebuia doar să privească și să 
aștepte. Era oarecum nervos, deoarece de mult timp nu mai 
fusese atât de aproape de ea. Întâlnirea îl bucura, ca și cum se 
revedea cu o veche prietenă. 

Căscă. Va sosi și momentul în care va ţipa, însă mai era până 
atunci. 

Închise obosit ochii, pentru a privi în întuneric, unde vedea 
mai multe decât toţi ceilalți. Băzâitul muștei îl împiedica să 
adoarmă. 

Ce frumos spuneau oamenii: „Nenorocirea nu doarme 
niciodată!” Propoziția îi plăcu. 


77. 


Paris 


Așa ceva se putea întâmpla doar în Franţa! Abia văzuse că din 
cauza unor lucrări de restaurare Mona Lisa nu mai era în acea zi 
la dispoziţia vizitatorilor, că se și trezise implicat. Incercase să 
ajungă la conducerea muzeului fluturând legitimaţia, dar nu 
găsise pe nimeni care să vorbească engleza. După nesfârșite 
încercări de a se face înţeles, ajunsese la o recepţie pe care 
scria C2RMF. Dacă o înţelesese corect pe femeia de la standul 
cu suvenire, acolo era vorba de compartimentul Luvrului care se 
ocupa de restaurări. 

Nici cu tânărul de la Security, nici cu colegul lui mai în vârstă 
nu se putuse înţelege. „Pardon, pardon” repetau ei întruna, 
până când Millner pricepuse din polologhia lor că i se sugera să 
se adreseze oficiului de presă al Luvrului. 

— Nu sunt ziarist! se răstise Millner vârându-i omului sub nas 
legitimaţia. 

După ce constată că nu ajunge nicăieri cu engleza lui, 
renunțase, îl sunase pe Barack și ieșise valvârtej afară. 

Va reveni la parada modei, sperând ca până atunci să devină 
mai șiret. Asta era dezavantajul: instinctul îi spunea când ceva 
nu era în regulă, însă rareori îi confirma că era în regulă ceva. 

— Îți pot spune cu o aproximaţie de zece metri din ce loc a 
fost trimis SMS-ul de pe telefonul mobil al lui Patryk Weisz, dar 
nu îţi pot preciza unde se află acest telefon acum, pentru că a 
fost închis, răspunsese Barack la întrebarea lui, apoi adăugă: 
Rue Abreuvoir, în Montmartre. Este bucata de pământ din Paris 
aflată în spatele cartierului cu târfe, Pigalle. 

— Vezi ce-i special acolo! Cine locuiește în zonă! îi ceruse el, 
mâhnit, lui Barack. 

Între timp părăsise Luvrul și se așezase pe o piatră de marcaj 
din piaţa aflată în fața muzeului. 

— Și verifică dacă Helen Morgan se ocupă astăzi de 
restaurarea tabloului Mona Lisa din Paris. La C2RMF. 

— La ce? Credeam că R2-D2 este robotul din seria Războiul 
stelelor! 

— Scrie: C2RMF. Serviciul pentru restaurări și conservare din 
Luvru. 

— S-a notat! 

Era evident că Barack pricepuse că în acea zi lui Millner nu îi 
ardea de glume. 

— Și dacă doamna Morgan se află acolo, asigură-mi accesul, 
ca să o pot întâlni. Cu legitimaţia mea nu mi-au permis să intru 
în zona de securitate. 

— Și eu cum să fac asta? întrebase la rândul lui Barack 
nedumerit, la care Millner întrerupsese legătura înjurând. 

Câteodată mai uita că nu lucra la cine știe ce firmă cu 
angajaţi motivaţi și dotată cu echipamente tehnice de excepție, 
ci doar la FBI. 

Trebuia să gândească rapid. Haller, instructorul lui de la 
poliția din Baltimore - decedat între timp - la care lucrase 
cincisprezece ani înainte de a trece la FBI, îi atrăgea mereu 
atenţia că a reflecta asupra lucrurilor era foarte important. 
„Dacă, să zicem, acasă cauţi ceva, în două treimi din cazuri 
găsești obiectul respectiv reflectând, și doar rareori în urma 
căutării fără un plan”, predicase odată bătrânul. 

„Cine spune asta? întrebase Millner. Un studiu?” 

Haller râsese și tușise atât de rău, încât îi trezise serioase 
suspiciuni în privinţa sănătăţii, totuși răspunsese: „Soţia mea! Și 
ea are totdeauna dreptate!” 

Millner zâmbi. „Pe vremea aceea lumea era în ordine”, chibzui 
el. 

Își verifică inbox-ul. Cel mai recent mesaj provenea de la 
sectorul IT. Se referea la Cercetarea computerului lui Helen 
Morgan. Tocmai voia să deschidă e-mailul, când sună telefonul. 

— Lovitură în plin. Toate fetele au fost eliberate! La prima 
vedere, par nevătămate. 

Keller era aproape euforic. 

— A mers repede, remarcă Millner ușurat. Și Pavel Weisz? 

— Nu a fost găsit. Dar sunt doi morţi și patru arestaţi 
mexicani. Și ceva ca un fel de sală provizorie de operaţii. 

— Și Madeleine Morgan? 

— Nimic, din câte știu. Însă suntem pe cale să identificăm 
fetele găsite. Par cam traumatizate. 

Millner dădu din cap. Oricum, trăiau. În sfârșit, o veste bună! 

— Mi-ar fi plăcut să informez până sus de tot că informaţia 
provine de la tine, Millner. Dar oficial ești în concediu... 

— Multe mulțumiri, rosti sarcastic Millner. 

— In orice caz, salvarea fetelor se trece în contul tău. 

„Mai bine zis, în contul lui Patryk Weisz”, reflectă Miliner. 
Așadar, Weisz junior a fost de partea lor. Cu atât era mai 
important să îl găsească. 

— Mai rămân virusul computerelor, moartea albinelor, 
atacurile... continuă Keller, care imediat redeveni îngrijorat. În 
ceea ce privește virusul informatic, chestiunea devine tot mai 
demenţială. Serviciul nostru IT pleacă de la ideea că nu mai 
poate fi oprit. Perspectivele sunt proaste pentru toate softurile 
ce conţin imagini, proporții sau ceva asemănător. Toţi vorbesc 
despre moartea fișierelor cu imagini. Este greu de prevăzut ce 
înseamnă cu adevărat asta. 

— Și albinele? 

— ONU anunţă că se prevede extincţia lor dacă în câteva zile 
nu se descoperă un antidot. Și mai avem apoi amocul din 
cultura europeană. 

— Cred că ei vor să fure Mona Lisa din Paris. 

— Mona Lisa? întrebă surprins Keller și câteva momente tăcu, 
ca și cum ar fi trebuit să prelucreze întâi informaţia. Ești sigur? 
să avertizez pe cineva? Și la cine te referi prin „ei”? 

— Nu sunt sigur. Cei doi Weisz, Helen Morgan. Incă mai 
sortez, zise Greg, făcu o pauză, pe urmă adăugă: Ar fi bine să 
mai așteptați cu avertizarea francezilor. Este, poate, șansa 
noastră de a pune mâna pe ei. 

— Îţi trimit întăriri. 

Millner vru să refuze, dar parcă nu era o idee proastă. Nu 
putea să fie peste tot în același timp. 

— Am nevoie de două echipe. Care să îmi fie direct 
subordonate. 

— Clar. Totuși, de ce tocmai Mona Lisa? 

— De ce toate acestea? 

Chiar dacă Greg avea o suspiciune sigură, nu trebuia să o 
împărtășească. Eliberarea fetelor arăta care era finalul: alţii 
culegeau laurii. 

— Bună întrebare. 

— Nu, asta este întrebarea! 

De data aceasta, Millner a fost cel care întrerupea abrupt 
convorbirea. După ce contribuise decisiv la salvarea reginelor 
frumuseții, și pentru asta nu va primi nicio decorație, își putea 
permite câte o obrăznicie. 

Devenea tot mai neliniștit. Avea senzaţia că dispunea de 
toate piesele acelui caz, trebuia doar să le aranjeze între ele. 

Pe smartphone deschise fișierul cu valorificarea datelor de pe 
hard disk-ul lui Helen Morgan. Fișiere și documente ce aveau ca 
temă „Frumuseţea”, „Neurologia” și „Estetica”. Articole pentru 
reviste de specialitate. Studii științifice. Un folder cu imagini. 
Când Miliner îl deschise, îi zâmbi o pocitanie. Speriat, îl închise 
imediat. Keller nu exagerase. Smartphone-ul lui ori chiar 
serverul FBl-ului păreau și ele infectate. 

Parcurse documentele cu text și se opri asupra unuia dintre 
fișierele cele mai noi: „Mona Lisa”, citi Greg și îl deschise. Un 
plan identificat de el ca fiind al muzeului Prado. Un plan 
asemănător pentru Luvru. Apoi dădu de un folder cu 
corespondenţă între Helen Morgan și o adresă criptată al cărei 
nume de expeditor se compunea în majoritate din cifre. 

— Când puteți efectua livrarea? citi el în gând. 


VP - 247 


— Imediat ce plata sumei întregi se face în contul elvețian al 
băncii mele, răspundea Helen Morgan. 

— Mai întâi livrarea, apoi plata. 

— Nu sunt interesată. 

— 50 de milioane după ce primim răscumpărarea pentru 
fetele americane și Pavel Weisz. Alte 150 de milioane după 
efectuarea plătii pentru antivirus. 

Millner se blocă. Era asta explicaţia pentru tot? 

Helen Morgan voia să fure Mona Lisa, iar cumpărătorul își 
finanța achiziţionarea tabloului prin răpirea americancelor și a 
lui Pavel Weisz? Mai citi o dată pasajul cu antivirusul. 

Alte 150 de milioane după efectuarea plătii pentru antivirus. 

Creaseră virusul cu scopul de a vinde mai scump programul 
antivirus după ce lumea suferise destul? Și toate astea pentru a 
obține o Mona Lisa furată? Suna atât de absurd, încât chiar 
putea să fie adevărat. 

Citi în continuare: 

— Apoi 10 milioane la predarea tabloului, restul pe urmă. 

— De acord. 

Millner reciti dialogul de mai multe ori. 

— Dumnezeule! bombăni el. 

Scrâșnetul unor cauciucuri în plină frânare îl făcu să ridice 
privirea. La o oarecare distanţă, dar pe accesul spre Luvru, 
opriseră două mașini de teren negre, cu geamuri fumurii. 
Sosiseră întăririle. Atât de discret, cum numai FBI o putea face. 


78. 


Paris 


Când liftul ajunse la subsolul Luvrului și se deschiseră ușile 
cabinei, Helen deja era așteptată acolo de o femeie energică, 
dar nu ostilă. Ceva mai în vârstă și mai scundă decât Helen și, 
judecând după înfățișare, părea mai curând să aibă origini 
spaniole decât franțuzești. Această impresie fu confirmată când 
madame Martinez se prezentă cu un puternic accent spaniol ca 
fiind şefa compartimentului conservare al C2RMF. 

— Mă bucur mult să vă cunosc, madame Morgan, spuse 
femeia și îi întinse mâna zâmbind. Am citit mult despre 
activitatea dumneavoastră și, în numele tuturor colaboratorilor 
C2RMF, pot afirma că sunt mândră că vă pot primi aici. 

Helen simţi că i se ridică o greutate de pe inimă. Amabilitatea 
deosebită cu care era întâmpinată îi sugera că nu o suspecta 
nimeni. Și în același timp că în următoarele ore trebuia să 
profite de această încredere. 

— Vom merge împreună în laborator, unde șeful colecţiei de 
tablouri, monsieur Roussel, vă așteaptă deja. 

Helen constată că șefa compartimentului conservare purta pe 
piept același fel de ecuson ca ea. Pe micuța fotografie arăta mai 
tânără. Trecură de o ușă de siguranţă și se deplasară pe un 
culoar, care lui Helen îi amintea mai mult de un buncăr decât de 
un laborator. 

— Cu timpul te obișnuiești, remarcă madame Martinez 
zâmbind ușor, ceea ce însemna că observase privirea îngrijorată 
a musafirei la vederea videocamerelor fixate pe tavan la câţiva 
metri una de alta. Se află aici tablouri cu valori incomensurabile, 
aduse din toată lumea, și pe care se lucrează, adăugă aceasta. 

— Nicio problemă, se grăbi Helen să clarifice situaţia. 

Totuși, ea nu părea o hoaţă de artă deosebit de dotată pentru 
asta. _ 

Culoarul cotea brusc la dreapta, către o altă ușă. In fața 
acesteia se afla un bărbat de la pază cu umeri laţi, care dădu 
aprobator din cap, cu o mină serioasă. La centură avea o staţie 
de emisie-recepţie și un pistol. Helen îi zâmbi și făcu tot posibilul 
pentru a-și ascunde nervozitatea. Omul de la pază deschise ușa 
și, în sfârșit, intrară într-o încăpere în care de la o primă privire 
Helen identifică un laborator, deși părea mai curând un atelier. 
Zări câteva instrumente scumpe, pe care parțial le cunoștea 
doar din fotografii. Un grup de trei bărbaţi se afla în cealaltă 
parte a încăperii, în faţa unui cadru din oţel în care Helen 
recunoscu un spectrometru de fluorescenţă a razelor X. Pe o 
masă de lângă ei era o cameră-cristal pentru imagini digitale 
multispectrale. 

Unul dintre bărbaţi se întoarse și le privi bucuros. 

— Ah, madame Morgan, bun venit! 

Acesta veni grăbit lângă ea și îi luă mâna pentru a o săruta. 

Madame Martinez îl prezentă: 

— Monsieur Louis Roussel, șeful colecţiei de tablouri! 

Foarte vioi și sprinten, bărbatul părea mai tânăr decât era în 
realitate datorită trupului său vânos. Faţa îi era umbrită ușor de 
o barbă neagră, iar pe nas avea o pereche de ochelari cu rame 
subţiri din metal. Purta costum și, sub haină, o cămașă, fără 
cravată. De gât îi atârna un ecuson cu fotografie. 

— Cei doi domni din spate sunt Marc Knowles și Martin Costa, 
de la Universitatea din Melbourne. Ei realizează o analiză 
röntgen fluorescentă, dar în câteva clipe vor termina. După 
aceea puteți începe dumneavoastră. 

Abia în clipa acea văzu Helen ceea ce tocmai acoperise 
monsieur Roussel cu trupul lui: tabloul Mona Lisa fixat în cadrul 
de oțel de cei doi oameni de știință australieni, care lucrau la 
aparat foarte concentrați. 

La Bellezza! auzi ea o șoaptă. Bellezza! 

Se retrase un pas înspăimântată, privind chipurile celorlalţi, 
care nu schițaseră nicio reacţie, însă se uitau miraţi la ea. Ei nu 
auziseră? 

— Scuzaţi, mormăi Helen și duse mâna la gât simțindu-se 
parcă sugrumată. 

— Nu este nevoie să vă scuzați. Nici mie nu mi-a fost altfel la 
prima întâlnire fără plexiglas și fără ramă, spuse monsieur 
Roussel. Este ca o apariţie a Fecioarei Maria și tocmai asta face 
acest tablou atât de unic. 

Louis Roussel o privi cu un zâmbet blând și nici madame 
Martinez nu se putu stăpâni să nu mustăcească. Șefa 
compartimentului conservare adăugă: 

— Tocmai pentru că ne-a impresionat foarte mult ne-am ales 
această profesie. 

Helen strânse din buze și dădu din cap. Ridică din nou privirea 
către tablou și auzi iarăși același șoptit „Be/lezza”. Mai curând 
cântat decât rostit. Dar era plăcut. Întoarse imediat privirea și 
încercă să nu se facă remarcată. Pe întreg corpul pielea i se 
făcuse ca de găină. Simţea nevoia intensă să privească încă o 
dată tabloul. „La Bellezza!” în acel moment percepu și o 
melodie, iar groaza i se mai domoli. 

— Imediat veţi avea la dispoziţie suficient timp pentru bătrâna 
doamnă, o asigură monsieur Roussel. După cum vă imaginati, în 
timpul unei asemenea cercetări se iau cele mai severe măsuri 
de securitate. Suntem atenţi ca niciodată în apropierea picturii 

să nu se afle mai mult de cinci persoane deodată. În plus, 
măsurăm permanent temperatura suprafeței picturii, pentru a 
exclude orice risc de supraîncălzire superficială în timpul 
cercetării. 

„La Bellezza, la bellezza, la bellezza”. 

Melodia era bizar de îmbătătoare. Aproape că Helen se simţea 
ameţită. 

— Madame Morgan? i se adresă monsieur Roussel, privind-o 
îngrijorat. 

— Scuze, bolborosi ea aruncând cu coada ochiului o ultimă 
privire tabloului. 

„La Bellezza!” 

— Bănuiesc că aveţi foliile în geanta dumneavoastră. Le pot 
vedea? Am citit multe referitoare la metodele dumneavoastră și 
firește că noi, cei de aici, suntem nerăbdători să aflăm 
rezultatele. 

— Cu plăcere. 

Helen căută cu privirea în jur o masă ori ceva asemănător. 
Fiecare fibră a corpului părea gata să cedeze tensiunii. Trebuia 
să fie foarte atentă, să nu se lase distrasă de ciudata melodie. 

— După cum deja v-am scris, ne-am făcut multe griji 
referitoare la organizarea acţiunii. Este clar că foliile nu trebuie 
să atingă niciodată pictura, zise monsieur Roussel. Mi-aţi 
raspuns că la analizele anterioare ați utilizat un stativ separator. 
Mi-am permis să dispun asamblarea în atelierul muzeului nostru 
a unui asemenea dispozitiv. 

El se întoarse într-o parte și arătă un stativ din lemn, în fața 
căruia Helen văzu o ramă similară cu cele folosite de ea pentru 
ca foliile sale să fie așezate deasupra tablourilor, însă fără să le 
atingă. 

Destinsă de faptul că putea să vorbească despre chestiuni de 
specialitate, se duse la stativ și îl examină. 

— Arată bine, lăudă ea obiectul zâmbind. 

— Doi angajaţi ai muzeului, competenţi și pentru montarea și 
demontarea tablourilor, vă vor ajuta sa fixaţi Mona Lisa pe 
stativ, se completă șeful colecției de tablouri. 

In acel moment încăperea era plină cu oameni, în faţa ușii se 
afla un paznic înalt și mai urmau să vină alţi doi instalatori. 
Helen habar nu avea cum să efectueze schimbarea tablourilor 
de faţă cu atâtea priviri. Oricum, monsieur Roussel menţionase 

că nu era permis niciodată ca în apropierea tabloului să se afle 
mai mult de cinci persoane. Pentru ea asta însemna că avea de 
distras atenţia a patru persoane. Și totuși, acţiunea părea 
imposibilă. 

— Noi am terminat, monsieur! anunţă unul dintre cei doi 
specialiști. 

Ambii australieni erau în faţa lor, fiecare cu câte o valiză mare 
în mână. 

— A fost incredibil de palpitant și credem că am obţinut 
rezultate grozave. 

Toată lumea își strângea mâinile și, la ciocăniturile unuia 
dintre bărbaţi, paznicul deschise ușa din afară. În laborator mai 
rămăseseră trei persoane. 

— Voiaţi să ne arătațţi foliile, îi reaminti madame Martinez. 

Deodată Helen simţi cât de greu îi atârna pe umeri falsa Mona 
Lisa din geantă. 

— Corect! rosti ea binevoitoare, ca și cum uitase. 

— Arantxa, poate că ar trebui să chemăm instalatorii, ca să 
transfere pictura? propuse monsieur Roussel și bătu cu 
arătătorul mâinii drepte geamul ceasului. 

— S-a făcut! răspunse spaniola și puse mâna pe telefonul ce 
atârna pe perete, lângă ușă. 

După nici trei minute ușa laboratorului fu deschisă din 
exterior și doi bărbați în pantaloni albaștri și cămăși din flanel 
intrară în încăpere. Se opriră în faţa tabloului Mona Lisa. Din 
buzunarele pantalonilor scoaseră niște mănuși albe, pe care le 
traseră scrupulos pe mâini. Se postară fiecare de câte o parte a 
tabloului și ca la o comandă neauzită de ceilalţi îl ridicară de pe 
suportul metalic. Cu pași identici, îl duseră la suportul din lemn, 
pe care îl așezară perfect sincronizat. Apoi se retraseră salutând 
scurt. 

Helen urmărise procedura nemișcată, evitând totuși să 
privească direct tabloul. Când, în cele din urmă, cedă totuși 
tentaţiei și riscă o privire, melodia răsună din nou. Era clar că 
„Bellezza!” auzită de ea se manifesta totdeauna când privea 
tabloul. Niciuna dintre explicaţiile pe care și le putea da nu era 
satisfăcătoare, așadar, decise să se gândească altă dată la asta. 

— Prin urmare, madame Morgan, Mona Lisa vă aparţine! zise 
monsieur Roussel arătând cu un gest elegant al mâinii către 
tablou. 

Helen se apropie de pictură și se aplecă mult în faţă. Cântecul 
conţinea un singur cuvânt, dar melodia era extrem de 
complexă, succesiunile armonice repetându-se permanent. Fu 
nevoită să își mobilizeze toate forțele pentru a se dezlipi de 
lângă tablou. 

— Impresionant, spuse ea, și acesta era purul adevăr. 

Cu toate că se gândea aproape neîncetat la misiunea ei, nu se 
putea sustrage desăvârșirii acelui portret. Doar cu greu se 
desprinse de el, își trase un scaun mai aproape, pe care își puse 
geanta. Și se convinse să lase să decurgă totul cât se putea de 
normal. 

Cu inima bătând puternic, avu grijă să blocheze cu spatele 
vederea gazdelor asupra genţii, căreia îi deschise treptat și 
atentă fermoarul. Pe măsură ce făcea asta se ivea câte o nouă 
parte a foliilor. Prin plexiglasul foliilor, Mona Lisa del Prado se 
întrezărea din locul în care era ascunsă, își reţinu respiraţia, își 
aranjă corpul și mai bine și scoase cu grijă o folie. 

— Să vă ajut? 

Văzu cu coada ochiului cum madame Martinez înaintă în 
direcţia ei. 

Închise geanta cu o mișcare fulgerătoare, dar nu se mai putu 
opune ca un colţ al picturii ascunse să rămână afară. Deja se 
aștepta ca madame Martinez să descopere tot, când se auzi 
vocea lui Louis Roussel. 

— Arantxa, am nevoie de tine! strigă el, care stătea în fața 
aparatului ce fusese folosit de australieni și îi examina carcasa. 
Poţi să te duci să faci rost de una nouă? 

In timp ce Louis discuta cu madame Martinez, Helen se grăbi 
să scoată foliile din geantă. Imediat ce reuși, trase la loc 
fermoarul. 

Tocmai atunci Arantxa Martinez se apropie de ea ţinând în 
mână o piesă de la aparatul pentru analiza röntgen 
fluorescentă. 

— Trebuie să mă duc să o schimb. 

Era o componentă electronică, al cărei rol Helen nu îl 
cunoștea. 

— Și mai am și o teleconferință. De cât timp aveţi nevoie 
pentru cercetarea dumneavoastră? 

— Două, poate trei ore, după aprecierea mea. 

Helen încerca să pară preocupată și ţinea folia ridicată în aer. 
Astfel spera că tremuratul abia vizibil al mâinilor nu o va trăda. 

— Am să mă întorc după aceea. Desigur, vom avea timp să 
mai discutăm. Monsieur Roussel rămâne și nu se va clinti de 
lângă dumneavoastră. Dacă aveţi nevoie de ceva, spuneţi-i lui. 

Helen dădu din cap și madame Martinez plecă zâmbind. 

Apoi rămase doar cu șeful colecţiei de tablouri, singura 
persoană care o împiedica să procedeze la schimbul neobservat 
al picturilor. O persoană oricum prea mult. 

— Analiza röntgen fluorescentă a ridicat iarăși multe 
probleme. Așa cum era de așteptat, pictura conţine peste tot 
mult plumb, însă și calciu. Cantități enorme de calciu 
împrăștiate pe întreaga suprafaţă. Este cunoscut că odinioară se 
întrebuința clei de oase, dar nu în asemenea cantităţi. In plus, 
am mai găsit cupru și fier. Se poate afirma că tabloul conţine 
substanțe perfect asemănătoare celor din corpul omenesc. 
Probabil de aceea acesta pare atât de viu... 

Helen simţi o greutate pe suflet. Dacă era după bătrânul 
Weisz, din seara aceea nimeni nu va mai putea să studieze 
această operă de artă, cu excepţia lui. 

— Nu este minunat? întrebă monsieur Roussel, stând alături 
de ea și privind pierdut portretul. Imaginaţi-vă că este vechi de 
peste cinci sute de ani. Câtor războaie le-a supraviețuit? Plus un 
furt și două atentate. Și totuși, ea continuă să surâdă, de parcă 
nimic nu s-ar fi întâmplat. 

Helen se uită la el și pentru a nu mai fi nevoită să privească 
tabloul. Prea îi era mare grija că nu va mai putea să se 
dezlipească de portret. 

— Este genială, ca și cum nu ar fi din această lume, nu se 
vede nicio trăsătură de penel. În ciuda tuturor cercetărilor cu 
cele mai moderne metode, până astăzi nu am putut stabili exact 
cum a pictat-o da Vinci. Uitaţi-vă la culoarea cărnii, la nuanțele 
ei, pentru a cărei lazură a utilizat un liant extrem de 
transparent, cu puţini pigmenţi. De aceea arată de parcă ai 
putea să vezi sângele circulând pe sub piele. 

Devenită curioasă în urma pasionalei descrieri, Helen cuteză 
să arunce o privire portretului și imediat recepţionă melodia: „La 
Bellezza!” 

Aceasta îi pătrunse în suflet ca ademenitoarea chemare a 
sirenelor. Așa trebuie să fi procedat în mitologia greacă 
fabuloasele creaturi feminine. 

— Cum se întrepătrunde totul cu lumina soarelui! Veșmântul, 
balconul, cerul. Mona Lisa reprezintă chintesenţa frumuseții și a 
creaţiei desăvârșite. 

Cuvintele acestuia îi părură lui Helen ca o declaraţie de 
dragoste. Cine vorbea astfel despre artă trebuia să fie un om 
foarte sensibil. „Poate că asta este ultima mea șansa”, medită 
Helen. 

— Eu trebuie să fur Mona Lisa! izbucni ea și îi urmări reacţia 
cu genunchii tremurând. 

Surâsul lui Louis Roussel îngheţă. 

— Sunt șantajată! O au pe fiica mea. Vă rog să mă ajutaţi! Vă 
rog! 

Sesiză cât de imploratoare îi era vocea și simţi cum îi dădeau 
lacrimile. 

Monsieur Roussel o privea iritat, fără reacţie, clătinând doar 
abia vizibil din cap. Ceea ce auzea trebuia să sune monstruos în 
urechile lui. 

— Aţi înţeles, monsieur? Acești oameni o ţin captivă pe fiica 
mea! Poate mă puteți ajuta să simulez furtul. Vă rog! In geanta 
mea de acolo se află o copie a picturii Mona Lisa, pe care 
trebuie să o substitui originalului. _ 

Monsieur Roussel se uită la geanta ei. Incă nu schiţa nicio 
tentativă de a spune ceva. Tăcerea lui îi agravă nesiguranța ei. 
„Oh, Doamne! Ce se va întâmpla dacă el o va refuza? Madeleine 
ar fi pierdută!” _ 

— Vă rog să mă ajutaţi! li vor face rău fiicei mele dacă nu le 
aduc Mona Lisa! 

Simţi cum din colţul ochiului i se scurgea o lacrimă și doar cu 
mari eforturi își stăpâni un suspin. Presiunea la care fusese 
supusă zilele anterioare părea să se descarce în acea clipă, 
când, în sfârșit, cutezase să aibă încredere în cineva. 

— Spuneţi odată ceva! se rugă ea. 

Louis Roussel continua să rămână înlemnit, privind-o năuc. 

79. 


Florenta, în jurul anului 1500 


Tabloul este gata. L-am vazut astăzi și sunt zguduit, 
înfățișează o femeie. Indiferent în ce loc ești, ai impresia că ochii 
ei te urmăresc. Şi de aceea surâde, de parcă ar vrea să te 
zăpăcească de tot. 

— AȘ putea jura că trăiește, am spus eu plin de admiraţie, iar 
Leonardo și /o straniero s-au uitat unul la altul și au râs. De ce 
îmi luaţi judecata în râs? am mai întrebat jignit. 

Leonardo mi-a dat un răspuns care mi-a îngheţat sângele în 
vene: 

— Ea trăiește! 

Sunt sigur că nu m-am înșelat. 

— Cine este? am întrebat eu și din nou același joc: cei doi și- 
au căutat reciproc privirile și au râs. 

— Ea însumează, de fapt, câteva sute de femei, a răspuns 
Leonardo. 

Lo straniero l-a completat: 

— Cel puţin. 

Văzându-mă nedumerit, Leonardo a intervenit: 

— Am captat-o. Frumusețea. De la fiecare am luat ce era mai 
frumos în acel scurt moment în care ele dezvăluiau ce aveau 
mai frumos. 

— Dacă vrei să sădești cele mai frumoase flori, trebuie să 
folosești semințele celor mai frumoase flori. Doar din ceva apare 
ceva, ca frumusețea ce funcționează singură și unic asupra 
ochiului și a gândului, adăugă /o straniero arătând spre capul lui. 

M-am mulțumit să nu înţeleg totul din jurul meu și, ca să fiu 
cinstit, nici nu vreau asta. Consider ca o smerenie în faţa 
Domnului să nu pătrund cu gândul tot ceea ce El înfăptuiește. 

În final, a apărut Salai și, furios, i-a făcut asasini pe cei doi. 
Leonardo l-a expediat cu un picior în fund. 

Cu toată fascinația provocată, tabloul nu a fost o surpriză 
pentru mine. Nu le-am dezvăluit lui Leonardo și lui /o straniero 
că văzusem femeia din tablou. In tabloul lui Salai, pictat în 

secret de el. Având în vedere toate aceste întâmplări, tabloul 
mai mult mă zguduie decât mă afectează. 

Bucuros am fost de un volum pe care /o straniero mi l-a făcut 
cadou pentru cartea mea despre proporțiile divine. Ceea ce am 
reținut din el voi utiliza și pentru jurnalul zilnic. El este foarte 
moale. Salai era de părere că volumul ar fi îmbrăcat în piele de 
om. Dacă îl privești mai atent, se văd și porii. 

El chiar încearcă să le strice tuturor cheful. Și cel mai rău este 
că, odată ideea rămasă în minte, nu mai scapi repede de ea. 


80. 


Paris 


Cu șapca trasă bine pe frunte, se preumbla prin galeria cu 
tablouri, ca să îi mai treacă timpul. Venus din Milo, Autoportret 
cu Distel, de Albrecht Dürer, Sfânta Ana cu fecioara Maria şi 
pruncul lisus, al lui da Vinci erau doar cele mai cunoscute. 
Rămase nemișcat în faţa plăcii din plexiglas în spatele căreia în 
mod normal se găsea Mona Lisa. In acel moment nu era așa. 
Caseta din sticlă era goală. 

Îi era frig. Se simţea înfiorat la gândul numeroșilor vizitatori 
care an de an se perindau prin Luvru fără să aibă idee cât de 
mare era pericolul. Câte milioane de oameni fuseseră 
contaminate în deceniile trecute, fără să știe. Oamenii care au 
dus virusurile în toată lumea, infectând alți oameni. Era un virus 
perfect, care nu își ucidea gazda. O condiţie esenţială pentru o 
răspândire plină de succes. 

Ei botezaseră cu denumirea „Virusul Mona Lisa” un alt virus, 
virusul computerelor, care tocmai bântuia lumea. O coincidenţă 
pe gustul lui, pe care cu contribuţia blogului o ajutase cu sârg în 
toate forurile. Așa a făcut lumea legătura dintre Mona Lisa și cel 
mai cunoscut virus informatic din istoria omenirii. Și cu chipurile 
schimonosite jalnic produse de virus. Cu mâna aflată în buzunar, 
pipăi declanșatorul. La o apăsare, douăsprezece manechine de 
vis vor exploda. Râse și trase cozorocul mai mult pe frunte. Era 
o chestiune absolut raţională. Era vorba doar de a distruge 
purtători de viruși. Și de crearea de noi imagini. De a realiza 

asocieri care să se imprime adânc în creierul omenesc. 
Transportate de mass-media ca mesager ascultător. Creierul 
omenesc este asemănător unui hard disk și dacă cineva știa 
cum un hard disk se devirusează, atunci el era acela. 

Aruncă o ultimă privire asupra locului unde odată fusese 
Mona Lisa și plecă alene mai departe părăsind aripa Denon a 
Luvrului. Probabil că era considerat lipsit de sentimente, 
inuman, dar trebuia să recunoască faptul că planul îi trezea 
suspiciuni. Se opri în faţa unui tablou care îl reprezenta pe lisus 
crucificat. Numele pictorului nu îi spunea nimic. 

Era inuman. Trebuia să fie așa pentru ceea ce avea de gând 
să facă. Nu mulți erau imuni la virus, iar la el imunitatea 
intervenise după groaznicul accident. Trecuse prin foc. Și 
trebuia să își urmeze calea. Fusese ales pentru asta. lar proba 
din acea zi era cea mai grea de până atunci. Probabil că nu va fi 
stimat. Poate că nici nu se va ști vreodată de ce a eliberat el 
lumea. 

Oricum, asta era soarta multor martiri. 

Probabil că i se va întâmpla ceea ce i s-a întâmplat lui Van 
Gogh. Alungatului artist care singur își tăiase o ureche și în final 
se împușcase în piept cu o armă, și care a devenit celebru abia 
după moarte. 

Ori va păţi ca Salai. Privi ceasul de la încheietura mâinii. Mai 
era o oră. 


81. 


Paris 


— Vă înțeleg situația mai bine decât bănuiţi, spuse monsieur 
Roussel în cele din urmă. Mult mai bine, adăugă el trist. 

Pe Helen abia o mai ţineau picioarele stând în faţa lui și 
sperând că nu își va regreta ieșirea. 

— Insă vă înșelaţi dacă sunteţi de părere că „ei” doar pe 
dumneavoastră vă constrâng. 

II privea uluită pe monsieur Roussel. Oare îl înţelesese bine? 

— Și de aceea, din păcate, nu vă pot ajuta, continuă monsieur 
Roussel. Tot ce pot să fac, pentru a vă ajuta pe dumneavoastră 
și a mă ajuta și pe mine, este să vă las singură cu tabloul și să 
distrag atenţia paznicului din fața ușii. Dispuneţi de cel mult o 
oră și jumătate pentru a pune acolo, pe cadru, Mona Lisa del 
Prado, spre liniștea sufletească și siguranţa noastră. 

Monsieur Roussel se întoarse spre ușă, însă după un singur 
pas se opri, se întoarse din nou și reveni în fața tabloului Mona 
Lisa. Cu o gingășie incredibilă, mângâie cu palma marginea 
superioară a lemnului de plop, pe urmă părăsi laboratorul fără a 
o mai privi pe Helen. 

Ea se uita în urma lui nevenindu-i a crede, izbucni în lacrimi. 
Plângând în hohote, căzu în genunchi. Privirea îi căzu pe Mona 
Lisa. Și iarăși auzi melodia. Își astupă urechile, dar sunetul nu se 
mai domoli. Închise ochii și melodia amuţi. Se lovi cu palmele 
peste cap, de parcă astfel s-ar fi schimbat ceva, și iarăși privi 
tabloul. 

Surâsul lui Mona Lisa, privirea blândă, atotștiutoare a ei, 
avură un efect consolator asupra lui Helen. Treptat se linişti și 
se lăsă în voia melodiei. Era atât de frumoasă... Infinit de 
frumoasă. Își dădu după ureche o șuviţă de păr care îi căzuse pe 
frunte. Privit de jos, chipul Giocondei părea acoperit de un văl 
gros, iar firnisul, și mai lăptos. În cele din urmă, Helen se ridică. 
Privirea îi căzu pe geantă, aflată încă pe scaunul de lângă 
tablou. Își șterse cu grijă mâinile de pantaloni și împinse câţiva 
centimetri tabloul veritabilei Mona Lisa de pe cadru într-o parte. 
Apoi deschise fermoarul genții, scoase Mona Lisa del Prado și o 
puse lângă original, pe cadru. 

Ambele tablouri erau asemenea ca mărime, motiv și culoare. 
Doar că tabloul de la Prado, așa cum era de așteptat, avea 
culorile mai intense și mai strălucitoare, în ciuda tuturor 
străduinţelor falsificatorului Louis. În timp ce compara tablourile, 
melodia care se declanșă la contemplarea originalului se 
întrepătrunse cu șoaptele provenite de la pictura adusă de la 
Museo del Prado. 

„La bella - parvenza - del - male!” 

„Frumoasa aparenţă a răului”, pronunţă ea ca pentru sine. 

Și brusc o cuprinse frica. 

Era pe punctul de a-și pierde rațiunea! Creierul omenesc - știa 
ea ca neurolog - era maestru în a abate atenţia de la lucrurile 

îngrozitoare. Era evident că prin răpirea lui Madeleine ea 
suferise o traumă gravă, iar toate acestea erau încercări ale 
creierului de a o apăra. Ori se putea ca... Se gândi la pata 
identificată pe creier la tomografie, pe care o remarcase Betty. 
Tomografia fusese făcută doar cu câteva zile în urmă, însă ei îi 
părea ca o scenă din altă lume. Nu, nu putea să o ducă gândul 
atât de departe. Sau...? 

Işi masă tâmplele și închise ochii. Trebuia să se concentreze 
asupra misiunii ei. 

O schimbare ar sări imediat în ochi, având în vedere 
deosebirea de luminozitate dintre cele două tablouri. Oricum, 
bătrânul Weisz părea să și-l făcut complice și pe monsieur 
Roussel, tot printr-un șantaj. Probabil că sarcina lui era de a 
evita o descoperire prea timpurie a furtului. 

De fapt, ea ce trebuia să facă? Dacă ar schimba între ele cele 
două tablouri și ar pleca de la Luvru cu originalul, fără îndoială 
că va intra în istorie ca de două ori hoaţă de tablouri: nu numai 
că i s-ar atribui furtul originalului Mona Lisa, dar va fi învinuită și 
de sustragerea copiei picturii Mona Lisa del Prado. Nu spusese 
ceva Pavel Weisz despre introducerea de fișiere în calculatorul 
ei, care să-i dovedească limpede culpabilitatea? 

Nu, nu mai exista nicio cale de scăpare. Rămăsese în 
continuare cu ochii închiși și masându-și tâmplele. 

Deodată cineva bătu la ușă. Se întoarse îngrozită. Ușa 
laboratorului se deschidea centimetru cu centimetru. Când 
Helen ajunse la ușă, aceasta era deschisă pe jumătate. Apăru un 
sac albastru. Helen puse mâna pe clanță și deschise ușa, 
poziționându-se în așa fel încât să acopere cele două tablouri de 
orice privire. Zări un căruț de curăţenie, care avea în față atașat 
un sac pentru gunoi, în spatele căruia era un sertar cu diverse 
articole de curăţenie. 

— Bonjour! se auzi o voce timidă. 

Dindărătul unor mături, perii cu coadă lungă și cârpe se ivi 
fața unei micuţe asiatice. 

— Nettoyer! Nettoyer! strigă aceasta. 

Helen aruncă o privire cercetătoare pe culoarul din spatele 
asiaticei. Paznicul dispăruse, într-adevăr. La nici zece metri în 
spatele ei se afla complet neprotejat cel mai scump tablou din 
lume și deodată apare o femeie de serviciu ca să se ocupe de 
curățenie? Mai că o pufni râsul. Să nu se mai arate mirate 


VP - 260 


reportajele de spectaculoasele furturi de artă! Nici nu trebuia să 
fii un maestru al furturilor. 

— Vă rog, nu acum! spuse ea și făcu cu mâna un gest de 
respingere. Mai târziu! 

Asiatica păru că înțelege și își privi ceasul de la mână. 

— Atunci, pauză acum, zise ea bucuroasă și privi căruțul. 
Căruţ rămâne aici! mai adăugă și arătă spre interiorul încăperii. 

Fericită că rezolvase situația atât de rapid, Helen trase căruţul 
înăuntru. 

— Nicio problemă, spuse cercetătoarea zâmbind și arătând 
spre încheietura mâinii, unde, de fapt, nu purta ceas, apoi 
adăugă: Mai târziu! 

Asiatica răspunse și ea cu un zâmbet și plecă. Helen respiră 
ușurată când ușa se închise cu un sunet sec. 

Se uită la stativul de pe care o priveau Mona Lisa și sora ei 
geamănă. Priveliștea îi aminti de două cele mai bune prietene 
de-ale ei din anii de școală. Jill și Jane erau gemene identice. Din 
când în când ele intrau una în pielea celeilalte, în glumă. Helen 
își mai aducea aminte cum Jill susținuse un examen în școală, în 
locul lui Jane. Pentru aceasta, cele două își schimbaseră hainele 
în taină, în tufișurile din faţa școlii. Amintirea îi aduse pe buze 
un ușor zâmbet, dar numai pentru un moment. 

Apoi fu cuprinsă din nou de un val de disperare. Monsieur 
Roussel era deja plecat de ceva vreme și ea trebuia să 
progreseze. Făcu un pas în faţă și se lovi cu piciorul de căruțul 
pentru curățenie. Gemând de durere, îl împinse deoparte, ocazie 
cu care un recipient cu detergent căzu pe podea. Se aplecă 
pentru a-l ridica. Privi încruntată sticla din mâna ei. Era cu 
terebentină. 

Răsuci și celelalte sticle din căruț astfel încât să le poată citi 
etichetele. Se pare că cei de acolo nu se zgârceau cu 
chimicalele. Evident că în laboratorul unui muzeu era nevoie de 
dizolvanţi speciali pentru curăţenie. 

Privirea îi trecu de la un tablou la celălalt și de data asta reuși 
să ignore amestecul dintre melodie și șoaptă. Brusc, se liniști. 

Pentru prima dată de zile întregi avea un plan. 

82. 


Acapulco 


Putea a fecale și a insecticid. La un moment dat, însoţitorul ei, 
care între timp o rugase să îi spună Ahmed, nu mai putea să 
meargă. La fiecare respiraţie plămânii acestuia îi șuierau și după 
ce de mai multe ori se poticnise și se lovise rău, se ascunseseră 
în șanțul de scurgere al unui canal colector. Venind dintr-un 
teren mai înalt, tubul imens din beton se căscase deodată din 
pământ în faţa lor. Pe fundul tubului se scurgea un fir de lichid 
galben-maroniu. Se sprijiniseră de pereţii conductei cât mai sus 
posibil, în așa fel încât doar tălpile să se atingă de pasta urât 
mirositoare. Era oricum mai bine decât să fie împușcați. Din 
poziția ei, Madeleine supraveghea și intrarea în canal, prin care 
pătrundea puţin lumina soarelui. Pe de altă parte, se aflau 
destul de departe în interiorul tubului, pentru a nu fi văzuţi 
imediat de la intrare. O vreme nu au vorbit, iar Madeleine avea 
impresia aproape în fiecare moment că zărea silueta unui 
bărbat înarmat. Strângea cu putere rucsacul lângă ea. Dar tot 
ce auzea era șuieratul regulat al bronhiilor bărbatului al cărui 
corp emana un miros de sudoare atât de puternic, încât 
depășea chiar și duhoarea canalului. 

— După aprecierea mea, am făcut deja jumătate din drumul 
până la Acapulco! vorbi, în cele din urmă, Ahmed. 

— Ce facem când ajungem acolo? întrebă Madeleine. 

În interiorul tubului vocea ei suna înăbușit. 

— Te duc la un post de poliţie, unde vei fi în siguranţă. lar eu 
o să văd cum mă dau la fund. 

— De ce nu vă predatți și dumneavoastră poliţiei? 

Râsul lui Ahmed se auzi în canal ca lătratul unui câine. 

— În ultimul timp am făcut niște lucruri cam rele. Probabil că 
m-ar lăsa să putrezesc în vreo închisoare mexicană sau, și mai 
rău, m-ar preda în SUA, unde aș fi condamnat la trei sute de ani 
închisoare. 

— Pentru ce fapte? 

Fetei îi era frică de răspuns, însă trebuia să pună întrebarea. 


VP - 262 


— Sunt chirurg estetician. Misiunea mea este să înfrumusețez 
oamenii. Dar în ultimele zile am făcut contrariul. l-am mutilat. 
Fete tinere, zise Ahmed și începu să suspine alături de ea, apoi 
continuă: Le-am operat pentru a le urâţi. 

După o criză de plâns isteric adăugă: 

— Ca și liniile de pe trupul tău. Reprezentau un marcaj pentru 
operaţie. 

Madeleine se înfioră. Privi liniile care și în acel moment se 
vedeau clar, chiar și în semiîntunericul din canal. Instinctiv, se 
îndepărtă puţin de Ahmed. 

— De ce aţi făcut asta? 

— Am fost silit! suspină el. De către un nebun! 

O nouă criză de plâns isteric îl cuprinse. Ei aproape că i se 
făcu milă. 

— Înseamnă că nu aţi avut de ales, încercă ea să-l încurajeze. 

O mișcare în întuneric o făcu să tresară. In clipa următoare 
ceva îi atinse picioarele. Când văzu ce era, scoase un țipăt 
strident, pe care pereţii din beton îl multiplicară. Un șobolan 
uriaș se retrase speriat în adâncul canalului. 

— Încet! strigă iritat Ahmed și o apucă strâns de încheietura 
mâinii. Liniște! 

Madeleine încetă să se mai miște, ba chiar își ținu respiraţia. 
Își mai reveni când Ahmed îi dădu drumul mâinii. 

Un minut privi fix spre intrare, să sesizeze dacă au fost 
descoperiţi, apoi se destinse. 

— Totdeauna ai de făcut o alegere, rosti trist Ahmed. Cu 
argumentul că au fost siliți, mulţi criminali au încercat să se 
justifice. Și niciunul nu a avut dreptate. 

— Dar pe mine m-aţi salvat. 

În acel moment, Madeleine chiar era recunoscătoare. Nici nu 
voia să își imagineze ce însemnau liniile de pe corpul ei și la ce 
soartă groaznică s-ar fi expus dacă nu fugea. 

— De ce? mai întrebă ea după ce se gândise puţin. 

— Nu știu. Erai atât de diferită de restul fetelor. Celelalte erau 
toate regine ale frumusetii, care trebuiau să se pregătească la 
Acapulco pentru alegerea unei Miss America și pe urmă au fost 
răpite pe drum. Spre deosebire de ele, tu ai fost atât de... 

— „urâtă? îl întrerupse ea. 

În zilele în care fusese ostatică slăbise serios, însă în 
comparaţie cu candidatele la titlul de Miss era totuși enorm de 
grasă. 

— Tu și urâtă? dădu înapoi Ahmed perplex. Ești minunată! 
Sunt chirurg estetician, știu să apreciez asta! 

Ea simţi că roșește. Probabil că el spunea asta doar așa... 

— Nu, erai atât de... nevinovată. 

Madeleine nu înțelegea exact ce voia el să spună, însă nu 
insistă. 

— Întrebarea „de ce?” pusă de mine nu era în sensul „de ce 
m-aţi salvat pe mine”, ci de ce am fost răpită. De ce tocmai eu 
trebuia să fiu... mutilată? 

Întrebarea suna atât de sinistru, încât se înfioră toată. 

— Asta nu știu. Dar cred că prin ameninţarea că ţi se face un 
rău, se voia șantajarea cuiva. Ai fost singura pe care a trebuit să 
o fotografiez cu acel marcaj pe corp. Și trebuia să mai aștept cu 
operaţia... Mama ta este bogată? 

Madeleine clătină din cap. 

— Nu! 

— Cum ai ajuns aici? 

— Prietenul meu, Brian, și cu mine am fugit din clinică, iar el 
m-a adus aici și m-a dat pe mâna unor bărbaţi. 

— Clinică? 

— O chestiune de psihiatrie... 

Bătea câmpii... Mai bine ar fi fost să tacă. Apoi îi trecu ceva 
prin minte. 

— Trebuie să îi telefonez imediat mamei. Oricum, e posibil să 
fie foarte îngrijorată din cauza mea. Trebuie să îi spun că sunt în 
siguranţă. 

— Când vom ajunge la Acapulco! Aşteptăm să se întunece și 
după aceea plecăm. 

Din cauza gândurilor pe care și le făcea cu privire la mama ei, 
Madeleine își simţea conștiința încărcată. Dacă nu ar fi fugit cu 
Brian de la clinică, nu s-ar fi ajuns niciodată la situaţia actuală. 

— Eşti chiar foarte drăguță, o smulse Ahmed din gândurile ei. 

Abia atunci băgă de seamă că el se apropiase de ea. O 
mângâia pe braţ, ceea ce o făcu să se înfioare din nou. 

— Va trebui să mai pierdem aici o mulţime de timp. Și îmi mai 
datorezi ceva... îl auzi fata gâfâind chiar lângă ea. 

83. 


Paris 


Uneori profesia lui era de a aștepta. O situaţie pe care nu o 
putea suferi. Nu disprețuia plictiseala legată de ea, ci pierderea 
capacităţii de a decide singur. Fiindcă de cele mai multe ori 
așteptarea se încheia când cineva acţiona altfel. Când un 
făptuitor lovea din nou, o persoană supravegheată se punea, în 
sfârșit, în mișcare. Și uneori nici măcar nu se știa exact ce se 
aștepta. Ca în acea zi. O echipă sosită pentru sprijin o trimisese 
mai întâi la o cafenea, după colț, ca să nu se deconspire. Plănuia 
să o folosească mai târziu, la parada modei, și nu voia ca fețele 
agenţilor să bată deja la ochi. O intervenţie sub acoperire avea 
sens atunci când chiar rămânea sub acoperire. Cealaltă echipă 
era formată din doi francezi și doi americani, pe care îi postase 
în fața și în interiorul Luvrului. Fiecare agent avea câte o 
fotografie cu doamna Morgan, ca și cu Weisz-fiul și Weisz-tatăl. 
Imediat ce aceștia erau văzuţi undeva, el era anunţat prin radio. 
Invizibilul receptor din ureche adus de colegi îi producea 
mâncărimi în canalul auditiv și îl deranja. Ar fi preferat să 
extragă difuzorul cât un bob de mazăre și să-l arunce cât putea 
de departe, dar bănuia că dispozitivul costa mai mult decât 
câștiga el într-o lună. 

De fapt, și el stătea pe o ieșire de la poalele piramidei din 
sticlă și supraveghea intrarea. De câteva minute începuseră să 
sosească primii invitaţi ai paradei, în limuzine negre, masive, ori 
simplu, cu taxiul. Câţiva veneau și pe jos, de la stația de metrou 
din apropiere. După cum îi spusese asistenta designerului, la 
Luvru se întâlnea în acea zi „Who is Who”-ul branșei modei 
internaţionale. Millner descoperise pe lista invitaţilor câteva 
nume care îi spuneau ceva chiar și lui, un total necunoscător al 
prezentărilor de colecţii vestimentare. 

De fapt, se prefăcea doar că supraveghea intrarea, întrucât 
această sarcină i-o repartizase unui alt agent, un american 
ambițios tuns à la Kennedy. În realitate, de câtva timp juca din 
memorie Tetris. Rândurile orizontale aveau încă multe locuri 

goale și marea lui grijă era acordată pietrei pe care o botezase 
„Doamna Helen Morgan”. 

Corespondenţa e-mail găsită în calculatorul ei nu conducea la 
altă concluzie decât că ea era principala făptuitoare având ca 
țintă furturile de artă și că avizatul cumpărător al obiectelor de 
artă se afla în spatele tuturor celorlalte odioase fapte care îl 
preocupau atât pe el, cât și FBl-ul. Pentru a finanța de pe urma 
lor cumpărarea picturilor. 

Însă acest rezultat evident nu îi convenea. De ce o renumită 
cercetătoare în neurologie alege brusc cariera de hoaţă de 
opere de artă? Nu exista nicio solicitare de răscumpărare pentru 
fetele răpite. lar așa-zisul autor al răpirii, Pavel Weisz, umbla 
împreună cu fiul lui și cu doamna Morgan prin Madrid. Băiatul 
din personalul hotelului îi văzuse pe toţi trei. 

Totul devenea explicabil cu multă fantezie, însă cumva 
lucrurile nu se potriveau între ele. 

Helen Morgan era Tetrimino, cărămida Tetris ce nu se 
potrivea în niciun loc gol, oricât o sucea și o răsucea în minte. 

Și, de asemenea, Patryk Weisz, care îi dezvăluise prin SMS 
unde se aflau reginele frumuseţii, rămânea pentru el o piesă 
misterioasă a jocului. 

În cele din urmă, mai era și „proporţia de aur” ce părea să 
unească între ele toate evenimentele petrecute în săptămânile 
trecute. Cum putea o modestă proporție, un simplu raport între 
lungimi, să influențeze unul dintre cele mai importante cazuri 
criminale din ultimele decenii? Ca să nu mai vorbim de albine, a 
căror exterminare nu avea niciun sens. 

Oricât se străduia să asambleze faptele cunoscute de el într- 
un tot inteligibil, nu avea succes. 

De câteva zile strângea informaţii, călătorea pe urmele 
suspecților și încă nu reușea să completeze măcar un singur 
rând în acest joc Tetris. 

Fu smuls din gânduri de telefon, pe care îl duse la ureche, dar 
nu auzi nimic. În ureche era capsula-difuzor a legăturii radio. 
Duse aparatul la cealaltă ureche. 

Barack nu mai pierdu timp cu amabilităţi. 

— La Luvru se spune că șeful colecţiei tablourilor, un anume 
monsieur Roussel, este cel căruia trebuie să ne adresăm pentru 
accesul la acest C2RMF. 

— Și? 

— Nu dăm de el. Se presupune că este pe undeva în Luvru. Și 

0... 
Se auzi un foșnet de hârtii, apoi Darren continuă: 

—...0 anume madame Martinez. Ea este şefa 
compartimentului conservare și te-ar putea ajuta. Însă nici ea nu 
este de găsit. 

— Nu este aici? 

— Din fericire, o doamnă Helen Morgan se află astăzi pe lista 
de oaspeţi ai C2. 

— Asta este! jubilă Millner. 

— Să emit o solicitare de urmărire internaţională ori să îl rog 
pe Keller să sune la Ministerul de Interne francez? 

Millner șovăia. Acestea erau decizii care puteau să îl coste 
cariera. Sau chiar mai mult. 

— Nu, încă nu, răspunse el după o scurtă meditaţie. 

Ar fi însemnat predarea cazului și el încă nu terminase 
investigaţiile. Și era atât de aproape de a încheia ancheta... 

— Poţi să verifici câte ieșiri din Luvru și din C2RMF există? 
adăugă Greg. 

Barack oftă. 

— Mă dai gata. Ce sunt eu, birou de informaţii turistice pentru 
Paris? 

Millner știa că în același timp interlocutorul lui căuta în 
computer. 

— Numai una oficială. Celelalte sunt ieșiri de urgenţă, veni 
răspunsul lui Darren. 

— Cum este cu adresa pe care ţi-o dădusem? în Montmartre. 
Ceva deosebit? 

— O cafenea, un bordel, un pedofil eliberat sub control 
judiciar, un falsificator de artă condamnat, o vie după colț și o 
asociaţie a travestiţilor parizieni, enumeră Barack. 

— Falsificatorul de artă! 

— Louis Dupont. Șaptezeci și opt de ani. A făcut șase ani 
pentru înșelătorie. Specialist în Renaissance. 

— Mona Lisa este o operă renascentistă? 

Barack înjură, apoi Millner auzi iarăși ticăitul unei tastaturi. 

— Da! 

Incă o informație pe care Millner nu știa de ce să o lege. 

— Trimite-mi, te rog, adresa exactă a acestui Dupont. Și dacă 
aveți, și dosarul lui. 

— Pe la tine ce mai este? 

— Asta aș vrea și eu să aflu! mormăi Millner și vru să închidă. 

— Stai! strigă Barack. Nu știu dacă te interesează, dar am 
primit o circulară. În Charles de Gaulle au fost arestaţi doi 
membri ai brigăzii Fallujah, care asamblau bombe. Mă gândeam 
că, dacă tot ești la Paris... 

Millner ciuli imediat urechile. 

— Când? 

— În urmă cu o oră. Am fotografii și nume dacă te 
interesează. Amândoi au luptat și în Siria. 

— Se cunoaște în ce fel de explozivi sunt specializaţi? 

— Dispozitive pentru atentatori sinucigași. Camioane cu 
explozivi, veste explozive. Cum se poartă acum. In orice caz, 
autoritățile pariziene sunt foarte nervoase. In acest moment se 
discută ridicarea nivelului de avertizare teroristă. 

— Veste explozive? se arătă mirat Greg și în mintea lui se 
produse un clic, însă tot nu își putea aduna gândurile. 
Mulţumesc. 

— Nicio problemă. 

Millner încercă să se rezeme de sticla piramidei, dar nu reuși, 
distanţa până la aceasta fiind prea mare. 

— Am zărit obiectivul-femeie. Aici tocmai începe parada 
modei, auzi el adânc în ureche o voce. 

Era unul dintre agenţii francezi. 

— Vin! răspunse Millner în microfonul fixat la încheietura 
mâinii. 

Chemă cea de-a doua echipă pentru întărire și plecă spre 
intrare. 

Analiză din memorie spusele lui Barack referitoare la 
constructorii de bombe arestaţi. Specializaţi în camioane cu 
explozivi și veste explozive... 

În apropiere, pe o suprafaţă îngrădită, erau parcate câteva 
autocamioane cu care se livraseră materialele de construcție 
pentru parada modei. Îi ordonă prin radio unuia dintre agenţi să 
le controleze. În faţa lui, un bărbat îmbrăcat pestriţ, care la niște 
pantaloni de un verde-mentă purta cămașă albă și vestă 
galbenă, se îmbulzea la intrare. Privirea lui Millner insistă pe 
vestă și în mintea lui se produse clicul. În timpul discuţiei cu 
Meunier, designerul îi arătase cutii pline cu veste antiglonţ. Se 
lovi cu palma peste frunte, cu un zgomot care îi alungă toate 

păsărelele din cap. Strigă indicaţii în microfon atât de tare, încât 
putea fi sigur că îi asurzea pe cei care îl recepţionau. 

Când ajunse în capătul scării în spirală, de jos se auzi o 
fanfară intonând o arie războinică, anunțând, probabil, începutul 
spectacolului. Spera să se fi înșelat. 


84. 


Paris 


Helen tresări speriată când se auzi fanfara. Deja rândurile de 
scaune din jurul estradei erau toate ocupate. Oameni stăteau și 
în picioare, pe lateral și pretutindeni. Fulgeră un blit. Un fotograf 
făcea poze. Căută cu privirea locul pe care i-l descrisese Patryk, 
care trebuia să i se fi rezervat ei, aflat chiar lângă estradă. 
Primele zece minute trebuia să stea acolo și să așeze geanta 
alături, apoi să se ridice fără geantă și să părăsească parada și 
Luvrul. Evident că cineva, poate Patryk Weisz, va lua geanta cu 
pictura. Cureaua genţii îi atârna dureros peste umăr. Helen 
întinse mâna, încă tremurând, în faţă. 

În laborator totul decursese surprinzător de simplu, în final, 
chiar mai avusese timp să lucreze cu foliile, ca să aibă un alibi 
pentru madame Martinez. Efort făcut degeaba. Când monsieur 
Roussel se întorsese însoţit de paznic, era foarte tăcut și rece, 
de parcă discuţia despre planificatul furt nici nu avusese loc. 
Însă în privirea lui, Helen citi frica. În timp ce paznicul aștepta 
afară, monsieur Roussel îi transmise salutări din partea lui 
madame Martinez, reținută cu treburi, dar căreia îi va face 
plăcere să o viziteze la Boston, însă până atunci voia să poarte 
cu ea o lungă discuţie telefonică. Madame Martinez intenţiona 
să încarce mai târziu rezultatele cercetării pe serverul C2RMF, 
deoarece, din cauza virusului care bântuia computerele, acesta 
nu era funcţional. Nu exista catastrofa mai mare pentru un 
muzeu de artă decât un virus informatic care ataca imaginile 
digitale. 

Pe când Roussel recita ciudat de monoton toate acestea, el se 
uita la cadrul din faţa lui, de pe care îl privea Mona Lisa. 
Luminoasă, strălucitoare și în culori mai vesele ca niciodată. 

Chiar și un om fără simţ artistic ar fi remarcat imediat că pânza 
nu era Mona Lisa ce fusese adusă din expoziţie la C2RMF în acea 
dimineață. 

În timp ce Helen îi urmărea reacţiile, inima îi bătea mai să îi 
sară din piept. Deși zilele trecute trăise multe momente 
palpitante, acesta fusese pe departe cel care o solicitase nervos 
cel mai mult. 

În cele din urmă, monsieur Roussel arătă către o ladă din 
lemn aflată deoparte, pe un cărucior. 

— Mai bine ar fi să împachetăm acum tabloul, pentru a fi 
transportat înapoi în expoziţie. Mă ajutaţi? 

El îi dădu o pereche de mănuși de același tip cu cele purtate 
de instalatori la schimbarea locului picturii. 

— Dumneavoastră cum veți explica? Veţi fi imediat suspectat 
de complicitate... spuse Helen încet, în vreme ce amândoi 
împachetau tabloul conform instrucțiunilor, și fiindcă Louis nu 
răspunse, adăugă: Nu veţi putea afirma că nu aţi remarcat 
deosebirea. 

— Există lucruri mai rele ce se pot întâmpla cuiva și familiei 
lui, replică el privind-o posomorât și, prin asta, cucerindu-i 
compasiunea. 

— Familia dumneavoastră? întrebă ea îngăduitoare. 

Monsieur Roussel se întoarse, astfel încât ea să nu îi poată 
vedea faţa. 

Apoi totul decurse rapid. 

Șeful colecţiei de tablouri o conduse prin faţa paznicului la lift, 
pe urmă până sus, în holul muzeului. Instinctiv, ea ar fi fugit cât 
mai departe posibil. Deoarece îi era cu atât mai greu să rămână 
pentru a preda geanta cu prada. 

Privi temătoare spre intrarea la C2RMF. Cei doi bărbaţi de la 
pază nu păreau deosebit de agitaţi, cel puţin de la distanță. 

Helen își croi drum prin mulţime, de data asta foarte atentă 
să nu lovească pe cineva cu geanta. După un timp își descoperi 
locul rezervat, pe care se afla o hârtie cu inscripţia /BM - 
International Beauty Magazine. Patryk Weisz îi explicase că, de 
fapt, revista aceasta nici nu exista. Se prăbuși pe scaun. 

Se auzi din nou fanfara, evident cu semnalul de începere a 
paradei. 

Vederea podiumului îi aminti de propria carieră de model. Își 
alungă aceste gânduri. Pentru așa ceva nu avea timp în acea 
clipă. 

— Noi suntem colege, spuse cineva lângă ea. Laurel Hyde, de 
la Vogue. 

Helen se întoarse spre chipul drăguţ, decent machiat al femeii 
cam de vârsta ei. Ten palid, coafură modernă stil paj. 

— Henna... Murray, de la Beauty Magazine, bâigui ea. 

— Nu îmi este cunoscut. Unde apare? 

Helen zâmbi jenată. Sociabilitatea femeii de pe locul alăturat 
nu prea îi convenea. 

— La Boston și în împrejurimi, minţi ea. 

— Boston? Frumos oraș! Acolo se poartă iar genţile mari? 

Jurnalista de modă arătă către geanta de umăr pe care Helen 
o lăsase alături de scaun. 

— Instrumentele muncii, murmură ea, de data asta mai 
absentă. 

Laurel Hyde tăcu un moment și în vreme ce Helen spera că 
prin atitudinea ei rece scăpase de ea, vecina atacă alt subiect. 

— Vouă cum vă merge cu virusul? 

— Virusul? 

— Hm... acest virus Mona Lisa. Noi acum desenăm imaginile 
fără computer. Ca pe vremuri, în gazeta școlii. 

Femeia tăcu câteva clipe, apoi continuă: 

— Ciudat, nu? Tocmai vorbesc de virusul Mona Lisa și 
portretul Mona Lisa atârnă, probabil, la nicio sută de metri de 
noi, aici, la Luvru! râse ca un clopoțel Laurel Hyde. Păcat că 
astăzi nu poate fi văzută. 

Helen simţi că îi crește temperatura. Oare femeia aceasta știa 
ceva? Cercetătoarea nu credea lucrul ăsta. 

— De virusul ăsta se ocupă redacţia. Eu furnizez doar texte, 
spuse Laurel ezitant. 

— Ești fericită! 

Helen tăcu și privi în altă parte. Spera că ziarista va remarca, 
în cele din urmă, că ea nu avea chef de discuţie, în acel moment 
din două mari boxe răsună muzica. Pentru scurt timp Helen 
aproape își pierdu vederea, atât de multe culori îi explodară în 
fată. 

— Dar acest virus deja dă de gândit! strigă Laurel acoperind 
muzica. Astăzi descoperi ce importanţă mare au imaginile abia 
când, brusc, trebuie să te descurci fără ele. 

Helen dădu din cap. 

Cortina se mișcă încet la capătul podiumului. Prin crăpătura ei 
Helen zări pentru un moment un picior. 

— Voi, cei din America, trebuie să fiţi foarte fericiţi acum, 
când sărmanele regine ale frumuseții au fost eliberate în Mexic! 
strigă Laurel. 

Helen tresări ca lovită de trăsnet și aproape că sări în 
picioare. 

— Eliberate? strigă la rândul său și instinctiv o apucă de braţ 
pe vecina ei, care speriată se retrase. 

— Tocmai a sosit știrea, spuse Laurel. 

— Toate? 

Din nou vocea lui Helen se frânse. 

— Din câte știu... 

Abia în acea clipă Helen își dădu seama că încă mai strângea 
încheietura mâinii lui Laurel și îi dădu drumul. Pieptul amenința 
să îi explodeze. Informaţia aceea schimba, firește, totul, cel 
puţin dacă și Madeleine fusese eliberată. 

Cortina de la capătul estradei se strânse și expuse publicului 
un șir de modele, a căror înfățișare inspira groază. Feţele le erau 
vopsite în alb, ochii erau încadraţi cu un negru puternic. Părul 
era tapat, răsculat în toate direcţiile, probabil prin folosirea 
multor tuburi cu fixativ. În afara unui șort minion, care abia le 
acoperea fesele, manechinele purtau doar veste în culori 
diferite. Privindu-le mai atent, le identifică a fi veste militare 
antiglonţ, așa cum îi văzuse purtând pe soldaţi. 

Din boxe răsună un marș și modelele se puseră în mișcare, 
spre a cuceri estrada. 


85. 


Paris 


Cortina fu trasă complet în sunetele marșului. Una dintre cele 
mai puternice arme ale naturii era distrugerea. Fără ea nu exista 

înnoirea. Nimeni nu știa asta mai bine decât el, deoarece 
supravieţuise deja o dată distrugerii la prăbușirea elicopterului. 
Totdeauna văzuse în asta ceea ce era de fapt: o prelungire 
temporară a rămânerii lui pe această planetă. Luni de zile după 
accident își storsese creierii ca să afle de ce tocmai el fusese 
unicul supravieţuitor. Și ajunsese la concluzia că el era cel ales. 

Avea o misiune. Oricine ar fi cel care cârmuia Universul, lui îi 
trasase o sarcină pe care trebuia să o ducă la capăt. 

De fapt, murise în accident, iar ceea ce trăise în continuare 
era un soi de înger. Nu fusese nevoie să caute mult până să își 
descopere menirea. Durerile din timpul săptămânilor petrecute 
în clinica specială, lunile din centrul de reabilitare, fiecare privire 
aruncată oglinzii, toate acestea îi explicitaseră misiunea. 

lar în acea zi, la spectacolul de modă, se ajunsese la punctul 
culminant. Ar fi putut să continue, dar obosise. Faptul că la 
marea finală a propriei existențe nu era menajat îl vedea ca o 
justificare a luării vieții celorlalţi. Se sprijini de balustrada scării 
ce cobora în Luvru și urmări spectacolul de sub el. Toate privirile 
erau îndreptate spre estradă și se părea că nimeni în mod 
excepţional nu îl băga în seamă. Şi totuși, el era cel care 
organizase totul. Asta era opera lui. 

O privi mulţumit pe Helen Morgan, așezată în primul rând, 
având alături geanta de umăr. Urma să se îndrepte curând spre 
ea, va lua geanta și imediat apoi va declanșa focoasele tuturor 
vestelor. Cu ce plăcere ar fi admirat în ultima clipă portretul, 
creaţia răului. Fără plexiglas, față în faţă. 

Își trecu degetul mare peste declanșatorul din buzunar, pe 
care îl simţi ca un pix supradimensionat. Se asigurase că din 
tablou va rămâne tot atât cât din el însuși. Probabil că nu se va 
afla niciodată ce se întâmplase cu tabloul original Mona Lisa. Va 
fi căutat ani de zile și îl vor regreta. Cu timpul Mona Lisa del 
Prado îi va lua locul. lar peste câteva decenii nimeni nu va mai 
ști că el era doar o copie. Originala Mona Lisa va rămâne doar o 
amintire de demult și odată cu ea și efectul ei infecțios. Conta 
pe faptul că Salai își făcuse bine treaba și Mona Lisa del Prado 
va răspândi o veste mai bună. Gânduri mai bune. Cât de mult îi 
invidia pe Salai și pe Helen Morgan pentru talentul cu care 
fuseseră dăruiți! 

Rezultatul tomografiei făcute lui Helen Morgan, obţinut de el 
cu ajutorul troianului introdus în computerul institutului ei, îi 

furnizase o ultimă dovadă a capacităţilor cercetătoarei. Unii 
oameni văd mai mult decât alții. 

Privirea îi alunecă de-a lungul șirurilor de scaune. Tot ce se 
afla în jurul estradei va fi făcut bucăţi. Acel atentat va lovi în 
inimă afacerile din domeniul modei, afacerile cu frumusețea. 
Pipăi vesta de sub pardesiu, simţi cilindrul cu exploziv, cablurile. 

Muzica era difuzată cu putere de boxele mari, iar modelele 
pășeau în șir de-a lungul estradei. Figurile lor grotești păreau cu 
adevărat înfricoșătoare. Grotescul frumuseţii. În conformitate cu 
coregrafia, până la momentul fatal manechinele vor urca și vor 
coborî de mai multe ori pe și de pe estradă. 

Se desprinse de balustradă și cobori ultimele trepte. Jos, în iad 
sau sus, în cer, depinde de perspectiva din care privea fiecare. 
Nu el decidea. 

Publicul se holba fascinat la modele. Un culoar îngust 
străbătea printre scaune până la marginea estradei. Doar câţiva 
metri îl mai despărțeau de americancă, deja îi putea vedea 
spatele, când ceva îl atinse pe umăr. Speriat, întoarse capul și 
zări pe umăr măciulia din argint a unui berbec. 

— Nu atât de repede, prietene, auzi el o voce sonoră. 

Când se întoarse, dădu cu ochii de un bărbat în costum negru, 
cu cravată și batistă în buzunarul de la piept, ţinând în mână 
bastonul a cărui măciulie artistic lucrată se odihnea greu pe 
umărul lui. Omul îl privea amuzat. Părul lui negru, lung era în 
contrast cu ţinuta elegantă. 

— Aţi pierdut asta! 

Bărbatul ridică ceva în aer. 

Abia după ce privi mai atent își dădu seama ce era în mâna 
acestuia. 


86. 


Paris 


Millner respira greu. Se afla la marginea scenei, în spatele 
cortinei, încadrat de doi agenți francezi, privind manechinele de 
pe estradă. Protejându-și ochii cu palma de lumina orbitoare a 
reflectoarelor, își plimba privirea peste corpurile modelelor. În 

mod normal, altceva l-ar fi interesat, însă în acel moment era 
vorba de vestele purtate de ele. Manechinul cel mai apropiat de 
el se găsea la nici patru metri distanţă. 

— Cabluri, acolo! spuse colegul lui și arătă către unul dintre 
modele. 

Insă între ei se interpuse un alt manechin și le blocă vederea. 

Chiar dacă modelele purtau explozivul pe corp, nu exista nicio 
șansă de a interveni. El pleca de la ideea că atentatorul, ori 
atentatorii, le supraveghează și ar declanșa explozia dacă s-ar 
năpusti pe estradă ori ar întrerupe spectacolul. Unica posibilitate 
de a evita masacrul era de a pune mâna pe cel care trebuia să 
apese pe declanșator. Dacă dispozitivul ar fi fost acţionat de la 
distanţă, prin telefon mobil, chiar nu ar exista nicio șansă. 

Privirea îi alunecă la spectatorii printre care se afla și Helen 
Morgan. Ea ședea pe un scaun din primul rând, având alături 
geanta mare pe care el o cunoștea din imaginile camerelor de 
supraveghere de la Museo de/ Prado. „Probabil că în acea 
geantă se află Mona Lisa”, reflectă Millner. Doamna Morgan 
părea nervoasă și se uita în toate părţile, de parcă ar fi așteptat 
ceva. Mâinile i se mișcau neliniștite. Avea cearcăne mari sub 
ochii obosiţi. Părul era neglijent prins într-o coadă de cal. Părea 
tensionată și nefericită. Și foarte temătoare. 

— Ce facem? șopti agentul din spatele lui. 

Millner încă se mai uita la doamna Morgan, când observă 
mișcare nu departe de el. Chiar în spatele invitaţilor aflaţi pe 
scaunele înșirate de-a lungul estradei, la capătul unui coridor, 
stătea un bărbat în vârstă, cu șapcă și pardesiu. Insul tocmai se 
întorcea către o altă persoană, care se părea că îl oprise. 
Cozorocul șepcii arunca o umbră asupra chipului, pe care Millner 
nu îl putea distinge bine. In schimb, cealaltă persoană era bine 
iluminată de reflectoare și purta o îmbrăcăminte deosebită. 
Părul lung, lăsat liber îi dădea bărbatului un aer excentric. 
Acesta ţinea ceva în aer și bărbatul cu șapcă tocmai făcuse un 
pas îndărăt. 

Atras de această scenă curioasă, Millner o pierdu câteva 
momente din privire pe doamna Morgan. Când reveni, văzu că 
ea ţinea ceva ascuns în mână. Un obiect îngust, negru, pe care 
până atunci nu îl avusese. O telecomandă! Instinctiv, duse mâna 
sub haină și apucă arma. O scoase fulgerător și ţinti. 

87. 


Paris 


Îl va suna pe acel agent FBI. El trebuia să știe dacă Madeleine 
se afla printre fetele eliberate. Dacă era în siguranţă, ea putea 
să pună capăt acţiunii de acolo. In acel moment nu mai avea 
importanţă, dar încercă totuși să ţină telefonul mobil cât mai 
ascuns vederii. Helen băgă mâna în buzunarul pardesiului și 
scoase telefonul lui Patryk, pe care îl găsise în lăcașul din 
portiera mașinii, în timpul drumului de la Madrid la Paris. Deja 
trimisese un SMS cu acest aparat din toaleta falsificatorului de 
artă din Montmartre, dezvăluind unde ţinea Pavel Weisz reginele 
frumuseţii și pe fiica ei. Era sigură: dacă nu pentru Madeleine, 
măcar pentru eliberarea fetelor răpite FBI ar trimite o armată 
întreagă. Helen fusese de față când agentul FBI îl sunase la 
Madrid pe Patryk Weisz. La sfatul lui Ralph, Weisz decuplase 
ulterior telefonul mobil, pentru a nu putea fi localizat. Probabil 
că îl pusese în mașină și nu se mai gândise la el. 

În timp ce modelele se desfășurau pe podium, ea cuplă 
telefonul. 1-2-3-4. PIN-ul pe care Patryk i-l dezvăluise în pivnita 
tatălui său de la Varșovia fu acceptat și telefonul răspunse cu o 
succesiune de tonuri acoperite de muzica de pe podium. 
Deschise lista convorbirilor efectuate și tastă pe cel mai recent 
număr afișat. Spera să răspundă omul de la FBI. 


88. 


Paris 


Necunoscutul bine îmbrăcat din fața lui ţinea în mână 
telecomanda care declanșa încărcăturile explozive. Pentru 
confirmare pipăi buzunarele pardesiului: erau goale. Trebuie să 
o fi pierdut. Când întinse mâna către telecomandă, celălalt 
bărbat și-o retrase rapid pe a lui. 

— Ce atâta grabă! zise el zâmbind larg. 

Faţa acestuia îi părea cunoscută lui Pavel, dar nu putea să 
spună unde îl mai văzuse. 

— Daţi-o încoace! ceru el pe un ton nerăbdător și privi spre 
estradă. 

Modelele se roteau ţanţoșe într-un cerc din care ieșeau pe 
rând spre a se prezenta publicului. Parcă așteptau ceva, iar el 
era singurul care știa ce așteptau. Din poziţia în care se afla, 
putea să vadă doar ceafa doamnei Morgan. 

— Să apăs pe butonul acesta? 

Bărbatul flutură bastonul cu măciulia mare din argint și simulă 
cu arătătorul apăsarea butonului roșu din partea posterioară a 
telecomenzii. 

— Chiar credeţi că o asemenea micuță explozie poate opri 
asta? Mărturisesc că ţin la tablou, el este o adevărată 
capodoperă. Dar există multe de-astea. 

II privea uluit. Cu costumul lui de calitate, cu batista din 
buzunarul de la piept și cu coama de păr nu arăta a poliţist ori 
agent FBI. Mai curând părea un nobil din vremuri imemorabile. 
„Poate un negustor de artă”, chibzui el. Dar cel mai mult îl irita 
zâmbetul prietenos al necunoscutului. 

— Cine sunteţi dumneavoastră? murmură el. 

— O să aflaţi, răspunse bărbatul. 

ÎI trecu un fior rece. 

— Atunci, daţi-i bătaie! 

Necunoscutul îi întinse telecomanda și îi făcu și un semn 
încurajator: 

— Luaţi-o odată! 

El întinse mâna încet. 


89. 


Paris 


Era o treabă dificilă să ţintești și să tragi asupra cuiva într-o 
masă de civili care nu avea nicio treabă cu ţinta. Era admisă o 
astfel de acțiune doar în cazul unei ameninţări cum ar fi un atac 
terorist. Prea era mare riscul de a vătama un terţ nevinovat. 
Chiar dacă lovea persoana ţintită, glonțul putea să o penetreze 

și să mai rănească ori să omoare și alţi oameni. Însă nu avea de 
ales. Și era și un trăgător foarte priceput. Ca în cazul din 
Brazilia. Ţinti în abdomen. 

Mai târziu nu a mai putut să spună care fusese motivul. 
Gândul la ce se întâmplase în Brazilia? Brusca oprire a muzicii? 
Ori soneria și vibrația telefonului mobil din buzunarul hainei lui 
exact în momentul în care începuse să apese pe trăgaci? 
Ambele focuri ratară ţinta. După sunetul împușcăturilor urmă o 
secundă de groază, apoi izbucni panica. O persoană din mulţime 
strigă tare „Atentat!” și țipetele fură repetate între pereţii înalți. 
O mai zări doar pe doamna Morgan sărind în picioare și 
apucându-și geanta. Pe urmă se interpuseră între ei alte 
persoane. Privirea i se îndreptă către modele: ţipând, ele fugeau 
cu vestele lor spre el. A treia lui grijă era pentru gloanţele care, 
ratând-o pe doamna Morgan, urmau să se înfigă totuși în ceva. 
Spera că nu într-un nevinovat. 

Cercetă din priviri podeaua din jurul locului unde stătuse 
Helen Morgan, căutând răniți sau sânge, dar vânzoleala 
oamenilor îi zădărnici intenţia. 

— Ocupaţi-vă de veste! Și daţi alarma! le strigă agenţilor de 
lângă el și se grăbi să ajungă cât mai repede la ieșire, pentru a 
salva ce mai era de salvat. 

Era clar că incidentul acesta îl va costa scump. 


90. 


Paris 


Privi în jur și observă urmele de sânge pe care le lăsa pe 
podeaua din piatră. Stropi mari, de un roșu-închis, care la 
fiecare câţiva pași se uneau în băltoace mici. 

Se opri, își scoase pardesiul și îl înfășură pe braţul drept. În 
acel moment nu mai simţea durerea, însă era incapabil să își 
miște mâna. 

Auzise zgomotul împușcăturii abia la o fracțiune de secundă 
după ce simţise durerea din braţ, dar își dăduse imediat seama 
că fusese atins de un glonţ. 


VP - 278 


Nu putea să spună cine trăsese, cert e că fusese lovit. 
Telecomanda căzuse pe podea și în clipa următoare era 
înconjurat deja de oameni panicaţi. Locul doamnei Morgan era 
gol, geanta dispăruse. lar misteriosul necunoscut fusese și el 
înghiţit de mulțimea ce se năpustise către ieșire. 

Se îndreptă spre scara în spirală către care fugeau toți. El 
rămăsese printre ultimii din marea sală. Scara începu să i se 
rotească în fața ochilor și i se făcu rău, în mod sigur din cauza 
pierderii de sânge. 

O femeie în vârstă, pe care o depăși clătinându-se, îl privi cu 
ochii măriţi de groază. Cu asta era obișnuit. Dar ea nu îi privea 
fața, pielea arsă, ci pieptul. Abia în acea clipă deveni conștient 
că purta vesta cu încărcătura explozivă, care devenise vizibilă 
pentru oricine când dăduse jos pardesiul. Se lovi cu genunchiul 
de un scaun și aproape căzu. Epuizat, se așeză pe primul scaun 
și trase cu putere aer în piept. Pardesiul înfășurat pe braţ căpăta 
încet culoarea roșie întunecată. 

Estrada se roti și în cele din urmă se întoarse invers. Tot ce 
era în lumea aceea părea întors pe dos. De la accidentul cu 
elicopterul. Toate valorile care guvernau societatea. Și binele, și 
răul. Un clinchet ușor, abia perceptibil din interiorul vestei, îl 
făcu să își coboare privirea spre abdomen. 


91. 


Paris 


Aproape că ajunsese la partea superioară a scării. Exact când 
încerca să îl sune pe agentul FBI, pe estradă izbucni panica. In 
momentul în care muzica se opri, se auziră clar două 
împușcături. | se păru că la capătul scenei vede fulgerând 
lumina unui foc de armă. Când cineva din spatele scenei 
strigase „Atentat!”, toată lumea sărise în picioare și năvălise 
spre ieșire. Cu telefonul la ureche, crezuse că îl zărise pentru 
scurt timp pe partea cealaltă a estradei, printre spectatori, pe 
Patryk Weisz, care o privea. Însă picioarele modelelor care 
fugeau pe estradă îi blocară câmpul vizual, apoi el deja 

dispăruse. Totuși era îngrijorată deoarece el o văzuse 
telefonând, cu mobilul lui. 

Tocmai când se pregătea să reintre în șuvoiul de pe scară, o 
detunătură asurzitoare o aruncă la podea. Prin parapetul din 
sticlă al scării văzu un fulger orbitor la nici treizeci de metri, în 
mijlocul scaunelor pentru spectacol. De acolo se și înălța un fum 
alb. După ce acesta se mai risipi, în faţa ochilor avu un morman 
de dărâmături. Se răspândea și un miros ca de artificii aprinse și 
de carne prăjită. Un piuit puternic în urechea dreaptă o ameti. 
De deasupra începu brusc să plouă. Avu nevoie de câteva clipe 
pentru a înțelege că era instalaţia anti-incendiu care intrase în 
funcţiune. În piramida din sticlă de deasupra observă uriașe 
crăpături. Se ridică încet după ce cineva trecu peste ea, 
călcând-o pe gambă. Altcineva era întins peste braţul ei stâng. 
In sfârșit, reuși să se pună pe picioare. Apucă geanta, care 
părea neatinsă. Surdă, păși pe prima treaptă. 

In spatele ei, sub ea, pretutindeni, se auzeau ţipete și 
gemete. Trebuia să plece de acolo înainte de a sfârși călcată în 
picioare ori în urma unor alte explozii. 

O fată o împinse într-o parte. Abia când o privi a doua oară 
recunoscu unul dintre modele. Se ținu după fată, dădu la rândul 
ei deoparte două persoane, până când ajunse la capătul scării. 
Suprapus pe ţiuitul din ureche auzi un scrâșnet puternic undeva 
departe în spate și, nimerind în mijlocul unei mulţimi, se trezi 
expulzată printr-o ușă îngustă din sticlă. 

Trase cu lăcomie aer în piept. Abia la a treia respiraţie îl simţi 
în plămâni. Clătinându-se, ajunse la un bolard, pe care se așeză. 
Ceea ce se întâmplase avea oricum o legătură cu ea și cu 
tabloul din geanta ei. Prin ieșire continuau să năvălească 
oameni pe chipurile cărora se citea panica. Unii cădeau la 
pământ imediat ce ieșeau la aer, alţii alergau mai departe prin 
faţa ei, așa că piaţa din faţa Luvrului părea o mare pestriță. 

La mai puţin de o sută de metri pe lângă Luvru se afla o 
străduță. La capătul ei, printr-o poartă se ieșea într-o stradă mai 
mare. Pe acolo trebuia să alerge, ca să se îndepărteze de acel 
loc! Helen se ridică și, atentă să nu cadă, o luă la fugă cu geanta 
lipită strâns de ea. Respirația îi producea înţepături laterale, de 
parcă un cuţit îi străpungea coastele. 

Drumul până la străduţă îi păru nesfârșit, ca și distanţa până 
la ieșirea prin poartă. Când din nebăgare de seamă cobori de pe 

trotuarul îngust pe carosabil, un automobil claxonă în spatele ei. 
Pe acoperișul Peugeotului albastru recunoscu semnul specific 
taxiurilor. Îi făcu agitată semne cu mâna și spre marea ei 
ușurare șoferul opri. Deschise larg portiera din spate și sări pe 
bancheta din spate. 

Respirând cu greutate, căută în memorie un loc cunoscut din 
Paris, pe care să i-l indice șoferului de taxi, când o voce de lângă 
ea o făcu să se întoarcă. 

— Bonjour, madame Morgan! 

Paralizată de spaimă, se uită la chipul unui bărbat cu privire 
pătrunzătoare, care stătea lângă ea. 

Taxiul se puse în mișcare, în timp ce Helen privea încă 
înspăimântată. El se aplecă și îi luă geanta. Deschise atent 
fermoarul și privi în interior. Bingo! închise geanta și o așeză 
alături de el. 

— Felicitări, doamnă Morgan, pentru, probabil, cel mai 
spectaculos furt de artă al vremurilor noastre, zise el. 

— Cine sunteţi dumneavoastră? întrebă ea. 

Privirea ei exprima o panică totală. 

De aproape era și mai frumoasă decât de la distanţă. Nici 
măcar fotografiile văzute de el nu reușiseră să reproducă 
adevărata ei frumusețe. Deși părea epuizată, fața ei degaja 
ceva special, pentru care el nu găsea cuvântul potrivit. 

— Greg Millner, FBI. 

Îi arătă legitimaţia. Și încă o dată se miră el însuși de efectele 
acesteia. Și de data asta bucăţica de hârtie părea să facă 
minuni, pentru că faţa ei se lumină. 

— Eu v-am telefonat! strigă ea. În timpul paradei modei! 

Millner se încruntă. Abia în acel moment își dădu seama că în 
timpul celor două focuri ratate telefonul îi vibrase în buzunar. Cu 
coada ochiului observă cum doamna Morgan băgă mâna în 
buzunarul pardesiului și duse și el mâna la revolverul din 
interiorul hainei. Își aminti de cele două focuri ratate și de 
întrebarea până atunci fără răspuns: „Unde nimeriseră cele 
două gloanţe”. Mai spera totuși că nu atinseseră pe nimeni. Dar 
flerul îi spunea cu totul altceva. Se va interesa mai târziu de 
eventuale victime cu răni în urma împușcăturilor. Dacă nu 
cumva explozia nu distrusese toate urmele tragicului lui eșec. 

— Eu i-am luat telefonul lui Patryk Weisz fără ca el să știe. Eu 
v-am trimis ieri SMS-ul! strigă ea întinzând telefonul spre el. 

În timp ce Millner încă încerca să poziţioneze vorbele ei în 
puzzle-ul din capul lui, examină lista numerelor formate. Se 
părea că, într-adevăr, fusese sunat de pe acel telefon. 

— La eliberarea fetelor din Mexic a fost găsită și fiica mea, 
Madeleine Morgan? 

Vocea femeii tremura și avea ochii larg deschiși. El ezită, dar 
nu avea niciun sens să îi tăinuiască adevărul. 

— Din cât se pare, nu! 

Rareori mai văzuse un om atât de disperat ca Helen Morgan. 
Acesteia i se schimbă chipul într-o grimasă a suferinţei. Apoi îi 
scăpă un oftat lung și adânc. 

— Este totuși copilașul meu, strigă ea. 

Își acoperi faţa cu ambele mâini și izbucni într-un plâns 
necontrolat. El nu știa cum să o consoleze. 

După un timp mai îndelungat ea păru să se fi mai liniștit și 
mâinile îi căzură pe lângă trup. 

— Dacă nu le dau pictura din geanta aceasta, ei îi vor face 
rău! strigă ea și izbucni din nou în plâns. 

— Cine sunt „ei”? 

Taxiul opri la un semafor. Ea privi pe fereastră. 

— Unde mergem? întrebă Helen fără a răspunde la întrebarea 
pusă. 

— La poliţia franceză. Acolo se vor ocupa de dumneavoastră 
și de conţinutul genţii. 

Ea clătină disperată din cap. 

— Pavel Weisz și fiul lui... Ei m-au ademenit la Varșovia, m-au 
târât la Madrid, m-au folosit ca momeală la furtul tabloului Mona 
Lisa de la Museo del Prado și, în final, m-au șantajat să fur 
originalul Mona Lisa de la Luvru. Pentru a mă determina să 
comit toate acestea, mi-au răpit fata anterior și au tinut-o 
ostatică. 

Vocea i se frânse. 

Millner nu o pierduse niciun moment din priviri. Fie era o 
artistă a naibii de bună, fie se afla, într-adevăr, într-o mare 
încurcătură. Își aminti cuvintele băiatului de la hotelul din 
Madrid. Femeia părea speriată și teleghidată. Ca un robot ori ca 
o marionetă, spusese el. Millner își aminti și de imaginile luate 
de camerele video de la Museo del Prado. In timpul fugii din 
muzeu din cauza alarmei de incendiu părea panicată, nu acţiona 

ca o hoaţă de artă veritabilă. În orice caz, nu întocmai aceluia 
care înscenase totul. 

— Cred că bătrânul Weisz nu vă va mai face rău, spuse 
Millner. 

Ea îl privi fără să îl înţeleagă. 

— Explozia de la Luvru... el era. 

— Ela acţionat bomba? 

— Să zicem că el era... bomba! Purta o vestă explozivă, la fel 
ca toate modelele de pe estradă. Când de pe scări l-am văzut 
stând pe un scaun în fața estradei, a explodat bomba de pe 
trupul lui. Mă tem că din el nu au mai rămas multe. 

Pe chipul femeii apăru o expresie de groază. După aceea, 
pentru scurt timp Millner crezu că vede în privirea ei renăscând 
nădejdea, însă imediat și această scânteie de speranţă se 
stinse. 

— Și fiul lui? întrebă ea. Patryk Weisz? 

Millner ridică din umeri. 

— Nu am idee unde se ascunde. Până acum am crezut că 
SMS-ul care a condus la eliberarea fetelor din Mexic a fost 
expediat de el. Dumneavoastră știți ceva? El și taică-său 
lucrează împreună? 

Ea îl privi fix, dar era clar că privea prin el. 

— Nu sunt sigură. Mi-a dat de înțeles că și el ar fi șantajat de 
tatăl lui. Însă el și acest Ralph sunt singurii care ne mai pot ajuta 
să îmi găsesc fiica, spuse ea aproape în șoaptă și ochii i se 
umplură din nou de lacrimi. 

— Ralph? 

— Şoferul lui. A 

Millner avea nevoie de aer proaspăt. Intredeschise fereastra 
mașinii. De la întâlnirea cu doamna Morgan așteptase explicaţii, 
ultimele informaţii necesare rezolvării puzzle-ului. De fapt, 
rezultaseră mai multe întrebări noi decât răspunsuri. 

— La Luvru, care era planul mai exact? De ce aţi luat parte la 
parada modei și de ce nu aţi... șters-o imediat după furtul 
portretului? 

— Așa sunau instrucţiunile primite. Trebuia să stau acolo zece 
minute, apoi să mă ridic și să plec. Oh, Dumnezeule, mai sunt și 
alte victime în afară de bătrânul Weisz, nebunul acela? 

Miliner nu știa. 

Când se produsese explozia el era pe scară, în spatele ei. 
Odată ieșit, se aflase dincolo de raza de acţiune a dispozitivelor 
radio întrebuințate de el și colegii lui. Plecând de la acest gând, 
își scoase din ureche și micuța bilă de culoarea pielii. Și îi făcu 
vânt pe fereastră cu degetul. 

— Din câte am înțeles, colegii mei nu au reușit să înlăture de 
pe modele vestele explozive înaintea declanșării lor. Se pare că 
doar vesta lui Pavel Weisz ar fi explodat. Cât despre răniţi, nu 
pot preciza nimic. 

Gândul îi reveni la cele două gloanţe care își greșiseră ţinta. 
Fără să vrea, se uită la abdomenul ei. Dacă ar fi ochit bine, 
Helen Morgan nu s-ar mai fi aflat în acea clipă alături de el. La 
acest gând avu un fel de mustrări de conștiință. Poate că 
avusese noroc și gloanțele rămăseseră înfipte undeva în pereţii 
marii săli. Și asta ar conduce, probabil, la declanșarea unui mare 
scandal între FBI și autorităţile franceze. Ca agent FBI nu puteai 
veni, pur și simplu, la Paris și să te pui pe tras cu pistolul la 
Luvru. Intuiţia îi spunea că trebuia să fi lovit totuși un spectator. 

— Alo? zise ea tare și îl atinse ușor, fiind evident că îl 
întrebase ceva. Ce veste explozive? 

— Ajungem imediat! se amestecă în vorbă șoferul și arătă 
către o clădire mare aflată în fața lor, sediul direcției regionale a 
poliţiei. 

Helen Morgan intră din nou în panică. 

— Nu mă predați, domnule Millner, vă rog! Gândiţi-vă la fiica 
mea! șopti ea. 

Taxiul semnaliză și trecu pe banda din dreapta. Apoi încetini 
și opri. Millner își căută portofelul. 

— Fără tablou nu mai am nicio garanţie de a o obține! 
Probabil au să o omoare, dacă nu au făcut-o deja! zise Helen 
suspinând, pe urmă adăugă: Vă rog, ajutaţi-mă! 

Millner se uită la clădirea în faţa căreia stăteau de pază doi 
polițiști francezi cu pistoale automate și se răzgândi rapid. Dacă 
ar preda-o colegilor pe doamna Morgan împreună cu geanta și 
tabloul, va fi introdus și el într-una dintre încăperile pentru 
interogatorii, unde va trebui să aștepte ore în șir până când va 
veni un reprezentant cu rang înalt în Ministerul de Interne 
francez sau ambasadorul american. După care va trebui să scrie 
totul într-un proces-verbal. Dacă avea noroc, va fi lăsat să 
discute cu Keller, care ar putea urgenta chestiunea la nivel mai 

înalt. Probabil că va fi interogat și pentru focurile de armă trase. 
Oricum, toți auziseră cele două împușcături. Cei de la FBI se vor 
gândi, fără discuţie, la Brazilia și probabil că îl vor suspenda. 
Cum să explice că în calitate de agent FBI aflat în concediu la 
Luvru folosise arma? În cel mai rău caz, autorităţile franceze de 
investigaţie vor deschide o procedură pentru vătămare 
corporală sau chiar omor. Poate că va fi arestat preventiv ori cel 
puţin va fi pus sub arest în ambasada americană. lar doamna 
Morgan își va revedea fiica, dacă o va mai revedea, din spatele 
gratiilor. 

— Vă rog! îl imploră ea din nou. Dumneavoastră aveţi copii? 

Greg se întoarse spre ea și clătină din cap negativ. Dacă nu 
cumva flerul lui de a intui comportamentul oamenilor îl părăsise 
complet, Helen Morgan era disperată rău. 

Pe de altă parte, el nu putea ajuta la predarea picturii Mona 
Lisa din geantă unei bande de criminali, chiar dacă în joc era 
viaţa unui copil. Se uită iarăși la Palatul Justiţiei. Unul dintre 
paznicii de la intrare devenise atent la taxiul lor și îl privea 
suspicios. 

— Mă puteţi preda poliţiei mai târziu, împreună cu tabloul. Vă 
rog doar să ne mai acordaţi o șansă mie și fiicei mele, în cazul în 
care mai este în viață! 

— Și cum vreţi să intraţi în contact cu Patryk Weisz? 

Ea arătă către buzunarul de la pieptul lui Millner, în care 
acesta băgase telefonul mobil al lui Weisz. 

— Avem telefonul lui. Poate că va suna el. 

Millner se uită la șoferul taxiului, care în timpul discuţiei 
stătuse calm la locul lui, bătând cu degetul arătător pe volan 
ritmul melodiei transmise la radio. Câtă vreme taxiul lui 
înregistra timpul, părea să fie mulţumit. 

— Ce știți despre reginele frumuseţii răpite, despre virusul 
computerelor, despre moartea peste tot a albinelor, despre 
atentatele asupra muzeelor? 

— Mă ajutaţi? întrebă la rândul ei femeia. 

În privirea ei se putea citi brusc hotărârea. 

Telefonul lui Millner sună. Acesta privi display-ul. 

Era Keller. Apăsă pe tasta verde de redare. Oftatul adânc pe 
care îl auzi îi declanșă o senzaţie apăsătoare. Era sigur că 
poseda o genă, care în mod regulat îl băga adânc în belea. Cu 
toată fidelitatea lui faţă de FBI, tot timpul plecase de la 

principiul de a fi de partea celor nevinovați. Și dacă toate 
simţurile nu îi jucau o festă, atunci femeia de lângă el și fiica ei 
aveau urgentă nevoie de ajutor. Ca să nu mai vorbim de dama 
în vârstă de cinci sute de ani din geanta ei. 

Paznicul din fața Palatului Justiţiei îi supraveghea în 
continuare și la un moment dat făcu un pas spre ei. 

— Hotel Rue de la Croix, îi ceru el șoferului. 

Când taxiul se repuse încet în mișcare, Greg citi în ochii lui 
Helen Morgan o recunoștință infinită. 


93, 


Acapulco 


Soarele ardea necruţător pe cerul mexican și ea alerga și tot 
alerga. Sângele de pe tricou și mâini i se uscase de mult timp, 
din cauza arșiței. Rucsacul îi apăsa greu umerii. 

Incerca pe cât posibil să se ascundă. Dar deja trecuse în pas 
alergător pe lângă câţiva ţărani aflaţi pe ogoarele lor și un grup 
de copii care se juca, și care priviseră miraţi în urma ei. 

Bineînţeles că atrăgea atenţia în acea regiune. Cu siguranţă, 
se vorbea că o tânără străină alerga pe câmpuri ca o găină 
căpiată. Singurul lucru pozitiv era că până atunci niciun 
automobil suspect sau vreun elicopter nu își făcuse apariţia. 

li blestema pe toţi bărbații. Pe tatăl ei, care dintr-un oarecare 
motiv o părăsise pe mama ei. Pe dr. Reid, care îi jucase o 
asemenea festă. Pe Brian, care se dăduse drept prieten, dar o 
momise în Mexic. Și pe acel doctor care, deși o eliberase, mai 
târziu se dăduse la ea. Mizerabilul! 

Madeleine încercase să se apere din toate puterile, să se 
debaraseze de acel trup puţind a sudoare. li mușcase limba. De 
nu ar fi apucat piatra aceea aflată în canal, s-ar fi terminat rău 
pentru ea. Dar și așa a fost îngrozitor. De câte ori fusese nevoită 
să lovească, până când el, gemând, se prăbușise în cele din 
urmă! 

Își privi genunchii juliţi când se târâse afară din tub. La ultima 
privire aruncată în spate, ticălosul stătea întins nemișcat. Din 
cauza lui era nevoită să fugă în plină zi. 

Setea o chinuia și nu știa cât mai avea de mers. Nu știa nici 
măcar dacă alerga într-o direcție bună. Ogorul de-a lungul 
căruia fugea se termină și în faţă zări câţiva pomi scunzi. 
incetini pașii și în final se opri. Din spatele tufișurilor se auzeau 
voci și un râs zgomotos. În timp ce încerca să se ascundă, la nici 
doi metri de ea se ivi de după un pom o siluetă. 


94. 


Londra 


Michael Chandler stătea în fața ecranului căscând zgomotos. 
Cel mai dificil moment al unei înfrângeri era acela în care tocmai 
cel în cauză trebuia să se recunoască învins. Fiecare înfrângere 
era o moarte a speranței. Atâta vreme cât exista speranţa, încă 
nu era totul pierdut. Se părea că momentul acela se apropiase. 

De zile întregi făcuse tot posibilul pentru a învinge virusul. 
Parcursese orice rutină, organizase nenumărate discuţii între 
specialiști. Se lucrase în schimburi duble, fără somn. Fuseseră 
implicaţi cei mai buni informaticieni ai ţării, însă nu se 
întrevedea nicio soluție. Ba dimpotrivă. Virusul se modifica 
permanent, și ca să fie corect spus, erau mai departe decât 
oricând de o combatere eficientă a virusului. 

Nu ar fi crezut posibil ca el și colegii lui să fie învinși. Toată 
viaţa se considerase cel mai bun la programarea virușilor și, 
firește, la combaterea lor. Chiar mai priceput decât Pavel Weisz, 
care îl angajase încă din perioada studiului pentru „WeiszVirus”. 
Discutase cu mare plăcere cu Pavel și despre acest virus, însă el 
o tulise. Pavel spusese dintotdeauna că se va retrage într-o zi pe 
o insulă singuratică, pe care să nu existe internet și bine ar fi să 
nu existe niciun om. 

— Imi simulez moartea și o tulesc, glumea el deseori. 

Probabil că și-a îndeplinit acest vis. Și probabil era și bine că 
nu a mai cunoscut rușinea asta. Oricum, ei au dat greș în 
numele lui. Până în acel moment firma „WeiszVirus” trecuse 
drept invincibilă, numărul unu în combaterea virușilor. Nu numai 
pentru mass-media, ci și pentru guvernele multor state ei erau 
primii parteneri de discuţii. Faptul că nu au reușit să 

stăpânească virusul le-a dăunat enorm imaginii. Asta ar fi fost 
prea puţin; le-a fost distrus renumele. Ca la un boxer neînvins, 
făcut pentru prima dată KO, care apoi nu a mai putut niciodată 
să redobândească aureola invincibilităţii. 

Singurul lucru oarecum consolator era că pagubele într-un 
anumit domeniu păreau limitate. Chiar dacă el nu mai contenea 
să facă referire în public la forța imaginilor, la însemnătatea 
fotografiilor în societatea contemporană, în definitiv virusul 
ataca și distrugea doar imagini ale realităţii. Consolarea era 
minoră, deoarece el știa că omul capabil să programeze un 
asemenea virus o putea face mereu. Și data viitoare el putea 
ataca lucruri mult mai explozive decât fișiere cu imagini. 
Michael Chandler nici nu voia să își imagineze ce s-ar întâmpla 
dacă un astfel de virus ar ţinti sistemul digital financiar. Ori 
datele militare. 

Apucă doza cu băutură energizantă de lângă laptop și sorbi o 
înghiţitură. Băutura era caldă și fadă. 

Pe ecran se deschise o fereastră goală. Michael Chandler se 
opri siderat și aruncă doza. Toate încercările de a închide 
fereastra eșuară. 

Deodată în fereastră apăru un cursor, care începu să scrie 
ceva. 

Michael apăsă mai multe taste de pe tastatură, fără să se 
întâmple nimic. Se părea că pierduse controlul asupra propriului 
laptop. 

— Așa ceva nu se poate! murmură el. 

Bineînţeles că dispuneau de cel mai bun sistem de protecţie 
din lume. Era cu desăvârșire imposibil să îi acceseze cineva 
calculatorul. Sau cel puţin crezuse asta, până când virusul le 
infectase în cele din urmă și serverele. 

„Soluţia se află în folderul Beauty”, scrisese cursorul înainte 
de a se opri. 

In fine, calculatorul îl asculta. Doar că nu exista un folder cu 
numele „Beauty”. Plin de rele presimțiri, Chandler căută în 
istoric denumirea și se minună când găsi un folder cu acest 
nume. Michael șovăi scurt, apoi dădu două clicuri pe semn, care 
trebuia să conţină un mic dosar. 

Deodată pe ecran începură să se înșire rânduri de cifre și 
litere, pe urmă ecranul pâlpâi de câteva ori. Michael Chandler 

deja se temu de o cădere a sistemului, când reapăru imaginea 
normală a desktopului. 

Inspiră adânc și deschise folderul cu imagini. Un șir de chipuri 
îi zâmbeau. Dacă dimineaţa acestea fuseseră încă groaznic 
schimonosite, în acel moment arătau din nou absolut normal. 
Într-una dintre imagini se recunoscu pe el și pe un amic jucând 
tenis, într-alta erau colegii la o petrecere, lângă o pistă de 
bowling. 

— Oh, Dumnezeule! izbucni el în timp ce deschidea iarăși 
folderul „Beauty”. 


95. 


Paris 


O vreme urmăriseră împreună știrile pe ecranul micului 
televizor al hotelului. Reporteri transmiteau live din piața aflată 
în fața Luvrului. Informațiile erau încă sărace. Ar fi fost vorba de 
un accident ori de un atentat. Unități speciale ale poliției 
scotoceau clădirea. Părea nesigur și numărul răniților. Un 
reporter vorbea despre „cel puțin un mort”. Mona Lisa nu era 
menționată. În opinia lui Helen, asta nu însemna nimic; chiar 
dacă descoperiseră schimbarea portretelor, nu ieșeau, poate, 
imediat în presă cu așa ceva. Probabil că incidentul din holul 
principal întârziase și expunerea picturii în locul ei din Luvru, și 
va mai dura ceva până să fie descoperit furtul și până când să 
înceapă căutarea tabloului Mona Lisa. 

Apoi, în cameră, Miliner scosese portretul din geantă cu 
atenţie și îl pusese pe cuvertura patului dublu. 

Agentul FBI era înalt și cu umeri largi. Barba nerasă de trei 
zile îi dădea un aer temerar. Asupra lui Helen făcuse o impresie 
mai degrabă de brutalitate și de om zgărcit la vorbă. Totuși, el 
nu o predase poliţiei și ea aprecia asta ca un semn că sub 
aparenta duritate se ascundea un sâmbure de bunătate. Până la 
costumul lui negru, el nu prea corespundea imaginii ei - în mare 
măsură datoare unor clișee - despre un agent FBI. El își scosese 
haina și lăsase la vedere suportul din piele al armei. Examina 
pictura cu braţele încrucișate, ca și cum ar fi căutat ceva 

anume. Ea deveni încet nervoasă și pentru că el nu era măcar 
un cunoscător în ale artei. 

— Este impresionant așa, de aproape, nu? spuse ea doar ca 
să zică ceva. 

— Ce valoare are? 

— Se spune că o sută de milioane de dolari. 

Millner șuieră printre dinţi. 

— Așadar aici, pe acest pat de hotel, acum se află o sută de 
milioane de dolari! constată el. 

Pentru prima dată ea remarcă o umbră de zâmbet pe chipul 
lui. Când zâmbea, devenea imediat mai simpatic. Sub barbă se 
distingea cicatricea proaspătă, care îi atrăsese atenţia încă din 
mașină. 

Millner închise televizorul. Deoarece ea şedea pe unicul 
scaun, el se rezemă de marginea mesei și o privi serios. 

— Trebuie să discutăm neapărat, zise el și îi întinse mâna, 
apoi adăugă: Greg. Cei mai mulţi îmi spun totuși Millner. 

Ea surâse jenată. 

— Helen, cei mai mulţi îmi spun tot așa. 

Colțurile gurii lui zvâcniră în sus într-un zâmbet, care dispăru 
imediat. 

— De zile întregi călătoresc după dumneavoastră, Helen 
Morgan, sperând să îmi răspundeţi la întrebări. 

Făcu o pauză, ca și cum și-ar fi căutat vorbele, apoi adăugă: 

— Nu este un interogatoriu. Dar dacă vreţi să vă ajut, trebuie 
să aflu tot ce știți. lar dumneavoastră trebuie să fiţi cinstită cu 
mine. Dacă voi constata că mă minţiţi ori că îmi ascundeţi ceva, 
vă predau pe loc poliţiei franceze. M-aţi înțeles? 

Ea confirmă. Cu toate că vorbele lui nu sunaseră prietenos, 
pentru Helen aveau o aură de culoarea mahonului. 

— De când îi cunoașteţi pe domnii Weisz? 

— Pe Patryk Weisz de câteva zile, pe tatăl lui l-am văzut doar 
o dată. La Madrid. 

Millner o privi tăcut și ea interpretă asta ca pe solicitarea de a 
continua să vorbească. 

— Lucrez ca neurolog la Boston. În urmă cu câteva zile am 
fost sunată de Patryk Weisz pe telefonul mobil. Mi-a spus că 
găsise numărul meu pe un document al tatălui său. Care era 
dispărut de câteva săptămâni și el căuta indicii ale locului în 
care s-ar afla. Alături de numărul telefonului mai găsise numele 

fiicei mele. Aproape în același timp am fost sunată de la clinica 
în care ar fi trebuit să se afle Madeleine. Mi s-a zis că ea 
dispăruse fără urmă. In camera ei se găsise o scrisoare de 
dragoste, un ghid turistic al Madridului și un plic gol, în care 
fusese un tichet de avion. După puţin timp, Patryk Weisz m-a 
contactat din nou, spunându-mi că aflase de la un prieten care 
avea acces la datele zborurilor că Madeleine era în drum spre 
Varșovia. M-a întrebat dacă voiam să vin la el, în capitala 
polonă, pentru a-i căuta împreună pe Madeleine și pe tatăl lui. 

Ea făcu o scurtă pauză pentru a trage adânc aer în piept, în 
timp ce Millner continua să o fixeze cu privirea fără a spune 
ceva. Helen continuă: 

— Am fost de acord. Mă gândeam că Madeleine era în Europa 
și nu voiam să stau la Boston fără să fac nimic... 

— La institut ni s-a spus că sunteți cu afaceri la Paris. Că era 
planificată de mult timp această călătorie. Vizita dumneavoastră 
acolo ar fi „strict secretă”, o întrerupse Millner. 

— Trebuia să cercetez Mona Lisa de la Luvru. De fapt, 
călătoria era de mult timp planificată și Luvrul în asemenea 
chestiuni este totdeauna foarte secretos. După dispariţia lui 
Madeleine firește că aș fi contramandat întâlnirea. Aveam 
oarecum speranţa că voi da de ea la Varșovia și apoi vom pleca 
împreună mai departe. De aceea luasem geanta. Pe urmă, cei 
doi Weisz m-au obligat să merg la Paris... 

— Toate la rândul lor, îi ceru Millner. Rămăsesem la zborul de 
la Boston la Varșovia... 

— Am zburat cu un avion privat pus la dispoziţie de Patryk 
Weisz; la Varșovia am fost luată de acel Ralph și am fost 
condusă la vilă. Din acel moment au intervenit evenimentele. 

Helen se gândi cum să relateze cele întâmplate ulterior. 

— Nici acum nu înțeleg bine ce s-a întâmplat și de ce s-a 
întâmplat. Într-o cameră de la subsolul proprietăţii lui Pavel 
Weisz, unde se afla o colecţie de exponate cu tema 
„Frumuseţea*, am descoperit pe un perete, lângă o fotografie a 
fiicei mele, alte ciudăţenii. 

— Alte ciudăţenii? 

— Reprezentări grafice cu albine, un fragment dintr-un ziar cu 
referiri la alegerea de Miss America, imagini cu clădiri... 

Avea probleme în a-și aminti totul. Totuși, și aceste enumerări 
păreau a-l interesa pe Millner. 

— Este straniu că nu am văzut lucrurile acestea în fotografiile 
trimise de poliția poloneză, zise al gânditor. 

— Le-am luat cu mine! Majoritatea, oricum. Sunt la acel Louis. 

— Louis? 

— Asta mai târziu. Ah, da, mai era acolo o carte veche. Am 
luat-o cu mine, dar am lăsat-o pe undeva. Cred că oricum nu are 
mare importanţă... 

— La această carte vă referiţi? 

Millner scoase cartea cea veche la iveală. 

— De unde o aveţi? întrebă ea surprinsă. 

— Se afla în camera dumneavoastră de hotel de la Madrid. 

Helen se simţi cumva rușinată. Agentul FBI părea să o fi 
spionat de zile întregi. Chiar dacă ea îi oferise toate motivele să 
o facă, și chiar dacă asta era treaba lui, nu se simţea deloc bine. 
Se întreba dacă știa totul despre ea. 

— Aţi citit-o? 

Ea negă. 

— Atunci, notițele de mână din ea nu sunt făcute de 
dumneavoastră? 

Helen clătină negativ din cap. 

— De ce aţi luat-o? - 

— Cred că din cauza copertelor frumoase. Insă nu știu exact 
de ce. În subsolul acelei proprietăţi totul îmi părea atât de 
misterios... Mă agăţam de orice pai pentru a descoperi un 
indiciu referitor la locul în care se afla Madeleine... 

— Continuaţi-vă relatarea. 

— Când eram jos, la vilă, și vizionam expoziţia lui Pavel Weisz, 
a apărut brusc poliția poloneză. Patryk a deschis o ieșire 
ascunsă și am fugit. 

— De ce aţi fugit de poliţia poloneză dacă până la acel 
moment nu săvârșiserăţi nicio faptă ilegală? 

— Bună întrebare, zise Helen, apoi inspiră adânc și reţinu 
câteva secunde aerul în plămâni, pe urmă continuă: Pe 
fotografia lui Madeleine se aflau notate o dată și numele Museo 
del Prado. Patryk a fost de părere că în acel loc am putea-o găsi 
pe Madeleine. Anterior șeful clinicii îmi vorbise despre o broșură 
cu Museo del Prado găsită în camera fiicei mele. 

În timp ce povestea, lui Helen i se dezvăluia clar cât de naivă 
fusese. Ea constată abătută: 

— Probabil că era doar un truc, pentru a mă ademeni la 
Madrid. Am impresia că și directorul clinicii este implicat cumva. 

Millner continua să o privească în tăcere. 

— În orice caz, am plecat cu Patryk Weisz la Madrid și acolo 
am mers la Museo del Prado. De atunci mi-am pierdut controlul. 

— Ce este cu furtul de la Madrid al picturii Mona Lisai 

— Nu am nimic de-a face cu el. In timp ce o aşteptam în 
muzeu pe Madeleine - noi credeam că o vom întâlni acolo -, 
deodată a apărut peste tot fum și a pornit alarma de incendiu. In 
drum spre ieșire i-am întâlnit pe Patryk Weisz și pe șoferul lui. 
Cineva mi-a luat geanta și după puţin timp ne-am întâlnit toţi în 
fața muzeului. Abia la hotel am descoperit că cineva ascunsese 
Mona Lisa de la muzeul Prado în geanta mea. 

Millner clătină abia vizibil din cap. Evident o credea. 

— Apoi pentru prima și unica dată l-am întâlnit pe Pavel 
Weisz. A fost... îngrozitor. 

— Unde l-ați întâlnit? 

— La hotel. În urma arsurilor suferite în accident, este 
desfigurat. A fost cinic, acid și rău. Mi-a arătat o fotografie a lui 
Madeleine, în care ea... 

Helen se poticni. | se pusese un nod în gât, care o împiedica 
să mai vorbească. 

Millner se ridică, făcu un pas spre dulap și se aplecă. Deschise 
ușa acestuia și dincolo de ea apăru un minibar. 

— Doriţi niște apă? 

— Aveţi și ceva... mai tare? 

Din nou se ivi un zâmbet scurt pe faţa agentului FBI și el 
reveni cu o sticlă cu apă și o sticluţă cu whisky. 

Helen deșurubă capacul sticluţei și luă o înghiţitură 
sănătoasă. 

— Totul era niţel cam mult, știți? 

El îi luă sticluţa plină pe jumătate, o duse la gură și o goli. 

— Este în regulă, spuse el, și aruncă sticla în coșul de gunoi, 
în timp ce Helen își clătea gura cu apă. 

Millner se sprijini din nou pe marginea mesei, lângă fereastră. 

— Ce era în fotografia pe care v-a arătat-o bătrânul Weisz? 

— Fiica mea. Purta doar un slip și pe trup avea trasate linii. 

— Linii? întrebă Millner ridicând din sprâncene. 

— Pentru tăieturi în operaţiile cosmetice... doar că nu arătau 
deosebit de estetic. 

Agentul mișcă buzele în ceva ce ar fi sunat „La naiba!” dacă 
ar fi rostit fraza. 

— Cu asta vă șantajează? 

Ea confirmă. 

— Mai precis ce trebuia să faceţi dumneavoastră? 

— Să schimb la Luvru Mona Lisa del Prado cu portretul 
original Mona Lisa. 

— Și asta aţi făcut? 

— Mai înainte am înnoptat la Paris la un bărbat cu numele 
Louis, un falsificator de artă. Vă pot arăta unde locuiește. El a 
mai prelucrat Mona Lisa del Prado, deoarece aceasta avea culori 
mai luminoase. Ca schimbarea să nu poată fi imediat 
descoperită. A 

Millner își umflase obrajii și expira zgomotos. Işi trecu mâna 
prin păr. 

— Asta nu va bucura Museo del Prado... 

Helen tăcu încurcată. Se simţea și ea vinovată de această 
fărădelege, și mai ales de faptul că nu o putuse împiedica. 
Tabloul supravieţuise neatins mai mult de cinci sute de ani, 
până în prezent. 

— Dar cum putea să se realizeze schimbul? Dumneavoastră 
nu aţi fost la Luvru singură cu Mona Lisa. 

Helen se gândi la monsieur Roussel și la disperarea ce i se 
putuse citi pe chip când îl întrebase despre familia lui. Cu toate 
că Millner o avertizase să fie corectă, ea decise să tăinuiască 
participarea lui Roussel. 

— Am avut ocazia să fiu pentru scurt timp singură cu tabloul. 
Nu știu dacă a fost o întâmplare, încercă ea să își facă 
neobservată mica minciună pe care fusese obligată să o 
rostească. 

Millner o privi lung o vreme, apoi își încrucișă brațele pe piept. 

— Și pe urmă? 

— Restul îl cunoașteți. Trebuia să aştept câteva momente 
lângă estradă în timpul paradei și ulterior să plec, fără a mai lua 
cu mine geanta cu tabloul. După asta trebuia să iau o cameră în 
Paris, la Hotel Modigliani, și să aștept până când Madeleine... 

Se întrerupse și simţi cum, brusc, sângele i se urcă la cap. 

— Oh, Doamne, ce se întâmplă dacă apare Madeleine și ea 
deja mă așteaptă? Trebuie să mergem acolo! Repede! 

Ea se ridică și se grăbi să își ia pardesiul. 

— Vă rog să vă așezați, spuse Millner. Nu o să apară. Nu atât 
timp cât tabloul se mai află aici, pe pat. 

Helen se așeză încet din nou pe scaun. El avea dreptate, își 
mai dădu seama că nici nu puteau să mărșăluiască prin hotel 
amândoi. 

— Asta a fost tot? 

— Da, cred că da. ` 

Mai trecuse sub tăcere câte ceva. Insă dintre alte scene pe 
care le-ar mai fi avut de povestit, unele ar fi sunat, pur și simplu, 
aiurea. Și cât timp Madeleine nu era încă în siguranță, era mai 
bine ca nici FBI să nu știe tot. Nu își putea asuma niciun risc. In 
definitiv, era vorba despre viața fiicei sale. 

— La paradă l-am văzut și pe Patryk Weisz. Puțin înainte de 
împușcături. Cine a tras, de fapt, și în cine? 

Brusc, agentul FBI deveni nervos. Se răsuci încoace și încolo 
pe cantul mesei și își frecă ușor nasul, care deja părea rupt mai 
mult decât o dată. Chiar dacă în mod real nu era arătos, nu 
părea nici neatractiv. 

— Eu. Eu am tras. 

— Şi în cine? 

Din nou se răsuci încoace și încolo. 

— In dumneavoastră. 

Spaţiul dintre Helen și agent fu străbătut de două fulgere de 
un galben strident. 

— În mine? întrebă ea neîncrezătoare. De ce? 

— Am crezut... M-am înșelat. 

Dacă până atunci Millner fusese foarte stăpân pe situaţie, în 
acel moment părea jenat. 

— Am crezut că vreţi să detonaţi cu telecomanda încărcăturile 
explozive din vestele modelelor. Când aţi pus mâna pe telefonul 
mobil. 

Helen nu știa ce să spună și își dădu seama abia după un timp 
că rămăsese cu gura deschisă. 

— Am tras pe alături, încheie Millner ideea frecându-și 
mâinile. 

— Aţi vrut să mă... omorâţi? întrebă Helen când în cele din 
urmă își recăpătă darul vorbirii. 

— Îmi pare rău. 

Privindu-i faţa chinuită, ea își dădu seama că, într-adevăr, 
agentul FBI nu se simţea în apele lui. Era pentru prima dată 

când cineva recunoștea că atentase la viața ei, dar dintr-un 
motiv necunoscut nu putea fi supărată serios pe el. Oricum, ea 
avusese misiunea de a fura Mona Lisa, iar el își închipuise că 
modelele, ca și cei prezenţi în sala de la Luvru erau în pericol de 
moarte. 

Totuși, decise să se folosească de jena lui. 

— Pentru asta permiteţi-mi să vă pun doar câteva întrebări. 
Ce înseamnă toate acestea? Știu că am fost manipulată spre a 
fura Mona Lisa. Însă ce legătură au fetele din Mexic cu asta? 
Moartea albinelor despre care am citit? De ce am descoperit o 
reprezentare grafică a unei albine în pivniţa bătrânului Weisz? Și 
de ce investigația o efectuează FBI, și nu poliţia franceză? 

Millner ezită să răspundă. 

— Aţi auzit de virusul computerelor? întrebă el în cele din 
urmă. 

Helen ridică din umeri. 

— În ultimul timp nu prea am mai fost la curent cu ce se 
petrece în lume... 

— El modifică fișierele cu imagini și de câteva zile se tot 
extinde în lume. 

— La Varșovia, Patryk Weisz a amintit ceva de un virus pe 
care l-ar fi putut crea tatăl lui. 

— Este virusul cel mai rău din toate timpurile. 

— Dar de ce toate acestea? repetă Helen întrebarea. 

Millner o privi în tăcere și ea avu impresia că vedea cum 
lucrau rotiţele din creierul lui. 

— Am o bănuială, însă totul ar suna ceva cam nebunesc, 
răspunse el în final și luă în mână vechea carte cu frumoasele-i 
coperte. 

— Pentru mine nimic nu îmi mai sună nebunesc în acest 
moment. 

— Cred că este vorba despre proporţia de aur și despre 
frumusețe, zise Millner. 

— Despre frumusețe? 

În acea clipă sună iarăși un telefon. 

— Nu vreţi să răspundeți? îl întrebă ea pe Miliner, văzând că 
agentul nu face nimic. 

— Telefonul meu este închis, răspunse el și se uită în jur prin 
încăpere. 

Helen se ridică, făcu doi pași către haina lui Millner, pe care 
acesta o pusese peste mânerul trolerului său. Introduse vârfurile 
degetelor în buzunarul de la piept și scoase la iveală telefonul 
mobil al lui Patryk Weisz. Apelul deveni imediat mai puternic. 

Privind întrebător, i-l întinse lui Millner, care cu un semn din 
cap îi sugeră să răspundă. 


96. 


Acapulco 


— Brian, tu ești? întrebă ea nevenindu-i să creadă. 

Tânărul din faţa ei părea la fel de surprins ca și ea. 

— Ce faci aici? întrebă el cu o voce răgușită și făcu un pas 
spre ea. 

Madeleine se retrase speriată. 

— Nu pune mâna pe mine! replică ea și ridică mâinile în semn 
de apărare. 

— Doamne, cât de mult mă bucur să te văd! zise Brian și duse 
mâna la frunte. 

Cu această ocazie i se ridică puţin și tricoul și expuse vederii 
mușchii impresionați ai abdomenului. 

— Am venit aici special să te salvez. l-am luat pe Andy și pe 
Darren ca ajutoare. Eram tocmai în drum către locul în care 
indivizii aceia te-au răpit! preciză el, apoi se întoarse și strigă 
cât putu de tare: Băieți, veniţi aici! Priviţi pe cine am găsit! 

În clipa următoare, lângă tufiș răsăriră alţi doi tineri. Unul 
înalt, cu umeri largi, cu faţa arsă de soare, iar celălalt slab, cu 
bucle. 

— Ei sunt Andy și Darren. lar ea este Madeleine! făcu Brian 
prezentările. 

— Ah, ca să vezi! rosti triumfător cel voinic. Am găsit-o, fata 
noastră de zece mii de dolari! 

— Ține-ţi gura, Andy! se răsti Brian la el, pe urmă i se adresă 
fetei cu o voce nespus de blândă: Ce întâmplare! remarcă el 
rânjind strâmb și, uitându-se mai atent la ea, văzu petele de 
sânge de pe tricou. Dumnezeule! Ce ti-au făcut? 

Mai făcu un pas spre ea, însă și de data asta fata se dădu 
înapoi, ca să refacă distanţa iniţială. Brian privi câmpul liber din 
jur și întrebă: 

— Ai întins-o? 

Madeleine își șterse cu mâna transpiraţia de pe față. Făcu un 
salt înainte și îi trase o palmă. 

— Nu cred o vorbă din ce spui, ticălosule! V-au trimis să mă 
găsiţi! Și mai luaţi și bani pentru asta! 

Încercă iarăși să-l lovească, dar pe neașteptate cineva îi 
răsuci mâinile la spate și în clipa următoare o trânti cu faţa în 
praful drumului, așezându-se cu toată greutatea peste ea. 


97. 


Florenta, în jurul anului 1500 


Salai spune că știe ce se întreprinde împotriva străinului. 
Orice otravă are și un antidot. A făcut pictura, susține el. Dar nu 
vrea să mi-o arate. Salai își ieșise din fire, la fel și eu: străinul 
anunţase că ne părăsește. Tabloul pe care l-a pictat împreună 
cu Leonardo se mai află în casa noastră, și pe mine mă 
fascinează mereu și mereu. Degajă blândeţe și satisfacție 
sufletească. Mai recent mă surprinsesem rămânând foarte mult 
în faţa lui și admirându-l, până când mă cuprinsese amețeala. 
Nu pare pictat și unele nuanţe de culoare nici nu le cunoșteam. 

O adevărată capodoperă. Lo straniero zice că va trebui să ne 
gândim la locul în care va aduna cele mai multe priviri. Și să îl 
ducem acolo. Numai atunci poate avea efectul cel mai mare. 
Căutăm locul potrivit. 

l-am adresat lui /o straniero o ultimă rugăminte înainte de a 
ne fi părăsit. Aș dori ca Leonardo să ne facă un tablou în care să 
fim doar /o straniero și cu mine. 

Cea mai mare teamă a mea este în privinţa lui Salai: ar putea 
să încerce să distrugă tabloul frumoasei femei. 

Dar cu siguranţă că nu va cuteza. 

Işi astupă doar urechile când îndrăznește să îi arunce o 
privire. O priveliște caracteristică lui. 

98. 


Paris 


La telefon era Patryk Weisz. 

— OK, aţi găsit telefonul meu în compartimentul din portieră. 
Dar de unde aveți PIN-ul meu? 

— Mi l-aţi dezvăluit în casa tatălui dumneavoastră, nu mai 
ţineţi minte? În pivniţă, când aţi păcălit sistemul de securitate. 

— Așa este! Vedeți, mi se întâmplă tocmai mie, moștenitorul 
firmei „WeiszVirus”. 

Din aparat răzbătu râsul lui. 

— Unde este Madeleine? 

— Știţi că tatăl meu este mort? 

Helen nu răspunse. 

— Un accident, continuă el fără să pară deosebit de trist. 

— Da, și? Mă puteţi ajuta să îmi redobândesc fata? 

Simţi cum inima îi bătea să îi spargă pieptul. 

— De aceea vă sun! 

Ca pentru a o mai liniști, tonul lui Patryk Weisz era prietenos. 

— Spuneţi-mi unde o găsesc! Vă rog! 

— Vi-o pot preda chiar nevătămată. 

Ea simţi cum speranţa îi reînvia. Poate că, în sfârșit, coșmarul 
se încheia. 

— Unde? 

— Ne întâlnim în casa tatălui meu din Varșovia. Peste 
douăzeci și patru de ore. i 

— Peste douăzeci și patru de ore? In Varșovia? 

Nu acesta era răspunsul pe care îl așteptase. Nu credea că va 
mai putea suporta grija pentru Madeleine. Cuvintele pe care ea 
le repetă tare nu păreau să fie nici pe placul lui Millner. Agentul 
asculta discuția încruntat. 

— lar dumneavoastră veniţi cu Mona Lisa. Acesta este târgul: 
Mona Lisa în schimbul lui Madeleine. Peste douăzeci și patru de 
ore, în casa tatălui meu. 

Spaţiul se umplu de fulgere negre și pentru un moment Helen 
se simţi amețită. 

— Așadar, și dumneavoastră sunteţi amestecat, murmură ea 
pe cât de șocată, pe atât de dezamăgită. 

Din aparat se auzi un râs ușor. 

— Toţi suntem amestecați. Nu mai fiți atât de morală! 
Aduceți-mi tabloul și vă primiţi fiica înapoi. Fiecare primește 
ceea ce vrea. 

Helen simţi cum o cuprinde furia. Ar fi vrut să strige la el, dar 
nu își putea permite. 

Millner făcu un semn liniștitor cu mâna. 

— Helen? auzi ea vocea lui Weisz. Mai sunteţi la telefon? 
Gândiţi-vă: după moartea tatălui meu sunt foarte bogat și la 
nevoie pot renunţa la Mona Lisa. Ceea ce cred că nu este valabil 
pentru dumneavoastră în privinţa fiicei. 

Tonul lui deveni brusc dur și rece. Helen văzu cristale bleu din 
gheață zburând dezordonat prin cameră. 

— Bine, se grăbi ea să răspundă. Am aici Mona Lisa. Vin la 
Varșovia. 

— Deci am încheiat târgul. 

— De ce faceţi asta? Credeam că sunteţi șantajat de tatăl 
dumneavoastră. Acum, când el este mort, aveţi șansa de a face 
curăţenie. 

— Foarte exact, răspunse Patryk Weisz. Şansa mea de a 
scăpa din umbra lui. Știţi cum le merge plantelor care cresc în 
umbra unui arbore mare. Și mă veţi scuza pentru faptul că mă 
bucur de puţin soare, când arborele a căzut... 

— Încă nu aţi săvârșit nicio crimă, Patryk. 

El râse iarăși. 

— Helen, ca neurolog veţi fi cercetat foarte bine creierul 
omenesc. Dar despre natura omenească nu știți nimic. 

Cu vocea lui ea nu mai asocia maroniul caramel. Nu vedea 
decât roșu ţipător amestecat cu negru funebru. 

— Ah, da: și firește, fără poliţie! 

— Fără poliţie, repetă Helen căutând privirea lui Millner. 

— In geanta dumneavoastră am ascuns o mică asigurare de 
călătorie. În ea găsiţi un telefon mobil. Pot oricând verifica locul 
unde se află acest telefon. Nu încercaţi să-l opriţi. Este cuplat la 
o încărcătură explozivă capabilă să vă transfere pe 
dumneavoastră și geanta pe lumea cealaltă. Dacă vreți ca lui 
Madeleine să îi fie bine, lăsaţi, pur și simplu, telefonul în geantă. 
Dacă voi constata că încercați să scăpaţi de geanta cu bomba și 

să nu veniţi cu ea, nu vă veţi mai revedea fiica. În orice caz, nu 
în viaţă. 

— O bombă în geanta mea? repetă ea întoarsă către Millner. 

Acesta sări în picioare, făcu doi pași mari până la geantă și 
începu să o cerceteze. În cele din urmă, scoase din ea un obiect 
care lui Helen îi părea un acumulator de răcire. Pe el era fixat cu 
scotch un telefon mobil. 

— Aţi înțeles? Ar fi păcat să fiu nevoit să vă arunc în aer 
împreună cu Mona Lisa. 

— Sunteţi la fel de smintit ca tatăl dumneavoastră! îi scăpă lui 
Helen involuntar. 

— Cei mai mulţi oameni mari au fost smintiţi! Călătorie 
plăcută! Și fiţi atentă. 

Discuţia se încheiase. 

— Nu opriţi telefonul! strigă Helen. El a zis că oricând poate să 
îl localizeze și, dacă îl oprim, încărcătura va exploda! 

Millner, care şedea pe marginea patului, păru să o ignore și 
începu să meșterească la aparat. 

— Cred că încărcătura explodează nu doar dacă îl oprim, ci și 
dacă este îndepărtat cablul de legătură cu explozibilul, constată 
el gânditor. 

Helen se încruntă. 

— Și acum chiar trebuie să călătorim la Varșovia cu o bombă 
în bagaje? Și ce se întâmplă dacă furtul picturii Mona Lisa din 
Luvru este descoperit și făcut public în următoarele douăzeci și 
patru de ore? 

Totuși, nu aceasta era marea sa grijă. Gândul ei era la 
Madeleine. Unde se afla aceasta? Cum se simțea? Nu exista 
nicio posibilitate de a o găsi fără ajutorul lui Patryk Weisz? 

— Se pare că va trebui să călătorim cu trenul. Cu bomba nu 
ne putem urca în avion, rosti realist Millner și se ridică. 

— Ela spus că trebuie să mă duc singură, fără poliţie. 

Millner se uită întrebător la ea. 

— Știţi cine este unicul om care îl va reţine pe acest Weisz de 
a vă omori pe dumneavoastră și Madeleine după ce îi veţi preda 
Mona Lisa? 

Helen îl privi speriată și clătină din cap. 

— Eu sunt acela, zise Millner. 

— Dacă prietenii dumneavoastră din FBI se vor deplasa acolo, 
el va observa imediat și îi va face fiicei mele ceva ori va fugi cu 

ea. Proprietatea este dotată cât se poate de bine cu 
videocamere și, după cum v-am spus, dispune de ieșiri secrete. 

— „Prietenii mei din FBI” sunt acum ocupați să vă vâneze... și 
probabil că, între timp, să mă vâneze și pe mine. Nu doar că 
sunt pe punctul de a ajuta o hoață de artă să scoată din țară un 
tablou de o sută de milioane de dolari. Dar la Luvru am tras, 
probabil, asupra unor nevinovați. la ghiciţi cât mă iubesc acum 
cei din FBI! 

— Asta înseamnă că rămânem în doi? trase concluzia Helen. 

Millner dădu din cap și ridică tabloul în aer. 

— În trei! o corectă el cu un zâmbet obosit. Trebuie că sunt 
nebun că mă încurc astfel. 

— Nu aţi avut de ales, replică sec Helen. 

Millner îi aruncă o privire sceptică. 

— Nu există un liber arbitru. Asta a descoperit-o neurologia 
demult. Experimentul clasic: subiecţii trebuie să aleagă între 
două taste. În secunda dinaintea celei în care ei vor face asta, 
pe tomografia spinului nuclear se poate observa ce areal 
cerebral este excitat și să se prevadă astfel doar pe baza 
modelului excitat electric, cu o precizie de sută la sută, dacă 
subiectul se va decide după câteva clipe pentru tasta din 
dreapta ori pentru tasta din stânga. 

— Și asta înseamnă că...? întrebă Millner, care încă mai ţinea 
cu ambele mâini tabloul în fața ochilor. 

— Asta înseamnă că nu facem ce vrem, ci vrem ceea ce 
facem. 

Millner păru că lasă că vorbele ei să acţioneze asupra lui 
câteva momente, apoi clătină din cap. 

— Nu vreau asta de acum, dar o fac. 

Se întoarse într-o parte și vâri cu atenţie tabloul în geantă. 


99, 


Paris 


Cu o mână prinse musca, apoi îi dădu drumul. Jocul se repetă 
de mai multe ori, conform teoriei că măiestria constă în 

repetiție. Reproducție și repartiție. Omenirea încă nu a învățat 
asta. 

Într-o zi fierbinte de august a anului 1911, Vicenzo Peruggia a 
sustras de la Luvru tabloul Mona Lisa pentru o răsplată de doi 
bani, l-a dus în Italia și astfel a ajuns celebru. Inainte de 
revenirea în Franța, Mona Lisa a fost expusă la galeria Uffizi, în 
Florența, ca un soi de pradă de război. 

Neplanificată a fost piatra aruncată de bolivianul Ugo Villegas 
în 1956. El nu putuse suporta melodia și aruncase cu o piatră în 
pictură. Un incident pe care nu îl putuse evita. 

În 1963, Mona Lisa a călătorit la Washington, în 1973 în 
Japonia. 

Sticla blindată în spatele căreia fusese închisă o ferise de 
orice vătămare. 

Urmașe o lungă perioadă de liniște pentru frumoasa Mona 
Lisa. Prea multă liniște. A fost nevoie de unul ca Pavel Weisz ca 
să fie făcută din nou celebră. Și așa cum decurgeau lucrurile, 
era sigur că, în ciuda vârstei ei înaintate, Mona Lisa avea parte 
de o nouă primăvară. 

Nu atrăgea atenţia nimănui. Anonimitatea unui domn bine 
îmbrăcat. După explozia din hol, la Luvru mișunau oricum 
bărbaţii la costum, cu aspect oficial. Mai ales acolo, în inima 
Luvrului. Cineva îi permisese intrarea și dacă nu ar fi fost cineva, 
i-ar fi permis-o altcineva. Nu putea să fi intrat prin pereţi. La 
acest gând mustăci. Era ceva primitiv să se simtă în siguranţă 
între pereți. 

În acel moment toţi erau cu privirea aţintită asupra cutiei din 
lemn care tocmai fusese adusă cu un căruț. Acesta era flancat 
de paznici ai Luvrului, pe al căror chip se putea citi emoția de a 
se număra printre cei aleși, care puteau arunca o privire asupra 
capodoperei fără ca sticla blindată să le tulbure trăirea. Șefa 
compartimentului conservare (aflase asta citind ecusonul cu 
numele ei) și șeful colecției de tablouri se învârteau încoace și 
încolo agitaţi și împărțeau indicaţii grupului de specialiști în 
instalări. 

A fost deschisă lada din lemn, au fost înlăturate straturile de 
material protector și în final oamenii cu mâini înmănușate au 
scos tabloul. Sala a fost străbătută de un freamăt și chiar a fost 
nevoit să tragă cu urechea de două ori înainte ca un zâmbet larg 

să îi apară pe chip. „Bună fată”, reflectă el și tare s-ar fi prăpădit 
de râs. 

Altfel se comportară angajaţii muzeului. Un țipăt strident al 
șefei restauratorilor, acoperirea feţei cu palmele, un chip ciudat 
de palid al șefului colecţiei de tablouri. Un strigăt neajutorat 
destinat chemării poliţiei, telefoane nenumărate. 

lar ea arăta atât de seducătoare, atât de frumoasă cum nu 
mai fusese de secole... Aproape la fel de drăguță și vie ca 
modelul. Asta da spectacol! 

Misiunea lui era îndeplinită. Se retrase neremarcat. Bastonul 
lăsă mici amprente rotunde pe parchetul montat în model „os 
de pește”. 

Doar un „os de pește” mai trebuia depășit, astfel încât Salai 
să se retragă o dată pentru totdeauna. 


100. 


Franta 


— Dar este un gest iresponsabil, insistă Helen. Ar fi trebuit să 
călătorim cu mașina. Și nu să ne urcăm într-un tren aglomerat 
cu o bombă! 

Vorbea prea tare și, deși erau singuri în compartiment, Miliner 
consideră că era mai bine să o pună la punct. 

— Anunţaţi asta prin megafon, mormăi el. Cu automobilul am 
fi mers douăzeci de ore, dacă nu s-ar fi ivit nicio problemă. Și 
riscul de a fi controlați ar fi fost mult mai mare. Patryk Weisz nu 
va declanșa explozia. 

— Cum puteţi fi atât de sigur? 

— Fiindcă explozibilul se află alături de un tablou în valoare 
de o sută de milioane de dolari. 

— Anunţaţi asta prin megafon, îl maimuţări Helen și privi 
neliniștită pe fereastră. 

Pe faţa ei îngrijorarea se citea și mai clar. 

Plecaseră din Paris de patru ore, iar trenul de mare viteză îi 
ducea mai întâi la Köln, de unde vor lua alt tren. 

Millner asuda. Instinctiv, își căută tubul cu medicamente, îl 
găsi în buzunarul de la pantaloni și luă două pastile. 

— Ce fel de pastile sunt cele pe care le tot luaţi? întrebă 
Helen în aceeași măsură curioasă și suspicioasă. 

— Nu sunt nimic, răspunse el intenţionat prost dispus, pentru 
a încheia discuţia din fașă. 

Helen se aplecase în față și citise ceea ce scria pe tub: 
Tramadol. Privirea ei consternată trăda faptul că știa despre ce 
era vorba. 

— Acţionează direct asupra receptorilor de opioide din 
talamus și asupra țesutului nervos. Dă dependenţă, rosti ea sec. 

— Știu, replică el indispus. Dar cine este perfect? 

Prin schiţarea unui zâmbet, ea îi mai alină sentimentul de 
vinovăţie. 

— Se tratează cu succes. 

— Știu, repetă el. Poate când am să fiu odată în concediu ori 
când voi fi dat afară din FBI. 

Ea zâmbi iarăși, de data asta însă expresia de pe faţa ei îl 
făcu să se simtă cu conștiința încărcată. 

— Din cauza rănii? întrebă ea plimbându-și mâna peste obrajii 
ei perfect netezi, apoi adăugă: Mă refer la cicatricea pe care 
încercați să o acoperiţi prin barbă. Pare recentă. 

— Chiar este recentă. 

Oare de ce toţi se luau de cicatricea lui? 

— Cum s-a întâmplat? 

El cugetă ceva timp înainte de a răspunde. Până atunci nu 
mai povestise nimănui întreaga istorie. 

— La o misiune în Brazilia, în urmă cu câteva luni. Am fost 
împușcat. Un fragment al unui proiectil mi-a perforat obrazul și 
s-a oprit în maxilar. Am avut noroc, puteam să fiu omorât. 

Helen strânse din buze compătimitor. 

— Sună groaznic. Cine a tras în dumneavoastră? 

— Un poliţist brazilian. 

— Cum se face că un poliţist brazilian a nimerit fața unui 
agent FBI? 

— Împușcasem un copil. 

El văzu apărând groaza în ochii ei, ca atunci când îi spusese 
că la Luvru o ţintise pe ea. 

— Un copil? întrebă ea consternată. 

— Un copil mai deosebit. Fiica președintelui tribunalului 
suprem al Braziliei. 

— Cum de aţi tras într-un copil? 

— Când voiam să prezentăm în faţa unui judecător un terorist 
căutat internaţional, în clădirea tribunalului s-a ajuns la o 
încercare de eliberare a lui și a avut loc un schimb de focuri. 
Teroriștii s-au baricadat în biroul unui judecător. Întâmplător, 
acesta tocmai primea vizita fiicei lui de unsprezece ani. 

Millner se blocă. Săptămâni la rând refulase cât putuse acest 
eveniment. Totuși continuă: 

— Prizonierul nostru l-a împușcat pe tată și sub ochii noștri a 
luat-o pe fiica lui ostatică. Eram sigur că o va omori și pe ea și 
apoi se va sinucide. Conform profilerului nostru, era extrem de 
predispus la acest gest, era tipul martirului, știți dumneavoastră. 

Ea îl asculta cu ochii măriți. 

— La un moment dat ne-am aflat față în față: îl aveam în 
cătarea pistolului, iar el își ţinea arma lipită de capul copilului. 
Era înconjurat de polițiști. Mă temeam că unul dintre polițiștii 
brazilieni va ceda nervos și va trage el primul. Așa că am decis 
că era mai bine să fiu eu cel care folosește primul arma. 

— L-aţi împușcat pe copil din greșeală? 

El clătină din cap. 

— Nu, intenţionat. Am tras în piciorul fetei. În coapsă, în 
carne, unde nu se află aorta. O lovitură simplă, perforantă. Ea a 
căzut imediat la podea și atunci l-am împușcat pe terorist. Din 
păcate, și polițiștii au deschis focul, dar împotriva mea. Un glonţ 
m-a nimerit aici... 

El mișcă maxilarul, care încă îl mai durea. 

— Și copilul? întrebă Helen încremenită. 

— A rămas câteva zile în spital, după care s-a putut întoarce 
acasă. Și tatăl fetei a supraviețuit. 

Helen rămăsese cu gura deschisă. 

— Aţi tras într-un copil! concluzionă ea cu vocea întretăiată. 

— Da. Şi astfel i-am salvat viaţa, adăugă el încet. 

— Și colegii din FBI au văzut tot așa lucrurile? 

— Nu toţi. Din păcate, fata este și nepoata locţiitoarei 
directorului, o femeie a cărei soră s-a măritat în Brazilia. Nu m-a 
iertat nici astăzi. 

Nu ar fi trebuit să îi povestească lucrurile acelea. Cine nu a 
luptat niciodată pe front nu ar putea să înțeleagă la ce decizii te 
obligă situațiile extreme. 

— Nici nu știu dacă trebuie să fiu bucuroasă ori înspăimântată 
că vă aflați de partea mea. Aţi tras și în mine. 

Ușa compartimentului se deschise și controlorul întrebă: 

— A urcat cineva? 

Millner negă, controlorul închise ușa și plecă mai departe. 

Greg remarcă faptul că Helen respira adânc. Ca persoană 
civilă rezistase bine ultimelor zile. 

— Ce spuneaţi mai înainte, la hotel, că aţi avea bănuiala că ar 
fi vorba în toată afacerea aceasta de proporția de aur și de 
frumuseţe? 

El avu nevoie de un moment ca să facă faţă bruștei schimbări 
a temei discuţiei. 

— Dumneavoastră sunteţi expertă în proporţia de aur, nu? 

— Este o parte esenţială a cercetărilor mele. Ea apare peste 
tot și face ca noi, oamenii, să sesizăm frumusețea deosebită. Se 
regăsește în natură, în artă, în chirurgia estetică... 

Helen se opri, pentru ca după câteva momente să continue: 

— ...la scurta noastră întâlnire din Madrid, Pavel Weisz a vrut 
să-mi vorbească și despre proporția de aur. 

Un alt indiciu că teoria lui era întemeiată. 

— V-a spus ceva despre asta? 

— De fapt, nimic. Dar și el s-a referit la frumusețe. A asemuit 
creierul omenesc cu hard disk-ul unui computer și m-a întrebat 
dacă știu ceva despre malware. Pentru mine totul suna foarte... 
confuz. 

El simţi în acel moment cum în minte i se completa o parte a 
puzzle-ului. 

— Cred că a purtat un război împotriva frumuseţii și mai ales 
împotriva proporţiei de aur, interveni Greg. 

— Cum poți purta un război cu o proporție? 

— A organizat aruncarea în aer a primăriei din Leipzig, a 
distrus Cina cea de taină a lui da Vinci de la Milano. A ars cartea 
De Divina Proportione, a lui Luca Pacioli, din Bibliothèque de 
Genève... 

— A răpit candidatele la Miss SUA... îl completă ea încet. 

El confirmă. 

— Și le-a mutilat. Evident, a vrut să facă să dispară proporţia 
de aur... poate a intenţionat să transmită un mesaj. 

Helen miji ochii. Ori îl considera complet nebun, ori începea să 
îi pătrundă gândirea. 

— Sau voia să șteargă de pe hard disk-ul nostru interior 
efectul pozitiv pe care proporţia de aur îl are asupra noastră, și 
ceea ce noi simțim ca frumos, zise ea. 

In ochii ei, Millner sesiză pâlpâirea care pe agent îl asigura că 
era înțeles. 

— Și-a câștigat averea cu programele antivirus și este evident 
că el considera proporţia de aur și frumuseţea ca un fel de... 

— „virus! îl completă ea. 

El o aprobă. 

Trenul încetini mersul și, când intrară într-un tunel, pentru 
câteva secunde se făcu întuneric. Iluminatul în compartiment 
era, evident, defect. 

— Asta este o idee deviantă, dar oarecum și... genială, zise 
Helen. Și totodată opera unui monstru. 

Millner dădu aprobator din cap. 

— Cunoaște-ţi noţiunea „meme”? întrebă ea. 

— Am auzit-o o dată, confirmă nesigur el. 

— Prin „meme” sunt desemnate gândurile, ideile și tendințele 
care năpădesc spiritul omenesc, și care, prin comunicare, 
asemănător cu un virus, se extind fulgerător de la om la om, 
deci de la creier la creier. Dacă vreţi, un virus al spiritului 
omenesc. Ca naţional-socialismul în Germania ori ca alte păreri 
care se răspândesc ca un virus... 

Câteva momente tăcură amândoi și Millner crezu că vede 
cum teoria lui era aprofundată în mintea ei. 

— Ca de exemplu ideea că trebuie să fii slab ca să ai astăzi 
succes, comentă ea încet și privi încurcată podeaua dintre ei. 

— Vă gândiţi la fiica dumneavoastră? 

După o scurtă ezitare, ea confirmă. 

— După înfiorătorul lui accident și desfigurarea cauzată de 
incendiu, Pavel Weisz pare să prezinte ca dăunătoare toate 
idealurile de frumusețe ale acestei lumi, concluzionă Greg. 

— Și după moartea soţiei lui. Ea a murit după o operaţie 
estetică, îl completă Helen. Cel puţin așa spunea fiul lui. 

— Evident că Pavel Weisz intenţiona să își utilizeze 
cunoștințele și banii pentru a combate idealurile moderne de 

frumusețe... De aici și virusul computerelor care atacă toate 
imaginile digitale, proporţiile și fotografiile. 

Între timp, suspiciunea lui nu mai părea atât de neîntemeiată. 

— A convertit digital ceea ce și-a dorit pentru lumea noastră 
reală: sfârșitul oricărui delir de idealizare a frumuseţii, 
transformarea frumosului în urât, continuă agentul. 

— O nebunie! decise Helen și clătină din cap. 

— De câtă suferinţă a fost nevoie pentru asta! Dar ce legătură 
are asta cu Mona Lisa? 

Helen arătă către geanta ei. 

Millner scoase cartea veche pe care cercetătoarea o găsise la 
Weisz senior. 

— Am citit acest jurnal și consider că și Pavel Weisz l-a 
lecturat. Pe marginile paginilor sunt făcute note, care cred că îi 
aparţin. Această carte pare să îi fi fost un izvor de inspiraţie. În 
ea este vorba despre proporţia de aur și despre frumuseţe, și 
cred că și despre crearea picturii Mona Lisa. 

— Și? 

— Dacă urmărești jurnalul, ea pare a fi un fel de mamă a 
tuturor idealurilor de frumusețe. lar explicaţiile sună de-a 
dreptul înfiorător. Mai că te fac să crezi că tabloul ar fi al lui da 
Vinci și al acelui străin... 

— Străin? repetă ea cu o privire ce spunea că nu înțelesese 
nimic. 

— Așa este el denumit în această carte, /o straniero. Apare pe 
neașteptate și este ca un profesor... sau - și vă rog să nu râdeţi 
de mine - poate ca diavolul în persoană. 

— Ca diavolul? clătină din cap Helen. Vă rog, încetaţi! Parcă 
aţi relata o povestire horror! 

Ea avea dreptate. El își trecu mâna peste față, ca pentru a-și 
alunga gândurile, dar ce era de spus trebuia spus. 

— S-ar zice că Mona Lisa, deci pictura, ar fi fost creată din 
materii corporale provenind de la bărbaţi, nu de la femei. 

Helen reacțţionă conform temerilor, respectiv cu un amestec 
de neîncredere și scârbă. Apoi începu să râdă, dar pentru că el 
nu o încurajă, râsul îi rămase în gât. 

— Chiar vorbiţi serios, constată ea. 

El ridică din umeri și înălță cartea în aer. 

— Pe atunci vopselele se făceau din te miri ce. Am citit pe 
internet. Înainte de a fi pictate, suporturile din lemn se 

grunduiau și erau tratate cu clei de oase. lar cleiul de oase se 
obținea prin fierberea unor mase corporale, oase și piele... 

— Asta este  dezgustător! exclamă ea  scârbită, cu 
consternarea așternută brusc pe chip, pe urmă murmură: Calciu 
și cupru... 

— Ce este cu calciul și cuprul? 

— Despre asta mi-a povestit la Luvru monsieur Roussel, șeful 
colecţiei de pictură. În urma cercetărilor efectuate asupra lui 
Mona Lisa s-au găsit cantităţi uriașe de calciu și cupru, și nu se 
știe de unde proveneau. Părerea lui era că tabloul conţine 
elemente constitutive asemănătoare celor din corpul omenesc... 

Pe Millner îl trecu un fior rece și chiar Helen Morgan își frecă 
braţele cu mâinile, ca și cum deodată fusese cuprinsă de frig. 
Era evident că amândoi se gândiseră la același lucru. 

— Și conform teoriei dumneavoastră, ce voia Pavel Weisz să 
facă în legătură cu Mona Lisa? întrerupse tăcerea Helen în cele 
din urmă. 

— Poate să o distrugă? Era clar că se temea că portretul 
răspândea un mesaj de omagiere a frumuseţii. De fapt, ce 
spuneaţi dumneavoastră mai înainte despre „meme”? Ceea ce 
este astăzi televiziunea ori internetul era în acele vremuri arta. 
Prin urmare, după părerea lui Pavel Weisz, tabloul trebuia, 
poate, să mijlocească un asemenea „meme”. Să transmită 
privitorului un mesaj. Opinia mea este că tabloul trece drept 
unul dintre exemplele cele mai importante în artă pentru 
frumusețe și utilizare a proporției de aur. 

— Transmite un mesaj? repetă ea încet. 

El observă că femeia pălise. 

— Totul este în regulă? întrebă Millner îngrijorat. 

— Este în ordine, confirmă ea. 

Totuși se părea că o preocupa ceva. 

— Vreți puţină apă? 

El îi întinse o sticlă cu apă minerală, pe care o cumpărase 
înainte de a se fi urcat în tren, de la un chioșc din Gare du Nord 
din Paris. 

Helen o luă și bău. Brusc, paloarea i se accentuă. Arătă către 
geantă. 

— Dacă Pavel Weisz era interesat doar de distrugerea 
tabloului Mona Lisa, atunci asta ar explica explozibilul din 
geantă. Dar asta ar mai însemna și că ar putea să explodeze în 

orice clipă. Argumentul dumneavoastră că nimeni nu ar arunca 
în aer un tablou de o sută de milioane de dolari nu ar mai fi 
valabil... 

Millner îi urmări privirea fixată pe geantă. În acel moment în 
compartiment se făcu din nou întuneric, deoarece treceau 
printr-un alt tunel. 

— Dar Weisz senior este mort. lar Patryk ar fi putut demult să 
declanșeze explozia dacă ar fi vrut. Este evident că el vrea 
tabloul, încercă Greg să o mai liniștească pe interlocutoare, dar 
într-o oarecare măsură și pe el. 

Trenul trecu peste un macaz și îi scutură pe cei doi. 

În compartiment se așternu iarăși liniștea, fiecare adâncindu- 
se în gânduri. Când Miliner ridică privirea, descoperi lacrimi în 
ochii ei. 

Impresionat, o întrebă dacă se simte bine. 

Ea dădu din cap afirmativ. 

— Dumneavoastră credeţi că o voi recupera pe Madeleine 
nevătămată și că noi vom supravieţui? Știţi că la naștere 
aproape că o pierdusem? Cordonul ombilical i se înfășurase 
după gât și a durat o veșnicie până când a ţipat, a relatat ea, 
apoi, după ce suspină încet, adăugă: Este totuși doar un copil! 

Millner trase aer în piept și își înghiţi totodată și primul 
răspuns care îi trecuse prin minte. 

— Atâta vreme cât avem cu noi tabloul, mai există și 
speranţa, spuse el în cele din urmă. 

Se strădui să fie cât mai convingător, deși știa că nu stăteau 
grozav cu șansele pentru un happy-end. 

Deodată ușa compartimentului se deschise și un bărbat în 
costum privi înăuntru. În mână ţinea un baston cu măciulie din 
argint. 

— Mai aveţi un loc liber aici? 

Millner îl măsură cu privirea pe străin. Părul acestuia îi cădea 
până la umeri. Își spuse că îl mai văzuse, dar nu își dădea 
seama unde. Millner schimbă o privire scurtă cu Helen, pe urmă 
arătă către un loc lângă ea. 

Bărbatul închise ușa și se așeză salutând prietenos. 

Helen alungă o muscă făcând un gest cu mâna. 

Bărbatul îi zâmbi deschis. Apoi arătă către jurnalul care se 
mai afla încă pe locul liber de lângă Millner. 

— Cartea pare veche, zise străinul și întinse mâna. Îmi 
permiteţi? 

Prima pornire a lui Millner a fost de a-l refuza, dar pe urmă i-o 
întinse și nu îl mai scăpă din ochi. 

Bărbatul mângâie cu mâna copertele cărții. 

— Par mătăsoase, remarcă el. Ca un obraz fin! 

Deschise jurnalul, dădu câteva pagini, apoi i-l restitui lui 
Millner. 

— Aţi fost foarte amabil. Eu colecţionez cărți vechi. Mi-o 
vindeți? 

Millner îl examină din nou cu privirea. Omul era îmbrăcat 
elegant, costumul era făcut pe comandă. Avea o figură 
simpatică, aproape atrăgătoare. In plus, ieșea în evidenţă și 
sociabilitatea lui reţinută. Totuși, Millner avea senzaţia că 
trebuia să fie cu ochii în patru. | se părea extrem de ciudat că un 
străin intra la ei în compartiment și niciuna, nici două voia să 
cumpere vechea carte. Nici Helen nu părea să se simtă prea 
bine. 

— Din păcate, nu este de vânzare, răspunse el. 

— Plătesc aproape orice preţ, zise bărbatul schițând un 
zâmbet care pe Millner îl făcu să se înfioare. 

— După cum v-am spus, nu este de vânzare. 

— Păcat, replică bărbatul aplecat mult înainte și sprijinit în 
baston. Mă gândisem că va fi o afacere bună pentru amândoi. 
Dumneavoastră aţi scăpa de povara posesiei, iar eu de 
infidelitatea banilor. 

Omul zâmbi impenetrabil. O pâlpâire dincolo de fereastră 
anunţă tunelul următor. 


101. 


Florenta, în jurul anului 1500 


Și acum a plecat. Nu /o straniero, ci Salai. Noaptea am auzit 
găinile și m-am gândit că era vulpea. Dar dimineaţa, când m-a 
trezit Leonardo, m-am lămurit. Lăsase un bilet, o mâzgălitură pe 
o bucăţică de hârtie. Abia l-am putut descifra când mi l-a dat 

Leonardo. Trebuie să îl fi scris în mare grabă. De parcă îl alerga 
diavolul. De nu l-aș fi văzut cu ochii mei, nu aș fi crezut. 

Ultimele lui cuvinte adresate nouă sună ca o ghicitoare. Vrea 
să ne testeze. 

„Nu este omul din spate, ci masca de care trebuie să te temi. 
Și de el trebuie să te temi, iar eu voi avertiza lumea de asta”, 
scria în bilet. 

Noi putem doar ghici despre cine vorbește, însă credem că se 
referă la /o straniero. Străinul a fost foarte neliniștit când i-am 
arătat aceste rânduri. Nu l-am mai văzut așa niciodată. Și când 
i-am spus că Salai luase cu el tabloul, /o straniero s-a înfuriat de- 
a binelea. 

„Nu tabloul pictat de dumneavoastră, ci o copie, am încercat 
eu să îl liniștesc. L-a făcut în secret, noaptea”. Și pentru că /o 
straniero se înfuria tot mai tare, am minţit: „Nu știam. Abia ieri 
mi l-a arătat”. 

A întrebat dacă știam unde s-a dus Salai. Noi am negat. De 
când îl știm, tot cu noi a stat. La sfârșit, /o straniero s-a așezat 
rumegând cu o mină întunecată și a mâncat brânză de capră. 

„Este clar din porunca cui acţionează”, a spus el indispus, însă 
nu știu la cine se referea. Nu cutez să mă exprim, dar, oare, la 
diavol se referea? 


102. 


Londra 


Prezentarea a fost o reușită, pregătită și convocată în doar 
câteva ore, și totuși sala era arhiplină. Transmisie live în 
întreaga lume. Michael Chandler prezentase cu ajutorul 
proiectorului funcţionarea codului antivirus și pentru prima dată 
după mult timp le arătase jurnaliștilor imagini digitale și 
fotografii nemodificate. 

— Eforturile intense au dat totuși rezultate, spusese el ca 
introducere. Încă o dată „WeiszVirus” și-a dovedit poziţia 
dominantă pe piaţa programelor antivirus. 

Nu doar aceste cuvinte au făcut în așa fel încât cursul 
acţiunilor să depășească orice estimare. Creșterea câștigurile la 

bursă a înregistrat nu mai puţin de 240 de procente doar într-o 
oră, un eveniment istoric pe Wall Street. La urcarea bruscă a 
valorii firmei a contribuit și faptul că ea fixase preţul cumpărării 
softului antivirus la nouăzeci și nouă de dolari. Ei contau pe 
faptul ca în lume să existe mai mult de un miliard de descărcări 
ale aplicaţiei, deci cel puţin nouăzeci și nouă de miliarde de 
dolari vânzări. 

— Ni s-a aruncat mănușa, am fost provocaţi și colaboratorii 
noștri mereu activi, cei mai buni specialiști antivirus din lume, 
au acceptat provocarea și au învins astfel virusul și pe cel care l- 
a lansat, anunţase Chandler cam patetic. 

Doar puţin timp se întrebase cine îi strecurase soluția 
problemei. Apoi acceptase acest lucru drept ceea ce și era în 
realitate: un cadou. In sinea lui îl suspecta pe Pavel Weisz, 
oriunde s-ar fi ascuns acesta. Considera că nimeni altcineva nu 
ar fi fost capabil să învingă virusul și să ofere dezinteresat 
soluţia firmei „WeiszVirus”. Dar în cele din urmă îi era indiferent: 
oricum o mare parte din acțiunile firmei mai aparţinea încă 
familiei Weisz, și înainte de toate tăietorului de frunză la câini, 
Patryk Weisz. Chiar și participaţia lui procentuală de cinci la sută 
îl făcea miliardar și mulţi dintre colaboratori, care în trecut 
optaseră pentru primirea de cote părți, în prezent erau milionari. 

Sfârșitul virusului Mona Lisa era o zi de bucurie pentru toți 
acţionarii și colaboratorii firmei, dar și pentru întreaga lume. În 
sfârșit, chipurile digitale reveniseră la vechea frumuseţe. 
Trecuse vremea acelor zombie digitali. 

Michael Chandler ridică în aer logoul noului software antivirus 
și zâmbi larg în lumina blițurilor declanșate de camerele 
fotografilor. 

Logoul era o schiţă stilizată a picturii Mona Lisa. 

După o scurtă întâlnire, software-ul realizat de ei fusese 
denumit „LisasSmile”, iar el considera că denumirea suna ca o 
promisiune. 


103. 


Acapulco 


VP - 314 


— La mama ta! Te ducem la mama ta! îi tot spunea întruna 
Brian, dar ea nu credea o vorbă; băiatul nu era decât un 
mincinos. 

Când ea îl atacase, prietenii lui îi despărţiseră. Fata aproape 
că se sufocase când grasul numit de el Andy se așezase pe ea. 
Brian îl trăsese jos de pe ea și apoi telefonase tulburat. In cele 
din urmă, schimbă câteva cuvinte în șoaptă cu tânărul rotofei, 
care apoi dispăru. După puţin timp se auzi cum pornea un motor 
dincolo de tufișuri și prietenul lui Brian veni spre ei cu o 
camionetă. Brian și cel de-al treilea tânăr urcară în mașină 
așezând-o pe fată între ei. 

— Crede-mă, te ducem acasă. Nu am știut ce voiau să îţi facă. 
Doctorul Reid m-a abordat în clinică și mi-a oferit bani pentru a- 
ți câștiga simpatia și a te duce în Mexic. 

— Doctorul Reid? întrebă neîncrezătoare Madeleine. 

Brian confirmă. Ea își făcu avânt și îi mai arse cu zgomot o 
palmă. 

— Credeam că mă iubești... 

Brian își pipăi obrazul. 

— Chiar te iubesc, m-am îndrăgostit de tine! Cinstit. 

— Măgarule! 

Madeleine își încrucișă braţele și nu se mai uită la el. 

— Crede-mă! 

Ajunseră la drumul principal și viteza se mai reduse. Mașina 
coti la dreapta. Spre tabără, nu spre Acapulco. 

— Unde mergem? vru să afle ea. 

Tocmai aprecia distanța până la marginea platformei 
camionetei. Cu puţin noroc îi va putea surprinde pe cei doi care 
o supravegheau. O săritură ar putea fi periculoasă, dar s-ar 
putea și să nu păţească nimic. A 

Mașina se puse din nou în mișcare, și atunci ea sări. In clipa 
aceea auzi un zgomot îngrozitor. Când privi peste cabina mașinii 
spre stânga, văzu farurile autocamionului năpustindu-se spre 
ea. În clipa următoare auzi scrâșnetul frânării bruște și 
zdrăngănitul metalului turtit. Crezu că zboară, și atunci totul se 
întunecă în jurul ei. 

104. 


Paris 


Când ieșiră din tunel, locul de lângă Helen era liber. Miliner se 
sperie văzându-l în clipa aceea pe bărbat lângă el. Între ei se 
afla geanta, pe care el pusese demonstrativ o mână. Pregătit 
oricând să scoată arma dacă era necesar. 

— Am vrut să fiu corect cu dumneavoastră, spuse străinul, 
care îi privea satisfăcut. Nu este o întâmplare că mă aflu aici. 
Știu cine sunteţi: doamna Morgan și domnul Millner. Mai știu și 
ce se află în această geantă. 

Odată cu ultima remarcă îi aruncă lui Helen o privire 
complice. 

— Și mai știu și unde mergeţi. Un pas dificil, pentru care veți 
avea nevoie de puţin noroc. 

Făcu o pauză și așteptă ca vorbele lui să își facă efectul. 

Helen crezu că Greg Millner, pentru prima dată de când se 
întâlniseră, era cu adevărat surprins. 

— Cine sunteţi dumneavoastră? întrebă Greg cu o duritate în 
glas pe care până atunci ea nu o mai sesizase la el. 

Părea neliniștit. 

— Vă înțeleg mirarea, domnule Millner. În mod normal, FBI 
este cel care lucrează din umbră și permanent știe mai mult 
decât toţi ceilalți. 

Bărbatul era foarte destins și nu părea deloc ameninţător. 

— Precum cei asemenea dumneavoastră, și eu am multe 
nume continuă el. Ar fi lipsit de însemnătate să vă spun unul 
dintre ele, la întâmplare. Haideţi să zicem așa: misiunea mea 
este să trag sforile din culise. Sunt pretutindeni unde răul dă 
lovitura. Și în acest moment mă aflu aici, cu dumneavoastră. 

Omul tăcu din nou, ca și cum ar fi vrut să le ofere ocazia de a- 
i digera spusele. In ciuda nevinovâăţiei afișate de interlocutor, 
Helen simţi că o cuprinde frica. Atunci când bărbatul vorbea, 
vedea culori cu care nu se mai întâlnise niciodată și care îi 
aminteau de o mare de flăcări. Era atât de ireal, încât i se făcu 
cald. 

— Nu exageraţi, replică Millner. Aș putea să vă arestez și să 
dispun verificarea identităţii dumneavoastră. 

La ameninţarea lui se alese cu un zâmbet obosit. 

— Mă tem că nu puteţi aresta pe nimeni. 

Helen observă la Millner o expresie a feței și mai uluită. 

— Ce doriţi? îi sări ea în ajutor agentului FBI. 

— După cum tocmai am precizat, mi-aș dori teribil această 
scriere incitantă. 

Și bărbatul arătă către cartea aflată încă în poala lui Millner. 

— Și după cum tocmai am zis, ea nu este de vânzare, rosti 
ostil Greg. _ 

— Nu mai doresc să o cumpăr. In schimbul ei vă ofer ceva 
mult mai valoros: ajutorul meu. Cred că, pentru a realiza ceea 
ce intenţionaţi, veți avea nevoie de orice sprijin. 

— Și în ce ar consta mai exact ajutorul dumneavoastră? 

Millner vorbea precaut, subliniind fiecare cuvânt. 

Bărbatul introduse mâna în buzunarul de la piept al 
costumului și se opri brusc când, la rândul lui, Millner duse mâna 
dreaptă spre armă. 

— Doar un bilet, îl lămuri bărbatul cu un zâmbet amuzat. Nu 
mai trageţi și în mine... 

Atins și de această înțepătură, Millner făcu o mutră posacă. 

— Pentru carte vă dau acest bilet cu un număr de telefon. 
Dacă la Varșovia intraţi în bucluc după ce îi predati tabloul lui 
Patryk Weisz, formaţi simplu acest număr și vă promit că totul 
va fi bine. 

Helen privea fix bileţelul pe care bărbatul i-l întindea lui 
Millner. Dar Greg nu părea că ar intenţiona să accepte oferta. 
Tinea mâna încă aproape de locul în care bănuia Helen că se 
afla arma. 

— Vorbiţi serios? întrebă în cele din urmă agentul, ironic. 

— Da, răspunse zâmbind bărbatul. Luaţi ori nu biletul. Este 
decizia dumneavoastră. 

— Ce este atât de valoros la carte? vru să afle Helen. 

— Atât de valoros, încât pentru ea primim un număr de 
telefon? interveni caustic Millner. 

— Este vorba despre un interes strict personal. Există cărți 
care ar fi fost bine să nu fie scrise. 

— Vă referiţi la cărți ca Mein Kampf de Adolf Hitler? întrebă 
Millner cu același ton sarcastic. N-am descoperit în acest jurnal 
nimic condamnabil... 

— Este un exemplu prost cel ales de dumneavoastră. Haideţi 
să spunem altfel: Dacă o carte răspândește idei false despre 
dumneavoastră, nu aţi vrea să o scoateţi din circulație? 

— Cartea aceasta este veche de cinci sute de ani! Cum este 
posibil ca în ea să fiţi vorbit de rău? replică Miliner. 

Lui Helen i se făcuse între timp atât de cald, încât ar fi vrut să 
își descheie bluza la gât. Chiar dacă suna nechibzuit, chiar dacă 
încă îi era teamă, parcă tot simțea imboldul de a avea încredere 
în străin. 

— Poate că totuși ar trebui să i-o dăm... spuse ea. Este doar o 
carte veche și în perspectiva ajutorului ne-ar putea fi de folos. 
Ce s-ar putea întâmpla? În cel mai rău caz, vom pierde o carte 
veche. 

ÎI privi insistent pe Millner, cu speranţa că îl va putea 
convinge. 

— Dar este ridicol! 

— Totuși, el ne cunoaște numele și știe multe lucruri pe care, 
de fapt, nu are de unde să le știe! 

Millner se uită ţintă la bărbat. 

— Ce se află exact în geanta aceasta? întrebă el provocator. 

— Vă referiţi la pachetțelul cu exploziv C4 ori la Mona Lisa? Ori 
la punguţa cu bomboane de lemn dulce aflate în buzunarul 
interior, care îi plac atât de mult doamnei Morgan și pe care le 
cumpără mereu la Boston de pe Washington Street? 

Millner îi ceru din priviri lui Helen să conteste cele spuse. 

— Cine sunteți? întrebă încet femeia. 

— Deci facem afacerea? rosti bărbatul cu un zâmbet larg, 
împingând bileţelul și mai aproape de Millner, care după o 
scurtă ezitare îi întinse cartea nu prea convins și luă bileţelul. 

În acel moment în compartiment se făcu din nou întuneric. 
Treceau printr-un alt tunel. Când după câteva secunde lumina 
reveni, locul de lângă Miliner era gol. 

105. 


Florenta, în jurul anului 1500 


Cadoul lui la despărţire a fost o cutie cu albine. 

„Tot ce este frumos este polenizat de albine, tot ce este urât 
este făcut de vânt, a spus el. Gândiţi-vă la asta: fără albine pe 
Pământ nu ar exista nimic frumos. Studiaţi-le și fiţi pe viitor ca 
ele!” 

Leonardo a plâns, el, pe care nu îl văzusem niciodată vărsând 
o lacrimă. El intenţionează să îi dea lui /o straniero tabloul 
conceput împreună, pentru ca în timpul peregrinărilor acestuia 
să îl vadă cât mai mulţi oameni. 

Trebuie să recunosc că și eu am simţit un mare gol de cânda 
plecat /o straniero. Însă pe noi nu ne preocupă doar albinele lui. 
leri pentru prima dată am furat mierea albinelor și m-am ales cu 
o mulțime de înţepături. Am fost nevoit să mă gândesc la Salai. 

„Sunt creaturi diavolești, spunea mereu Salai despre albine. 
Și pe deasupra mai și înţeapă! lar mierea lor este ispita! Fără 
albine nu ar exista polenizare și fără polenizare nu ar fi nici 
miere. Acum vă daţi seama cine poartă răspunderea pentru 
izgonirea din Paradis!” El a confundat totdeauna binele cu răul, 
sărmanul diavol! 

Ca și mai înainte, Salai a dispărut fără urmă. Leonardo s-a 
interesat în stânga și în dreapta, dar nu l-a văzut nimeni. Lo 
straniero a spus că, dacă îl întâlnește, îl trimite acasă pe Salai. 

L-am întrebat pe /o straniero unde pleacă și el ne-a răspuns 
că el însuși este ca o albină care zboară din floare în floare. 

Noi fiind, așadar, flori, i-am promis că vom da fructe. 


106. 


Acapulco 


Deasupra locului accidentului se ridica un fum negru. Când 
Julio Perez cobori, pompierii încă mai luptau cu focul. La vederea 

celor două grămezi de tablă contopite, trase o înjurătură. 
Blocarea șoselei către Acapulco însemna un imens haos în 
circulaţie, care îi va da de lucru până seara. Trebuia să își ia 
gândul de la seara cu grătar de la Pedro. 

— Sunt mai mulţi morţi, îl informă Juan din cadrul patrulei 
mobile, care ajunsese mai înainte la locul accidentului. Și atât 
de arşi, încât nu mai pot fi recunoscuţi. Autovehiculul cel mare 
era un autocamion din Ciudad de Mexico încărcat cu bare din 
fier. Cel mic era o camionetă. 

— Familiile cărora le aparțin au fost înștiințate? 

— Da. Ce am găsit se află aici, preciză Juan ridicând în aer un 
rucsac. Probabil că este al unuia dintre cei aflați în mașini, iar în 
timpul ciocnirii a fost azvârlit afară. 

El trase fermoarul și scoase un pașaport. Citi numele 
posesoarei și întinse șefului documentul deschis la pagina unde 
se afla fotografia: 

— Madeleine Morgan. Americancă. 

Perez tresări, luă pașaportul și mai citi o dată numele. Apoi se 
întoarse agale la mașina lui și ridică microfonul staţiei radio. 

— Zilele acestea s-a difuzat o solicitare de căutare din partea 
FBI. Cum se numea chica? 

După câteva momente fu apelat de Franco din centrala radio. 

— Madeleine Morgan, răspunse acesta. „Dacă este găsită, 
anunţaţi imediat FBI”, așa sună. 

Pe memorie se mai putea baza, deși simţea din nou nevoia să 
urineze. 

— Atunci, anunţă că am găsit-o. Decedată într-un accident de 
circulaţie. Cadavrul va fi transportat la morga din Acapulco. 
Imediat ce vom afla care este din grămada de aici, poate să o 
preia ambasada americană. 

— Am înțeles, răspunse Franco. Mai este ceva: nu departe de 
dumneavoastră am mai descoperit un rănit grav într-un canal de 
evacuare a reziduurilor. Probabil un vagabond. 

— Să se ocupe altcineva, sunt reţinut la accidentul de aici. 

Perez băgă pașaportul în torpedo și cobori din nou din 
mașină. Căută cu privirea un arbore potrivit pe marginea 
șoselei. 

107. 


Polonia 


La miezul nopţii au schimbat trenul la Köln. În continuare, 
călătoria până la Varșovia trebuia să mai dureze alte unsprezece 
ore și treizeci de minute. 

Millner își privi ceasul. Mulțumită trenului de mare viteză care 
îi adusese de la Paris până acolo în puţin mai mult de trei ore, 
vor ajunge totuși la timp la Varșovia, înainte de expirarea 
ultimatumului dat de Patryk Weisz. 

În gara centrală din Köln a făcut totul ca să se debaraseze de 
eventuali urmăritori, dar niciodată nu puteai să fii sigur. 
Cumpără chiar toate cele șase locuri din compartiment, pentru a 
fi cel puţin sigur că de data asta nu vor avea parte de vreun 
însoțitor de călătorie nedorit. 

Își reaminti cu ocazia asta de misteriosul străin. Când insul 
dispăruse brusc, Milliner sărise în picioare, deschisese ușa 
compartimentului și se uitase după bărbat. Dar pe coridor nici 
urmă de el. Dacă însuși Millner nu ar fi trăit întâmplarea și nu ar 
fi ţinut în mână bileţelul cu numărul de telefon, nu ar fi crezut ce 
se întâmplase. 

Helen își pusese pardesiul drept pernă și se sprijinise de 
fereastră ca să doarmă. Arăta pașnic. Pentru prima dată de când 
o întâlnise părea destinsă. Din bluza cu mâneci scurte ieșeau 
braţele goale și de la distanţă el avu impresia că se făcuse piele 
de găină. Cel mai bine ar fi fost să pună pe ea haina lui încălzită, 
dar se temu să nu o trezească. 

Se ridică atent, apucă geanta aflată pe locul din faţa lui și se 
strecură spre ușa compartimentului. O deschise milimetru cu 
milimetru și ieși pe culoar. De afară se asigură că Helen dormea 
în continuare, apoi închise ușa din sticlă. Din fericire, toaleta se 
afla în apropiere și era liberă. 

Închise ușa pe dinăuntru, scoase arma și îi examină 
încărcătorul. Apoi luă smartphone-ul și îl deschise. Primise 
nenumărate apeluri și informări, dintre care îl interesa în mod 
deosebit doar unul. 

— Fir-ar...! exclamă el după ce citi ultima informare. 

Un moment păru confuz, pe urmă se decise. Puse geanta pe 
chiuvetă și căută pachetul cu explozibil. II scoase cu mare 
atenţie și cu mâinile întinse cât mai mult își făcu de lucru la 
telefonul mobil montat direct pe pachet. Strânse ușor din 
pleoape ca și cum s-ar fi așteptat la o explozie în orice moment, 
când deodată începu să-i vibreze telefonul din buzunarul 
pantalonilor. Verifică numărul apelantului și apăsă pe tasta de 
încheiere a convorbirii. La fel de atent ca atunci când scosese 
pachetul cu explozibil îl puse la loc în geantă. Apoi scoase 
bileţelul primit în schimbul cărții vechi de la misteriosul străin. 
Studie numărul și nu se putu abţine să nu zâmbească. 

— Ştiam, murmură el și vâri bileţelul înapoi. 

Inainte de a părăsi toaleta, își aruncă pe față apă rece și 
înghiţi patru tablete din tubul cu medicamente. Pe urmă mai citi 
încă o dată informaţia pe care abia o primise. Îi scăpă un oftat 
greu. 

Dacă era adevărat, viaţa nu juca deloc cinstit. 


108. 


Varșovia 


— Coborâm aici! zise Millner și îi puse în palmă șoferului 
taxiului câteva bancnote. 

Helen căscă. Deși spre mirarea ei dormise în timpul întregului 
drum de la Köln la Varșovia, era frântă de oboseală. Observă 
surprinsă că Millner solicită o chitanţă, deschise portiera și 
cobori fără să piardă din ochi masiva poartă din fier la care cu 
câteva zile în urmă așteptase pe bancheta din spate a limuzinei 
lui Weisz. Poarta era și în acea zi închisă. 

— Bine asigurat! remarcă Millner, care coborâse și el și 
cercetase cu privirea coronamentul din sârmă ghimpată al 
gardului. 

Se duse la poartă și o împinse, fără ca ea să se clintească. 

— Și acum? întrebă dezorientată Helen. 

Millner făcu un pas înapoi și cercetă ieșindul zidului de lângă 
poartă. 

— Eh, ce să facem... Sunăm! 

Apăsă un buton mic și argintiu, care îi scăpase neobservat lui 
Helen. Câteva clipe nu se întâmplă nimic, apoi poarta se 
deschise brusc. 

— Suntem așteptați, explică Millner în timp ce pășea prin 
poarta deschisă. 

— Acum ei știu că nu vin singură, comentă Helen. 

— Credeţi-mă, tot ce vor este tabloul, zise Millner privindu-și 
ceasul, pe urmă adăugă: Suntem punctuali, ba chiar am ajuns 
mai devreme cu câteva ore. 

De data aceasta, Helen traversă grădina pe jos. Miliner 
mergea cu doi pași în faţa ei și cerceta atent împrejurimile. 
Mâna lui se odihnea pe haină, pregătită să scoată arma în orice 
moment. 

— Drăguță, spuse el când trecură pe lângă statuia bătrânei 
oribile, care ultima oară îi atrăsese atenția lui Helen. 

De aproape părea și mai respingătoare. Și figurinele 
monștrilor din piatră, despre care aveai impresia că în orice 
moment puteau prinde viață și să sară pe tine, îi dădură fiori. 
Millner mângâie în trecere capul unuia dintre monștri. 

— Probabil că sunt cei mai prietenoși flăcăi de aici, remarcă el 
sec. 

Mergeau pe iarbă, paralel cu aleea de acces pentru 
automobile. In faţa lor se ridica întunecată și amenințătoare 
casa din piatră neagră. Millner se opri brusc și îi făcu semn 
însoțitoarei să caute protecție în spatele lui. Privea atent fiecare 
fereastră a casei. Și în acel moment Helen avu impresia că era 
victima unei iluzii optice, atât de asimetric era construită fațada 
clădirii. Nicio coloană, nicio cornișă și nicio fereastră nu 
semănau unele cu altele, până și copertina era clar înclinată. 

— Eu l-aș fi împușcat pe arhitect, spuse Millner. 

— El a evitat proporţiile simetrice, constată Helen. Miliner 
clătină din cap și porni mai departe. Spre spaima femeii, el 
scosese arma, pe care o ţinea cu ţeava spre pământ. 

— De acum rămâneţi în spatele meu, îi șopti Millner. Totul 
părea părăsit. Când în cele din urmă ajunseră la intrare, Millner 
își trecu mâna peste un dreptunghi mic lipit exact pe marginile 
ușii și cadrului ei, rupt pe mijloc. Pe el se distingea cuvântul 
Poli...cja. 

— Sigiliul poliţiei, zise Miliner. Este de la perchiziţie. A fost 
rupt. 

Împinse încet ușa, care cedă și se întredeschise puţin. 

— Este, cu siguranţă, o capcană. 

Helen se apropie și mai mult în spatele lui. 

Millner scoase o exclamaţie de amuzament. 

— Firește că este o capcană, șopti el și cu vârful pantofului 
împinse ușa complet, ţinând arma ridicată cu ambele mâini. 

Holul din faţa lor era pustiu. 

— Alo! strigă el tare, fără a primi niciun răspuns. Ne-aţi 
deschis ușa, deci este cineva aici! 

— Casa este imensă, spuse ea, și strânse mai tare geanta cu 
tabloul. 

Intrară pășind cu prudenţă. Miliner se întoarse cu arma în 
toate direcţiile. 

— Acolo! zise ea și arătă spre un bilet lipit pe o vază de peo 
măsuţă aflată exact în faţa lor. 

— Sunt jos, P. - citi ea cu glas tare. Deci ne așteaptă la 
subsol. Acolo se află colecţia tatălui său. Cea cu tema 
„Frumuseţea”, zise ea, se blocă un moment, apoi adăugă: Și 
„Urâţenia”. Cred că trebuie să o luăm pe acolo! 

Vorbea încă încet, arătând către încăperea în care cu câteva 
zile în urmă Patryk o întâmpinase. De acolo coborâră împreună 
în subsolul casei. 

— Să mergem! o îndemnă Millner. 

Helen sesiză tensiunea lui. Era evident că el se aștepta la un 
atac ori la o surpriză neplăcută. 

Parcurseră încet scara albă și lată ce ducea la nivelul superior 
și intrară în încăperea cu șemineu în care Helen îl întâlnise 
prima dată pe Patryk Weisz. Focul din cămin era stins și mirosea 
a fum. De data asta încăperea îi părea mult mai rece. Covorul 
roșu îi amintea de o uriașă baltă de sânge, iar mobila avea în 
lumina difuză aspectul unor stânci. Aruncă o privire asupra 
galeriei de fotografii, în care de la distanţă ea îi recunoscu pe 
Patryk Weisz și pe tatăl acestuia. Ultimul încă râdea din pictura 
în ulei aflată deasupra căminului, dar în acea clipă zâmbetul 
acestuia nu îi părea doar rece, ci de-a dreptul sarcastic. Tare i-ar 
fi plăcut să ia unul din vătraiele de lângă șemineu și să sfâșie 
tabloul. 

— Cât mai avem? întrebă Millner. 

Helen indică gangul îngust dintre cele două rafturi cu cărți, 
care din poziţia lor nu se prea vedea. 

— Cunoaște-ţi locurile acestea surprinzător de bine. 

Ei i se păru că sesizase neîncredere în vorbele lui Millner. 

— Asta se cheamă memorie pe termen scurt, replică ea. In 
definitiv, am fost aici abia în urmă cu câteva zile. 

Ținând arma gata de tragere, Millner se îndreptă către gang și 
cu o mișcare bruscă pătrunse în el. 

— Veniţi după mine! spuse el, iar ea se grăbi să-i urmeze 
indicaţia. 

Străbătură gangul cu fotografii sinistre de oameni urâţi sau 
chiar mutilaţi, care în acel moment aveau un sens pentru ea. 

Deodată, Millner se opri și duse arătătorul la buze. Și Helen 
avu impresia că auzise ceva în urma lor. După câteva secunde 
Greg îi făcu semn că vor continua deplasarea. 

— Trebuie să coborâm pe scara în spirală, zise ea și arătă 
spre capătul gangului. 

— Urăsc scările în spirală! răspunse în șoaptă Millner. 

Helen observă și cum el privise în trecere fotografiile de pe 
pereţi. La una dintre ele, care reprezenta un cadavru ciopârțit, 
fără cap, pe faţa agentului apăruse expresia silei. 

Vechea scară în spirală din fier și lemn scârţâia și pocnea la 
fiecare pas. Cel puţin aflase oricine că ei erau în drum spre 
pivniță. 

În sfârșit, ajunseră în faţa ușii din oțel ce dădea în colecţia din 
subsol, la care Weisz junior își demonstrase capacităţile de 
spărgător de uși blindate folosind amprentele digitale artificiale. 

— Credeţi că Madeleine este și ea aici? întrebă Helen cu inima 
bătându-i să sară din piept. 

Tocmai îi trecuse prin minte că doar acea ușă o despărțea de 
fiica ei. 

Millner ridică din umeri și cercetă ușa. Aceasta era serios 
deteriorată. Toată partea interioară era curbată și prezenta 
urme negre de praf de pușcă. Helen își aminti de zgomotul 
puternic când poliţia năvălise în pivniţă. Era evident că oamenii 
legii aruncaseră ușa în aer. Deschizând-o, Helen observă că ea 
atârna strâmb în balamale și scosese un scrâșnet zgomotos. 

În încăperea în care intraseră era întuneric. 

— Atenţie, acolo este o treaptă, avertiză Helen. 

Millner căută cu mâna un întrerupător, însă nu găsi nimic. 


VP - 325 


— Alo? strigă el. Sunteţi aici, domnule Weisz? 

Niciun răspuns. 

— Aici, jos, sunt mai multe încăperi, explică Helen. 

— Asta nu îmi place. 

— Ce vom face? 

— Ce să facem? întrebă Greg la rândul lui, căutând cu piciorul 
drept după prima treaptă. Nu este ceva inteligent, dar dacă doar 
inteligenţii ar supravieţui, lumea asta nu ar fi atât de 
suprapopulată. Atâta vreme cât avem pictura, nu vor trage în 
noi. Ar fi prea mare pericolul să deterioreze și tabloul. 

Helen îl apucă de umăr și îl urmă. 

— Vă mulţumesc pentru ce faceți pentru mine, rosti ea încet. 

— Vă referiţi la faptul că mă sinucid? glumi el. 

Era întuneric beznă. Millner băgă mâna în haină, scoase ceva, 
umblă la acel ceva, apoi i-l întinse lui Helen. Acesta vibră și piui 
de câteva ori. 

— Ignoraţi mesajele, acţionaţi doar funcţia de lanternă. 

Helen ridică telefonul aproape de ochi, era același model ca al 
ei. Cel puţin podeaua din faţa lor era slab iluminată. Fasciculul 
luminos al telefonului se deplasa dintr-o parte într-alta, 
deoarece mâna femeii tremura puternic. Brusc, alături se ivi 
silueta unei persoane, mult mai înaltă decât ei. Simultan, 
lanterna din mâna lui Helen și arma din mâna lui Millner se 
îndreptară către ea, care se dovedi a fi o masivă sculptură albă. 

— Este David al lui Michelangelo, explică Helen. 

Millner respiră zgomotos și preciză sarcastic: 

— Cât pe ce să-l împușc. 

— Aici sunt sculpturi peste tot. lar acolo, în colţ, o ușă dă în 
încăperea următoare. 

Millner lăsă jos braţul cu arma. 

În acel moment se aprinse iluminatul încăperii și lumina 
puternică îi orbi pe amândoi. Înspăimântată, Helen se agăţă de 
brațul lui Millner. 


109. 


Varșovia 

— Am spus clar, fără poliţie, doamnă Morgan, se auzi o voce 
ce trebuia să fie a lui Patryk Weisz. 

Totuși, el nu se arătase. 

Millner ridică arma și ţinti în direcția glasului. Acolo se afla o 
operă plastică de culoarea bronzului, ce reprezenta ceva ca o 
zeiţă indiană. 

— Nu fac parte din poliţie, strigă el sperând să îl poată 
localiza pe Patryk Weisz, dacă tânărul va mai spune ceva. 

— Știu. FBI. Greg Millner. Născut la 12 martie 1974. 
Actualmente în concediu. Vă plac concediile aventuroase? 

Privirea lui se îndreptă către un loc situat la câţiva metri în 
dreapta. Dacă urechile nu îl înșelau, Weisz trebuia să fie în 
spatele unei statui mari reprezentând un discobol. 

— Nu îmi plac tâmpiţii. Nici în concediu. 

Dacă îl irita pe Weisz, poate că el devenea mai neprevăzător. 

— Arătaţi-vă ca să putem realiza schimbul. Tabloul contra 
copilului și fiecare își vede de drumul lui. Fiecare primește ce 
vrea. Așa cum aţi propus. 

Răsună un râs disprețuitor. Era clar că Patryk Weisz se afla în 
spatele statuii discobolului. Millner îi făcuse cadou odată unui 
prieten, când acesta își încheiase cariera de decatlonist, o 
asemenea sculptură, evident mult mai mică. Privind mai atent, 
avu impresia că zărise un colț din îmbrăcămintea lui Patryk în 
spatele soclului pătrat al sculpturii. 

— Cine îmi garantează că nu mă veţi împușca imediat ce îmi 
voi face apariţia? Sau că nu mă arestaţi? 

— Nouă cine ne garantează că nu ne împușcați 
dumneavoastră imediat? 

Urmă un moment de liniște. 

— M-aţi convins, ies! 

— Rămâneți în spatele meu, îi șopti Millner însoţitoarei lui. 

In spatele statuii pe care o ţinea sub observaţie se produse o 
mișcare, apoi Patryk Weisz își făcu apariţia încet. Purta un 
costum lejer dintr-o țesătură specială cu urzeala din fire bine 
răsucite și foarte rezistente, de culoare gri-închis, și un tricou 
alb. Părul îi era ciufulit și de sub o barbă nerasă de trei zile, ca a 
lui Millner, se ivea un zâmbet. 

— lată-mă! zise el. 

Millner ţinea arma în braţul întins, ţintind direct capul lui 
Weisz. 

— Apropiaţi-vă! 

Patryk Weisz făcu provocator doi pași și se rezemă de o altă 
statuie, o femeie întinsă pe un șezlong din marmură. 

— Mai aproape, mai aproape! îi ceru Millner, care voia să 
testeze cât de mult putea întinde coarda. 

Weisz junior clătină din cap, scoase o ţigară, o vâri în colţul 
gurii și o aprinse cu o lejeritate mimată. 

— Este destul, zise el și suflă fumul în direcţia lor. 

— Am o armă! îl avertiză Miliner. 

În tot acest timp privea pe ascuns în jur. Cu siguranţă că 
Patryk Weisz nu era de unul singur. 

— Și eu o am pe Madeleine, replică Patryk. Dacă mă 
împușcați, nu veţi mai găsi niciodată fata. Cât timp poate un om 
să supravieţuiască nemâncat? Accept că micuța cașectică o va 
lungi, poate, ceva mai mult. 

Râse de gluma lui lipsită de gust și mai slobozi un nor de fum. 

— Unde este Madeleine? insistă Helen pășind alături de 
Millner. _ 

— În siguranţă, răspunse Patryk. Încă. 

— Cum se va desfășura schimbul? întrebă Millner și cu mâna 
liberă încercă să o împingă pe Helen din nou în spatele lui. 

— Îmi predaţi geanta cu Mona Lisa şi vă spun unde o găsiţi pe 
Madeleine. Pe urmă mă lăsaţi să plec și, dacă îmi oferiţi un mic 
avans, veți putea... 

Își privi ceasul, apoi continuă: 

— ...peste, să zicem o jumătate de oră, o să vă strângeţi fiica 
în braţe, doamnă Morgan. 

— Ea nu este aici? 

Millner sesiză o cruntă dezamăgire în vocea lui Helen. 

— Cât de naiv mă credeţi? șuieră Patryk Weisz. 

— Ce intenţionaţi să faceţi cu Mona Lisa? întrebă Helen. Nu o 
veţi putea vinde. Nu există piaţă pentru un tablou atât de 
celebru. 

Weisz zâmbi. 

— Vă înșelaţi. Există destui miliardari care din pură plictiseală 
ar atârna o Mona Lisa furată în WC-ul pentru oaspeţi. 

El mai trase o dată din ţigară și reţinu în plămâni fumul pentru 
un moment, înainte de a continua: 

— Dar chiar și ei nu ar avea suficienţi bani pentru a plăti 
prețul cerut de mine. 

— Și cine ar plăti prețul acesta? întrebă Helen. 

— Luvrul îl va plăti. Sau, mai bine zis, guvernul francez. 
Oricine va fi dispus să ajute ca Mona Lisa să nu revină mărunţită 
în Franţa. Nu va fi un furt sau o tăinuire a unui lucru furat, ci o 
răpire. lar Mona Lisa va deveni cel mai celebru ostatic din lume. 

— Cu răpirile sunteţi familiarizat, remarcă Millner. Fetele din 
Mexic, pentru care nu aţi cerut răscumpărare. Atentatele cu 
explozivi, virusul calculatoarelor. Acestea ce ar fi? Atâta risipă 
doar pentru a provoca urcarea sumei de răscumpărare pentru 
Mona Lisa? Şi ce-i cu moartea albinelor? 

Patryk Weisz rânji. 

— Un mare mister, nu? Este complicat. 

El scutură scrumul ţigării. Încă mai stătea aparent complet 
destins sprijinit de statuia femeii întinse. 

— Să știți că tatăl meu nu se simţea bine după accidentul cu 
elicopterul. Arsurile, drama psihică. Ele se adăugau la brusca 
dispariţie, cu câţiva ani mai înainte, a mamei mele. A murit în 
mod stupid la o operaţie estetică. El a iubit-o foarte mult. Și 
când după acel accident a mai fost și groaznic mutilat, s-a 
încrâncenat. 

— A pornit o cruciadă împotriva frumuseţii și a proporţiei de 
aur, îl întrerupse Millner, fapt pentru care tânărul zâmbi. 

— Exact! De fapt, tatăl meu a meditat mult asupra a ceea ce 
este frumuseţea. Această fantomă care de milenii ne bântuie 
prin minte. El a ajuns la surprinzătoarea concluzie că 
frumuseţea este ceva diavolesc. Că ideea frumuseții nu este 
decât un virus adus pe lume de forța întunericului și care pe 
parcursul secolelor a tot fost implantat în capetele oamenilor. 
Dacă examinaţi această teorie logic, nu mai pare deloc atât de 
falsă. 

— Frumoasa aparenţă a răului, o auzi Millner pe Helen 
murmurând în spatele lui. 

Și nu înţelese ce voia aceasta să spună. 

— Adus pe lume de o forță a întunericului? repetă el cuvintele 
lui Patryk. Sună un pic cam paranoic! 

Weisz dădu din cap. 

— Știţi ce este un troian, domnule Miliner? 

— Un virus al calculatoarelor. 

— Da, însă unul cu totul special. Se strecoară în hard disk-ul 
unui computer și apoi dobândește acces total, pentru a-l 

manipula. Tatăl meu credea că exact la fel este frumuseţea. 
Uitaţi-vă la Renaștere, perioadă în care, prin frumusețea lor, 
metresele obțineau favorurile regilor și decideau politica din 
patul regal. Astăzi oamenii frumoși au mai mult succes. Ori 
priviţi reclamele, unde prin intermediul frumuseţii sunt 
manipulate creierele oamenilor. La asta cred că vor subscrie 
toți. Săli de operaţii estetice, obsesia de a slăbi - trăim într-o 
lume bolnavă psihic. lar tatăl meu și-a impus să combată virusul 
ce ne îmbolnăvește pe toți. Trebuie să știți că prin „WeiszVirus” 
a luptat toată viaţa contra virusurilor. Și recent l-a ales pe 
acesta, care este deosebit. 

În fine, puzzle-ul din mintea lui Millner părea completat până 
la ultima piesă. 

— Și ce legătură au albinele cu asta? întrebă el. 

— Recunosc că nu este simplu de înţeles. Părerea lui era că 
ele ar fi mici creaturi diabolice, care prin polenizarea florilor 
răspândesc frumusețea. Și s-a dezvoltat la el ceva legat de 
albine și proporţia de aur. 

— Ce avea el împotriva proporţiei de aur? interveni Helen. 

Patryk Weisz clătină râzând din cap. 

— Asta înțelege numai un programator. Tatăl meu considera 
această proporție, acest raport de lungimi, această măsură 
aritmetică drept un „cod sursa” al virusului frumuseții. L-a numit 
cu dispreț „Black Cut”, adică „proporţia neagră”. Doamnă 
Morgan, dumneavoastră știți foarte bine: ceea ce este creat 
respectând această formulă este resimţit de creierul nostru ca 
deosebit de frumos. De aici voia el să pornească totul. Pentru a 
distruge „Black Cut”, „codul sursa” al virusului. 

— Dar asta este o nebunie! strigă Helen. Nimeni nu poate 
învinge „frumuseţea”, respectiv să o suprime, ea este biologică, 
evoluționistă... 

— Oh, tatăl meu credea că putea. Voia să supună omenirea 
unui gen de terapie a comportamentului. Credea că, dacă punea 
în legătură idealul curent al frumuseţii și proporţia de aur cu 
suficiente lucruri și practici oribile, oamenii le vor judeca pe 
acestea două, cândva, altfel, poate că se vor teme chiar de ele. 
Tot așa cum îţi este frică să mai călătorești cu mașina după ce 
ai avut un grav accident auto. Credeţi-mă, el avea și câteva idei 
groaznice pentru a-i învăţa teama pe oameni - teama de 

frumusețe... Din acest punct de vedere poate că este chiar bine 
că el nu se mai află printre noi. 

— Dar ce este cu dumneavoastră, domnule Weisz? Se pare că 
nu împărtășiți părerile tatălui. El nu voia să fure Mona Lisa 
pentru a obţine prin șantaj răscumpărarea, ci pentru a o 
distruge! 

— Probabil că asta reprezenta partea cea mai nebunească a 
psihozei lui. Era convins că tabloul acesta a fost creat personal 
de diavol și... cum să spun? Că el, tabloul, ca sursă a 
superinfectării, trebuia să răspândească în lume virusul 
frumuseţii și al proporției de aur. Mona Lisa este de departe 
tabloul cel mai vizionat din lume, cunoscut aproape de oricine. 
O privire ar fi de ajuns pentru a te infecta cu virusul frumuseții, 
spunea el. Era sigur că vederea lui ne modifică, de fapt, creierul. 

— Și Mona Lisa de la Museo del Prado? 

— Oh, pe aceea o aprecia foarte mult. Portretul Mona Lisa del 
Prado îl avea ca pe un gen de antidot. Era pictat de un 
„cunoscător”, cum îi spunea el mereu. Cum îl cheamă pe 
acesta? Salai, ori așa ceva. Acest geamăn al veritabilei Mona 
Lisa trebuia, după părerea lui, să răspândească un mesaj secret 
îndreptat împotriva celei adevărate, care reprezenta natura rea 
a frumuseţii. De aici planul lui de a le schimba. „Buna” Mona 
Lisa trebuia să o înlocuiască pentru totdeauna pe „reaua” Mona 
Lisa. 

Patryk Weisz scoase un sunet ce se voia dispreţuitor și 
adăugă: 

— „Tablouri vorbitoare”, le denumea el. Jalnic. Și, oricum, 
tablourile arată la fel! 

— Tablouri vorbitoare, o auzi Millner murmurând în spatele lui 
pe Helen. 

— Și doamna Morgan? vru să mai știe Greg. 

— Tatăl meu a planificat până în cele mai mici amănunte 
chestia cu doamna Morgan și fiica ei, furtul lui Mona Lisa de la 
muzeul din Madrid și schimbarea celor două tablouri la Luvru. 
Tatăl meu a fost în felul lui un geniu. Dacă ar fi fost după el, ar fi 
sărit în aer jumătate din Luvru împreună cu parada modei, cu 
doamna Morgan și cu originalul Mona Lisa. 

— Și de aceea l-aţi omorât, concluzionă Millner. Pe propriul 
dumneavoastră tată. 

Patryk Weisz scuipă dispreţuitor pe podea. 

— Nu de aceea! Ideile lui aberante mi-au fost mult timp de 
folos. Năstrușnică ideea de a marca toate poznele lui cu o 
albină. Dumneavoastră ce credeţi: va plăti guvernul francez cu 
adevărat răscumpărarea tabloului? Ar fi credibil că cineva va fi 
atât de nebun, încât să distrugă pictura dacă nu se va plăti 
răscumpărarea? Probabil că nu. Dar guvernul francez va plăti o 
răscumpărare de o sută de milioane dacă răpitorul va masacra 
anterior niște regine ale frumuseţii americane, va pângări unele 
dintre cele mai valoroase bunuri culturale din istoria omenirii și 
va infecta lumea cu un virus turbat al calculatoarelor? Cred că 
da! 

— Aţi folosit nebunia tatălui dumneavoastră, repetă Millner. 

— Așa este. A fost o simbioză perfectă. El își purta lupta 
dementă cu frumuseţea, iar eu nu l-am stânjenit. 

— Numai că la final interesele vi s-au ciocnit... 
Dumneavoastră voiaţi mulţimea de bani, iar pe bătrân nu îl 
interesa. 

— Chiar ar fi distrus un tablou care valorează o sută de 
milioane de euro, confirmă oftând Patryk Weisz. 

— Mai voiaţi să câștigați și din programul de detectare a 
virusului dezvoltat de tatăl dumneavoastră... 

— Cu acest virus aproape că și-a distrus opera propriei vieţi. 
Și viitorul meu. Nereușind să dezvolte un software antivirus 
eficient, cursul acţiunilor firmei s-a prăbușit. Acţiunile mele, 
pentru că mai toate sunt participaţii la „WeiszVirus”. El a vrut să 
fie neapărat martir, însă pe mine scuzaţi-mă că m-am apărat să 
nu o facă pe spezele mele... Deși pentru mulți sunt doar fiul lui 
Pavel Weisz, nu sunt idiot. Știam cum se putea distruge virusul 
și am pus programul respectiv la dispoziţia propriei firme. În 
asta nu mi se poate reproșa nimic... 

— După ce aţi așteptat ca virusul să se răspândească, 
remarcă Millner cu cinism. 

— Chiar și așa. Lumea îmi poate fi recunoscătoare că l-am 
oprit pe tatăl meu. 

Aruncă restul ţigării pe podea și îl strivi cu tocul pantofului. 

— Aţi mai încercat o dată să vă ucideți tatăl, spuse Millner, 
continuând să ţină degetul pe trăgaci, gata să apese în orice 
moment. 

Patryk Weisz îl privi surprins. 

— De ce spuneţi asta? 

— M-am uitat pe documentele referitoare la prăbușirea 
elicopterului. Nu a fost un accident. Bănuiesc că elicopterul a 
fost doborât cu o rachetă sol-aer. 

— Chiar dacă... 

— Pe vremea aceea eraţi certat cu tatăl dumneavoastră, 
deoarece acesta nu voia să vă predea conducerea la 
„WeiszVirus”. Am discutat cu Michael Chandler. Atunci aţi decis 
să îl înlăturați din calea dumneavoastră. 

— Dar el a supravieţuit... 

— Exact. Totuși, după „accident”, el v-a cedat cele mai multe 
participaţii, astfel v-aţi atins țelul. În același timp, aţi creat și un 
monstru... 

— Ceea ce spuneţi este o poveste veche. Am făcut totul 
corect și curând voi fi cel mai bogat om de pe această planetă. 

— Ba nu, îl contrazise Millner. Fiindcă noi vom păstra Mona 
Lisa și o vom restitui Luvrului. 

— Ce faceţi acolo? șopti Helen din spatele lui și îl împunse cu 
degetul în umăr. 

— Știu ce fac, răspunse el. Sunteţi arestat, domnule Weisz. 
Întindeţi-vă pe podea și depărtaţi braţele! 

Atunci citi în ochii lui Patryk Weisz uimirea. 

— Jertfiţi copilul doamnei Morgan pentru o arestare? Ori 
pentru un tablou vechi? întrebă tânărul fără a-i veni să creadă. 

— Nu o aveţi pe Madeleine, bluful dumneavoastră s-a fâsâit, 
zise agentul ridicând arma și apoi adăugă: Și acum permiteţi-mi 
să vă cer să vă întindeți pe podea! 

Patryk Weisz îl privi consternat. 

— Ea este în acest caz ca și moartă! 

— Nu! strigă Helen de lângă el, cu o voce ce exprima clar 
panica. 

— Eu... începu Greg, dar nu apucă să termine ce avea de 
spus. 

Simţi o lovitură asupra braţului cu care ţinea arma, care zbură 
în aer. Apoi Helen se repezi la Patryk Weisz. Millner făcu doi pași 
repezi și se aplecă să ridice pistolul, când un pantof bine lustruit 
se așeză pe acesta. 

— Lăsaţi-l, se auzi un glas calm. 

Când Millner își înălță capul, privea deja în țeava unei alte 
arme. 

— Retrageţi-vă încet, îi ceru șoferul lui Patryk Weisz, pe care 
Millner îl știa din înregistrările video ale camerelor de 
supraveghere. 

Cu o mișcare din încheietura piciorului, bărbatul expedie arma 
lui Millner într-o parte, ea alunecând câţiva metri pe podeaua 
netedă. 

În timp ce Millner încerca să se depărteze de pistolul cu care 
era ameninţat, o auzi pe Helen ţipând. O văzu la câţiva metri de 
el, în spatele ei fiind Weisz, cu brațul îndoit în jurul gâtului 
femeii. Cu ajutorul mâinilor, ea se străduia să se elibereze 
pentru a respira și lovea și cu picioarele. Weisz îi luă geanta de 
pe umăr și cu o lovitură puternică în spate o făcu să se 
prăbușească la podea. 

— Chiar credeaţi că sunt atât de nechibzuit, încât să vă 
întâmpin fără armă și fără întăriri? strigă Patryk Weisz. 

Millner își întoarse privirea către Ralph, aflat la două lungimi 
de braţ de el. Era un bărbat musculos, cu priviri calme și 
degajând hotărâre. Tinuta lui, modul în care ţinea arma lăsau să 
se ghicească faptul că dispunea de pregătire militară. 

— Se pare că este rezolvată chestiunea cu schimbul, acum 
am tot ce voiam, răsună vocea înfumurată a lui Weisz. Ralph, 
împușcă-i! 

Şoferul ridică arma mai sus și ţinti tâmpla lui Millner. 

— În orice moment FBI poate să apară aici. Ar trebui să vă 
gândiţi dacă vreți să fiţi acuzat pentru încă o crimă, zise Millner. 
Prima regulă este „Asigură-ţi totdeauna retragerea”. 

— Nu va veni nimeni. Prea eraţi îngrijorat pentru Madeleine, îl 
contrazise Weisz. Ralph, omoară-i! 

— Ştiam că nu o aveţi pe Madeleine. Se află în Mexic, spuse 
Millner cu ochii la degetul arătător al lui Ralph de pe trăgaci. 

— Ce? strigă uluită Helen și izbucni în lacrimi. 

La rândul lui, Ralph nu îl pierdea din ochi, dar ezita. 

— Este adevărat ce a spus el despre prăbușirea elicopterului 
lui Pavel, Patryk? întrebă șoferul brusc, fără a-și lua privirea de 
la Millner. Tu ai aranjat atunci prăbușirea? 

Răspunsul lui Patryk Weisz se lăsă așteptat câteva secunde. 

— Vorbe! Nu îl crede! În urma cercetărilor nu s-a constatat 
așa ceva. 

Însuși Millner își dădu seama că Weisz nu spunea adevărul. 

— Da. Fiindcă tatăl tău nu a vrut să se afle lucrul acesta, 
replică Millner, încă în genunchi, cu mâinile ridicate. 

— Tatăl tău a afirmat odată că nu a fost vorba despre un 
accident, zise Ralph. Am crezut că a fost una dintre nălucirile lui. 

— A bănuit el asta? întrebă surprins Patryk și rânji 
disprețuitor. Și, cu toate acestea, mi-a mai transferat acțiunile 
lui de la firmă? 

— După cum știi, nu punea mare preţ pe bani. Totdeauna s-a 
preocupat de tine! 

— Da, cum să nu! pufni Patryk. Ştii cum era el: încăpățânat, 
egoist, nedrept și depresiv. Eram fiul său și toată viaţa lui m-a 
tratat ca pe un angajat. lar în curând voi fi mai bogat decât a 
fost el vreodată. Cine s-ar fi gândit că într-o zi voi ieși din umbra 
lui? 

Millner îi aruncă o privire lui Helen, care încă mai era întinsă 
pe podea în faţa lui Patryk Weisz. Plângea în tăcere. Cel puţin nu 
părea rănită. 

— Deci este adevărat. Tu i-ai făcut-o? 

Tremurul din voce trăda consternarea lui Ralph. 

— Ralph, termină cu prostiile! Nici în privinţa ta nu a fost 
totdeauna corect. De-ai fi știut cum vorbea despre tine... Homo 
era doar unul dintre cei mai politicoși termeni cu care se referea 
la tine. 

— Ține-ţi gura! îi porunci Ralph, care întoarse arma și trase. 

Piciorul drept al lui Patryk cedă și tânărul Weisz se prăbuși pe 
podea gemând. 

În clipa următoare, Millner era deja lângă Ralph, răsucindu-i 
mâna cu pistolul la spate. Simultan îi aplică de jos în sus o 
lovitură cu cotul în gât. Ralph gemu încet, dar nu căzu la podea. 
În loc de asta întinse mâna stângă către faţa lui Millner și îi vâri 
degetul mare în ochi. 

Greg întoarse capul și încercă să îi smulgă lui Ralph pistolul. 
Nu reuși decât atunci când îi aplică un genunchi în pântece, 
lovitură în urma căreia bărbatul voinic se prăbuși ca un sac. 
Millner se retrase un pas și două gloanţe perforară bustul lui 
Ralph. 

La nici patru metri distanță, pe podea, Patryk Weisz ţinea în 
mână arma lui Millner. 

Greg sprintă spre geantă și, în fugă, o apucă de curea, când 
răsună o nouă împușcătură, care îl rată de data asta. Cu coada 

ochiului o văzu pe Helen târându-se spre statuia femeii culcate. 
Millner se salvă cu un salt în spatele unei sculpturi din 
apropiere, de care cele două gloanţe se loviră de ea ţiuind. 

Millner se lipi cu spatele de statuie și trase cu urechea. Un 
suspin de groază îl făcu să se gândească la ce era mai rău. 

— Este în regulă, Helen? 

Niciun răspuns. 

Cu spinarea strâns lipită de adăpostul lui din piatră, respira 
greu. 

— Helen? 

După ce nici de data aceasta nu primi un răspuns, privi 
precaut pe sub braţul îndoit al statuii. Acolo unde se aflase 
Weisz se mai vedea doar o baltă de sânge. Privirea agentului 
urmă dâra de sânge de pe podeaua deschisă la culoare, ce 
ducea spre statuia după care căutase adăpost Helen Morgan. 

— Helen? strigă el iarăși. 

Un strigăt înăbușit confirmă cea mai gravă temere a lui. Își 
răsuci bustul spre a putea vedea mai bine. Însă regretă imediat. 
Un zgomot asurzitor îl făcu să se retragă rapid și în fața lui 
zburară ţăndări de marmură. 

— Mai am încă tabloul! strigă Millner cât putu de tare. 

Pe când trăgea cu urechea să identifice în spatele său vreun 
zgomot, auzi o ușă se trântindu-se undeva. 

Numără cu voce scăzută până la zece și făcu o nouă încercare 
de a evalua situația. De data asta nu se întâmplă nimic când ieși 
de sub protecția statuii. Privi în jur și descoperi o altă ușă în 
colțul încăperii. Helen spusese că la subsol existau mai multe 
spaţii expoziționale. Rămase un moment în expectativă, după 
care, ținând geanta cu tabloul în față ca protecţie, se deplasă 
încet spre ușă. Continua să conteze pe faptul că Patryk Weisz nu 
va trage atâta vreme cât pictura putea fi deteriorată de gloanţe. 

Inconjură cadavrul lui Ralph și continuă să meargă după dâra 
de sânge. Aceasta conducea la locul în care o văzuse ultima 
oară pe Helen, pe urmă se îndreptă în direcţia ușii. Mări pasul. 
Sosit lângă ușă, ezită doar câteva clipe, apoi o împinse și ţinu 
geanta în deschizătură. 

Nu se întâmplă nimic. 

Cu arma în poziţie de tragere, se strecură pe lângă tocul ușii 
și se trezi într-o altă încăpere. Spre deosebire de cea anterioară, 
era de-a dreptul întuneric. La o primă examinare nu mai zări 

urme de sânge pe podeaua de culoarea antracitului. Totul părea 
pustiu. 

Se prelinse prevăzător de-a lungul peretelui, atent să nu 
atingă tablourile ce atârnau pe acesta. Nu acordă nicio privire 
oribilelor subiecte ale picturilor. Ochii i se obișnuiau greu cu 
întunericul. Se părea că era singur în încăpere. La câţiva metri 
remarcă o altă ușă, evident tot din oțel. 

Se desprinse prudent de lângă perete și făcu câţiva pași în 
interiorul camerei, când pe neașteptate ceva începu să 
zvâcnească chiar lângă el: o siluetă din lemn se smucea în toate 
direcțiile, scoțând totodată la el limba, de asemenea, din lemn. 
Când tocmai se mai destinsese, un foc de armă tulbură liniștea. 
Simţi o durere ascuţită în umărul stâng și fu aruncat la podea. În 
cădere văzu cum în celălalt capăt al încăperii un raft cu cărţi se 
dădea deoparte, lăsând loc unei mari găuri, din care se trase din 
nou. 

Millner se rostogoli și se strecură apoi până la ușa din oţel. 
Abia când ajunse la ea remarcă semnul galben pentru pericol 
biologic. Un alt glonţ îi fluieră pe deasupra capului și lovi 
peretele undeva în spatele lui. Din fericire, Weisz era un trăgător 
prost. În genunchi, Greg se întinse spre clanţa ușii. În timp ce o 
apăsa, se și ridica. Durerea din umăr îl făcu să geamă. Spre 
ușurarea lui, ușa se deschise. Cu ultimele puteri, se târî prin 
deschizătura ușii și trase ușa din oțel după el. Un sunet sonor 
trădă faptul că un alt glonţ se înfipsese în ferestruica din sticlă 
fără a o străpunge. Sticlă blindată. 

Privi în jur și descoperi lângă ușă un stingător de incendiu 
lung, voluminos. Il smulse din perete cu o mână și îl înţepeni sub 
clanță, astfel încât aceasta nu mai putea fi deschisă din exterior. 
Apoi se prăbuși și reuși să se rezeme cu spatele de o masă. 
Fiecare respiraţie îi producea durere. 

Işi cercetă rana din umăr. Un glonţ rămas în corp crease o 
rană care nu sângera abundent, dar pe care nu o putea îngriji 
nici provizoriu. Mâna lui dreaptă atârna lipsită de vlagă. Deja 
degetele începuseră să îl furnice, de parcă braţul îi amorţise. 

Câteva bătăi puternice în ușă îi distraseră atenţia de la rană. 
Pe partea exterioară a ferestrei pline de crăpături apăru sânge. 
Brusc, se ivi și chipul lui Patryk Weisz. Avea ochii larg deschiși, 
iar faţa îi era schimonosită într-un mod care îl făcu pe Millner să 
se gândească la virusul computerelor. 

— Millneeer! pătrunse un strigăt înăbușit de dincolo de ușă. 

Weisz dispăru și pe micul gemuleţ se ivi chipul marcat de 
groază al lui Helen. _ 

Millner se ridică și se duse clătinându-se la ușă. In acest timp 
ținea cu brațul sănătos geanta ridicată în dreptul gemulețului, 
pentru a putea fi văzută de afară. 

— Facem un târg! Doamna Morgan în schimbul tabloului! 
strigă el cât putu de tare, sperând că vorbele lui vor fi auzite 
dincolo de ușă. 

Își lipi la rândul lui faţa de geam, însă încăperea cealaltă 
părea părăsită. Nici urmă de Helen. Eventual cei doi erau 
ghemuiţi de cealaltă parte a ușii din oţel, în unghiul mort al 
vederii lui Millner. Deodată de jos se ridică un deget însângerat 
care mânji pe sticlă „OK”. 

Millner se întoarse, luă pistolul pe care îl lăsase pe o masă și 
cercetă cu privirea interiorul încăperii. Trase sertarul unei mese 
de laborator, unde găsi o rolă de bandă adezivă. Puse pistolul în 
mâna pe care din cauza rănii nu o mai controla bine și înfășură 
banda peste pistol și mână până când avu senzaţia că ea era 
bine fixată. Rupse cu dinţii banda adezivă și își fixă degetul 
arătător pe trăgaci. Aproape că își pierdu cunoștința din cauza 
durerilor, totuși ridică arma și încercă să apese trăgaciul. Pentru 
un singur foc ajungea. 

Se întoarse la ușă, luă geanta în mâna sănătoasă și cu piciorul 
înlătură stingătorul de incendiu. Ținea geanta cu tabloul întinsă 
în faţă, ţintind pe cât se putea cu arma spre ușă. 

— Intră! strigă el. 

Trecură câteva secunde. În cele din urmă, clanţa se mișcă și 
ușa fu deschisă din exterior. Mai întâi apăru chipul lui Helen; o 
mână mânjită cu sânge o ţinea de păr. Ușa continuă să se 
deschidă și curând toţi erau față în faţă. Patryk era complet 
acoperit de trupul femeii, astfel că Millner nu putea să tragă fără 
a o pune în pericol. Weisz ţinea pistolul lui Millner cu ţeava pe 
tâmpla lui Helen. 

În mintea lui Greg se perindară rapid imaginile cu luarea de 
ostatici din Brazilia. Se gândi să ţintească piciorul femeii. Nu, 
asta nu va funcţiona. Spre deosebire de Brazilia, în acel moment 
putea să tragă doar un glonţ, și nici de asta nu era sigur. Indoi 
arătătorul care nu prea îl asculta. 

— Pictura, haide! strigă Patryk. 

Millner întinse brațul sănătos în care ţinea geanta, până când 
aceasta se balansă direct în dreptul feţei lui Helen. Și îi făcu 
vânt pe lângă capul cercetătoarei, prin ușă afară. În aceeași 
clipă o apucă pe Helen cu mâna devenită liberă și o trase 
înăuntru. Cu ultimele puteri, se aruncă în ușă, care se închise cu 


zgomot. 
— Extinctorul! gemu el sprijinindu-se cu spinarea în ușă. 
Helen privi iritată în jur, descoperi extinctorul și i-l întinse. 


Millner blocă iarăși clanţa cu el și se lăsă la podea cu spinarea 
lipită de ușă. Helen se așeză alături de el. 

— Otel pentru blindaje. Niciun glonţ nu trece prin el, o lămuri 
Millner. 

Câteva momente se auzi doar respiraţia lor greoaie. 

— Sunteţi bine? întrebă în cele din urmă Millner privind-o 
îngrijorat. Este sângele dumneavoastră? 

Îi șterse femeii sângele de pe faţă. 

Ea clătină din cap. Tremura ca varga. 

— Ce a fost chestiunea aceea cu Madeleine? izbucni ea. Cum 
de v-aţi gândit că Weisz doar a blufat și că ea nici nu este aici? 
Spuneaţi că ar fi încă în Mexic... 

Millner înghiţi în sec. Se gândi la informaţia din Mexic primită 
de la Keller și citită în toaleta trenului. Dar în acea clipă nu era 
momentul potrivit să îi explice. 

— Asta am intuit, spuse el. 

— Doar o bănuială? își ieși din fire Helen și îl lovi peste umărul 
rănit. Aţi periclitat viaţa fiicei mele pe baza unui simplu 
presentiment? 

Millner gemu. 

— Dar sunteţi rănit! Sângeraţi... remarcă ea ceva mai 
potolită. Îmi pare rău... 

El o apucă de braţ și faţa i se schimonosi. Privirea îi căzuse pe 
ciudata cutie din sticlă din perete. 

— Asta ce este? 

Arătă cu capul cutia. Într-o casetă transparentă era tabloul 
Mona Lisa. 

Helen îi urmări privirea și aplecă puţin capul, trăgând cu 
urechea în direcţia tabloului. 

— Trebuie să fie o copie, răspunse ea în cele din urmă. Când 
am văzut-o prima dată, nu știam ce să cred, dar acum am 
înțeles că bătrânul Pavel considera Mona Lisa drept un ideal 

contagios al frumuseţii. Și probabil de aceea păstra această 
copie în acest laborator în spatele avertismentului de pericol 
biologic. Este o demenţă totală sau, poate, o glumă macabră. 

Ea se ridică și se duse la tablou. Millner o observă cum se 
oprește în fața lui și își apropie urechea de pictură. 

— Este doar o copie! rosti ea cu voce tare și își îndreptă 
atenţia către celelalte obiecte din încăpere. 

Se duse la un frigider alb, care susura într-un colț, și îl 
deschise. O dâră slabă de lumină căzu pe ea. Helen luă din 
frigider un tub subţire din sticlă, pe care îl examină în lumina 
plafonierei. 

— Asta ce este? întrebă Miliner. 

— Mi-aș imagina că este ceva ce are legătură cu moartea 
albinelor, răspunse Helen și cu mare grijă puse tubul la loc în 
frigider. 

Agentul se încruntă. 

— Uitaţi-vă ce face el! zise Greg și presă rana cu mâna liberă, 
ceea ce îi mai alină durerea. 

Helen privi prin gemuletțul din sticlă antiglonţ. 

— Nu îl văd, probabil că a întins-o deja prin gangul secret 
împreună cu pictura... nu, așteptați... 

— Ce? 

— El este! Face ceva... varsă ceva! 

Millner veni în grabă spre ușă și privi prin ferestruică, într- 
adevăr, șchiopătând, Patryk Weisz împrăștia pe podea ceva 
dintr-o canistră roșie. 

— Ar putea fi benzină. Vrea să incendieze toată casa și pe noi 
odată cu ea, constată el. 

Durerea din umăr îl sili să se întindă din nou pe podea. Helen 
se așeză și ea în fața lui. 

— Trebuie să întreprindem ceva, aici suntem într-o capcană! 

Millner dezlipea banda adezivă de pe pistol. In încărcătorul 
acestuia mai era un singur glonţ. 

— Cu ăsta nu ne putem asigura cale liberă, concluzionă el. 

Helen se ridică și mai aruncă o privire pe ferestruică. 

— Imi face semn! Este clar că a terminat ce avea de făcut. 
Acum se așază pe scaunul de la birou și... 

Ea se opri din vorbit și își cobori privirea spre Millner. Apoi 
continuă: 

— Iși aprinde o ţigară. 

— Țigară și benzină, nu-i a bună! 

Millner scăpă iarăși o exclamaţie de durere. 

Revăzu în minte posibilitățile de salvare, care păreau foarte 
limitate. 

— Ar pătrunde focul și aici? întrebă Helen. 

Millner examină din priviri pereţii și tavanul. 

— Mă tem că da. Ușa este una blindată, dar laboratorul nu 
pare protejat cu adevărat ermetic. În cele din urmă, focul va 
pătrunde și prin căptușeala plafonului. Și nu văd nici sisteme de 
aerisire ori oxigenare. 

— Înseamnă că suntem într-o capcană, remarcă Helen 
surprinzător de calmă, privind în podea. Însă brusc ridică plină 
de speranţă capul: Chiar vin întăriri rapid? 

— Nu. Că doara spus „Fără poliţie”. 

În acel moment remarcă dezamăgirea de pe faţa ei. Helen se 
uită din nou pe geam. 

— Încă fumează, dar nu mai stă pe scaun. Și-a pus pe umeri 
geanta cu tabloul, este gata să plece... 

Millner simţea cum îl părăseau puterile. Își aminti de 
misteriosul străin din tren. „Dacă daţi de necaz după ce predaţi 
tabloul, apelați, pur și simplu, acest număr de telefon”. Cam așa 
se exprimase bărbatul. De parcă ar fi bănuit... 

— Bileţelul din buzunarul interior al hainei mele. Scoateţi-l! Și 
telefonul mobil din celălalt buzunar. 

Își arcui pieptul în afară, ca să o ajute pe Helen. 

— Grăbiţi-vă! 

Bratul lui rănit atârna inert. 3 

— Cu ce ne-ar ajuta asta? șopti ea, totuși căută în haină. In 
orice moment poate declanșa incendiul. Cine ne-ar mai putea 
ajuta? 

— Apelaţi numărul de pe bileţel! o zori el fără a-i lua în seamă 
lamentările. 

Durerile din umăr și braţ deveneau tot mai puternice și Greg 
se temea că în câteva clipe și-ar putea pierde cunoștința. Cu 
ochii abia întredeschiși, urmărea cum degetul arătător al femeii 
aluneca pe tastatura telefonului și cum în final aceasta se 
pregătea să apese butonul verde de apel. 

— Aşteptaţi! strigă el brusc, făcând-o pe Helen să tresară. 
Lăsaţi-mă pe mine să apăs butonul! 

— Dar de ce...? vru Helen să protesteze, însă el o întrerupse 
brutal. 

— Totuna... Lăsaţi-mă pe mine! 

Vizibil intimidată de tonul aspru, îi ţinu telefonul și el apăsă 
micul cerc verde cu simbolul stilizat al receptorului telefonic. 

— Așteptaţi până când se face legătura, rosti el și cu ultimele 
puteri se ridică pentru a-l urmări prin gemuleţ pe Patryk Weisz. 

Acesta îl observă și buzele lui se mișcară pronunţând un „Bye, 
bye!”. Apoi trase tare din ţigară și rânji sarcastic. Tinea 
demonstrativ ţigara în faţa sa. Se retrăgea încet cu spatele către 
ieșirea din perete, dintre rafturile cu cărţi, cu ţigara aprinsă în 
mâna întinsă. Era clar ceea ce intenţiona să facă: într-o clipă va 
arunca ţigara și se va declanșa incendiul. 

— Se aude un ton... spuse Helen. 

În clipa următoare, Millner fu orbit de un fulger alb, însoţit de 
o puternică explozie care scoase din țâțâni ușa din fața lui. 


110. 


Washington 


— Numele meu este Wes Keller, doamnă Morgan. Sunt 
directorul FBI. lar ea este doamna Florence Viola, adjuncta mea. 
Doamna cealaltă este Susan Bridge, duhovnic. 

— Nu am nevoie de un psiholog, ci de un avocat, răspunse 
Helen și se rezemă mai decisă de speteaza scaunului. 

O durea capul și după lungul zbor spre casă era frântă de 
oboseală. 

— Nu am spus psiholog, ci duhovnic. 

— Credeam că de așa ceva este nevoie când moare cineva... 

Helen rămase blocată câteva fracțiuni de secundă și privirea 
disperată se plimbă scurt pe chipurile celor de față. Scaunul se 
rostogoli cu zgomot pe podea când ea sări brusc în picioare. 

— Nu, spuse Helen clătinând din cap. Nu! ţipă și bătu cu 
pumnul în masă. Nu! Nu! Nu! 

— Ne pare foarte rău, doamnă Morgan. A fost un accident pe 
o șosea din Mexic. Fiica dumneavoastră se afla în mașină. A 
avut loc un incendiu. l-am găsit rucsacul și pașaportul. 

Helen clătină din nou din cap. 

— Nu! Nu este moartă! Aș fi simţit asta. 

Femeia-duhovnic, care se ridicase și ea, ocoli masa și o 
îmbrățișă consolator. 

— Nu este moartă! mai strigă o dată Helen. Pur și simplu, știu 
asta! 

Dar își aminti de cuvintele lui Millner din expoziţia lui Weisz. 
Se aștepta să urmeze un șiroi de lacrimi, însă în mod ciudat 
obrajii îi rămaseră uscați. 

— Nu este moartă! repetă ea. 

— Îmi pare rău, spuse din nou bărbatul care se recomandase 
Wes Keller. Ambasada americană din Acapulco se va ocupa de 
toate formalitățţile... 

Helen își duse mâinile la ochi și simţi că ameţește. Se sprijini 
cu mâini tremurătoare de rezemătoarele scaunului ridicat de 
duhovnic și se prăbuși în el. 

— Doamnă Morgan, vă dorim acea liniște de care aveţi nevoie 
pentru doliu, dar suntem nevoiţi ca înainte de asta să discutăm 
câteva lucruri cu dumneavoastră. Fără avocat va merge cu mai 
puţine complicaţii și mai rapid. 

Helen o privea pe directoarea adjunctă a FBI fără a-i înţelege 
vorbele. 

— Doamnă Morgan, m-aţi înțeles? Vom proceda rapid. 

— Dumneavoastră aveţi copii? șopti Helen. 

Florence Viola clătină negativ din cap. 

— Eu am copii și înțeleg în ce situaţie excepţională vă aflaţi, 
răspunse Keller calm în locul doamnei Viola. Însă vă rog să 
manifestați înţelegere pentru faptul că trebuie să avem o mică 
discuţie. Ceea ce s-a petrecut la Varșovia și mai înainte la Paris 
este... este... neobișnuit. Întreaga lume este cu ochii pe noi. Vă 
promitem că după această discuţie vă lăsăm în pace și că Susan 
Bridge se va ocupa de dumneavoastră. 

Femeia-duhovnic, care se așezase alături de ea și o ţinea de 
mână, îi oferi un surâs cald. 

Helen privea prin Keller. Deodată simţi cum totul îi devine 
indiferent, totul îi părea învăluit în ceaţă. 

— Un accident auto? murmură ea. Cum așa? 

— Veţi afla toate amănuntele, doamnă Morgan, după ce vom 
termina aici. Dacă doriţi, telefonăm împreună autorităţilor 
mexicane. Vă rugăm să ne ajutaţi doar puţin la această 
chestiune. Am vorbit cu Greg Millner. Se află sub tratament în 
spital și deja ne-a povestit tot. S-a implicat foarte mult pentru 
dumneavoastră. Oricum, și el va avea nevoie de avocaţi buni. In 
casa familiei Weisz din Varșovia a fost distrus celebrul portret 
Mona Lisa, în urma exploziei unei bombe. Când a fost ucis și fiul 
lui Pavel Weisz, Patryk. Ceea ce nu s-a putut încă lămuri 
complet este cum a fost declanșată explozia. Probabil de la 
distanţă cu ajutorul unui telefon mobil ascuns în aceeași geantă 
cu Mona Lisa. Ceea ce încă nu știm este cine din acea pivniţă a 
sunat la acel telefon, care a activat explozibilul. Am putut afla 
numărul telefonului prin care s-a declanșat explozia, prin 
exploatarea releului pentru recepţia transmisiunilor pe mobil din 
regiune. 

Keller îi întinse un bilet pe care era notat un număr de telefon 
mobil și adăugă: 

— Apelul provenea de la un telefon mobil protejat, cum sunt 
cele ale FBI... 

Helen privi biletul. Numărul era același cu cel pe care li-l 
dăduse necunoscutul din tren. Chiar dacă numele le putea 
memora mai greu, cifrele îi rămâneau bine întipărite în 
memorie. Ea însăși formase acel număr puţin înainte de 
explozie. 

— Domnul Miliner ne-a spus că nu cunoaște acel număr. 
Probabil că nici dumneavoastră nu îl cunoașteți. 

Helen îl privi pe Keller fără a spune ceva. 

— Deci nici dumneavoastră nu cunoașteţi acest număr, 
rezumă gânditor directorul FBI. Bine. Să trecem la punctul 
următor. Mai tragică decât pierderea lui Patryk Weisz este 
pentru lume pierderea picturii Mona Lisa. Acum ajungem la 
dumneavoastră. Din păcate, sunteţi adânc băgată în chestiunea 
asta. Presupun că guvernul francez va solicita extrădarea 
dumneavoastră, pentru că aţi subtilizat de la Luvru Mona Lisa, 
zise Keller, care aruncă o privire colegei lui, apoi continuă: Asta 
nu veţi contesta în mod serios, doamnă Morgan. Acum 
problematic este dacă sunteţi complice sau, așa cum a 
menţionat domnul Millner, aţi fost silită să comiteţi acest furt. 

Helen clătina din cap cu gândul departe. Îi era indiferent ce 
vor face cu ea. 

— Nu am furat Mona Lisa, rosti ea pe un ton monoton. 

— Cum de afirmaţi așa ceva? întrebă doamna Viola. 

— Ea se află la Luvru, replică Helen. 

Keller privi iritat la cei prezenţi. 

— Aţi schimbat-o. După vizita dumneavoastră în laborator a 
fost descoperită o altă Mona Lisa... 

Helen clătină din nou din cap. 

— Este aceeași, originalul. Când am rămas singură cu tabloul, 
am curăţat firnisul cu un amestec de diverși agenţi de curăţare. 
Cei de la Luvru trebuiau să creadă că am schimbat portretele, 
dar în geanta mea, la părăsirea muzeului, se afla aceeași pictură 
ca atunci când am intrat: Mona Lisa de la Museo del Prado. 

Keller se scărpină în cap. Colega lui îl privea fix, cu gura 
căscată. 

— Deci nu a fost niciun furt, continuă Helen. Poate doar niște 
daune materiale. Însă consider că, după tratamentul făcut de 
mine, Mona Lisa arăta mai bine decât înainte. Doar că pe 
parcursul secolelor nu s-a cutezat să se înlăture vechiul firnis. 

Intre timp, locţiitoarea directorului își recăpătase darul 
vorbirii. 

— Și cum rămâne cu furtul tabloului Mona Lisa din Madrid? 

— Nu are nimic de-a face cu el. Inregistrările video arată că 
nu ea a furat tabloul, i se adresă Keller colegei lui. Doamna 
Morgan a fost utilizată la Madrid doar ca un fel de cal troian. 

— Deci nu mi se impută nimic important, concluzionă Helen 
pe un ton neutru. 

Ba chiar aproape că își dorea să facă închisoare. Deoarece 
chiar dacă din punct de vedere juridic nu i se putea imputa 
nimic, în ceea ce privește ilegalităţile lui Weisz cu tablourile, ea 
era vinovată - de moartea fiicei sale. Fiindcă ea, ca mamă, 
eșuase, Madeleine dăduse în mania slăbirii, fusese internată 
într-o clinică și ulterior răpită de acolo. Dacă nu ar fi fost ea, 
Madeleine nu ar fi ajuns niciodată în Mexic. 

— Cum s-a petrecut accidentul? întrebă Helen încet. 

— Despre asta încă nu știm mult. Ambasada americană va 
putea să vă ofere mai multe detalii. 

— Așadar, doar Mona Lisa del Prado a fost distrusă de 
explozie? întrebă doamna Viola. 

Helen se strădui să se concentreze asupra sorții celebrei 
capodopere. In cele din urmă, confirmă. 

— „Doar” este bine spus. Dar și ea era de o valoare 
inestimabilă... 

Florence Viola își cobori afectată privirea. 

— lar în colecţia lui Pavel Weisz se găsea și o altă Mona Lisa, 
distrusă în incendiu. Cred că era vorba despre așa-numita 
Isleworth Mona Lisa, adăugă Helen. O copie foarte cunoscută a 
adevăratei Mona Lisa, care provenea, de asemenea, din secolul 
al XVI-lea. Probabil că Pavel Weisz voia să le deţină ori să le 
distrugă pe toate trei. 

Tristeţea ameninţa să o doboare. Durerile de cap se 
amplificară, Helen voia doar să plece de acolo. 

Keller răsfoi documentele din faţa lui, apoi puse ambele mâini 
pe masă, ca și cum s-ar fi pregătit să încheie interogatoriul. 

— Dacă veritabila Mona Lisa este la Luvru, firește că totul se 
schimbă... constată el. 

— Deci aici am terminat, în sfârșit? întrebă Helen și împinse 
scaunul în spate. 

— Cred că da, răspunse doamna Viola ezitând. 

Mai găsi totuși în notițele făcute de ea o problemă de 
clarificat. 

— Ce este cu tubulețul din sticlă ridicat de la dumneavoastră? 

— Bănuiesc că veţi găsi în el genomul virusului albinelor. L-am 
salvat dintr-un frigider din laboratorul lui Weisz înainte să fugim 
și deci înainte de a fi distrus de incendiu. Poate că vă va fi de 
ajutor în descoperirea unui antidot. 

Viola dădu din cap, iar Keller păru și el mulțumit. 

— Acum vă vom lăsa în liniște cu durerea dumneavoastră, 
doamnă Morgan. Încă o dată, condoleanţele mele. Nimeni nu ar 
trebui să supravieţuiască, de fapt, copilului său. 

Keller își plecă emoţionat capul. 

In acea clipă sună telefonul aflat pe masa din faţa lor. 

Directorul FBI ridică receptorul și ascultă. 

— După cum v-am prevenit, vă caută ambasada americană 
din Acapulco. Vă fac legătura, spuse el în aparat și întinse 
receptorul doamnei Morgan. 

Helen se simţi brusc doborâtă de tristeţe și de o adâncă 
disperare. O năpădiră lacrimile. 

Apucă receptorul cu mâna tremurându-i. 

— Mamă, tu ești? pătrunse până la ea o voce din depărtare. 
Sunt eu, Madeleine. Sunt bine, mama! 


Epilog 


Brațul ei se odihnea pe umărul lui Madeleine. Cele două 
contemplau o pictură de Peter Paul Rubens. Helen explică: 

— Lui îi plăceau femeile plinuţe. În fond, era un realist. A 
pictat femeile așa cum arătau în realitate, și cum arată și astăzi. 

Madeleine se aplecă în faţă și privi fascinată tabloul. De când 
revenise alături de mama ei, se mai împlinise și Helen nu 
pierdea nicio ocazie pentru a-i crea o imagine realistă a 
atractivităţii feminine. Ea știa că boala lui Madeleine era mult 
mai complexă, că vindecarea copilului ei era încă departe, dar 
făcea ce putea. Noaptea Madeleine dormea în pat cu Helen, 
pentru că imediat ce se întuneca îi reveneau coșmarurile. Cu 
toate acestea, Helen considera că fata era pe drumul cel bun și 
se bucura de fiecare secundă petrecută împreună. Avusese grijă 
ca Betty să fie promovată, astfel încât mama să își poată reduce 
timpul de muncă petrecut în institut. 

Deși în timpul interogatoriului din sediul central al FBI își 
crezuse fiica pierdută, ulterior privea ca pe un dar preţios 
fiecare zi petrecută cu ea. 

Madeleine fusese aruncată în tufișurile de pe marginea 
șoselei în accidentul din Mexic și atunci își pierduse rucsacul. Ca 
printr-o minune, cu excepţia câtorva contuzii și julituri minore, 
scăpase nevătămată. Probabil că boscheţii și iarba înaltă îi 
amortizaseră căzătura. 

După câteva secunde în care își pierduse cunoștința, fugise 
sub șoc de la locul accidentului și făcuse pe jos drumul până la 
Acapulco. Reușise să ajungă la ambasada americană abia după 
ce fusese declarată moartă. 

— Ar trebui să existe și astăzi mai mulţi artiști ca Rubens, zise 
Millner. 

Acesta era alături de Madeleine, care îi zâmbi scurt și 
continuă să privească tabloul. 

Plecară încet mai departe. 

— Fiţi sigur că există, spuse Helen, care ţinea în mână un plan 
al încăperilor. 

Nu fusese nevoită să se gândească mult timp când Luvrul o 
invitase la Paris pentru a-și efectua cercetările referitoare la 
Mona Lisa. | se oferise ca apoi să mai petreacă împreună cu fiica 
ei câteva zile din concediu în capitala Franţei. Fusese ideea lui 
Madeleine să îl invite și pe Greg. După evenimentele de la 
Varșovia, Helen nu îl mai văzuse și, conform celor auzite despre 
el, Madeleine abia aștepta să îl cunoască. În plus, Helen simţea 
nevoia să îi mulțumească, deși considera că nu își datorau nimic 
unul altuia. 

Madeleine descoperi un alt tablou al lui Rubens și dădu fuga 
la el. Helen privea mustăcind în urma ei. 

— O fată grozavă, spuse Millner. 

— Da, consimţi Helen, pe urmă adăugă zâmbind: Și plină de 
energie ca o albinuţă... 

— Apropo de albine, aţi auzit că albinele se refac? Populaţia 
de albine pe întreg globul este în creștere. Mulțumită tubuleţului 
salvat de dumneavoastră din laboratorul lui Weisz. Cercetătorii 
apicultori au produs, într-adevăr, un antidot. Se pare că albinele 
au fost salvate în ultimul moment de la extincţie. 

— Din fericire! 

Helen citise despre asta în ziare. Ea se interesă de rana din 
umărul lui Millner. 

— Umărul este încă puţin cam rigid, dar se vindecă. 

— Și cum mai merg lucrurile la FBI? 

— Nu prea grozav. Am primit o compensație generoasă și 
sunt în căutarea a ceva nou. 

— Aveţi vreo idee? 

— Poate ca detectiv particular. A fost visul meu dintotdeauna. 
O meserie în care ești singur răspunzător pentru ceea ce faci. 
Sau deschid o școală de scufundări în Bahamas. 

El râse, iar Helen găsi că îi stătea chiar foarte bine când făcea 
asta. Și ea râse. Millner băgă mâna în buzunarul pantalonilor și 
dintr-o pungă scoase o pastilă de mentă, îi oferi și ei punga, dar 
ea refuză multumind. 

— Aţi trecut la pastile de supt? 

Millner zâmbi vag. 

— Doar am spus că, dacă zbor din FBI, voi face ceva în 
direcția asta. Mai iau doar aspirină când și când. 


VP - 348 


— Felicitări! 

Ea se bucura cu adevărat pentru el și adăugă și un surâs, însă 
deveni imediat serioasă. Decise să pună întrebarea care o 
preocupa de atâta vreme: 

— De ce la Varșovia nu mi-aţi spus că FBI o consideră moartă 
pe Madeleine? Doar știaţi, nu? 

Greg Millner își frecă bărbia. Nu îi plăcea să își amintească 
faza aceea. 

— Ştiam despre accident, da. Primisem informaţia în timpul 
călătoriei cu trenul spre Varșovia. Voiam să pun mâna neapărat 
pe netrebnicul acela. Să rezolv cazul. Pe vremea aceea FBI era 
pe urmele noastre; deci de acolo nu ne puteam aștepta la un 
ajutor rapid. 

Millner trase adânc aer în piept. Se părea că îl cam răscolea 
chestiunea. 

— A fost, probabil, o greșeală. Ar fi trebuit să vă spun. Eram 
foarte încrâncenat și mă gândeam că era și în interesul 
dumneavoastră să îl prindem la înghesuială pe acest Weisz 
dacă, într-adevăr, fiica dumneavoastră... Mai apoi, când eram 
blocaţi în laborator, am crezut că era posibil să ne găsim 
sfârșitul și de aceea m-am gândit că în această situaţie era mai 
bine să o faceţi cu convingerea că Madeleine era bine. 

Helen țuguie buzele și trase aer în piept. Nu se așteptase la 
atâta onestitate. Vorbele aveau o duritate... care, paradoxal, i se 
părea frumoasă. 

— A fost bine că nu mi-aţi zis în laborator. Nu aș mai fi avut 
puterea să fug după explozie prin gangul secret și să mă ţin 
după dumneavoastră tot drumul. Dar ar fi trebuit să îmi fi spus 
înainte. Imediat după ce aţi aflat. 

Millner dădu din cap. 

— Ar fi trebuit. 

In acel timp, Madeleine studia un tablou care nu era pictat de 
Rubens, însă era, în schimb, impresionant de mare. 

— Este foarte interesată de artă, remarcă Millner în timp ce 
mergeau agale mai departe. 

— Așa este, admise Helen, care își pregătea o altă întrebare 
ce o preocupa. De ce nu aţi spus FBl-ului că noi am fost cei care 
am detonat explozibilul din geantă prin acel apel telefonic? 

— Eu am făcut-o, răspunse scurt Millner. 

— Dumneavoastră știaţi că numărul pe care ni-l dăduse 
necunoscutul va declanșa explozia, nu-i așa? De aceea nu voiați 
ca eu să apelez... 

Millner lăsă capul într-o parte și păru că meditează. 

— În tren, pe când dormeaţi, am sunat propriul meu telefon 
de pe telefonul mobil aflat pe încărcătura explozivă și am 
comparat numărul afișat cu cel de pe bileţel. Așa am aflat. 

Parcurseră amândoi câţiva metri în tăcere. Deodată, Millner 
se opri brusc și se întoarse către ea. 

— Și firește că nu voiam să formaţi numărul și astfel să 
activaţi încărcătura explozivă, preciză el, șovăi câteva 
momente, apoi continuă: Trebuie să știți că pentru a omori pe 
cineva se cere un tribut. Mai devreme ori mai târziu. 

Helen crezu că pentru scurt timp în ochii interlocutorului ei 
apăru o sclipire trădătoare, dar în clipa următoare nu mai fu 
sigură de acest lucru. 

— Altfel ne-ar fi ucis el pe noi, remarcă ea consolator. 

Millner strânse din buze și dădu din cap. 

— Ar fi făcut-o. 

Se puseră încet în mișcare. 

— Și cine era bărbatul care ne-a dat numărul în tren? 

— De-aș ști...! oftă Millner. Probabil că a lucrat cu Patryk ori 
cu Pavel Weisz, nu sunt sigur. Ceva la el era... 

— Funest, îl completă Helen. 

Millner confirmă. 

Pentru o vreme cei doi se adânciră din nou în propriile 
gânduri. 

— Am şi eu o întrebare, rupse el tăcerea în cele din urmă. 

Fu rândul lui Helen să se oprească și îl privi în față. Greg era 
bărbierit și cicatricea de pe obraz se vedea clar. Cu toate 
acestea, arăta mult mai bine fără barbă. 

— Când vorbeam cu Patryk Weisz, și el a amintit că tatăl lui 
bănuia că Mona Lisa din Museo del Prado răspândea un mesaj 
secret, aţi spus ceva despre „imaginile vorbitoare”. 

Zâmbetul lui Helen pieri. Se întoarse brusc spre Madeleine, 
care în acel moment își punea casca ghidului audio închiriat la 
intrare. 

— De ce vă interesează asta? întrebă ea ezitând. 

— Deoarece în cartea aceea veche pe care aţi găsit-o la Weisz 
senior am citit ceva asemănător. Autorul Pacioli scria despre un 

tânăr care trăia cu el și cu Leonardo da Vinci, iar acest tânăr 
susținea că Mona Lisa ar cânta și ar vorbi. Mă refer la tablou. El 
mai susținea că ar putea auzi culorile. Și mai spunea că a pictat 
un tablou în care a ascuns un mesaj. Era vorba de o altă Mona 
Lisa, expusă cinci sute de ani mai târziu la Museo del Prado. 

Millner încetă să mai vorbească și când văzu reacţia de 
surprindere a lui Helen, adăugă: 

— Știu, pare o nebunie. 

Helen merse mai departe, pentru a nu o pierde din ochi pe 
Madeleine. Ea nu mai povestise până atunci nimănui despre 
acest lucru. 

— Și eu pot face asta, spuse cercetătoarea în cele din urmă. 

El se opri uimit și o apucă de mânecă. 

— Ce anume? 

— Să aud culorile și să văd sunetele. Când cineva spune ceva, 
în faţa ochiului meu spiritual apar diferite nuanţe la fiecare 
cuvânt. Și invers, aud sunete când văd culori. In mod normal nu 
aud cuvinte, și nici melodii... 

Helen se opri pentru scurt timp, apoi continuă: 

— Lucrul acesta se cheamă sinestezie, iar oamenii ca mine se 
numesc sinestezici. O conexiune a simțurilor, o anomalie a 
creierelor. La ultima mea tomografie s-a văzut această 
modificare. În final, trebuie să înţelegeţi acest lucru astfel: când 
în creierul meu este excitat un organ de simţ, mai este excitat și 
altul. Un capriciu al naturii, care uneori poate să ducă pe cineva 
la nebunie. De exemplu, dumneavoastră vorbiţi pentru mine 
preponderent în culoarea lemnului de mahon și uneori în nuanţe 
de bronz. 

Millner o privi descumpănit. 

— Culoarea lemnului de mahon? repetă el neîncrezător. 
Hmm... tot este mai bine decât roz. 

Helen râse. 

— La ce vă refereaţi când spuneaţi că în mod normal nu auziţi 
cuvinte ori melodii? întrebă el, încruntat. 

Helen se gândi câteva clipe. 

— Sună nebunește, dar fenomenul sinesteziei nu este 
cercetat suficient... Eu am convins institutul să activeze un 
proiect de cercetare. În ultima vreme am auzit un gen de 
mesaje verbale la vederea anumitor culori. 

— La vederea anumitor culori? se arătă mirat Millner. 


VP - 351 


Lui Helen nu îi scăpă nuanţa criminalistică a întrebării. 

Ea se gândi scurt, apoi evită privirea lui cercetătoare și decise 
că era mai bine să renunţe pentru totdeauna la teoria cu 
ciudatele mesaje verbale ale tablourilor Mona Lisa. Nici ea nu le 
pricepea și totul avusese loc doar în mintea ei. 

— Culori... rosti ea evaziv. 

Millner continuă să o fixeze cu privirea lui sfredelitoare și ea 
simţi cum el cocea și alte întrebări. Dar deodată trupul lui primi 
parcă un șoc și faţa i se destinse. 

— Culori, deci... repetă el pe un ton blând și zâmbi viclean. 
Anunţaţi-mă când doriţi să vorbiți despre asta. Bănuiesc că 
dumneavoastră și acel Salai aveţi ceva în comun... Poate că am 
să revăd pasajele din jurnalul lui Pacioli. 

Helen dădu recunoscătoare din cap. Recunoscătoare pentru 
înţelegerea manifestată de el și pentru că nu mai insista. 

Un lucru era clar: Millner era un bun detectiv. 

In acel moment, Madeleine reveni alături de ei. 

— Este în cealaltă încăpere, dar acolo este o înghesuială 
cumplită! strigă ea agitată. 

Helen privi planul. 

— Așa este! 

Trecură pragul și se opriră brusc. Mulțimea era adunată 
ciorchine în faţa vitrinei din plexiglas și le bloca orice privire 
asupra tabloului. 

— Toată afacerea cu virusul a dublat popularitatea tabloului 
Mona Lisa, spuse Millner. Datorită mamei tale pictura a devenit 
și mai frumoasă, i se adresă el lui Madeleine. 

Helen îl înghionti dintr-o parte. Comisia Luvrului pentru 
restaurări decisese să definitiveze curățirea firnisului în mod 
profesional. Se constatase că îndepărtarea stratului superior 
realizată de Helen dăunase substanţei picturii mai puţin decât 
se apreciase iniţial. Din cauza fricii față de urmările înlăturării 
firnisului, se hotărâse de-a lungul secolelor să nu se efectueze 
curățirea, dar, în prezent, când aceasta fusese forțată de Helen, 
lumea specialiștilor era de-a dreptul încântată de rezultat. La 
televizor, Helen văzuse că pictura își etala din nou splendidele 
culori. 

Boston Globe chiar ieșise de sub tipar cu titlul „Renașterea 
capodoperei Mona Lisa”. 

— Deja s-au înregistrat peste 1,7 milioane de vizitatori de 
când s-a reluat expunerea, a anunţat Millner. Și în urma 
distrugerii tablourilor Mona Lisa del Prado și Isleworth Mona Lisa, 
acum este unica Mona Lisa din lume. Din câte am auzit, din 
solidaritate, ca să spunem așa, drept despăgubire pentru 
pierderea copiei Mona Lisa a lor, va fi împrumutată muzeului 
spaniol, deci pentru prima dată după secole va părăsi Luvrul și 
va pleca într-un turneu prin lume. Curând, toată lumea va 
cunoaște cu adevărat tabloul! 

După o pauză Millner continuă: 

— Ca și cum totul ar fi fost planificat nu de Pavel Weisz, ci de 
un agent de publicitate al lui Mona Lisa! 

— Vreau să o văd! strigă Madeleine emoţionată, țopăind 
pentru a putea arunca o privire asupra portretului peste 
capetele oamenilor. 

— Și mulțumită  spectaculoaselor evenimente, chiar şi 
tineretul este interesat de bătrâna damă, continuă Miliner 
mustăcind. O adevărată icoană! 

Helen surâdea cam silit. 

— Și este distrusă și veșnica ei adversară din Madrid. Dacă 
smintitul de Weisz a avut măcar puţină dreptate cu a lui teorie a 
virusului informatic, pentru omenire perspectiva este 
întunecată! proroci ea. 

Millner le făcu semn să-l urmeze. 

— Veniți, poate vom reuși să ne strecurăm. 

Totuși, Helen parcă prinsese rădăcini. Işi lăsă privirea să 
alunece peste vizitatorii care își lungeau gâturile și ţineau 
aparatele foto în braţele ridicate, pentru a fotografia peste 
capetele celor din față. De parcă nu despre un tablou era vorba, 
ci despre programul pentru autografe al unui star pop. 

— Este prea multă lume, spuse ea, și se aplecă asupra lui 
Madeleine. Mai bine să ne întoarcem și să vedem altceva! 

Și își trecu braţul peste umerii fiicei sale. 

— Ah, nu, te rog, lasă-mă să văd, mamă! se rugă Madeleine. 
Poate că ocazia nu se va mai repeta! 

— Să ne întoarcem la pictura lui Rubens, care ţi-a plăcut atât 
de mult. Cu siguranţă că la Luvru sunt mai multe tablouri ale lui. 
Și mai sunt multe altele expuse aici. Și pe urmă mergem cu 
Greg să mâncăm ceva. 

Madeleine încercă să se elibereze de brațul mamei. 

— Nu se poate să vii la Luvru și să nu vezi Mona Lisa! se 
bosumflă ea. Doar o privire să arunc! 

— Să vii la Paris și să nu mănânci un croasant sau să nu vezi 
Turnul Eiffel, asta nu se poate, rosti ea hotărâtă și o strânse cu 
mai multă putere lângă ea pe Madeleine. Aceea din față este 
doar o pictură veche și plictisitoare. 

Millner o privi mirat. Madeleine se supuse de voie, de nevoie. 
Când se pregăteau să părăsească sala, Millner o prinse ușor de 
umăr pe Helen. 

— Acum ea vrea să știe: aţi auzit ceva în apropierea unuia 
dintre tablouri? 

— Ai auzit ceva, mamă? repetă Madeleine ca un ecou, 
curioasă. 

Helen șovăi un moment. 

— Nu am auzit absolut nimic, răspunse ea în cele din urmă și 
se desprinse din mâna lui Millner. 

Cu coada ochiului, ea reținu privirea lui sceptică. 

— lar acum să mergem să mâncăm ceva, îmi este o foame de 
lup! 

O gâdilă pe Madeleine, care o luă înainte râzând. 

În timp ce părăseau sala își întoarse ochii pentru ultima dată 
spre Mona Lisa și de la distanţă, peste capetele vizitatorilor, 
privirea îi zbură scurt la surâsul atât de celebru. 

— La Bellezza! 

Postfaţă 


Toate personajele din vremea noastră care apar în acest 
roman sunt imaginare și nu au niciun corespondent în realitate. 

Luca Pacioli, Leonardo da Vinci, ca și ucenicul lui, Salai, au 
trăit la vremea lor. „Străinul” este inspirat de unicul portret 
existent, în care acesta este zugrăvit ca teleghidat la masa lui 
de scris, având în spate un personaj arătos, cu trăsături 
maliţioase, a cărui identitate a rămas până astăzi necunoscută. 
De asemenea, în domeniul istoriei, mai ales acolo unde 
cunoașterea istorică a faptelor ia sfârșit, fantezia a avut un rol 
important, amestecând adevărul cu ficțiunea. 

Insă adevărat este că Pacioli și da Vinci au fost prieteni și cel 
puţin o vreme au trăit într-un gen de menaj comun. 

Adevărat este și că Pacioli și da Vinci au avut dispute intense 
referitoare la fenomenul frumuseţii și la „proporţia de aur”. În 
acea vreme, Pacioli a scris lucrarea De divina proportione, 
socotită opera istorică cea mai importantă în privinţa „proporțţiei 
de aur”. Ultimele două exemplare ale manuscrisului se găsesc la 
Biblioteca Ambrosiana din Milano și la Biblioteca din Geneva. 

Mona Lisa trece și astăzi drept ideal al frumuseții și este 
considerată tabloul cel mai vestit din lume. Crearea lui este încă 
plină de mistere. De exemplu, nu se cunoaște încă cine este cea 
portretizată. Data exactă a creării acestuia este în continuare 
subiect de dispută. Cercetările științifice ale picturii efectuate în 
cadrul C2RMF au răspuns multor întrebări, dar au ridicat și altele 
noi. Astfel, în urma cercetărilor, au fost găsite în pictură mari 
cantităţi de cupru și urme de calciu, a căror existență nu se 
poate explica pe deplin. Calciul ar proveni eventual de la 
utilizarea cleiului de oase ca liant. 

Este, de asemenea, adevărat că proporţia de aur, care se 
regăsește în natură, dar și în arhitectură, artă, muzică și chiar în 
diagramele burselor, reprezintă și astăzi unul dintre misterele 
cele mai mari. 

Spre deosebire de fenomenul proporţiei de aur cunoscut de 
secole, teoria „meme” este nouă. Pornind de la noţiunea „genă” 
și trecând la informaţiile transmise prin diviziune celulară și 
replicarea lanțurilor acidului  dezoxiribonucleic, noțiunea 

„meme” definește o informaţie, ca de exemplu un gând, care 
prin comunicare este dat mai departe. Spre deosebire de 
evoluţia biologică, „meme” trec drept replicatori ai evoluţiei 
culturale. Răspândirea lor, îndeosebi în creierele noastre, este, 
așadar, pe deplin comparabilă cu răspândirea virușilor, care se 
împrăștie în modalităţi asemănătoare. 

Un mister și mai mare și mai vechi decât proporția de aur și 
teoria „meme” îl reprezintă fenomenul frumuseţii. Deși ne 
determină viața cotidiană, ne jertfim voluntar o mare parte a 
avutului, ca și a timpului tinzând către frumusețe, în care 
industria frumuseţii investește miliarde, până acum nu s-a 
clarificat câtuși de puţin ce înseamnă, de fapt, frumusețea și 
cum este exact estimată. 

Se poate încerca explicarea frumuseţii din punct de vedere 
biologic, prin faptul că oamenii frumoși promit gene mai bune, și 
de aceea ar fi mai atractivi. Totuși, această încercare de 
explicare este prea puţin cuprinzătoare, deoarece frumusețea 
înseamnă mai mult decât atractivitate și acționează în toate 
domeniile existenței omenești, până la artă și cultură. lar din 
această evaluare evoluționistă se nasc alte întrebări, ca de 
exemplu: Ce este frumos? Și de ce este acest lucru considerat 
frumos? 

Neuroestetica, domeniu care cercetează efectele frumuseţii în 
creier, este o conturare a acestor noi formulări în cercetarea 
frumuseţii. 

Noţiunea „frumos” ori „frumuseţe” este asociată permanent 
cu ceva pozitiv. Abia de câţiva ani a apărut critica „idealului 
frumuseţii”, comunicat înainte de toate de mass-media, și s-a 
născut o conștiință că tendinţa către un ideal al frumuseţii poate 
avea și laturi negative. Idealul frumuseţii separă oamenii în 
„frumoși” și „urâţi”, ceea ce este interpretat deseori ca „buni” și 
„răi”. Se observă și un trend către o nouă ordine a valorilor, în 
care frumuseţea este pusă la dispoziţie măcar ca valoare. 

Indiferent de toate acestea, frumusețea va domina și în 
următoarele secole lumea, acţionând în virtutea a ceea ce este 
ea: o forţă de neoprit. 

Această carte nu ar fi fost posibilă fără sprijinul și 
angajamentul a multor persoane frumoase, care nu pot fi toate 
menţionate aici. Sunt dator cu mulțumiri tuturor și, în primul 
rând, lectorului meu de editură, Karin Schmidt, redactorului 

meu, Dorothee Cabras, și în mod special lui Klaus Kluge de la 
editura Lübbe. Apoi agentului meu, Lars Schultze-Kossack. Îi mai 
mulțumesc lui Michele Piroli, care m-a consiliat încă o dată în 
domeniul istoriei limbii italiene. 

Le mulțumesc părinţilor și familiei mele pentru înțelegere, 
răbdare și sprijinul lor permanent. 

Dar cele mai calde mulţumiri sunt pentru muza inspiraţiei 
mele și înțeleaptă mea sfătuitoare: Sandra, cel mai minunat om 
pe care îl cunosc. 

